Vanda10/khmer_text_articles_data · Datasets at Hugging Face

file_name stringlengths 13 17	summary stringlengths 1 1.09k	full_article stringlengths 5 22k
article_2621.txt	ខណៈបញ្ហាសមុទ្រចិនខាងត្បូងកំពុងតែមានភាពតានតឹង រដ្ឋាភិបាលអាមេរិក និង អូស្ត្រាលី បានសម្តែងការព្រួយបារម្ភពីសន្តិសុខក្នុងតំបន់ ដ្បិតចិនកំពុងបន្តសកម្មភាពនៅលើតំបន់ជម្លោះ ជាពិសេសសកម្មភាពនៃការសាងសង់មូលដ្ឋានយោធា។ ជុំវិញបញ្ហានេះ រដ្ឋាភិបាលចិន បានព្រលះរដ្ឋាភិបាលទាំងពីរ ថាកំពុងតែយកប្រេងមកដាក់បន្ថែមលើអណ្តាតភ្លើង។	ម្សិលមិញនេះ អគ្គរដ្ឋទូតចិនប្រចាំអូស្ត្រាលី បានប្រតិកម្មខ្លាំងទៅនឹងការលើកឡើងរបស់រដ្ឋាភិបាលអាមេរិក និង អូស្ត្រាលីពីការព្រួយបារម្ភពីសន្តិសុខនៅក្នុងតំបន់ដោយសារតែសកម្មភាពរបស់ចិនលើតំបន់ជម្លោះសមុទ្រចិនខាងត្បូង។ សេចក្តីថ្លែងការណ៍នេះ ធ្វើឡើងក្រោយពីអាមេរិក និង អូស្ត្រាលី បានជជែកគ្នាពីបញ្ហាសមុទ្រចិនខាងត្បូង និង ថែមទាំងគ្រោងបញ្ជូនវាចម្បាំង និង យន្តហោះល្បាតមកក្បែរតំបន់ជម្លោះទៀតផង។ អគ្គរដ្ឋទូតចិនប្រចាំអូស្ត្រាលី ចោទថាការរិះគន់របស់អូស្ត្រាលី និង អាមេរិក មិនមែនជាការទទួលខុសត្រូវ និង ស្ថាបនានោះទេ។ ហើយ ចិន ក៏បានទទូចឲ្យភាគីពាក់ពន្ធ័បញ្ឈប់សកម្មភាពនៃការអនុវត្តច្បាប់ស្តង់ដារពីរជាន់លើបញ្ហាសមុទ្រចិនខាងត្បូង។ អគ្គរដ្ឋទូតរូបនេះ បានបន្ថែមទៀតថា វា គឺជារឿងមួយដ៏ល្អប្រសើរប្រសិនបើភាគីទាំងពីរ អាចប្រកាន់គោលជំហរកណ្តាលលើភាគីពាក់ពន្ធ័នៃជម្លោះ និង បន្តការលើកកម្ពស់សន្តិភាពនិង ស្ថិរភាពក្នុងតំបន់ ជាជាងការបន្ថែមបញ្ហាដែលប្រៀបទៅនឹងការបន្ថែមប្រេងទៅលើអណ្តាតភ្លើង។ សូមរម្លឹកផងដែរថា កាលពីពេលថ្មីនេះ ប្រមុខការពារជាតិអាមេរិក និង អូស្ត្រាលី បានបើកកិច្ចប្រជុំទ្វេរភាគីរយៈពេលពីរថ្ងៃដែលភាគច្រើនផ្តោតលើបញ្ហាសមុទ្រចិនខាងត្បូង។ ជាលទ្ធផល ភាគីទាំងពីរ បាន ព្រមព្រៀងគ្នាលើកិច្ចប្រតិបត្តិការនៃការពង្រឹងកងទ័ពជើងទឹកដើម្បីជាការឆ្លើយតបទៅនឹងភាពតានតឹងនៃជម្លោះសមុទ្រចិនខាងត្បូង។ ជាមួយគ្នានេះដែរ ប្រមុខការពារជាតិអាមេរិកលោក Ash Carter ក៏បាន ប្រកាសថា អាមេរិក នឹងបញ្ជូននាវាចម្បាំង និង យន្តហោះល្បាតមកកាន់តំបន់ជម្លោះសមុទ្រចិនខាងត្បូងដោយស្របទៅនឹងច្បាប់អន្តរជាតិក្នុងពេលមួយដែលចាំបាច់។ យ៉ាងណាក៏ដោយ អន្តរាគមន៍នៃរដ្ឋខាងក្រៅលើបញ្ហាជម្លោះសមុទ្រចិនខាងត្បូង មិនមែនជាដំណោះស្រាយដើម្បីឆ្លើយតបទៅនឹងជម្លោះនោះទេ។ ផ្ទុយទៅវិញ ចិន ក៏មិនគួរបន្តសកម្មភាពព្រងើយកន្តើយក្នុងការដោះស្រាយជម្លោះជាមួយនឹងរដ្ឋអាស៊ានផងដែរ ពោលគឺចិន ត្រូវបញ្ឈប់សកម្មភាពនៅក្នុង តំបន់ជម្លោះ ហើយចូលតុចរចា ប្រសិនបើចិនមិនចង់ឃើញវត្តមានរដ្ឋខាងក្រៅចូលមកលូកដៃ។ សូមបញ្ជាក់ផងដែរថា បញ្ហាសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានរួមមាន ព្រុយណេ ម៉ាឡេស៊ី ហ្វីលីពីន និង វៀតណាម និង ចិន។ កន្លងមក មេដឹកនាំអាស៊ាន បានព្យាយាម ស្វែងរកយន្តការនានាដើម្បីទាញចិនមកកាន់តុចរចា ខណៈចិន នៅតែបន្តវាតទីជាឯកតោភាគីនៅក្នុង តំបន់ជម្លោះដោយរួមបញ្ចូលទាំងការសាងសង់កោះសិប្បនិម្មិតដើម្បីធ្វើជាមូលដ្ឋានយោធានៅទីនោះទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2622.txt	ក្នុងកម្មវិធីជជែកដេញដោលគ្នាក្នុងបក្សប្រជាធិបតេយ្យចាប់ផ្តើមលើកដំបូងម្សិលមិញនេះ។ គេឃើញមានការជជែកដេញដោលគ្នាយ៉ាងស្វិតស្វាញរវាងបេក្ខជនដែលមានប្រជាប្រិយភាព ៥ រូប ហើយបេក្ខជនបក្សនេះបន្តប្រឹងប្រែងឲ្យអស់ពីសមត្ថភាពដើម្បីយកប្រៀបលើបក្សសាធារណរដ្ឋនិងត្រួសត្រាយផ្លូវសម្រាប់បក្សខ្លួនកាន់កាប់កៅអីប្រធានាធិបតីបីអាណត្តិជាប់គ្នា។	ការជជែកដេញដោលក្នុងបក្សប្រជាធិបតេយ្យដើម្បីឈានទៅជ្រើសរើសបេក្ខជនដែលមានសមត្ថភាពសម្រាប់ឈរឈ្មោះក្នុងការបោះឆ្នោតប្រធានាធិបតី បានចាប់ផ្តើមម្សិលមិញ។ ការជជែកដេញដោលគ្នានេះទាក់ទាញការចាប់អារម្មណ៍អ្នកគាំទ្រខ្លាំងថែមទៀតផង។ បើតាមការជជែកដេញដោលគ្នានេះដែរ ប្រធានបទជាច្រើនដែលបេក្ខជនទាំងប្រាំរូបយកមកជជែកពិភាក្សាគ្នាចំពោះមុខអ្នកគាំទ្រនោះមានដូចជាគោលនយោបាយអាមេរិកនៅមជ្ឈិមបូព៌ា គោលនយោបាយសេដ្ឋកិច្ច ការគ្រប់គ្រងអាវុធ បញ្ហាប្រែប្រួលអាកាសធាតុជាដើម។ តែគោលនយោបាយរួមរបស់បក្សប្រជាធិបតេយ្យនេះគឺគ្មានអ្វីក្រៅពីប្រយុទ្ធប្រឆាំងវិសមភាពក្នុងសង្គម និងការជួយលើកកម្ពស់ជីវភាពប្រជាជនវណ្ណៈទាបនិងកណ្តាលឡើយ។ ជុំវិញការជជែកដេញដោលគ្នានេះដែរ គេសង្កេតឃើញថា បេក្ខជនទាំងអស់នៃបក្សប្រជាធិបតេយ្យសុទ្ធប្រឹងប្រែងខ្លាំង និងសុទ្ធតែមានមហិច្ឆតារៀងៗខ្លួនចង់ឲ្យបក្សប្រជាធិបតេយ្យនៅបន្តកាន់កាប់ស្ថាប័ននីតិប្រតិបត្តិសម្រាប់អាណត្តិក្រោយនេះទៀត។ ជាជំហានដំបូង គេមិនទាន់អាចវាយតម្លៃបាននៅឡើយទេថា បក្សប្រជាធិតេយ្យអាចមានប្រៀបលើបេក្ខជនបក្សសាធារណរដ្ឋកម្រិតណានោះ។ ដោយឡែក ក្នុងចំណោមបេក្ខជនទាំងប្រាំរូប មានតែសមាជិកសភាលោក Bernie Sanders និងលោកស្រី ហ៊ីឡារី គ្លីនតុន (Hilary Clinton) ប៉ុណ្ណោះ ដែលក្លាយជាបេក្ខជនដែលមានប្រជាប្រិយភាពនាំមុខគេក្នុងបក្សផង និងមានសង្ឃឹមច្រើនក្នុងការប្រកួតយកតំណែងប្រធានាធិបតី។ លោក Bernie Sanders ដែលជាសមាជិកព្រឹទ្ធសភា ទោះបីជាវ័យចាស់បន្តិចមែន តែលោកអាចសម្តែងនិងឆ្លើយសំនួរបានល្អនៅពេលជជែកដេញដោលគ្នាលើឆាក។ ចំណុចសំខាន់មួយដែលលោកបានលើកឡើងនិងបកស្រាយបានល្អនោះគឺពាក់ព័ន្ធការគ្រប់គ្រងអាវុធ។ ខណៈដែលដៃគូប្រជែងលោក លោកស្រី ហ៊ីឡារីគ្លីនតុន ជំរុញឲ្យរឹតត្បិតឲ្យតឹងរ៉ឹងចំពោះការប្រើប្រាស់អាវុធ លោកបានអះអាងថា ការគ្រប់គ្រងគ្រោះថ្នាក់បណ្តាលមកពីការកាន់កាប់អាវុធនេះអាចដោះស្រាយបានដោយជំរុញឲ្យមានសេវាត្រួតពិនិត្យសតិអារម្មណ៍ និងស្មារតីអ្នកកាន់អាវុធឲ្យបានត្រឹមត្រូវមុនពេលអនុញ្ញាតឲ្យពួកគេទិញអាវុធ។ ហើយលោកជំរុញឲ្យមានការលុបបំបាត់ចំណុចខ្វះចន្លោះជំរុញការអនុវត្តច្បាប់ពាក់ព័ន្ធការត្រួតពិនិត្យប្រវត្តិរួបអ្នកកាន់អាវុធ។ ចំណែកលោកស្រី ហ៊ីឡារី គ្លីនតុនឯណោះវិញក៏មិនធម្មតាដែរ។ លោកស្រីជជែកដេញដោលលើវេទិការប្រកបដោយទំនុកចិត្ត និងលើកឡើងពីចំនុចដែលឆ្លើយតបនឹងតម្រូវការប្រជាជនអាមេរិកជាពិសេសការដោះស្រាយបញ្ហាសេដ្ឋកិច្ច និងនយោបាយការបរទេស។ បទពិសោធន៍ជាសមាជិកសភានិង ជារដ្ឋមន្ត្រីការបរទេស បូកផ្សំជាមួយទេពកោសល្យផ្នែកនយោបាយផងនោះ បានធ្វើឲ្យលោកស្រីក្លាយជាបេក្ខជនម្នាក់ដែលលេចធ្លោរខ្លាំងម្នាក់ទៀតក្នុងបក្សរបស់លោកស្រី។ ប៉ុន្តែទោះជាយ៉ាងនេះក្តី បញ្ហាប្រើប្រាស់អ៊ីម៉ែល ការវាយប្រហារស្ថានទូតអាមេរិកប្រចាំទីក្រុងបេនកាស៊ី ប្រទេសលីប៊ី ដែលបានសម្លាប់ឯកអគ្គរដ្ឋទូតអាមេរិកម្នាក់ ក៏ដូចជាតួនាទីរបស់លោកស្រីក្នុងរដ្ឋបាលលោកអូបាម៉ាក្នុងនាមជាអតីតរដ្ឋមន្ត្រីការបរទេស សុទ្ធតែជាចំណុចរសើបដែលបេក្ខជនឯទៀតលើកឡើងដើម្បីវាយប្រហារលើលោកស្រី ជារឿយ។ ហើយវាក៏បណ្តាលឲ្យលោកស្រីបាត់ប្រជាប្រិយភាពខ្លះៗដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2623.txt	នាវាចម្បាំងរុស្ស៊ីជាច្រើនគ្រឿងដែលសំចតនៅសមុទ្រកាព្យែន (Caspian) បានចាប់ផ្តើមបាញ់ផ្លោងគ្រាប់យ៉ាងច្រើនស្រោចលើទីតាំងសំខាន់ៗជាច្រើនកន្លែងដែលកាន់កាប់ដោយក្រុមរដ្ឋឥស្លាមនៅក្នុងប្រទេសស៊ីរីនៅថ្ងៃពុធនេះ។ ការវាយប្រហារចេញពីនាវាចម្បាំងនេះជាសកម្មភាពថ្មីមួយទៀត ដែលកើតឡើងក្រោយពីក្រុងម៉ូស្គូបញ្ជាឲ្យកងទ័ពជើងអាកាសទម្លាក់គ្រាប់បែកលើក្រុមរដ្ឋឥស្លាមដោយសហការជាមួយកងទ័ពរដ្ឋាភិបាលស៊ីរីសប្តាហ៍មុន។	ថ្ងៃពុធនេះកងទ័ពជើងទឹករុស្ស៊ីបានចាប់ផ្តើមបាញ់ផ្លោងគ្រាប់មីស៊ីលរយៈចម្ងាយវែងចេញពីសមុទ្រកាព្យែនឆ្ពោះទៅរកទីតាំងសំខាន់ៗដែលក្រុមរដ្ឋឥស្លាមកាន់កាប់ក្នុងទឹកដីស៊ីរី។ ជំុវិញការប្រើប្រាស់នាវាចម្បាំងនេះ រដ្ឋមន្ត្រីក្រសួងការពារជាតិរុស្ស៊ីលោក Sergei Shoigu បានអះអាងថា កងកម្លាំងជើងទឹកដីរុស្ស៊ីបានបាញ់គ្រាប់រ៉ុហ្កែតរយៈចម្ងាយឆ្ងាយចំនួនជាង២០គ្រាប់ពីនាវាចម្បាំងចំនួន៤គ្រឿង។ បើតាមសម្តីប្រមុខការពារជាតិខាងលើដែលដកស្រង់ដោយសារព័ត៌មានរដ្ឋរុស្ស៊ី RT គោលដៅសំខាន់របស់នៃប្រតិបត្តិការនេះគឺមានចំនួន១១ ហើយគោលដៅទាំងនេះត្រូវបានកម្ទេចហើយ។ នេះជាសកម្មភាពយោធាមួយថ្មីបំផុតដែលរុស្ស៊ីប្រើប្រាស់ បន្ទាប់ពីសម្រេចចិត្តធ្វើសង្គ្រាមផ្លូវអាកាសជាមួយក្រុមរដ្ឋឥស្លាមនៅក្នុងប្រទេសស៊ីរី និងគាំទ្រកងកម្លាំងអាសាស្ម័គ្រលោក បាសា អាល់អាសាដ។ ការវាយប្រហារតាមផ្លូវអាកាសរបស់រុស្ស៊ីនៅទើបចាប់ផ្តើមកាលពីដើមសប្តាហ៍មុនប៉ុណ្ណោះ។ ចំណែកប្រធានាធិបតីរុស្ស៊ីលោក វ្ល៉ាឌីមៀ ពូទីន ឯណោះវិញបានកោតសរសើរកងទ័ពរុស្ស៊ីដែលកំពុងច្បាំងប្រកៀកស្មារជាមួយកងម្លាំងលោក អាសាដ នៅស៊ីរីដើម្បីប្រឆាំងក្រុមរដ្ឋឥស្លាមផងដែរ។ ក្រៅពីកោតសរសើេរកងទ័ពរុស្ស៊ី លោក ពូទីន បានប្រកាសទាត់ចោលការចោទប្រកាន់ជាថ្មីម្តងទៀតជុំវិញការចោទប្រកាន់រុស្ស៊ីថាកំពុងប្រើប្រាស់អន្តរាគមន៍នៅស៊ីរីជាលែសកម្ចាត់ក្រុមឧទ្ទាមប្រឆាំងរដ្ឋាភិបាល។ លោក សង្កត់ធ្ងន់ថាគោលដៅនៃការវាយប្រហារគឺមានតែក្រុមរដ្ឋឥស្លាមប៉ុណ្ណោះ។ សូមបញ្ជាក់ថា រុស្ស៊ីបានពង្រាយកងទ័ពរបស់ខ្លួនទៅកាន់មូលដ្ឋានយោធាខ្លួនក្នុងប្រទេសស៊ីរីចំនួនប្រហែល៥០០នាក់ ហើយក្រៅពីនេះមានរថក្រោះ រថពាសដែក មីស៊ីល រួមជាមួយយន្តហោះចម្បាំងស៊េរីទំនើបមិនតិចជាង៥០គ្រឿងឡើយ ដើម្បីច្បាំងប្រឆាំងក្រុមរដ្ឋឥស្លាម។ ប៉ុន្តែសហរដ្ឋអាមេរិក និងបារាំងជាដើមបានដាក់ការសង្ស័យ និងចោទរុស្ស៊ីថា ក្រៅពីវាយប្រហារលើក្រុមរដ្ឋឥស្លាម កងទ័ពទាំងនោះក៏ជួយទ័ពលោក អាសាដ វាយប្រហារក្រុមឧទ្ទាមដែលខ្លួនចំណាយរាប់រយលានដុល្លារបង្វឹកឲ្យប្រឆាំងរដ្ឋាភិបាលក្រុងដាម៉ាសផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2624.txt	គ្រប់គ្នាសុទ្ធតែដឹងថា កាលពីសម័យសង្គ្រាមលោកលើកទី២ មេផ្តាច់ការណាស៊ីអាល្លឺម៉ង់ អាដុល អ៊ីត្លែរ បានសម្លាប់ជនជាតិជ្វីហ្វប្រមាណ៦លាននាក់ គិតទៅត្រូវជា៤០ភាគរយនៃជនជាតិជ្វីហ្វក្នុងពិភពលោក។ ក្នុងនាមជនជាតិជីហ្វមួយរូប ជាជាងទទួលស្គាល់កំហុសធ្ងន់ធ្ងររបស់អ៊ីត្លែរ នាយករដ្ឋមន្ត្រីអ៊ីស្រាអែល បិនយ៉ាមីន នេតាយ៉ាហ៊ូ បែរជាថាអ៊ីត្លែរគ្មានបំណងសម្លាប់រង្គាលជនជាតិជ្វីហ្វទៅវិញ។ សម្រាប់លោកនេតាយ៉ាហ៊ូ កាលនោះ គឺ អាមីន អាល់ ហ៊ូសីនី (Amin al-Husseini) ជាមេដឹកនាំសាសនាប៉ាឡេស្ទីនទេ ដែលបានញុះញង់អ៊ីត្លែរអោយបង្កបទឧក្រិដ្ឋ។ ក្នុងពេលស្ថានភាពហិង្សារវាងអ៊ីស្រាអែលនិងប៉ាឡេស្ទីនកំពុងពុះកញ្ជ្រោល លោកនេតាន់យ៉ាហ៊ូ កាន់តែបង្ហាញទង្វើផ្តេសផ្តាស ទាំងពាក្យសំដី ទាំងអាកប្បកិរិយា។ ប្រមុខដឹកនាំអាល្លឺម៉ង់ លោកស្រីមែរគែល បានចេញមុខរំលឹកលោកនេតាន់យ៉ាហ៊ូឡើងវិញ ពីកំហុសប្រវត្តិសាស្ត្រអាល្លឺម៉ង់ចំពោះជនជាតិជ្វីហ្វ។	សូមស្តាប់ព័ត៌មានលម្អិត៖ កាលពីថ្ងៃអង្គារដើមសប្តាហ៍ នាយករដ្ឋមន្ត្រីអ៊ីស្រាអែល បិនយ៉ាមីន នេតាន់យ៉ាហ៊ូ បានសើរើប្រវត្តិសាស្ត្រសង្គ្រាមលោកឡើងវិញ ដោយបានចោទមេដឹកនាំសាសនានៅប៉ាឡេស្ទីន គឺលោក Amin al-Husseini ថាជាអ្នកញុះញង់អោយអាដុល អ៊ីត្លែរ បង្កបទឧក្រិដ្ឋសម្លាប់ជនជាតិជ្វីហ្វរាប់លាននាក់ ក្នុងសម័យសង្គ្រាមលោកលើកទី២ ។ យោងតាមលោកនេតាន់យ៉ាហ៊ូ មេដឹកនាំសាសនាអ៊ីស្លាម អាល់ ហ៊ូសីនី បានទៅជួបអ៊ីត្លែរ កាលពីឆ្នាំ១៩៤១ ។ កាលនោះ អ៊ីត្លែរគ្រាន់តែចង់បណ្តេញជនជាតិជ្វីហ្វចេញពីអាល្លឺម៉ង់ប៉ុណ្ណោះ។ ប៉ុន្តែ អាល់ ហ៊ូសីនី ប្រាប់អ៊ីត្លែរថា៖ បើលោកបណ្តេញពួកគេ ពួកគេនឹងត្រលប់មកទីនេះវិញទាំងអស់គ្នា។ អ៊ីត្លែរសួរទៅវិញថា៖ អញ្ចឹងខ្ញុំត្រូវធ្វើម៉េច? អាល់ហ៊ូសីនីឆ្លើយថា ៖ ដុតពួកគេទៅ! ក្រោយរៀបរាប់សាច់រឿងចប់ លោកនេតាន់យ៉ាហ៊ូ ប្រាប់ត្រួសៗថា ច្បាស់ណាស់ដែលត្រូវទទួលស្គាល់ពីកំហុសពួកណាស៊ីក្នុងការសម្លាប់រង្គាលជនជាតិជ្វីហ្វ៦លាននាក់ ប៉ុន្តែ គេក៏មិនអាចបដិសេធពីកំហុសធំរបស់មេដឹកនាំសាសនាប៉ាឡេស្ទីនដែរ។ លោកនេតាន់យ៉ាហ៊ូប្រាប់ថា គឺអាល់ហ៊ូសីនីនេះហើយ ដែលគាំទ្រដំណោះស្រាយចុងក្រោយរបស់ពួកណាស៊ីអាល្លឺម៉ង់។ លោកនេតាន់យ៉ាហ៊ូថែមទាំងរិះគន់ប្រជាជនប៉ាឡេស្ទីនដែលនៅតែបន្តគោរពបូជាអាល់ហ៊ូសីនី។ នាយករដ្ឋមន្ត្រីអ៊ីស្រាអែលចោទប្រកាន់បែបនេះ ដោយសំអាងលើសាក្សី ក្នុងសវនាការក្តី ក្រោយសង្គ្រាមលោក។ ប៉ុន្តែ ក្នុងនាមលោកជាជនជាតិជ្វីហ្វមួយរូប ជាអ្នកដឹកនាំមួយរូប លោកបែរជាគិតថា បើគ្មានការញុះញង់ពីមេដឹកនាំសាសនាប៉ាឡេស្ទីន ក៏គ្មានការសម្លាប់រង្គាលលើជនជាតិជ្វីហ្វដែរ។ ប្រជាជនជ្វីហ្វប្រាកដជាមិនសប្បាយចិត្តទេ។ បើវិភាគទៅ គឹហាក់ដូចជា អ៊ីត្លែរជាមេដឹកនាំផ្តាច់ការដ៏ល្បីល្បាញមួយរូបនោះ បែរជាទន់ខ្សោយ រហូតស្តាប់និងធ្វើតាមពាក្យញុះញង់របស់មេដឹកនាំសាសនាប៉ាឡេស្ទីនទៅវិញ។ បើសើរើប្រវត្តិសាស្ត្រឡើងវិញ យើងអាចជឿថា កាលនោះ មេសាសនា អាល់ហ៊ូសីនី ប្រហែលជាអាចបាននិយាយញុះញង់អ៊ីត្លែរមែន ព្រោះគាត់បានទទួលស្គាល់ថា ធ្លាប់និយាយពីបញ្ហាជនជាតិជ្វីហ្វជាមួយអ៊ីត្លែរ។ អាល់ ហ៊ូសីនីត្រូវបានគេស្គាល់ថា ជាអ្នកតស៊ូប្រឆាំងនឹងជនអន្តោប្រវេសន៍ជនជាតិជ្វីហ្វ ដែលហូរចូលក្នុងដែនដីប៉ាឡេស្ទីន ក្នុងឆ្នាំ១៩៣៦ ។ គាត់បានភៀសខ្លួនទៅអាល្លឺម៉ង់ ឆ្នាំ១៩៤១ ។ គាត់ធ្លាប់សុំឲ្យអ៊ីត្លែរគាំទ្រអោយប៉ាឡេស្ទីននិងបណ្តាប្រទេសអារ៉ាប់ ទទួលបានឯករាជ្យ។ គាត់បានជួយរបបណាស៊ី បង្កើតក្រុមតស៊ូជនជាតិបូស្នីដែលកាន់សាសនាអ៊ីស្លាម និងជួយក្នុងការឃោសនាវិទ្យុទៅកាន់ដែនដីអារ៉ាប់។ ក្រុមគាំទ្រគាត់ដែលស្ថិតនៅប៉ាឡេស្ទីន ក៏បានជួយស៊ើបការណ៍ពីអង៉គ្លេស ដើម្បីជួយអាល្លឺម៉ង់ដែរ។ ទោះយ៉ាងណាក្តី ការដែលនាយករដ្ឋមន្ត្រីអ៊ីស្រាអែលឆ្លៀតយកកំហុសឧក្រិដ្ឋកម្មសម្លាប់មនុស្ស ទៅទម្លាក់លើមេដឹកនាំសាសនាប៉ាឡេស្ទីន ជំនាន់សង្គ្រាមលោក គឺមិនសមហេតុផលទេ ពិសេសសម្រាប់ក្រុមអ្នកជំនាញប្រវត្តិសាស្ត្រ និងបក្សប្រឆាំងក្នុងស្រុកតែម្តង។ បើសង្កេតមើលទៅ លោកនេតាន់យ៉ាហ៊ូប្រហែលនឿយហត់ ក្រពុលមុខខ្លាំង ដោយសារតាំងពីមានការប៉ះទង្គិចរវាងអ៊ីស្រាអែល និងប៉ាឡេស្ទីន នៅថ្ងៃចូលឆ្នាំជ្វីហ្វ ថ្ងៃ១៣កញ្ញាមក ហិង្សាប្រើកាំបិតប្រឆាំងអ៊ីស្រាអែលកើតមានជាប្រចាំ។ ហិង្សារវាងអ៊ីស្រាអែលនិងប៉ាឡេស្ទីនធ្វើឲ្យមានជនរងគ្រោះរាល់ថ្ងៃ ភាគច្រើនជនជាតិប៉ាឡេស្ទីន។ លោកនេតាន់យ៉ាហ៊ូមិនបានប្រើនយោបាយអហិង្សា ដោះស្រាយបញ្ហាទេ។ លោកបានបញ្ចេញកងទ័ពឡោមព័ទ្ធភាគខាងកើតក្រុងសេរុយសាឡិម នៅតាមទីកន្លែងដែលប្រជាជនអ៊ីស្លាមរស់នៅ។ ប្រជាជនអ៊ីស្រាអែលភ័យខ្លាចហិង្សា រហូតថ្មីៗកន្លងទៅនេះ បានច្រឡំទាត់ធាក់ជនបរទេសមួយរូប ធ្វើឲ្យជនរូបនោះស្លាប់ដោយអយុត្តិធម៌ទៀតផង។ ប៉ុន្មានសប្តាហ៍មកនេះ ប្រជាជនអ៊ីស្រាអែល៧៥ភាគរយ មិនសប្បាយចិត្តនឹងដំណោះស្រាយហិង្សារបស់នាយករដ្ឋមន្ត្រីនេតាន់យ៉ាហ៊ូទេ។ មិនពិបាកឆ្ងល់ទេ បើលោកនេតាន់យ៉ាហ៊ូ ហ៊ានរហូតចោទមេដឹកនាំសាសនាប៉ាឡេស្ទីន ក្នុងប្រវត្តិសាស្ត្រសង្គ្រាម ថាជាមេញុះញង់ហិង្សានោះ។ លោកកំពុងរកវិធីបន្សាបកំហឹងប្រជាជនអ៊ីស្រាអែលច្បាស់ណាស់។ ដូចរាល់ដង លោកប្រហែលចង់ប្រាប់ថា គ្រប់គ្នាក្នុងពិភពលោកសុទ្ធតែមិនពេញចិត្តអ៊ីស្រាអែល។ តែគឺប៉ាឡេស្ទីនឯណោះទេ ដែលជាមេក្លោងហិង្សាប្រឆាំងជនជាតិជ្វីហ្វតាំងពីសម័យសង្គ្រាមលោកមក។ បើមិនប្រើកម្លាំងបាយខ្លះ គឺពិបាកទប់ឈ្នះក្រុមជ្រុលនិយមប៉ាឡេស្ទីនណាស់៕ សូមស្តាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2625.txt	អភិបាលរដ្ឋធានី Buenos Aires លោក Daniel Scioli កំពុងតែមានសំឡេងនាំមុខ ដៃគូប្រជែងក្នុងការបោះឆ្នោតជ្រើសរើសប្រធានាធិបតី អាហ្សង់ទីន ខណៈការរាប់សន្លឹកឆ្នោតកំពុងតែបន្ត។ ការបោះឆ្នោតនឹង បន្តទៅជុំទី២ម្ដងទៀត ប្រសិនបើគ្មានបេក្ខជនណាទទួលបានសម្លេងគាំទ្រចំនួនច្រើនជាង៤៥ភាគរយទេនោះ។	លោក Daniel Scioli ដែលជាបេក្ខជនមកពីគណបក្សរណសិរ្សដើម្បីជ័យជម្នះ បាននាំមុខការក្នុងការបោះឆ្នោតជុំទី១ ជាមួយសំឡេង៤១.៣ភាគរយ ស្របពេលដៃគូប្រជែងរូបទៀតគឺលោក Mauricio Macriទទួលបាន៣០.៥ភាគរយ និងលោក Sergio Massaទទួលបាន២០.៦ភាគរយ។ យោងតាមគណៈកម្មការបោះឆ្នោតអាហ្សង់ទីន ការបោះឆ្នោតនៅថ្ងៃអាទិត្យ បានបិទនៅម៉ោង៩ ម៉ោងក្នុងស្រុក។ អ្នកបោះឆ្នោតប្រហែល៧០ភាគរយនៃចំនួនអ្នកចុះឈ្មោះសរុប៣២លាននាក់ បានទៅបោះឆ្នោតនៅតាមការិយាល័យនានានៅទូទាំងប្រទេស។ យ៉ាងណាមិញ ប្រសិនបើលោក Scioli មិនទទួលបានសម្លេងគាំទ្រលើស៤៥ភាគរយទេនោះ លោកScioli នឹងត្រូវប្រជែងគ្នាម្ដងទៀតជាមួយលោក Macriដែលជាបេក្ខជនទទួលបានការគាំទ្រលំដាប់ទី២ ក្នុងបោះឆ្នោតជុំទី២ដែលនឹងត្រូវធ្វើឡើងនៅខែក្រោយ។ លោក Daniel Scioliគឺជាអភិបាលរដ្ឋនិងជាមនុស្សមានឥទ្ធិពលមួយរូប ហើយរូបលោកត្រូវបានជ្រើសរើសដោយប្រធានាធិបតីចប់អាណត្តិលោកស្រី Cristina Kirchner ឲ្យឈរឈ្មោះ ក្រោយលោកស្រីកាន់អំណាចជិត១០ឆ្នាំ។ ឯលោក Macriវិ ញ ក៏ជាអភិបាលក្រុងម្នាក់ផងដែរ។ គួររម្លឹកថា អាហ្សង់ទីន ជាប្រទេសមានសេដ្ឋកិច្ចធំលំដាប់ទី៣ក្នុងតំបន់ បន្ទាប់ពីប្រេស៊ីលនិង ម៉ិកសិក ។ ប៉ុន្តែ ប្រទេសនេះត្រូវប្រឈមបញ្ហាសេដ្ឋកិច្ចច្រើនក្រោយងើបផុតពីវិបត្តិសេដ្ឋកិច្ចឆ្នាំ២០០២មក ហើយបញ្ហាដែលប្រធានាធិបតីថ្មីត្រូវដោះស្រាយមានដូចជាអតិផរណា ការកើនឡើងតម្លៃរូបិយវត្ថុក្នុងស្រុក ជាពិសេសបំណុលសាធារណជាដើម។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2626.txt	មកទល់ពេលនេះ រដ្ឋាភិបាលក្រុងប៉េកាំង កំពុងតែក្តៅក្រហាយខ្លាំងជុំវិញព័ត៌មាននៃការបញ្ជូននាវាចម្បាំងរបស់រដ្ឋាភិបាលក្រុងវ៉ាស៊ិនតោនមកក្បែរតំបន់ជម្លោះសមុទ្រចិនខាងត្បូង ក្រោមក្របខណ្ឌនៃច្បាប់អន្តរជាតិ។ ទោះជាមិនទាន់មានវត្តមាននាវាចម្បាំងអាមេរិកមកដល់តំបន់ជម្លោះក៏ដោយ រដ្ឋាភិបាលក្រុងប៉េកាំង បានព្រមានទុកជាមុនទៅកាន់រដ្ឋាភិបាលក្រុងវ៉ាស៊ិនតោនត្រូវពិចារណាយ៉ាងហោចណាស់ឲ្យបានពីរដងមុននឹងធ្វើសកម្មភាពណាមួយរបស់ខ្លួន។	នៅថ្ងៃអង្គារនេះ រដ្ឋមន្ត្រីការបរទេសចិនលោក វ៉ាង យី (Wang Yi) បានចេញការព្រមានមួយទៅកាន់រដ្ឋាភិបាលអាមេរិកុំឲ្យបង្កបញ្ហានៅក្នុងតំបន់ជម្លោះសមុទ្រចិនខាងត្បូង ខណៈពេលដែលគ្មានបញ្ហាអ្វីសោះបានកើតឡើង។ នេះបើយោងសារព័ត៌មានជាតិចិន Xinhua។ រយៈពេលចុងក្រោយនេះ មានសារព័ត៌អន្តរជាតិជាច្រើន បានចុះផ្សាយពីការបញ្ជូននាវាចម្បាំងរបស់អាមេរិកមកកាន់តំបន់ជម្លោះសមុទ្រចិនខាងត្បូងដែលស្ថិតមិនឆ្ងាយពីតំបន់កោះសិប្បនិម្មិតរបស់ចិន ប៉ុន្មាននោះទេ។ ក្នុងនោះ បើយោងតាមសារព័ត៌មាន AFP ដែលបានទំនាក់ទំនងទៅកាន់មន្ត្រីអាមេរិក អាមេរិកនឹងបញ្ជូននាវាចម្បាំងរបស់ខ្លួនមកកាន់តំបន់ជម្លោះសមុទ្រចិនខាងត្បូងមែន ក៏ប៉ុន្តែមិនទាន់ដឹង ពីពេលមួយពិតប្រាកដនោះទេ។ បើតាមការអះអាងបន្ថែមទៀតនោះ ព័ត៌មាននេះ គឺមិនខុសនោះទេ។ នោះ ក៏ព្រោះតែរដ្ឋមន្ត្រីការពារ ជាតិអាមេរិក ក៏បានអះអាងជាមួយសមភាគីរបស់ខ្លួនកាលពីពេលថ្មីនេះផងដែរថាអាមេរិក និង អូស្ត្រា លី នឹងសហការគ្នាក្នុងប្រតិបត្តិការនៃការបញ្ជូននាវាចម្បាំងមកកាន់តំបន់ជម្លោះសមុទ្រចិនខាងត្បូង ក្នុងស្ថានភាពនិង គ្រប់ពេលវេលាណាមួយដែលចាំបាច់។ ហើយ ប្រតិបត្តិការនេះ គឺស្ថិតក្រោមអំណាចនៃច្បាប់អន្តរជាតិ ពោលគឺអន្តរាគមន៍របស់អាមេរិកធ្វើឡើងដើម្បីការពារសិទ្ធិហោះហើរ និងការចរាចរតាមដែនសមុទ្រអន្តរជាតិដោយសេរី។ កន្លងមក អាមេរិក បានចាត់ទុកសកម្មភាពសាង សង់កោះសិប្បនិម្មិតរបស់ចិននៅក្នុងតំបន់ជម្លោះ គឺបំពានទៅនឹងច្បាប់អន្តរជាតិ ហើយវាប៉ះពាល់ដល់ពាណិជ្ជកម្មអន្តរជាតិតាមដែនសមុទ្រផងដែរ។ ឆ្លើយតបនឹងបញ្ហានេះ រដ្ឋមន្ត្រីការបរទេសចិន បានប្រតិកម្មតបថា រដ្ឋាភិបាលចិន កំពុងតែត្រួតពិនិត្យ ស្ថានភាពនេះ ថាតើវាពិតប្រាកដឬយ៉ាងណា? តែសម្រាប់លោក វ៉ាង បានអះអាងថា ប្រសិនបើ ព៌ត័មាន ពិតប្រាកដមែននោះ ចិន សូមផ្តល់នូវការណែនាំមួយចំនួនទៅកាន់អាមេរិកសូមពិចារណាឲ្យ បានពីរដងមុនចេញសកម្មភាព។ ហើយ លោក ក៏បានព្រមានទៅកាន់អាមេរិកសូមកុំចេញសកម្មភាពទាំងងងឹតងងល់ និង កុំបង្កបញ្ហាដែលមិនមែនបញ្ហាអ្វីបានកើតឡើងទាល់តែនៅក្នុងសមុទ្រចិនខាង ត្បូង។ បន្ថែមពីនេះ អគ្គរដ្ឋទូតចិនប្រចាំក្រុងវ៉ាស៊ិនតោន លោក Zhu Haiquan ក៏ច្រានចោលចំពោះការ អះអាងពីអន្តរាគមន៍របស់អាមេរិកដោយស្របតាមច្បាប់អន្តរជាតិគឺជាគ្រាន់តែជាលេសដើម្បីបម្រើផល ប្រយោជន៍ខ្លួនតែប៉ុណ្ណោះ ។ បើក្រឡេកទៅមើលស្ថានភាពឋជម្លោះនេះ គេឃើញថា បញ្ហានេះ កំពុងតែស្ថិតក្នុងដំណាក់ការនៃ ការចរចាក្រោមក្របខណ្ឌរវាងអាស៊ាន និងចិនដែលភាគីនៃជម្លោះនេះទេ។ ភាគីអាស៊ាន មានដូចជា ព្រុយណេ ម៉ាឡេស៊ី ហ្វីលីពីន និង វៀតណាម។ ដោយឡែក ប្រសិនបើអាមេរិក អាចនឹងបញ្ជួននាវា ចម្បាំងមកតំបន់ជម្លោះនាពេលខាងមុខមែននោះ វាមិនមែនជាដំណោះស្រាយមួយដែលមានប្រសិទ្ធ ភាពដើម្បីបញ្ឈប់សកម្មភាពរបស់ចិននោះទេ។ តែវា នឹងបន្ថែមឲ្យបញ្ហាកាន់តែតានតឹងដែលធ្វើឲ្យ ចិនយកលេសដើម្បីដើរចេញពីការចរចាក៏ថាបាន។ មិនត្រឹមតែប៉ុណ្ណោះ គេពិបាកសន្មត់ថាតើ នឹងមានការ ប្រឈមមុខបែបណាប្រសិនអាមេរិក បញ្ជូននាវាចម្បាំងមកកាន់តំបន់ដែលចិនកំពុងបញ្ឈរជើងកងទ័ព ច្រើន ទោះបីជាចិនបញ្ជាក់ថាមិនប្រើកងកម្លាំងជាដំណោះស្រាយចុងក្រោយក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2627.txt	លោកនាយករដ្ឋមន្ត្រីថ្មីកាណាដា ប្រកាសដកកម្លាំងរបស់ខ្លួនចេញពីប្រតិបត្តិការកម្ទេចក្រុមរដ្ឋឥស្លាមនៅប្រទេសស៊ីរី និង អីរ៉ាក់ ។ សេចក្តីប្រកាស នេះ ធ្វើឡើងក្រោយតែមួយថ្ងៃប៉ុណ្ណោះ ដែលនាយករដ្ឋមន្ត្រីលោក Justin Trudeau បានប្រកាសពីជ័យជម្នះពីការបោះឆ្នោតសភា។	កាលពីថ្ងៃម្សិលមិញនេះ នាយករដ្ឋមន្ត្រីវ័យក្មេងថ្មីនៃកាណាដាលោកJustin Trudeau បានប្រាប់ប្រធានាធិបតីអាមេរិកលោកបារ៉ាក់ អូបាម៉ា ពីផែនការនៃការដកទ័ពរបស់ខ្លួនដែលចូលរួមប្រឆាំងនឹងក្រុមរដ្ឋឥស្លាមនៅក្នុងទឹកដីស៊ីរី និង អ៊ីរ៉ាក់។ ការដកប្រតិបត្តិការនេះ គឺជាការដកយន្តហោះទម្លាក់គ្រាប់បែកត្រលប់មកវិញ តែនឹងរក្សាទុកនូវប្រតិបត្តិការផ្ដល់ជំនួយមនុស្សធម៌និង ការហ្វឹកហ្វឺនបន្តទៀត។ គួរកត់សម្គាល់ដែលថា បន្ទាប់ពីការបោះឆ្នោតកាណាដាបានបញ្ចប់កាលពីប៉ុន្មានថ្ងៃកន្លងទៅនេះ រដ្ឋាភិបាលក្រុងវ៉ាស៊ិនតោន បានសម្តែងការសង្ឃឹម ថា រដ្ឋាភិបាលថ្មីកាណាដា នឹងបន្តចូលរួមជាមួយកងកម្លាំងចម្រុះដែលនាំមុខដោយអាមេរិកដើម្បីប្រឆាំងក្រុមរដ្ឋឥស្លាមបន្តទៀត។ ជុំវិញការដកទ័ពចេញរបស់កាណាដានេះដែរ មិនបានធ្វើសហរដ្ឋអាមេរិកប្រតិកម្មនោះទេ តែរដ្ឋទាំងពីរ នឹងបន្តកិច្ចសហប្រតិបត្តិការរួមគ្នាទៅទៀត។ ‹‹ខ្ញុំបាននិយាយជាមួយប្រធានាធិបតីអូបាម៉ា។ គាត់យល់ពីការសម្រេចចិត្តរបស់ខ្ញុំចំពោះរឿងនេះ›› នេះជាសម្ដីលោក Trudeau ប្រាប់ដល់អ្នកសារព័ត៌មានលើការសន្ទនារបស់លោកជាមួយនឹងប្រធានាធិបតីអាមេរិក លោកប៉ារ៉ាក់ អូប៉ាម៉ា។ សូមរម្លឹកផងដែរថា កាលពីយុទ្ធនាការស្វែងរកសំឡេងឆ្នោត លោកនាយករដ្ឋមន្ត្រីវ័យ៤៣ឆ្នាំដែលជាកូនប្រុសអតីតនាយករដ្ឋមន្ត្រីកាណាដាផងដែរនោះ បានសន្យាថា លោកនឹងដកត្រលប់មកវិញនូវកងកម្លាំងយន្តហោះរបស់កាណាដា ព្រមទាំងបញ្ចប់ប្រតិបត្តិការប្រយុទ្ធក្នុងស៊ីរីនិងអីរ៉ាក់។ នេះមានន័យថា លោកនាយករដ្ឋមន្ត្រីថ្មីកាណាដា កំពុងតែអនុវត្តជំហានដំបូងរបស់ខ្លួនទៅនឹងអ្វីដែលខ្លួនបានសន្យាក្នុងយុទ្ធនាការបោះឆ្នោត។ សូមបញ្ជាក់ដែរថា លោកJustin Trudeau ទើបតែដឹកនាំគណបក្សសេរីនិយមរបស់លោក ឈ្នះការបោះឆ្នោតសភាភ្លូកទឹកភ្លូកដីលើបក្សអភិរក្សដែលជាបក្សកាន់អំណាចដែលកាន់អំណាចបីអាណត្តិ និង បានក្លាយជានាយករដ្ឋមន្ត្រីវ័យក្មេងរបស់ប្រទេសកាណាដា។ ក្នុងអាណត្តិរបស់លោក លោកបានសន្យានាំមកការផ្លាស់ប្ដូរសម្រាប់ប្រទេស និង ប្រជាជនកាណាដាទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2628.txt	នាយករដ្ឋមន្ត្រីជប៉ុនលោក ស៊ិនហ្សូ អាបេ (Shinzo Abe) បានចូលរួមប្រជុំមហាសន្និបាតអង្គការសហប្រជាជាតិកាលពីថ្ងៃសៅរ៍ ហើយលោកគ្រោងនឹងជួបមេដឹកនាំបណ្ដាប្រទេសមួយចំនួនជាពិសេសប្រធានាធិបតីរុស្ស៊ីលោក វ្ល៉ាឌីមៀ ពូទីន មុនទៅទស្សនកិច្ចនៅប្រទេសJamaica នៅសប្ដាហ៍ក្រោយ។ នេះបើយោងតាមមន្ត្រីនាំពាក្យជាន់ខ្ពស់របស់រដ្ឋាភិបាលកាលពីថ្ងៃសុក្រ។	លោក Yoshihide Suga នាយកខុទ្ទកាល័យគណៈរដ្ឋមន្ត្រីជប៉ុន បានប្រាប់អ្នកកាសែតក្នុងសន្និសីទសារព័ត៌មានថា មេដឹកនាំជប៉ុនលោក អាបេ ថ្លែងសុន្ទរកថាក្នុងមហាសន្និបាតលើកទី៧០ និងក្នុងកិច្ចប្រជុំកំពូលអង្គការសហប្រជាជាតិកាលពីថ្ងៃអាទិត្យ លើប្រធានបទ «ការអភិវឌ្ឍប្រកបដោយចីរភាព›»។ លោក អាបេ មានគម្រោងជួបប្រធាធិបតីរុស្សីលោក ពូទីន ក៍ដូចជាអនុប្រធានាធិបតីសហរដ្ឋអាមេរិកលោក Joe Biden ផងដែរ។ មន្ត្រីរដ្ឋាភិបាលជប៉ុនកាលពីថ្ងៃសុក្រ បានបញ្ជាក់ថា លោក អាបេ បានជួបជាមួយនឹងមេដឹកនាំមកពីប្រទេសកាតា, អ៊ីរ៉ង់, ហ្សកដានី, កេនយ៉ា និងអ៊ុយក្រែនផងដែរ។ ក្រៅពីនោះលោកអាបេ ក៍មានជំនួបជាមួយមេដឹកនាំមកពីប្រេស៊ីល, អាល្លឺម៉ង់ និងឥណ្ឌា ដោយផ្ដោតលើការជំរុញរបស់ជប៉ុនក្នុងការកែទម្រង់ក្រុមប្រឹក្សាសន្តិសុខអង្គការសហប្រជាជាតិ។ ចំណែកប្រភពស្និទនឹងលោកអាបេបានបញ្ជាក់ផងថា ជំនួបរវាងលោក អាបេ ជាមួយលោកពូទីនពិតជាមានសារៈសំខាន់ណាស់ ព្រោះជំនួបនេះនឹងជួយត្រួសត្រាយផ្លូវសំរាប់ទស្សនកិច្ចផ្លូវការរបស់ប្រធានាធិបតីរុស្សីមកកាន់ជប៉ុននាចុងឆ្នាំនេះ។ ក្នុងជំនួបក្រៅមហាសន្និបាតអង្គការសហប្រជាជាតិនេះ បញ្ហាមួយចំនួនត្រូវលើកមកពិភាក្សាដូចជា ជម្លោះទឹកដីរវាងប្រទេសទាំងពីរ សហប្រតិបត្តិការផ្នែកសេដ្ឋកិច្ច ជម្លោះនៅស៊ីរីនិងបញ្ហានៅអ៊ុយក្រែនជាដើម។ បន្ទាប់ពីមានការដាក់ទណ្ឌកម្មដែលនាំមុខដោយអាមេរិកប្រឆាំងប្រទេសរុស្សីក្រោយការអន្តរាគមន៍ចូលក្នុងប្រទេសអ៊ុយក្រែន ហើយជប៉ុនក៍បានចូលរួមដាក់ទណ្ឌកម្មដែរនោះ ដំណើរទស្សនកិច្ចផ្លូវរដ្ឋទៅកាន់ជប៉ុនរបស់លោកពូទីន ក៏ត្រូវបានពន្យារ ខណៈការទូតរវាងប្រទេសទាំងពីរមានភាពល្អក់ករកផងដែរ។ ប៉ុន្តែពេលដែលទំនាក់ទំនងប្រទេសទាំងពីរមានការរង្គោះរង្គើ រដ្ឋមន្ត្រីការបរទេសជប៉ុនលោក Fumio Kishida និងសមភាគីរុស្សីលោកSergei Lavrov កាលពីដើមសប្តាហ៍មុន បានយល់ព្រមចាប់ផ្ដើមឡើងវិញនូវការចរចារថ្នាក់រដ្ឋមន្ត្រីស្តីពីសន្ធិសញ្ញាសន្តិភាព។ ជម្លោះដែនកោះចំនួនបួនស្ថិតនៅភាគខាងជើងកោះហុកកៃដូ ដែលជប៉ុនជឿថាវាជាផ្នែករបស់ខេត្ត Nemuro និងបានចាត់ទុកជាដែនដីភាគខាងជើងរបស់ខ្លួនប៉ុន្តែត្រូវបានរុស្ស៊ីហៅថាជាកោះគូរីលខាងត្បូង និងត្រូវគ្រប់គ្រងដោយរុស្សី បានក្លាយជាបញ្ហារារាំងប្រទេសទាំងពីរមិនឲ្យសម្រេចបាននូវសន្ធិសញ្ញាសន្តិភាពនិងបានប៉ះពាល់ដល់ទំនាក់ទំនងទ្វេភាគីផងដែរ។ ប្រមុខសន្តិសុខជាតិជប៉ុនលោកShotaro Yachi និងប្រមុខក្រុមប្រឹក្សាសន្តិសុខរុស្សីលោកNikolai Patrushev បានព្រមព្រៀងគ្នាកន្លងមកថា ប្រទេសទាំងពីរចាំបាច់ចាប់ផ្តើមការចរចារឡើងវិញ ទាំងថ្នាក់រដ្ឋមន្ត្រីនិងកម្រិតផ្សេងទៀត។ ស្របពេលជាមួយគ្នានេះដែរ លោកអាបេ លើកឡើងថា លោកចង់ដោះស្រាយជម្លោះដែនដីជមួយរុស្ស៊ីដែរ។ អាចថានេះជាជំនួបលើកទីមួយរវាងមេដឹកនាំជប៉ុននិងរុស្សីចាប់តាំងពីមានជំនួបចុងក្រោយដែលធ្វើឡើងនៅឯកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វិចនៅជប៉ុន។ យ៉ាងណាក៍ដោយ។ មេដឹកនាំជប៉ុននឹងត្រលប់ទៅប្រទេសវិញនៅថ្ងៃសុក្រសប្តាហ៍នេះ បន្ទាប់ពីបញ្ចប់ទស្សនកិច្ចនៅប្រទេសJamaica៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2629.txt	ប្រធានាធិបតីអ៊ីរ៉ង់លោក ហាសាន់ រ៉ូហានី (Hassan Rouhani) បានថ្លែងទៅកាន់មហាសន្និបាតថា កិច្ចព្រមព្រៀងនុយក្លអ៊ែរជាមួយប្រទេសមហាអំណាចទាំង៦ គឺជាជ័យជម្នះរបស់អ៊ីរ៉ង់។ លោក រ៉ូហានីបន្តទៀតថា វាប្រៀបដូចជាជ័យជម្នះក្នុងសង្គ្រាមមួយ ហើយថាកិច្ចព្រមព្រៀងនេះបានលុបបំបាត់ភាពប្រទូស្តរាយនានានិងបន្ធូរបន្ថយការតានតឹងក្នុងតំបន់ទៀតផង។	លោករ៉ូហានីបានថ្លែងដូចនេះក្នុងអំឡុងកិច្ចប្រជុំពិភាក្សារបស់មហាសន្និបាតអង្គការសហប្រជាជាតិនៅថ្ងៃទី២៨កញ្ញា។ កាលពីខែកក្កដា អ៊ីរ៉ង់និងប្រទេសមហាអំនាចចំនួន៦ មានអាមេរិច រុស្សី ចិន បារាំង អង់គ្លេស និងអាល្លឺម៉ង់ បានឈានដល់ការសម្រេចកិច្ចព្រមព្រៀងនុយក្លេអ៊ែរមួយដែលមានគោលដៅបញ្ចប់កម្មវិធីនុយក្លេអ៊ែរអ៊ីរ៉ង់ និងបន្ធូរបន្ថយការដាក់ទណ្ឌកម្មនានាលើអ៊ីរ៉ង់។ កិច្ចព្រមព្រៀងនេះក៏បានជួយសម្រួលដល់ទំនាក់ទំនងរវាងអ៊ីរ៉ង់និងពួកបស្ចឹមប្រទេសដែលល្អក់កករនាពេលកន្លងមក។ កិច្ចព្រមព្រៀងនេះបានចេញជារូបរាងបន្ទាប់ពីការចរចារដ៏ស្វិតស្វាញរវាងអ៊ីរ៉ង់ និងប្រទេសមហាអំណាចទាំងនៅទីក្រុងវីយែនប្រទេសអូទ្រីស។ យោងតាមកិច្ចព្រមព្រៀងនេះ ក្រុមប្រឹក្សាសន្តិសុខអង្គការសហប្រជាជាតិ និងលើកលែងការដាក់ទណ្ឌកម្មលើអ៊ីរ៉ង់ ប៉ុន្តែអ៊ីរ៉ង់ត្រូវគោរពរាល់លក្ខខណ្ឌនានាដែលបានចែង។ លោករ៉ូហានីបាននិយាយថា អ៊ីរ៉ង់នឹងបន្តការខិតខំស្វែងរកសន្តិភាពក្នុងតំបន់ដោយផ្អែកលើគោលការណ៍ឈ្នះ-ឈ្នះ ដែលនេះនឹងនាំប្រទេសក្នុងតំបន់ក៏ដូចជាពិភពលោកទាំងមូល ទទួលបានផលប្រយោជន៍ដូចគ្នា។ លោកបន្ថែមថា កិច្ចព្រមព្រៀងនេះក៏នឹងជួយដល់ការអភិវឌ្ឍនិងកំណើនសេដ្ឋកិច្ចផងដែរ។ ជាមួយគ្នានេះ អ៊ីរ៉ង់ដែលមានសក្តានុពលលើផ្នែកសេដ្ឋកិច្ចនិងវប្បធម៌ នឹងក្លាយជាបណ្តុំនៃការវិនិយោគដ៏ធំ ហើយអ៊ីរ៉ង់មានបំនងចង់បានសន្តិភាពនិងការអភិវឌ្ឍ ជាជាងការប្រទូស្តរាយនានាក្នុងតំបន់និងពិភពលោក។ គួររម្លឹកផងដែរថា មានប្រមុខរដ្ឋ-ប្រមុខរដ្ឋាភិបាលច្រើនជាង140 បានចូលរួមក្នុងកិច្ចពិភាក្សារបស់មហាសន្និបាតអង្គការសហប្រជាជាតិ នាឆ្នាំនេះ៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_263.txt	ក្រសួងការបរទេសរុស្ស៊ីនាថ្ងៃទី១២ ខែតុលា បានប្រកាសថា ក្រុមប្រទេសមានសេដ្ឋកិច្ចឈានមុខគេលើពិភពលោក (BRICS) នឹងមិនក្លាយជាសម្ព័ន្ធមិត្តយោធាឡើយ។	បើតាមក្រសួងការបរទេសរុស្ស៊ី BRICS បានអភិវឌ្ឍលើសសរស្តម្ភសំខាន់ៗចំនួនបីគឺ នយោបាយ និងសន្តិសុខ, សេដ្ឋកិច្ច និងហិរញ្ញវត្ថុ, វប្បធម៌ និងទំនាក់ទំនងមនុស្សធម៌។ ទន្ទឹមនេះទំនាក់ទំនងរវាងប្រទេស BRICS ត្រូវបានកសាងឡើងដោយឈរលើមូលដ្ឋានសមភាព និងការគោរពគ្នាទៅវិញទៅមក មិនមែនក្នុងគោលបំណងប្រយុទ្ធជាមួយនរណាម្នាក់ឡើយ។ ក្រសួងការបរទេសរុស្ស៊ីបានអះអាងថា គោលដៅសំខាន់មួយរបស់ BRICS គឺបង្កើតប្រព័ន្ធសេដ្ឋកិច្ចពិភពលោកដោយយុត្តិធម៌ និងពហុភាគី។ ចាប់តាំងពីការចាប់ផ្តើមរបស់ខ្លួន BRICS បានតស៊ូមតិលើដំណោះស្រាយដោយសន្តិវិធីនៃជម្លោះអន្តរជាតិ និងការពង្រឹងពហុភាគីនិយមក្នុងការដោះស្រាយបញ្ហាសកល ដោយប្រកាន់ខ្ជាប់នូវគោលការណ៍ច្បាប់អន្តរជាតិ និងការគោរពសិទ្ធិអធិបតេយ្យភាពរបស់រដ្ឋ។ ការពង្រីក BRICS រួមចំណែកដល់ការពង្រឹងតួនាទីនៃប្រទេសកំពុងអភិវឌ្ឍន៍ក្នុងកិច្ចការអន្តរជាតិ។ រុស្ស៊ីកាន់តំណែងជាប្រធាន BRICS នៅឆ្នាំ២០២៤ ជាមួយមូលបទ«ពង្រឹងពហុភាគីនិយមសម្រាប់ការអភិវឌ្ឍ និងសន្តិសុខពិភពលោកប្រកបដោយសមធម៌»។ កិច្ចប្រជុំកំពូល BRICS នៅទីក្រុង Kazan ប្រទេសរុស្ស៊ីចាប់ពីថ្ងៃទី២២-២៤ ខែតុលា នឹងរួមបញ្ចូលកិច្ចប្រជុំនៃប្រទេសសមាជិក និងកិច្ចប្រជុំក្នុងទម្រង់ពង្រីក ដោយផ្តោតលើការពិភាក្សាអំពីបញ្ហាអភិវឌ្ឍន៍សេដ្ឋកិច្ច សន្តិសុខពិភពលោក និងតំបន់។ នាថ្ងៃដដែល អ្នកនាំពាក្យក្រសួងការបរទេសរុស្ស៊ី លោកស្រី Maria Zakharova បាននិយាយថា ទំនាក់ទំនងសេដ្ឋកិច្ចរវាងរុស្ស៊ី និងចិនក្នុងប៉ុន្មានឆ្នាំចុងក្រោយនេះ មានការអភិវឌ្ឍយ៉ាងខ្លាំង។ បើតាមអ្នកនាំពាក្យក្រសួងការបរទេសលោកស្រី Maria Zakharova រុស្ស៊ីកំពុងអភិវឌ្ឍគ្រប់វិស័យនៃអន្តរកម្មជាមួយចិន ហើយភាគីទាំងពីរចង់អភិវឌ្ឍទំនាក់ទំនងទៅកាន់កម្រិតខ្ពស់ថ្មី។ អ្នកនាំពាក្យក្រសួងការបរទេសលោកស្រី Maria Zakharova បានកត់សម្គាល់ថា ជាច្រើនឆ្នាំកន្លងមកនេះ រុស្ស៊ី និងចិនបាននិងកំពុងអភិវឌ្ឍទំនាក់ទំនងនយោបាយយ៉ាងសកម្ម ហើយទំនាក់ទំនងសេដ្ឋកិច្ចរវាងភាគីទាំងពីរមានការរីកចម្រើន។ អ្នកនាំពាក្យក្រសួងការបរទេសរុស្ស៊ីបានសង្កត់ធ្ងន់ថា កិច្ចសហប្រតិបត្តិការរវាងភាគីទាំងពីរឆ្លើយតបនឹងផលប្រយោជន៍របស់ប្រជាជននៃប្រទេសទាំងពីរ និងនាំមកនូវសេដ្ឋកិច្ចរុស្ស៊ី និងចិនជាឱកាសដ៏អស្ចារ្យ។ នៅឆ្នាំ២០២៣ ទំហំពាណិជ្ជកម្មរវាងរុស្ស៊ី និងចិនបានឈានដល់កម្រិតកំណត់ត្រា ២៤០,១១ពាន់លានដុល្លារ កើនឡើង ២៦,៣ភាគរយ បើធៀបនឹងឆ្នាំ២០២២។ ចំនួននេះលើសពីគោលដៅដែលបានកំណត់ពីមុនដោយមេដឹកនាំរុស្ស៊ី និងចិនដែលអាចឈានដល់ ២០០ពាន់លានដុល្លារនៅឆ្នាំ ២០២៤។ ទំហំពាណិជ្ជកម្មរុស្ស៊ី-ចិនក្នុងរយៈពេល ៨ខែឆ្នាំនេះ ឈានដល់១៥៨,៥ ពាន់លានដុល្លារ កើនឡើង ២ភាគរយធៀបនឹងរយៈពេលដូចគ្នាក្នុងឆ្នាំ២០២៣។ គួរបញ្ជាក់ថា BRICS ត្រូវបានបង្កើតឡើងក្នុងឆ្នាំ២០០៦ ជាមួយសមាជិកចម្បង៤ គឺប្រេស៊ីល រុស្ស៊ី ឥណ្ឌា និងចិន។ បច្ចុប្បន្នប្លុកនេះមានប្រទេសសមាជិកចំនួន១០ បន្ទាប់ពីទទួលស្គាល់ជាបន្តបន្ទាប់នៅអាហ្វ្រិកខាងត្បូង (២០១១) អេហ្ស៊ីប អេត្យូពី អ៊ីរ៉ង់ អារ៉ាប៊ីសាអូឌីត និងអេមីរ៉ាត់អារ៉ាប់រួមនៅដើមឆ្នាំនេះ។ ប្រទេស BRICS បច្ចុប្បន្នមានប្រជាជនប្រហែល ៣,៦ពាន់លាននាក់ ស្មើនឹង ៤៥ភាគរយនៃចំនួនប្រជាជនពិភពលោក។ ប្លុកនេះមានទំហំសេដ្ឋកិច្ចស្មើនឹង ២៨ភាគរយនៃផលិតផលក្នុងស្រុកសរុបតែនាម (Nominal GDP) របស់ពិភពលោក និងច្រើនជាង១ភាគ៣ នៃផលិតផលក្នុងស្រុកសរុបរបស់ពិភពលោកនៅភាពស្មើគ្នា នៃអំណាចទិញ(PPP)។ មិនតែប៉ុណ្ណោះ ប្រទេសសមាជិកទាំង ១០ នៃក្រុមនេះមានប្រហែល ៤០ភាគរយ នៃផលិតកម្មប្រេងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2630.txt	ភាពស្មុគស្មាញភូមិសាស្ត្ររបស់ហ្វីលីពីន បានក្លាយជាការគំរាមកំហែងមួយទៅលើសន្តិសុខនិង សុវត្ថិភាពរបស់ប្រជាជន ដ្បិតកោះមួយចំនួនត្រូវបានក្រុមឧទ្ទាមចូលទៅលាក់ខ្លួន និង ទាមទារស្វ័យភាពក្នុងការគ្រប់គ្រង។ ហើយ ចុងក្រោយនេះ វាអាចជាសញ្ញាណមួយដ៏អាក្រក់បន្ទាប់ពី អាជ្ញាធរហ្វីលីពីន បានរកឃើញទូកមួយដែលគេជឿជាក់ថាជាឧបករណ៍ដែលក្រុមឧទ្ទាមប្រើប្រាស់ដើម្បីប្រព្រឹត្តបទល្មើស។ ហើយនេះ ក៏មានន័យថាកិច្ចព្រមព្រៀងរវាងរដ្ឋាភិបាលហ្វីលីពីន ជាមួយនិងក្រុមឧទ្ទាមថា្នក់ជាតិ ក៏គ្មានឥទ្ធិពលដែរ។	លោក ទេព អ៊ីវិសាល លម្អិតព័ត៌មាននេះ កាលពីចុងសបា្តហ៍មុននេះ អាជ្ញាធរហ្វីលីពីន បានរកឃើញទូកចាស់មួយគ្រឿងនៅក្បែរកោះJolo ដែលជាមូលដ្ឋានសំខាន់សម្រាប់ក្រុមឧទ្ទាមចូលលាក់ខ្លួន។ ទូកនេះដែរ ត្រូវបានយោធាហ្វីលីពីន បានដាក់ការសង្ស័យថាជាឧបករណ៍ដែលក្រុមឧទ្ទាម Abu Sayyaf ប្រើប្រាស់ដើម្បីប្រព្រឹត្តបទល្មើសដ្បិត កន្លែងរកឃើញនោះ មានទីតាំងក្បែររមណីយដ្ឋានដែលភ្ញៀវទេសចរបរទេសត្រូវបានចាប់ជំរិតកាលពី ពេលថ្មីៗនេះ។ ១. តើក្រុមឧទ្ទាម Abu Sayyaf ជានរណា? ក្រុម Abu Sayyaf គឺជាក្រុមឧទ្ទាមដ៏មានឥទ្ធិពលនៅក្នុងតំបន់អាស៊ីអាគ្នេយ៍ដែលជាបណ្តាញរបស់ក្រុមអាល់កៃដា(Al-Quaeda)។ ហើយ ក្រុមនេះ ក៏ធ្លាប់ប្រកាសគាំទ្រក្រុមឥស្លាមជ្រុលនិយមដែលកំពុងតែបន្តសកម្មភាពប្រយុទ្ធនៅមជ្ឈឹមបូព៌ាមផងដែរ។ មូលដ្ឋានសំខាន់ និង ក៏ជាកន្លែងលាក់ខ្លួនរបស់ក្រុម នេះ គឺស្ថិតនៅកោះ Jolo ដែលស្ថិតនៅភាគខាងត្បូងនៃប្រទេសហ្វីលីពីន។ រយៈពេលពេល៤ទសវត្សរ៍ មកហើយដែលក្រុមឧទា្ទមនេះ បានប្រឆាំង និង ទាមទារយកតំបន់គ្រប់គ្រងស្វ័យភាពពីរដ្ឋាភិបាលហ្វីលីពីន។ ២. ទិសដៅសំខាន់របស់Abu Sayyaf? តាមពិតទៅ គោលដៅសំខាន់របស់ក្រុមឧទ្ទាម Abu Sayyaf មិនខុសពីឧទ្ទាមផ្សេងទៀតនោះទេ ពោលគឺអ្វីដែលពួកគេចង់បាន នោះគឺស្វ័យភាពក្នុងការគ្រប់គ្រង់តំបន់ដោយខ្លួនឯង។ ដោយសារតែការច្រានចោលពីរដ្ឋាភិបាលហ្វីលីពីន ក្រុមនេះ បានបង្កើតចលនាប្រឆាំងរដ្ឋាភិបាល៤ទសវត្សរ៍មកហើយ។ កន្លងមក សកម្មភាពដែលពួកគេ បានធ្វើដើម្បីជាការដាក់សម្ពាធ ប្រឆាំងរដ្ឋាភិបាលមានដូចជា ការបំផ្ទុះគ្រាប់បែក អត្តឃាត ការចាប់រំលោភក្មេង និង សកម្មភាពភេវរកម្មផ្សេងទៀត។ សម្រាប់ប្រភពសេដ្ឋកិច្ចរបស់ពួកគេភាគច្រើន គឺបានមកពីការចាប់ជំរិត ដែលភាគច្រើននៃចំណាប់ខ្មាំង គឺជាភ្ញៀវបរទេសហើយពួកគេភាគច្រើន ជាអ្នកប្រកាន់សាសនាគ្រឹស្ត។ ៣. តើរដ្ឋាភិបាលបានចាត់វិធានការអ្វីខ្លះដើម្បីទប់ស្កាត់? បញ្ហានៃការគំរាមកំហែងពីក្រុមឧទ្ទាមនៅហ្វីលីពីន មិនមែនទើបតែកើតឡើងនោះទេ ពោលគឺចលនា ប្រឆាំងរវាងក្រុមឧទ្ទាម និង រដ្ឋាភិបាល បានចាប់ផ្តើមជាច្រើនទសវត្សរ៍មកហើយ។ ដើម្បីបញ្ចប់ នូវ ការប៉ះទង្គិចគ្នានិង កសាងសន្តិភាព រដ្ឋាភិបាលហ្វីលីពីន ក្រោមការដឹកនាំដោយលោកប្រធានាធិបតី ប៊ែរនីណូ អាហ្គីណូ ( Bernigno Aquino) បានចុះហត្ថលេខាលើកិច្ចព្រមព្រៀងស្តីពីបទឈប់បាញ់ លើកដំបូងក្នុងប្រវត្តិសាស្ត្រជាមួយនឹងក្រុមឧទ្ទាមរណសិរ្សម៉ូរូ (MILF) កាលពីឆ្នាំ២០១៤ ។ ដោយឡែក ជាមួយក្រុមឧទ្ទាម Abu Sayyaf រដ្ឋាភិបាលមិនទាន់មានកិច្ចព្រមព្រៀងណាមួយជាផ្លូវការនោះទេ។ ទោះបីជាយ៉ាងណាក៏ដោយ យោងតាមសកម្មភាពព្រឹត្តិការណ៍ដែលកើតឡើងចុងក្រោយ គេសង្កេតឃើញថា កិច្ចព្រមព្រៀងរវាងរដ្ឋាភិបាលហ្វីលីពីន និង ក្រុមឧទ្ទាម ហាក់ដូចជាមិនសូវមានឥទ្ធិពល ប៉ុន្មាននោះទេ។ ហើយនោះក៏ព្រោះតែ ភាគីទាំងពីរ បានខ្វះការសហការគ្នា។ ជាក់ស្តែង កាលពីដើមឆ្នាំ ២០១៥ កងកម្លាំងរដ្ឋាភិបាល និង ក្រុមឧទ្ទាម បានប៉ះទង្គិចគ្នា ហើយបានបណ្តាលឲ្យទាំងសមត្ថកិច្ច និងឧទ្ទាមស្លាប់ទាំងសងខាងជាច្រើននាក់។ មូលហេតុនោះគឺ សមត្ថកិច្ចបានប្រតិបត្តិការចាប់ជនល្មើសក្នុងតំបន់ ដែលក្រុមឧទ្ទាមកាន់កាប់ដោយមិនមានជូនដំណឹងគ្នាទៅវិញទៅ ហើយ បានធ្វើឲ្យមានការយល់ច្រលំ៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2631.txt	អ្នកប្រដាល់លំដាប់ពិភពលោក និងជាសមាជិកសភារបស់ហ្វីលីពីន កីឡាករ Manny Pacquiao បានប្រកាសថាលោក នឹងឈរឈ្មោះប្រជែងយកកៅអីព្រឹទ្ធសភានាការបោះឆ្នោតនាអំឡុងខែឧសភា ឆ្នាំក្រោយ។	Pacquiao គឺជាបុគ្គលដែលប្រជាជនហ្វីលីពីនភាគច្រើនស្គាល់ថាមាន ប្រជាប្រិយភាព និងទ្រព្យសម្បត្តិស្តុកស្តម្ភ បាននិយាយកាលពីដើមសប្តាហ៍ថា លោកនឹងប្រជែងយក មួយកៅអីក្នុងចំណោមកៅអីទាំង១២ក្នុងព្រឹទ្ធសភានាការបោះឆ្នោតខែឧសភាខាងមុខនេះ។ កីឡាករប្រដាល់វ័យ ៣៦ឆ្នាំរូបនេះមិនបាននិយាយពី ឥស្សរជន ឬ បក្សណាមួយដែលចូលរួមប្រកួតប្រជែងជាមួយលោកក្នុងព្រឹទ្ធសភានោះទេ។ បើនិយាយពីការគាំទ្រ រាល់ការប្រកួតរបស់ Pacquiao មិនថាប៉ូលីសទាហាន ឬ មេបញ្ជាការធំៗនៅក្នុងប្រទេសហ្វីលីពីនទេតែងតែសម្រាកពីការងារដើម្បីគាំទ្រ និងទស្សនាការប្រកួត។ សូម្បីតែក្រុម ម៉ៅនិយម និងក្រុមអ៊ីស្លាមជ្រុលនិយមមួយចំនួនដែលតែងតែប្រយុទ្ធប្រឆាំងរដ្ឋាភិបាលនៅភាគខាងត្បូងប្រទេសនេះក៏ផ្អាកដើម្បីមើលការផ្សាយនៃការប្រកួតរបស់ Pacquiao ដែរ។ សូមរម្លឹកថា Pac-Man បានចាញ់ក្នុងការប្រកួតដែលមានតម្លៃថ្លៃជាងគេក្នុងប្រវត្តិសាស្ត្រប្រដាល់ក្រោមដៃកីឡាករប្រដាល់អាមេរិក Floyd Mayweather កាលពីខែឧសភាកន្លងទៅ។ ក្រោយការប្រកួតនេះកីឡាករទាំងពីរក៏បានកត់ចូលក្នុងបញ្ជីកំណត់ត្រារបស់ទស្សនាវដ្តី Forbes ផងដែរ សម្រាប់តារាល្បីដែលទទួលបានប្រាក់តម្លៃខ្លួនខ្ពស់ជាងគេបំផុតទាំង១០០នាក់របស់ពិភពលោក។ នាការបោះឆ្នោតខែឧសភាខាងមុន ប្រជាជនហ្វីលីពីនជាង៥៤លាននាក់ នឹងទៅបោះឆ្នោតដើម្បីជ្រើសរើសប្រធានាធិបតី និងអនុប្រធានាធិបតីថ្មី រួមទាំងសមាជិកសភា និងមន្ត្រីរដ្ឋាភិបាលមូលដ្ឋានប្រមាណ១៨០០០រូបផងដែរ ដែលការបោះឆ្នោតនេះធ្វើឡើងជារៀងរាល់៦ឆ្នាំម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2632.txt	ដំណើរទស្សនកិច្ចផ្លូវរដ្ឋរបស់ប្រមុខរដ្ឋចិនលោក ស៊ី ជិនពីង ទៅសហរដ្ឋអាមេរិកជារឿងសំខាន់សម្រាប់លើកស្ទួយចំណងការទូតមហាអំណាចទាំងពីរ។ ក្នុងដំណើរទស្សនកិច្ចនេះ លោក ស៊ី ជិនពីង និងលោក បារ៉ាក់ អូបាម៉ា បានឯកភាពគ្នាលើបញ្ហាសំខាន់មួយចំនួនដូចជាសន្តិសុខអ៊ីនធឺណែតនិងដោះស្រាយបញ្ហាការឡើងកម្តៅពិភពលោកផង។ ប៉ុន្តែអ្នកទាំងពីរនៅទាស់ទែងខ្វែងគំនិតគ្នាជុំវិញបញ្ហាសិទ្ធិមនុស្សនិងជម្លោះដែនសមុទ្រផង។	លោក មុំ ពិទូរ្យ លម្អិតព័ត៌មាននេះ កម្រាលព្រំក្រហមឆ្អៅ ក្រាលសម្រាប់ទទួលប្រមុខរដ្ឋចិននិងស្ត្រីទីមួយរបស់ចិន មកកាន់សេតវិមាននៅរដ្ឋធានីវ៉ាស៊ីនតោនកាលពីម្សិលមិញនេះ រួមជាមួយការធ្វើបដិសណ្ឋារកិច្ចយ៉ាងកក់កៅ្តពីមន្ត្រីជាពិសេសប្រធានាធិបតីអាមេរិកនិងស្ត្រីទីមួយផង។ ហើយម្សិលមិញនេះ ប្រមុខរដ្ឋចិនលោក ស៊ី ជិនពីង បានឈរក្បែរប្រធានាធិបតីអាមេរិកលោក បារ៉ាក់ អូបាម៉ា ក្នុងសន្និសីទសារព័ត៌មានលើកដំបូងក្នុងទឹកមុខញញឹមនិងរីករាយ។ សកម្មភាពវិជ្ជមាននិងស្និទ្ធស្នាលរបស់មេដឹកនាំទាំងពីរនេះ បង្ហាញឲ្យឃើញពីការវិវត្តទៅមុខនៃទំនាក់ទំនងប្រទេសមហាយក្សទាំងពីរទៅថ្ងៃខាងមុខ។ ក្នុងសន្និសីទនេះ លោក អូបាម៉ា បានថ្លែងស្វាគមន៍ដំណើរទស្សនកិច្ចជាប្រវត្តិសាស្ត្ររបស់ប្រមុខរដ្ឋចិនយ៉ាងរីករាយ ហើយអ្វីដែលសំខាន់មេដឹកនាំទាំងពីរព្រមឯកភាពគ្នានិងសហការគ្នាដោះស្រាយបញ្ហាមួយចំនួនក្នុងនោះមានការដោះស្រាយបញ្ហាការកើនកម្តៅផែនដី និងការបញ្ចប់ការលួចទិន្នន័យតាមប្រព័ន្ធអ៊ីនធឺណែតពីគ្នាទៅវិញទៅមកផងដែរ។ លោក ស៊ី មានផែនការកាត់បន្ថយការបញ្ចេញឧស្ម័នពុលទៅកាន់បរិយាកាសក្នុងរយៈពេលខ្លីខាងមុខ ដែលនេះជាឥរិយាបទល្អនិងប្រកបដោយការទទួលខុសត្រូវរបស់ប្រទេសមហាអំណាចជាន់ថ្មីមួយនេះ។ នេះក៏ព្រោះថា ចិនក្រៅពីមានឈ្មោះជាមហាអំណាចសេដ្ឋកិច្ច ក៏ត្រូវគេហៅថាជាប្រទេសបំពុលពិភពលោកខ្លាំងបំផុតដែរ។ ទោះជាសកម្មភាពស្និទ្ធស្នាល និងមានការឯកភាពគ្នាលើបញ្ហាសកលច្រើនក៏ដោយ មេដឹកនាំទាំងពីរនាក់នៅទាស់ទែងខ្វែងគំនិតគ្នានិងឆ្លៀតវាយប្រហារគ្នាដែរកាលពីម្សិលមិញនៅពេលដែលឈានដល់ការជជែកលើបញ្ហាសិទ្ធិមនុស្សនិងបញ្ហាជម្លោះដែនសមុទ្រ។ ម្សិលមិញនេះ លោក បារ៉ាក់ អូបាម៉ា ស្រាប់តែលើកឡើងពីចលនាសង្ឃនៅទីបេ និងសម្តេចសង្ឃដាឡៃឡាម៉ា រួមជាមួយការធ្វើទុក្ខបុកម្នេញជនជាតិភាគតិច និងក្រុមសកម្មជនសិទ្ធិមនុស្សនៅចិនថែមទៀត។ លោក អូបាម៉ាអះអាងនៅចំពោះមុខប្រធានាធិបតីចិនថា៖« ទោះជាយើងទទួលស្គាល់ថា ទីបេជាផ្នែកមួយរបស់ចិនក៏ដោយ ក៏យើងនៅបន្តជំរុញឲ្យអាជ្ញាធរចិនរក្សាឲ្យបាននូវអត្តសញ្ញាណសាសនានិងវប្បធម៌របស់ប្រជាជនទីបេ និងអាចភ្ជាប់ទំនាក់ទំនងជាមួយសម្តេចដាឡៃឡាម៉ាផ្ទាល់ ឬអ្នកតំណាងរបស់លោកក៏បាន» ក្រោយលោក អូបាម៉ា ថ្លែងចប់ លោក ស៊ីជិនពីង ចាប់ផ្តើមតបតវិញនិងប្រតិកម្មខ្លាំងចំពោះការរិះគន់ចិនរឿងរំលោភសិទ្ធិមនុស្សផងដែរ ដោយលើកឡើងថា មនុស្សទាំងអស់ត្រូវទទួលស្គាល់ថារាល់ប្រទេសទាំងអស់មានប្រវត្តិសាស្ត្រខុសៗគ្នានិងស្ថានភាពសង្គមខុសៗគ្នាដែរ។ លោកបានសង្កត់ធ្ងន់ថា នេះជាមូលហេតុដែលគ្រប់គ្នាត្រូវផ្តល់ការគោរពគ្នាទៅវិញទៅមកចំពោះការជ្រើសរើសផ្លូវនៃការអភិវឌ្ឍប្រកបដោយឯករាជ្យរៀងៗខ្លួន។ លោក ស៊ី ជិនពីង ចង់បញ្ជាក់ប្រាប់លោក អូបាម៉ា ថា ប្រទេសនានាសុទ្ធតែមានតម្លៃផ្សេងៗគ្នា ហើយការផ្តល់តម្លៃដល់ការគោរពសិទ្ធិមនុស្សក៏ផ្សេងគ្នាដែរអាស្រ័យតាមបរិបទសង្គម និងប្រវតិ្តសាស្ត្ររៀងៗខ្លួន។ ក្រៅពីបញ្ហាសិទ្ធិមនុស្សលោក បារ៉ាក់ អូបាម៉ា ឆ្លៀតឱកាសលើកឡើងពីបញ្ហាជម្លោះដែនសមុទ្រនិងការសាងសង់កោះសិប្បនិម្មិតរបស់ចិននៅក្នុងតំបន់ជម្លោះ ដែលជារឿងរសើបសម្រាប់ចិនផងដែរ។ លោក អូបាម៉ា ព្យាយាមជំរុញឲ្យចិនគោរពច្បាប់អន្តរជាតិក្នុងការដោះស្រាយជម្លោះដោយលើកឡើងថា៖« ខ្ញុំជំរុញឲ្យមានដំណោះស្រាយមួយរវាងភាគីដែលទាមទារដែនជម្លោះសមុទ្រចិនខាងត្បូង។ យើងមិនមែនជាភាគីដែលទាមទារទេ។ យើងគ្រាន់តែចង់ឲ្យច្បាប់ពាក់ព័ន្ធត្រូវបានគេគោរពប៉ុណ្ណោះ» មិនបង្អង់យូរលោក ស៊ីជិនពីង បានឆ្លើយតបវិញដោយបកស្រាយថា ៖ «កោះនៅក្នុងសមុទ្រចិនខាងត្បូង តាំងពីបុរាណកាលមកជាទឹកដីរបស់ចិន។ យើងមានសិទ្ធិពេញលេញដើម្បីរក្សាការពារដែនអធិបតេយ្យ សិទ្ធិ និងផលប្រយោជន៍ក្នុងដែនទឹកដែលចិនមានដោយស្របច្បាប់» ការវាយប្រហារគ្នាដោយផ្លាស់ប្តូរពាក្យសម្តីរវាងមេដឹកនាំទាំងពីរនេះ បញ្ជាក់ថាទោះជាទំនាក់ទំនងទ្វេភាគីហាក់ប្រសើរឡើងក្នុងវិស័យមួយចំនួនក៏ដោយ មហាអំណាចទាំងពីរនៅមានរឿងរ៉ាវច្រើនទៀតដែលពួកគេមើលឃើញផ្ទុយគ្នានិងត្រូវដោះស្រាយដើម្បីសន្តិភាព ស្ថិរភាព និងវិបុលភាពពិភពលោក៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2633.txt	ប្រទេសចិនកំពុងបង្អួតពីកិច្ចព្រមព្រៀងថ្មីទិញយន្តហោះចំនួន៣រយគ្រឿង ពីក្រុមហ៊ុនផលិតយន្តហោះ Boeing សហរដ្ឋអាមេរិក ដែលត្រូវបានប្រកាសក្នុងអំឡុងពេលនៃដំណើរបំពេញទស្សនកិច្ចរបស់ប្រធានាធិបតីចិន ស៊ី ជីងពីង ទៅកាន់ទីក្រុង Seattle ដែលនៅទីនោះប្រធានាធិបតី ស៊ី នឹងទៅធ្វើទស្សនកិច្ចនៅរោងចក្រតម្លើងយន្តហោះ។	កិច្ចព្រមព្រៀងនោះដែលត្រូវបានរាយការណ៍ជាលើកទីមួយដោយទីភ្នាក់ងារព័ត៌មាន ស៊ីនហួផ្លូវការនៃប្រទេសចិននោះ ក៏បានអំពាវនាវដល់ក្រុមហ៊ុនសហរដ្ឋអាមេរិកឲ្យស្ថាបនារោងចក្រនៅក្នុងប្រទេសចិន ក៏ប៉ុន្តែ សេចក្តីលម្អិតរបស់រោងចក្រនោះឬក៏តម្លៃនៃការបញ្ជាទិញយន្តហោះនោះ មិនត្រូវបានចេញផ្សាយទេ។ ប្រធានាធិបតី ស៊ី មានផែនការទៅបំពេញទស្សនកិច្ចរោងចក្រ Everett របស់ក្រុមហ៊ុន Boeing នៅផ្នែកខាងជើងនៃទីក្រុង Seattle។ មេដឹកនាំចិនរូបនោះក៏នឹងបំពេញទស្សនកិច្ចទៅមជ្ឈមណ្ឌល បច្ចេកវិទ្យារបស់មហាក្រុមហ៊ុន Microsoft និងពិភាក្សាតុមូលដោយសម្ងាត់ជាមួយអគ្គនាយកក្រុមហ៊ុនសំខាន់ៗរបស់សហរដ្ឋអាមេរិក និងចិន រួមមានក្រុមហ៊ុន Apple Amazon និងក្រុមហ៊ុន Alibaba។ នៅក្នុងអ្វីដែលត្រូវបានគេចាត់ទុកថា ជាសុន្ទរកថាពីគោលនយោបាយដ៏សំខាន់កាលពីយប់ថ្ងៃអង្គារ ប្រធានាធិបតី ស៊ី ជីងពីង បានអំពាវនាវឲ្យមានទំនាក់ទំនងកាន់តែប្រសើរឡើងជាមួយរដ្ឋាភិបាលទីក្រុងវ៉ាស៊ីនតោនដើម្បីជួយការពារអ្វីដែលប្រធានាធិបតី ស៊ី បាននិយាយថា នឹងក្លាយជាជម្លោះប្រកបដោយមហន្តរាយរវាងប្រទេសទាំង២ នៅពេលដែលលោកចាប់ផ្តើមដំណើរបំពេញទស្សនកិច្ចរយៈពេលមួយសប្តាហ៍នៅសហរដ្ឋអាមេរិក។ លោក ស៊ី បាននិយាយថា «បើចិននិងសហរដ្ឋអាមេរិកធ្វើកិច្ចសហប្រតិបត្តិការល្អ ប្រទេសទាំង២អាចធ្វើឲ្យសាកលលោកមានស្ថិរភាពកាន់តែខ្លាំងឡើង។ បើប្រទេសទាំង២ មានជម្លោះ ឬប្រឈមមុខដាក់គ្នា វានឹងនាំឲ្យមានមហន្តរាយសម្រាប់ប្រទេសទាំង២ និងពិភពលោកទាំងមូល‍»៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2634.txt	មេដឹកនាំស៊ីរីបាសារ អាលអាសាដ សម្ដែងការសាទរចំពោះប្រតិបត្តិការយោធារបស់រុស្សីក្នុងការកម្ចាត់ក្រុមរដ្ឋឥស្លាម ខណៈលើកឡើងពីការបរាជ័យរបស់ក្រុមសម្ព័ន្ធមិត្តដឹកនាំដោយសហរដ្ឋអាមេរិក។ មេដឹកនាំស៊ីរីរូបនេះ ក៏ព្រមានពីមហន្តរាយក្នុងតំបន់ ប្រសិនបើអន្តរាគមន៍របស់រុស្សីបរាជ័យ។	លោក មុំ ពិទូរ្យ លម្អិតព័ត៌មាននេះ ក្នុងកិច្ចសម្ភាសន៍ជាមួយទូរទស្សន៍មួយរបស់អ៊ីរ៉ង់ ប្រធានាធិបតីស៊ីរីលោកបាសារ អាលអាសាដ (Bashar al-Assad) បានបញ្ជាក់ពីសារៈសំខាន់នៃអន្តរាគមន៍យោធារបស់រុស្សីក្នុងប្រទេសស៊ីរី។ លោក បានអះអាងថា សម្ពន្ធ័របស់ស៊ីរីដែលមានរុស្ស៊ី អីរ៉ាក់ និង អីរ៉ង់ ត្រូវតែ ទទួលជ័យជម្នះលើប្រតិបត្តិការកម្ចេចក្រុមរដ្ឋឥស្លាម បើមិនដូច្នេះទេ តំបន់មជ្ឈិមបូព៌ា ទាំងមូលនឹងត្រូវបានបំផ្លាញ។ ការលើកឡើងរបស់មេដឹកនាំស៊ីរី បានធ្វើឡើងស្របពេលរុស្សីកំពុងបង្កើនប្រតិបត្តិការប្រឆាំងក្រុមរដ្ឋឥស្លាមដែលបានឈានចូលដល់ថ្ងៃទី៥ហើយ។ យន្តហោះចំបាំងរុស្សីបានវាយប្រហារតាមដែនអាកាសជាច្រើនលើក ទៅលើទីតាំងនានារបស់ក្រុមឥស្លាមជ្រុលនិយម។ ក៏ប៉ុន្តែ ប្រតិបត្តិការនេះ ត្រូវបាន ក្រុមប្រទេសលោកខាងលិច ចោទរុស្សីថាធ្វើការវាយប្រហារតែលើក្រុមបះបោរប្រឆាំងលោកអាសាដតែប៉ុណ្ណោះ មិនមែនក្រុមរដ្ឋឥស្លាមនោះទេ។ ឆ្លៀតពេលផ្ដល់បទសម្ភាសន៍ដល់ទូរទស្សន៍អីរ៉ង់ លោកអាសាដ ក៏បានឆ្លើយតបនឹងក្រុមប្រទេសលោកខាងលិច ដែលចង់ឱ្យលោកចុះចេញពីតំណែងផងដែរ។ លោក សង្កត់ធ្ងន់ថានយោបាយស៊ីរី គឺអាស្រ័យលើប្រជាជនស៊ីរីជាអ្នកកំណត់ជោគវាសនារបស់ខ្លួន ថាតើនរណាជាអ្នកដឹកនាំស៊ីរី មិនមែនក្រុមមេដឹកនាំប្រទេសលោកខាងលិចនោះទេ។ លោកបន្ថែមទៀតថាប្រសិនបើការចាកចេញរបស់លោកជាដំណោះស្រាយនៃការបញ្ចប់នៃវិបត្តិ លោកមិនមានការស្ទាក់ស្ទើរក្នុងការចាកចេញពីតំណែងឡើយ។ បន្ទាប់ពីបានឆ្លើយតប នឹងការលើកឡើងរបស់ក្រុមលោកខាងលិច លោកអាសាដ ក៏បានរិះគន់ប្រតិបត្តិការយោធាដែលដឹកនាំដោយអាមេរិកដែលមិនបានសម្រេចអ្វីជាដុំកំភួនអ្វីសោះ ក្រៅពីការបន្តឱ្យមានការប្រយុទ្ធគ្នារវាងក្រុមផ្សេងៗនៅក្នុងតំបន់នោះ។ សូមបញ្ជាក់ដែរថា ជម្លោះក្នុងប្រទេសស៊ីរី កាន់តែផុងជ្រៅរកដំណោះស្រាយមិនឃើញ ខណៈជនភៀសខ្លួនរាប់លាននាក់ បានចាកចេញពីប្រទេសទៅរស់នៅប្រទេសជិតខាង និងរាប់ម៉ឺននាក់ទៀត បានផ្សងព្រងទៅកាន់តំបន់អឺរ៉ុបដើម្បីសុំសិទ្ធិជ្រកកោននៅទីនោះ។ ដោយឡែក សម្រាប់ការវាតទីរបស់ក្រុមរដ្ឋឥស្លាមវិញ កាន់តែបង្កើនកម្តៅខ្លាំងឡើងៗ ដែលជំរុញបញ្ហានេះ ឲ្យកាន់តែស្មុគស្មាញ ដ្បិតមានការប្រឈមមុខគ្នារវាងសម្ពន្ធ័មហាអំណាចក្នុងកិច្ចអន្តរាគមន៍លើបញ្ហានេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2635.txt	ខុសប្លែកពីបណ្តាមេដឹកនាំពិភពលោក ឯទៀតដូចជារុស្ស៊ីនិងអាមេរិកដែលប្រើប្រាស់វេទិកាមហាសន្និបាតវាយប្រហារគ្នាជុំវិញបញ្ហាសន្តិសុខដែលកំពុងកើតឡើង មេដឹកនាំចិនបានរក្សាជំហរអព្យាក្រឹត្យរបស់ខ្លួន និងបង្ហាញពិភពលោកពីចេតនាល្អនិងទំនួលខុសត្រូវក្នុងការផ្លាស់ប្តូរពិភពលោក។ ចិនមិននិយាយច្រើន តែប្រឹងប្រើប្រាស់ឥទ្ធិពលហិរញ្ញវត្ថុដើម្បីទាញការគាំទ្រពីបណ្តាប្រជាជាតិពិភពលោកក្នុងកិច្ចប្រជុំកន្លងមក។	លោក មុំ ពិទូរ្យ លម្អិតព័ត៌មាននេះ ប្រធានាធិបតីចិនលោក ស៊ី ជិនពីង ក្លាយជាមេដឹកនាំដែលមានប្រជាប្រិយភាពនិងលេចមុខលេចមាត់ខ្លាំងក្នុងកិច្ចប្រជុំលើកទី៧០នៃមហាសន្និបាតអង្គការសហប្រជាជាតិ។ ប្រមុខរដ្ឋចិននេះ មិនបានឆ្លៀតយកពេលរិះគន់អ្នលណាម្នាក់ក្នុងសុន្ទរកថានៅមហាសន្និបាត ដូចសមភាគីរុស្ស៊ីលោក វ្ល៉ាឌីមៀ ពូទីន និងលោកបារ៉ាក់ អូបាម៉ាឡើយ។ មេដឹកនាំចិន ចង់បង្ហាញថា ធម្មជាតិរបស់ចិន គឺគោរពប្រជាជាតិឯទៀត ហើយចិននិយាយតិចធ្វើច្រើន និងមានទំនួលខុសត្រូវខ្ពស់។ គេនាំគ្នាកោតស្ងប់ស្ងែងចិនច្រើន នៅពេលដែលលោក ស៊ី ជិនពីង ប្រកាសបង្កើតកញ្ចប់លុយច្រើនសន្ធឹកសន្ធាប់ផងសម្រាប់ប្រទេសកំពុងអភិវឌ្ឍជាមិត្ត។ លោក ស៊ី ជិនពីង លុបបំណុលប្រទេសក្រីក្រ និងបណ្តាប្រទេសកោះតូចៗ បើចាំបាច់នៅពេលខាងមុខផង។ សកម្មភាពដ៏ប្រពៃរបស់ចិននេះបានធ្វើឲ្យបណ្តាប្រទេសតូចៗមើលឃើញចិនជាតួអង្គសំខាន់ក្នុងបរិបទនយោបាយអន្តរជាតិនិងជាដៃគូមួយដ៏ល្អ ចិត្តបាន ដែលអាចពឹងពាក់ស្រួលទៅថ្ងៃមុខ។ ចិននិយាយតិច ដាក់លក្ខខណ្ឌតិច មិនចេះរិះគន់ តែឲ្យលុយច្រើន រឿងអីដែលបណ្តាប្រទេសតូចធំនានាត្រូវព្រងើយកន្តើយដាក់ចិននោះ។ ក្រៅពីប្រកាសកាត់កងបំណុល លោក ស៊ី ជិនពីង ក៏បានប្រកាសថាបានរៀបចំកញ្ចប់លុយ២ពាន់លានដុល្លារទុកជួយប្រទេសតតីយលោកសម្រាប់បន្តការអភិវឌ្ឍដោយនិរន្តរភាព។ របបដឹកនាំក្រុងប៉េកាំងយល់ច្បាស់ថា ការអនុម័តយកផែនការអភិវឌ្ឍន៍ថ្មីជាការផ្លាស់ប្តូរបរិបទនៃការអភិវឌ្ឍ ហើយអ្វីដែលគ្រប់គ្នាគិតដល់គឺហិរញ្ញវត្ថុដែលត្រូវប្រើប្រាស់។ បន្ថែមលើនេះ លោក ក៏បានបញ្ជាក់ផងដែរថា រដ្ឋាភិបាលរបស់លោក ត្រៀមខ្លួនដើម្បីឧបត្ថម្ភដល់គម្រោងអភិវឌ្ឍន៍នៅបរទេសចំនួន ៦០០គម្រោង ក្នុងពេល៥ឆ្នាំទៅមុខ ហើយចិនក៏ប្តេជ្ញាផ្តល់អាហារូបករណ៍បន្ថែមដល់សិស្សបរទេស ដើម្បីលើកស្ទួយការអភិវឌ្ឍន៍ធនធានមនុស្សសកល។ លោក ស៊ី ជិនពីង បានលើកឡើងពីគម្រោងរបស់ក្រុងប៉េកាំងក្នុងការជួយជ្រោមជ្រែងបណ្តាប្រទេសក្រីក្រ ដូចជានៅអាហ្វ្រិកជាដើម ហើយចិនមានមហិច្ឆតាផ្លាស់ប្តូរទឹកដីអាហ្វ្រិកដែលមានភាពខ្សត់ខ្សោយទៅជាទឹកដីនៃក្តីសង្ឃឹមថែមទៀតផង។ សូម្បីប្រធានាធិបតីអាមេរិក បារ៉ាក់ អូបាម៉ា ក៏បានព្រមានដែរថា តើគេអាចសម្រេចគោលដៅដែលកំណត់នេះដោយរបៀបណាបើ រដ្ឋាភិបាលមួយហាក់មិនទាន់ត្រៀមលក្ខណៈគ្រប់គ្រាន់សោះ។ អំពើពុករលួយ បញ្ហាក្រីក្រ ជាដើមនោះជាឧបសគ្គធំបំផុតសម្រាប់ការអនុវត្តគោលដៅថ្មីសម្រាប់ពេល១៥ឆ្នាំទៅមុខ។ ប្រទេសអ្នកក្រនាំគ្នាទទូចសុំលុយជំនួយឲ្យច្រើនជាងមុនពីប្រទេសអ្នកមាន ខណៈប្រទេសអ្នកមានអះអាងថាគោលនយោបាយត្រឹមត្រូវ ការប្តេជ្ញាចិត្ត និង ការប្រឹងប្រែងរបស់ប្រទេសអ្នកក្រក្នុងការលើកស្ទួយប្រជាធិបតេយ្យ នីតិរដ្ឋ សិទ្ធិមនុស្សសំខាន់ជាងហិរញ្ញវត្ថុទៅទៀត។ គេឃើញគម្រោងសេដ្ឋកិច្ច និងជំរុញការផ្សាភ្ជាប់សេដ្ឋកិច្ចជាច្រើនត្រូវបានក្រុងប៉េកាំងដាក់ចេញកន្លងមកដើម្បីពង្រឹងឥទ្ធិពលខ្លួននិងជួយបណ្តារដ្ឋកំពុងអភិវឌ្ឍ។ ខ្សែក្រវ៉ាត់មួយវិថីមួយជាគោលដៅដំបូងដែលចិនដាក់ចេញកាលពីឆ្នាំ ២០១៣ ហើយគម្រោងនេះបានទទួលការគាំទ្រច្រើនពីបណ្តារដ្ឋនានាទាំងអាស៊ី និងអឺរ៉ុបថែមទៀត។ ទាំងរដ្ឋតូចដូចកម្ពុជា រដ្ឋមិនជាប់សមុទ្រដូចឡាវ ប្រទេសកោះតូចៗ សុទ្ធតែអាចទាញយកប្រយោជន៍ច្រើនសន្ធឹកពីគម្រោងរបស់ចិននេះដែរ។ ចំណែកគម្រោងថ្មីទៀតគឺការបង្កើតធនាគារវិនិយោគហេដ្ឋារចនាសម្ព័ន្ធអាស៊ី ដើម្បីផ្តល់កម្ចីដល់រដ្ឋនានាជាមិត្តផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2636.txt	មុនផ្តល់សុន្ទរកថាក្នុងមហាសន្និបាតអង្គការសហប្រជាជាតិ ប្រធានាធិបតីលោក វ្ល៉ាឌីមៀ ពូទីន បានផ្តល់បទសម្ភាសន៍ដល់សាព័ត៌មានអាមេរិកមួយ។ លោកបានលាតត្រដាងពីបញ្ហាផ្ទាល់ខ្លួនច្រើនពាក់ព័ន្ធបញ្ហាអតីតកាលរបស់លោកជាម្នាក់ងារចារកម្ម និងបញ្ហាពីការយល់ឃើញរបស់លោកពាក់ព័ន្ធ វិបត្តិពិភពលោកនិងបញ្ហាប្រជាធិបតេយ្យពិភពលោកបច្ចុប្បន្ន។	សូមស្ដាប់ពត៌មានលម្អិត៖ ប្រធានាធិបតីរុស្ស៊ីលោក វ្ល៉ាឌីមៀ ពូទីន ត្រៀមខ្លួនរួចរាល់ហើយដើម្បីថ្លែងសុន្ទរកថាក្នុងមហាសន្និបាតអង្គការសហប្រជាជាតិនៅថ្ងៃនេះ និងជួបជជែកពិភាក្សាទ្វេភាគីទល់មុខគ្នាជាលើកដំបូងជាមួយសមភាគីអាមេរិកលោក បារ៉ាក់ អូបាម៉ាដោយផ្ទាល់។ តែមុនថ្លែងសុន្ទរកថា ប្រមុខរដ្ឋរុស្ស៊ីខាងលើបានសម្រេចផ្តល់បទសម្ភាសន៍ជាមួយស្ថាប័នព័ត៌មានអាមេរិក ដែលជាទីកន្លែងដែលលោកបានលាតត្រដាងបញ្ហាជាច្រើនរួមទាំងរឿងរ៉ាវផ្ទាល់ខ្លួនខ្លះនៅពេលលោកបំពេញការងារជាភ្នាក់ចារកម្មនិងការយល់ឃើញរបស់លោកទាក់ទិនបញ្ហាក្តៅរបស់ពិភពលោកដូចជាអ៊ុយក្រែននិងការលូតលាស់នៃលទ្ធិប្រជាធិបតេយ្យផង។ ក្នុងបទសម្ភាសន៍ អ្នកសារព័ត៌មានអាមេរិកលោក Charlie Rose បានសាកសួរលោក ពូទីន ពាក់ព័ន្ធការលូតលាស់នៃប្រជាធិបតេយ្យពិភពលោកនាពេលបច្ចុប្បន្ន។ លោក បញ្ចេញគំនិតថា គ្មានប្រជាធិបតេយ្យណាអាចទៅមុខរួចឡើយ បើគ្មានការត្រួតពិនិត្យការអនុវត្តច្បាប់ ហើយគ្រប់គ្នាត្រូវគោរពច្បាប់។ លោកពន្យល់បន្ថែមថា វានឹងមានប្រជាធិតេយ្យ កាលណាមានការធ្វើឲ្យប្រសើរឡើងនូវប្រព័ន្ធនយោបាយ ហើយប្រជាជនអាចមានឥទ្ធិពលលើរដ្ឋ លើការអភិវឌ្ឍសង្គម និងអាជ្ញាធរ។ លោកអធិប្បាយថា កាលណាបើអាជ្ញាធរស្ថិតក្រោមឥទ្ធិពលរបស់ប្រជាជន ពួកគេនឹងដឹងច្បាស់ពីទំនួលខុសត្រូវរបស់ខ្លួនចំពោះមុខប្រជាជនដែលជាអ្នកផ្តល់ការជឿទុកចិត្តនិងអំណាចដោយការបោះឆ្នោតឲ្យ។ ទាក់ទិនបញ្ហាអ៊ុយក្រែន លោក វ្ល៉ាឌីមៀ ពូទីន បានលើកឡើងពីទំនាក់ទំនងជិតស្និទ្ធរវាងរុស្ស៊ីនិងអ៊ុយក្រែន ទាំងប្រវត្តិសាស្ត្រ សង្គម វប្បធម៌ នយោបាយ ជាដើមដែលមានតាំងពីយូរមកហើយ ដែលនេះជាមូលហេតុដែលជំរុញឲ្យ រុស្ស៊ីត្រូវខ្វល់ខ្វាយពីបញ្ហាអ៊ុយក្រែនដែរ។ បុរសខ្លាំងរុស្ស៊ីរូបនេះបានបង្ហាញអារម្មណ៍សោកស្តាយ ដែលមានការប្រើប្រាស់បដិវត្តន៍ពណ៌ និងសកម្មភាពផ្ទុយរដ្ឋធម្មនុញ្ញដើម្បីដោះស្រាយវិបត្តនៅអ៊ុយក្រែនកន្លងមក។ ប៉ុន្តែលោកមិនបានលើកឡើងពីការក្រសោបយកទឹកដី Crimea ពីអ៊ុយក្រែនឡើយ។ យ៉ាងណាមិញ អ្នកសារព័ត៌មានអាមេរិក Charlie Rose ក៏ឆ្លៀតសួរលោក ពូទីន ពីការយល់ឃើញរបស់លោកជុំវិញ ការលូកដៃរបស់ក្រុងវ៉ាស៊ីនតោនក្នុងការទម្លាក់មេដឹកនាំអ៊ុយក្រែន Viktor Yanukovych កន្លងមកដែរ។ ប្រមុខរដ្ឋាភិបាលក្រេឡាំង បានសង្កត់ធ្ងន់ថា សហរដ្ឋអាមេរិកមិនបានលាក់បាំងសកម្មភាពខ្លួនក្នុងការទម្លាក់មេដឹកនាំអ៊ុយក្រែនពីតំណែងឡើយ។ លោកថា លោកបានដឹងគ្រប់យ៉ាង ទាំងលុយដែលអាមេរិកចំណាយ គម្រោងដែលអាមេរិករៀបចំ ជំនួយដែលអាមេរិកឧបត្ថម្ភនិងអ្នកណាខ្លះដែលពាក់ព័ន្ធករណីទម្លាក់លោក Yanukovych ពីតំណែងនោះ។ ចំណែករឿងរ៉ាវផ្សេងទៀត ដែលលោក ពូទីន បានទម្លាយឲ្យគេដឹងនោះគឺទាក់ទងបញ្ហាអត្តចរិត និងភាពជាអ្នកដឹកនាំរបស់លោក។ លោក បញ្ជាក់ថា វាជាការពិតបទពិសោធន៍ និងជំហាននៃជីវិតសុទ្ធតែមានឥទ្ធិពលលើមនុស្សម្នាក់និងកំណត់ថាយើងជាអ្នកណា។ ជាការពិតថាអ្នកណាក៏ដឹងថាលោក ពូទីន ជាមនុស្សម៉ឺងម៉ាត់ ជាអ្នកស្រលាញ់កីឡា ចូលចិត្តផ្សងព្រេង ហើយលោកក៏ជាអតីតភ្នាក់ងារចារកម្មរបស់សហភាពសូវៀតថែមទៀត។ បទពិសោធន៍ជាភ្នាក់ងារចារកម្មនេះហើយ បានធ្វើឲ្យលោកក្លាយជាមនុស្សម្នាក់ដូចពេលបច្ចុប្បន្ននេះ។ កន្លងមកមានការវាយតម្លៃលើអត្តចរិតនិងរបៀបរបបដឹកនាំរបស់លោក ពូទីន ផ្សេងៗគ្នា ហើយមានខ្លះបានដាក់រហ័ស្សនាមឲ្យលោកថែមទៀត។ គេថាឈ្មោះដែលស័ក្តិសមបំផុតសម្រាប់លោក ពូទីន គឺស្តេចត្សានៃរុស្ស៊ីជំនាន់ថ្មី តែលោក ពូទីន បានឆ្លើយតបវិញថា ងារនេះមិនសមជាមួយលោកឡើយ។ លោកបានវាយបកវិញថា ទោះជាអ្នកណាដាក់ឈ្មោះឬហៅលោកថាយ៉ាងដូចមេ្តចក៏ដោយ អ្វីដែលសំខាន់សម្រាប់លោក គឺលោក ធ្វើដើម្បីប្រទេសជាតិក្នុងនាមជាប្រមុខរដ្ឋម្នាក់ប៉ុណ្ណោះ៕ សូមស្ដាប់ពត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2637.txt	វត្តមានរបស់លោកឧត្តមសេនីយ៍ប្រាយុទ្ធចាន់អូចាទៅកាន់អង្គការសហប្រជាជាតិក្នុងកិច្ចប្រជុំកំពូលលើកទី៧០ទទួលបានទាំងការស្វាគមន៍ផងនិងការរិះគន់ផង។យ៉ាងណាក៏ដោយក្រោយពីបានឃើញពីចំណាត់ការនិងតួនាទីរបស់លោកប្រាយុទ្ធនៅក្នុងកិច្ចប្រជុំអង្គការសហប្រជាជាតិប្រជាជនថៃភាគច្រើនបានសម្តែងការរីករាយនិងចាប់ផ្តើមមានយោគយល់រដ្ឋាភិបាលរបបសឹក។	ប្រជាជនថៃភាគច្រើន បានសម្តែងការស្វាគមន៍ និង ការយោគយល់ទៅលើលោកនាយករដ្ឋមន្ត្រីរដ្ឋប្រហារ ប្រាយុទ្ធ ចាន់អូចា ក្រោយពួកគេ បានឃើញពីចំណាត់ការជាពិសេសសន្ទរកថារបស់លោកប្រាយុទ្ធនៅអង្គការសហប្រជាជាតិ។ នេះបើយោងការស្ទាបស្ទង់មួយដែលមានឈ្មោះថា Suan Dusit Poll ដែលបានធ្វើឡើងចាប់ពីថ្ងៃ២៨ ខែកញ្ញា រហូតដល់ថ្ងៃទី០១ ខែ តុលាកន្លងទៅនេះ។ តាមការស្ទាប់ស្ទង់ដែលយកចេញពីប្រជាជនជាងមួយពាន់នាក់ទូទាំងប្រទេសមានតែសម្លេងមិនគាំទ្រលោកប្រាយុទ្ធប្រមាណប្រាំមួយភាគរយតែប៉ុណ្ណោះ។ថ្វីដ្បិតតួលេខនេះមិនតំណាងឲ្យប្រជាជនថៃទាំងអស់មែនតែវាជាសញ្ញាវិជ្ជមានមួយក្នុងការដឹកនាំថៃដោយលោកឧត្តមសេនីយ៍ប្រាយុទ្ធ។ សូមរម្លឹកផងដែរថា ថ្មីៗនេះលោកនាយករដ្ឋមន្ត្រីថៃប្រាយុទ្ធចាន់អូចាបានអញ្ជើញចូលរួមកិច្ចប្រជុំកំពូលអង្គការសហប្រជាជាតិប្រវចាំលើក៧០ជាលើកដំបូងក្នុងនាមជាប្រមុខរដ្ឋាភិបាលថៃ។ក្នុងឱកាសនេះលោកប្រាយុទ្ធបានបកស្រាយពីបញ្ហានយោបាយចុងក្រោយរបស់ថៃទៅកាន់សហគមន៍អន្តរជាតិដែលតែងតែរិះគន់របបសឹកកាលពីកន្លងមក។បន្ថែមពីនេះលោកក៏បានអះអាងទៅកាន់មេដឹកនាំពិភពលោកពីដំណើរការនៃការវិលត្រលប់ទៅរកលទ្ធិប្រជាធិបតេយ្យថៃនាពេលខាងមុខ។ អ្វីដែលជាចំណុចដែលប្រជាជនថៃចាប់អារម្មណ៍ខ្លាំងនោះក្នុងនាមជាប្រមុខរដ្ឋាភិបាលថៃលោកប្រាយុទ្ធក៏បានចាប់ផ្តើមបញ្ចុះបញ្ចូលមេដឹកនាំពិភពលោកមួយចំនួនដើម្បីគាំទ្រថៃក្នុងការប្រជែងតំណែងសមាជិកមិនអចិន្ត្រៃយ៍ក្រុមប្រឹក្សាសន្តិសុខនៃអង្គការសហប្រជាជាតិ។ប្រសិនបើថៃពិតជាអាចជាប់តំណែងនេះមែននោះលោកប្រាយុទ្ធពិតជាបានលើកមុខមាត់ប្រទេសក្នុងឆាកអន្តរជាតិ។ សូមបញ្ជាក់ផងដែរថាមកទល់ពេលនេះគឺរយៈពេលជាងមួយឆ្នាំហើយដែលរបបសឹកដែលដឹកនាំដោយលោកឧត្តមសេនីយ៍ប្រាយុទ្ធចាន់អូចា។នេះក៏មានន័យថារយៈពេលជាងមួយឆ្នាំហើយដែលលទ្ធិប្រជាធិបតេយ្យត្រូវធ្លាក់ដល់កម្រិតសូន្យ។មានមតិជាច្រើនបានលើកឡើងថាលោកប្រាយុទ្ធព្យាយាមក្រាញអំណាច ដ្បិតការបោះឆ្នោតជ្រើសរើសមេដឹកនាំថ្មីត្រូវបានពន្យាពេលជាបន្តបន្ទាប់។យ៉ាងណាក៏ដោយលោកប្រាយុទ្ធបានបញ្ជាក់ជាច្រើនដងហើយថាលោកនឹងចុះចេញពីតំណែងប្រសិនបើមានអ្នកនយោបាយថៃចេះទទួលខុសត្រូវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2638.txt	សម្ពន្ធ័យោធាណាតូ បានប្រតិកម្មខ្លាំងចំពោះប្រតិបត្តិការយោធារុស្ស៊ីនៅក្នុងដែនអធិបតេយ្យស៊ីរី និង តួកគី ដ្បិត ពួកគេ ចាត់ទុកថារុស្ស៊ីវាយកម្ទេចតែក្រុមបក្សប្រឆាំងរដ្ឋាភិបាលស៊ីរី និងចូលដែនអាកាសតួកគីដោយគ្មានការអនុញ្ញាត។ បន្ថែមពីនេះ សម្ពន្ធ័យោធាណាតូ បានព្រមានរុស្ស៊ីឲ្យបញ្ឈប់សកម្មភាពខ្លួន ជាបន្ទាន់។	លោក មុំ ពិទូរ្យ លម្អិតព័ត៌មាននេះ កាលពីថ្ងៃម្សិលមិញនេះ ក្រុមសម្ពន្ធ័យោធាណាតូ បានចេញសេចក្តីថ្លែងការណ៍ថ្កោលទោសប្រតិបត្តិការកងទ័ពរុស្ស៊ីនៅដែនអាកាសរបស់តួកគី និង ថែមទាំងព្រមានរុស្ស៊ីឲ្យបញ្ឈប់នូវការវាយ ប្រហារទៅលើបក្សប្រឆាំងរដ្ឋាភិបាលស៊ីរី និង ជនស៊ីវិល។ ចូលដល់ថ្ងៃទី៦ហើយដែលរុស្ស៊ីបានបើកប្រតិបត្តិការវាយកម្ចាត់ក្រុមរដ្ឋឥស្លាមនៅស៊ីរីនិង ក្បែរតួកគី។ ប្រតិបត្តិការនេះ មិនទទួលបានការសាទរពីក្រុមលោកខាងលិចជាពិសេសក្រុមសម្ព័ន្ធយោធាណាតូដែលមានការផ្គត់ផ្គង់ពីអាមេរិកនោះទេ។ ជុំវិញប្រតិបត្តិការរុស្ស៊ីនេះ បានជំរុញឲ្យណាតូ ត្រូវកោះប្រជុំសមាជិករបស់ខ្លួនទាំង២៨ជាបន្ទាន់ដើម្បីពិភាក្សាលើយន្តការដើម្បីឆ្លើយតបទៅនឹងប្រតិបត្តិការយោធារុស្ស៊ី។ ហើយក្រោយកិច្ចប្រជុំបានបញ្ចប់ ណាតូ បានប្រកាសប្រឆាំងដាច់ខាតចំពោះប្រតិបត្តិការនេះ ហើយបានចោទរុស្ស៊ីថាបានបំពានទៅក្នុងដែនអាកាសរបស់ណាតូថែមទៀតផង។ សម្រាប់រដ្ឋមន្ត្រីការបរទេសអាមេរិក លោក ចន ឃឺរី (John Kerry) ក៏បានសម្តែងការព្រួយបារម្ភចំពោះ ប្រតិបត្តិការរបស់យោធារុស្ស៊ីដែរ។ លោក ក៏បានព្រមាន ប្រសិនទ័ពរុស្ស៊ីនៅតែរំលោភចូលដែនអធិបតេយ្យរបស់ណាតូ នោះវាអាចមានការឆ្លើយតបតាមរយៈ ការបាញ់ទម្លាក់យន្តហោះចម្បាំងរុស្ស៊ីតែម្តង។ ជុំវិញបញ្ហានេះដែរ រុស្សីបានសុំទោសរដ្ឋាភិបាលតួកកី ចំពោះករណីរំលោភចូលដែនអាកាសតួកគី ដោយបានអះអាងថា កត្តាអាកាសធាតុជាមូលហេតុចម្បងដែលបណ្ដាលឱ្យយន្តហោះរបស់ខ្លួនហោះចូលដែនអាកាសតួកគី។ លោក បន្ថែមទៀតថា រុស្សីតែងតែគោរពអធិបតេយ្យតួកគី និង សន្យាមិនឲ្យបញ្ហានេះកើតឡើងម្ដងទៀតនោះទេ។ យ៉ាងណាក៏ដោយ ទាំងប្រតិបត្តិការសម្ពន្ធ័យោធាណាតូ និង រុស្ស៊ី សុទ្ធសឹងតែទទួលបានការព្រមានពីសហគមន៍អន្តរជាតិ។ នេះ ក៏ព្រោះតែប្រតិបត្តិការរបស់ក្រុមយោធាទាំងនោះ ហាក់ដូចជាមិនមានឥទ្ធិពលទៅលើក្រុមឧទ្ទាមនិងរដ្ឋឥស្លាមទាល់តែសោះ ពោលគឺភាគច្រើនមានតែជនស៊ីវិលដែលទទួលរងគ្រោះ ៕ លោក មុំ ពិទូរ្យ លម្អិតព័ត៌មាននេះ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2639.txt	វ៉ាស៊ីនតោន៖ លោក John Allen ឧត្តមសេនីយ៍កងទ័ពជើងទឹកចូលនិវត្តន៍ និងជាបេសកជនពិសេសរបស់សហរដ្ឋអាមេរិកប្រចាំសម្ព័ន្ធពិភពលោកប្រឆាំងនឹងរដ្ឋឥស្លាមនិយាយថា ការប្រយុទ្ធប្រឆាំងនឹងរដ្ឋឥស្លាមមានការវិវត្តទៅមុខគួរឲ្យកត់សម្គាល់កាលពីឆ្នាំមុន។ ទោះជាយ៉ាងណាក៏ដោយ លោក Allen និយាយថា មានតែដំណោះស្រាយផ្នែកនយោបាយប៉ុណ្ណោះដែលនៅទីបញ្ចប់ អាចបញ្ចប់ជម្លោះនៅស៊ីរីដែលមានរយៈពេលជិត៥ឆ្នាំមកហើយ វិបត្តិជនភៀសខ្លួន និងវិបត្តិមនុស្សធម៌នេះបាន ហើយវាមិនមែនដោយសារដំណោះស្រាយផ្នែកយោធានោះទេ។	នៅក្នុងបទសម្ភាសន៍ក្នុងកម្មវិធីទូរទស្សន៍អាមេរិកមួយដែលមានឈ្មោះថា «ABC's This Week» លោក Allen និយាយថា នៅពេលដែលលោកបានកាន់តំណែងកាលពីឆ្នាំមុន លោកមិនប្រាកដទេថា អ៊ីរ៉ាក់អាចទប់ទល់នឹងភាពជោគជ័យដំបូងរបស់ក្រុមរដ្ឋឥស្លាម ឬហៅម្យ៉ាងទៀតថា ISIS ឬ Daesh ឬយ៉ាងណាទេ។ លោកនិយាយថា៖ «នៅក្នុងរយៈពេលអន្តរាគមន៍អស់ប៉ុន្មានខែនោះ យើងបានឃើញមានការវិវត្តទៅមុខនៅក្នុងផ្នែកជាច្រើន។ យើងឃើញមានការលេចឡើងនៃលោកនាយករដ្ឋមន្ត្រី Haider al-Abadi ដែលជាមេដឹកនាំ និងដៃគូដែលមានសមត្ថភាពនៅក្នុងក្រុងបាកដាដ (Baghdad)។ ជាមួយកម្មវិធីថ្នាក់ជាតិរបស់លោក ការផ្សព្វផ្សាយដល់ក្រុមជនជាតិភាគតិចឥស្លាមប្រកាន់និកាយ Sunnis ផែនការរបស់លោកសម្រាប់ខេត្ត al-Anbar ទំនាក់ទំនងជិតស្និទ្ធជាមួយនឹងលោក Grand Ayatollah Ali al-Sistani ដែលជាមេដឹកនាំសាសនា ទាំងអស់នេះយើងយល់ថា លោក Haider al-Abadi ជាក្តីសង្ឃឹមនៃអនាគតនយោបាយប្រទេសអ៊ីរ៉ាក់ ដែលយើងមិនដែលឃើញមានទេនៅក្រោមការដឹកនាំរបស់មេដឹកនាំដទៃ ហើយយើងក៏មិនដែលឃើញក្តីសង្ឃឹមដូច្នេះពីមុនមកដែរ។ បើសិនជាគ្មានវេទិកានយោបាយ ហើយគ្មានដំណោះស្រាយនយោបាយចំពោះជម្លោះនេះទេ កុំថាឡើយយើងប្រើកម្លាំងយោធាប៉ុណ្ណានោះទេ យើងនៅតែមិនអាចដោះស្រាយវិបត្តិទាំងអស់នោះបានឡើយ»។ លោក Allen និយាយថា កាលពីឆ្នាំមុន សម្ព័ន្ធប្រឆាំងក្រុមរដ្ឋឥស្លាមបានប្រឹងប្រែងយ៉ាងខ្លាំងដើម្បីទប់ស្កាត់ការហូរចូលនៃយុទ្ធជនបរទេសទៅក្នុងក្រុមរដ្ឋឥស្លាម ធ្វើឲ្យរាំងស្ទះហិរញ្ញវត្ថុរបស់ក្រុមនេះ និងប្រកួតជាមួយអ្វីដែលលោកហៅថា សារនៃភាពស្អប់ខ្ពើមរបស់រដ្ឋឥស្លាម ក៏ដូចជាដោះស្រាយវិបត្តិមនុស្សធម៌ផងដែរ។ លោក Robert Ford អតីតឯកអគ្គរដ្ឋទូតសហរដ្ឋអាមេរិកប្រចាំក្រុងដាម៉ាស (ប្រទេសស៊ីរី) បាននិយាយនៅក្នុងបទសម្ភាសន៍នៃកម្មវិធីទូរទស្សន៍ដាច់ដោយឡែកមួយទៀតដែលមានឈ្មោះ «NBC's Meet the Press» ថា វិបត្តិមនុស្សធម៌មិនកើតចេញពីទឹកដីដែលក្រុមរដ្ឋឥស្លាមត្រួតត្រានៅស៊ីរីនោះទេ ប៉ុន្តែវាកើតឡើងពីការប្រើប្រាស់អាវុធគីមី និងការប្រើប្រាស់គ្រាប់បែកធុងក្នុងរបបប្រធានាធិបតី Bashar al-Assad ដែលអាវុធទាំងនេះបានបំផ្លាញទីក្រុងទាំងមូល។ លោកបាននិយាយថា៖ «រហូតមកដល់ពេលនេះ ពលរដ្ឋស៊ីរីពាក់កណ្តាលត្រូវគេជម្លៀសចេញ។ ពលរដ្ឋស៊ីរីពាក់កណ្តាលមិនបានរស់នៅក្នុងផ្ទះរបស់ពួកគេទៀតនោះទេ»។ លោក Ford និយាយថា ការផ្តោតការយកចិត្តទុកដាក់របស់រដ្ឋបាលលោកអូបាម៉ា គឺសំដៅទៅលើក្រុមរដ្ឋឥស្លាម មិនមែនទៅលើរដ្ឋាភិបាល Assad ដែលជាអ្នកបង្កវិបត្តិពិតប្រាកដនោះទេ។ លោកបន្ថែមថា៖ «ភាពឃោរឃៅនៃរបបលោក Assad បានជំរុញឲ្យមានការជ្រើសរើសទាហានកាន់តែច្រើនឡើងនៅក្នុងក្រុមរដ្ឋឥស្លាម។ យើងទើបតែទទួលបានរបាយការណ៍ពីក្រុមស៊ើបអង្កេតរបស់អាមេរិកថា រដ្ឋឥស្លាមកំពុងដាក់បន្ថែមយុទ្ធជនថ្មីជំនួសយុទ្ធជនរបស់ពួកគេដែលបានស្លាប់នៅក្នុងការទម្លាប់គ្រាប់បែករបស់យើង។ ហេតុអ្វីបានជាវាដូច្នេះ? គឺមកពីពួកគេមានលទ្ធភាពក្នុងការជ្រើសរើសបុរសស៊ីរីក្មេងៗឲ្យធ្វើជាទាហាន ដែលបុរសទាំងនោះមានកំហឹងដោយសារការទម្លាក់គ្រាប់បែករបស់របបលោក Assad ដែលបានកម្ទេចសង្កាត់ជាច្រើនក្នុងក្រុងនានានៃប្រទេសស៊ីរី»។ កាលពីដើមខែកញ្ញា លោក Josh Earnest អ្នកនាំពាក្យសេតវិមានបាននិយាយថា រដ្ឋឥស្លាមបានបាត់បង់ទឹកដី៣០ភាគរយនៃទឹកដីដែលខ្លួនបានត្រួតត្រានៅអ៊ីរ៉ាក់កាលពីឆ្នាំមុន។ លោកនិយាយថា ក្រុមនោះបានបាត់បង់ទឹកដី១៧.០០០គ.ម. នៅភាគខាងជើងនៃប្រទេសស៊ីរី និងដកថយចេញពីព្រំប្រទល់ស៊ីរី និងតួកគីជាច្រើនកន្លែង។ លោក Allen និយាយថា សង្គ្រាមស៊ីវិលនៅស៊ីរីមិនអាចដោះស្រាយបានតាមរយៈយោធានោះទេ តែអាចដោះស្រាយបានតាមផ្លូវនយោបាយតែមួយគត់។ លោកនិយាយថា៖ «ស៊ីរីត្រូវតែប្តូររបត់នយោបាយចេញពីលោកប្រធានាធិបតី Bashar al-Assad។ គាត់មិនអាចជាផ្នែកនៃដំណោះស្រាយនោះទេ។ ដូច្នេះ យើងត្រូវតែមានការសន្ទនាជាប្រចាំជាមួយដៃគូអន្តរជាតិរបស់យើង ហើយនៅទីបំផុត សន្ទនាជាមួយនឹងភាគីប្រឆាំងនៅក្នុងប្រទេសស៊ីរី ដើម្បីឲ្យមានឥទ្ធិពលលើរបត់ថ្មីនេះ ពីព្រោះថា ការពង្រីក ឬការគាំទ្រការប្រយុទ្ធនៅសមរភូមិបានត្រឹមតែធ្វើឲ្យអំពើហិង្សាកើនឡើង ហើយវានឹងបង្កើនជម្លោះកាន់តែធំ បន្ទាប់មក វានឹងធ្វើឲ្យវិបត្តិជនភៀសខ្លួន និងវិបត្តិមនុស្សធម៌ដែលយើងកំពុងប្រឈមមុខ កាន់តែធ្ងន់ធ្ងរទៅ»។ លោក Allen និយាយថា នេះហើយជាមូលហេតុក្នុងការធ្វើឲ្យកម្លាំងប្រឆាំងទាំងនោះមានភាពខ្លាំងក្លានៅក្នុងប្រទេសស៊ីរី ទាំងផ្លូវនយោបាយ និងផ្លូវយោធា ដែលធ្វើឲ្យពួកគេមានឱកាសវាយដណ្តើមយកទឹកដីមកវិញ និងមានសំឡេងសម្រាប់ដំណោះស្រាយនយោបាយនាពេលអនាគត។ លោក Allen បាននិយាយថា លោករំពឹងថានឹងមានស្ថិរភាពនយោបាយខ្លាំងជាងនេះនៅក្នុងប្រទេសអ៊ីរ៉ាក់មួយឆ្នាំក្រោយរាប់ចាប់ពីពេលនេះទៅ នៅខណៈដែលលោកក៏រំពឹងដែរថា កងកម្លាំងសន្តិសុខនឹងវាយយកទឹកដីកាន់តែច្រើនពីការត្រួតត្រារបស់ក្រុមរដ្ឋឥស្លាម ដែលការណ៍នេះនឹងអនុញ្ញាតឲ្យប្រជាជនអ៊ីរ៉ាក់ដែលរសាត់គ្មានទីជម្រកអាចត្រឡប់ទៅផ្ទះសម្បែងរបស់ពួកគេវិញ៕ ប្រែសម្រួលដោយ ប៊ុន ប៉េងហ៊ុយ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_264.txt	លីបង់ជួបហេតុការណ៍ផ្ទុះឧបករណ៍ទាក់ទងជាលើកទី២ ដែលបង្កឲ្យមានមនុស្សស្លាប់២០នាក់ និងរបួសធ្ងន់ស្រាល៤៥០នាក់បន្ថែម ក្នុងថ្ងៃទី១៨ ខែកញ្ញា។ ការផ្ទុះបន្តបន្ទាប់នេះ នាំឱ្យមានការបារម្ភពីការឆេះឆួលជម្លោះអ៊ីស្រាអែលជាមួយក្រុមហេសបូឡាកាន់តែខ្លាំង។	អត្ថបទទាក់ទង ហេសបូឡាចោទអុីស្រាអែលនៅពីក្រោយការផ្ទុះឧបករណ៍ Pager ដែលសម្លាប់មនុស្ស៩នាក់ បន្ទាប់ពីការផ្ទុះឧបករណ៍ Pager លើកទី១ នៅថ្ងៃទី១៧ ខែកញ្ញា ដែលសម្លាប់មនុស្ស៩នាក់និងរបួសជាង២ពាន់នាក់ ការផ្ទុះស្រដៀងគ្នានេះបានបន្តកើតជាលើកទី២ នៅភាគខាងត្បូងលីបង់ជាប់ព្រំដែនខាងជើងអ៊ីស្រាអែលដែលបណ្ដាលឱ្យមនុស្សស្លាប់២០នាក់ និងរបួស៤៥០នាក់។ តាមក្រុមកាកបាទក្រហមលីបង់បានបញ្ជាក់លើបណ្ដាញសង្គម X ក្រុមឡានពេទ្យ៣០បានចេញប្រតិបត្តិការជួយសង្គ្រោះជនរងគ្រោះក្នុងហេតុការណ៍នេះតាមតំបន់ផ្សេងៗគ្នាជាច្រើន។ ការផ្ទុះលើកទី២នេះមិនមែនតែលើឧបករណ៍ Pager ឡើយ។ សូម្បីតែទូរស័ព្ទ ប្រព័ន្ធសូឡា និង ឧបករណ៍ស្កែនក្រយៅដៃក៏ផ្ទុះដែរ។ នេះបើតាមរបាយការណ៍ភ្នាក់ងារព័ត៌មានរបស់អាជ្ញាធរលីបង់។ ទីភ្នាក់ងារព័ត៌មាន Reuters បានពិនិត្យលើឧបករណ៍មួយចំនួនតាមរូបភាព ដោយឃើញមានផ្លាកសញ្ញា «ICOM» ដែលបញ្ជាក់ថាវាជាវិទ្យុទំនាក់ទំនងផលិតដោយក្រុមហ៊ុនជប៉ុន។ ក្រោយការផ្ទុះលើកទី១ ក្រុមហេសបូឡាអះអាងថា នេះជាទង្វើរបស់អ៊ីស្រាអែលសុទ្ធសាធ និងគំរាមសងសឹងផងដែរ។ បើតាមការបញ្ជាក់របស់ទាហានអ៊ីស្រាអែល ថ្ងៃទី១៨ ខែសីហា ក្រុមហេសបូឡាក៏បានបាញ់មីស៊ីល២លើកមកលើភាគខាងជើងអ៊ីស្រាអែលសរុបប្រមាណ៣០គ្រាប់ ប៉ុន្តែត្រូវទាហានអ៊ីស្រាអែលបាញ់ទម្លាក់ ដោយគ្មានមនុស្សស្លាប់ឬរបួសអ្វីឡើយ។ លោក Yoav Gallant រដ្ឋមន្រ្តីការពារជាតិអ៊ីស្រាអែលបញ្ជាក់ពីការត្រៀមសមរភូមភាគខាងជើងជាមួយក្រុមហេសបូឡាផងដែរ។ «ចំណុចក្ដៅនៅពេលនេះគឺរំកិលទៅភាគខាងជើង។ យើងកំពុងផ្លាស់ទីទាហាន ធនធាន និងថាមពលចាំបាច់នានាទៅភាគខាងជើងប្រទេស»។ លោក Gallant ប្រាប់ទៅយោធិនខ្លួនបែបនេះ នៅបន្ទាយ Ramat David ។ ហេតុកាណ៍ផ្ទុះនៅលីបង់ផ្ទួនៗ និងការបាញ់មីស៊ីលរបស់ក្រុមហេសបូឡាសងសឹកលើអ៊ីស្រាអែល ហាក់បន្តធ្វើឲ្យអាម៉េរិកឈឺក្បាលជាខ្លាំង។ លោក John Kirby អ្នកនាំពាក្យសេតវិមានបានប្រកាសថា ក្រុងវ៉ាស៊ីនតោននៅតែចូលខ្លួនជួយដោះស្រាយបញ្ហានេះដើម្បីបង្ការការឆេះសង្គ្រាមអ៊ីស្រាអែលនិងក្រុមហេសបូឡាកាន់តែខ្លាំង។ អ្នកនាំពាក្យសេតវិមានរូបនេះបាននិយាយថ្ងៃទី១៧ ខែកញ្ញាដែរថា អាម៉េរិកមិនមានពាក់ព័ន្ធនឹងហេតុការណ៍ផ្ទុះនៅលីបង់ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2640.txt	រដ្ឋាភិបាលបក្ស ស្តាំកណ្តាល ព័រទុយហ្គាល់ បានទទួលជ័យជម្នះលើការបោះឆ្នោតសកលជាថ្មី តែមិនអាចទទួលបានសំឡេងភាគច្រើនពីសភានោះទេ។ ជ័យជម្នះនេះ ត្រូវបានគេដឹងលឺថាជាផ្នែក មួយនៃយុទ្ធសាស្ត្រត្បិតត្បៀតរបស់លោកនាយករដ្ឋមន្ត្រី Pedro Passos Coelho ក្នុងការធ្វើឲ្យសេដ្ឋកិច្ចមានលក្ខណៈល្អប្រសើរក្រោយពីមានវិបត្តិសេដ្ឋកិច្ចនៅអឺរ៉ុប។	ចុងក្រោយ បក្សកាន់អំណាច ស្តាំកណ្តាលព័រទុយហ្គាល់របស់លោកនាយករដ្ឋមន្ត្រី Pedro Passos Coelho បានឈ្នះលើការបោះឆ្នោតសកលសារជាថ្មីកាលពីថ្ងៃម្សិលមិញនេះ។ ជ័យជម្នះនេះនឹងធ្វើឲ្យ លោកនាយករដ្ឋមន្ត្រី Pedro Passos Coelho ក្លាយជាមេដឹកនាំអឺរ៉ុបដំបូងគេដែលអាចទទួលបានការ គាំទ្រពីប្រជាជនខណៈពេលដែលប្រទេសធ្លាក់ចូលក្នុងស្ថានភាពសេដ្ឋកិច្ចមិនសូវល្អ។ ក្រោយបញ្ចប់នៃការរាប់សន្លឹកឆ្នោតកាលពីថ្ងៃអាទិត្យកន្លងទៅនេះ លទ្ធផលបានបង្ហាញថាក្នុងសំឡេងសន្លឹកឆ្នោត៩៩ភាគរយ បក្សកាន់អំណាចរបស់រដ្ឋាភិបាលលោក Pedro Passos Coelho បានទទួលការគាំទ្រ៣៧ភាគរយ ខណៈបក្សប្រឆាំងសង្គមកណ្តាលឆ្វេងទទួលបានការគាំទ្រ៣២ភាគរយ។ ដោយឡែក សំឡេងដែលសេសសល់ ត្រូវបានទៅគណបក្សតូច។ ការទទួលបានសំឡេងប្រកៀកប្រកិតរវាងបក្សកាន់អំណាច និង បក្សប្រឆាំងនេះ នឹងធ្វើឲ្យបក្សកាន់អំណាចមិនអាចទទួលបានសំឡេងភាគច្រើននៅក្នុងសភានោះទេ ពោលគឺបក្សប្រឆាំងអាចជំទាស់រាល់សំណើរបស់រដ្ឋាភិបាលគ្រប់ពេល។ ក៏ប៉ុន្តែ បញ្ហានេះ មិនមែនជាឧបសគ្គសម្រាប់ការបង្កើតរដ្ឋាភិបាលថ្មីនោះទេ។ លោក Pedro Passos Coelho បានអះអាងថា លោកបានត្រៀមខ្លួនរួចរាល់ហើយដើម្បីបង្កើតក្បាលម៉ាស៊ីនថ្មី។ ដោយសារបក្សកាន់អំណាចមិនអាចទទួលបានសំឡេងភាគច្រើនដាច់ខាត លោក នាយករដ្ឋមន្ត្រី សន្យាថា លោកនឹងសម្របសម្រួលជាមួយនឹងគណបក្សតូចៗផ្សេងទៀតដើម្បីបន្តកែទម្រង់លើគោលនយោបាយដើម្បីធ្វើឲ្យស្ថានភាពសេដ្ឋកិច្ចកាន់តែល្អប្រសើរ។ សូមរម្លឹកផងដែរថា លោកនាយករដ្ឋមន្ត្រី Pedro Passos Coelho បានឡើងកាន់តំណែងលើកដំបូង កាលពីឆ្នាំ២០១១ ។ សមិទ្ធផលដែលធ្វើឲ្យលោក ទទួលបានជ័យជម្នះជាថ្មី គឺដោយសារលោក បានប្រើប្រាស់យុទ្ធសាស្ត្រត្បិតត្បៀតដើម្បីស្ថារសេដ្ឋកិច្ចជាតិ។ យុទ្ធសាស្ត្រនោះគឺ រដ្ឋាភិបាលបានដំឡើង ពន្ធ និង កាត់បន្ថយទៅលើការចំណាយសាធារណៈ។ ហើយ ជាលទ្ធផលអាត្រាអ្នកគ្មានការងារធ្វើ បានធ្លាក់ចុះពី១៧ភាគរយទៅកាន់១២ភាគរយ និង ផលិតផលក្នុងស្រុកត្រូវរំពឹងថានឹងកើនដល់១.៦ ភាគរយនៅក្នុងឆ្នាំនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2641.txt	វៀតណាមបានកាត់ទោសអ្នកកាសែតម្នាក់ឲ្យជាប់ពន្ធនាគារ៦ឆ្នាំ ដោយចោទប្រកាន់ លួចឈ្លបយកការណ៍ឲ្យរដ្ឋាភិបាលចិនកាលពីម្សិលមិញ។ តុលាការវៀតណាមសម្រេចកាត់ទោសអ្នកកាសែតនេះ ក្រោយចំណាយពេលបីម៉ោងសួរចម្លើយ ហើយចុងក្រោយតុលាការបានរកឃើញថា ជននោះមានកំហុសពិតមែន។	លោក មុំ ពិទូរ្យ លម្អិតព័ត៌មាននេះ តុលាការក្រុងហាណូយ បានសម្រេចកាត់ទោសអ្នកកាសែតមា្នក់ឲ្យជាប់ពន្ធនាគារ ៦ឆ្នាំ ក្រោមបទចោទប្រកាន់លួចឈ្លបយកការណ៍បម្រើរដ្ឋាភិបាលចិន។ បើតាមមេធាវីជនជាប់ចោទ ការកាត់ទោសនេះធ្វើឡើង ក្រោយពេលតុលាការសួរចម្លើយអ្នកកាសែតអស់ពេលបីម៉ោងឯណោះ ជុំវិញសកម្មភាពពាក់ព័ន្ធនឹងការលួចប្រមូលព័ត៌មានក្នុងស្រុកដើម្បផ្តល់ឲ្យរដ្ឋាភិបាលចិន។ អ្នកកាសែតដែលត្រូវបានគេកាត់ទោសឲ្យជាប់ពន្ធនាគារ ៦ឆ្នាំនេះមានឈ្មោះថាលោក Ha Huy Hoang ហើយលោកជាបុគ្គលិកទស្សនាវដ្តីក្រសួងការបរទេសវៀតណាម។ លោក Ha Huy Hoang ត្រូវបានគេរកឃើញថា មានកំហុសព្រោះលោកលួចប្រមូលព័ត៌មានជាសម្ងាត់ពាក់ព័ន្ធកិច្ចការសេដ្ឋកិច្ចជាតិ និងបញ្ហានានាទាក់ទិនមេដឹកនាំវៀតណាម ហើយបញ្ជូនទៅឲ្យក្រុមចារកម្មក្រុងប៉េកាំងផង។ បញ្ហាលួចធ្វើចារកម្មវៀតណាមឲ្យចិន នេះក្លាយជារឿងរសើបបំផុតក្នុងបរិបទនយោបាយវៀតណាម ហើយបក្សកុម្មុយនីស្តចិនភ័យខ្លាចថា ព័ត៌មានដែលអ្នកកាសែតនេះផ្តល់ជារឿងសម្ងាត់ជាតិ ព្រោះវៀតណាមនិងចិនមិនមានទំនាក់ទំនងល្អសោះឡើយ ពីព្រោះបញ្ហាជម្លោះសមុទ្រចិនខាងត្បូង។ ត្រលប់មកវិញ បើតាមសាលក្រម ជនជាប់ចោទជាអ្នកកាសែតខាងលើបានធ្វើដំណើរទៅប្រទេសចិនចំនួន ៦ដង ដោយលួចផ្តល់ព័ត៌មានពាក់ព័ន្ធបញ្ហាខាងលើដល់មន្ត្រីចារកម្មចិនថែមទៀត។ ផ្ទុយទៅវិញ ជនជាប់ចោទបានទាត់ចោលការចោទប្រកាន់ខាងលើ ដោយអះអាងថាខ្លួនចែករំលែកព័ត៌មានទាំងនោះជាមួយអ្នកកាសែត ហើយព័ត៌មានទាំងនោះជាព័ត៌មានដែលដាក់ផ្សាយជាសាធារណ មិនមែនរឿងសម្ងាត់អ្វីទេ។ បច្ចុប្បន្ននេះ មេធាវីអ្នកកាសែតខាងលើនេះបានត្រៀមឯកសារពាក់ព័ន្ធនិងភស្តុតាងនានាដើម្បីបន្តប្តឹងទៅឧទ្ធរណ៍ ដើម្បីជួយដោះបន្ទុក។ ប្រព័ន្ធផ្សព្វផ្សាយវៀតណាមមិនបានបញ្ចេញព័ត៌មានច្រើនជុំវិញការកាត់ទោសអ្នកកាសែតដែលលួចចារកម្មឲ្យចិននេះឡើយ។ តែដំបូងមានការផ្សាយព័ត៌មាននេះមួយចំនួនដែរ ក្រោយមកស្រាប់តែគេដកចេញអស់វិញ ដោយមិនដឹងមូលហេតុសោះ។ វាអាចថា ជារឿងដែលរដ្ឋាភិបាលវៀតណាមមិនចង់ឲ្យអ្នកខាងក្រៅដឹង ព័ត៌មានលម្អិតជុំវិញការដាក់គុកអ្នកកាសែតនេះឡើយ។ សូមរម្លឹកថា ទំនាក់ទំនងរវាងចិននិងវៀតណាមល្អក់ករកខ្លាំងក្នុងរយៈពេលប៉ុន្មានឆ្នាំចុងក្រោយនេះ ជាពិសេសក្រោយមានចលនាកុប្បកម្មរបស់ប្រជាជនវៀតណាមប្រឆាំងក្រុមហ៊ុននិងប្រជាជនចិនកាលពីឆ្នាំមុនដោយសារខឹងចិនដែលពង្រាយឧបករណ៍បូមប្រេងទៅតំបន់ជម្លោះសមុទ្រចិនខាងត្បូង។ ហើយវៀតណាមបច្ចុប្បន្ន កំពុងប្រឹងប្រែងងាកទៅរកអាមេរិក ដើម្បីយកអាមេរិកជាខ្នងទុកគ្រាន់ទប់ទល់ជាមួយចិន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2642.txt	ឧបការីរដ្ឋមន្ត្រីការបរទេសអាមេរិក ទទួលបន្ទុកកិច្ចការអង្គការអន្តរជាតិលោកស្រី Sheba Crocker កាលពីថ្ងៃចន្ទបានបង្ហាញពីគោលដៅធំៗរបស់ក្រុងវ៉ាស៊ីនតោនដែលត្រូវសម្រេចឲ្យបានដើម្បីសន្តិសុខនិងសន្តិភាពសកលក្នុងឱកាស ខួប ទី៧០នៃអង្គការសហប្រជាជាតិ។ សហរដ្ឋអាមេរិកបញ្ជាក់ថា ខ្លួនបន្តប្តេជ្ញាគាំទ្រការរក្សាសន្តិភាពអង្គការសហប្រជាជាតិ ការប្រឆាំងក្រុមរដ្ឋឥស្លាម ដោះស្រាយការប្រែប្រួលអាកាសធាតុនិងការអភិវឌ្ឍជានិរន្តរភាពផង។	ក្នុងសន្និសីទសារព័ត៌មានស្តីពីបញ្ហាអាទិភាពរបស់អាមេរិកក្នុងឱកាសខួបទី ៧០នៃការបង្កើតអង្គការសហប្រជាជាតិ កាលពីថ្ងៃចន្ទនៅទីក្រុងញូវយ៉ក ឧបការីរដ្ឋមន្ត្រីការបរទេសអាមេរិកទទួលបន្ទុកកិច្ចការអង្គការអន្តរជាតិលោកស្រី Sheba Crocker បាន អះអាងថា សហរដ្ឋអាមេរិកនៅតែប្រឹងប្រែងដោះស្រាយបញ្ហាពិភពលោកដោយផ្តោតលើបញ្ហាចម្បង៤ ។ យោងតាមសុន្ទរកថារបស់លោក បញ្ហាធំទាំងបួនដែលជាបញ្ហាស្នូលសម្រាប់ក្រុងវ៉ាស៊ីនតោន មានដូចជាការប្តេជ្ញា ចិត្តថ្មីជុំវិញការគាំទ្រការថែរក្សាសន្តិភាពអ.ស.ប និងសន្តិសុខសកល ការពង្រីកកិច្ចខិតខំប្រឹងប្រែងប្រឆាំងក្រុមរដ្ឋឥស្លាម និងបញ្ហាហិង្សាជ្រុលនិយម ការដោះស្រាយបញ្ហាប្រែប្រួលអាកាសធាតុ និងការអភិវឌ្ឍជានិរន្តរភាពផងដែរ។ សហរដ្ឋអាមេរិកក្នុងនាមជាមហាអំណាចពិភពលោកនឹងបន្តសហការ ជជែកពិភាក្សាទ្វាភាគី ក៏ដោយ ពហុភាគីក្តីជាមួយប្រទេសនានាជាមិត និងផ្តល់ជំនួយគាំទ្រដើម្បីដោះស្រាយបញ្ហាទាំងនេះ។ ក្រៅពីលើកឡើងពីគោលដៅចម្បងរបស់ក្រុងវ៉ាស៊ីនតោន លោកស្រីក៏បានរៀបរាប់ពីសមិទ្ធផលនានាដែលក្រុងវ៉ាស៊ីនតោនសម្រេចបានក្នុងការចូលរួមលើកស្ទួយសន្តិភាព សិទ្ធិមនុស្សនិងសន្តិសុខអន្តរជាតិជាដើម។ ការសម្រេចបានកិច្ចព្រមព្រៀងនុយក្លេអ៊ែររវាងមហាអំណាចប្រាំបូកមួយជាមួយអ៊ីរ៉ង់កន្លងមក ការប្រឆាំងក្រុមភេរវជន ការដោះស្រាយបញ្ហាសិទ្ធិមនុស្ស គ្រោះមហន្តរាយមនុស្សជាតិជាដើម។ ទោះជាមានសញ្ញាវិជ្ជមានច្រើនក៏ដោយ លោកស្រីឧបការី ក៏នៅបង្ហាញក្តីបារម្ភពីបញ្ហាប្រឈមច្រើនទៀត ដែលពិភពលោកត្រូវបន្តដោះស្រាយ ។ សហរដ្ឋអាមេរិកនៅបន្តប្រឹងប្រែងរកការសហការជិតស្និទ្ធជាមួយប្រជាជាតិជាមិត្ត អង្គការ ឬភាគីពាក់ព័ន្ធដើម្បីដោះស្រាយគ្រោះមហន្តរាយមនុស្សជាតិនិងបញ្ហាជម្លោះធំៗមួយចំនួន មានជម្លោះនៅស៊ីរី យេម៉ែន វិបត្តិជនភៀសខ្លួន បញ្ហាភេរវជននិងអំពើហិង្សាជ្រុលនិយមផង ។ ជុំវិញការដោះស្រាយបញ្ហាដ៏ស្មុគស្មាញនេះ គេឃើញ ប្រមុខរដ្ឋអាមេរិកលោក បារ៉ាក់ អូបាម៉ា និងប្រមុខការទូតអាមេរិក ចន ឃឺរី មរមាញឹកមែនទែនក្នុងការបន្តជួបជជែកជាមួយបណ្តាមេដឹកនាំប្រទេសជាមិត្ត ឬគូប្រជែង ដើម្បីរកដំណោះស្រាយត្រឹមត្រូវឆ្លើយតបបញ្ហាដែលកំពុងកើតឡើងបច្ចុប្បន្ន។ ដូចកាលពីថ្មីៗនេះ លោក ចន ឃឺរី បានជួបជជែកជាមួយរដ្ឋមន្ត្រីការបរទេសអ៊ីរ៉ង់ ដើម្បីជជែកពីបញ្ហាទំនាក់ទំនងការទូតផង និងសុំឲ្យអ៊ីរ៉ង់ជួយដោះស្រាយបញ្ហាសង្គ្រាមស៊ីរីផង។ ស្របពេលជាមួយគ្នានោះ លោក អូបាម៉ា ក៏បានបង្ខំចិត្តជួបជាមួយលោក វ្ល៉ាឌីមៀ ពូទីន ដែរដោយបន្តជជែកពីវិធានការចម្បងដើម្បីជួយស៊ីរីបញ្ចប់ជម្លោះ។ ថ្វីត្បិតថា អ្នកទាំងពីរនៅខ្វែងគំនិតគ្នាក៏ដោយ តែជំនួបជាប្រវត្តិសាស្ត្រនេះផ្តល់សញ្ញាវិជ្ជមានច្រើនដែរ និងបញ្ជាក់ពី ការធ្វើប្រសើរឡើងនូវទំនាក់ទំនងរវាងគ្នាក្នុងការដោះស្រាយបញ្ហាសកល។ ការពិត ដើម្បីដោះស្រាយបញ្ហាប្រឈមទាំងនេះ វាតម្រូវឲ្យភាគីពាក់ព័ន្ធ បណ្តាប្រទេសដែលមានទំនួលខុសត្រូវខ្ពស់ឬជាប្រទេសមហាអំណាចទាំងអស់ដាក់ចិត្តដាក់កាយ សហការគ្នា និងជជែកគ្នាដើម្បីរកដំណោះស្រាយសមស្របមួយ។ ប្រទេសទាំងនោះត្រូវទុកប្រយោជន៍ផ្ទាល់ខ្លួនដោយឡែក ដើម្បីរកចំណុចរួមគ្នាឃើញ ហើយដោះស្រាយបញ្ហាចំពោះមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2643.txt	វត្តមានកងទ័ពរុស្ស៊ីនៅស៊ីរីនិងការបញ្ជូនសព្វាវុធទៅកាន់ស៊ីរីបញ្ជាក់ច្បាស់ពីគោលបំណងរបស់រដ្ឋាភិបាលលោក វ្ល៉ាឌីមៀ ពូទីន ក្នុងការជួយយិតយោងរដ្ឋាភិបាលក្រុងដាម៉ាស និងការពារមិនឲ្យរដ្ឋាភិបាលមួយនេះដួលរលំដូចរបបលោក ហ្កាដាហ្វីនៅលីប៊ី។ រុស្ស៊ីជឿថា ការទម្លាក់លោក អាសាដ ពីតំណែងមិនមែនជាដំណោះស្រាយឡើយ តែវានឹងធ្វើឲ្យសង្គមនេះបែកខ្ញែកគ្នា និងបង្កើតសង្គ្រាមកាន់តែធ្ងន់ធ្ងរ។	លោក មុំ ពិទូរ្យ លម្អិតព័ត៌មាននេះ ដំណោះស្រាយបញ្ចប់សង្គ្រាមស៊ីវិលនៅស៊ីរី នៅតែជាប្រធានបទសំខាន់បំផុតសម្រាប់សហគមន៍អន្តរជាតិ ព្រោះលោកខាងលិចក៏នៅតែបែកខ្ញែកគ្នាជុំវិញការកំណត់ដំណោះស្រាយចុងក្រោយមួយ។ រឿរ៉ាងនេះកាន់តែស្មុគស្មាញហើយលោកខាងលិចកាន់តែភ័យបារម្ភទៀតនោះ គឺការលូកដៃយ៉ាងជ្រៅរបស់រដ្ឋាភិបាលលោក វ្ល៉ាឌីមៀ ពូទីន ក្នុងបញ្ហាសង្គ្រាមស៊ីរី ។ លោក ពូទីន ផ្លាស់ប្តូរយុទ្ធសាស្ត្រ ដោយងាកទៅពង្រឹងកងទ័ពរបស់រុស្ស៊ីនៅក្នុងប្រទេសស៊ីរីវិញម្តង ហើយសព្វាវុធច្រើនប្រភេទដែលផលិតដោយ រុស្ស៊ីទាំងមីស៊ីលនិងយន្តហោះចម្បាំងត្រូវបានបញ្ជូនទៅជួយគាំទ្រទ័ពលោក បាសា អាល់អាសាដផងដែរ។ រុស្ស៊ីបកស្រាយថា ខ្លួនជួយរដ្ឋាភិបាលស៊ីរីដើម្បីកម្ចាត់ក្រុមរដ្ឋឥស្លាម។ ជុំវិញការពង្រឹងអំណាចយោធារបស់ក្រុងម៉ូស្គូនៅស៊ីរី រដ្ឋមន្ត្រីការបរទេសសហភាពអឺរ៉ុបលោក ស្រី Federica Mogherini បានបញ្ជាក់ថា វត្តមានយោធានិងការផ្គត់ផ្គង់អាវុធយុទ្ធភ័ណ្ឌដល់ទ័ពរដ្ឋាភិបាលក្រុងដាម៉ាស ជាយុទ្ធសាស្ត្រជួយការពារមិនឲ្យរដ្ឋាភិបាលដួលរលំ។ លោកស្រីអះអាងថា រដ្ឋមន្ត្រីការបរទេសរុស្ស៊ីលោក Sergei Lavrov បានបង្ហើបប្រាប់លោកស្រីបែបនេះ ហើយរុស្ស៊ីក៏ចង់បង្ហាញទៅលោកខាងលិចថារុស្ស៊ីជាភាគីសំខាន់ក្នុងការបង្កើតដំណោះស្រាយនយោបាយបញ្ចប់ជម្លោះបង្ហូរឈាមនៅស៊ីរីនេះ។ សម្រាប់លោកខាងលិច រឿងចម្បងបំផុតដែលត្រូវដាក់ចេញដើម្បីបញ្ចប់បញ្ហានេះគឺឲ្យអាសាដចុះចេញពីតំណែងនិងចាប់ផ្តើមរៀបចំផែនការបង្កើតរដ្ឋាភិបាលថ្មីតាមការបោះឆ្នោតបែបប្រជាធិបតេយ្យ។ ប៉ុន្តែរុស្ស៊ីយល់ឃើញផ្ទុយស្រឡះ ព្រោះគេយល់ថា លោក អាសាដជាតួអង្គសំខាន់ក្នុងនយោបាយស៊ីរី ។ បើសិនលោក អាសាដ ធ្លាក់ពីតំណែងមែន ស៊ីរី នឹងត្រូវបែកខ្ញែកគ្នាជាក្រុមនយោបាយតូចៗ ហើយពួកគេនឹងចាប់ផ្តើមច្បាំងដណ្តើមអំណាចគ្នាទៀតមិនខាន។ ចុងក្រោយជោគវាសនាស៊ីរីមិនខុសពីអ៊ីរ៉ាក់ និងលីប៊ីដែលរកសុខសន្តិភាពមិនឃើញមកទល់បច្ចុប្បន្ន។ ត្រលប់មកវិញ មានការ ចោទជាសំណួរថា ហេតុអ្វីរុស្ស៊ីទើបតែអន្តរាគមន៍ការពាររដ្ឋាភិបាលលោកអាសាដនៅពេលនេះទៅវិញ។ តាមពិតទៅ លោកពូទីន យល់ច្បាស់ពីចេតនារបស់លោកខាងលិចក្នុងការទម្លាក់រដ្ឋាភិបាលលោកអាសាដតែលោកនៅស្ទាក់ស្ទើរនៅឡើយក្នុងការលូកដៃចូលក្នុងជម្លោះស៊ីរី។ រយៈពេលជិតមួយឆ្នាំ លោកខាងលិចបានអនុវត្តយុទ្ធសាស្ត្រព្រួញមួយបាញ់សត្វពីរ ដោយបង្វឹកក្រុមឧទ្ទាមនៅស៊ីរីឲ្យច្បាំងប្រឆាំងរដ្ឋាភិបាលផង និងច្បាំងជាមួយក្រុមរដ្ឋឥស្លាមផង។ តែក្រោយមានការព្រួតគ្នារបស់លោកខាងលិចសង្កត់សង្កិនរុស្ស៊ី ក្រោយរុស្ស៊ីក្រសោបយកទឹកដី Crimea រុស្ស៊ី បង្ខំចិត្តផ្លាស់ប្តូរជំហររបស់ខ្លូននិងចាប់ផ្តើមការពាររដ្ឋាភិបាលលោក អាសាដ ដើម្បីប្រឆាំងលោកខាងលិចតែម្តង។ បច្ចុប្បន្ននេះ អាមេរិកនិងសម្ព័ន្ធមិត្តក៏ចាប់ផ្តើមងាកទៅពឹងពាក់អ៊ីរ៉ង់ឲ្យជួយអន្តរាគមន៍ក្នុងការដោះស្រាយបញ្ហាស៊ីរីនេះដែរ នោះក៏ដោយសារអ៊ីរ៉ង់មានឥទ្ធិពលខ្លាំងលើរដ្ឋាភិបាលក្រុងដាម៉ាស។ ប៉ុន្តែមានសញ្ញាវិជ្ជមានតិចតួចប៉ុណ្ណោះដែលរដ្ឋាភិបាលក្រុងតេអ៊ីរ៉ង់ ជំរុញឲ្យលោកអាសាដចុះចេញពីតំណែង ដើម្បីបំពេញចិត្តលោកខាងលិច។ ការបង្ខំឲ្យអាសាដចុះចេញពីតំណែងមិនមែនជាអ្វីដែលអ៊ីរ៉ង់ និងរុស្ស៊ីចង់បានឡើយ។ ប៉ុន្តែទោះជាយ៉ាងណាក្តី គេកំពុងរង់ចាំមើលលទ្ធផលនៃជំនួប រវាងលោក បារ៉ាក់ អូបាម៉ា និងលោក ពូទីន ថ្ងៃស្អែក។ បើសិនការពិភាក្សា ជាប្រវត្តិសាស្ត្រមានផ្លែផ្កាច្រើននោះ អ្វីៗនឹងផ្លាស់ប្តូរ ហើយរឿងពីរយ៉ាងអាចកើតឡើង។ ទីមួយ រុស្ស៊ីអាចដូរគោលជំហរ ដោយជំរុញឲ្យមានការផ្លាស់ប្តូរមេដឹកនាំនិងរៀបចំការបោះឆ្នោត។ ទីពីរ អាមេរិកអាចឯកភាពជាមួយរុស្ស៊ីដោយទុកលោក អាសាដ ជាមេដឹកនាំ និងរៀបចំការចរចាសន្តិភាព។ ហើយការបោះឆ្នោតអាចរៀបចំបន្តបន្ទាប់គ្នានេះផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2644.txt	កូរ៉េខាងជើង ព្រមានរំលាយកិច្ចព្រមព្រៀងនៃការជួបជុំគ្រួសារដែលនឹងត្រូវធ្វើឡើងនៅខែក្រោយជាមួយកូរ៉េខាងត្បូង។ ការលើកឡើងនេះ ធ្វើឡើងក្រោយពីប្រធានាធិបតីកូរ៉េខាងត្បូង លោកស្រី ផាកហ្គនហេ បានរិះគន់របបដឹកនាំកូរ៉េខាងជើងនៅក្នុងកិច្ចប្រជុំកំពូលអង្គការសហប្រជាជាតិលើកទី៧០ដែលទើបតែបញ្ចប់កាលពីម្សិលមិញ។	ម្សិលមិញនេះ រដ្ឋាភិបាលក្រុងព្យុងយ៉ាង បានប្រតិកម្មទៅលើការលើកឡើងរបស់រដ្ឋាភិបាលក្រុងសេអ៊ូលពីបញ្ហាអាវុធនុយក្លេអ៊ែរ និង ការរំលោភសិទ្ធិមនុស្សរបស់កូរ៉េខាងជើងនៅក្នុងមហាសន្និបាតអង្គការសហប្រជាជាតិលើកទី៧០ ។ ក្នុងនោះ កូរ៉េខាងជើង បានព្រមានលុបចោលព្រឹត្តការណ៍នៃការជួបជុំគ្រួសារកូរ៉េទាំងពីរដែលនឹងត្រូវប្រព្រឹត្តឡើងនៅចុងខែក្រោយនេះ។ ក្រោមកិច្ចព្រមព្រៀងថ្ងៃទី២៥ ខែសីហា ឆ្នាំ២០១៥ រដ្ឋាភិបាលកូរ៉េទាំងពីរ បានកំណត់ថ្ងៃទី២០ដល់២៦ ខែតុលាខាងមុខនេះជាថ្ងៃនៃការជួបជុំនៃក្រុមគ្រួសារកូរ៉េទាំងពីរដែលបានបែកគ្នាតាំងពីបញ្ចប់សង្គ្រាម ឧបទ្វីបកូរ៉េ ឆ្នាំ ១៩៥០-១៩៥៣ ។ ដោយឡែក គម្រោងនេះ អាចនឹងត្រូវផ្លាស់ប្តូរ ដ្បិតកូរ៉េខាងជើងមានការអត់ចិត្តទៅនឹងកូរ៉េខាងត្បូង។ នោះគឺ កាលពីថ្ងៃទី២៨ ខែកញ្ញាកន្លងទៅនេះ លោកស្រីប្រធានាធិបតីកូរ៉េខាងត្បូង បានរិះគន់ កូរ៉េខាងជើងខ្លាំងៗលើការបន្តរោងចក្រផលិតអាវុធនុយក្លេអ៊ែរនិង ថែមទាំងទទួចឲ្យសហគមន៍អន្តរជាតិចូលរួមដាក់សម្ពាធទៅលើកូរ៉េខាងជើងដើម្បីបញ្ឈប់សកម្មភាពរបស់នេះ។ លើសពីនេះទៅទៀត លោកស្រីផាក ក៏បានទទួចកូរ៉េខាងជើង ធ្វើឲ្យមានភាពល្អប្រសើរលើបញ្ហាសិទ្ធិ មនុស្សឲ្យស្របជាមួយនឹង ការអនុវត្តរបស់ពិភពលោកបច្ចុប្បន្ន និង ការទាមទារក្នុងរបាយការណ៍សិទ្ធិមនុស្សអង្គការសហប្រជាជាតិ។ យ៉ាងណាក៏ដោយ ការលើកបញ្ហាកូរ៉េខាងជើងនៅបរទេសជាបន្តបន្ទាប់ដោយកូរ៉េខាងត្បូង ធ្វើឲ្យកូរ៉េខាងជើងប្រតិកម្មយ៉ាងខ្លាំង និង ចាត់ទុកជាថាជាការបង្ខូចកេរ្តិ៍ឈ្មោះកូរ៉េខាជើងក្នុងឆាកអន្តរជាតិ។ អ្នកនាំពាក្យកូរ៉េខាងជើង បានទាមទារឲ្យរដ្ឋាភិបាលកូរ៉េខាងត្បូង ត្រូវសុំការអភ័យចំពោះសកម្មភាពរបស់ខ្លួន និង ព្រមានលុបចោលនូវការជួបជុំប្រចាំឆ្នាំរវាងក្រុម គ្រសារកូរ៉េទាំងពីរទៀតផង។ សួមរលឹកផងដែរ កាលពីពេលថ្មីនេះ កូរ៉េខាងជើង បានដំណើរការឡើងវិញនូវរោងចក្រផលិតអាវុធ នុយក្លេអ៊ែរ និង ត្រៀមបាញ់មីស៊ីលចម្ងាយឆ្ងាយក្នុងឱកាសនៃខួបរម្លឹកលើកទី៧០នៃការបង្កើតបក្សកម្មករ នៅថ្ងៃទី១០ ខែតុលា។ សកម្មភាពនេះ គឹជាការគំរាមកំហែងសន្តិសុខមិនត្រឹមតែក្នុងឧបទ្វីបកូរ៉េនោះទេ តែថែមទាំងសន្តិសុខក្នុងតំបន់ និង ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2645.txt	រដ្ឋាភិបាលអូស្ត្រាលី អះអាងថាអូស្ត្រាលី កំពុងស្វែងរកប្រទេសផ្សេងទៀតសម្រាប់ជនភៀសខ្លួនតាំងទីលំនៅ។ ការអះអាងនេះ ធ្វើឡើងខណៈពេលដែលកិច្ចព្រមព្រៀងបញ្ជូនជនភៀសខ្លួនអូស្ត្រាលី និង កម្ពុជាកំពុងតែអនុវត្តនៅឡើយនោះទេ។	លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលអូស្ត្រាលី បានបញ្ជាក់ថាអូស្ត្រាលីកំពុងពិចារណាក្នុងការស្វែងរកប្រទេសផ្សេងទៀតបន្ទាប់ពីកម្ពុជា ដើម្បីផ្តល់ទីតាំងសម្រាប់ជនភៀសខ្លួនដើម្បីរស់នៅ។ លោក Peter Dutton រដ្ឋមន្ត្រីអន្តោប្រវេសន៍អូស្ត្រាលី បានអះអាងថា អូស្ត្រាលីបានដោះស្រាយលើបញ្ហាជនភៀសខ្លួនជាយូរមកហើយ និង កំពុងតែចរចាលើកិច្ចព្រមព្រៀងទ្វេភាគីជាមួយរដ្ឋផ្សេងទៀតក្នុងការផ្តល់ទីតាំងសម្រាប់ជនភៀសខ្លួន។ ក៏ប៉ុន្តែ លោក មិនបានបញ្ជាក់ពីប្រទេសណាមួយដែលអូស្ត្រាលីកំពុងធ្វើការជាមួយនោះទេ។ សូមរម្លឹកផងដែរ រយៈពេលប៉ុន្មានឆ្នាំចុងក្រោយនេះ មានជនភៀសខ្លួនរាប់ពាន់នាក់ បានធ្វើដំណើរទៅកាន់អូស្ត្រាលីដោយរំពឹងថាពួកគេអាចតាំងទីលំនៅនៅទីនោះបាន។ ការរពឹងនេះ មិនទទួលបានដូចក្តីប្រាថ្នានោះទេ ដ្បិតអាជ្ញាធរអូស្ត្រាលី បានបញ្ឈប់ទូកពួកគេ និង បញ្ជូនទៅកាន់កោះណូរូនិង ប៉ាពូអាស៊ី នូវែលហ្គីណេវិញ។ កោះណូរូ ត្រូវបានគេស្គាល់ថាជារដ្ឋមួយដែលអូស្ត្រាលី បានចំណាយលុយរាប់លានដុល្លាសហរដ្ឋអាមេរិកដើម្បីជាកន្លែងសម្រាប់បញ្ជូនជនភៀសខ្លួនដែលធ្វើដំណើរទៅកាន់អូស្ត្រាលី។ កោះនេះដែរ ក៏ត្រូវបានគេស្គាល់ថាជាកន្លែងឃុំឃាំងជនភៀសខ្លួនប្រមាណ១ម៉ឺននាក់ផងដែរ។ យ៉ាងណាមិញ កាលពីថ្ងៃចន្ទ័កន្លងនេះ រដ្ឋាភិបាលណូរូ បានបើកចំហរ និង ផ្តល់សិទ្ធិចំពោះជនភៀសខ្លួននៅទីនោះដោយពួកគេអាចចេញចូលកោះដោយសេរី។ ក្រៅពីកោះណូរូ និង ប៉ាពូអាស៊ី នូវែលហ្គីណេ រដ្ឋាភិបាលអូស្ត្រាលី ក៏បានចុះកិច្ចព្រមព្រៀងមួយ ជាមួយនឹងរដ្ឋាភិបាលកម្ពុជាក្រោមជំនួយរាប់លានដុល្លាសហរដ្ឋអាមេរិកដើម្បីបញ្ជូនជនភៀសខ្លួនមកកាន់ កម្ពុជា។ ហើយមកទល់ពេលនេះ មានជនភៀសខ្លួនពីកោះណូរូ ៤នាក់ហើយមកកាន់កម្ពុជា។ យ៉ាងណាក៏ដោយ ភាពស្របគ្នានៃការបើកចំហរកោះណូរូ និង ការចរចាជាមួយរដ្ឋផ្សេងទៀតដើម្បីបញ្ជូនជនភៀស គឺជារឿងមួយដែលគួរឲ្យកត់សម្គាល់។ នេះ ទំនងអាចជាអូស្ត្រាលីកំពុងចរចាជាមួយនឹងរដ្ឋផ្សេងទៀតដែលអាចទទួលយកជនភៀសខ្លួនពីកោះណូរូច្រើនជាងកម្ពុជានិង ប៉ាពូអាស៊ី នូវែលហ្គីណេ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2646.txt	ប្រមុខរដ្ឋាភិបាលម៉ាឡេស៊ីលោក ណាជីប រ៉ាហ្សាក់ បានប្រកាសបើកទ្វារទទួលយកជនភៀសខ្លួនរហូតដល់៣ពាន់នាក់ក្នុងរយៈពេល ៣ឆ្នាំទៅមុខ។ ការប្រកាសបែបនេះធ្វើឡើងក្នុងពេលលោក ផ្តល់សុន្ទរកថាក្នុងមហាសន្និបាតអ.ស.ប និងមានការរិះគន់ប្រទេសឥស្លាមដែលមិនសូវយកចិត្តទុកដាក់ដោះស្រាយវិបត្តិជនភៀសខ្លួនដែលកំពុងដាក់បន្ទុកលើរដ្ឋអឺរ៉ុប។	នាយរដ្ឋមន្ត្រីម៉ាឡេស៊ី លោក ណាជីប រ៉ាហ្សាក់ បានប្រកាសប្រាប់អង្គមហាសន្និបាតអង្គការសហប្រជាជាតិថា ម៉ាឡេស៊ី ក្នុងនាមជាប្រទេសឥស្លាមមួយនោះនឹងទទួលយកជនភៀសខ្លួនស៊ីរីរហូតដល់៣ពាន់នាក់ក្នុងរយៈពេលបីឆ្នាំទៅមុខ។ ការប្រកាសនេះ កើតឡើងស្របពេលដែលអឺរ៉ុបកំពុងក្រពុលមុខរឿងវិបត្តិកើនឡើងចំនួនជនភៀសខ្លួននិងជនអន្តោប្រវេសន៍ដែលផ្សងព្រេងប្តូរជីវិតមកពីរដ្ឋញាំញីដោយសង្គ្រាមនៅមជ្ឈិមបូព៌ា និងអាហ្វ្រិក។ នេះអាចចាត់ទុកថាកាយវិការល្អ និងប្រកបដោយភាពមនុស្សធម៌មួយទៀត ដែលម៉ាឡេស៊ីបានធ្វើឡើងក្នុងគោលដៅដោះស្រាយគ្រោះមហន្តរាយមនុស្សជាតិ ទាក់ទិននឹងការកើនឡើងនៃអ្នកភៀសខ្លួន និងជនអន្តោប្រវេសន៍។ ប្រមុខរដ្ឋាភិបាលម៉ាឡេស៊ីបានបញ្ជាក់ថា បណ្តាប្រជាជាតិឥស្លាមទាំងអស់ សុទ្ធតែមានទំនួលខុសត្រូវដោយផ្នែក ក្នុងការដោះស្រាយវិបត្តិជនភៀសខ្លួនដែលកើតឡើង និងដាក់បន្ទុកដល់រដ្ឋអឺរ៉ុប ព្រោះវិបត្តិនេះ កើតឡើងដោយសារបញ្ហារបស់ប្រជាជាតិឥស្លាមខ្លួនឯង។ លោក អធិប្បាយប្រាប់អង្គសន្និបាតថា ជនភៀសខ្លួនទាំងនោះជាមនុស្សដូចគ្នា ហើយពួកគេចាកចេញពីស្រុកដើម្បីស្វែងរកទីកន្លែងសុវត្ថិភាពនិងទីកន្លែងរស់នៅដែលមានសន្តិភាព។ ដូច្នេះយើងជាមនុស្សជាតិដូចគ្នា មិនអាចព្រងើយកន្តើយឃើញស្លាប់មិនជួយនោះឡើយ។ កន្លងមកម៉ាឡេស៊ី បានដើរតួនាទីសំខាន់ណាស់ដែរ ក្នុងការជួយទទួលយកជនភៀសខ្លួននៅតំបន់អាស៊ាន ជាពិសេសប្រជាជនឥស្លាមរ៉ូហ៊ីងយ៉ា ដែលរត់ចេញពីប្រទេសមីយ៉ាន់ម៉ាតាមទូក ឆ្លងសមុទ្រអង់ដាម៉ាន់។ យោងតាមរបាយការណ៍រដ្ឋាភិបាលម៉ាឡេស៊ី បច្ចុប្បន្នជនភៀសខ្លួន និងជនអន្តោប្រវេសន៍រាប់ពាន់នាក់កំពុងស្នាក់នៅក្នុងប្រទេសម៉ាឡេស៊ី ហើយម៉ាឡេស៊ីសហការជាមួយស្ថាប័នជំនាញពាក់ព័ន្ធនានា ដើម្បីដោះស្រាយបញ្ហានេះដោយផ្តល់ជំនួយមនុស្សធម៌ចាំបាច់ផងដែរ។ វិបត្តិជនភៀសខ្លួននៅអឺរ៉ុប បានក្លាយជាបញ្ហារសើបសម្រាប់សហគមន៍អន្តរជាតិបច្ចុប្បន្ន។ បញ្ហានេះកើតឡើងដោយសារបញ្ហាសង្គ្រាមស៊ីវិល ភាពក្រីក្រ ជម្លោះប្រដាប់អាវុធជាដើមដែលបង្កឡើងដោយក្រុមភេរវជនជាដើម នៅក្នុងតំបន់អាហ្វ្រិក និងមជ្ឈិមបូព៌ាផង។ ប៉ុន្តែរឿងធ្ងន់ធ្ងរគឺជនភៀសខ្លួន និងក្រុមជនអន្តោប្រវេសន៍រាប់រយនាក់ បានស្លាប់បាត់បង់ជីវិតកន្លងមក ព្រោះតែផ្សងព្រេងតាមទូកពីមជ្ឈិមបូព៌ា មកកាន់តំបន់អឺរ៉ុបឆ្លងកាត់សមុទ្រម៉េឌីទែរ៉ាណេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2647.txt	ជំនួបជាប្រវត្តិសាស្ត្ររវាងប្រមុខរដ្ឋរុស្ស៊ីនិងអាមេរិកកន្លងមក បង្កើតបានលទ្ធផលផ្លែផ្កានិងសញ្ញាវិជ្ជមានច្រើនក្នុងការឈានទៅដោះស្រាយបញ្ហាសន្តិសុខពិភពលោក។ លោក បារ៉ាក់ អូបាម៉ា និងលោក វ្ល៉ាឌីមៀ ពូទីន បានឯកភាពគ្នាលើបញ្ហាប្រឆាំងក្រុមភេរវជនរដ្ឋឥស្លាម តែនៅខ្វែងគំនិតគ្នានៅឡើយរឿងតួនាទីអាសាដក្នុងដំណើរការកសាងសន្តិភាពនៅស៊ីរី។ យ៉ាងណាក៏ដោយ ក្រោយបានជជែកគ្នាអស់ពេលយូរល្មម គេមើលឃើញការស្តារចំណងការទូតទ្វេភាគីដោយបញ្ចប់ការប្រឈមមុខគ្នានិងឈានទៅបង្កើតសន្តិភាពជូនពិភពលោកថែមទៀត។	សូមស្តាប់ការបកស្រាយរបស់លោក សៅ ផលនិស្ស័យ៖ ក្រោយព្រលះគ្នាដោយពាក្យសម្តីខ្លាំងៗក្នុងពេលថ្លែងសុន្ទរកថានៅអង្គការសហប្រជាជាតិ ប្រមុខរដ្ឋរុស្ស៊ីលោក វ្ល៉ាឌីមៀ ពូទីន និងប្រមុខរដ្ឋអាមេរិកលោក បារ៉ាក់ អូបាម៉ា បានអង្គុយទល់មុខគ្នា និងជជែកគ្នាដើម្បីដោះស្រាយបញ្ហាសន្តិសុខពិភពលោក។ ក្នុងសុន្ទរកថា លោក អូបាម៉ា ចោទរុស្ស៊ីថាជាអ្នកគាំទ្រមេដឹកនាំផ្តាច់ការ ធ្វើទុក្ខបុកម្នេញប្រជាជន នៅស៊ីរី ហើយក៏ឆ្លៀតវាយប្រហាររុស្ស៊ីដែលរំលោភបូរណភាពដែនដី អ៊ុយក្រែន និងក្រសោបយកដែនដីCrimea ពីអ៊ុយក្រែន។ តែលោក ពូទីន វិញសួរលោក អូបាម៉ា ដែរ ថាតើអាមេរិកបានគិតឬអត់ថា ខ្លួនបានធ្វើអ្វីខ្លះកន្លងមក? លោកសង្កត់ធ្ងន់ថា វិបត្តិសព្វគ្រប់នៅមជ្ឈិមបូព៌ាផ្ទុះឡើង និងបន្តកើតឡើង ក៏ព្រោះបដិវត្តប្រជាធិបតេយ្យនេះឯង។ ទោះជាយ៉ាងណាក៏ដោយ វាអាចជាព្រឹត្តិការណ៍ប្រវត្តិសាស្ត្រមួយ ដែលអ្នកទាំងពីរអាចជជែកគ្នាទល់មុខ ព្រោះលោកខានជជែកគ្នាតទល់អស់រយៈពេលយូរដែរហើយ ហើយតាំងពីរុស្ស៊ីឈ្លានពានអ៊ុយក្រែនឆ្នាំមុន មេដឹកនាំទាំងពីរក៏កាន់តែឃ្លាតឆ្ងាយគ្នាទៀត។ ក្នុងជំនួបទ្វេភាគី លោក បារ៉ាក់ អូបាម៉ា និងលោក ពូទីន ផ្តោតលើបញ្ហាច្រើនណាស់តាំងពីភេរវកម្ម សង្គ្រាមស៊ីវិល និងបញ្ហាវិបត្តិជនភៀសខ្លួនជាដើម។ ជារឿងវិជ្ជមាន នៅពេលដែលអ្នកដឹកនាំទាំងពីរអង្គុយហើយជជែកគ្នា បកស្រាយពីគោលជំហរខ្លួន និងពន្យល់ពីការព្រួយបារម្ភរបស់ខ្លួនចំពោះបញ្ហាប្រឈមនានាបច្ចុប្បន្នផង។ តិចឬច្រើនវានឹងជួយឲ្យពួកគេស្វែងរកចំណុចរួមគ្នាបាន និងអាចដាក់ចេញចំណាត់ការជាដុំកំភួនមួយដើម្បីបញ្ចប់បញ្ហា។ បើតាមសម្តីលោក ពូទីន និងរដ្ឋមន្ត្រីការបរទេសរុស្ស៊ី Sergei Lavrov ការជជែកគ្នាលក្ខណៈទ្វេភាគីនេះបានលទ្ធផលច្រើនដែរជាពិសេសការពង្រឹងកិច្ចសហប្រតិបត្តិការរវាងរុស្ស៊ីនិងអាមេរិកជុំវិញការប្រយុទ្ធប្រឆាំងក្រុមរដ្ឋឥស្លាម។ មុនជួបលោក អូបាម៉ា លោក ពូទីន បានអំពាវនាវឲ្យមានការគាំទ្រអង្គការសហប្រជាជាតិច្រើនជាងមុនក្នុងយុទ្ធនាការតាមប្រមាញ់ក្រុមរដ្ឋឥស្លាមផងដែរ។ រីឯលោក Sergei Lavrov ឯណោះវិញក៏បានបញ្ជាក់ពីភាពវិជ្ជមាននៃការសហការនេះដែរ។ លោកថា វាជាការចាំបាច់ដែលត្រូវមានការសហការ ហើយជាការពិតដែលរុស្ស៊ីនិងអាមេរិកមានគោលដៅតែមួយគត់គឺកម្ចាត់ក្រុមរដ្ឋឥស្លាម។ សូមបញ្ជាក់ថា បច្ចុប្បន្ន ក្រៅពីរកការគាំទ្រពីរុស្ស៊ី សហរដ្ឋអាមេរិកក៏បន្តងាទៅរកការសហការពីខាងរដ្ឋាភិបាលអ៊ីរ៉ង់ដែរដើម្បីកម្ចាត់ក្រុមភេរវជន។ ទោះជាយ៉ាងណាក៏ដោយ គេមិនបានបង្ហើបឡើយ ថាតើជំហានអ្វីបន្ទាប់ដែលប្រទេសទាំងពីរនឹងចាប់យកដើម្បីកម្ចាត់ក្រុមរដ្ឋឥស្លាមឡើយ។ តែលោក ពូទីន មិនបានបដិសេធថា លោកនឹងបញ្ជាឲ្យកងទ័ពរុស្ស៊ីប្រើប្រាស់ការវាយប្រហារតាមផ្លូវអាកាសកម្ទេចសំបុកក្រុមរដ្ឋឥស្លាមឡើយ។ យុទ្ធសាស្ត្រយោធារឹងមាំដើម្បីយកឈ្នះលើក្រុមភេរវជននេះអាចនឹងត្រូវគេផ្លាស់ប្តូរ ករណីដែលរុស្ស៊ីប្រឡូកដែរ។ រុស្ស៊ីមានកងទ័ព សព្វាវុធ យន្តហោះចម្បាំងច្រើនគ្រឿងល្មមដែរឈរជើងនៅស៊ីរី ដូច្នេះករណីចាំបាច់ត្រូវមានការអន្តរាគមន៍ វាមិនជាបញ្ហាចោទឡើយ។ ចំណែកដំណឹងល្អផ្សេងទៀត មន្ត្រីការទូតជាន់ខ្ពស់រុស្ស៊ី បានបង្ហើបថា ក្រសួងការបរទេសនិងក្រសួងការពារជាតិប្រទេសទាំងពីរនឹងភ្ជាប់ទំនាក់គ្នាឲ្យជិតស្និទ្ធ ក៏ដូចជារកវិធីសាស្ត្រច្បាស់លាស់និងមធ្យោបាយដែលអាចជួយឲ្យអាមេរិកនិងរុស្ស៊ីបង្កើតគោលដៅរួមឲ្យជោគជ័យពិតប្រាកដ។ តាំងពីជម្លោះនៅអ៊ុយក្រែនកើតឡើង រដ្ឋមន្ត្រីការបរទេសរុស្ស៊ីនិងសមភាគីលោក ចន ឃឺរី នៅបន្តទំនាក់ទំនងជិតស្និទ្ធ ប៉ុន្តែបើក្រឡេកមើលការផ្សាភ្ជាប់រវាងក្រសួងការពារជាតិគ្មានឡើយ ហើយការប្រឈមមុខគ្នាផ្នែកយោធាកើតឡើងជារឿយ។ ដោយឡែក លោក ពូទីន និងលោក អូបាម៉ា នៅទាស់ទែងខ្វែងគំនិតគ្នាជុំវិញការកំណត់តួនាទីអាសាដក្នុងដំណើរបញ្ចប់ជម្លោះនៅស៊ីរី។ រុស្ស៊ីនៅតែយល់ថា ការទុកលោក អាសាដ ក្នុងតំណែងនិងសហការជាមួយមេដឹកនាំរូបនេះនឹងជួយដល់ការកម្ចាត់ក្រុមរដ្ឋឥស្លាម។ ប៉ុន្តែសហរដ្ឋអាមេរិក បានបញ្ជាក់ម្តងហើយម្តងទៀតថា ទុកអាសាដឲ្យកាន់តំណែងមិនចំណេញឡើយ។ លោក អូបាម៉ា បានហៅលោក អាសាដ ថាជាមេដឹកនាំផ្តាច់ការសាហាវឃោរឃៅសម្លាប់ប្រជាជនស្លូតត្រង់ជាពិសេសទម្លាក់គ្រាប់បែកសម្លាប់កុមារតូចៗផង។ រឿងកំណត់បែបណាចំពោះជោគវាសនាលោក អាសាដ គេនៅតែមិនអាចទាយដឹងឡើយ តែការចរចារវាងមហាយក្សទាំងពីរនឹងបន្តទៅមុខ។ អាសាដនៅឬត្រូវទៅមិនមែនរឿងសំខាន់ទេក្នុងពេលនេះ តែរឿងច្បាំងកម្ចាត់ភេរវជនជារឿងសំខាន់ជាង។ គេរំពឹងថា អាមេរិកអាចនឹងផ្លាស់ប្តូរជំហរទៀត ព្រោះរដ្ឋអឺរ៉ុបច្រើនទៀតដែលជាសម្ព័ន្ធអាមេរិកមានទំនោរសុំឲ្យរុស្ស៊ីចូលរួមច្បាំងប្រឆាំងក្រុមរដ្ឋឥស្លាមដែរ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2648.txt	ក្នុងកិច្ចប្រជុំអង្គការសហប្រជាជាតិ នាយករដ្ឋមន្ត្រីជប៉ុនលោក ស៊ីនហ្សូ អាបេ ប្រកាស ផ្ដល់ជំនួយទឹកប្រាក់ចំនួន១.៥ពាន់លានដុល្លារ សម្រាប់ជនភៀសខ្លួននៅស៊ីរីនិងអ៊ីរ៉ាក់ និងសម្រាប់ប្រតិបត្តិការរក្សាសន្តិភាពនៅមជ្ឈិមបូព៌ានិងទ្វីបអាហ្វ្រិក។ មិនតែប៉ុណ្ណោះ លោកក៏ជំរុញការកែទម្រង់ក្រុមប្រឹក្សាសន្តិសុខសម្រាប់ផ្តល់អសនៈអចិន្ត្រៃយ៍ដល់ប្រទេសជាសមាជិកបន្ថែម។	ជំនួយជាទឹកប្រាក់ចំនួន៨១០លានដុល្លារ របស់រដ្ឋាភិបាលជប៉ុន នឹងផ្ដល់ដល់ស្ថាប័នទទួលបន្ទុកជនភៀសខ្លួនអ៊ីរ៉ាក់និងស៊ីរី ខណៈ ទឹកប្រាក់ចំនួន៧៥០លានដុល្លារទៀត សម្រាប់ការកសាងសន្តិភាពនៅតំបន់មជ្ឈិមបូព៌ានិងទ្វីបអាហ្វ្រិក។ ជាមួយគ្នានេះ ជប៉ុនក៏នឹងផ្ដល់ទឹកប្រាក់ចំនួន២លានដុល្លារផ្សេងទៀតសម្រាប់ប្រទេសលីបង់និង ២.៥លានដុល្លារផ្សេងទៀត សម្រាប់ប្រទេសស៊ែប៊ីនិងម៉ាសេដូនី ដែលមានជនភៀសខ្លួនរាប់ម៉ឺននាក់បានឆ្លងកាត់ទៅកាន់ទ្វីបអឺរ៉ុប។ លោក អាបេ ថា ៖‹‹រាល់ជំនួយទាំងអស់ គឺជាវិធានការចាំបាច់នានាដែលជប៉ុនផ្ដល់ជូនក្នុងការដោះស្រាយបញ្ហាទាំងឡាយ។ គោលការណ៍របស់យើងគឺ ស្វែងរកឫសគល់នៃបញ្ហានិងដំណោះស្រាយរបស់វា›។ វិបត្តិស៊ីរីបានឈានចូលដល់ឆ្នាំទី៥រួចហើយ ហើយជម្លោះប្រដាប់អាវុធនេះបានបណ្ដាលឱ្យមនុស្សស្លាប់ប្រមាណ២៤០០០០នាក់ និងបណ្តាលឲ្យមនុស្ស៤លាននាក់ផ្សេងទៀត រត់ភៀសខ្លួនទៅកាន់ប្រទេសដទៃដូចពេលបច្ចុប្បន្ន។ ជប៉ុនចង់ឲ្យមានកំណែទម្រង់ក្រុមប្រឹក្សាសន្តិសុខ? ក្រៅពីផ្តល់ជំនួយហិរញ្ញវត្ថុ ជួយជនភៀសខ្លួន ទឹកប្រាក់ចំនួន៧៥០លានដុល្លារផ្សងទៀតត្រូវរដ្ឋាភិបាលជប៉ុនផ្ដល់សម្រាប់ដំណើរការថែរក្សាសន្តិភាពនិងស្ថេរភាព បណ្ដុះបណ្ដាលជំនាញ និង កសាងឡើងវិញប្រព័ន្ធចែកចាយទឹកនិងប្រព័ន្ធលូ ក្នុងអ៊ីរ៉ាក់ តំបន់មជ្ឈិមបូព៌ានិងអាហ្វ្រិក។ ការផ្តល់ជំនួយដល់ការរក្សាសន្តិភាព និងជួយទ្រទ្រង់និរន្តរភាពនៃអង្គការសហប្រជាជាតិ ជាសកម្មភាពស្នូលរបស់ជប៉ុនក្នុងការទាក់ទាញការគាំទ្រពីរដ្ឋឯទៀតដើម្បីអាចសម្រេចបំណងទទួលបានអាសនៈក្រុមប្រឹក្សាសន្តិសុខ។ ប៉ុន្តែមិនមែនមានតែជប៉ុនទេដែលចង់កែទម្រង់ មហាអំណាចថ្មីឯទៀតមានឥណ្ឌា ប្រេស៊ីល និងអាល្លឺម៉ង់ជាដើម។ ជប៉ុន ឥណ្ឌា អាល្លឺម៉ង់និងប្រេស៊ីល បានជួបពិភាក្សាគ្នាលើកំណែទម្រង់ក្រុមប្រឹក្សាសន្តិសុខ ដែលអនុញ្ញាតឱ្យមានសមាជិកបន្ថែមទៀតចូលរួមដោះស្រាយបញ្ហាពិភពលោក។ នាយករដ្ឋមន្ត្រីជប៉ុនលោក អាបេ បានបង្ហាញពីបំណងរបស់ប្រទេសលោកដែលចង់កៅអីជាសមាជិកអចិន្ត្រៃយ៍។ រដ្ឋាភិបាលលោកអាបេកំពុងតែធ្វើការកែច្បាប់របស់ខ្លួន ដែលអាចឱ្យជប៉ុនចូលរួមកាន់តែសកម្មក្នុងដំណើរការរក្សាសន្តិភាពអង្គការសហប្រជាជាតិ មិនតែប៉ុណ្ណោះលោកអាបេនិយាយថា រដ្ឋធម្មនុញ្ញសន្តិភាព បានរារាំងខ្លួនមិនឱ្យបញ្ជូនទ័ពចូលរួមក្នុងប្រតិបត្តិការរក្សាសន្តិភាពទៀតផង។ ជប៉ុនសង្ឃឹមថានឹងត្រូវជាប់ជាសមាជិកក្រុមប្រឹក្សាសន្តិសុខ មិនអចិន្ត្រៃយ៍មានអាណត្តិ២ឆ្នាំ ជាលើកទី១១៕ តន ចាន់រិទ្ធិរ៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2649.txt	រយៈពេលចុងក្រោយនេះ គោលនយោបាយការបរទេសថៃ ហាក់ដូចជាមានផ្លាស់ប្តូរខ្លាំង ជាពិសេសជាមួយនឹងសម្ពន្ធ័មិត្តសហរដ្ឋអាមេរិក ដ្បិតអាមេរិក បន្តរិះគន់របបសឹកលើការរំលោភសិទ្ធិមនុស្សនិងសិទ្ធិសេរីភាពបញ្ចេញមតិជាដើម។យ៉ាងណាមិញក្នុងឱកាសនៃកិច្ចប្រជុំទ្វេរភាគីខាងក្រៅនៃកិច្ចប្រជុំកំពូលអង្គការសហប្រជាជាតិ សហរដ្ឋអាមេរិក បានបង្ហាញគោលជំហរថ្មីដើម្បីស្តារទំនាក់ទនងរដ្ឋទាំងពីរឡើងវិញជាមួយថៃតាមរយៈកិច្ចប្រជុំយុទ្ធសាស្ត្រនៅពេលខាងមុខ។	សូមស្ដាប់ព័ត៌មានលម្អិត៖ រដ្ឋាភិបាលក្រុងវ៉ាស៊ិនតោន គ្រោងជួបជាមួយនឹងរដ្ឋាភិបាលក្រុងបាងកក ដើម្បីជជែកពីគោលការណ៍យុទ្ធសាស្ត្រទ្វេរភាគី ដើម្បីស្តារនូវទំនាក់ទំនងរដ្ឋទាំងពីរឡើងវិញ។ ការអះអាងនេះ ធ្វើឡើងក្នុងឱកាសនៃជំនួបទ្វេរភាគីក្រៅកិច្ចប្រជុំកំពូលអង្គការសហប្រជាជាតិលើកទី ៧០ ដែលទើបតែបញ្ចប់កាលពីពីរថ្ងៃមុន។ រយៈពេលជាង១៨០ឆ្នាំហើយ ដែលអាមេរិក និង ថៃ បានសម្ព័ន្ធនឹងគ្នា។ កន្លងមក ថៃ គឺជាសម្ពន្ធ័មិត្តយ៉ាងជិតស្និទបំផុតរបស់អាមេរិកនៅក្នុងតំបន់អាស៊ាន។ យ៉ាងណាមិញ ទំនាក់ទំនងរវាងរដ្ឋទាំងពីរ បានមានរបត់ផ្លាស់ប្តូរគួរកត់សម្គាល់ ក្រោយពីមានរដ្ឋប្រហារយោធាថ្ងៃទី២២ ខែឧសភា ពោលគឺក្រោយពី លោកឧត្តមសេនីយ៍ ប្រាយុទ្ធ ចាន់អូចាឡើងកាន់តំណែងជានាយករដ្ឋមន្ត្រី។ នោះ ក៏ព្រោះតែលទ្ធិប្រជាធិបតេយ្យថៃ បានធ្លាក់ដល់កម្រិតសូន្យ ដែលជាចំណុចដែលអាមេរិកប្រឆាំងបំផុត។ ដោយឡែកក្នុងជំនួបក្រៅកិច្ចប្រជុំអង្គការសហប្រជាជាតិលើកទី៧០ក្នុងក្រុងញូវយ៉ក រដ្ឋាភិបាលថៃ និង អាមេរិក បានយកឱកាសនេះដើម្បីស្តារទំនាក់ទំនងឡើងវិញ។ ក្នុងនោះ អាមេរិក បានអះអាងថា អាមេរិកចង់បង្កើនទំនាក់ទំនងជាមួយនឹងថៃឡើងវិញ ដើម្បីសម្រេចបាននូវផលប្រយោជន៍រួមគ្នា។ បន្ថែមពីនេះ អាមេរិក និង ថៃ បានផ្លាស់ប្តូរយោបល់ជាមួយគ្នាដើម្បីឈានទៅដល់កិច្ចប្រជុំសន្ទនាយុទ្ធសាស្ត្រលើកទី៥នៅក្នុងប្រទេសថៃនៅពេលខាងមុខនេះ។ កិច្ចសន្ទនាយុទ្ធសាស្ត្រ គឺបង្កើតឡើងដើម្បី កំណត់ពីទិសដៅ និង ទំនាក់ទំនងរវាងរដ្ឋទាំងពីរ។ អ្វីដែលកត់សម្គាល់នោះ អាមេរិក ក៏បានព្រមព្រៀង ឡើងវិញនូវការធ្វើសមយុទ្ធយោធា Cobra Golden ដែលបានផ្អាកក្រោយពីលោកប្រាយុទ្ធ ឡើងកាន់ តំណែង។ Cobra Golden គឺជាសមយុទ្ធយោធាទ្រង់ទ្រាយធំរវាងថៃ និង អាមេរិក ដែលតែងតែធ្វើប្រចាំ ឆ្នាំ ក៏ប៉ុន្តែ សមយុទ្ធនេះត្រូវបានផ្អាកក្រោយពីលោក ប្រាយុទ្ធ បានឡើងកាន់តំណែងដែលបំពានទៅនឹងគោលការណ៍ដែលអាមេរិកចង់បាន។ យ៉ាងណាក៏ដោយ ជំនួបរវាងថៃ និង អាមេរិក គ្រាន់ជាសកម្មភាពការទូតតែប៉ុណ្ណោះ។ នោះ ក៏ព្រោះតែ អំឡុងពេលអវត្តមាននៃភាពជិតស្និទរបស់អាមេរិកជាមួយថៃ ចិន បានដើរនាទីយ៉ាងសំខាន់នៅក្នុងបរិបទថៃ។ ក្នុងនោះចិន បានបង្កើនទំនាក់ទំនងយ៉ាងជិតស្និទជាមួយរដ្ឋាភិបាលយោធាលើ វិស័យពាណិជ្ជកម្ម ការទូត និង យោធា។ ជាក់ស្តែង ថៃ បានចុះកិច្ចព្រមព្រៀងទិញនាវាមុជទឹកដែលមានតម្លៃរាប់លានដុល្លាអាមេរិកពីចិន ហើយចិន បន្តវិនិយោគលើវិស័យហេដ្ឋារចនាសម្ពន្ធ័ថៃជាច្រើនផងដែរ។ ជាពិសេសនោះ រដ្ឋាភិបាលថៃថែមទាំងប្រកាសគម្រោងប្រើប្រាស់ប្រព័ន្ធគ្រប់គ្រងអ៊ិនធឺណេត តាមបែបចិនផងដែរ។ និយាយឲ្យខ្លីទៅ អាមេរិក ត្រូវប្រឈមនឹងបញ្ហាច្រើនក្នុងការបង្កើនចំណងមិត្តភាពជាមួយនឹងថៃឡើង វិញ ប្រសិនបើរដ្ឋាភិបាលយោធា នៅតែបន្តកាន់តំណែង។ នេះ ក៏មាន ន័យថា ទំនាក់ទំនងអាមេរិក និង ថៃ អាចនឹងមានភាពល្អប្រសើរឡើងវិញ នៅពេលដែលថៃ អាច ជ្រើសរើសមេដឹកតាមបែបលទ្ធិប្រជាធិបតេយ្យដែលរំពឹងថានឹងធ្វើឡើងនៅឆ្នាំ២០១៧ ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_265.txt	ជាលើកទី២ បេក្ខជនប្រធានាធិបតីអាម៉េរិក២ រូបបានជជែកដេញដោលផ្ទាល់មុនការបោះឆ្នោតនាដើមខែវិច្ឆិកាឆ្នាំនេះ។ ប្រធានបទជជែកផ្តោតសំខាន់លើបញ្ហាសេដ្ឋកិច្ច អន្តោប្រវេសន៍ សិទ្ធិរំលូតកូន សង្គ្រាមនៅអ៊ុយក្រែន និងអ៊ីស្រាអែល។	ការជជែកដេញដោយផ្ទាល់រវាងបេក្ខជនបក្សប្រជាធិបតេយ្យគឺលោកស្រី កាម៉ាឡា ហារីស និងលោក ដូណាល់ ត្រាំ បេក្ខជនមកពីបក្សសាធារណរដ្ឋបានចាប់ផ្តើមនៅព្រឹកថ្ងៃទី១១ ខែកញ្ញា (ម៉ោងនៅកម្ពុជា)។ ព្រឹត្តិការណ៍រៀបចំឡើងដោយសា្ថនីយទូរទស្សន៍ ABC News។ នេះជាលើកទី២ សម្រាប់បេក្ខជនបក្សប្រជាធិបតេយ្យ តែជាលើកទី១ សម្រាប់លោកស្រី ហារីស ដែលបានជជែកដេញដោលផ្ទាល់ជាមួយលោក ត្រាំ បន្ទាប់ប្រធានាធិបតី ចូ បៃឌិន ជជែកតទល់ផ្ទាល់នៅលើទូទស្សន៍ CNN កាលពីខែមិថុនា។ ការពិភាក្សាបានចាប់ផ្តើម ដោយលោកស្រី ហារីស បានដើរទៅចាប់ដៃលោក ត្រាំ នៅមុខតុបេក្ខជនបក្សសាធារណរដ្ឋ។ នេះជាលើកទីមួយ ដែលអ្នកទាំងពីរជួបមុខគ្នា។ សំណួរដំបូងជុំវិញស្ថានភាពសេដ្ឋកិច្ចរបស់ប្រជាជនអាម៉េរិក។ លោកស្រី ហារីស បានលើកឡើងពីផែនការសេដ្ឋកិច្ចរបស់ខ្លួន និងប្តេជ្ញាធ្វើគ្រប់យ៉ាងសម្រាប់ប្រជាជនអាម៉េរិក។ អនុប្រធានាធិបតីអាម៉េរិករូបនេះ បានរិះគន់គោលនយោបាយរបស់លោក ត្រាំ ក្នុងការកាត់បន្ថយពន្ធសម្រាប់មហាសេដ្ឋី និងសាជីវកម្មធំៗដែលធ្វើឱ្យមានឱនភាព ៥ទ្រីលានដុល្លារ។ លោក ត្រាំ បានឆ្លើយតបបន្ទោសពីបញ្ហាអតិផរណា និងអន្តោប្រវេសន៍ក្នុងអណត្តិរដ្ឋបាល ត្រាំ-ហារីស។ លោកត្រាំ ចាត់ទុកបញ្ហាអន្តោអតិផរណាកំពុងបំផ្លិចបំផ្លាញប្រទេសដែលមានស្ថានភាពអាក្រក់បំផុតក្នុងប្រវត្តិសាស្រ្តអាម៉េរិក។ ទន្ទឹមនេះ មនុស្សរាប់លាននាក់បានអន្តោប្រវេសន៍ទៅអាម៉េរិកដោយខុសច្បាប់ ដែលកាន់កាប់កាងារ និងប៉ះពាល់ដល់សហាជីកក្នុងស្រុកឆាប់ៗ។ ជាពិសេស ត្រាំ បានចោទជនអន្តោរប្រវសន៍ថាបានស៊ីសត្វចិញ្ចឹមប្រជាជនអាម៉េរិក។ លោក ដូណាល់ ត្រាំ ។ រូបភាព ៖ AFP ជុំវិញការរំលូតកូន លោកត្រាំ គាំទ្រចំពោះការហាមប្រាមការរំលូតកូនរយៈពេល ៦សប្តាហ៍ ដែលជាបញ្ហាដែលនឹងត្រូវបោះឆ្នោតនៅរដ្ឋ Florida។ យ៉ាងណាមិញ អ្នកសម្របសម្រួល ABC News លោកស្រី Linsey Davis បានជំទាស់នឹងការលើកឡើងរបស់លោក ត្រាំ ដោយបញ្ជាក់ថា គ្មានរដ្ឋណាមួយនៅអាម៉េរិកចាត់ទុកថាវាស្របច្បាប់ក្នុងការសម្លាប់កូនដែលទើបនឹងកើតនោះទេ។ រំលឹកដល់ព្រឹត្តិការណ៍បាញ់លោក ត្រាំ កាលពីខែកក្កដា បេក្ខជនបក្សសាធារណរដ្ឋរូបនេះថាមូលហេតុមកពីបក្សប្រជាធិបតេយ្យចោទលោក ថាបានគំរាមកំហែងប្រជាធិបតេយ្យអាម៉េរិក។ លោកត្រាំ អះអាងថា ៖« ខ្ញុំអាចត្រូវបានគេបាញ់ចំក្បាល ដោយសារតែអ្វីដែលពួកគេនិយាយអំពីខ្ញុំ។ ពួកគេនិយាយអំពីលទ្ធិប្រជាធិបតេយ្យ ហៅខ្ញុំថាជាការគំរាមកំហែង។ វាគឺជាពួកគេដែលកំពុងគំរាមកំហែងលទ្ធិប្រជាធិបតេយ្យ»។ នៅពាក់កណ្តាលម៉ោងនៃការតទល់ផ្ទាល់ លោក ត្រាំ នៅតែបន្តអះអាងថាលោកបានឈ្នះការបោះឆ្នោតឆ្នាំ ២០២០ ទោះបីជាអ្នកសម្របសម្រួលលោក David Muir បានចង្អុលបង្ហាញថាចៅក្រមនៅទូទាំងអាម៉េរិកបានច្រានចោលការអះអាងរបស់លោកអំពីការក្លែងបន្លំការបោះឆ្នោតក៏ដោយ។ បានឆ្លៀតឱកាសនេះ លោកស្រី ហារីស បានវាយលុកគូប្រកួតរបស់ខ្លួន។ លោកស្រីសង្កត់ធ្ងន់ថា ៖« ដូណាល់ ត្រាំ ត្រូវបានបណ្តេញចេញដោយមនុស្ស ៨១លាននាក់ នោះច្បាស់ណាស់។ គាត់កំពុងឆ្លងកាត់ពេលវេលាដ៏លំបាកមួយដោយសារតែបណ្តឹងទាក់ទងនឹងរឿងនេះ។ យើងមិនអាចមានប្រធានាធិបតីដែលបំផ្លាញសេចក្តីប្រាថ្នារបស់អ្នកបោះឆ្នោតក្នុងការបោះឆ្នោតដោយសេរី និងយុត្តិធម៌ដូចលោក ត្រាំ នោះទេ»។ ជុំវិញបញ្ហាអ៊ីស្រាអែល លោក ត្រាំ លោស្រី ហារីស មិនបានធ្វើអ្វីទាំងអស់ដើម្បីជួយអ៊ីស្រាអែលដែលជាសម្ព័ន្ធមិត្តរបស់អាម៉េរិក។ លោក ត្រាំ បាននិយាយថា ៖«នាងស្អប់អ៊ីស្រាអែល។ ប្រសិនបើនាងក្លាយជាប្រធានាធិបតី ខ្ញុំជឿថាអ៊ីស្រាអែលនឹងមិនមានទៀតទេក្នុងរយៈពេល ២-៣ ឆ្នាំខាងមុខ។ អ៊ីស្រាអែលនឹងរលាយបាត់»។ អនុប្រធានាធិបតីអាមេរិកបានឆ្លើយតបថាការចោទប្រកាន់របស់ ត្រាំ ថាមិនពិតទាំងស្រុងនោះទេ ដោយសង្កត់ធ្ងន់ថាលោកស្រីគាំទ្រអ៊ីស្រាអែលពេញមួយជីវិតនិងអាជីព។ ចំណែកបញ្ហាអ៊ុយក្រែនវិញ លោក ត្រាំ បានបញ្ជាក់ជំហរចង់បញ្ចប់ជម្លោះ។ «ខ្ញុំគិតថាវាជាផលប្រយោជន៍ដ៏ល្អបំផុតរបស់អាម៉េរិកក្នុងការបញ្ចប់សង្រ្គាមនេះ។ ចូរយើងចរចារកិច្ចព្រមព្រៀងមួយ ព្រោះយើងត្រូវការជួយសង្គ្រោះជីវិតអ្នកទាំងនោះ»។ លោក ត្រាំ ឆ្លើយតបបែបនេះ។ ទន្ទឹមនេះ លោកស្រី ហារីស បានអះអាងសារជាថ្មីនូវការគាំទ្រដ៏រឹងមាំរបស់អាម៉េរិកសម្រាប់អ៊ុយក្រែន និងបានផ្តោតគោលដៅលើគូប្រជែងរបស់លោកស្រី។ «ខ្ញុំគិតថាហេតុផលដែល ត្រាំ បាននិយាយថា សង្រ្គាមនេះនឹងបញ្ចប់ក្នុងរយៈពេល ២៤ម៉ោងគឺដោយសារតែលោកនឹងអនុញ្ញាតឱ្យវាទៅ។ យើងបានប្រមូលផ្តុំប្រទេសចំនួន ៥០ដើម្បីគាំទ្រអ៊ុយក្រែនហើយស្នើសុំការគាំទ្ររបស់យើងជាមួយនឹងអាវុធដែលយើងបានផ្តល់ឱ្យវាអ៊ុយក្រែននៅតែជាប្រទេសឯករាជ្យ»។ អនុប្រធានាធិបតីអាម៉េរិកបានលើកឡើងបែបនេះ។ លោកស្រី កាម៉ាឡា ហារីស ។ រូបភាព ៖ AFP នៅចុងបញ្ចប់កម្មវិធី អតីតប្រធានាធិបតីអាម៉េរិកជាមនុស្សចុងក្រោយដែលនិយាយដើម្បីបញ្ចប់ការជជែកដេញដោលដោយផ្តោតលើគូប្រជែងរបស់លោកជាអនុប្រធានាធិបតី ហើយបានលើកឡើងថា លោកស្រី ហារីសនឹងក្លាយជាមេដឹកនាំដែលគ្មានអ្វីសោះ។ «នាងចេះតែនិយាយថានាងនឹងធ្វើនេះហើយ ធ្វើរឿងដ៏អស្ចារ្យទាំងអស់នេះ។ ចុះហេតុអ្វីបានជានាងមិនទាន់បានធ្វើអ្វី? នាងធ្វើជាអនុប្រធានបីឆ្នាំកន្លះ។ ដោះស្រាយបញ្ហាព្រំដែន បង្កើតការងារ និងអ្វីៗទាំងអស់ដែលយើងបាននិយាយ។ ដូច្នេះហេតុអ្វីបានជានាងមិនទាន់ធ្វើវា? នាងគួរតែចាកចេញពីកន្លែងជជែកដេញដោលឥឡូវនេះ ត្រឡប់ទៅសេតវិមានដ៏ស្រស់ស្អាត និង Capitol Hill វិញ ដោយប្រមូលផ្តុំគ្នា។ ប្រជាជន និងធ្វើអ្វីដែលប្រជាជនចង់បាន ប៉ុន្តែនាងមិនអាចធ្វើបាន និងមិនអាចធ្វើវាបានទេ ព្រោះនាងជឿជាក់លើអ្វីដែលប្រជាជនអាម៉េរិកមិនជឿ»។ អតីតប្រធានាធិបតីអាម៉េរិកបានបញ្ជាក់ជាថ្មីនូវទស្សនៈទុទិដ្ឋិនិយមរបស់លោកចំពោះស្ថានភាពរបស់ប្រទេស ដែលជាផ្នែកសំខាន់នៃសុន្ទរកថាទៅកាន់អ្នកបោះឆ្នោត។ «យើងជាប្រទេសដែលកំពុងធ្លាក់ចុះ ស្ថិតក្នុងវិបត្តិសេដ្ឋកិច្ចធ្ងន់ធ្ងរ និងត្រូវបានគេសើចចំអកនៅទូទាំងពិភពលោក។ ខ្ញុំយល់ច្បាស់ណាស់ មេដឹកនាំនៃពិភពលោក ពួកគេមកជួបខ្ញុំ ឬហៅខ្ញុំ។ យើងកំពុងត្រូវបានសើចចំអកនៅជុំវិញពិភពលោក។ គេមិនយល់ថាមានអ្វីកើតឡើងចំពោះប្រទេសយើងទេ»។ លោក ត្រាំ បានបញ្ចប់ការលើកឡើងដោយហៅលោកស្រី ហារីស ថាជា«អនុប្រធានាធិបតីដ៏អាក្រក់បំផុតក្នុងប្រវត្តិសាស្ត្រនៃប្រទេសរបស់យើង»។ បន្ទាប់ពីបញ្ចប់ការជជែកដេញដោលរបស់បេក្ខជនទាំងពីរ ស្ថិតិរបស់ CNN បានបង្ហាញថា លោក ត្រាំ បាននិយាយរយៈពេល ៤២នាទី និង ៥២វិនាទី ខណៈដែលលោកស្រី ហារីស និយាយរយៈពេល ៣៧នាទី និង ៣៦វិនាទី៕ លោក ដូណាល់ ត្រាំ ។ រូបភាព ៖ AFP លោកស្រី កាម៉ាឡា ហារីស ។ រូបភាព ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2650.txt	គណបក្សដែលគាំទ្រការប្រកាសឯករាជ្យក្នុងតំបន់ Catalonia របស់អេស្ប៉ាញ ដោយមានអ្នកចូលរួមបោះឆ្នោតសរុបចំនួន៧៧% ។ ជ័យជម្នះនេះនឹងនាំទៅរកការប្រកាសឯករាជ្យរបស់តំបន់Catalonia ចេញពីប្រទេសអេស្ប៉ាញ។ តែរដ្ឋាភិបាលអេស្ប៉ាញព្រមានថា ការផ្តាច់ខ្លួនជារឿងខុសច្បាប់។	ក្រោយការរាប់សន្លឹកឆ្នោតចំនួន៩៦.០៥ ភាគរយ។ គណបក្ស Junts Pel Si ជា បក្សសំខាន់មួយឈ្នះបាន៦២កៅអី ហើយគណបក្សឆ្វេងនិយម CUP(Candidatura d' Unitat Popular)បាន១០កៅអី ដែលនាំឱ្យគណបក្សគាំទ្រការបំបែកខ្លួនទាំងពីរមានសំឡេងភាគច្រើនក្នុងសភាចំនួន៧២លើ១៣៥កៅអី។ ដោយឡែកគណបក្សកណ្តាលនិយមលំអៀងស្តាំ ទទួលបាន២៥កៅអី គឺមានការកើនឡើងចំនួន៩កៅអី បើធៀបនឹងការបោះឆ្នោតឆ្នាំ២០១២ ។ ដូច្នេះហើយ គណបក្សនេះបានក្លាយជាគណបក្សប្រឆាំងដ៏សំខាន់ ខណៈគណបក្សសង្គមនិយមទទួលបាន១៦កៅអី។ ចំណែកគណបក្ស Catalonia Yes We Can ទទួលបាន១១កៅអី ឯគណបក្ស Partido Popular(PP) ដែលកំពុងកាន់អំណាចនៅអេស្ប៉ាញទទួលបាន១១កៅអីផងដែរ។ ប្រធានាធិបតីតំបន់Catalonia លោកArtur Mas បាននិយាយថា លទ្ធផលនេះកាន់តែជំរុញដំណើរការប្រកាសឯករាជ្យ ហើយលោកទទូចឱ្យរដ្ឋាភិបាលអេស្ប៉ាញទទួលយក។ គួររម្លឹកថា កាលខែសីហាលោក Mas បានស្នើឱ្យមានការបោះឆ្នោតមុនកំណត់ ដើម្បីដាក់ឱ្យប្រជាជនសម្រេចអំពីការប្រកាសឯករាជ្យនៃតំបន់ កាតាឡូញពីអេស្ប៉ាញ។ យ៉ាងណាក៏ដោយ កាលពីខែកក្កដា នាយករដ្ឋមន្ត្រីអេស្ប៉ាញ លោកMariano Rajoy បាននិយាយថា តំបន់Cataloniaនឹងមិនអាចបំបែកចេញបានឡើយ បើទោះជាលទ្ធផលបោះឆ្នោតយ៉ាងណាក៍ដោយ។ រដ្ឋាភិបាលអេស្ប៉ាញតែងតែបដិសេធការធ្វើប្រជាមតិស្តីពីឯករាជ្យរបស់តំបន់Catalonia ដោយអះអាងថាទង្វើផ្ទុយពីរដ្ឋធម្មនុញ្ញរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2651.txt	លោករដ្ឋមន្ត្រីការបរទេសសហរដ្ឋអាមេរិក បានព្រមានសកម្មភាពរបស់ប្រទេសរុស្ស៊ីនៅក្នុងប្រទេសស៊ីរីថា អាចប្រឈមមុខដាក់គ្នាជាមួយក្រុមចម្រុះដែលប្រឆាំងក្រុមរដ្ឋឥស្លាម ខណៈដែលសមភាគីរុស្ស៊ីរបស់លោកបានអះអាងថា រដ្ឋាភិបាលទីក្រុងវ៉ាស៊ីនតោនកំពុងទទួលស្គាល់គោលជំហររបស់រដ្ឋាភិបាលទីក្រុងមូស្គូនៅក្នុងជម្លោះនោះ។	កាសែត La Stampa របស់ប្រទេសអ៊ីតាលីបានដកស្រង់សម្តីលោករដ្ឋមន្ត្រីការបរទេសសហរដ្ឋអាមេរិក John Kerry កាលពីថ្ងៃពុធមកចុះផ្សាយថា លោកបានប្រាប់រដ្ឋមន្ត្រីការបរទេសរុស្ស៊ី Sergei Lavrov ពីការក្តីកង្វល់របស់សហរដ្ឋអាមេរិកអំពីការគាំទ្រខាងយោធារបស់រុស្ស៊ីដល់រដ្ឋាភិបាល Bashar al-Assad នៃប្រទេសស៊ីរី។ លោករដ្ឋមន្ត្រីការបរទេសសហរដ្ឋអាមេរិក John Kerry បានប្រាប់កាសែតនោះថា «សកម្មភាពទាំងនោះអាចធ្វើឲ្យមានការរាលដាលជម្លោះកាន់តែធំឡើង ហើយនាំឲ្យមានការបាត់បង់អាយុជីវិតជនស្លូតត្រង់ស៊ីវិលកាន់តែច្រើនឡើង បង្កើនលំហូរជនភៀសខ្លួនហើយនិងធ្វើឲ្យមានការប្រឈមមុខដាក់គ្នាជាមួយក្រុមចម្រុះដែលកំពុងប្រយុទ្ធក្រុមរដ្ឋឥស្លាមដែលកំពុងប្រតិបត្តិការក្នុងប្រទេសស៊ីរ‍ី»។ រដ្ឋមន្ត្រីការបរទេសរុស្ស៊ី Lavrov បាននិយាយនៅក្នុងកំណត់សម្គាល់កាលពីថ្ងៃពុធក្នុងទីក្រុងមូស្គូថា រដ្ឋាភិបាលសហរដ្ឋអាមេរិកមានសមានចិត្តកាន់តែខ្លាំងឡើងដល់គោលនយោបាយរបស់រដ្ឋាភិបាលទីក្រុងម៉ូស្គូដែលគាំទ្ររដ្ឋាភិបាល Bashar al-Assad ប្រឆាំងនឹងក្រុមឧទ្ទាមដែលស្វះស្វែងដកលើរដ្ឋាភិបាលនោះចេញពីតំណែង៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2652.txt	ម្សិលមិញនេះប្រធានាធិបតីចិន លោក ស៊ី ជិនពីង បានប្រកាសក្នុងសុន្ទរកថានៅមហាសន្និបាតអង្គការសហប្រជាជាតិថារដ្ឋាភិបាលលោកអាចនឹងលុបបំណុលប្រទេសក្រីក្រ ក្នុងនោះរួមមានទាំងរដ្ឋកោះតូចៗផងដែរ។ លោកបានបញ្ជាក់ថា ចិននឹងបង្កើនទុនវិនយោគក្រៅប្រទេសឲ្យដល់១២ពាន់លានដុល្លារក្នុងពេល១៥ឆ្នាំ ឧបត្ថម្ភគម្រោងអភិវឌ្ឍន៍ និងផ្តល់អាហារូបករណ៍បន្ថែមដល់សិស្សបរទេសផង។	ប្រមុខរដ្ឋចិនលោក ស៊ី ជិនពីង បានថ្លែងក្នុងពេលផ្តល់សុន្ទរកថានៅមហាសន្និបាតអង្គការសហប្រជាជាតិម្សិលមិញថា រដ្ឋាភិបាលលោកត្រៀមលុបបំណុលដែលប្រទេសក្រីក្រជំពាក់ ក្នុងនោះរួមមានប្រទេសកោះតូចៗផងដែរ។ ការសម្រេចលើកលែងបំណុលបរទេសនេះ ជារឿងសំខាន់មួយ ហើយវាក៏ជាគោលនយោបាយការបរទេសដ៏ល្អរបស់ចិនក្នុងការទាក់ទាញការគាំទ្រពីបណ្តាប្រទេសក្រីក្រទាំងនោះផងដែរ។ បណ្តាប្រទេសក្រីក្រដែលទទួលបានការអនុគ្រោះបំណុលពីក្រុងប៉េកាំងច្បាស់ជារីករាយ និងបន្តគាំទ្រមហាយក្សចិនទៅពេលអនាគតទៀត។ ហើយម្យ៉ាងកាយវិការរបស់មេដឹកនាំចិននេះ ចង់បង្ហាញពីការទទួលខុសត្រូវខ្ពស់របស់ខ្លួនក្នុងនាមជាមហាអំណាចពិភពលោកមួយដែរ។ ក្រៅពីបញ្ជាក់ពីជំហររបស់ចិនក្នុងការចូលរួមលើកស្ទួយបណ្តាប្រទេសក្រីក្រដោយកាត់កងបំណុល លោក ស៊ី ជិនពីង ក៏បានរៀបរាប់ពីគោលនយោបាយរបស់ចិនក្នុងការជួយផ្លាស់ប្តួរពិភពលោក តាមរយៈការបង្កើនទុនវិនយោគបរទេស ។ លោក ថា ក្នុងរយៈពេល ១៥ឆ្នាំទៀត ចិននឹងបង្កើនទុនវិនិយោគឲ្យដល់ ១២ពាន់លានដុល្លារអាមេរិកឯណោះ។ ចំណែកកញ្ចប់ថវិកា២ពាន់លានដុល្លារអាមេរិក ចិនបានត្រៀមទុកសម្រាប់ជួយទ្រទ្រង់បណ្តាប្រទេសតតីយលោក ដើម្បីអភិវឌ្ឍខ្លួនទៅមុខប្រកបដោយនិរន្តភាព។ បន្ថែមលើសនេះ លោក ក៏បានបញ្ជាក់ផងដែរថា រដ្ឋាភិបាលរបស់លោក ត្រៀមខ្លួនដើម្បីឧបត្ថម្ភដល់គម្រោងអភិវឌ្ឍន៍នៅបរទេសចំនួន ៦០០គម្រោង ក្នុងពេល៥ឆ្នាំទៅមុខ ហើយចិនក៏ប្តេជ្ញាផ្តល់អាហារូបករណ៍បន្ថែមដល់សិស្សបរទេស ដើម្បីលើកស្ទួយការអភិវឌ្ឍន៍ធនធានមនុស្សសកល។ លោក ស៊ី ជិនពីង បានលើកឡើងពីគម្រោងរបស់ក្រុងប៉េកាំងក្នុងការជួយជ្រោមជ្រែងបណ្តាប្រទេសក្រីក្រ ដូចជានៅអាហ្វ្រិកជាដើម ហើយចិនមានមហិច្ឆតាផ្លាស់ប្តូរទឹកដីអាហ្វ្រិកដែលមានភាពខ្សត់ខ្សោយទៅជាទឹកដីនៃក្តីសង្ឃឹមថែមទៀតផង។ កន្លងមកក្រុមហ៊ុនចិនច្រើនសន្ធឹកបានបន្តកន្ទុយគ្នាដាក់ទុនវិនិយោគនៅក្នុងទឹកដីអាហ្វ្រិកលើវិស័យធនធានធម្មជាតិ និងហេដ្ឋារចនាម្ព័ន្ធ ហើយរដ្ឋាភិបាលចិនបានប្រឡូកយ៉ាងជ្រៅក្នុងការដោះស្រាយបញ្ហាប្រឈមធំ ជាពិសេសសង្គ្រាមស៊ីវិល និងជម្លោះប្រដាប់អាវុធជាដើម។ ក្នុងសុន្ទរកថាម្សិលមិញដែរ លោក ស៊ី ជិនពីង បានឆ្លៀតឱកាសលើកឡើងពីសមិទ្ធផលដែលចិនសម្រេចបានកន្លងមក ជាពិសេសការលុបបំបាត់ភាពក្រីក្រ តាមរយៈការបង្កើតសន្តិភាព ស្ថិរភាព និងការធានាឲ្យបាននូវការអភិវឌ្ឍន៍ អនុលោមតាមចំណុចដែលមានចែងក្នុងគោលដៅអភិវឌ្ឍន៍សហសវត្ស។ លោកបានសង្កត់ធ្ងន់ សន្តិភាពនិងការអភិវឌ្ឍជាធាតុផ្សំសំខាន់បំផុតពីរ ហើយដើម្បីដោះស្រាយបញ្ហាប្រឈមធំៗរបស់ពិភពលោកបច្ចុប្បន្ន រួមទាំងបញ្ហាវិបត្តិជនភៀសខ្លួននៅអឺរ៉ុប គឺចាំបាច់ត្រូវស្វែងរកសន្តិភាពនិងការអភិវឌ្ឍនេះឯង។ លោកជឿថា ការអនុម័តនិងការអនុវត្តគោលដៅអភិវឌ្ឍន៍ថ្មីនឹងជំរុញឲ្យមានការផ្លាស់ប្តូរ ហើយចិនក្នុងនាមជាមហាអំណាចក៏ត្រៀមខ្លួនជាស្រេចដើម្បីទ្រទ្រង់ការផ្លាស់ប្តូរពិភពលោកទៅរកភាពប្រសើរឡើងដែរ។ គួរបញ្ជាក់ផងដែរថា ផែនការអភិវឌ្ឍន៍ក្រោយឆ្នាំ ២០១៥ មានគោលដៅចម្បងលុបបំបាត់ភាពក្រីក្រ និងការអត់ឃ្លានកម្រិតធ្ងន់ត្រឹមឆ្នាំ ២០៣០ខាងមុខនេះ ហើយមិនត្រឹមតែប៉ុណ្ណោះទេគោលដៅនេះក៏ជំរុញឲ្យរដ្ឋនានាប្រឹងប្រែងថែរក្សាបរិស្ថានស្របពេលដែលការអភិវឌ្ឍប្រទេសកើតឡើង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2653.txt	ការកែទម្រង់ក្រុមប្រឹក្សាសន្តិសុខអង្គការសហប្រជាជាតិ ជាប្រធានាបទដែលគេលើកមកជជែកគ្នាយូរមកហើយ ហើយប្រទេសមហាអំណាចជាន់ថ្មីចំនួន៤ បានប្រឹងប្រែងដើម្បីតស៊ូមតិឈានទៅទទួលអាសនៈអចិន្ត្រៃយ៍នៅក្រុមប្រឹក្សាសន្តិសុខ។ ប៉ុន្តែយ៉ាងការពង្រីកសមាជិកអចិន្ត្រៃយ៍ក្នុងក្រុមប្រឹក្សាសន្តិសុខជារឿងពិបាកបំផុតមួយព្រោះមហាអំណាច៥មិនចង់ចែកអំណាចហើយប្រទេសបួនមានឥណ្ឌា អាល្លឺម៉ង់ ជប៉ុននិងប្រេស៊ីលនៅមិនទាន់ស្វះស្វែងរកការគាំទ្របានគ្រប់គ្រាន់នៅឡើយទេ។	សូមស្តាប់ការបកស្រាយរបស់លោក សៅ ផលនិស្ស័យ៖ កាលពីសប្តាហ៍មុនបណ្តាមេដឹកនាំប្រទេសមហាអំណាចថ្មី៤ មានលោកស្រី ឌីលម៉ា រ៉ូសែល (Dilma Rousseff) ប្រធានាធិបតីប្រេស៊ីល លោក ស៊ីនហ្សូអាបេ នាយរដ្ឋមន្ត្រីជប៉ុន លោក នារិន្ទ្រា ម៉ូឌី នាយករដ្ឋមន្ត្រីឥណ្ឌា លោកស្រី អែនជែឡា មឺហ្កែល អធិការបតីអាល្លឺម៉ង់ បានជួបជួបពិភាក្សាពីការកែទម្រង់ក្រុមប្រឹក្សាសន្តិសុខអង្គការសហប្រជាជាតិ។ បណ្តាមេដឹកនាំនៃប្រទេសទាំងបួនបន្តជជែកគ្នានិងរៀបចំគម្រោងធ្វើយ៉ាងណាជំរុញឲ្យកំណែទម្រង់ក្រុមប្រឹក្សាសន្តិសុខកើតមានឡើងឆាប់។ រឿងកែទម្រង់ក្រុមប្រឹក្សាសន្តិសុខនេះ ជាគោលបំណងសំខាន់របស់បណ្តាប្រទេសមហាអំណាចថ្មីនេះ ហើយគោលដៅចម្បងគឺការបែងចែកអាសនៈអចិន្ត្រៃយ៍ដល់ពួកគេជាមហាអំណាចថ្មី។ ប្រទេសទាំងនេះយល់ថា ការផ្លាស់ប្តូរនិងបន្ថែមចំនួនសមាជិកអចិន្ត្រៃយ៍ជារឿងមិនអាចខ្វះបាន ដើម្បីជួយឲ្យការដោះស្រាយបញ្ហាពិភពលោកមានប្រសិទ្ធភាពនិងបានទាន់ពេលវេលា។ ប៉ុន្តែប្រទេសដែលជ្រោមជ្រែងបង្កើតអង្គការសហប្រជាជាតិនិងបច្ចុប្បន្នជាអ្នកកាន់កៅអីសមាជិកអចិន្ត្រៃយ៍ក្រុមប្រឹក្សាសន្តិសុខអង្គការសហប្រជាជាតិនោះមិនសូវមានឆន្ទៈពិតប្រាកដក្នុងការចែករម្លែកអំណាចឡើយ។ ហើយម្យ៉ាង វាជារឿងពិបាកស្មានដែរនៅពេលដែលគេត្រូវបន្ថែមចំនួនអាសនៈនេះ ព្រោះថា វាអាចជារឿងវិជ្ជមាន ឬអាចជារឿងអវិជ្ជមានច្រើនផងក៏មិនដឹង។ គេតែងលើកឡើងថាប្រទេសតែប្រាំកាន់អាសនៈអចិន្ត្រៃយ៍ផង ពិភពលោកជួបបញ្ហាច្រើនបែបនេះ ហើយដោះស្រាយមិនចេញប៉ុណ្ណេះហើយ ចុះទម្រាំបន្ថែមសមាជិកអចិន្ត្រៃទៀត ។ តើវានឹងទៅជាបែបណាវិញ? បញ្ហាធំរបស់ស្ថាប័នដែលមានអំណាចជាងគេក្នុងចំណោមរចនាសម្ព័ន្ធទាំងអស់របស់អង្គការសហប្រជាជាតិនេះ មិនមែនលើចំនួនសមាជិកអចិន្ត្រៃយ៍ទេ ទោះសមាជិកមានច្រើនប៉ុណ្ណាក៏មិនបញ្ហាដែរ។ តែបញ្ហានៅត្រង់អំណាចជំទាស់ដែលក្រុមសមាជិក៥នោះមានក្នុងដៃ។ ឲ្យតែប៉ះពាល់ប្រយោជន៍ពួកគេ គេនឹងប្រើប្រាស់សិទ្ធិជំទាស់ដើម្បីរារាំងការអនុម័តដំណោះស្រាយជាក់ជាមិនខាន។ ត្រលប់មកវិញប្រទេសទាំងបួនដែលរៀបរាប់ខាងលើ អាចថាសក្តិសមទទួលបានកៅអីអចិន្ត្រៃយ៍ដើម្បីតំណាងតំបន់នានាលើលោក តែអ្វីពួកគេត្រូវប្រឈមបញ្ហាច្រើននិងផ្សេងគ្នាទៀត ជាពិសេសមិនទាន់អាចស្វែងរកការគាំទ្រច្រើនពីសំណាក់បណ្តាប្រទេសជាមិត្ត។តាមពិតទៅប្រទេសទាំងបួននេះបានប្រឹងប្រែងដាក់ទុនវិនិយោគយូរមកហើយដែរ ព្រោះចង់បានអាសនៈសមាជិកអចិន្ត្រៃយ៍ក្រុមប្រឹក្សាសន្តិសុខ។ ងាកមកមើលជប៉ុនវិញ ប្រទេសនេះបានក្លាយជាប្រទេសដែលស្ថិតក្នុងលំដាប់លេខរៀងទី២ ដែលផ្តល់ជំនួយហិរញ្ញវត្ថុច្រើនជាងគេទៅអង្គការសហប្រជាជាតិបន្ទាប់ពីសហរដ្ឋអាមេរិក ហើយជប៉ុនក៏មានតួនាទីចម្បងផងដែរក្នុងការលើកស្ទួយការរក្សាសន្តិភាពពិភពលោក។ បច្ចុប្បន្ន លោក ស៊ីនហ្សូ អាបេ ធ្លាប់អួតអាងផងដែរថា ក្រៅពីជួយផ្តល់ជំនួយហិរញ្ញវត្ថុ ជប៉ុនក៏ប្រឹងផ្លាស់ប្តូរអំណាចយោធាប្រទសលោក ដើម្បីត្រួសត្រាយផ្លូវសម្រាប់ជប៉ុនក្នុងការបញ្ជូនទ័ពទៅថែរក្សាសន្តិភាពនៅបរទេស ។ ទោះជាជប៉ុនសក្តិសមនឹងទទួលបានកៅអីអចិន្ត្រៃយ៍ក៏ពិតមែន តែចិនជាមិត្តជិតខាងនិងជាគូប្រជែងស្រាប់នោះមិនស្រណុកចិត្តឡើយ ហើយប្រទេសនេះមិនអាចឲ្យជប៉ុនមានឱកាសក្លាយជាសមាជិកអចិន្ត្រៃយ៍អង្គការសហប្រជាជាតិស្រួលៗទេ។ វាត្រូវចំណាយពេលវេលាយូរទៀត ហើយបើទំនាក់ទំនងប្រទេសទាំងពីរនៅតែល្អក់ករក គេមិនរំពឹងថាចិននឹងផ្តល់ការគាំទ្រដល់ជប៉ុនឡើយ។ ចំណែកប្រទេសអាល្លឺម៉ង់ឯណោះវិញ ក៏ដើរតួនាទីសំខាន់ក្នុងនយោបាយអន្តរជាតិនិងជាប្រទេសមេដឹកនាំអឺរ៉ុបមួយដែលសក្តិសមជាប្រទេសតំណាងឲ្យអឺរ៉ុបនៅអង្គការសហប្រជាជាតិផង។ ប៉ុន្តែ និយាយដល់ការស្វែងរកឱកាសក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខ ប្រទេសសមាជិកសហភាពអឺរ៉ុបជាច្រើនប្រឆាំងបំណងអាល្លឺម៉ង់ ព្រោះគេយល់ថា អាល្លឺម៉ង់មិនសមជាតំណាងពួកគេនៅក្រុមប្រឹក្សាសន្តិសុខទេ។ សម្រាប់ឥណ្ឌាឯណោះវិញ នៅតែតស៊ូមតិ ដើម្បីកាន់កាប់អសនៈនៅក្រុមប្រឹក្សាសន្តិសុខ ដោយសម្អាងថា ខ្លួនជាមហាអំណាចប្រជាធិបតេយ្យធំជាងគេលើលោកនិងសម្អាងលើការប្រឹងប្រែងរបស់ខ្លួនក្នុងការថែរក្សាសន្តិភាពដោយផ្តល់ទ័ពរាប់ពាន់នាក់។ បើយោងតាមក្រសួងការបរទេសឥណ្ឌា ឥណ្ឌាជាប្រទេសលំដាប់ថ្នាក់លេខបួនដែលបញ្ជូនកងទ័ពទៅចូលរួមក្នុងសកម្មភាពថែរក្សាសន្តិភាពក្នុងក្របខណ្ឌអង្គការសហប្រជាជាតិផង។ ប៉ុន្តែ គួរឲ្យសោកស្តាយប្រទេសប៉ាគីស្ថានដែលជាសត្រូវជិតខាង និងមហាយក្សចិនដែលជាដៃគូប្រជែងឥណ្ឌាផងនោះ មិនយល់ស្របចំពោះការផ្តល់អាសនៈដល់ឥណ្ឌាឡើយ។ ចុងក្រោយប្រទេសប្រេស៊ីល ដែលជារដ្ឋមានសេដ្ឋកិច្ចធំដាច់គេនៅអាមេរិកខាងត្បូង។ ប្រេស៊ីលជឿជាក់ថាដល់ពេលដែលខ្លួនក្លាយជាតំណាងតំបន់អាមេរិកខាងត្បូង ក៏ព្រោះថាខ្លួនជាមហាអំណាចក្នុងតំបន់មានប្រជាជនច្រើន ផ្ទៃដីធំ មានសេដ្ឋកិច្ចធំដាច់គេក្នុងតំបន់ និងមានឥទ្ធិពលជាងគេដែរ។ ថ្វីត្បិតថា វាដូច្នេះមែក៏ដោយ ប្រទេសជាច្រើននៅអាមេរិកខាងត្បូងមិនទាន់ជឿជាក់និងទុកចិត្តថា ប្រេស៊ីលនឹងមានលទ្ធភាពរក្សាផលប្រយោជន៍ពួកគេនៅពេលក្លាយជាសមាជិកអចិន្ត្រៃយ៍ឡើយ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2654.txt	មេដឹកនាំពិភពលោកជាច្រើនអ្នកបានផ្តល់សុន្ទរកថានៅមហាសន្និបាតអង្គការសហប្រជាជាតិម្សិលមិញនេះ។ លោក បារ៉ាក់ អូបាម៉ា បានថ្លែងបើកមុនគេ ដោយបានលើកបញ្ហាពិភពលោកជាហូរហែរ ហើយឆ្លៀតវាយប្រហារប្រមុខរដ្ឋរុស្ស៊ីរឿងអ៊ុយក្រែននិងសង្គ្រាមស៊ីរីដែរ។ ចំណែកលោក វ្ល៉ាឌីមៀ ពូទីនវិញបានស្វែងរកឱកាសតបនិងវាយបកពាក្យសម្តីលោក អូបាម៉ាផងដែរ។ មេដឹកនាំទាំងពីរខំវាយប្រហារគ្នា តែហាក់ដូចមានឆន្ទៈតិចតួចក្នុងស្វែងការរកដំណោះស្រាយពិតបញ្ចប់វិបត្តិពិភពលោក។	ប្រធានាធិបតីអាមេរិក លោក បារ៉ាក់ អូបាម៉ា ជាមេដឹកនាំម្នាក់ដែលឡើងថ្លែងសុន្ទរកថាមុនគេនៅមហាសន្និបាតអង្គការសហប្រជាជាតិ។ បន្ទាប់ពីលោក មាននាយករដ្ឋមន្ត្រី ឥណ្ឌា ប្រធានាធិបតីបារាំង និងប្រធានាធិបតីរុស្ស៊ីផងដែរ។ ក្នុងសុន្ទរកថាក្នុងកិច្ចប្រជុំលើកទី៧០ ដែលបញ្ជាក់ថាអង្គការនេះមានអាយុ ៧០ឆ្នាំហើយនោះ លោក អូបាម៉ា បានរិះគន់មេដឹកនាំរុស្ស៊ីនិងមេដឹកនាំឯទៀតយ៉ាងចាស់ដៃដូចជា បាសា អាល់អាសាដ រួមទាំងអ្នកនយោបាយអាមេរិកផងដូចជាលោក Donald Trump ជាដើម។ ទោះមិនបញ្ចេញឈ្មោះអ្នកទាំងនោះក៏គេអាចដឹងថាលោក អូបាម៉ា សំដៅអ្នកណាដែរ។ លោកបានរិះគន់សកម្មភាពរុស្ស៊ីនៅក្នុងទឹកដីអ៊ុយក្រែនកន្លងមក ជាពិសេសការលេបយកទឹកដី Crimea និងបន្តជួយផ្តល់ជំនួយលុយកាក់ និងសព្វាវុធឲ្យក្រុមឧទ្ទាមភាគខាងកើតដើម្បីប្រឆាំងរដ្ឋាភិបាលកណ្តាល។ លោក ថាលោកយល់ពីទំនាក់ទំនងជិតស្និទ្ធទាំងផ្នែកវប្បធម៌ ភាសា នយោបាយ សេដ្ឋកិច្ចជាដើមរវាងរុស្ស៊ីនិងអតីតរដ្ឋសហភាពសូវៀតអ៊ុយក្រែន ប៉ុន្តែបើរុស្ស៊ីមិនគោរពអធិបតេយ្យនិងបូរណភាពដែនដីអ៊ុយក្រែនផង ធ្វើម្តេចលោកអាចទ្រាំមើលបាន។ យ៉ាងណាក៏ដោយលោក ទាមទារឲ្យប្រមុខរដ្ឋរុស្ស៊ីប្រើប្រាស់វិធានការការទូតសន្តិភាពដើម្បីជួយដោះស្រាយបញ្ហាអ៊ុយក្រែនឲ្យចប់ចុងចប់ដើម ព្រោះសង្គ្រាមអ៊ុយក្រែនចប់ រុស្ស៊ីក៏ចំណេញលែងត្រដរខ្យល់ដោយសារសេដ្ឋកិច្ចធ្លាក់ចុះ និងលែងរងទុក្ខព្រោះទណ្ឌកម្មនិងការហ៊ុំព័ទ្ធសេដ្ឋកិច្ច។ ប្រមុខរដ្ឋអាមេរិកខាងលើបានសង្កត់ធ្ងន់ថា ទោះជាយ៉ាងណាលោក មិនប្រាថ្នាឲ្យមានសង្គ្រាមត្រជាក់ថ្មីមួយទៀតទេ។ ទោះជាលោក អូបាម៉ា ប្រើពាក្យរិះគន់ខ្លាំងបន្តិចមែន តែ បើតាមជំហររបស់លោកគឺនៅចង់ឲ្យរុស្ស៊ីផ្លាស់ប្តូរឥរិយាបទមកសហការជាមួយខ្លួនវិញ។ ទាក់ទិនបញ្ហាអ៊ុយក្រែននេះដែរ លោក ពូទីន មិនបានរៀបរាប់ច្រើនទេ តែលោកគ្រាន់តែបង្ហាញថា វិបត្តិនៅអ៊ុយក្រែនកើតឡើងដោយសាររដ្ឋប្រហារនិងបដិវត្តមិនស្របច្បាប់ប្រឆាំងរដ្ឋាភិបាលដែលរៀបចំឡើងដោយរដ្ឋបរទេស តែមិនបានបញ្ជាក់ថាប្រទេសណាទេ។ តែកន្លងមកលោកធ្លាប់បញ្ជាក់ច្បាស់ថា រដ្ឋាភិបាលលោកដឹងច្បាស់ណាស់ថា ក្រុងវ៉ាស៊ីនតោនបានធ្វើអ្វី និងចំណាយលុយប៉ុន្មានដើម្បីទម្លាក់រដ្ឋាភិបាលនៅអ៊ុយក្រែនមុនមានសង្គ្រាមស៊ីវិលកើតឡើង។ ក្រៅពីវាយប្រហារគ្នាទៅវិញទៅមករឿងជម្លោះអ៊ុយក្រែន មេដឹកនាំទាំងពីរបន្តទៅបញ្ហាក្តៅនិងចម្រូងចម្រាសនៅមជ្ឈិមបូព៌ាគឺស៊ីរីវិញម្តង។ លោក អូបាម៉ា បានឆក់ឱកាសវាយប្រហារបណ្តារដ្ឋដែលបន្តការពារនិងគាំទ្ររបបដឹកនាំអាសាដ និងបានហៅ អាសា ថាជាមេដឹកនាំផ្តាច់ការងប់នឹងអំណាចដែលបានសម្លាប់ប្រជាជនស្លូតត្រង់ជាពិសេសក្មេងៗគ្មានញរញើត។ ហើយលោក នៅតែយល់ថា ការចាកចេញរបស់លោក អាសាដ ជាដំណោះស្រាយក្នុងដំណើរការកសាងសន្តិភាពនៅស៊ីរី។ អ្វីដែលជាសញ្ញាវិជ្ជមាន លោក អូបាម៉ា នៅតែអះអាងថា សហរដ្ឋអាមេរិកនៅមានឆន្ទៈចង់សហការជាមួយរដ្ឋាភិបាលក្រុងម៉ូស្គូ និងអ៊ីរ៉ង់ ដើម្បីដោះស្រាយបញ្ហាសង្គ្រាមស៊ីវិលនៅស៊ីរីដដែល។ តែលោក ពូទីន យល់ឃើញផ្ទុយស្រឡះជុំវិញដំណោះស្រាយស្នើឡើងដោយលោក អូបាម៉ា ព្រោះលោក យល់ថាបញ្ហាស៊ីរីត្រូវដោះស្រាយដោយជួយពង្រឹងរដ្ឋាភិបាលអាសាដ ដើម្បីឈានទៅដោះស្រាយការគំរាមកំហែងសន្តិសុខនានា និងកសាងសន្តិភាព។ បើហ៊ានទម្លាក់អាសាដ ពីតំណែងអនាគតប្រទេសនេះមិនខុសពីលីប៊ី និងអ៊ីរ៉ាក់ឡើយ។ លោកសង្កត់ធ្ងន់ថា រដ្ឋាភិបាលអាសាដនឹងជាដៃគូពិតប្រាកដក្នុងការកម្ចាត់ក្រុមភេរវជនរដ្ឋឥស្លាម។ តែយ៉ាងណាមិញ លោក ពូទីន បានចោទជាសំណួរទៅកាន់អង្គប្រជុំថា តើអ្នក (សំដៅលើលោកខាង)លិច) បានក្រឡេកមើលឬអត់ថាអ្នកបានធ្វើអ្វីខ្លះ តាមរយៈការបង្កើតបដិវត្តប្រជាធិបតេយ្យនៅមជ្ឈិមបូព៌ា។ គេច្បាស់ជាមើលឃើញហើយ ថាមានរឿងអ្វីកំពុងកើតឡើងនៅមជ្ឈិមបូព៌ា ក្រោយបដិវត្ត។ បញ្ហាទាំងនោះរួមមានការបែកខ្ញែកគ្នានិងជម្លោះប្រដាប់អាវុធនៅលីប៊ី ជម្លោះនៅយេម៉ែន បញ្ហានៅអ៊ីរ៉ាក់ និង បញ្ហានៅស៊ីរីចប្ចុប្បន្នផង រួមជាមួយការកើនឡើងរហ័សនៃក្រុមភេរវជនរដ្ឋឥស្លាមផង។ ទោះជាអ្នកទាំងពីរកំពុង ដេញដោលគ្នានិងប្រឹងប្រែងវែកញែកថាបញ្ហាកើតឡើងព្រោះអ្នកណាបង្កើតក៏ដោយ ការដោះស្រាយបញ្ហាជាចំណុចស្នូលដែលមេដឹកនាំពិភពលោកត្រូវធ្វើក្នុងពេលវេលាសមស្របមួយ។ មេដឹកនាំនៃរដ្ឋមហាអំណាចទាំងពីរ គួរតែប្រឹងប្រែងរកចំណុចរួមគ្នា លុបបំបាត់ចោលភាពខុសប្លែកគ្នា ជជែកគ្នាដើម្បីស្វែងរកដោះស្រាយពិតប្រាកដ និងទុកប្រយោជន៍មួយឡែក ជាជាងវាយប្រហារគ្នាទៅវិញទៅមក។ ការចង្អុលគ្នានិងរុញកំហុសដាក់គ្នាទៅវិញទៅមក ប្រហែលជាមិនមែនជាវប្បធម៌ល្អសម្រាប់ប្រទេសដែលមានអារ្យធម៌ខ្ពង់ខ្ពស់ទាំងអស់នេះឡើយ។ ប្រជាជននៅស៊ីរី លីប៊ី អ៊ីរ៉ាក់ និងអ៊ុយក្រែនប្រហែលជាគ្មានបំណងចង់ដឹងពីរឿងរ៉ាវដែលមេដឹកនាំទាំងអស់នេះប្រឹងចំណាយពេលដេញដោលគ្នាឥតឈប់នេះទេ។ តែជាការពិតពួកគេគ្រាន់តែចង់បានដំណោះស្រាយពិតប្រាកដ បញ្ចប់ជម្លោះ និងបង្កើតសន្តិភាពពេញលេញដល់ពួកគេប៉ុណ្ណោ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2655.txt	ក្នុងកិច្ចប្រជុំកំពូលអង្គការសហប្រជាតិប្រចាំឆ្នាំនៅស្នាក់ការកណ្តាលអង្គការសហប្រជាជាតិប្រចាំទីក្រុងញូវយ៉ក មេដឹកនាំពិភពលោកបានប្តេជ្ញាចិត្តថា នឹងលុបបំផុតភាពក្រីក្រក្នុងរយៈពេល១៥ឆ្នាំទៅមុខ ដោយអនុម័តយកផែនការអភិវឌ្ឍន៍ក្រោយឆ្នាំ២០១៥ ។ គេរំពឹងថាឆ្នាំ ២០៣០ ពិភពលោកមួយនេះនឹងផ្លាស់ប្តូរទៅរកភាពល្អប្រសើរ ដោយការអភិវឌ្ឍន៍ទៅមុខដើរទន្ទឹមគ្នានឹងការការពារថែរក្សាបរិស្ថានផង។	ក្នុងកិច្ចប្រជុំកំពូលអង្គការសហប្រជាជាតិលើកទី៧០ កាលពីម្សិលមិញ មេដឹកនាំពិភពលោកទាំងអស់នឹងមានឱកាសពិសេសនិងជាប្រវត្តិសាស្ត្រដើម្បីអនុម័តយករបៀបវារៈនៃការអភិវឌ្ឍក្រោយឆ្នាំ២០១៥ ។ ស្របពេលដែលរបៀបវារៈថ្មីត្រូវអនុម័តសម្រាប់កែប្រែពិភពលោកនេះ មេដឹកនាំពិភពលោកទាំងអស់បានប្តេជ្ញាចិត្តហើយថានឹងកាត់បន្ថយភាពក្រីក្រឲ្យខានតែបានក្នុងរយៈពេល១៥ឆ្នាំទៅមុខទៀត។ គោលដៅ អភិវឌ្ឍន៍ថ្មីដែលនឹងមកជំនួសគោលដៅអភិវឌ្ឍន៍សហសវត្សនោះមានឈ្មោះថា គោលដៅអភិវឌ្ឍន៍ប្រកបដោយចីរភាពដែលមានគោលដៅសរុបចំនួន១៧។ ពិភពលោកសង្ឃឹមុតមាំថារបៀបវារៈថ្មីនឹងផ្លាស់ប្តូរពិភពលោកទាំងមូលដោយកាត់បន្ថយភាពក្រីក្រ លើកកម្ពស់ការអប់រំនិងសុខាភិបាល ដោះស្រាយបញ្ហាបរិស្ថាន គិតគូរពីបញ្ហាសន្តិសុខនិងសន្តិភាព ។ អ្វីដែលសំខាន់វាអាចជួយដល់បណ្តាប្រទេសទាំងអស់ ទាំងប្រទេសក្រីក្រនិងអភិវឌ្ឍ។ ប៉ុន្តែគេនៅមិនទាន់អាចសន្និដ្ឋាននិងវាយតម្លៃបានថាតើគោលដៅថ្មីនេះនឹងជួយផ្លាស់ប្តូរពិភពលោកបានកម្រិតណាឡើយ ព្រោះវាអាស្រ័យលើការចូលរួមនិងធនធានដែលបណ្តាប្រទេសនានាជាសមាជិកចូលរួមផង។ ជុំវិញការប្តេជ្ញាចិត្តនិងការអនុម័តផែនការអភិវឌ្ឍន៍ថ្មីនេះដែរ សម្តេចសង្ឃកាតូលិច បាប ហ្វ្រង់ស៊ីស ដែលបានអញ្ជើញចូលរួមថ្លែងសុន្ទរកថាក្នុងកិច្ចប្រជុំផងដែរនោះបានបង្ហាញក្តីរីករាយនិងស្វាគមន៍យ៉ាងកក់ក្តៅបំផុត។ ប៉ុន្តែលោកបានដាស់តឿនឲ្យមេដឹកនាំទាំងអស់សហការគ្នាឲ្យកាន់តែជិតស្និទ្ធដើម្បីបង្កើតវិធានការបន្តបន្ទាប់ដើម្បីធានាការអនុវត្តគោលការណ៍អភិវឌ្ឍន៍ដែលមានស្រាប់ឲ្យបានជោគជ័យក្នុងរយៈពេលកំណត់។ លោកថា៖« ការប្តេជ្ញាចិត្តនេះនៅមិនទាន់គ្រប់គ្រាន់ឡើយ ទោះបីជាវាជាជំហានសំខាន់ឆ្ពោះទៅរកដំណោះស្រាយក៏ដោយ។ »។ លោកបានអំពាវនាវឲ្យបណ្តាមេដឹកនាំពិភពលោកទាំងអស់នោះត្រៀមខ្លួនដើម្បីរៀបចំជំហានបន្តបន្ទាប់ដ៏រឹងមាំ និងវិធានការបន្ទាន់សម្រាប់ការពារបរិស្ថាននិងការរើសអើងនៅក្នុងសង្គមផង។ ចំណែកអគ្គលេខាធិការអង្គការសហប្រជាជាតិលោក បាន គីមូន វិញ បានបង្ហាញការគាំទ្រពេញទំហឹងចំពោះការអនុម័តគោលដៅអភិវឌ្ឍន៍ប្រកបដោយចីរភាពឬនិរន្តរភាពនេះ។ លោកជឿជាក់ថា វាជាផែនការបង្កើតឡើងសម្រាប់គ្រប់គ្នា និងពិភពលោកទាំងមូល ដែលជម្រុញការសមារណកម្ម និងផ្លាស់ប្តូរពិភពលោកទៅរកភាពប្រសើរឡើងនិងវិបុលភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2656.txt	ថ្លែងសុន្ទរកថាក្នុងកិច្ចប្រជុំមេដឹកនាំប្រចាំឆ្នាំកាលពីម្សិលមិញ លោក បារ៉ាក់ អូបាម៉ា បានព្រមានរដ្ឋាភិបាលទូទាំងសកលលោកជុំវិញការអនុវត្តផែនការអភិវឌ្ឍន៍ថ្មី ព្រោះលោកជឿជាក់ថារដ្ឋាភិបាលមិនល្អនឹងមិនមានលទ្ធភាពអាចសម្រេចគោលដៅអភិវឌ្ឍន៍ថ្មីនេះឡើយ។ លោក អូបាម៉ា បានអំពាវនាវឲ្យមេដឹកនាំទាំងអស់រក្សាតម្លាភាព ដោយកម្ចាត់អំពើពុករលួយ និងបញ្ចប់ឲ្យអស់ការរើសអើងប្រឆាំងស្ត្រី ក្រុមងាយរងគ្រោះនិងក្រុមជនជាតិភាគតិច ផងដែរ។	សូមស្ដាប់ពត៌មានលម្អិត៖ ក្នុងមហាសន្និបាតអង្គការសហប្រជាជាតិ មេដឹកនាំប្រទេសទាំង ១៩៣ បានសម្រេចអនុម័តយកគោលដៅអភិវឌ្ឍន៍ថ្មីដែលមានឈ្មោះថាគោលដៅអភិវឌ្ឍន៍ប្រកបដោយចីរភាពសម្រាប់រយៈពេល១៥ឆ្នាំទៅមុខ ដើម្បីផ្លាស់ប្តូរពិភពលោកឲ្យកាន់តែប្រសើរឡើង។ ផែនការអភិវឌ្ឍន៍ថ្មីនេះមានគោលដៅសរុបចំនួន១៧ ដែលត្រូវបានគេអះអាងថា ផែនការដែលអាចអនុវត្តន៍បានក្នុងបរិបទប្រទេសអ្នកមាននិងក្រ ហើយអ្វីដែលពិសេស វាក៏គ្រប់ដណ្តប់ការដោះស្រាយបញ្ហាប្រឈមបរិស្ថានផងដែរ។ ស្របពេលដែលមានការអនុម័តយកផែនការថ្មី មេដឹកនាំពិភពលោកក៏ប្តេជ្ញាកាត់បន្ថយភាពក្រីក្រ ឲ្យបានត្រឹមឆ្នាំ២០៣០ខាងមុខដែរ។ យ៉ាងណាក៏ដោយ ក្នុងសុន្ទរកថាម្សិលមិញប្រធានាធិបតីអាមេរិក លោក បារ៉ាក់ អូបាម៉ា បានព្រមានថា ការអនុវត្តគោលដៅរបស់អង្គការសហប្រជាជាតិសម្រាប់១៥ឆ្នាំទៅមុខនេះ ដើម្បីលុបបំបាត់ភាពក្រីក្រ នឹងបរាជ័យ ប្រសិនបើរដ្ឋាភិបាលមិនរៀបចំខ្លួនឲ្យបានប្រសើរទេនោះ។ ជាការពិត តាមសម្តីលោក អូបាម៉ា គឺចង់សំដៅលើរដ្ឋាភិបាលដែលមិនអាចរក្សាបាននូវអភិបាលកិច្ចល្អ អសមត្ថភាពក្នុងការកម្ចាត់អំពើពុករលួយ និងអនុវត្តន៍គោលនយោបាយរើសអើងប្រឆាំងស្ត្រី និងក្រុមជនជាតិភាគតិចណាមួយក្នុងសង្គមនោះ។ ក្នុងសុន្ទរកថារយៈពេល២៨នាទី លោក អូបាម៉ា បានបញ្ជាក់ថា៖« ការអភិវឌ្ឍត្រូវបានគំរាមកំហែងដោយសារអភិបាលកិច្ចមិនល្អរបស់រដ្ឋាភិបាល។ រដ្ឋាភិបាលនានាត្រូវតែលើកកម្ពស់តម្លាភាព និងបើកចំហរ រួមទាំងនីតិរដ្ឋឲ្យបាន ក្នុងការប្រឈមជាមួយអំពើពុករលួយដែលផ្ទេរលុយរាប់ពាន់លានដុល្លារចេញពីគម្រោងសាងសង់សាលារៀន មន្ទីរពេទ្យ និងហេដ្ឋារចនាសម្ព័ន្ធចូលក្នុងគណនីធនាគារបរទេស» ប្រជាជនរាប់រយលាននាក់នៅទូទាំងពិភពលោក នៅបន្តរស់នៅស្ថិតក្រោមបន្ទាត់នៃភាពក្រីក្រនៅឡើយ ហើយពួកគេបន្តរងគ្រោះថ្នាក់ ដោយសារបញ្ហាពុករលួយជាប្រព័ន្ធ ការរើសអើងដោយសារពួកគេជាក្រុមងាយរងគ្រោះ និងក្រុមភាគតិចផងដែរ។ តាមពិតទៅ ដើម្បីអនុវត្តន៍ឲ្យបានជោគជ័យនូវផែនការអភិវឌ្ឍន៍ថ្មីនេះ ប្រទេសទាំងអស់ត្រូវប្តេជ្ញាចិត្តរៀបចំវិធានការ ឬគោលនយោបាយក្នុងស្រុក ហើយបន្ថែមពីលើនោះ វាជាការចាំបាច់ដែលពួកគេត្រូវមានធនធានគ្រប់គ្រាន់សម្រាប់ប្រើប្រាស់ផងដែរ។ ប្រទេសខ្វះធនធានគឺជាកង្វល់ និងឧបសគ្គសម្រាប់ការឈានទៅសម្រេចបាននូវគោលដៅអភិវឌ្ឍន៍ដោយជោគជ័យ។ ប៉ុន្តែកង្វល់សហគមន៍អន្តរជាតិបានរសាយបន្តិចកាលពីម្សិលមិញនេះ ក្រោយប្រធានាធិបតីចិន លោក ស៊ី ជិនពីង ថ្លែងសុន្ទរកថាក្នុងមហាសន្និបាតអង្គការសហប្រជាជាតិ។ លោកថា រដ្ឋាភិបាលលោកត្រៀមលុបបំណុលដែលប្រទេសក្រីក្រជំពាក់ ក្នុងនោះរួមមានប្រទេសកោះតូចៗផងដែរ។ ហើយ អ្វីដែលគេសាទរខ្លាំងគឺ ចិនបានត្រៀមកញ្ចប់ថវិកា២ពាន់លានដុល្លារអាមេរិក សម្រាប់ជួយទ្រទ្រង់បណ្តាប្រទេសតតីយលោក ដើម្បីអភិវឌ្ឍន៍ខ្លួនទៅមុខប្រកបដោយនិរន្តភាពថែមទៀតផង៕ សូមស្ដាប់ពត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2657.txt	មេដឹកនាំផ្តាច់ការវ័យ ៩១ឆ្នាំ របស់ហ្ស៊ីមបាវ៉េ លោក រ៉ូបឺត មូហ្កាបេ (Robert Mugabe) បានថ្លែងរិះគន់បណ្តាប្រទេសដែលអនុញ្ញាតឲ្យមានការរៀបអាពាហ៍ពិពាហ៍ជាមួយមនុស្សភេទដូចគ្នាខណៈពេលផ្តល់សុន្ទរកថានៅមហាសន្និបាតអង្គការសហប្រជាជាតិ។ លោកប្រាប់អង្គសន្និបាតថា៖«យើងមិនមែនខ្ទើយទេ»។ មេដឹកនាំរូបនេះចង់វាយប្រហារលោក អូបាម៉ា ដែលចង់ឲ្យមានការរៀបអាពាហ៍ពិពាហ៍ដូចគ្នានៅដែនដីអាហ្វ្រិក។	លោក មុំ ពិទូរ្យ លម្អិតព័ត៌មាននេះ «ការគោរពសិទ្ធិមនុស្សជាកាតព្វកិច្ចរបស់បណ្តាសមាជិកទាំងអស់ តែយើងមានសិទ្ធិស្មើគ្នាក្នុងការបដិសេធការប៉ុនប៉ងបង្គាប់ឲ្យដាក់អនុវត្តសិទ្ធិថ្មីទាំងឡាយណាដែលផ្ទុយនឹងតម្លៃសង្គម ប្រពៃណី ច្បាប់ និងជំនឿ របស់យើង។ យើងមិនមែនខ្ទើយទេ» នេះជាពាក្យសម្តីរបស់មេដឹកនាំផ្តាច់ការហ្ស៊ីមបាវ៉េលោក រ៉ូបឺត មូហ្កាបេ ដែលលោកថ្លែងប្រាប់មេដឹកនាំពិភពលោកជាច្រើនដែលចូលរួមក្នុងមហាសន្និបាតអង្គការសហប្រជាជាតិកាលពីថ្ងៃចន្ទកន្លងទៅ។ ពាក្យសម្តីចម្លែករបស់មេដឹកនាំវ័យ ៩១ឆ្នាំ និងជាមេដឹកនាំកាន់តំណែងយូរបំផុតនៅអាហ្វ្រិកនេះបានធ្វើឲ្យមេដឹកនាំសើច ហ៊ោរទាំងភ្ងាក់ផ្អើលខ្លាំងផងដែរ។ ប៉ុន្តែដោយសាររឿងរ៉ាវចម្រូងចម្រាសដែលធ្លាប់កើតមានឡើងកន្លងមក គេអាចវាយតម្លៃថា ជាសារមួយប្រាប់ទៅបណ្តាប្រទេសនានាដែលបានអនុញ្ញាតឲ្យមានការរៀបអាពាហ៍រវាងមនុស្សភេទដូចគ្នា ជាពិសេសសហរដ្ឋអាមេរិកតែម្តង។ ប្រធានាធិបតីអាមេរិក លោក បារ៉ាក់ អូបាម៉ា តែងតែរិះគន់បណ្តារដ្ឋអាហ្វ្រិកដែលដាក់គំនៀបលើអ្នកស្រលាញ់មនុស្សភេទដូចគ្នា ហើយលោកប្រឹងប្រែងជំរុញឲ្យមានការផ្លាស់ប្តូរនៅអាហ្វ្រិកដោយអនុញ្ញាតឲ្យមានការរៀបអាពាហ៍ពិពាហ៍មនុស្សភេទដូចគ្នា។ លោក ក៏ធ្លាប់សុំលោក បារ៉ាក់ អូបាម៉ា រៀបការ ក្នុងគោលបំណងចម្អកឲ្យលោក អូបាម៉ា ដែលខំរិះគន់រដ្ឋាភិបាលអាហ្វ្រិកដែលប្រឆាំងការរៀបអាពាហ៍ពិពាហ៍រវាងអ្នកស្រលាញ់ភេទដូចគ្នាដែរ។ លោក មូហ្កាបេ យល់ថា សិទ្ធិអ្នកស្រលាញ់ភេទដូចគ្នាជាសិទ្ធិថ្មីដែលបង្កើតឡើងដោយលោកខាងលិច ដែលផ្ទុយនឹងតម្លៃវប្បធម៌ ប្រពៃណី សាសនា និងជំនឿផ្សេងទៀតដែលជាអត្តសញ្ញាណរបស់ប្រទេសអាហ្វ្រិក។ លោក ប្រឆាំងដាច់ខាតរាល់ការផ្លាស់ប្តូរសិទ្ធិឲ្យក្រុមអ្នកស្រលាញ់ភេទដូចគ្នាដូចដែលលោកខាងលិចធ្លាប់ធ្វើនិងបន្តធ្វើទៅពេលខាងមុខ។ ថ្វីត្បិតថា ការគោរពសិទ្ធិមនុស្សជាពិសេសសិទ្ធិអ្នកស្រលាញ់ភេទដូចគ្នា ចាំបាច់ត្រូវធ្វើឡើងជាសកលដូចលោកខាងលិចចង់បានក៏ពិតមែន តែបណ្តាប្រទេសនីមួយៗមានស្ថានភាព និងបរិបទសង្គមប្លែកៗគ្នា អាស្រ័យទីតាំងភូមិសាស្ត្រ វប្បធម៌ ប្រវត្តិសាស្ត្រ ជាដើម។ ដូច្នេះការឲ្យនិយមន័យលើសិទ្ធិនិងការអនុវត្តច្បាប់ក៏អាចប្លែកៗគ្នាទៅតាមនោះដែរ។ ហើយម្យ៉ាងការបង្ខំឲ្យពួកគេទទួលយកអ្វីដែលថ្មី និងអ្វីដែលគេយល់ថា ខុសពីតម្លៃនិងជំនឿរបស់ពួកគេ ជារឿងពិបាកនិងអាចត្រូវចំណាយពេលវេលាយូរផងដែរ។ ក្រៅពីវាយប្រហារលោកខាងលិច លោក មូហា្កបេ ក្នុងនាមជាប្រធានសហភាពអាហ្វ្រិក បានស្នើឲ្យមានការកែទម្រង់ក្រុមប្រឹក្សាសន្តិសុខ និងទទូចឲ្យបណ្តាប្រជាជាតិឯទៀតវិនិយោគលើការអភិវឌ្ឍសេដ្ឋកិច្ចសហភាពអាហ្វ្រិកខាងមុខ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2658.txt	ជនបរទេសរស់នៅក្នុងសិង្ហបុរីសម្តែងការមិនសប្បាយចិត្តចំពោះគោលនបាយរដ្ឋាភិបាលសិង្ហបុរីលើវិស័យអប់រំ។ ប្រតិកម្មនេះ ធ្វើឡើងក្រោយរដ្ឋាភិបាលសិង្ហបុរី ប្រកាសដំឡើងតម្លៃសិក្សាចំពោះសិស្សបរទេសដែលរៀននៅក្នុងសាលារដ្ឋរបស់សិង្ហបុរី ខណៈតម្លៃសិក្សាសម្រាប់សិស្សសិង្ហបុរី នៅដដែល។	ចាប់ពីឆ្នាំ២០១៦តទៅ ថ្លៃសិក្សានៅក្នុងសាលារដ្ឋសិង្ហបុរីចាប់ពីកម្រិតបឋមរហូតដល់វិទ្យាល័យនឹងត្រូវដំឡើងចំពោះសិស្សបរទេស។ នេះបើយោងតាមសេចក្តីប្រកាសរបស់ក្រសួងអប់រំសិង្ហបុរី ដែលបានធ្វើ ឡើងកាលពីថ្ងៃម្សិលមិញនេះ។ ជនបរទេសដែលរស់នៅសិង្ហបុរី មានការមិនពេញចិត្តចំពោះការសម្រេចចិត្តរបស់រដ្ឋាភិបាលសិង្ហបុរីក្នុងការដំឡើងថ្លៃសិក្សាចំពោះក្មេងបរទេស។ ក្នុងនោះជនបរទេសមួយចំនួន បានចាត់ទុកថា គោលនយោបាយនេះគឺជាការលួងចិត្តប្រជាជនសិង្ហបុរី និង មានការបែងចែកចំពោះជនបរទេស។ អ្វីដែលគួរកត់សម្គាល់នោះ មុនពេលនៃការទទួលជ័យជម្នះការបោះឆ្នោតឆ្នាំ២០១៥ លោកនាយករដ្ឋ មន្ត្រី លី ស៊ានឡុង បានសន្យាដើម្បីគ្រប់គ្រងលើលំហូរជនបរទេសមកសិង្ហបុរីដែលជាបញ្ហាដែលប្រជាជនសិង្ហបុរីមានការព្រួយបារម្ភបំផុត។ ដោយឡែក ការដំឡើងថ្លៃចំពោះសិស្សបរទេស ខណៈសិស្សសិង្ហបុរីនៅដដែល ត្រូវបានអ្នកជំនាញ មួយចំនួនចាត់ទុកថា ជាជំហានដំបូងដែលរដ្ឋាភិបាលសិង្ហបុរី អនុវត្តដើម្បីឆ្លើយតបទៅនឹងការសន្យាខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2659.txt	កិច្ចព្រមព្រៀងបទឈប់បាញ់រវាងរដ្ឋាភិបាលមីយ៉ាន់ម៉ា និង ឧទ្ទាម១៧ក្រុម បានបរាជ័យជាថ្មីកាលពីម្សិលមិញនេះ។ ការបរាជ័យនេះ ក្រោយពីរដ្ឋាភិបាលមីយ៉ាន់ម៉ា មិនបានបំពេញលក្ខខណ្ឌ ទៅនឹងអ្វីដែលពួកគេចង់បាន។ ហើយនេះគឺជាសញ្ញាមិនល្អនោះទេ សម្រាប់សន្តិសុខនៃការបោះឆ្នោតមីយ៉ាន់ម៉ាដែលនឹងត្រូវធ្វើឡើងនៅចុងឆ្នាំនេះ។	ដើម្បីធានាដល់សន្តិសុខសម្រាប់ការបោះឆ្នោតដែលនឹងត្រូវធ្វើឡើងនៅចុងឆ្នាំ២០១៥ខាងមុខនេះ រដ្ឋាភិបាលមីយ៉ាន់ម៉ា បានពន្លឿនការចរចាជាមួយនឹងតំណាងក្រុមឧទ្ទាម១៧ក្រុមដើម្បីចុះហត្ថលេខាលើកិច្ចព្រមព្រៀងបទឈប់បាញ់ថា្នក់ជាតិ។ ជាអកុសល តំណាងក្រុមឧទ្ទាម១០ក្រុម បានប្រកាសថានឹងមិនចុះហត្ថលេខាលើកិច្ចព្រមព្រៀងនោះទេ។ យោងតាម Saw Kwe Htoo Win ជាអ្នកតំណាងឲ្យក្រុមឧទ្ទាមមួយក្នុងចំណោមឧទ្ទាមទាំង៧ក្រុមដែលបានយល់ចុះហត្ថលេខា មូលហេតុនៃការបរាជ័យនៃកិច្ចព្រៀមព្រៀងបទឈប់បាញ់ ដោយសាររដ្ឋាភិបាល បានបដិសេធមិនបញ្ចូលភាគីមួយចំនួនដែលជាក្រុមឧទ្ទាមដែលធ្លាប់ប្រយុទ្ធជាមួយរដ្ឋាភិបាល កាលពីពេលកន្លងមក។ ក្នុងនេះ មានន័យថា ក្រុមឧទ្ទាមទាំង១០ក្រុម មិនពេញចិត្តចំពោះលក្ខខណ្ឌ របស់រដ្ឋាភិបាលដែលហាក់ដូចជារើសអើងចំពោះក្រុមឧទ្ទាមមួយចំនួន។ ក្រុមឧទ្ទាមទាំងនោះរួមមានក្រុមឧទ្ទាមកូកាង និង ក្រុមឧទ្ទាមអារ៉ាកាន។ ជុំវិញនៃការបដិសេធនេះដែរ ក៏គឺជាបរាជ័យមួយរបស់រដ្ឋាភិបាលលោក ថេន សេន ដែលមានបំណង ព្យាយាមពន្លឿនកិច្ចព្រមព្រៀមដើម្បីទុកជាសមិទ្ធផលមួយរបស់លោកដើម្បីទាញប្រជាប្រិយភាពក្នុង ការឈរឈ្មោះបោះឆ្នោតអាណិត្តទី២របស់លោក។ អ្វីដែលកាន់តែធ្ងន់ធ្ងរ ការបរាជ័យនេះ មិនត្រឹមតែបង្ហាញពីការបរាជ័យរបស់រដ្ឋាភិបាលមីយ៉ាន់ម៉ានោះទេ តែថែមទាំងគំរាមកំហែងដល់សន្តិសុខ សម្រាប់ការបោះឆ្នោតតំណាងរាស្ត្រដែលនឹងត្រូវធ្វើឡើង នៅថ្ងៃទី០៨ ខែវិច្ឆិកាខាងមុខនេះ។ នោះ ក៏ព្រោះតែការប៉ះទង្គិចគ្នារវាងក្រុមឧទ្ទាម និង កងកម្លាំងរដ្ឋា ភិបាលអាចកើតឡើងគ្រប់ពេល។ សូមរម្លឹកផងដែរថា គិតចាប់ដើមឆ្នាំ២០១៥ កងកម្លាំងរដ្ឋាភិបាលមីយ៉ាន់ម៉ា និង ក្រុមឧទ្ទាមកូកាងដែលជាក្រុមទាហានឯករាជ្យដែលមានមូលដ្ឋាននៅភាគខាងជើងនៃប្រទេស បានប្រយុទ្ធគ្នាជាបន្តបន្ទាប់។ ប្រជាជនរស់នៅក្នុងតំបន់នោះមួយចំនួន បានបាត់បង់ជីវិត រស់នៅទាំងមានការភ័យខ្លាច និង មួយចំនួនភៀសខ្លួនទៅកាន់ប្រទេសជិតខាង។ ហើយចុងក្រោយនេះ រដ្ឋាភិបាលមីយ៉ាន់ម៉ា បានប្រកាស តំបន់ដែលក្រុមឧទ្ទាមកូកាងគ្រប់គ្រងដាក់ក្រោមច្បាប់អាជ្ញាសឹកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_266.txt	នាយករដ្ឋមន្រ្តីថៃថ្មី លោកស្រី ផែថងថាន ស៊ីណាវ៉ាត់ (Paetongtarn Shinawatra) នៅថ្ងៃទី១៨ ខែសីហា បានប្តេជ្ញាធ្វើនយោបាយ ដោយមិនឱ្យជាន់ដានចាស់លោកឪពុក និងម្តាយមីង ដែលបានរបូតតំណែងនាយករដ្ឋមន្ត្រីដោយរដ្ឋប្រហារយោធា។ បើតាមនាយករដ្ឋមន្រ្តីថៃដែលមានវ័យក្មេងជាងគេរូបនេះ ខ្លួនប្តេជ្ញាខិតខំធ្វើការឱ្យបានខ្លាំងបំផុត។	មហាក្សត្រថៃ បានតែងតាំង លោកស្រី ផែថងថាន ស៊ីណាវ៉ាត់ ជានាយករដ្ឋមន្រ្តីថៃទី៣១ ជាផ្លូវការ នៅថ្ងៃទី១៨ ខែសីហា។ ក្នុងវ័យ៣៧ឆ្នាំ លោកស្រី ផែថងថាន បានក្លាយជាបុគ្គលទី៣ ក្នុងគ្រួសារត្រកូល «ស៊ីណាវ៉ាត់» ដែលបានក្លាយជានាយករដ្ឋមន្រ្តី បន្ទាប់ពីលោកឪពុក ថាក់ស៊ីន ស៊ីណាវ៉ាត់ និងម្តាយមីង យីងឡាក់ ស៊ីណាវ៉ាត់។ មេដឹកនាំត្រកូល «ស៊ីណាវ៉ាត់» ពីរនាក់មុនៗ សុទ្ធតែត្រូវបានទម្លាក់ចេញពីតំណែងដោយការធ្វើរដ្ឋប្រហារយោធា នៅក្នុងឆ្នាំ២០០៦ និង២០១៤។ ពាក់ព័ន្ធនឹងវិបត្តិនយោបាយថៃខាងលើ លោកស្រី ផែថងថាន ដែលទើបត្រូវបានមហាក្សត្រតែងតាំងជាប្រមុខរដ្ឋាភិបាលថ្មី បានប្តេជ្ញាមិនដើរឱ្យត្រូវផ្លូវចាស់របស់ឪពុក និងម្តាយមីង។ «គ្មាននរណាចង់ជួបវាសនាដូចឪពុក និងម្តាយមីងនោះទេ។ ដូចនេះ បំណងរបស់ខ្ញុំនៅពេលនេះ គឺបំពេញការងារឱ្យបានល្អបំផុត»។ នាយករដ្ឋមន្រ្តីថៃថ្មី ដែលមានឈ្មោះហៅក្រៅ Ung Ing បានបញ្ជាក់បែបនេះ នៅក្នុងសន្និសីទសារព័ត៌មានមួយ នៅថ្ងៃទី១៨ ខែសីហា។ បើទោះគ្មានបទពិសោធន៍នៅក្នុងរដ្ឋាភិបាល មេដឹកនាំដែលមានវ័យក្មេងជាងគេនៅក្នុងប្រវត្តិសាស្រ្តថៃ បានប្តេជ្ញាសហការជាមួយស្ថាប័នធំៗពីរទៀត គឺសភា និងតុលាការ។ កន្លងមក លោកស្រី Ung Ing មិនធ្លាប់ជាសមាជិកសភា ឬរដ្ឋមន្រ្តីឡើយ។ ក្រោយកូនក្លាយជានាយករដ្ឋមន្រ្តី អតីតមេដឹកនាំ លោក ថាក់ស៊ីន ដែលមានឥទ្ធិពលខ្លួននៅក្នុងសង្គមថៃ បានបន្លុយថា ខ្លួនត្រៀមខ្លួនជាស្រេច ក្នុងការផ្តល់យោបល់ដល់កូនស្រី ពាក់ព័ន្ធនឹងការដឹកនាំ ប៉ុន្តែមិនផ្តល់ការគាំទ្រផ្នែកនយោបាយឡើយ ដ្បិតខ្លួនចាស់ហើយ។ នេះបើតាមការចុះផ្សាយរបស់កាសែតបាងកកប៉ុស្តិ៍។ «នៅក្នុងអតីតកាល ខ្ញុំឈរពីមុខកូន ហើយកូនស្រីរបស់ខ្ញុំនៅពីក្រោយ។ ថ្ងៃនេះ កូនស្រី ឈរនៅពីមុខខ្ញុំ ហើយខ្ញុំឈរនៅពីក្រោយវិញម្តង»។ អតីតប្រមុខរដ្ឋាភិបាលថៃវ័យ ៧៥ឆ្នាំ បានប្រើពាក្យសម្តីដែលបង្កប់ដោយការសរសើរបែបនេះ នៅថ្ងៃទី១៨ ខែសីហា។ ពាក់ព័ន្ធនឹងការរៀបចំគណៈរដ្ឋមន្រ្តីថ្មី លោក ថាក់ស៊ីន បានសន្យាមិនលូកដៃឡើយ។ ចំណែក លោកស្រី ផែថងថាន សន្យាថា លោកស្រី នឹងសុំយោបល់ពីឪពុកលុះត្រាតែចាំបាច់។ មិនត្រឹមតែឪពុកទេ មេដឹកនាំរដ្ឋាភិបាលថ្មីរូបនេះ នឹងសុំការផ្តល់គំនិតពីអតីតនាយករដ្ឋមន្រ្តីផ្សេងទៀត ដើម្បីដឹកនាំប្រទេសឱ្យបានល្អ និងអាចអនុវត្តគោលនយោបាយប្រកបដោយប្រសិទ្ធភាព ដើម្បីជាប្រយោជន៍សម្រាប់ប្រទេស។ មុនពេល លោក ថាក់ស៊ីន និងលោកស្រី យីងឡាក់ ត្រូវបានទម្លាក់ចេញពីតំណែង អ្នកទាំងពីរសុទ្ធតែរងបទចោទពាក់ព័ន្ធអំពើពុករលួយ និងសកម្មភាពខុសច្បាប់ផ្សេងទៀត។ លោក ថាក់ស៊ីន ទើបតែវិលចូលប្រទេសនៅក្នុងឆ្នាំ២០២៣ ប៉ុណ្ណោះ ក្រោយពីភៀសខ្លួនចាប់តាំងពីឆ្នាំ២០០៨។ តាមការបញ្ជាក់របស់រដ្ឋមន្រ្តីយុត្តិធម៌ស្តីទីថៃ នៅថ្ងៃទី១៨ ខែសីហា លោកថាក់ស៊ីន ត្រូវបានមហាក្សត្រលើកលែងទោសជាថ្មី ហើយពេលនេះ មានសេរីភាពពេញទីហើយ។ ដោយឡែក លោកស្រី យីងឡាក់ នៅតែបន្តភៀសខ្លួន នៅបរទេស ដ្បិតរងបទចោទនៅក្នុងប្រទេសជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2660.txt	នៅថ្ងៃនេះឆ្នាំ ១៩៤៩ មេដឹកនាំបដិវត្តន៍កុម្មុយនីស្តចិនដ៏ល្បីល្បាញលោក ម៉ៅ សេទុង បានប្រកាសបង្កើតសាធារណៈរដ្ឋប្រជាមានិតចិនជាផ្លូវការដែលមានលោក ជូ អេនឡាយ ( Zho Enlai) ជានាយករដ្ឋមន្ត្រីផងដែរ។ ការប្រកាសបង្កើតរដ្ឋកុម្មុយនីស្តចិនមួយនេះ កើតមានឡើងក្រោយពេលកងទ័ពបដិវត្តន៍កុម្មុយនីស្តចិនលោកប្រធាន ម៉ៅ បានយកឈ្នះសមរភូមិសង្គ្រាមជាមួយកងទ័ពនៃរបបមេដឹកនាំជាតិនិយមចិន ចាង កាយចៀក(Chiang Kai-Shek) ដែលទទួលបានការគាំទ្រជាហិរញ្ញវត្ថុនិងសព្វាវុធពីរដ្ឋាភិបាលក្រុងវ៉ាស៊ីនតោន។	ការចាញ់សង្គ្រាមនិងបាត់បង់ទឹកដីចិន ដែលគេស្គាល់ថាជាទឹកដីដ៏ធំបំផុតមួយនៅអាស៊ី ទៅក្នុងកណ្តាប់ដៃទ័ពកុម្មយនីស្ត បានធ្វើអោយពិភពលោកភ្ងាក់ផ្អើលជាខ្លាំង ហើយការផុសឡើងនៃរដ្ឋមហាយក្សកុម្មុយនីស្តចិននេះធ្វើអោយពិភពលោកជាពិសេស សហរដ្ឋអាមេរិកព្រួយបារម្ភផងដែរ។ យ៉ាងណាក្តី មុននឹងមានការដួលរំលំនៃរបបដឹកនាំរបស់គណបក្សជាតិនិយម ឬគូមីងតាំងនៅលើទឹកដីចិននោះ ក្រសួងការបរទេសអាមេរិកនៃរដ្ឋាភិបាលលោក ហារី ទ្រូម៉ាន់ (Harry Truman) បានបញ្ចេញរបាយការណ៍មួយនៅអំឡុងខែសីហា ដែលរបាយការណ៍នោះបានបង្ហាញពីបញ្ហាដែលកើតមានក្នុងរបបដឹកនាំលោក ចាង កាយចៀក។ របាយការណ៍នោះបកអាក្រាតថា របបដឹកនាំលោកចាង ពិតជាពុករលួយ បក្សពួកនិយម មិនមានសមត្ថភាពនិងប្រសិទ្ធិភាពដឹកនាំប្រទេស ជាពិសេសប្រជាជនប្រិយភាពរដ្ឋាភិបាលលោកធ្លាក់ចុះខ្លាំងក្នុងចំណោមប្រជាជនចិនថែមទៀតផង ដែលមិនអាចអោយក្រុងវ៉ាស៊ីនតោនអាចចំណាយថវិកាបន្ថែមជួយសង្គ្រោះបានឡើយ។ បើទោះជាមានរបាយការណ៍បញ្ជាក់ពីបញ្ហាដែលជំរុញអោយអាមេរិកបញ្ឈប់ការផ្គត់ផ្គង់រដ្ឋាភិបាលលោក ចាង ក៏ដោយ ក៏ការបណ្តែតបណ្តោយអោយទ័ពកុម្មុយនីស្តយកជ័យជំនះបាននេះ បានបណ្តាលអោយក្រុមសាធារណរដ្ឋចេញមុខរិះគន់ខ្លាំង។ ពួកគេបានចោទប្រកាន់រដ្ឋាភិបាលលោក ទ្រូម៉ាន់ ថាបានអសមត្ថភាពក្នុងការរក្សាទឹកដីចេញអោយរួចផុតពីកណ្តាប់ដៃក្រុមជនកុម្មុយនីស្ត។ សមាជិកព្រឹទ្ធសភាគណបក្សសាធារណរដ្ឋម្នាក់លោក Joseph McCarthy បានលើកឡើងថា ក្រសួងការបរទេសអាមេរិកពិតជាទន់ភ្លន់ពេកចំពោះការកើនឡើងនៃចលនាកុម្មុយនីស្តពិភពលោកនេះ ។ បន្ទាប់ពីមានការប្រកាសបង្កើតសាធារណរដ្ឋប្រជាមានិតចិនហើយ ក្រុងវ៉ាស៊ីនតោន បានប្រកាសផ្តាច់ទំនាក់ទំនងជាមួយចិនតែម្តង អស់ពេលជាច្រើនទសវត្ស។ ក្រោយមានការប្រកាសបង្កើតរដ្ឋថ្មីនេះដែរ ក្រុងវ៉ាស៊ីនតោនបានបដិសេធទទួលស្គាល់រដ្ឋាភិបាលកុម្មុយនីស្តថ្មី នៅប្រទេចិន ហើយនៅក្នុងឆ្នាំ១៩៥០នៅពេលសង្គ្រាមកូរ៉េចាប់ផ្តើមកើតឡើងផងនោះ បានធ្វើការប្រឈមមុខគ្នារវាងប្រទេសទាំងពីរកើនឡើងកាន់តែខ្លាំង។ ដោយឡែករដ្ឋាភិបាលលោក ចាង ដែលដួលរលំដោយការចាញ់សង្គ្រាមជាមួយកងទ័ពលោក ម៉ៅ បានរត់ភៀសខ្លួនទៅបង្កើតរដ្ឋាភិបាលនិរទេសនៅលើកោះតៃវ៉ាន់ ដោយមានការគាំទ្រពីរដ្ឋាភិបាលក្រុងវ៉ាស៊ីនតោនដដែរ។ អ្វីដែលគួរអោយចាប់អារម្មណ៍អាសនៈនៅអង្គការសហប្រជាជាតិ មិនត្រូវបានគេដកហូតឡើយ ដោយអាសនៈនោះត្រូវបានរក្សាដោយរដ្ឋាភិបាលតៃវ៉ាន់។ យ៉ាងណាក៏ដោយពីរទសវត្សក្រោយមក នៅពេលដែលលោក រីឆាត និចសុន (Richard Nixon) ឡើងកាន់តំណែងជាប្រធានាធិបតីអាមេរិក លោកបានសម្រេចប្រកាសដំណើរទស្សនកិច្ចទៅកាន់ក្រុងប៉េកាំងខែកុម្ភៈ ឆ្នាំ ១៩៧២ ហើយពីឆ្នាំក្រោយមកអាសនៈរបស់តៃវ៉ាន់នៅអង្គការសហប្រជាជាតិទៅអោយក្រុងប៉េកាំងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2661.txt	ក្រោមការចរចាជាសម្ងាត់អស់រយៈពេលប្រមាណ៥កន្លងទៅនេះ ភាគីប៉ាស៊ីហ្វិកទាំងពីររដ្ឋ សម្រេចបានកិច្ចព្រមព្រៀងពាណិជ្ជកម្មភាពជាដៃគូអន្តរប៉ាស៊ីហ្វិកដែលទំហំមានស្មើនឹង៤០ភាគរយនៃសេដ្ឋកិច្ចពិភពលោក។ កិច្ចព្រមព្រៀងដ៏ចម្រូងចម្រាសនេះ នឹងធ្វើឲ្យលែងមានរបាំងពាណិជ្ជកម្មរវាងរដ្ឋប៉ាស៊ីហ្វិកទាំង១២ទៀតហើយ។ មេដឹកនាំដែលជាភាគីនៃកិច្ចព្រមព្រៀងនេះ សម្តែងការសាទរយ៉ាងខ្លាំង ខណៈ កិច្ចព្រមព្រៀងនោះមិនទាន់ទទួលបានការផ្តល់សច្ចាប័នពីរដ្ឋនីមួយៗនៅឡើយនោះទេ។	លោក ទេព អ៊ីវិសាល លម្អិតព័ត៌មាននេះ ម្សិលមិញ សហរដ្ឋអាមេរិក និង រដ្ឋប៉ាស៊ីហ្វិក១១ផ្សេងទៀត បានសម្រេចបាននូវកិច្ចព្រមព្រៀងភាព ជាដៃគូអន្តរប៉ាស៊ីហ្វិកជាប្រវត្តិសាស្ត្រមួយដែលបានចរចាដោយសម្ងាត់អស់រយៈជាងប្រាំឆ្នាំមកហើយនោះ។ កិច្ចព្រមព្រៀងនេះ នឹងធ្វើឲ្យមានកិច្ចសហប្រតិបត្តិការពាណិជ្ជកម្មប៉ាស៊ីហ្វិកកាន់ធំនិងធ្វើឲ្យមានបទដ្ឋានពាណិជ្ជម្មរួមនៅក្នុងតំបន់ប៉ាស៊ីហ្វិក។ ១. អ្វីជាកិច្ចព្រមព្រៀងភាពជាដៃគូអន្តរប៉ាស៊ីហ្វិក? ចុងក្រោយកិច្ចព្រមព្រៀងភាពជាដៃគូអន្តរប៉ាស៊ីហ្វិកដែលជាកិច្ចព្រមព្រៀងដ៏ចម្រូងចម្រាសរដ្ឋប៉ាស៊ីហ្វិកទាំង១២ បានឈានចំណុចរួមមួយ។ កិច្ចព្រមព្រៀងនេះ នឹងផ្តោតលើកិច្ចព្រមព្រៀងពាណិជ្ជកម្ម ការលុបបំបាត់របាំងពន្ធគយលើទំនិញរាប់ម៉ឺនមុខ ការកំណត់បទដ្ឋានពលកម្មនិងបរិស្ថាន និង ការការពារកម្មសិទ្ធិបញ្ញាផងដែរ។ ភាពជាដៃគូអន្តរប៉ាស៊ីហ្វិក បានបង្កើតឡើងដើម្បីជំរុញ និង បង្កើននូវពាណិជ្ជកម្មរវាងសហរដ្ឋអាមេរិក អូស្ត្រាលី ព្រុយណេ កាណាដា ស៊ីលី ជប៉ុន ម៉ាឡេស៊ី ម៉ិកស៊ិក នូវែលហ្សេឡង់ ប៉េរូ សិង្ហបុរី និង វៀតណាម។ ២. មេដឹកនាំបានសាទរចំពោះកិច្ចព្រមព្រៀងពាណិជ្ជកម្ម ជុំវិញនៃកិច្ចព្រមព្រៀងប្រវត្តិសាស្ត្រនេះ បានធ្វើឲ្យមេដឹកនាំដែលជាភាគីបានស្វាគមន៍ ដោយរពឹងថា ពួកគេនឹងអាចបង្កើនទំហំពាណិជ្ជកម្មកាន់តែច្រើន។ ក្នុងនោះ លោកប្រធានាធិបតីអាមេរិក ប៉ារ៉ាក់ អូប៉ាម៉ា បញ្ជាក់ថាកិច្ចព្រមព្រៀងនេះ នឹងបង្កើតឲ្យមានតំបន់ពាណិជ្ជកម្មពិភពលោកធំបំផុត។ ហើយកិច្ចព្រមព្រៀងនេះ បង្ហាញពីតម្លៃរបស់ប្រជាជនអាមេរិក និង ធ្វើឲ្យទំនិញអាមេរិកនាំចេញទៅកាន់ទូទាំងពិភពលោក ។ លោកនាយករដ្ឋមន្ត្រី អូស្ត្រាលី Malcolm Turnbull អះអាងកិច្ចព្រមព្រៀងភាពជាដៃគូអន្តរប៉ាស៊ីហ្វិក នឹងផ្តល់ផលចំណេញដ៏សម្បើមសម្រាប់អូស្ត្រាលី និង ជាមូលដ្ឋានមួយដ៏សំខាន់សម្រាប់ភាពរុងរឿងនៃអូស្ត្រាលី។ សម្រាប់លោកនាយករដ្ឋមន្ត្រីជប៉ុនលោក ស្ហ៊ិនហ្សូ អាបេ ក៏មិនខុសពីមេដឹកនាំផ្សេងទៀតដែរ។លោកបានបញ្ជាក់ថា កិច្ចព្រមព្រៀង មិនមែនជាលទ្ធផលដ៏សំខាន់របស់ជប៉ុននោះទេ តែវាក៏សម្រាប់តំបន់ ប៉ាស៊ីហ្វិកទាំងមូលតែម្តង។ ៣. បញ្ហាប្រឈម តាមពិតទៅ កិច្ចព្រមព្រៀងភាពជាដៃគូអន្តរប៉ាស៊ីហ្វិក ក៏ជាផ្នែកមួយដែលសហរដ្ឋអាមេរិកបង្កើតឡើង ដើម្បីប្រជែងជាមួយចិនដែលជាមហាយក្សសេដ្ឋកិច្ចពិភពលោកលំដាប់ទី២ដែលមានឥទ្ធិពលក្នុង តំបន់ប៉ាស៊ិហ្វិក។ យ៉ាងណាក៏ដោយ បើយើងក្រឡេកមើល កិច្ចព្រមព្រៀងឲ្យបានស៊ីជម្រៅនោះ យើង ឃើញថា កិច្ចព្រមព្រៀងនេះ នៅមានបញ្ហាប្រឈមច្រើន។ នោះក៏ព្រោះកិច្ចព្រមព្រៀង មិនទាន់ត្រូវ បានផ្តល់សច្ចាប័នពីរដ្ឋភាគីនីមួយៗនោះទេ ពោលគឺវាគ្រាន់តែជាការព្រមព្រៀងគ្នាលើចំណុចរួមតែប៉ុណ្ណោះ។ ចំណុចនេះ មានន័យថាដើម្បីឲ្យកិច្ចព្រមព្រៀងនេះអាចអនុវត្តបាន ត្រូវឆ្លងកាត់នូវការអនុម័តដោយសភាដែលជាតំណាងប្រជាជនរបស់រដ្ឋនីមួយ។ ជុំវិញបញ្ហានេះដែរ សភារដ្ឋនីមួយៗ អាចនឹងមានបញ្ហាប្រសិនបើប្រជាជនមានការជំទាស់។ មូលហេតុ នោះគឺ កាលណាមានលំហូរពាណិជ្ជកម្ម ក្រុមហ៊ុន និងកម្មករដោយសេរី នឹងធ្វើឲ្យមានការគំរាម កំហែងដល់ក្រុមហ៊ុនក្នុងស្រុក ជាពិសេសនោះ ប្រជាជនដែលមានជំនាញទាបអាចត្រូវបាត់បង់ឱកាសការងាររបស់ពួកគេ។ មួយវិញទៀត វាអាចចម្រូងចម្រាសខ្លាំងនោះគឺ ការកំណត់មុខទំនិញដែលនឹងត្រូវការការពារនិង ផលិតផលដែលត្រូវនាំចេញនាំចូលដោយសេរីផងដែរ៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2662.txt	ម្សិលមិញក្រសួងការពារជាតិរុស្ស៊ីបានសម្រេចបញ្ចេញរបាយការណ៍ពាក់ព័ន្ធសព្វាវុធជាពិសេសយន្តហោះចម្បាំងដែលខ្លួនប្រើក្នុងការកម្ចាត់ក្រុមរដ្ឋឥស្លាមនៅទីនោះផង។ក្នុងរបាយការណ៍បានបង្ហាញថារុស្ស៊ីបញ្ជូន សព្វាវុធទំនើបៗជាច្រើនប្រភេទទៅច្បាំង រួមទាំងយន្តហោះជាចម្បាំងស៊េរីថ្មី ឧទ្ធម្ភាគចក្រប្រយុទ្ធយ៉ាងតិចណាស់៥០គ្រឿងផងដែរ។ ទោះជាមិនមានរបាយការណ៍លម្អិតក៏ដោយ រុស្ស៊ីបានបញ្ជាក់ច្បាស់ថាគោលដៅរបស់ខ្លួនគឺក្រុមរដ្ឋឥស្លាមនិងក្រុមភេរវជនរដ្ឋឯទៀត Al-Nusra តែប៉ុណ្ណោះ មិនមែនក្រុមឧទ្ទាមដូចលោកខាងលិចចោទនោះទេ។	សូមស្តាប់ការបកស្រាយរបស់លោក សៅ ផលនិស្ស័យ៖ ក្រោយលោក វ្ល៉ាឌីមៀ ពូទីន បញ្ជាឲ្យកងទ័ពរុស្ស៊ីវាយប្រហារក្រុមរដ្ឋឥស្លាមនៅស៊ីរីកាលពីថ្ងៃពុធ ដើម្បីជួយគាំទ្ររដ្ឋាភិបាលលោក បាសាដ អាសាដ ក្រសួងការពារជាតិរុស្ស៊ីបានបញ្ចេញរបាយការណ៍ជាផ្លូវការជុំវិញយុទ្ធនាការនេះកាលពីម្សិលមិញ។ របាយការណ៍នោះមានបង្ហាញពីគោលដៅនៃការអន្តរាគមន៍ ព្រមទាំងប្រភេទសព្វាវុធនានាដែលរុស្ស៊ីប្រើប្រាស់ដើម្បីកម្ទេចក្រុមភេរវជនផង។ ទោះជារបាយការណ៍មិនមានលម្អិតពីយុទ្ធនាការជារួមក៏ដោយ របាយការណ៍ក្រសួងការពារជាតិរុស្ស៊ីបានបញ្ជាក់ថា គោលដៅនៃការវាយប្រហារគឺតែមួយគត់គឺក្រុមភេរវជនដែលកំពុងធ្វើសម្មភាពនៅក្នុងទឹកដីស៊ីរី ដូចជាក្រុមរដ្ឋឥស្លាមនិងក្រុមភេរវជន Al-Nusra ផង។ ការបញ្ជាក់ពីគោលដៅនៃការអន្តរាគមន៍យោធារបស់ខ្លួន នេះជាការបំភ្លឺជុំវិញការចោទប្រកាន់និងមន្ទិលសង្ស័យរបស់រដ្ឋាភិបាលបារាំងនិងក្រុងវ៉ាស៊ីនតោនដែលជឿថារុស្ស៊ីប្រើយុទ្ធសាស្ត្រព្រួញមួយបាញ់សត្វពីរដូចអាមេរិកកំពុងប្រើដែរនោះ។ សមាជិកព្រឹទ្ធសភាអាមេរិក John McCain និងរដ្ឋមន្ត្រីការពារជាតិបារាំងថា រុស្ស៊ីមិនមែនប្រើទ័ពវាយសន្ធប់តែលើក្រុមរដ្ឋឥស្លាមប៉ុណ្ណោះទេ តែប្រទេសនេះក៏កម្ទេចក្រុមឧទ្ទាមស៊ីរីដែលស្ថិតក្រោមការគាំទ្ររបស់ខ្លួនដែរ។ ជុំវិញការចោទប្រកាន់នេះ ម្សិលមិញរដ្ឋមន្ត្រីមន្ត្រីការបរទេសរុស្ស៊ី សឺចេ ឡាវរ៉ូវ (Sergei Lavrov) និងលោក វ្ល៉ាឌីមៀ ពូទីន សុទ្ធតែទាត់ចោលការចោទប្រកាន់របស់សមាជិកព្រឹទ្ធសភាអាមេរិកនិងមន្ត្រីក្រុងប៉ារីស។ ប្រមុខការទូតរុស្ស៊ីបានឯកភាពរួចស្រេចហើយថា កងកម្លាំងទាហានស៊ីរីសេរី ដែលទទួលបានជំនួយពីលោកខាងលិច មិនស្ថិតក្នុងបញ្ជីខ្មៅរបស់ទ័ពរុស្ស៊ីឡើយ ព្រោះថា រុស្ស៊ីក៏ចាត់ទុកក្រុមឧទ្ទាមទាំងនេះជាផ្នែកមួយនៃដំណើរកសាងសន្តិភាពនៅស៊ីរីដែរ។ បើប្រមុខការទូតរុស្ស៊ីហ៊ានអះអាងបែបនេះហើយ វាគួរឲ្យទុកចិត្តបន្តិចដែរ។ ដោយឡែកជុំវិញបេសកកម្មកម្ចាត់ក្រុមភេរវជននេះ របាយការណ៍ដដែលបានបង្ហាញពីចំនួននិងប្រភេទសព្វាវុធដែលរុស្ស៊ីកំពុងប្រើប្រាស់ដើម្បីបណ្តេញក្រុមភេរវជនផង។ បច្ចុប្បន្នកងកម្លាំងជើងអាកាសរុស្ស៊ីប្រើយន្តហោះចម្បាំងនិងឧទ្ធម្ភាគចក្រយ៉ាងហោចណាស់៥០គ្រឿង ហើយយន្តហោះប្រដេញទាំងនោះសុទ្ធតែស៊េរីទំនើបនិងមានប្រសិទ្ធភាពនិងបច្ចេកវិទ្យាខ្ពស់ថែមទៀតផង។រុស្ស៊ីប្រើយន្តហោះចម្បីងបីប្រភេទផ្សេងគ្នាក្នុងនោះមាន Su-34 Su-25 និង Su-24M ។ យន្តហោះទាំងបីប្រភេទអាចឡើងរហ័សនិងចុះចតបានលឿន អាចរត់លើផ្លូវដែលមានរយៈចម្ងាយខ្លីនិងក្នុងមូលដ្ឋានយោធាតូចបាន។ ហើយអ្វីដែលពិសេសយន្តហោះនេះមានល្បឿនពិសេសអាចហោះចម្ងាយចន្លោះពី១៥០០គីឡូម៉ែត្រ ដល់៣០០០គីឡូម៉ែត្រក្នុងមួយម៉ោងឯណោះ ហើយរាល់យន្តហោះត្រូវបានបំពាក់ដោយមីស៊ីលបាញ់ពីលើអាកាសទៅដី ពីលើអាកាសទៅលើអាកាស និងអាចហោះផុតរ៉ាដាដែរ។ បើផ្អែកតាមរបាយការណ៍សព្វាវុធដែលរុស្ស៊ីប្រើប្រាស់ក្នុងសង្គ្រាមប្រឆាំងភេរវកម្មនេះ អាចមានប្រសិទ្ធភាពខ្ពស់ ដោយមានការសហការជាមួយទ័ពអាសាស្ម័គ្ររបស់លោក អាសាដ ដែលចេញច្បាំងនៅលើដី។ សម្រាប់ ចម្បាំងកម្ចាត់ក្រុមរដ្ឋឥស្លាមដឹកនាំដោយរុស្ស៊ីនេះ ក្រៅពីមានទ័ពរដ្ឋាភិបាលក្រុងដាម៉ាស រដ្ឋាភិបាលក្រុងតេអ៊ីរ៉ង់ក៏បញ្ជូនទ័ពរបស់ខ្លួនមកជួយច្បាំងដែរ។ បើតាមព័ត៌មានដែលផ្តល់ដោយសារព័ត៌មាន Al Jazeera អ៊ីរ៉ង់បញ្ជូនទ័ពខ្លួនរាប់រយនាក់ឲ្យមកគាំទ្រទាហានអាកាសរបស់រុស្ស៊ីនិងប្រកៀកស្មារជាមួយទាហានរដ្ឋាភិបាល ឬពេលខាងមុខមានក្រុមហេស្បូឡានៃលីបង់ដែលជាសម្ព័ន្ធមិត្តលោក អាសាដ ក៏នឹងចូលខ្លួនក្នុងប្រតិបត្តិការនេះដែរ។ នេះមានន័យថា សម្ព័ន្ធកម្លាំងថ្មីដែលនឹងកើតឡើងមានបញ្ចូលទ័ពរុស្ស៊ី ទ័ពលោក អាសាដ ទ័ពអ៊ីរ៉ង់និងកងម្លាំងក្រុមហេស្បូឡា។ តែឥឡូវនេះរុស្ស៊ីនៅកម្រិតគោលដៅនិងភូមិសាស្ត្រនៃការវាយប្រហារនៅឡើយពោលគឺផ្តោតលើទីតាំងសំខាន់ៗដែលក្រុមរដ្ឋឥស្លាមកាន់កាប់យ៉ាងរឹងមាំនៅខេត្ត Homs និង Hama ។ មានការចោទសួររុស្ស៊ីដែរជុំវិញការពង្រីកដែនដីសម្រាប់ការកម្ទេចក្រុមរដ្ឋឥស្លាមនិងក្រុមភេរជនឯទៀតដល់ទឹកដីអ៊ីរ៉ាក់ដែរ តែមន្ត្រីការទូតរុស្ស៊ីបានបង្ហើបថា ពេលនេះរុស្ស៊ីមិនទាន់មានយុទ្ធសាស្ត្រពង្រីកទឹកដីសម្រាប់ប្រយុទ្ធទេ។ តែលោកព្រលយថា ប្រសិនបើមានការស្នើសុំពីខាងភាគីអ៊ីរ៉ាក់ជាមុន រុស្ស៊ីនឹងពិចារណាទៀត តែរុស្ស៊ីមិនចូលទឹកដីគេដោយគ្មានការអញ្ជើញនិងអនុញ្ញាតជាមុនទេ។ រុស្ស៊ីថ្លែងដូច្នេះ ក៏ចង់ទិតៀនដែលបញ្ជាយន្តហោះឲ្យទៅទម្លាក់នៅស៊ីរីដោយមិនខ្វល់ពីអធិបតេយ្យស៊ីរីសូម្បីតែបន្តិ។ ក្រោយមានការលើកឡើងនេះ នាយករដ្ឋមន្ត្រីអ៊ីរ៉ាក់លោក Haider al-Abadi ថាលោកកំពុងពិចារណាអញ្ជើញរុស្ស៊ីឲ្យចូលអន្តរាគមន៍ និងសហការជាមួយទ័ពលោកដើម្បីបណ្តេញក្រុមភេរវជន។ ការសម្រេចបែបណា មិនទាន់មានដំណឹងជាផ្លូវការនៅឡើយទេ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2663.txt	ម្សិលមិញនេះលោក បាសា អាល់អាសា បានសារភាពថា ខ្លួនបានសរសេរលិខិតសុំជំនួយយោធាពីក្រុងម៉ូស្គូកន្លងមកជាច្រើនលើក។ ការបញ្ជាក់បែបនេះ កើតឡើងក្រោយបណ្តាប្រទេសលោកខាងលិចមួយចំនួនចោទសួរពីចេតនាពិតប្រាកដរបស់រុស្ស៊ី ដែលបញ្ជាឲ្យកងទ័ពអាកាសខ្លួនបើកការវាយប្រហារក្រុមរដ្ឋឥស្លាមជាលើកដំបូងម្សិលមិញនេះដែរ។	ក្រោយរដ្ឋាភិបាលក្រេមឡាំងបញ្ជាកងទ័ពខ្លួនឲ្យវាយប្រហារក្រុមរដ្ឋឥស្លាមជាលើកដំបូង ម្សិលមិញ លោកខាងលិចមួយចំនួនចោទសួរជាសំណួរថា តើរុស្ស៊ីមានចេតនាអ្វីប្រាកដ ស្រាប់តែចាប់អន្តរាគមន៍នេះ។ ដើម្បីជម្រះមន្ទិលសង្ស័យ ប្រមុខរដ្ឋស៊ីរីលោក បាសា អាល់អាសាដ បានចេញមុខបកស្រាយដោយចេញសេចក្តីថ្លែងការណ៍មួយថា អន្តរាគមន៍នេះ កើតឡើងដោយសារលោកស្នើសុំទៅលោក វ្ល៉ាឌីមៀ ពូទីន ដោយផ្ទាល់កន្លងមក។ លោក អាសាដ កន្លងមកបានផ្ញើរលិខិតផ្លូវការទៅកាន់ប្រមុខរដ្ឋរុស្ស៊ីលោក វ្ល៉ាឌីមៀ ពូទីន ដោយសុំជំនួយយោធាដើម្បីគាំទ្ររដ្ឋាភិបាលខ្លួន ដោយភ្ជាប់ជាមួយសំណើរសុំការអន្តរាគមន៍របស់រុស្ស៊ីក្នុងការប្រយុទ្ធប្រឆាំងក្រុមភេរវជនផង។ គេមិនដឹងច្បាស់ថា តើអាសាដ ស្នើសុំទៅរុស្ស៊ីឲ្យអន្តរាគមន៍ប៉ុន្មានដង និងពេលណាខ្លះទៀតឡើយ។ ក្នុងសេចក្តីថ្លែងការណ៍ដដែលបានបញ្ជាក់ផងដែលថា ការអន្តរាគមន៍របស់កងទ័ពរុស្ស៊ីនៅក្នុងទឹកស៊ីរី ធ្វើឡើងក្នុងក្របខណ្ឌសម្ព័ន្ធមិត្ត ហើយការសម្រេចចិត្តទាំងនេះសុទ្ធតែពឹងផ្អែកលើកិច្ចព្រមព្រៀងទ្វេភាគីនិងច្បាប់ដែលមានជាធរមានផងដែរ។ វាអាចថា អន្តរាគមន៍របស់រុស្ស៊ីវាផ្ទុយពីអន្តរាគមន៍របស់លោកខាងលិចនៅស៊ីរី ព្រោះថា រុស្ស៊ីសហការជាមួយលោក អាសាដ តែអាមេរិកនិងសម្ព័ន្ធមិត្តរដ្ឋឈូងសមុទ្របានអន្តរាគមន៍ នៅស៊ីរីដោយមិនខ្វល់ពីអធិបតេយ្យរបស់ស៊ីរី។ ក្រោយរុស្ស៊ីចាប់ផ្តើមវាយប្រហារក្រុមរដ្ឋឥស្លាម មន្ត្រីក្រុងដាម៉ាសសរសើររុស្ស៊ីមិនដាច់ពីមាត់ ហើយថាវាជាសញ្ញាវិជ្ជមានមួយដែលបញ្ជាក់ពីចំណងមិត្តភាពដ៏ស្អិតល្មួតរវាងប្រទេសទាំងពីរនិងការដោះស្រាយបញ្ហាភេរវជននៅមជ្ឈិមបូព៌ាផង។ តែយ៉ាងណាក៏ដោយ មិនមានការបកស្រាយភ្លាមៗឡើយជុំវិញការអន្តរាគមន៍របស់រុស្ស៊ីដោយប្រើប្រាស់ការវាយប្រហារតាមផ្លូវអាកាសនៅស៊ីរី។ គេមិនដឹងថា រុស្ស៊ីកំពុងប្រមាញ់ក្រុមរដ្ឋឥស្លាម ឬក៏ក្រុមឧទ្ទាមដែលត្រូវបង្វឹកដោយក្រុមប្រទេសលោកខាងលិចឬយ៉ាងណាទេ។ គេគ្រាន់តែដឹងថាលោក អូបាម៉ា បានជួបលោក ពូទីន ក្រៅកិច្ចប្រជុំអង្គការសហប្រជាជាតិហើយឯកភាពគ្នាសហការប្រឆាំងក្រុមរដ្ឋឥស្លាម។ ម្សិលមិញ ប្រមុខការទូតរុស្ស៊ីលោក Sergei Lavrov បានប្រាប់អ្នកសារព័ត៌មានថា រុស្ស៊ីបានផ្តល់ព័ត៌មានដល់ដៃគូលោកខាងលិចរួចហើយ មុនខ្លួនចាប់ផ្តើមប្រតិបត្តិការនេះ។ រុស្ស៊ីងាយស្រួលចាប់ផ្តើមយុទ្ធនាការ ក៏ព្រោះថាខ្លួនមានកងទ័ពរបស់ខ្លួនឈរជើងនៅមូលដ្ឋានយោធាស៊ីរីរួចជាស្រេច រួមជាមួយយន្តហោះចម្បាំង រថក្រោះ រថពាសដែក មីស៊ីល ជាច្រើនគ្រឿងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2664.txt	រដ្ឋាភិបាលនៃកោះណូរូ បានប្រកាសកោះណូរូដែលពីមុនត្រូវបានគេស្គាល់ថាជាកន្លែងឃុំឃាំងជន ភៀសខ្លួនឬ អ្នកសុំសិទ្ធិជ្រកកោន នឹងក្លាយជាកន្លែងបើកចំហសេរីចំពោះជនភៀសខ្លួនវិញហើយ។នេះបើយោងតាមសេចក្តីប្រកាសរបស់នាយកដ្ឋានគ្រប់គ្រងយុត្តិធម៌និងព្រំដែនណូរូ។	ចាប់ពីថ្ងៃនេះតទៅ ប្រទេសណូរូ នឹងលែងជាមជ្ឈមណ្ឌលឃុំឃាំងជនភៀសខ្លួនទៀតហើយ ពោលគឺ ជនភៀសខ្លួនអាចចេញចូលប្រទេសនេះដោយសេរីគ្រប់ពេលវេលា។ ការផ្លាស់ប្តូរគោលនយាបាយ នេះ ក៏ស្ថិតក្រោមការគាំទ្រ និង ផ្គត់ផ្គង់ពីរដ្ឋាភិបាលអូស្ត្រាលីផងដែរ។ រដ្ឋមន្ត្រីយុត្តិធម៌នៃកោះណូរូ David Adeang បានបញ្ជាក់ថារដ្ឋាភិបាលបានព្យាយាមធ្វើការលើបញ្ហា នេះជាយូរមកហើយ ក្រោយពីរដ្ឋាភិបាល បានអនុវត្តបើកចំហកោះនេះបានត្រឹមតែពេលថ្ងៃ។ លោក បន្ថែមទៀតថា ការផ្តល់សិទ្ធិសេរីភាពសម្រាប់អ្នកសុំសិទ្ធិជ្រកកោន គឺជាថ្ងៃដ៏ពិសេសមួយសម្រាប់ កោះណូរូ ហើយ គោលនយោបាយនេះ បង្ហាញពីក្តីមេត្តាដែលជាចេតនារបស់រដ្ឋាភិបាលណូរូចង់ធ្វើ ។ ជុំវិញនៃការបើកចំហកោះណូរូនេះដែរ ក៏ទទួលបានការស្វាគមន៍ពីរដ្ឋាភិបាលអូស្ត្រាលី។ ក្នុងនោះ រដ្ឋមន្ត្រីអន្តោប្រវេសន៍អូស្ត្រាលី Peter Dutton បានអះអាងថា រដ្ឋាភិបាលអូស្ត្រាលី សូមគាំទ្រនូវការចំពោះគោលនយោបាយនេះ។ ហើយ អូស្ត្រាលី នឹងជួយធានាសន្តិសុខ សុវត្ថិភាព និង ការអនុវត្តច្បាប់ ផងដែរ។ កន្លងមករដ្ឋាភិបាលអូស្ត្រាលី និង រដ្ឋាភិបាលណូរូ បានសហការជាមួយគ្នាក្នុងការផ្គត់ផ្គង់លើ បញ្ហាសុខភាព និង ការផ្គត់ផ្គង់សម្រាប់ការរស់នៅរបស់ជនភៀសខ្លួន។ យ៉ាងណាក៏ដោយ មតិរិះគន់មួយចំនួន បានលើកឡើង ការផ្លាស់ប្តូរគោលនយោបាយនេះ មិនប្រាកដថាជាគោលនយោបាយរបស់រដ្ឋាភិបាលរបស់ណូរូ ឬ ក៏ជាសំណើរបស់រដ្ឋាភិបាលអូស្ត្រាលីនោះទេ។ នោះក៏ព្រោះតែកោះណូរូគឺត្រូវបានគេស្គាល់ថាជារដ្ឋមួយដែលស្ថិតក្រោមការគ្រប់គ្រងរបស់អូស្ត្រាលី។ សូមរម្លឹកផងដែរ កោះណូរូ គឺជាប្រទេសមួយដែលមានរដ្ឋាភិបាលគ្រប់គ្រងជាក់លាក់។ ដោយសារ រដ្ឋាភិបាល បរាជ័យក្នុងការគ្រប់គ្រង កោះនេះ បានក្លាយជាមជ្ឈមណ្ឌលមួយនៅតំបន់ ប៉ាស៊ីហ្វិក សម្រាប់ឃុំខ្លួនអ្នកសុំសិទ្ធិជ្រកកោនដែលឆ្ពោះទៅកាន់អូស្ត្រាលី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2665.txt	ក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិម្សិលមិញរដ្ឋមន្ត្រីការបរទេសរុស្ស៊ីលោក Sergei Lavrov បានព្រមានក្រុមប្រឹក្សាទាំងមូលថា ក្រុមរដ្ឋឥស្លាមមានធាតុផ្សំអាវុធមហាប្រល័យក្នុងដៃហើយ។ លោកបានស្នើឲ្យបណ្តាប្រទេសជាសមាជិកដាក់ក្រុមរដ្ឋឥស្លាមនេះក្នុងបញ្ជីទណ្ឌកម្មប្រឆាំងភេរវកម្មដោយឡែក ហើយលោកដាក់សេចក្តីព្រាងដំណោះស្រាយដាក់ទៅក្រុមប្រឹក្សាស្តិសុខ ជំរុញការសាមគ្គីគ្នាកម្ចាត់ក្រុមរដ្ឋឥស្លាមផង។	លោក មុំ ពិទូរ្យ លម្អិតព័ត៌មាននេះ ប្រមុខការទូតរុស្ស៊ីលោក Sergei Lavrov បានព្រមានក្រុមប្រឹក្សាសន្តិសុខទាំងមូលកាលពីម្សិលមិញពីការដណ្តើមបានធាតុផ្សំនានានៃអាវុធប្រល័យលោករបស់ក្រុមភេរវជនរដ្ឋឥស្លាមដែលកំពុងធ្វើព្យុះភ្លៀងនៅស៊ីរីនិងអ៊ីរ៉ាក់បច្ចុប្បន្ន។ កិច្ចប្រជុំក្រុមប្រឹក្សាសន្តិសុខនេះ គឺរៀបចំឡើងដើម្បីជជែកដេញដោលគ្នាពីបញ្ហាប្រឈមរបស់ក្រុមប្រឹក្សាសន្តិសុខនិងការប្រឆាំងក្រុមភេរវជននៅអាហ្វ្រិកខាងជើងនិងមជ្ឈិមបូព៌ាផងដែរ។ ក្រៅពីផ្តល់សញ្ញាប្រកាសអាសន្នសម្រាប់សមាជិកក្រុមប្រឹក្សាសន្តិសុខ លោក ក៏បានទទូចសុំឲ្យខាងភាគីពាក់ព័ន្ធជាពិសេសប្រទេសសមាជិកក្រុមប្រឹក្សាសន្តិសុខគាំទ្រដំណោះស្រាយខ្លួនដើម្បីប្រឆាំងក្រុមភេរវជន និងដាក់ក្រុមរដ្ឋឥស្លាមក្នុងបញ្ជីទណ្ឌកម្មប្រឆាំងភេរវកម្មដាច់ដោយឡែក។ លោក Sergei Lavrov បានលើកឡើងថា៖ «ក្រុមភេរវជនរដ្ឋឥស្លាមបានបង្កើតតំបន់គ្រប់គ្រងពាក់កណ្តាលរដ្ឋនៅលើទឹកដីដ៏ធំល្វឹងល្វើយនៅអ៊ីរ៉ាក់និងស៊ីរី ដែលជាកន្លែងដែលពួកគេអាចគ្រប់គ្រងបានយ៉ាងមានប្រសិទ្ធភាព មានចំណូលស្ថិរភាព និងកងទ័ពមានបំពាក់អាវុធល្អនិងត្រឹមត្រូវទៀត។ ហើយអ្វីដែលគួរឲ្យបារម្ភ ក្រុមនេះមានធាតុផ្សំអាវុធមហាប្រល័យក្នុងដៃរួចទៅហើយ»។ យោងតាមសម្តីរបស់ប្រមុខការទូតរុស្ស៊ី ក្រុមភេរវជនរដ្ឋឥស្លាមទាំងនោះមានលទ្ធភាពស្ទើរតែស្មើរដ្ឋមួយ ដែលអាចគ្រប់គ្រងទឹកដី និងប្រជាជនដោយរៀបចំរចនាសម្ព័ន្ធដឹកនាំច្បាស់លាស់ មានកងកម្លាំងប្រដាប់អាវុធត្រឹមត្រូវនិងមានចំណូលគ្រប់គ្រាន់ថែមទៀតដើម្បីរស់។ នេះបញ្ជាក់ថា ក្រុមនេះមានសមត្ថភាពក្នុងការឈានទៅបង្កើតរដ្ឋមួយពេញលេញតាមបែបសាសនានិងមានអំណាចខ្លាំងក្លាដោយសារមានទ័ពនិងមានចំណូលជាប្រចាំសម្រាប់កសាងកម្លាំងទ័ពផងដែរ។ ហើយរឿងគ្រោះថ្នាក់នោះ គឺ ក្រុមនេះនឹងអាចដណ្តើមធាតុផ្សំឯទៀតដែលនឹងអាចជួយឲ្យពួកគេផលិតអាវុធប្រល័យលោកបានទៀត បើសិនគ្មានចំណាត់ការមួយពិតប្រាកដ និងគ្មានការសហការគ្នាជាធ្លុងមួយទេនោះ។ លោក Lavrov ក៏កាន់សេចក្តីព្រាងដំណោះស្រាយក្នុងដៃជាស្រេច ដោយលោកបានញ្ជាក់ថា ដំណោះស្រាយរបស់ស៊ីរីមានគោលដៅលើកកម្ពស់ប្រសិទ្ធភាពចលនាប្រឆាំងក្រុមភេរវជនផងដែរ។ លោកបានឆ្លៀតឱកាសដាស់តឿនសមាជិកក្រុមប្រឹក្សាសន្តិសុខឯទៀតផងដែរជុំវិញការឈានទៅដោះស្រាយបញ្ហាជនភៀសខ្លួននៅអឺរ៉ុប។ លោកសង្កត់ធ្ងន់ថា ការបញ្ចប់សង្គ្រាមស៊ីវិល និងការបញ្ចប់ចលនាក្រុមភេរវជនរដ្ឋឥស្លាមនិងភេរវជនឯទៀតសុទ្ធតែជាដំណោះស្រាយពិតប្រាកដសម្រាប់ការបញ្ចប់វិបត្តិជនភៀសខ្លួននៅអឺរ៉ុបនេះ។ សូមរំលឹកថា រុស្ស៊ីក៏បានសម្រេចចូលរួមក្នុងប្រតិបត្តិការវាយប្រហារក្រុមរដ្ឋឥស្លាមតាមផ្លូវអាកាសនៅស៊ីរីដែរ។ ការសម្រេចលូកដៃចូលក្នុងសកម្មភាពនេះ កើតឡើងក្រោយពេលលោក ពួទីន ជជែកទល់មុខជាមួយប្រធានាធិបតីអាមេរិកលោក បារ៉ាក់ អូបាម៉ា នៅក្រៅកិច្ចប្រជុំអង្គការសហប្រជាជាតិផង។ ការវាយប្រហារដោយប្រើទ័ពអាកាសរបស់រុស្ស៊ីជារឿងគួរភ្ងាក់ផ្អើល ប៉ុន្តែរុស្ស៊ីបានជូនដំណឹងជាមុនដល់ភាគីរដ្ឋលោកខាងលិចជាពិសេសក្រុងវ៉ាស៊ីនតោនរួចហើយជុំវិញការវាយសន្ធប់លើក្រុមរដ្ឋឥស្លាមជាលើកដំបូងនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2666.txt	ក្រោមការរិះគន់ជាច្រើនលើការរឹតត្បិតសិទ្ធិសេរីនៃការបញ្ចេញមតិពីសំណាក់ប្រជាជន និង អង្គការអន្តរជាតិធំៗ រដ្ឋាភិបាលរបបសឹកថៃ មិនបានឆ្លើយតបទៅនឹងការចង់បានរបស់ប្រជាជននោះទេ។ ផ្ទុយទៅវិញរដ្ឋាភិបាលដឹកនាំដោយលោកឧត្តមសេនីយ៍ ប្រាយុទ្ធ ចាន់អូចា បែរជាបន្ថែមគំនាបទៅលើប្រជាជនកាន់តែតឹងរឹងទៅ។ ចុងក្រោយនេះ លោកនាយករដ្ឋមន្ត្រីប្រាយុទ្ធ ចាន់អូចា បានប្រកាសដាក់សំណើលើការគ្រប់គ្រងប្រពន្ធ័អ៊ិនធ័រណែត ទូទាំងប្រទេស ហើយសំណើនេះ កំពុងរងនូវការប្រតិកម្មខ្លាំងពីសំណាក់ប្រជាជនថៃរាប់ម៉ឺននាក់។	ថ្មីៗនេះ លោកនាយករដ្ឋមន្ត្រីថៃប្រាយុទ្ធ ចាន់អូចា បានប្រកាសដាក់សំណើមួយក្នុងការបង្កើតប្រពន្ធ័ នៃការប្រើប្រាស់អ៊ិនធ័រនែតតែមួយក្នុងគោលបំណងគ្រប់គ្រងទៅលើគេហទំព័រ និង លំហូរព័ត៌មាន ដែលគ្មានភាពច្បាស់លាស់។ ចំណាត់ការនេះ មិនទទួលបានការសាទរពីប្រជាជននោះទេ។ ប្រជាជនថៃប្រមាណជាងប្រាំពីរម៉ឺននាក់ បានដាក់ញត្តិជំទាស់ទៅកាន់ទៅកាន់ Change.org ដើម្បីទាមទារឲ្យរដ្ឋាភិបាលថៃបោះបង់ចោលនូវគម្រោងនៃការគ្រប់គ្រងប្រពន្ធ័ចេញចូលអ៊ិនធ័រនែតតែមួយ ឬ Great Firewall។ Great Firewall គឺសំដៅលើការគ្រប់គ្រងអ៊ិនធ័រនែតដោយរដ្ឋាភិបាល ពោលគឺរាល់សកម្មភាពទាំងឡាយរបស់ប្រជាជនថៃដែលធ្វើឡើងតាមគេហទំព័រឬដោយឆ្លងកាត់ប្រពន្ធ័អ៊ិនធើរនែត ត្រូវស្ថិតក្រោមគ្រប់គ្រងដោយរដ្ឋាភិបាល។ បើយោងតាមការអះអាងរបស់ក្រសួងព័ត៌មានថៃដែលបានចុះផ្សាយដោយ AFP គម្រោងនេះ ធ្វើឡើង ដើម្បីគ្រប់គ្រងទៅលើគេហទំព័រ និង លំហូរទិន្នន័យគ្មានភាពច្បាស់លាស់ទាំងក្នុងប្រទេស និង ក្រៅប្រទេសដែលប្រើប្រាស់ដោយប្រជាជនក្នុងស្រុកថៃ។ សូមបញ្ជាក់ផងដែរថា ការគ្រប់គ្រងលំហូរនៃព័ត៌មានតាមប្រពន្ធ័ Great Firewall ត្រូវបានប្រើប្រាស់ដំបូងដោយរដ្ឋាភិបាលចិន។ ហើយប្រពន្ធ័អ៊ិនធ័រនែត និង ការប្រើប្រាស់អ៊ិនធើរនែត របស់ប្រជាជន ចិនពិតជាមានការរឹតត្បិតខ្លាំង។ យ៉ាងណាក៏ដោយ សម្រាប់គម្រោងរបស់រដ្ឋាភិបាលយោធាថៃ ដែលបច្ចុប្បន្នកំពុងតែមាននិន្នាការខ្លាំង ទៅរកចិន មិនមែនមានបំណងត្រឹមគ្រប់គ្រងលំហូរព័ត៌មានមិនសមរម្យនិង ច្បាស់លាសនោះទេ។ តែនេះ អាចជាគោលដៅចុងក្រោយរបស់រដ្ឋាភិបាលយោធាដើម្បីគ្រប់គ្រងទៅលើការអ្នករិះគន់ ឬ គេហទំព័រដែលរិះគន់រដ្ឋាភិបាលយោធាផងដែរ។ អ្វីដែលគួរកត់សម្គាល់នោះ ក្រោយពេលលោកនាយករដ្ឋមន្ត្រីប្រាយុទ្ធ ចាន់អូចា ឡើងកាន់តំណែងលោក ក៏ធ្លាប់ប្រកាសព្រមានទៅលើរាល់គេហទំព័រដែលចុះផ្សាយពីការរិះគន់រដ្ឋាភិបាល ឬ របបយោធា។ សូមបញ្ជាក់ផងដែរ ក្រោយរដ្ឋប្រហារយោធាថ្ងៃទី២២ ខែឧសភា ឆ្នាំ២០១៤ សិទ្ធិសេរីភាពនៃការបញ្ចេញមតិរបស់ប្រជាជនថៃ ត្រូវបានហាមឃាត់។ រាល់សកម្មភាពប្រឆាំងរបបសឹកត្រូវប្រឈមមុខនឹងការចាប់ខ្លួន។ ដោយឡែកប្រសិនបើ រដ្ឋាភិបាលពិតជាអនុវត្តការគ្រប់គ្រងអ៊ិនធ័រនែតតាមបែប Great Wall នោះ សិទ្ធិសេរីភាព និង លទ្ធិប្រជាធិបតេយ្យត្រូវពិបាកក្នុងការនាំមកវិញ និង ស្តារជាថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2667.txt	មេដឹកនាំមកពីប្រទេសជាច្រើនបានសន្យាបញ្ជូនកងទ័ពនិងសម្ភារៈចាំបាច់ផ្សេងបន្ថែមទៀតដើម្បីឱ្យបេសកកម្មរក្សាសន្តិភាពជុំវិញពិភពលោកកាន់តែមានប្រសិទ្ធភាព។ ការសន្យានេះបានធ្វើឡើងក្នុងកិច្ចប្រជុំកំពូលមេដឹកនាំពិភពលោកស្តីអំពីការរក្សាសន្តិភាពដែលធ្វើឡើងស្របគ្នាជាមួយមហាសន្និបាតប្រចាំឆ្នាំរបស់អង្គការសហប្រជាជាតិកាលពីថ្ងៃចន្ទ។	ប្រធានាធិបតីអាមេរិកលោក បារ៉ាក់ អូបាម៉ា ដែលជាប្រធានអង្គប្រជុំបានប្រកាសថា កងកម្លាំងប្រមាណ៣០០០០នាក់មកពី៥០ប្រទេស នឹងចូលរួមក្នុងបេសកកម្មរក្សាសន្តិភាព ព្រមជាមួយនេះសម្ភារៈដូចជា ឧទ្ធម្ភាគចក្រ និងឧបករណ៍សុខាភិបាល ក៏ត្រូវបានផ្ដល់ផងដែរ។ សហរដ្ឋអាមេរិក ក្នុងនាមជាមហាអំណាចពិភពលោក បានចូលរួមប្រមាណ២៨%នៃថវិការបស់បេសកកម្មនេះ ប៉ុន្តែបានបញ្ជូនបុគ្គលិកត្រឹមតែ ៨២ នាក់ប៉ុណ្ណោះក្នុងចំណោម១០៦៥០០ នាក់ដែលបំពេញបេសកកម្មជុំវិញពិភពលោក។ លោក អូបាម៉ា បានលើកឡើងពីគម្រោងបង្កើនចំនួនអ្នកឯកទេសយោធា និងសម្ភារៈចាំបាច់ផ្សេងទៀតសម្រាប់ការរក្សាសន្តិភាព។ ចំណែកនាយករដ្ឋមន្ត្រីអង់គ្លេសលោក ដេវីត កាមេរ៉ូន ក៏បង្ហាញការប្ដេជ្ញាចិត្តរបស់ខ្លួនផងដែរ។លោកថា៖«អង់គ្លេសនឹងបញ្ជូនកងទ័ពចំនួន៧០នាក់និងអ្នកជំនាញទៅកាន់បេសកកម្មរក្សាសន្តិភាពនៅប្រទេសម៉ាលី ព្រមទាំងបង្កើនចំនួនទាហានឱ្យដល់៣០០នាក់សម្រាប់ប្រតិបត្តិការនៅឯស៊ូដង់ខាងត្បូង» ស្របគ្នានេះ ប្រធានាធិបតីចិនលោក ស៊ី ជីនពិង បានប្រកាសថា ចិនត្រៀមខ្លួនរួចរាល់ក្នុងការបំពេញបេសកកម្មរក្សាសន្តិសុខ។ ចិនកំពុងតែពិចារណាសំណើររបស់អង្គការសហប្រជាជាតិក្នុងការបង្កើនចំនួនអ្នកបច្ចេកទេស សម្ភារៈដឹកជញ្ជូន និងសម្ភារៈបរិក្ខាសុខាភិបាលក្នុងប្រតិបត្តិការនេះ។ មិនតែប៉ុណ្ណោះ ចិននឹងដើរតូនាំមុខគេ ក្នុងការបង្កើតប៉ូលីសរក្សាសន្តិភាពមួយ ដោយផ្ដល់កងកម្លាំងដំបូងចំនួន៨០០០នាក់។ ជុំវិញការបង្កើនប្រសិទ្ធភាពកងរក្សាសន្តិភាព ប្រមុខរដ្ឋាភិបាលឥណ្ឌាលោក នារិន្ទ្រា ម៉ូឌី បានលើកឡើងថា សម្ភារៈទំនើបនិងអាវុធនានាសំខាន់សម្រាប់កងម្លាំងទាំងនោះមែន ប៉ុន្តែសីលធម៌របស់ពួកគេសំខាន់ជាងនោះទៀត។ លោក ម៉ូឌី ចង់បញ្ជាក់ថា សីលធម៌របស់កងកម្លាំង ជាចំណុចស្នូលនៃជោគជ័យនៃប្រតិបត្តិការរក្សាសន្តិភាពពិភលោក។ ប្រមុខរដ្ឋាភិបាលឥណ្ឌាលើកឡើងដូច្នេះក៏ព្រោះថា កងទ័ពទាំងនោះជួបបញ្ហាអាស្រូវច្រើន ដូចជាប្រើប្រាស់អំពើអនាចារលើស្ត្រីនិងកុមារជាដើមផង។ សូមរម្លឹកផងដែរថា ប្រទេស៥បានបញ្ជូនកងកម្លាំងទ័ពរបស់ខ្លួនដ៏ច្រើនចូលរួមបេសកកម្មរក្សាសន្តិភាព ក្នុងនោះរួមមាន បង់ក្លាដេស អេត្យូពី ឥណ្ឌា ប៉ាគីស្ថាន និងរវ៉ាន់ដា។ ប្រទេសទាំងនេះក៏បានសន្យាបញ្ជូនកងកម្លាំងរបស់ខ្លួនបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2668.txt	សហរដ្ឋអាមេរិក ជាប្រទេសដែលដើរតួនាទីសំខាន់ជាងគេមួយក្នុងការចូលរួមចំណែកដោះស្រាយបញ្ហាជនភៀសខ្លួនសកល។ ប្រទេសមហាអំណាចមួយនេះចំណាយលុយច្រើនសន្ធឹកគាំទ្រស្ថាប័នទទួលបន្ទុកជនភៀសខ្លួន អង្គការពាក់ព័ន្ធនានា គិតត្រឹមដើមឆ្នាំនេះមកថ្ងៃ៣០ ខែកញ្ញា អាមេរិកទទួលយកជនភៀសខ្លួន ៧ម៉ឺននាក់ហើយ។	បញ្ហាជនភៀសខ្លួន និងបញ្ហាចំណាកស្រុកក្លាយជារឿងស្មុគស្មាញមួយសម្រាប់ពិភពលោក ហើយចំនួនជនភៀសខ្លួននាពេលបច្ចុប្បន្ន ក្លាយជាចំនួនខ្ពស់បំផុតមិនធ្លាប់ក្រោយសង្គ្រាមលោកលើកទី២ ។ សហគមន៍អន្តរជាតិ យល់ថាបញ្ហាជនភៀសខ្លួនមិនមែនជាបញ្ហាតំបន់ឡើយ តែវាជាបញ្ហាសកល ដែលគ្រប់ប្រទេសទាំងអស់ត្រូវរួមចំណែកដោះស្រាយ។ ជុំវិញការដោះស្រាយនេះ សហរដ្ឋអាមេរិកបានក្លាយជាប្រជាជាតិដែលរួមចំណែកសំខាន់ជាងគេក្នុងការដោះស្រាយវិបត្តិមួយនេះ ទាំងជួយគាំទ្រជាហិរញ្ញវត្ថុ និងបើកទ្វារទទួលយកជនភៀសខ្លួនបរទេស។ ក្នុងសន្និសីទសារព័ត៌មានជាមួយអ្នកសារព័ត៌មានបរទេសម្សិលមិញ លោកស្រី Anne Rechard ឧបការីរដ្ឋមន្ត្រីការបរទេសទទួលបន្ទុកកិច្ចការប្រជាជាជន ជនភៀសខ្លូន និងជនអន្តោប្រវេសន៍បានអះអាងថា សហរដ្ឋអាមេរិកបានចំណាយថវិការាប់ពាន់លានដុល្លារ និងបន្តគាំទ្រឬសហការជាមួយស្ថាប័នសំខាន់ៗដែលទទួលបន្ទុកជនភៀសខ្លួន ដើម្បីទ្រទ្រង់សកម្មភាពមនុស្សធម៌សង្គ្រោះនិងដោះស្រាយវិបត្តិជនភៀសខ្លួនពិភពលោក។ លោកស្រីថា រដ្ឋាភិបាលអាមេរិកបានផ្តល់ជំនួយទៅដល់ស្ថាប័ននិងអង្គការសង្គមស៊ីវិល ជាច្រើន មាន UNHCR អង្គការជនភៀសខ្លួនអន្តរជាតិ និងអង្គការជំនាញពាក់ព័ន្ធផ្សេងទៀតផង។ ក្រៅពីផ្តល់ជំនួយដល់ស្ថាប័នជំនាញ ក្រុងវ៉ាស៊ីនតោនផ្តល់ជំនួយមនុស្សធម៌ដោយផ្ទាល់ទៅរដ្ឋាភិបាលផងដែរ។ ជាឧទាហរណ៍ គ្រាន់តែជួយជនភៀសខ្លួន ក្នុងវិបត្តិនៅស៊ីរី អាមេរិបានចំណាយលុយប្រហែល ៤.៥ពាន់លានដុល្លារ ក្នុងជំនួយមនុស្សធម៌ ហើយថ្មីៗនេះអាមេរិកក៏ផ្តល់ជំនួយប្រហែល៤៧៨លានដុល្លារទៅឲ្យអ៊ីរ៉ាក់ដើម្បីដោះស្រាយបញ្ហាប្រឈមពាក់ព័ន្ធជនភៀសខ្លួននិងប្រជាជនរងគ្រោះព្រោះក្រុមរដ្ឋឥស្លាម។ ដោះស្រាយផ្សេងទៀតដែលសហរដ្ឋអាមេរិកកំពុងអនុវត្តដើម្បីសម្រាលបញ្ហាជនភៀសខ្លួន គឺការបើកទ្វារទទួលយកជនភៀសខ្លួនដែលចង់មករស់នៅសហរដ្ឋអាមេរិក។ លោកស្រី ឧបការីខាងលើបានបង្ហាញទិន្នន័យជនភៀសខ្លួនដែលអាមេរិកទទួលយកក្នុងឆ្នាំនេះ។ គ្រាន់តែពីដើមឆ្នាំមកដល់ថ្ងៃ ៣០ខែកញ្ញា ជនភៀសខ្លួនដែលមករស់នៅអាមេរិកមានចំនួន ៧ម៉ឺននាក់រួចទៅហើយ។ លោកស្រីបានប្រកាសថាចាប់ពីខែតុលាការនេះរដ្ឋាភិបាលអាមេរិកនឹងបង្កើនការទទួលយកជនភៀសខ្លួន ឲ្យដល់៨៥ពាន់នាក់ ហើយឆ្នាំបន្ទាប់ឲ្យដល់១០ម៉ឺននាក់ឯណោះ។ សូមបញ្ជាក់ថា សហរដ្ឋអាមេរិកទទួលយកជនភៀសខ្លួនមកពីទូទាំងពិភពលោក ប៉ុន្តែជនភៀសខ្លួនដែលបានទៅរស់នៅសហរដ្ឋអាមេរិកមានមកពីស៊ីរី អ៊ីរ៉ាក់ ប្រទេសអាហ្វ្រិក និងមីយ៉ាន់ម៉ាតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2669.txt	ម្សិលមិញនេះបេក្ខជនប្រធានាធិបតីដែលនាំមុខគេមកពីបក្សសាធារណរដ្ឋលោក ដូណាល់ត្រាំ (Donald Trump) បានលើកឡើងថា មជ្ឈិមបូពានឹងមានស្ថិរភាពប្រសិនបើមេដឹកនាំផ្តាច់ការអ៊ីរ៉ាក់ សាដាម ហ៊ូសេន និងមេដឹកនាំលីប៊ី ម៉ូអាម៉ា ហ្កាដាហ្វី នៅកាន់អំណាច។ សម្តីលោក អាចជាការវាយប្រហារគោលនយោបាយប្រធានាធិបតីអាមេរិកមុនៗជាពិសេសលោក បារ៉ាក់ អូបាម៉ា។	លោកដូណាល់ត្រាំ អះអាងថាវាជាការពិតដែលថាតំបន់មជ្ឈិមបូព៌ាមានសុវត្ថិភាពជាមុនបើមានវត្តមានមេដឹកនាំអ៊ីរ៉ាក់លោក សាដាម ហ៊ូសេន និងវត្តមានមេដឹកនាំលីប៊ីលោក ម៉ូអាម៉ា ហ្កាដាហ្វី។ លោកលើកឡើងបែបនេះដើម្បីតបសំណួ ឆ្លើយតបសំណួរក្នុងសារព័ត៌មាន NBC ម្សិលម្សិលថា «តើតំបន់មជ្ឈិមបូព៌ាពិតជាមានស្ថិរភាពនិងសុវត្ថិភាពជាងបច្ចុប្បន្នមែនឬទេ បើសិនមេដឹកនាំផ្តាច់ការអ៊ីរ៉ាក់ និងលីប៊ី មិនធ្លាក់ពីតំណែង?។ មហាសេដ្ឋីខាងលើ បានលើកយកហេតុផលថា បើសិនជាលោក សាដាម ហ៊ូសេន មិនត្រូវអាមេរិកទម្លាក់ពីតំណែងទេ ក្រុមរដ្ឋឥស្លាមក៏មិនមានវត្តមានមកដែរ។ អ្នកនយោបាយអាមេរិករូបនេះទទួលស្គាល់ថា វត្តមានក្រុមរដ្ឋឥស្លាមមានកំណើតដោយសារតែការផ្លាស់ប្តូររបបដឹកនាំនៅទីនោះ ហើយវាក៏ជាចំណែកខុសរបស់សហរដ្ឋអាមេរិកផងដែរ។ បេក្ខជនប្រធានាធិបតីសម្រាប់ការបោះឆ្នោតឆ្នាំ ២០១៦ នេះ បានអធិប្បាយថែមទៀត ពីបញ្ហានៅក្នុងប្រទេសលីប៊ី។ លោកសង្កត់ធ្ងន់ថា ការទម្លាក់លោក ហ្កាដាហ្វីពីតំណែង ជាចំណុចរបត់នយោបាយមួយយ៉ាងធំសម្រាប់ប្រទេសសម្បូរប្រេងនេះ ហើយអវត្តមានលោក ហ្កាដាហ្វីបានធ្វើឲ្យប្រទេសដែលធ្លាប់មានស្ថិរភាព និងមានសន្តិភាពធ្លាក់ចុះអន្តរាយក្នុងភាពចលាចល។ បើតាមសម្តីលោក ដូណាល់ត្រាំ បើសិនគ្មានការទម្លាក់ ហ្កាដាហ្វី ក៏មិនមានករណីវាយប្រហារស្ថានកុងស៊ុលអាមេរិកនៅលីប៊ី និងសម្លាប់ឯកអគ្គរដ្ឋទូតអាមេរិកដែរ។ ក្នុងឆ្នាំ ២០១២ ស្ថានកុងស៊ុលអាមេរិកបានរងការវាយប្រហារយ៉ាងដំណំ ហើយឯកអគ្គរដ្ឋទូតអាមេរិកប្រចាំប្រទេសលីប៊ី បានស្លាប់ក្នុងឧបទ្ទវហេតុនេះដែរ។ ក្រៅពីឆ្លើយតបសំណួរខាងលើ អ្នកនយោបាយខាងលើនេះក៏ បានរំលឹកជាថ្មីដល់អ្នកនយោបាយអាមេរិកឯទៀតជុំវិញការអន្តរាគមន៍នៅក្នុងទឹកដីស៊ីរីបច្ចុប្បន្នដែរ។ លោក ត្រាំ ជឿជាក់ថា ស្ថានភាពនៅស៊ីរីនឹងឈានទៅស្ថានភាពមួយដែលមិនខុសពីអ៊ីរ៉ាក់ និងលីប៊ីឡើយ។ យ៉ាងណាក៏ដោយ លោកឆ្លៀតបញ្ជាក់ថា លោកមិនដែលគិតថា អាសាដ ជាមនុស្សល្អឡើយ ប៉ុន្តែលោកនៅតែជឿថា ក្រុមឧទ្ទាមដែលវាយប្រហារប៉ងផ្តួលរលំរបបលោក អាសាដ នោះអាក្រក់ជាង។ នេះបញ្ជាក់ថា អ្នកនយោបាយអាមេរិកនេះ បង្ហាញជំហរមួយប្រឆាំងការអន្តរាគមន៍ប៉ងផ្តួលរំលំរបបដឹកនាំនៅស៊ីរី ដែលកំពុងអនុវត្តដោយរដ្ឋបាលលោក បារ៉ាក់ អូបាម៉ា។ ប៉ុន្តែ អ្នកនយោបាយអាមេរិកជាច្រើន មិនគិតថា លោក ដូណាល់ត្រាំ អាចដឹង ឬស្វែងយល់បានច្បាស់ពីបញ្ហានយោបាយនិងសង្គ្រាមនៅស៊ីរីបានច្រើនឡើយ។ លោក ត្រាំ ត្រឹមតែនិយាយឲ្យរួចពីមាត់ និងប្រឹងទិតៀនរបបដឹកនាំលោក អូបាម៉ា ដើម្បីទាញប្រជាប្រិយភាពប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_267.txt	អាម៉េរិកបានរឹបអូសយន្តហោះរបស់ប្រធានាធិបតីវេណេស៊ុយអេឡា លោក នីកូឡាស ម៉ាឌុយរ៉ូ នៅសាធារណរដ្ឋដូមីនីក នៅថ្ងៃទី២ ខែកញ្ញា ដោយសារបំពានទណ្ឌកម្ម និងការនាំចេញខុសច្បាប់។	យន្តហោះដែលអាម៉េរិករឹបអូសជាប្រភេទ Dassault Falcon 900EX ដែលប្រើប្រាស់ដោយប្រធានាធិបតីវ៉េណេស៊ុយអេឡាលោក នីកូឡាស ម៉ាឌុយរ៉ូ និងសមាជិករដ្ឋាភិបាលរបស់លោក។ ក្រសួងយុត្តិធម៌អាម៉េរិកបានប្រកាសថា យន្តហោះនេះត្រូវបានវ៉េណេស៊ុយអេឡាទិញដោយខុសច្បាប់។ អគ្គរដ្ឋអាជ្ញាលោក Merrick Garland បានលើកឡើងនៅក្នុងសេចក្តីថ្លែងការណ៍មួយថា ៖« ក្រសួងយុត្តិធម៌បានរឹបអូសយន្តហោះដែលទិញដោយខុសច្បាប់ក្នុងតម្លៃ ១៣លានដុល្លារតាមរយៈក្រុមហ៊ុនមួយដែលបានរត់ពន្ធចេញពីអាម៉េរិកសម្រាប់ប្រើប្រាស់ដោយ លោក នីកូឡាស ម៉ាឌុយរ៉ូ និងសហការីរបស់លោក»។ ភាគីអាម៉េរិក បានបន្តពន្យល់ថា យន្តហោះនេះត្រូវបាននាំចេញដោយខុសច្បាប់ពីអាម៉េរិកទៅកាន់វេណេស៊ុយអេឡាតាមរយៈសមុទ្រការ៉ាប៊ីនក្នុងខែមេសា ឆ្នាំ ២០២៣។ ចាប់តាំងពីខែឧសភា ឆ្នាំ២០២៣ ត្រូវបានប្រើប្រាស់ជាចម្បងដោយលោក ម៉ាឌុយរ៉ូ ក្នុងការធ្វើដំណើរទស្សនៈកិច្ចផ្លូវរដ្ឋនានា។ ភ្លាមៗ រដ្ឋាភិបាលវ៉េណេស៊ុយអេឡាបានចេញសេចក្តីថ្លែងការណ៍ថ្កោលទោសការរឹបអូសនេះ ដោយចាត់ទុកជាអំពើប្លន់។ «ជាថ្មីម្តងទៀត អាជ្ញាធរអាម៉េរិកបានរឹបអូសដោយខុសច្បាប់នូវយន្តហោះដែលប្រើប្រាស់ដោយប្រធានាធិបតីវេណេស៊ុយអេឡា ដោយគ្រាន់តែបង្ហាញពីសកម្មភាពរបស់ពួកគេជាមួយនឹងវិធានការបង្ខិតបង្ខំខុសច្បាប់ និងឯកតោភាគីដែលពួកគេបានដាក់នៅទូទាំងពិភពលោក»។ រដ្ឋាភិបាលវេណេស៊ុយអេឡាបានថ្កោលទោសអាម៉េរិកយ៉ាងដូច្នេះ។ ជាមួយគ្នានេះ រដ្ឋាភិបាលដូមីនីកបានពន្យល់ថា ខ្លួនមិនចូលរួមក្នុងដំណើរការស៊ើបអង្កេតរបស់អាម៉េរិកទាក់ទងនឹងយន្តហោះនេះទេ។ ការរឹបអូសយន្តនេះ បានធ្វើឲ្យទំនាក់ទំនងរវាងវ៉េណេស៊ុអេឡា និងអាម៉េរិកកាន់តែមានភាពប្រេះឆាខ្លាំងឡើង។ ថ្មីៗនេះ អាម៉េរិកបានដាក់សម្ពាធលើរដ្ឋាភិបាលវេណេស៊ុយអេឡា ឱ្យបញ្ចេញទិន្នន័យលម្អិតភ្លាមៗពាក់ព័ន្ធនឹងការបោះឆ្នោតជ្រើសប្រធានាធិបតីក្នុងប្រទេសនេះ ពីព្រោះទីក្រុងវ៉ាស៊ីនតោនសង្ស័យចំពោះជ័យជម្នះរបស់លោកម៉ាឌូរ៉ូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2670.txt	ការអនុម័តច្បាប់ការពារជាតិជប៉ុនថ្មី នឹងធ្វើឲ្យកងទ័ពជប៉ុនអាចចេញអន្តរាគមន៍ ឬ ច្បាំងក្រៅប្រទេស។ ជាពិសេសនោះ ជប៉ុនអាចប្រើប្រាស់សិទ្ធិការពារខ្លួន រាល់ស្ថានភាពដែលគំរាមកំហែងដល់សន្តិសុខជប៉ុន។ ជុំវិញបញ្ហានេះ រដ្ឋាភិបាលកូរ៉េខាងត្បូង បានអះអាងថាសិទ្ធិនេះ មិនអាចប្រើប្រាស់នៅក្នុងឧបទ្វីបកូរ៉េដោយមិនមានការអនុញ្ញាត ទោះបីជាជប៉ុនអាចចូលរួមកងកម្លាំងជាមួយនឹងអាមេរិកក៏ដោយ។	លោក ទេព អ៊ីវីសាល លម្អិតព័ត៌មាននេះ រដ្ឋមន្ត្រីការពារជាតិកូរ៉េខាងត្បូងលោក ហាន មិនគូ (Han Min-koo) បានថ្លែងការណ៍កាលពីម្សិលមិញនេះថា កូរ៉េខាងត្បូងមានសិទ្ធិគ្រប់គ្រាន់ក្នុងការច្រានចោលនូវសំណើរបស់អាមេរិកសម្រាប់ការចូល អន្តរាគមន៍របស់កងទ័ពជប៉ុននៅក្នុងឧបទ្វីបកូរ៉េនៅពេលដែលមានស្ថានភាពតានតឹង។ ក្រោយពីច្បាប់ការពារថ្មីរបស់ជប៉ុន ត្រូវបានអនុម័តជាផ្លូវការ រដ្ឋជិតខាងក៏ចាប់ផ្តើមសម្តែងការព្រួយបារម្ភ ដ្បិត ច្បាប់ថ្មីនេះនឹងអនុញ្ញាតឲ្យកងទ័ពជប៉ុនអាចអន្តរាគមន៍ និង ប្រើសិទ្ធិការពារខ្លួននៅក្នុងឧបទ្វីបកូរ៉េក្រោមការការពារដោយសហរដ្ឋអាមេរិក។ ជាពិសេសនោះ ជប៉ុន ក៏អាចប្រើសិទ្ធិការពារខ្លួនទៅលើសកម្មភាពបង្កសង្គ្រាមរបស់កូរ៉េខាងជើងផងដែរ។ យ៉ាងណាក៏ដោយ រដ្ឋមន្ត្រីការពារជាតិកូរ៉េខាងត្បូង ហាន មិនគូ បានលើកឡើងថាបើគ្មានការអនុញ្ញាត ពីកូរ៉េខាងត្បូង ជប៉ុនមិនអាចចូលអន្តរាគមន៍លើបញ្ហានៅឧបទ្វីបកូរ៉េបាននោះទេ។ លោកបន្ថែមទៀតថា ការគ្រប់គ្រងលើប្រតិបត្តិការសង្គ្រាម គឺស្ថិតទៅលើការសម្រេចរបស់ប្រធានាធិបតីកូរ៉េខាងត្បូង និង អាមេរិក ពោលគឺបើមេដឹកនាំទាំងពីរមិនអនុញ្ញាត ជប៉ុនមិនអាចគ្មានសិទ្ធិដែរ។ ហើយ ជប៉ុន គួរតែសុំ ការអនុញ្ញាត និង ព្រមព្រៀងពីរដ្ឋាភិបាលកូរ៉េខាងត្បូង មុននឹងអនុវត្តសិទ្ធិខ្លួនដើម្បីប្រឆាំងទៅនឹងកូរ៉េខាងជើង។ មួយវិញទៀត រដ្ឋាភិបាលកូរ៉េខាងត្បូង ក៏គ្រោងនឹងពិភាក្សាការអនុវត្តសិទ្ធិការពារខ្លួនជាមួយនឹងជប៉ុន ដ្បិត ច្បាប់ការពារថ្មី មិនបានកំណត់ច្បាស់លាស់ពីបញ្ហាដែលជប៉ុនអាចចូលរួមអន្តរាគមន៍។ សូមរម្លឹកផងដែរ បច្ចុប្បន្ន សន្តិសុខកូរ៉េខាងត្បូង ក៏ត្រូវបានធានាដោយអាមេរិកផងដែរ។ ក្នុងនោះ ក្រោយពីបញ្ចប់សង្គ្រាមឧបទ្វីបកូរ៉េឆ្នាំ១៩៥0-១៩៥៣ យ៉ាងហោចណាស់មានកងទ័ពអាមេរិកប្រមាណបីម៉ឺននាក់បញ្ឈរជើងនៅកូរ៉េខាងត្បូង។ ទោះបីជាជប៉ុន និង កូរ៉េខាងត្បូង សុទ្ធសឹងតែជាសម្ពន្ធ័មិត្ត និង ទទួលបានការការពារពីអាមេរិកដូចគ្នាក៏ដោយ បញ្ហាឧបទ្វីបកូរ៉េ មិនអាចប្រើប្រាស់កងកម្លាំងយោធាដើម្បីបញ្ចប់បញ្ហានេះទេ។ នេះ មានន័យថា បើជប៉ុន ហ៊ានលូកដៃជ្រៅក្នុងឧបទ្វីបកូរ៉េ នោះភាពតានតឹងនឹងធ្លាក់ចូលក្នុងស្ថានភាពកាន់តែធ្ងន់ធ្ងរ។ មួយវិញទៀត បើក្រឡេកមើលប្រវត្តិសាស្ត្រកូរ៉េខាងត្បូង និង ជប៉ុន ប្រទេសទាំងពីរមានភាពល្អក់ កករជាមួយនឹងគ្នាជាច្រើន ដ្បិតជប៉ុនធា្លប់បំពានទៅលើប្រជាជនកូរ៉េជាពិសេសបញ្ហាទាសភាពផ្លូវភេទ ៕ លោក ទេព អ៊ីវីសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2671.txt	រដ្ឋាភិបាលវៀតណាម បានថ្កោលទោស និង ទាមទារសំណងពីរដ្ឋាភិបាលថៃលើការបាញ់អ្នកនេសាទ ជនជាតិវៀតណាមបីនាក់ ។ ការទាមទារនេះ ធ្វើឡើងក្រោយពីអ្នកនេសាទជនជាតិវៀតណាមបីនាក់ ត្រូវបានអាជ្ញាធរថៃបាញ់ ខណៈពេលដែលពួកគេចូលនេសាទខុសច្បាប់ក្នុងប្រទេសថៃ។ នេះបើយោងតាម សារព័ត៌មានNation។	អ្នកនាំពាក្យក្រសួងការបរទេសវៀតណាម លោក លី ហៃប៊ិញ (Le Hai Binh) បានលើកឡើងថា រដ្ឋាភិបាលវៀតណាមពិតជាថ្កោលទោសយ៉ាងខ្លាំងចំពោះអំពើអមនុស្សធម៌ និង ការប្រើប្រាស់កង កម្លាំងរបស់អាជ្ញាធរថៃលើពលរដ្ឋរបស់ខ្លួន។ លោក បានបន្ថែមទៀតថា ទោះបីជាទូកបានចូលទៅ នេសាទដោយខុសច្បាប់ក៏ដោយ អាជ្ញាធរថៃមិនគូរប្រើប្រាស់កងកម្លាំងច្រើនរហូតដល់ការបាញ់ សម្លាប់នោះទេ។ វៀតណាម ក៏បានទទួចអាជ្ញាធរថៃដើម្បីធ្វើការស៊ើបអង្កេតទៅលើភាគីពាក់ពន្ធ័ និង ផ្តល់សំណង សមរម្យទៅកាន់ជនរងគ្រោះ និង ក្រុមគ្រួសាររបស់ពួកគេផងដែរ។ បន្ថែមពីនេះ វៀតណាម ក៏បាន លើកឡើងថា រដ្ឋាភិបាលថៃគួរតែទទួលខុសត្រូវចំពោះសកម្មភាពរបស់ខ្លួនដើម្បីផលប្រយោជន៍និង ថែរក្សាទំនាក់ទំនងល្អរវាងរដ្ឋទាំងពីរ។ ជុំវិញបញ្ហានេះ អាជ្ញាធរថៃ បានទទួលស្គាល់ចំពោះចំណាត់ការរបស់ខ្លួន តែបានអះអាងថា វាគ្រាន់តែ ជាឧប្បទ្ទវហេតុតែប៉ុណ្ណោះ។ មួយវិញទៀត អាជ្ញារធរថៃ បានអះអាងថា ការបាញ់ទៅកាន់ក្រុម អ្នកនេសាទវៀតណាម គឺគ្រាន់តែជាការបាញ់គំរាមប៉ុណ្ណោះ ដ្បិតអ្នកនេសាទទាំងនោះបានចូល នេសាទក្នុងអធិបតេយ្យថៃខុសច្បា់ និងថែមទាំងប្រើប្រាស់អាកប្បកិរិយាច្រងេងច្រងាងទៀតផង។ យ៉ាងណាក៏ដោយ រដ្ឋាភិបាលថៃ មិនទាន់មានការឆ្លើយតបចំពោះការទាមទារសំណងរបស់វៀតណាម នៅឡើយនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2672.txt	លោក តូនី អាបូត ត្រូវចុះចេញពីតំណែងជានាយករដ្ឋមន្ត្រីនៅពេលដ៏ខ្លីខាងមុខក្រោយមានការបោះឆ្នោតក្នុងចំណោមសមាជិកបក្សសេរីភាព ដោយលោកបានសំឡេងគាំទ្រតិចតួចត្រឹម៤៤សំឡេងប៉ុណ្ណោះ ខណៈដៃគូប្រជែងរបស់លោក គឺលោក Malcolm Turnbull បានទទួលសំឡេងគាំទ្រច្រើនជាង១០សំឡេង។ បើតាមមន្ត្រីរដ្ឋាភិបាលអូស្ត្រាលីលោក អាបូត ត្រូវសរសរលិខិតបញ្ជូនទៅទេសាភិបាលតំណាងឲ្យម្ចាស់ក្សត្រីយ៍អង់គ្លេសអេលីហ្សាបែត ដើម្បីលាលែងចេញពីតំណែង។ ក្រោយមានការលាលែងពីតំណែងជាផ្លូវការហើយ មេដឹកនាំថ្មីនឹងស្បថចូលកាន់តំណែងបន្តលោក អាបូត ផងដែរ។	បើតាមការបញ្ជាក់របស់លោក Malcolm Turnbull ដែលជាអតីតរដ្ឋមន្ត្រីទូរគមនាគមន៍ ទោះមានការទម្លាក់លោក អាបូត ពីតំណែងក៏ដោយ ក៏មិនមានការរៀបចំបោះឆ្នោតមុនអាណត្តិដែរ។ ដែលនេះមានន័យថាសភានៅបន្តដឹកនាំស្ថាប័ននីតិបញ្ញត្តិរហូតដល់ផុតអាណត្តិ។ ចំណែកការបោះឆ្នោតក្នុងបក្សនេះដែរ សមាជិកបក្សបានបន្តផ្តល់សេចក្តីទុក្ខចិត្តដល់លោកស្រី Julie Bishop រដ្ឋមន្ត្រីការបរទេសអូស្ត្រាលីឲ្យបន្តកាន់តំណែងជាអនុប្រធានបក្សដដែល។ យ៉ាងណាក៏ដោយ មិនមានព័ត៌មានលម្អិតឡើយ ជុំវិញការទម្លាក់នាយករដ្ឋមន្ត្រីអូស្ត្រាលីបច្ចុប្បន្នចេញពីតំណែងដោយការបោះឆ្នោតក្នុងបក្សនេះ។ ប៉ុន្តែមុនមានការបោះឆ្នោតក្នុងបក្ស លោក Turnbull ក៏បានថ្លែងវាយប្រហារលោក អាបូត ខ្លាំងៗកាលពីព្រឹកមិញនេះដោយអះអាងថា បើលោក អាបូត នៅកាន់តំណែងទៀត រដ្ឋាភិបាលចម្រុះបច្ចុប្បន្ននឹងចាញ់ឆ្នោតជាក់ជាមិនខាន។ ក្រោយមកស្រាប់តែមានកិច្ចប្រជុំបោះឆ្នោតក្នុងបក្សដកសេចក្តីទុកចិត្តប្រធានបក្សតែម្តង។ គេត្រឹមដឹងថាក្រោមការដឹកនាំរបស់លោក អាបូត អូស្ត្រាលីប្រឈមបញ្ហាច្រើនរួុមមានបញ្ហាសង្គម នយោបាយ សេដ្ឋកិច្ច ហើយគោលនយោបាយសេដ្ឋកិច្ចរបស់រដ្ឋាភិបាលបច្ចុប្បន្នមិនជួយឲ្យសេដ្ឋកិច្ចអូស្ត្រាលីដើរទៅមុខរហ័សសោះ។ សូមបញ្ជាក់ថា តាំងពីឆ្នាំ២០១៣រហូតដល់មានការទម្លាក់លោក អាបូត នេះ អូស្ត្រាលីមាននាយករដ្ឋមន្ត្រី៣រូបរួចទៅហើយ ហើយនាយករដ្ឋមន្ត្រីថ្មីដែលនឹងស្បថចូលកាន់តំណែងខាងមុខនឹងក្លាយជានាយករដ្ឋមន្ត្រីទី៤ ។ ក្នុងឆ្នាំ២០១៣ លោកស្រី Julia Gillard ធ្លាក់ពីតំណែង ហើយលោក Kevin Rudd បានឡើងកាន់តំណែងជំនួស។ ក្រោយមកក្នុងការបោះឆ្នោតឆ្នាំ២០១៣ លោក តូនី អាបូ ស្រាប់តែឈ្នះឆ្នោតហើយឡើងកាន់តំណែងជានាយករដ្ឋមន្ត្រីតែម្តងរហូតដល់បច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2673.txt	ការអនុម័តច្បាប់ការពារសន្តិសុខថ្មីរបស់រដ្ឋាភិបាលក្រុងតូក្យូ មិនត្រឹមតែធ្វើឲ្យមានប្រតិកម្មពីសំណាក់ បក្សនយោបាយ និង ប្រជាជនជប៉ុននោះទេ តែរដ្ឋជិតខាង ក៏បានសម្តែងការព្រួយបារម្ភ និង រិះគន់ ផងដែរ។ ច្បាប់ថ្មីរបស់ជប៉ុនដែលអនុញ្ញាតឲ្យកងទ័ពអាចចេញច្បាំងក្រៅប្រទេសបាន ត្រូវបានរដ្ឋាភិបាលក្រុងព្យុងយ៉ាង ចាត់ទុកថាជាផ្លូវមួយសម្រាប់ជប៉ុនដើម្បីឈ្លានពានរដ្ឋខាងក្រៅ។	កាលពីចុងសបា្តហ៍កន្លងទៅនេះ រដ្ឋាភិបាលកូរ៉េខាងជើង បានចោទច្បាប់ការពារសន្តិសុខថ្មីរបស់ជប៉ុន ថា គឺធ្វើឡើងដើម្បីជាមធ្យោបាយមួយសម្រាប់ឈ្លានពានប្រទេសដទៃ។ ការចោទប្រកាន់នេះ ធ្វើឡើងបន្ទាប់ពីសភាជប៉ុន បានអនុម័តលើសេចក្តីព្រាងច្បាប់ការពារសន្តិសុខថ្មីដ៏ចម្រូងចម្រាស។ យោងតាមសេចក្តីថ្លែងការណ៍ដែលប្រកាសដោយអ្នកនាំពាក្យក្រសួងការបរទេសកូរ៉េខាងជើង ការអនុម័តច្បាប់សន្តិសុខ នឹងជួយសម្រួលប្រតិបត្តិការយោធាជប៉ុននៅគ្រប់ទីកន្លែងរបស់ពិភពលោក ក្រោម ការការពារ នៃការការពារសន្តិភាពនិងសន្តិសុខ និង ការជ្រោមជ្រែងពីកងកម្លាំងសហរដ្ឋអាមេរិក និង ធ្វើឲ្យជប៉ុនអាចបញ្ជូនកងទ័ពរបស់ខ្លួនទៅបរទេសគ្រប់ពេលវេលា។ បន្ថែមពីនេះ កូរ៉េខាងជើង ក៏បានប្រកាសបន្តពង្រីកឲ្យមានតុល្យភាពនៃសង្គ្រាម ដើម្បីទប់ទល់ជាមួយ នឹងស្ថានភាពដែលបង្ហាញពីការសម្រេចរបស់ប្រទេសមួយក្នុងការប្រើប្រាស់សិទ្ធិការពារខ្លួន។ ក្នុងន័យ នេះ មានន័យថាកូរ៉េខាងជើងមិនបណ្តោយឲ្យជប៉ុនប្រើប្រាស់សិទ្ធិការពារខ្លួនគ្រប់ពេលនោះទេ។ សូមរម្លឹកផងដែរថា កាលពីថ្ងៃសៅរ៍សបា្តហ៍មុននេះ សភាជាន់ខ្ពស់ជប៉ុនអនុម័តលើច្បាប់សន្តិសុខថ្មីទាំងមានការតវ៉ាពីសំណាក់ប្រជាជនរាប់ម៉ឺននាក់។ ច្បាប់ថ្មីនោះ នឹងធ្វើឲ្យជប៉ុនអាចពង្រីកអំណាច យោធារបស់ខ្លួនកាន់តែខ្លាំងនិងថែមទាំងអាចបញ្ជូនទៅអន្តរាគមន៍ក្រៅប្រទេសលើកដំបូងក្នុងប្រវត្តិសាស្ត្រជប៉ុនប្រាំពីរទស្សវត្សរ៍។ ជាពិសេសនោះ លោកនាយករដ្ឋមន្ត្រីជប៉ុន ស្ហ៊ិនហ្សូ អាបេ បានបញ្ជាក់ ថា ច្បាប់នេះ នឹងធ្វើឲ្យជប៉ុនអាចការពារខ្លួនពីការបំពានពីរដ្ឋខាងក្រៅ។ យ៉ាងណាក៏ដោយ នេះ គឺជារឿងដែលគួរឲ្យភ្ញាក់ផ្អើលនៅពេលកូរ៉េខាងជើង ចេញមុខរិះគន់ជប៉ុនដែល ជាភាគីសន្ទនាប្រាំមួយ(Six Party Talk) ដូចគ្នា និង ជាប្រទេសជិតខាង លើបញ្ហសន្តិសុខ ដ្បិតខ្លួន កំពុងតែបន្តសកម្មភាពដែលកំពុងតែគម្រាមកំហែងដល់ពិភពលោក។ សកម្មភាពរបស់កូរ៉េខាងជើង នោះគឺ រដ្ឋាភិបាលកូរ៉េខាងជើង ទើបតែប្រកាសដំណើរការឡើងវិញនូវរោងចក្រផលិតអាវុធនុយក្លេអ៊ែរ បរមាណូដែលផ្អាកដំណើរការរយៈពេល៧ឆ្នាំ និង ត្រៀមបាញ់មីស៊ីលចម្ងាយឆ្ងាយដែលភ្ជាប់ជាមួយនឹងផ្កាយរណបស៊ើបអង្កេតដែលរដ្ឋាភិបាលកូរ៉េខាងជើងថាជាផ្កាយរណបថ្មីបំផុតរបស់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2674.txt	លោក Donald Trump បេក្ខជននាំមុខនិងជាមហាសេដ្ឋី បានស្ថិតនៅចំណុច កណ្តាល ហើយបានទទួលការរិះគន់យ៉ាងខ្លាំង នៅពេលដែលគូប្រកួតប្រជែងប្រធានាធិបតី ខាងគណបក្សសាធារណរដ្ឋ១១នាក់ផ្សេងទៀតសម្រាប់ឆ្នាំ២០១៦ បានធ្វើការជជែកដេញដោលលើកទី២របស់ខ្លួនកាលពីរសៀលថ្ងៃពុធទី ១៦ ខែកញ្ញា នេះ។	សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2675.txt	វិបត្តិជនភៀសខ្លួន បានក្លាយជាបញ្ហាចម្រូងចម្រាសដ៏ធ្ងន់ធ្ងរហើយសម្រាប់សហភាពអឺរ៉ុប ដ្បិតរដ្ឋសមាជិកនីមួយៗបរាជ័យក្នុងការសម្រាលបន្ទុកគ្នាក្នុងការទទួលយកជនភៀសខ្លួន។ គួរកត់សម្គាល់នោះហុងគ្រីបានក្លាយជារដ្ឋដំបូងដែលឈានដល់ដំណាក់កាលមួយដែលតឹងរឹងជាងគេ រហូតដល់ប្រើប្រាស់កងកម្លាំងទ័ពដើម្បីទប់ស្កាត់ទៅជនភៀសខ្លួន។	សភាហុងគ្រី បានអនុម័តច្បាប់ថ្មីស្តីពីការប្រើប្រាស់ទាហាន ដើម្បីទប់ស្កាត់នឹងលំហូរជនភៀសខ្លួនរាប់ពាន់នាក់ក្រោមសម្លេងគាំទ្រ១៥១ ប្រឆាំង ១២ និង អនុប្បវាទ២៧ ។ ច្បាប់ថ្មីនេះ នឹងអនុញ្ញាតឲ្យរដ្ឋាភិបាលហុងគ្រីអាចប្រើប្រាស់កងទ័ពដោយស្របច្បាប់ដើម្បីចាត់វិធានការទៅលើជនភៀសខ្លួនដែលកំពុងតែសម្រុកចូលក្នុងប្រទេស ថ្វីដ្បិត រដ្ឋអឺរ៉ុបមួយចំនួនចាត់ទុកថាចំណាត់ការខុសពីចក្ខុវិស័យរបស់សហភាពអឺរ៉ុបក៏ដោយ។ បើយោងតាមច្បាប់ថ្មី កងកម្លាំងទាហានហុងគ្រី អាចប្រើប្រាស់អាវុធដែលមិនបណ្តាលឲ្យបាត់បង់ជីវិតដោយស្របច្បាប់ដើម្បីទប់ស្កាត់ទៅនឹងជនភៀសខ្លួនដែលសម្រុកចូលក្នុងប្រទេស។ អាវុធនោះដូចជា គ្រាប់កាំភ្លើងជ័រ កាំភ្លើងសំណាញ់ និង គ្រាំបែកឧស្ម័នបង្ហូរទឹកភ្នែក។ សម្លឹកផងដែរថា កាលពីថ្មីៗនេះ រដ្ឋាភិបាលហុងគ្រី បានបិទព្រំដែនជាមួយនឹងប្រទេសសើបប៊ី ដែលធ្លាប់តែឲ្យប្រជាជនចេញចូលដោយសេរីអស់រយៈពេល២ទសវត្សរ៍ហើយនោះ។ លើសពីនេះទៅទៀតសភាហុងគ្រី ក៏បានអនុម័តច្បាប់អន្តោប្រវេសន៍ថ្មីដើម្បីកាត់ទោសទៅលើជនភៀសខ្លួនខុសច្បាប់ដែលចូលទៅក្នុងប្រទេសដោយពួកគេអាចនឹងត្រូវបណ្តេញចេញពីប្រទេសនិង ប្រឈមនឹងបទឧក្រិដ្ឋផងដែរ ។ ទោះបីជាចំណាត់ចុងក្រោយរបស់រដ្ឋាភិបាលហុងគ្រី ហាក់ដូចជាអមនុស្សធម៌ និង តឹងរឹងបន្តិច តែគេមិនអាចបន្ទោសរដ្ឋាភិបាលហុងគ្រីទាំងស្រុងនោះទេ។ នោះ ក៏ព្រោះតែ វិធានការនេះត្រូវបានធ្វើឡើងក្រោយពីរដ្ឋមន្ត្រីសហភាពអឺរ៉ុប បានបរាជ័យលើកិច្ចព្រមព្រៀងក្នុងការកំណត់កូតាដើម្បីទទួលជនភៀសខ្លួនប្រមាណជាងដប់ម៉ឺននាក់ដែលបានមកដល់អឺរ៉ុបដើម្បីជាការជួយសម្រួលបន្ទុកគ្នា។ អ្វីដែលគួរកត់សម្គាល់នោះរដ្ឋាភិបាលហុងគ្រីក៏ធ្លាប់ថ្លែងសុន្ទរកថាការពារចំណាត់របស់ហុងគ្រីរួចទៅហើយ។ ក្នុងនោះលោកនាយករដ្ឋមន្ត្រី Viktor Orban បានអះអាងថាហុងគ្រី អាចការពារព្រំដែនរបស់ខ្លួនតាមអ្វីដែលអាចធ្វើទៅបាន ប្រសិនបើអឺរ៉ុបមិនចង់ការពារព្រំដែនរបស់ខ្លួនក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2676.txt	រដ្ឋាភិបាលហុងគ្រី ប្រកាសដាក់ប្រទេសក្នុងភាពប្រកាសអាសន្ន ក្រោយពីបានបិទព្រំដែនជាមួយនឹង សើបបៀរ ហើយ ធ្វើឲ្យមានជនភៀសខ្លួនជាច្រើនបានកកស្ទះនិង កំពុងព្យាយាមចូលទៅក្នុងប្រទេសហុងគ្រីដោយខុសច្បាប់។ ការឈាន ដល់ការប្រកាសដាក់ប្រទេសក្នុងភាពអាសន្ននេះ កើតឡើង ក្រោយពីសហភាពអឺរ៉ុបបានបរាជ័យលើកិច្ចព្រមព្រៀងទទួលយកជនភៀសពីស៊ីរី និង អាហ្វហ្គានីស្ថាន។	ចុងក្រោយ រដ្ឋាភិបាលហុងគ្រី បានសម្រេចប្រកាសដាក់តំបន់ភាគខាងត្បូងនៃប្រទេសក្នុងភាព ប្រកាសអាសន្ន ដោយសារតែមានជនភៀសខ្លួនខុសច្បាប់ជាច្រើនបានកំពុងតែព្យាយាមចូលទៅក្នុង ហុងគ្រី ក្រោយពីរដ្ឋាភិបាលហុងគ្រី បិទច្រកព្រំដែនជាមួយនឹងសើបបៀរ។ ជនភៀសខ្លួនរាប់រយនាក់ កំពុងតែកកស្ទះនៅតាមបណ្តោយព្រំដែនប្រទេសហុងគ្រី និង សើបបៀរ ដែលបានឡោមពទ្ធ័ទៅដោយរបងលួសជ្រោងច្រុះ។ ការសម្រេចចិត្តធ្វើបែបនេះ គឺស្របទៅនឹងច្បាប់អន្តោប្រវេសន៍ថ្មីរបស់ហុងគ្រី ដែលទើបតែចូលជាធរមានកាលថ្ងៃម្សិលមិញនេះ។ តាមច្បាប់នេះដែរ ប្រសិនបើ ជនភៀស ហ៊ានចូលហុងគ្រីដោយខុសច្បាប់នោះ ពួកគេនឹងត្រូវប្រឈមនឹងទោសពន្ធនាគារ និង ចាប់បញ្ជូនទៅក្រៅវិញ។ រដ្ឋមន្ត្រីការបរទេសហុងគ្រីលោក Peter Szijjarto បានអះអាងថា រដ្ឋាភិបាលហុងគ្រី នឹងដាក់ពង្រាយរបងលួសបន្ថែមទៀត នៅតាមព្រំដែនជាមួយប្រទេសរ៉ូម៉ានៀរ ដើម្បីទប់ស្កាត់នូវលំហូរជនភៀសខ្លួនច្បាប់ជាច្រើននាក់។ យ៉ាងណាមិញ រដ្ឋាភិបាលរ៉ូម៉ានៀរ បានប្រតិកម្មទៅនឹងចំណាត់ការចុងក្រោយរបស់ហុងគ្រី ដោយបានចាត់ទុកថា ការដាក់របងរវាងរដ្ឋសមាជិកសហភាពអឺរ៉ុបដែលជាដៃគូយុទ្ធសាស្ត្រ គឺមិនសមស្របទៅនឹងចក្ខុវិស័យនយោបាយរបស់សហភាពអឺរ៉ុបនោះទេ។ ជុំវិញនៃរឹតត្បិតនៅតាមព្រំដែននេះ មិនមែនធ្វើឡើងតែនៅក្នុងហុងគ្រីនោះទេ ពោលគឺសមាជិក សហភាពអឺរ៉ុប បានចាប់ផ្តើមរឹតបន្តឹងតាមច្រកព្រំដែនរបស់ខ្លួននីមួយៗដែលធ្លាប់តែអនុញ្ញាតឲ្យចេញចូលដោយសេរីអស់រយៈពេលជាង២០ឆ្នាំហើយនោះ។ តួយ៉ាងណា ប៉ូឡូញ និង ហូឡង់ ក៏កំពុងតែ រៀបចំវិធានដូចទៅនឹងហុងគ្រី។ ហើយ បើងាកទៅមើលព្រំដែនរវាងអូទ្រីស និង អាល្លឺម៉ង់ ក៏បានរឹត្បិត កាន់តែខ្លាំងឡើង។ សូមរម្លឹកផងដែរថា ក្រោយពីវិបត្តិជនភៀសខ្លួនផ្ទុះឡើង រដ្ឋមន្ត្រីសហភាពអឺរ៉ុប បើកកិច្ចប្រជុំបន្ទាន់មួយដើម្បីស្វែងរកដំណោះស្រាយ។ ជាអកុសល សហភាពអឺរ៉ុប បានបរាជ័យក្នុងការព្រមព្រៀងលើគម្រោងនៃការទទួលយកជនភៀសខ្លួន១២ម៉ឺននាក់ដែលភៀសខ្លួនមកតំបន់សង្គ្រាមដូចជាស៊ីរី និង អាហ្វហ្គានីស្ថាន។ ភាពបរាជ័យនេះ កំពុងតែធ្វើជនភៀសខ្លួនកកស្ទះតាមព្រំដែននៅតាមប្រទេសអឺរ៉ុប ដោយសារតែរដ្ឋាភិបាលនីមួយបានរឹតត្បិត និង បិទច្រកព្រំដែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2677.txt	ក្នុងកិច្ចប្រជុំកំពូលអង្គការសហប្រជាជាតិនៅក្រុងញូវយ៉កនៅថ្ងៃចន្ទខាងមុខ ប្រមុខរដ្ឋរុស្ស៊ីលោក វ្ល៉ាឌីមៀ ពូទីននឹងជួបជជែកជាមួយប្រធានាធិបតីអាមេរិកលោក បារ៉ាក់ អូបាម៉ា។ បញ្ហាជាច្រើននឹងក្លាយជាប្រធានបទនៃកិច្ចពិភាក្សាទ្វេភាគី ទាំងបញ្ហាភេរវកម្ម សង្គ្រាមស៊ីរី និងជម្លោះអ៊ុយក្រែន ជាដើម ហើយជំនួបជាប្រវត្តិសាស្ត្រនេះនឹងជួយស្ទួយទំនាក់ទំនងការទូតដែលល្អក់ករកខ្លាំងមិនធ្លាប់មានក្រោយបិទបញ្ចប់សង្គ្រាមត្រជាក់។ ជំនួបដ៏កម្រនេះក៏អាចជួយឲ្យការដោះស្រាយបញ្ហាសន្តិសុខពិភពលោកឲ្យកាន់តែមានប្រសិទ្ធភាពដែរ។	សូមស្តាប់ការបកស្រាយរបស់លោក សៅ ផលនិស្ស័យ៖ មន្ត្រីរដ្ឋាភិបាលក្រេមឡាំងបានបញ្ជាក់កាលពីម្សិលមិញថា ប្រធានាធិបតីរុស្ស៊ីលោក វ្ល៉ាឌីមៀ ពូទីន នឹងជួបពិភាក្សាជាលក្ខណៈទ្វេភាគីជាមួយសមភាគីលោក ប្រធានាធិបតីអាមេរិក បារ៉ាក់ អូបាម៉ា នៅក្រៅកិច្ចប្រជុំកំពូលអង្គការសហប្រជាជាតិនៅថ្ងៃចន្ទខាងមុខ។ ក្រោយមានការប្រកាសរបស់ក្រុងម៉ូស្គូ សេតវិមានអាមេរិកក៏បានបញ្ជាក់ផងដែរពីជំនួបជាប្រវត្តិសាស្ត្ររវាងប្រមុខរដ្ឋប្រទេសទាំងពីរនេះ ប៉ុន្តែអាមេរិកនៅតែបញ្ជាក់ជំហររបស់ខ្លួនប្រឆាំងរុស្ស៊ីដែលបន្តគាំទ្រក្រុមឧទ្ទាមនៅភាគខាងកើតអ៊ុយក្រែន។ តាមពិតទៅទំនាក់ទំនងការទូតរវាងមហាអំណាចទាំងពីរ ធ្លាក់ចុះខ្លាំងមិនធ្លាប់មានសោះ តាំងពីក្រោយសង្គ្រាមត្រជាក់ផុតរលត់ទៅ ហើយលោក អូបាម៉ា និងលោក ពូទីន មិនដែរអង្គុយទល់មុខជជែកគ្នាសោះតាំងពីឆ្នាំ២០១៣ ។ លោក អូបាម៉ា លុបចោលជំនួបជាមួយលោក ពូទីន ក្នុងឆ្នាំ ២០១៣ នៅអៀកឡង់ខាងជើង ក្រោយរុស្ស៊ីផ្តល់សិទ្ធិជ្រោកកោនដល់លោក Edward Snowden បុគ្គលិកកិច្ចសន្យានៃភ្នាក់ងារសន្តិសុខជាតិអាមេរិកដែលលួចទម្លាយកិច្ចការសម្ងាត់អាមេរិក។ ហើយក្រោយជម្លោះអ៊ុយក្រែនផ្ទុះឡើង ហើយរុស្ស៊ីក្រសោបយកទឹកដី Crimea ពីអ៊ុយក្រែនផង បានបង្ខំឲ្យក្រុងវ៉ាស៊ីនតោនប្រើវិធានការក្តៅប្រឆាំងរុស្ស៊ី ហើយលោក អូបាម៉ា ជំរុញឲ្យជាមិត្តដករុស្ស៊ីចេញពីក្រុមប្រទេស៨ទៀត។ អ្នកទាំងពីរធ្លាប់ជួបគ្នាពីរបីដងដែរនៅកិច្ចប្រជុំនៅចិន និងអូស្ត្រាលី ប៉ុន្តែបាននិយាយគ្នាបន្តិចបន្តួចចុងមាត់ចុងកប៉ុណ្ណោះ។ ដូច្នេះហើយជំនួបទល់មុខថ្ងៃចន្ទ ទោះជាមិនមានផ្លែផ្កាច្រើន ក៏វាជួយឲ្យអ្នកទាំងពីរអាចស្វែងយល់និងបកស្រាយពីកង្វល់រៀងៗខ្លួនជុំវិញស្ថានការណ៍សន្តិសុខពិភពលោកបច្ចុប្បន្នផងដែរ។ អ្នកនាំពាក្យលោក អូបាម៉ាលោក Josh Earnes អះអាងថា លោក បារ៉ាក់ អូបាម៉ា នឹងស្កាត់ជួយជាមួយលោក ពូទីន ក្រោយលោក ពូទីន ផ្តល់សុន្ទរកថានៅក្នុងកិច្ចប្រជុំកំពូលនៅទីស្នាក់ការកណ្តាលរបស់អង្គការសហប្រជាជាតិ។ មេដឹកនាំអាមេរិកនេះចំណាយពេលប្រហែលមួយម៉ោង ដើម្បីទាមទារឲ្យលោក ពូទីន បញ្ជាក់ពីជំហររបស់ខ្លួនក្នុងការដោះស្រាយបញ្ហាស៊ីរី និងការពង្រាយកងទ័ពនៅស៊ីរីកន្លងមកដែរ។ ប្រសិនបើមានពេលច្រើន មេដឹកនាំអាមេរិកក៏នឹងជំរុញឲ្យលោក ពូទីន អនុវត្តកិច្ចព្រមព្រៀងក្រុង Minsk ដែលមានស្រាប់ឲ្យបានពេញលេញដើម្បីបញ្ចប់ជម្លោះប្រដាប់អាវុធនៅភាគខាងកើតប្រទេសអ៊ុយក្រែន។ ទោះជាប្រធានបទមានច្រើនក៏ដោយ បញ្ហាសំខាន់បំផុតដែលអាមេរិកខ្វាយខ្វល់ជាងគេ គឺបញ្ហាសង្គ្រាមស៊ីរី វត្តមានកងទ័ពរុស្ស៊ី និងការផ្គត់ផ្គង់សព្វាវុធទៅដល់រដ្ឋាភិបាលក្រុងដាម៉ាសបច្ចុប្បន្ន។ រុស្ស៊ីបានបញ្ជូនកងទ័ព និងសព្វាវុធច្រើនប្រភេទទៅកាន់ទឹកដីស៊ីរីក្នុងនោះមានយន្តហោះចម្បាំងស៊េរីទំនើប Su-25 ជាច្រើនគ្រឿងផងដែរ។ ក្រុងវ៉ាស៊ីនតោននិងសម្ព័ន្ធមិត្តនៅមជ្ឈិមបូព៌ាបារម្ភថាកងទ័ពរុស្ស៊ីនិងសព្វាវុធទាំងអស់នឹងជួយពង្រឹងកម្លាំងរដ្ឋាភិបាលលោកអាសាដ ឲ្យមានលទ្ធភាពកម្ទេចកងទ័ពឧទ្ទាមដែលប្រឆាំងរដ្ឋាភិបាលនិងត្រូវបានបង្វឹកដោយក្រុងវ៉ាស៊ីនតោន។ ដូចដែលឃើញហើយកាលពីថ្មីៗនេះ នាយករដ្ឋមន្ត្រីអ៊ីស្រាអែល លោក បែនចាមិន ណេតាន់យ៉ាហ៊ូ ស្ទុះស្ទារទៅជួបលោក ពូទីន ដើម្បីបង្ហាញពីទុក្ខកង្វល់របស់ខ្លួន នៅពេលដែលរុស្ស៊ីជ្រោមជ្រែងរដ្ឋាភិបាលោក អាសាដខ្លាំងបែបនេះ។ តែលោក ពូទីន និងរដ្ឋមន្ត្រីការបរទេសរុស្ស៊ីលោក Sergei Lavrov បានបកស្រាយម្តងជាពីរដងថា រុស្ស៊ីគ្មានចេតនាអាក្រក់ទេ ហើយការជួយរដ្ឋាភិបាលលោក អាសាដ ក៏ដើម្បីកម្ចាត់ក្រុមរដ្ឋឥស្លាមដែរ។ តាមពិតទៅ វាជាគោលនយោបាយការបរទេសថ្មីរបស់ក្រុងម៉ូស្គូ ដែលត្រូវបង្កើនឥទ្ធិពលនិងអំណាចយោធារបស់ខ្លួននៅមជ្ឈិមបូព៌ា។ ជាការពិត កន្លងមករុស្ស៊ីមិនសូវផ្តោតអារម្មណ៍ខ្លាំងនិងមានសកម្មភាពឡើយនៅក្នុងតំបន់មជ្ឈិមបូព៌ា ប៉ុន្តែដោយសារកាលៈទេសៈបង្ខំហើយការលូកដៃកាន់តែជ្រៅរបស់លោកខាងលិចតម្រូវឲ្យក្រុងម៉ូស្គូពង្រឹងវត្តមានយោធានៅមជ្ឈិមបូព៌ា។ ត្រលប់មកវិញ ជុំវិញការដោះស្រាយបញ្ហានៅស៊ីរីបច្ចុប្បន្ន ប្រមុខរដ្ឋបាលក្រុងវ៉ាស៊ីនតោននឹងព្យាយាមជំរុញឲ្យ លោក ពូទីន បោះបង់ចោលការគាំទ្រលោក អាសាដ ជាប្រធានាធិបតី ហើយចរចាគ្នាលើការបង្កើតរដ្ឋាភិបាលស៊ីរីថ្មីវិញ។ អាមេរិក ព្រមឈប់គាំទ្រក្រុមឧទ្ទាម បើសិនរុស្ស៊ីឈប់គាំទ្រលោក អាសាដ ហើយការចរចាសន្តិភាពនឹងកើតឡើងបន្តបន្ទាប់គ្នាដែរ។ ប៉ុន្តែវាជារឿងមិនអាចទៅរួចទេ ដែលត្រូវលួងលោមឲ្យបុរសខ្លាំងរុស្ស៊ីបោះបង់ចោលរបបដឹកនាំក្រុងដាម៉ាសបច្ចុប្បន្ន។ ក្នុងបទសម្ភាសន៍ជាមួយសារព័ត៌មានអាមេរិក លោក ពូទីន បានអះអាងថា បើមិនចង់ឲ្យស៊ីរីធ្លាក់ខ្លួនដូចលីប៊ី និងអ៊ីរ៉ាក់ លោក អាសាដ ត្រូវនៅបន្តគ្រប់គ្រងប្រទេសទៀត ។ ហើយលោកសង្កត់ធ្ងន់ថា ជួយជ្រោមជ្រែងរដ្ឋាភិបាលនិងស្ថាប័នដឹកនាំស៊ីរីឲ្យរឹងមាំឡើងវិញជាដំណោះស្រាយនយោបាយដែលល្អបំផុត។ ជំហរមិនកែប្រែរបស់ប្រមុខរដ្ឋរុស្ស៊ីនេះ ជាឧបសគ្គធំបំផុតសម្រាប់ក្រុងវ៉ាស៊ីនតោនដែលចង់ស្វែងរកការផ្លាស់ប្តូរបបដឹកនាំនៅស៊ីរី។ ប៉ុន្តែទាំងអាមេរិកនិងរុស្ស៊ីគួរត្រឹមជួយបញ្ចប់ជម្លោះប៉ុណ្ណោះបានហើយ ព្រោះជោគវាសនាឬការរើសមេដឹកនាំរបស់ស៊ីរី គួរទុកប្រជាជនស៊ីរីជាអ្នកសម្រេចចុះ។ ម្យ៉ាងវិញទៀត ដូចលើកឡើងខាងដើមស្រាប់ បើសល់ពេលបន្ទាប់ពីជជែករឿងស៊ីរី មេដឹកនាំទាំងពីរនឹងលើកយកជម្លោះអ៊ុយក្រែនដែលមិនទាន់រកចំណុចបញ្ចប់ឃើញ មកជជែកផងដែរ។ លោក អូបាម៉ា ត្រៀមពឹងពាក់ឲ្យលោក ពូទីន ដោះស្រាយ បញ្ហាអ៊ុយក្រែននេះ។ មានតែលោក ពូទីន ម្នាក់ប៉ុណ្ណោះដែលមានអំណាចសម្រេចចិត្តខ្ពស់ផុតគេ ពាក់ព័ន្ធគោលនយោបាយការបរទេសរបស់រុស្ស៊ី។ ដូច្នេះរាល់បញ្ហាដែលកើតឡើងទាំងនោះអ៊ុយក្រែនឬស៊ីរី សុទ្ធតែពឹងផ្អែកលើឆន្ទៈរបស់លោក ពូទីន ទាំងអស់។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2678.txt	បើសិនជាកូនប្រុសទូរស័ព្ទទៅម្តាយខ្លះៗ ក៏ប្រហែលជាម្តាយរូបនេះមិនបង្ហោះវីដេអូដែលបង្កប់នូវប្រយោគចុកឈាមដ៏ច្រើនបែបនេះដែរ។	ដោយក្តីនឹករលឹកផង និងខឹងផង ដោយសារតែកូនប្រុសមិនដែលទូរស័ព្ទទៅរកទាល់តែសោះ ចាប់តាំងពីគេចេញពីផ្ទះទៅរៀននៅមហាវិទ្យាល័យមក អ្នកស្រី Ann Pinto McCarney បានបង្ហោះវីដេអូមួយដើម្បីបង្ហាញពីការមិនសប្បាយចិត្តរបស់គាត់ ដោយការនិយាយចំអកឲ្យកូនប្រុសនៅលើ
article_2679.txt	ប្រធានាធិបតីរុស្ស៊ីលោក វ្ល៉ាឌីមៀ ពូទីន បានសម្រេចផ្តល់សញ្ជាតិនិងលិខិតឆ្លងដែនរុស្ស៊ីឲ្យកីឡាករប្រដាល់ទម្ងន់ធ្ងន់និងល្បីល្បាញម្នាក់របស់អាមេរិកលោក Roy Jones Jr។ ការផ្តល់សញ្ជាតិដល់កីឡាករអាមេរិករូបនេះ ធ្វើឡើងប្រហែលមួយខែក្រោយពេលកីឡាករម្នាក់នេះជួបសំណេះសំណាលជាមួយលោក ពូទីន នៅទឹកដី Crimea មុនពេលឡើងប្រកួតនៅទីនោះ។	លោក មុំ ពិទូរ្យ លម្អិតព័ត៌មាននេះ ប្រធានាធិបតីរុស្ស៊ីលោក វ្ល៉ាឌីមៀ ពូទីន បានសម្រេចចេញក្រឹត្យផ្តល់សញ្ជាតិនិងលិខិតឆ្លងដែនតបតាមការស្នើសុំរបស់កីឡាករប្រដាល់ដ៏ល្បីរបស់អាមេរិកលោក Roy Jones Jr ។ យោងតាមគេហទំព័រវិមានរដ្ឋាភិបាលក្រេមឡាំងរុស្ស៊ី ក្រឹត្យមួយច្បាប់ដែលផ្តល់សញ្ជាតិដល់កីឡាករប្រដាល់អាមេរិកនោះត្រូវបានចុះហត្ថលេខាដោយលោកប្រធានាធិបតីវ្ល៉ាឌីមៀ ពូទីន កាលពីថ្ងៃសៅរ៍កន្លងទៅ។ កីឡាករប្រដាល់ដ៏ល្បីល្បាញរបស់អាមេរិកលោក Roy Jones Jr នេះបានថ្លែងប្រាប់លោក ពូទីន ដោយឥតលាក់លាមកាលពីខែសីហាក្នុងពេលដែលលោកអញ្ជើញទៅចូលរួមកម្មវិធីប្រកួតប្រដាល់នៅឧបទ្វីប Crimea ថាលោក ចង់មានសញ្ជាតិនិងលិខិតឆ្លងដែនរុស្ស៊ី។ កាលនោះអ្នកទាំងពីរបានចំណាយពេលវេលាច្រើនល្មមជជែកគ្នាពីបញ្ហាជាច្រើនផងដែរមុនលោក Roy Jones Jr ឡើងប្រកួត។ កិច្ចសន្ទនារវាងអ្នកទាំងពីរហាក់ដូចជាជិតស្និទ្ធខ្លាំង ដ្បិតថាជាអ្នកចូលចិត្តកីឡាដូចគ្នា។ តាមពិតទៅមូលហេតុដែលលោកចង់មានសញ្ជាតិនិងលិខិតឆ្លងដែនរុស្ស៊ី ដោយសារលោកចង់ពង្រីកជំនួញរបស់លោកនៅទឹកដីរុស្ស៊ីផ្ទាល់។ លោកបានថ្លែងប្រាប់លោក ពូទីនថា បើមានសញ្ជាតិរុស្ស៊ីវានឹងជួយលោកច្រើនក្នុងការបើកជំនួញនៅក្នុងប្រទេសរុស្ស៊ី ហើយម្យ៉ាងលោកមានក្រុមអ្នកគាំទ្រជាជនជាតិរុស្ស៊ីច្រើនទៀតផង។ លោក Roy Jones Jr បានបន្ថែមថា៖« ខ្ញុំមកទីនេះពីព្រោះថាខ្ញុំចង់សុំលិខិតឆ្លងដែនសម្រាប់ចេញចូលទឹកដីរុស្ស៊ីដោយងាយស្រួល។ ដូច្នេះខ្ញុំអាចធ្វើជំនួញនៅទីនេះ។ ហើយខ្ញុំចង់បើកជំនួញនៅទីនេះ ក៏ព្រោះថាប្រជាជននៅទីនេះមើលទៅស្រលាញ់គាំទ្រខ្ញុំច្រើនផងដែរ»។ ពាក់ព័ន្ធរឿងរ៉ាវការជ្រើសរើសអាជីពជាអ្នកកីឡា លោកបានថ្លែងប្រាប់លោក ពូទីន ថា កាលពីក្មេងលោកមិនប្រាថា្នថាចាប់ផ្តើមហាត់និងយកអាជីពជាអ្នកប្រដាល់ដូចបច្ចុប្បន្ននេះឡើយ ដោយលោកចង់ហាត់ប្រភេទកីឡាជប៉ុនប៉ុណ្ណោះ។ ប៉ុន្តែលោក ពូទីន ដែលធ្លាប់ហាត់កីឡា Judo តាំងពីវ័យ១៤ឆ្នាំរហូតដល់ពេលឥឡូវនោះស្រាប់តែនិយាយកាត់ដោយលើកសរសើរថា លោក Roy Jones Jr ជ្រើសរើសត្រូវនិងមានសមត្ថភាពសម្រេចបានជោគជ័យដ៏អស្ចារ្យក្នុងអាជីពនេះ។ នេះអាចថាមកពីលោក និងអ្នកប្រដាល់ដ៏ល្បីរបស់អាមេរិកខាងលើសុទ្ធតែមានចំណង់ចំណូលចិត្តខាងផ្នែកកីឡាដូចគ្នា ទើបបានជាពួកគេជជែកតែពីបញ្ហាកីឡា និងបទពិសោធន៏នានាទាក់ទងនឹងវិស័យកីឡាតែម្តង។ យ៉ាងណាក៏ដោយ ក្នុងជំនួបជាមួយប្រមុខរដ្ឋរុស្ស៊ីកន្លងមក លោក Roy Jones Jr ហាក់ដូចជាធ្វើខ្លួនឲ្យឆ្ងាយពីបញ្ហានយោបាយ ព្រោះរុស្ស៊ីនិងអាមេរិកកំពុងទាស់ទែងខ្វែងគំនិតគ្នាលើបញ្ហាជម្លោះនៅអ៊ុយក្រែនបច្ចុប្បន្ន។ ប៉ុន្តែលោកក៏រំពឹងថា កិច្ចសន្ទនានិងសកម្មភាពរបស់លោកនៅរុស្ស៊ីអាច ក្លាយជាស្ពានជួយផ្សះផ្សាចំណងមិត្តភាពអាមេរិកនិងរុស្ស៊ីដែលប្រេះបែកដោយសារការក្រសោបយកទឹកដី Crimea និងជម្លោះនៅអ៊ុយក្រែនបច្ចុប្បន្ន។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_268.txt	អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។	ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2680.txt	មកទល់ពេលនេះ អង្គការសហប្រជាជាតិ ដែលហៅកាត់ថា UN (United Nations) ត្រូវបានបង្កើតឡើង អស់រយៈពេលប្រាំពីរទសវត្សរ៍មកហើយ។ រយៈពេលកន្លងមក ក្រុមប្រឹក្សាសន្តិសុខដែលជាស្ថាប័នមួយ នៃអង្គការអន្តរជាតិនេះ បានរងនូវការចោទ និង រិះគន់ថា មិនបានបំពេញតួនាទីពេញលេញ និង មិនបាន តំណាងឲ្យប្រទេសទាំងអស់របស់ពិភពលោកនោះ។ យ៉ាងណាមិញ មហាសន្និបាតអង្គការសហប្រជា ជាតិ បានព្រមព្រៀងកែទម្រង់ក្រុមប្រឹក្សាសន្តិសុខដោយរាប់បញ្ចូលទាំងការបង្កើតសមាជិកភាពនៅក្នុងពេលខាងមុខ។	មុំ ពិទូរ្យ លម្អិតព័ត៌មាននេះ កាលពីថ្ងៃទី១៤ ខែកញ្ញាកន្លងទៅនេះ មហាសន្និបាតអង្គការសហប្រជាជាតិ បានអនុម័តជាឯកឆ្ឆ័នលើរបៀបវារៈនៃការចរចាលើការកែទម្រង់ក្រុមប្រឹក្សាសន្តិសុខនៅក្នុងកិច្ចប្រជុំលើកទី៧០នៅពេលខាងមុខនេះ។ ការព្រមទទួលយកសំណើជាផ្លូវការណ៍នេះ ត្រូវចាត់ទុកថាលើកដំបូងហើយក្នុងប្រវត្តិសាស្ត្រ ៧០ឆ្នាំនៃការបង្កើតអង្គការសហប្រជាជាតិ។ គឺជារយៈពេលជិត៧ទសវត្សរ៍មកហើយដែលអង្គការសហប្រជាជាតិ ត្រូវបានបង្កើតឡើង។ រយៈពេលកន្លងមក អង្គការនេះ បានទទួលការសាទរច្រើន ហើយ ក៏ទទួលនូវការរិះគន់ច្រើនផងដែរ។ នោះ ក៏ព្រោះតែ គេឃើញស្ថាប័នមួយចំនួននៃអង្គការនេះ មិនបានបំពេញតួនាទីរបស់ខ្លួន និង ថែមទាំងបន្សល់ទុកនូវ បញ្ហាជាច្រើនដែលជាការគំរាមកំហែងដល់សន្តិសុខ និង សន្តិភាពមនុស្សជាតិ។ ហើយ ស្ថាប័នដែល មានតួនាទីសំខាន់ និង រិះគន់ច្រើនជាងគេនោះគឺក្រុមប្រឹក្សាសន្តិសុខ។ ជាក់ស្តែង គេអាចក្រឡេក មើលបញ្ហានៅតំបន់មជ្ឈឹមបូព៌ា ដូចជាស៊ីរី និង អ៊ីរ៉ាក់ មានប្រជាជនជាច្រើនបានស្លាប់ និង ភៀសខ្លួ ន ដោយសារតែសង្គ្រាម និង អវត្តមានរបស់ក្រុមប្រឹក្សាសន្តិសុខដែលមានមហាអំណាចកំពុងតែដណ្តើម ផលប្រយោជន៍គ្នា។ ក្រោមសំណើរបស់លោក សេម គូតេសា(Sam Kutesa) ប្រធានមហាសន្និបាតអង្គការសហប្រជាជាតិ សមាជិកទាំង១២៣រដ្ឋ បានសម្រេចបន្តពិភាក្សាលើការកែទម្រង់ក្រុមប្រឹក្សាសន្តិសុខជាថ្មី។ នេះ មាន ន័យថា មហាសន្និបាត នឹងផ្តោតលើតុល្យភាពនៃការតំណាងរបស់សមាជិកក្រុមប្រឹក្សាសន្តិសុខ និង ការបង្កើនសមាជិកនៃស្ថាប័ននេះ។ ជុំវិញការសម្រេចទទួលយកការកែទម្រង់នេះដែរ ត្រូវបាន លោក សេម គូតេសា ចាត់ទុកថា គឺជាគោលដៅចុងក្រោយដែលអង្គការចង់សម្រេចបាន ហើយ លោក នឹងស្វាគមន៍រាល់ការផ្តល់មតិយោបល់ពីសំណាក់រដ្ឋសមាជិក។ តាមពិតទៅ ប្រធានបទនៃកែទម្រង់ក្រុមប្រឹក្សាសន្តិសុខ មិនមែនទើបតែលើកឡើងនោះទេ តែវាក្លាយ ជារបៀបវារៈរបស់អង្គការសហប្រជាជាតិអស់រយៈពេល២៣ឆ្នាំមកហើយ។ ក៏ប៉ុន្តែប្រធាននេះ ត្រូវបាន ច្រានចោលជាបន្តបន្ទាប់ ដ្បិតសមាជិកក្រុមប្រឹក្សាសន្តិសុខមួយចំនួន ត្រូវសមាជិកអចិន្ត្រៃយ៍ ៥រដ្ឋ រួមមានចិន បារាំង រុស្ស៊ី អង់គ្លេស និង អាមេរិក ជំទាស់។ ជុំវិញការទទួលយករបៀបវារៈនេះ បានទទួលនូវការសាទរពីសំណាករដ្ឋជាសមាជិកជាច្រើន ជាពិសេស រដ្ឋដែលមានបំណងចង់ក្លាយជាសមាជិកអចិន្ត្រៃយ៍រួមមានជប៉ុន និង ឥណ្ឌាជាដើម។ ទោះបីជារដ្ឋសមាជិក បានព្រមពៀងបង្កើនសមាជិកក៏ដោយ វានៅតែមានភាពមិនប្រកដប្រជានៅ ឡើយនោះទេ។ នោះ ក៏ព្រោះតែបញ្ហាចម្រោងចម្រាសទាក់ទងនឹងរដ្ឋដែលត្រូវបញ្ចូនក្នុងក្រុមប្រឹក្សាសន្តិសុខ មិនទាន់ដឹងថាជាប្រទេសណាមួយ។ មួយវិញទៀត តើសមាជិកអចិន្ត្រៃយ៍ក្រុមប្រឹក្សាសុខ បច្ចុប្បន្នអាច សម្រេចចុងក្រោយក្នុងការទទួលយកសមាជិកបន្ថែមឬអត់។ សូមរម្លឹកផងដែរ ដើម្បីក្លាយជាសមាជិកអចិន្ត្រៃយ៍ក្រុមប្រឹក្សាសន្តិសុខ រដ្ឋទាំងនោះ ត្រូវឆ្លងកាត់ការ សម្រេចពីមហាសន្និបាតដោយសម្លេងគាំទ្រ២ភាគ៣ជាមុនសិន។ រដ្ឋទាំងនោះ ក៏ត្រូវតែមានកេរ្តិ៍ឈ្មោះល្អ និង ការចូលរួមសកម្មភាពសង្គ្រោះពិភពលោកច្រើនផងដែរ៕ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2681.txt	ខណៈការបោះឆ្នោតជាសាកលតាមបែបប្រជាធិបតេយ្យកាន់តែខិតជិតមកដល់នៅក្នុងទឹកដីមីយ៉ាន់ម៉ា សភាប្រទេសនេះស្រាប់តែអនុម័តច្បាប់ថ្មីៗមួយចំនួន។ ច្បាប់ថ្មីក្លាយជាក្តីកង្វល់ និងដើរផ្ទុយស្រឡះពីគោលការណ៍ប្រជាធិបតេយ្យ ព្រោះច្បាប់ត្រូវបានបង្កើតឡើងដើម្បីរឹតត្បិតសេរីភាពនិងសិទ្ធិជនជាតិភាគតិច ជាពិសេសប្រជាជនម៉ូស្លីមក្នុងប្រទេស។ ក្រោយច្បាប់ត្រូវបានអនុម័ត ក្រុមសង្ឃជ្រុលនិយមដែលតែងបង្កើតបញ្ឆេះកំហឹង និងអំពើហិង្សាប្រឆាំងក្រុមប្រជាជនភាគតិចឥស្លាមនោះបានសាទរច្បាប់ដ៏ផ្សៃព្រៃដាក់គំនៀបលើក្រុមភាគតិច ដោយពួកគេអះអាងថា សង្គមមីយ៉ាន់ម៉ាមានសុវត្ថិភាពហើយពេលបច្ចុប្បន្ន។ ជម្លោះសាសនាក្នុងសង្គមនេះ ពិបាកដោះស្រាយនិងកាន់តែធ្ងន់ធ្ងរខ្លាំង ព្រោះក្រុមសង្ឃជ្រុលនិយមនៅមានឥទ្ធិពលលើវិស័យនយោបាយ។	សួមស្តាប់ការបកស្រាយរបស់លោក សៅ ផលនិស្ស័យ៖ រយៈពេលជាងមួយខែទៀតការបោះឆ្នោតតាមបែបប្រជាធិបតេយ្យនឹងចាប់ផ្តើមឡើងក្នុងទឹកដីមីយ៉ាន់ម៉ាជាលើកដំបូងបំផុតក្រោយយោធារលំរលាយទៅ។ ការបោះឆ្នោតជាសាកលនេះ នឹងបើកទំព័រប្រវតិ្តសាស្ត្រថ្មីរបស់មីយ៉ាន់ម៉ា ដែលរំកិលខ្លួនបន្តិចម្តងៗទៅរកប្រជាធិបតេយ្យពេញលេញ។ ប៉ុន្តែការកែទម្រង់និងការដើរឆ្ពោះទៅរកប្រជាធិបតេយ្យជោគជ័យកម្រិតណានោះមិនមានអ្នកណាអាចទាយដឹងឡើយ។ ហើយគេក៏មិនអាចទាយដឹងថា យោធាអាចរក្សាភាពអព្យាក្រឹត្យរបស់ខ្លួនបានល្អកម្រិតណាក្រោយលទ្ធផលបោះឆ្នោតចេញជាផ្លូវការនោះ។ តែណ្ហើយ ថ្ងៃនេះយើងមិនផ្តោតលើបញ្ហាកែទម្រង់និងការលូតលាស់ទៅមុខនៃលទ្ធិប្រជាធិបតេយ្យក្នុងសង្គមមីយ៉ាន់ម៉ាក្រោយបោះឆ្នោតជាសាកលខាងមុខឡើយ។ ថ្ងៃនេះខ្ញុំគ្រាន់តែផ្តោតលើបញ្ហារើសអើងសាសនា និងចលនាសង្ឃជ្រុលនិយមដែលព្យាយាមបញ្ឆេះកំហឹងការស្អប់ខ្ពើមនិងហិង្សាប្រជាជនភាគតិចមីយ៉ាន់ម៉ា។រឿងទាំងនេះជាបញ្ហាធំបំផុតមួយនិងពិបាកដោះស្រាយបំផុតសម្រាប់សង្គមមីយ៉ាន់ម៉ាបច្ចុប្បន្ន ក្រៅពីរឿងនយោបាយ។ រឿងស្មុគស្មាញនិងគួរឲ្យបារម្ភក្នុងបរិបទមីយ៉ាន់ម៉ាពេលនេះគឹការអនុម័តច្បាប់ធំៗ ដែលត្រូវបានគេស្គាល់ថាជាច្បាប់ការពារពូជសាសន៍ និងសាសនាមីយ៉ាន់ម៉ា ជាវាជាច្បាប់ដែលចម្រូងចម្រាសនិងរើសអើងបំផុតមួយ។ ច្បាប់នេះចងក្រងឡើងស្ថិតក្រោមការចង្អុលបង្ហាញពីសំណាក់ក្រុមចលនាសង្ឃជ្រុលនិយមដែលមានឥទ្ធិពលលើនយោបាយមីយ៉ាន់ម៉ាតែម្តង។ ច្បាប់មួយក្នុងចំណោមបួន ហាមប្រាមការរៀបអាពាហ៍ពិពាហ៍រវាងអ្នកកាន់សាសនាព្រះពុទ្ធជាមួយអ្នកកាន់សាសនាផ្សេងទៀត។ ហើយច្បាប់មួយទៀតកំណត់គម្លៀតនៃការមានកូនរបស់ស្ត្រីរយៈពេល៣ឆ្នាំ ហើយច្បាប់ផ្សេងទៀតហាមមិនឲ្យមានការផ្លាស់ប្តូរសាសនានិងការកំណត់ចំនួនភរិយារបស់បុរសផង។ ទោះជាមិនបញ្ជាក់ថាច្បាប់នេះបង្កើតដើម្បីកំហិតសិទ្ធិជនជាតិភាគតិចឥស្លាមក៏ដោយ គ្រប់គ្នានិងសហគមន៍អន្តរជាតិដឹងច្បាស់ថា ជនជាតិភាគតិចឥស្លាមនឹងក្លាយជាគោលដៅនៃការអនុវត្តច្បាប់។ គោលបំណងសំខាន់របស់សហគមន៍អ្នកកាន់សាសនាព្រះពុទ្ធនិងសង្ឃជ្រុលនិយមនៅមីយ៉ាន់ម៉ា គឺកំណត់អាត្រាកំណើនប្រជាជនឥស្លាមឲ្យដល់កម្រិតអប្បបរមា។ ក្រោយច្បាប់អនុម័ត ចលនាក្រុមសង្ឃមីយ៉ាន់ម៉ា Ma Ba Tha ប្រមូលផ្តុំសមាជិកខ្លួននៅកណ្តាលទីក្រុងណៃពីដ៍ ដើម្បីបង្ហាញការគាំទ្រ និងអបអរសាទរការអនុម័តច្បាប់នេះដោយអះអាងថា មីយ៉ាន់ម៉ាបច្ចុប្បន្នមានសុវត្ថិភាពហើយ។ សង្ឃជ្រុលនិយម បង្កើតហិង្សាប្រឆាំងជនជាតិភាគតិចឥស្លាម ជាពិសេសបង្កើតស្មារតីប្រឆាំងនិងអារម្មណ៍ស្អប់ខ្ពើមក្រុមប្រជាជនឥស្លាមរ៉ូហ៊ីងយ៉ា។ ជុំវិញបញ្ហានេះ ក្រុមសិទ្ធិមនុស្សឆ្ងល់ថា ហេតុអ្វីបានជាអ្នកតំណាងរាស្ត្រមីយ៉ាន់ម៉ា សុខចិត្តអនុម័តច្បាប់ប្រភេទនេះ។ តែមិនបាច់ឆ្ងល់ទេអ្នកនយោបាយមីយ៉ាន់ម៉ាបន្តរក្សាភាពស្ងៀមស្ងាត់ និងបង្ខំចិត្តលើកដៃអនុម័តច្បាប់ដែលរើងអើងសាសនានិងពូជសាសន៍នេះ ក៏ព្រោះតែពួកគេចង់បានសំឡេងឆ្នោតពីក្រុមអ្នកកាន់សាសនាព្រះពុទ្ធដែលជាក្រុមភាគច្រើន។ បើសិនជាធ្វើឲ្យក្រុមនេះឃ្នើសចិត្ត ធ្វើម៉េចបានអាចជាប់ឈ្មោះជាតំណាងរាស្ត្រក្នុងការបោះឆ្នោតខាងមុខ។ ហើយវិធានការមួយទៀតដើម្បីបំបាត់សំឡេងក្រុមជនជាតិភាគតិចឥស្លាមរ៉ូហ៊ីងយ៉ានោះគឺហាមមិនឲ្យពួកគេបោះឆ្នោតនាពេលខាងមុខ ដោយលើកហេតុផលថាពួកគេគ្មានសញ្ជាតិ។ សូមរំលឹកថា ពីមុនក្រុមយោធាចុះចេញពីតំណែង ប្រជាជនរ៉ូហ៊ីងយ៉ានៅមានសិទ្ធិបោះឆ្នោតបានធម្មតា។ តែរឿងរ៉ាវសាមញ្ញផ្សេងទៀតដែលបង្ហាញពីការស្អប់ខ្ពើមនិងរើសរើងពូជសាសន៍និងសាសនានោះ កើតឡើងសូម្បីតែក្នុងបក្សសម្ព័ន្ធជាតិប្រជាធិបតេយ្យរបស់លោកស្រី អ៊ុងសាន ស៊ូជី ព្រោះគោលយោបាយភាគច្រើនតម្រូវចិត្តក្រុមភាគច្រើន ហើយបេក្ខជនជាអ្នកកាន់សាសនាឥស្លាមតែម្នាក់ក៏គ្មានក្នុងបញ្ជីឈរឈ្មោះបោះឆ្នោតប្រកួតប្រជែងក្នុងការបោះឆ្នោតខាងមុខដែរ។ គេកំពុងចោទសួរថា បក្សដែលគ្រប់គ្នាផ្តល់តម្លៃ និងត្រូវបានគេចាត់ទុកថាជាបក្សប្រកាន់ខ្ជាប់គោលការណ៍ប្រជាធិបតេយ្យនេះ ក៏រើសអើងពូជសាសន៍និងសាសនាដែរ។ ដោយឡែក ក្រោយមានការអនុម័តច្បាប់នេះ ស្ថាប័នសិទ្ធិមនុស្ស និងក្រុមសកម្មជនអ្នកតាមដានស្ថានភាពសេរីភាពនៅមីយ៉ាន់ម៉ា បានបង្ហាញក្តីបារម្ភចំពោះអនាគតសិទ្ធិសេរីភាពនៃប្រទេសប្រជាធិបតេយ្យថ្មីថ្មោងនេះដែរ។ ច្បាប់នេះអាចនឹងត្រូវប្រើប្រាស់ក្នុងការឃោសនាបោះឆ្នោត ដោយសារវាពាក់ព័ន្ធនឹងសាសនាច្រើនជាងផង។ប៉ុន្តែស្ថានទូតប្រហែល៩រួមមានទាំងស្ថានទូតអាមេរិកនិងជប៉ុនផងនោះបានចេញសេចក្តីថ្លែងការណ៍សម្តែងក្តីបារម្ភខ្លាចក្រែងថា ក្រុមបក្សនយោបាយយកបញ្ហាសាសនាជាប្រធានបទទាក់ទាញការគាំទ្រ ព្រោះវាប៉ះពាល់សិទ្ធិសេរីភាពប្រជាពលរដ្ឋមីយ៉ាន់ម៉ាជាពិសេសក្រុមជនជាតិភាគតិចតែម្តង ។ ពាក់ព័ន្ធបញ្ហានេះ ក្រុមសង្ឃទាំងនោះមីយ៉ាន់ម៉ាប្រើប្រាស់រូបភាពអវិជ្ជមាននិងហិង្សាបង្កឡើងដោយចលនាក្រុមឥស្លាមជ្រុលនិយមផងដែរ ដើម្បីបញ្ចុះបញ្ចូលប្រជាជនមីយ៉ាន់ម៉ាដែលប្រតិបត្តិសាសនាព្រះពុទ្ធឲ្យជឿជាក់និងគាំទ្រខ្លួន។ គំនិតស្អប់ខ្ពើម និងរើសអើងកើនយ៉ាងរហ័សក្នុងសង្គមមួយនេះ ហើយប្រជាជនមីយ៉ាន់ម៉ាមើលឃើញជនជាតិរ៉ូហ៊ីងយ៉ាង និងប្រជាជនឥស្លាមផ្សេងទៀតជាគ្រោះថ្នាក់សម្រាប់រដ្ឋមួយនេះ។ បញ្ហាសន្តិសុខនិងអនាគតនៃសាសនាព្រះពុទ្ធនេះហើយជាប្រធានបទសំខាន់ដែលក្រុមសង្ឃទាំងនោះយកមកជាមធ្យោបាយបំភ្លៃនិងបំប៉ោងស្ថានការណ៍។ យ៉ាងណាមិញ ជម្លោះសាសនានិងធ្វើទុក្ខបុកម្នេញជនជាតិភាគតិចជាពិសេសប្រជាជនភាគតិចរ៉ូហ៊ីងយ៉ាមិនមែនជារឿងថ្មីឡើយ។ ប្រជាជនឥស្លាមរ៉ូហ៊ីងយ៉ាត្រូវបានរដ្ឋាភិបាលមីយ៉ាន់ម៉ាក្រោយរដ្ឋប្រហារទសវត្សឆ្នាំ៦០ ចាត់ទុកជាក្រុមគ្មានរដ្ឋ និងជាក្រុមជនជាតិបេនកាលី មកពីទឹកដីបង់ក្លាដែស។ ការរឹតត្បិតសិទ្ធិសេរីភាព និងធ្វើ ប៉ុន្តែហិង្សានេះកើតឡើងធ្ងន់ធ្ងរនៅក្នុងឆ្នាំ ២០១២ នៅពេលដែលក្រុមអ្នកកាន់សាសនាព្រះពុទ្ធដែលជ្រុលនិយមនាំគ្នាដុតផ្ទះសម្បែង កាប់សម្លាប់ប្រជាជនរ៉ូហ៊ីងយ៉ា និងធ្វើឲ្យប្រជាជនរាប់ពាន់បាត់បង់ជម្រកព្រោះរត់គេចពីគ្រោះថ្នាក់។ បញ្ហាដែលរៀបរាប់ខាងលើជុំវិញគំនិតរើសអើងសាសនានិងជាតិសាសន៍ក្នុងសង្គមមីយ៉ាន់ម៉ាបច្ចុប្បន្ន ជារឿងដែលពិបាកដោះស្រាយបំផុត ហើយបើគ្មានការដោះស្រាយទេនោះ បញ្ហានឹងកាន់តែធ្ងន់ធ្ងរខ្លាំងមែនទែន។ គ្មានអ្វីពិបាកជាងផ្លាស់ផ្នត់គំនិតប្រជាជនដែលត្រូវបានគេដុសខាតនិងបញ្ជៀបជាតិមនោគមន៍វិជ្ជាក្នុងខួរក្បាលជាតិសាសន៍ឬក្រុមមួយឲ្យស្អប់ក្រុមឬជាតិសាសន៍មួយទៀតឡើយ។ហើយការរើសអើងនិងស្អប់ខ្ពើមនេះហើយនឹងរុញច្រានឲ្យមានការកាប់សម្លាប់គ្នា ហើយឈានទៅលេចឡើងនូវបញ្ហាប្រល័យពូជសាសន៍ផងដែរ៕ សួមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2682.txt	យ៉ាងហោចណាស់មានក្រុមហ៊ុនអាល្លឺម៉ង់ធំពីរ បានបដិសេធក្នុងការលក់បន្លាលួសទៅឲ្យហុងគ្រីដែល ត្រូវបានគេដឹងច្បាស់ថាយកប្រើប្រាស់ដើម្បីដាក់ឡោមពទ្ធ័នៅព្រំដែនជាមួយសើប៊ីដើម្បីហាមឃាត់ មិនឲ្យជនភៀសចូលទៅក្នុងប្រទេស។ នេះបើយោងតាមសារព័ត៌មានៃSputnik។	ជនភៀសខ្លួនរាប់ពាន់នាក់ បានកកស្ទះនៅតាមបណ្តោយព្រំដែនប្រទេសហុងគ្រី ពីព្រោះរដ្ឋាភិបាល បានបិទព្រំដែនមិនឲ្យពួកគេចូលទៅក្នុងប្រទេសនោះទេ។ ហើយអ្វីដែលគួរកត់សម្គាល់នោះ តាម ព្រំដែនហុងគ្រីជាមួយនឹងសើប៊ី ដែលធា្លប់តែចេញចូលដោយសេរីត្រូវបានឡោមពទ្ធ័ទៅដោយរបងលួស។ ដោយសារតែមានជនភៀសខ្លួនច្រើនពេក ដែលកំពុងតែព្យាយាមលួចចូលតាមព្រំដែន រដ្ឋាភិបាល ហុងគ្រី បានប្រកាសពង្រាយរបងលួសបន្ថែមទៅតាមខ្សែបណ្តោយព្រំដែន។ យ៉ាងណាក៏ដោយ ចំណាត់ការរបស់រដ្ឋាភិបាលហុងគ្រីលើជនភៀសខ្លួន ទំនងជាមិនបានសម្រេច នោះទេ ដ្បិតក្រុមហ៊ុនធំៗអាល្លឺម៉ង បានបដិសេធផ្គត់ផ្គង់បន្លាលួស។ ក្នុងនោះ ក្រុមហ៊ុនបានផ្តល់ ហេតុផលថាការប្រើប្រាស់បន្លាលួស នឹងធ្វើឲ្យរលាត់ស្បែក និង បង្កឲ្យមានមេរោគច្រើន។ បន្ថែមពីនេះ ប្រភេទនៃលួសនេះដែរ គឺគេប្រើដើម្បីឃុំឃាំងអ្នកទោស ឬ ជាសម្ភារសម្រាប់យោធា តែមិនមែន យកទៅប្រើប្រាស់ប្រឆាំងនឹងប្រជាជនដែលកំពុងតែស្វែងរកជម្រកនោះទេ។ វិបត្តិជនភៀសជនហាក់ដូចជាមានលក្ខណៈប្រសើរបន្តិច ក្រោយពីរដ្ឋអឺរ៉ុបភាគច្រើនបានប្រកាស ទទួលយកជនភៀសខ្លួនទាំងនោះទៅរស់នៅ។ យ៉ាងណាមិញ បញ្ហានេះ បានក្លាយជារឿងចម្រូង ចម្រាសជាថ្មី ក្រោយពីរដ្ឋមន្ត្រីសហភាពអឺរុប បានបរាជ័យលើកិច្ចព្រមព្រៀងក្នុងការកំណត់កូតា ដើម្បីជួយសម្រួលបន្ទុកទៅលើជនភៀសខ្លួនជាងដប់ម៉ឺននាក់ ដែលបានមកដល់អ៊ីតាលី ក្រិក និង ហុងគ្រី។ សូមរម្លឹកផងដែរ បច្ចុប្បន្ន ហុងគ្រី បានប្រកាសដាក់រដ្ឋភាគខាងត្បូង ក្នុងភាពប្រកាសអាសន្ន ដ្បិតមានជនភៀសខ្លួនច្រើនពេក។ បន្ថែមពីនេះ រដ្ឋាភិបាលហុងគ្រី ក៏បានបង្កើតច្បាប់អន្តោប្រវេសន៍ថ្មី ដើម្បីទប់ស្កាត់ទៅនឹងលំហូរជនភៀសខ្លួនខុសច្បាប់។ ច្បាប់ថ្មីនោះ ជនភៀសខ្លួនខុសច្បាប់ នឹងត្រូវប្រឈមនឹងទោសពន្ធនាគារ និង ចាប់បញ្ជូនទៅកាន់ប្រទេសដើមវិញផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2683.txt	បេក្ខជនប្រធានាធីបតីបក្សសាធារណរដ្ឋលោក Ben Carson បានអះអាងថាអ្នកកាន់សាសនាឥស្លាមមិនគួរត្រូវគេបោះឆ្នោតឲ្យកាន់តំណែងជាប្រធានាធិបតីអាមេរិកឡើយ។ លោកថាវាជារឿងដែលផ្ទុយរដ្ឋធម្មនុញ្ញអាមេរិក។ ប៉ុន្តែសម្តីរបស់អ្នកនយោបាយរូបនេះកំពុងក្លាយជារឿងចម្រូងចម្រាសប៉ះពាល់ដល់សហគមន៍អ្នកកាន់សាសនាឥស្លាមនៅសហរដ្ឋអាមេរិក ហើយវាក៏ផ្ទុយនឹងរដ្ឋធម្មនុញ្ញអាមេរិកដែលមិននិយាយពីបញ្ហាសាសនាផងដែរ។	លោក មុំ ពិទូរ្យ លម្អិតព័ត៌មាននេះ ប៉ុន្មានថ្ងៃមុន បេក្ខជនបក្សសាធារណរដ្ឋនិងជាមហាសេដ្ឋី Donald Trump បានថ្លែងសុន្ទរកថាបង្កប់ភាពរើសអើងនិងធ្វើឲ្យប៉ះពាល់ដល់អ្នកកាន់សាសនាឥស្លាម ហើយមកដល់ថ្ងៃអាទិត្យម្សិលមិញបេក្ខជនបក្សសាធារណរដ្ឋម្នាក់ទៀតបានលើកឡើងពីបញ្ហាសាសនាឥស្លាមនេះទៀត។ លោក Ben Carson ដែលជាបេក្ខជនប្រធានាធិបតីមកពីបក្សសាធារណរដ្ឋបានផ្តល់សុន្ទរកថាមួយ បង្កឲ្យសហគមន៍អ្នកកាន់សាសនាឥស្លាមនិងសកម្មជនឯទៀតខឹងសម្បារជាខ្លាំងដោយលោកអះអាងថាប្រជាជនមូស្លីមមិនគួរត្រូវគេបោះឆ្នោតឲ្យក្លាយជាប្រធានាធិបតីអាមេរិកឡើយ។ លោកបានបន្តថា ការដែលជ្រើសរើសឲ្យអ្នកកាន់សាសនាឥស្លាមមកកាន់តំណែងជាប្រធានាធិបតីនេះវាផ្ទុយនឹងរដ្ឋធម្មនុញ្ញអាមេរិកផង។ លោកថា៖ «ខ្ញុំមិនគាំទ្រសោះដែលថាយើងអនុញ្ញាតឲ្យអ្នកកាន់សាសនាឥស្លាមគ្រប់គ្រងប្រទេស។ ខ្ញុំដាច់ខាតមិនឯកភាពជាមួយការធ្វើបែបនេះទេ» យ៉ាងណាក៏ដោយ ទោះជាបេក្ខជនប្រធានាធិបតីម្នាក់នេះលើកឡើងដូចជាទំនងណាស់ក្តី លោកមិនបានបញ្ជាក់ច្បាស់ពីចំណុចឬមាត្រាណាមួយដែលបញ្ជាក់ថាសាសនាឥស្លាមផ្ទុយគោលការណ៍រដ្ឋធម្មនុញ្ញអាមេរិកនោះទេ។ លោកបានត្រឹមតែលើកឡើងពីបញ្ហានេះ ហើយអះអាង ថា វាជាអំពើប៉ះពាល់ដល់រដ្ឋធម្មនុញ្ញប៉ុណ្ណោះ។ ក្រោយមានការផ្តល់សុន្ទរកថាធ្វើឲ្យប៉ះពាល់ដល់អ្នកកាន់សាសនាឥស្លាមនេះ ក្រុមសកម្មជននិងតំណាងសហគមន៍អ្នកកាន់សាសនាឥស្លាមនៅអាមេរិក បានបង្ហាញការខកចិត្តនិងខឹងសម្បារជាខ្លាំង។ ក្រុមប្រឹក្សាទំនាក់ទំនងអាមេរិកឥស្លាម បានទាមទារឲ្យ មានការសុំអភ័យទោស និងដកសិទ្ធិបេក្ខជនម្នាក់នេះមិនឲ្យបន្តប្រជែងតំណែងប្រធានាធិបតីព្រោះថារដ្ឋធម្មនុញ្ញអាមេរិកហាមដាច់ខាតមិនឲ្យយកបញ្ហាសាសនាជាមធ្យោបាយសម្រាប់ប្រជែងយកតំណែងណាមួយក្នុងស្ថាប័នសាធារណឡើយ។ ហើយសម្តីនេះក៏ធ្វើឲ្យប៉ះពាល់ដល់អារម្មណ៍បណ្តាកងទ័ពអាមេរិកដែលជាអ្នកប្រតិបត្តិសាសនាឥស្លាមផងដែរ។ ដោយសារពាក្យសម្តីរើសអើងសាសនានេះ បេក្ខជនប្រធានាធិបតីខាងលើអាចប្រឈមមុខនឹងបញ្ហាច្រើន ជាពិសេសបាត់បង់សំឡេងគាំទ្ររបស់ខ្លួនច្រើន។ សូមបញ្ជាក់ផងថា លោក Carson ជាបេក្ខជនម្នាក់ក្នុងចំណោមបេក្ខជន១៦នាក់របស់បក្ស ហើយលោកស្ថិតក្នុងលេខរៀងទី៣នៃអ្នកដែលទទួលបានសំឡេងគាំទ្រច្រើនជាងគេ។ អ្នកទី១គឺលោក Donald Trump លេខពីរគឺសមាជិកព្រឹទ្ធសភាលោក Lindsey Graham៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2684.txt	រដ្ឋាភិបាលក្រុងម៉ានីល ចំអករដ្ឋាភិបាលក្រុងប៉េកាំងលើការសុំចរចាទ្វេភាគីលើបញ្ហាជម្លោះសមុទ្រចិនខាងត្បូង ខណៈសរសើរជប៉ុនលើការអនុម័តច្បាប់សន្តិសុខថ្មីដែលអាចឲ្យយោធាជប៉ុនចេញច្បាំងនៅបរទេសបាន។ ការថ្លែងការណ៍ពីគោលជំហរលើបញ្ហាពីរក្នុងពេលតែមួយនេះ បានបង្ហាញយ៉ាងច្បាស់ពីនិន្និការរបស់ហ្វីលីពីនបានងាកទៅជប៉ុនដើម្បីប្រឆាំងចិន។	ម្សិលមិញនេះ ប្រធានាធិបតីហ្វីលីពីនលោក ប៊ែនីណូ អាហ្គីណូ (Benigno Aquino) បានចំអកចំពោះ ការសុំចរចារបស់ចិនលើជម្លោះសមុទ្រចិនខាងត្បូង ខណៈសម្តែងការស្វាគមន៍នូវការអនុម័តច្បាប់ ការពារសន្តិសុខថ្មីដ៏ចម្រូងចម្រាសរបស់ជប៉ុន។ ថ្លែងការណ៍នៅក្នុងកិច្ចសម្ភាសន៍ជាមួយនឹងទូរទស្សន៍ក្នុងស្រុក លោកអាហ្គីណា បានអះអាងថា ចិន បានដាក់សំណើមកកាន់ហ្វីលីពីនសម្រាប់ការអភិវឌ្ឍន៍រួមគ្នានៅក្នុងសមុទ្រចិនខាងត្បូង ខណៈពេល រដ្ឋាភិបាលចិន បានទាមទារស្ទើរតែទាំងស្រុងនៅក្នុងតំបន់ជម្លោះ។ លោកអាហ្គីណូ បានលើកឡើងទាំងចំអកថា « ជារឿងដែលគួរឲ្យចង់សើច នៅពេលចិនបាននិយាយថាអ្វីជារបស់យើង គឺជារបស់យើង ហើយអ្វីដែលជារបស់អ្នក យើងត្រូវចែករំលែកគ្នា។ « យ៉ាងណាក៏ដោយ រដ្ឋាភិបាលហ្វីលីពីន បានច្រានចោលនូវចំពោះសំណើទ្វេភាគីជាមួយចិន ដោយបានអះអាងថាកិច្ចចរចា ឬការសន្ទនា គួរតែត្រូវធ្វើឡើងរវាងរដ្ឋពាក់ពន្ធ័ដែលរាប់បញ្ចូលទាំង ប្រ៊ុយណេ ម៉ាឡេស៊ី វៀតណាម និង តៃវ៉ាន់ផងដែរ។ ក្នុងឱកាសជាមួយគ្នានេះដែរ លោកប្រធាធិបតីហ្វីលីពីន ក៏បានលើកសរសើរ និង ស្វាគមន៍ចំពោះ ការអនុម័តច្បាប់សន្តិសុខថ្មីរបស់ជប៉ុនដែលអនុញ្ញាតឲ្យទ័ពអាចចេញច្បាំងនៅបរទេសបានជាលើកដំបូង ក្នុងរយៈពេល៧ទសវត្សរ៍។ ក្នុងនោះ លោកបានលើកឡើងថា ច្បាប់ថ្មីរបស់ជប៉ុន នឹងធ្វើឲ្យជប៉ុន កាន់តែមានដៃគូកាន់តែច្រើនក្នុងសកម្មភាពកសាងសន្តិភាព។ សូមរម្លឹកផងដែរ ទាំងជប៉ុន និង ហ្វីលីពីន សុទ្ធសឹងតែមានជម្លោះដែនអធិបតេយ្យជាមួយនឹងចិនដូចគ្នា ពោលគឺ ជប៉ុន កំពុងមានជម្លោះជាមួយចិននៅក្នុងសមុទ្រខាងកើតនៅបណ្តុំកោះស៊ិនកាគុ និង ហ្វីលីពីន កំពុងតែប្រឈមមុខគ្នាខ្លាំងជាមួយចិននៅក្នុងតំបន់ជម្លោះសមុទ្រចិនខាងត្បូង។ ដោយឡែក សម្រាប់ការស្វាគមន៍ច្បាប់ថ្មីរបស់ជប៉ុនដោយរដ្ឋាភិបាលហ្វីលីពីន នឹងធ្វើឲ្យរដ្ឋទាំងពីរកាន់តែមានទំនាក់ទំនងកាន់តែស្អិតល្មួតនឹងគ្នា។ ជាពិសេសនោះ ហ្វីលីពីន នឹងអាចទទួលបានផលប្រយោជន៍យោធាច្រើនពីជប៉ុន ដ្បិតហ្វីលីពីន ទើបតែចរចាជាមួយនឹងជប៉ុនលើការធ្វើសមយុទ្ធយោធា និង គ្រោងឲ្យជប៉ុនដាក់មូលដ្ឋានទ័ពនៅតំបន់ជម្លោះសមុទ្រចិនខាងត្បូងផងដែរ។ នេះ ក៏មានន័យថាហ្វីលីពីន អាចមានដៃគូខ្លាំងដើម្បីប្រឆាំងជាមួយចិនលើបញ្ហាសមុទ្រចិនខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2685.txt	បុរសដែលជាជនភៀសខ្លួនជនជាតិស៊ីរី ដែលត្រូវបានអ្នកថតរូបស្រីហុងគ្រី ទាក់ជើងពេលលោក ព្យាយាមរត់ចូលក្នុងព្រំដែនហុងគ្រីនិងសើបប៊ី បានក្លាយជាគ្រូបង្វឹកបាល់ទាត់នៅសាលាមួយក្នុងប្រទេស អេស្ប៉ាញហើយ។ នេះបើយោងតាមសារព័ត៌មានNBC។	ក្រោយពីរូបភាព និង វីឌីអូ នៃការទាត់ជើងលោក Osama Abdul Mohsen ដែលជាជនភៀសខ្លួន ជនជាតិស៊ីរី ដែលបានបណ្តាលឲ្យលោកដួលពីលើកូនប្រុសអាយុ៧ឆ្នាំយ៉ាងរន្ធត់នោះ ពិភពលោក បានថ្កោលទោស និង រិះគន់ ស្ត្រីថតរូបជនជាតិហុងគ្រីយ៉ាងខ្លាំង។ អ្វីគួរកត់សម្គាល់ ក្រោយពីរកឃើញថាលោក Osama Abdul Mohsen ក៏ធា្លប់ជាគ្រូបង្វឹកបាល់ទាត់ នៅស៊ីរីផងដែរនោះ មជ្ឈមណ្ឌលជាតិ Spain is Cenafe ជាកន្លែងបង្វឹកបាល់ទាត់អេស្ប៉ាញ បានព្រម ទទួលយកលោកធ្វើជាគ្រូបង្វឹកបាល់ទាត់នៅសាលាមួយក្នុងប្រទេសអេស្ប៉ាញ។ ហើយ ក្លឹបបាល់ទាត់ នេះ ក៏បានផ្តល់នូវមធ្យោបាយដឹកជញ្ជូន និង ទីកន្លែងស្នាក់នៅដើម្បីផ្តល់ឱកាសឲ្យលោក Osama Abdul Mohsen រួមជាមួយកូនប្រុសពីរនាក់ កសាងជីវិតជាថ្មីនៅអេស្ប៉ាញផងដែរ។ ជុំវិញការផ្តល់ឱកាសកសាងជីវិតជាថ្មីនេះ លោក Osama Abdul Mohsen បានសម្តែងការរីករាយ យ៉ាងខ្លាំង។ លោក បាននិយាយថា « ខ្ញុំស្រលាញ់អ្នក, ខ្ញុំស្រលាញ់ Madrid។ អរគុណសម្រាប់ គ្រប់យ៉ាង។ ការឈានជើងមកដល់អេស្ប៉ាញ គឺពិតជាសំខាន់ណាស់ក្នុងជីវិតខ្ញុំ»។ ដោយឡែកសម្រាប់ការទាត់ដែលបណ្តាលឲ្យដូលលើកូនប្រុសអាយុ៧ឆ្នាំ លោក Osama Abdul Mohsen បានអះអាងថាលោកនឹងមិនលើកលែងឲ្យស្ត្រីថតរូបជនជាតិហុងគ្រីនោះទេ។ ហើយបច្ចុប្បន្ន រដ្ឋអាជ្ញាហុងគ្រី ក៏បានបើកការស៊ើបអង្កេតជុំវិញនៃការទាត់ជើងជនភៀសខ្លួន ដើម្បីបង្កើតជាខ្សែ ភាយន្តរបស់ស្រី្តហុងគ្រីនោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2686.txt	ក្នុងបទសម្ភាសន៍ម្សិលមិញជាមួយប្រព័ន្ធផ្សព្វផ្សាយអាមេរិក CBS លោកប្រធានាធិបតីរុស្ស៊ីវ្ល៉ាឌីមៀ ពូទីន បានសង្កត់ធ្ងន់ថា អ្នកណាហៅលោកដូចម្តេចវាមិនសំខាន់ឡើយ អ្វីដែលសំខាន់លោកប្រឹងប្រែងធ្វើអ្វីដើម្បីប្រទេសជាតិ។ កន្លងមកពិភពលោកមើលឃើញលោកពូទីនក្នុងរូបភាពផ្សេងគ្នា ហើយមានខ្លះដាក់រហ័ស្សនាមដល់លោកថាជាស្តេចត្សា (Tsar) ជំនាន់ថ្មីដែលក្តោបក្តាប់អំណាចពេញដៃផង។	លោក មុំ ពិទូរ្យ លម្អិតព័ត៌មាននេះ ម្សិលមិញនេះប្រធានាធិបតីរុស្ស៊ីលោក វ្ល៉ាឌីមៀ ពូទីន បានផ្តល់បទសម្ភាសន៍ដល់អ្នកសារព័ត៌មានអាមេរិកលោក Charlie Rose ។ អ្នកសារព័ត៌មានរូបនេះបានចោទសួរសំណួរនិង លើកយកបញ្ហាពិភពលោកច្រើនទៀតដើម្បីជជែកជាមួយលោក ពូទីន ផងដែរ។ ប្រធានបទពិភាក្សាទាំងនោះរួមមានទាំងគោលជំហររបស់រុស្ស៊ីក្នុងវិបត្តិនៅស៊ីរី ការយល់ឃើញរបស់លោកពូទីនចំពោះបញ្ហាសង្គមអាមេរិក និងការយល់ឃើញរបស់ពិភពលោកចំពោះលោក ពូទីនផ្ទាល់ ក្នុងនាមជាប្រមុខរដ្ឋរុស្ស៊ីផង។ លោក Charlie Rose បានថ្លែងទៅកាន់លោក ពូទីន ថា កន្លងមកពិភពលោកយល់ឃើញប្លែកៗគ្នាជុំវិញគោលនយោបាយនិងការដឹកនាំរបស់លោកក្នុងនាមជាប្រធានាធិបតីរុស្ស៊ី ហើយកន្លងមកមានមនុស្សមួយចំនួនដាក់រហ័ស្សនាមឲ្យលោក ពូទីន ប្លែកៗគ្នាហើយក្នុងនោះមាន«ស្តេចត្សា»ជំនាន់ថ្មីផងដែរ។ ជុំវិញការដាក់ឈ្មោះនេះ លោកពូទីនថា ឈ្មោះទាំងនោះមិនស័ក្តិសមជាមួយលោកឡើយ តែលោកបញ្ជាក់ថាវាមិនសំខាន់ឡើយ ទោះគេហៅលោកដូចម្តេចក៏ដោយ។ «វាមិនសំខាន់ទេចំពោះងារដែលគេដាក់ឲ្យខ្ញុំ ទោះអ្នកហៅនោះជាអ្នកជូនពរ មិត្តភ័ក្តិ ឬក៏ជាដៃគូប្រជែងនយោបាយ។ វាជារឿងសំខាន់ដែលអ្នកគិតអ្វីអំពីខ្លួនអ្នក អ្វីដែលអ្នកត្រូវធ្វើសម្រាប់បំពេញប្រយោជន៍ប្រទេសខ្លួនដែលតម្រូវឲ្យអ្នកមានទំនួលខុសត្រូវនិងមានជំហរមួយក្នុងនាមជាប្រមុខរដ្ឋរុស្ស៊ី»។ នេះជាការលើកឡើងរបស់ប្រមុខរដ្ឋរុស្ស៊ីលោក វ្ល៉ាឌីមៀ ពូទីន។ ក្រោយរុស្ស៊ីឈ្លានពានអ៊ុយក្រែន ប្រទេសលោកខាងលិចនាំគ្នារិះគន់ និងចាត់ទុកលោក ពូទីន ជាមេដឹកនាំផ្តាច់ការប្រមូលផ្តុំអំណាចពេញដៃ មានគោលនយោបាយដឹកនាំកោងកាច និងគំរាមកំហែងពិភពលោក។ សម្រាប់ប្រមុខរដ្ឋរុស្ស៊ីនេះ ចង់បញ្ជាក់ថា លោកមិនខ្វល់ខ្វាយចំពោះពាក្យសម្តីទិតៀនលោកឡើយ តែអ្វីដែលោកខ្វល់នោះគឺការបំពេញតួនាទីជាអ្នកការពារ និងបម្រើប្រជាជនរុស្ស៊ីឲ្យបានល្អទៅវិញទេ។ ក្រៅពីងារដែលគេដាក់ឲ្យលោក អ្នកសារព័ត៌មានអាមេរិក បានសាកសួរផងដែរថា តើរឿងអ្វីខ្លះដែលលោក ពូទីន កោតសរសើរអាមេរិក នាពេលបច្ចុប្បន្ននេះ។ លោក ពូទីន បានឆ្លើយថា អ្វីដែលលោកផ្តល់តម្លៃនិងកោតសរសើរអាមេរិកខ្លាំងជាងគេគឺការច្នៃប្រឌិតខ្ពស់។ លោកបានបន្ថែមថា ការច្នៃប្រឌិត ការបើកទូលាយ និងការបើកចិត្តឲ្យទូលាយនេះជាហេតុផលចម្បងមួយធ្វើឲ្យអាមេរិកអាចដោះស្រាយបញ្ហាយ៉ាងមានប្រសិទ្ធភាព អភិវឌ្ឍប្រទេសជាតិបានរហ័ស ហើយអ្វីដែលសំខាន់មហាអំណាចនេះអាចរក្សានិងពង្រីកឥទ្ធិពលរបស់ខ្លួនបានលើគ្រប់ស្ថានការណ៍ពាសពេញពិភពលោក។ បន្ថែមលើនេះទៀត កិច្ចសម្ភាសន៍ផ្តោតលើបញ្ហាសន្តិសុខពិភពលោកផងដែរក្នុងនោះរួមសង្គ្រាមស៊ីវិលនៅស៊ីរី។ ប្រធានាធិបតីរុស្ស៊ីលោក ពូទីន បានបញ្ជាក់ជាថ្មីថា វាជារឿងសំខាន់ដែលលោក បាសា អាល់អាសាដ ត្រូវបន្តគ្រប់គ្រងស៊ីរី ព្រោះមានតែលោក អាសាដប៉ុណ្ណោះដែលអាចធានាថាសង្គមស៊ីរីមិនបែកខ្ញែក និងធ្លាក់ខ្លួនដូចលីប៊ីនិងអ៊ីរ៉ាក់។ លោកអធិប្បាយថា ចង់បញ្ចប់បញ្ហាស៊ីរីបច្ចុប្បន្ន វាគ្មានដំណោះស្រាយឯទៀតណាក្រៅពីជួយជ្រោមជ្រែងរដ្ឋាភិបាលដើម្បីឈានទៅពង្រឹងស្ថាប័ននយោបាយដែលមានស្រាប់ឲ្យរឹងមាំ និងអាចបំពេញតួនាទីឡើងវិញបាននោះ។ ការផ្លាស់ប្តូរនៅពេលនេះ មិនមែនជាដំណោះស្រាយនយោបាយដ៏ល្អសម្រាប់ស៊ីរីឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2687.txt	ការពង្រីកអំណាចយោធាទៅក្រៅប្រទេសរបស់រដ្ឋាភិបាលលោក ស៊ិនហ្សូ អាបេ បានក្លាយជាបញ្ហាចម្រូងចម្រាសមួយនៅក្នុងសង្គមជប៉ុន ដ្បិតប្រជាជននិងអ្នកនយោបាយ មានការព្រួយបារម្ភខ្លាចជប៉ុនត្រូវធ្លាក់ចូលក្នុងសង្គ្រាមជាថ្មី។ បញ្ហានេះ បានធ្វើឲ្យកើនឡើងកម្តៅក្នុងសភាជាន់ខ្ពស់ ជប៉ុន ដែលកំពុងត្រៀមអនុម័តច្បាប់សន្តិសុខថ្មី ហើយបានបង្កឲ្យសមាជិកសភាបក្សកាន់អំណាច និង បក្ស ប្រឆាំង ប្រតាយប្រតប់គ្នាដោយគ្មានសណ្តាប់ធ្នាប់។	នៅថ្ងៃព្រហស្បតិ៍នេះសមាជិកសភាបក្សកាន់អំណាច និង បក្សប្រឆាំង បានប្រតាយប្រតប់គ្នាខណៈពេលដែលកំពុងតែជជែកលើបង្កើនឥទ្ធិពលយោធាដោយត្រៀមអនុម័តច្បាប់សន្តិសុខថ្មីរបស់នាយករដ្ឋមន្ត្រី ស៊ិនហ្សូ អាបេ។ ការឈានដល់ផ្ទុះហិង្សាក្នុងសភានេះ អាចចាត់ទុកជាលើកដំបូងហើយ ក្នុងប្រវត្តិសាស្ត្រនយោបាយជប៉ុនក្នុងរយៈពេលប៉ុន្មានសតវត្សចុងក្រោយនេះ។ គឺជារឿងដ៏គួរឲ្យភ្ញាក់ផ្អើល នៅពេលដែលសភា ដែលជាអ្នកបង្កើតច្បាប់បែរជាឈានដល់ការរុញច្រាន គ្នាទៅវិញទៅមកពេញសភាទាំងមូល។ ភាពតានតឹងរវាងសមាជិកសភាកាន់អំណាច និង បក្សប្រឆាំង បានឡើងកម្តៅខ្លាំង ក្រោយពីគណកម្មាធិការពិសេសក្នុងសភាជាន់ខ្ពស់ បានពន្យារពេលពិភាក្សាជាបន្តបន្ទាប់ ហើយ សមាជិកបក្សប្រឆាំង បាននាំគ្នាបិទទ្វារ និង ចាប់ផ្តើមតវ៉ានៅក្នុង សភាតែម្តង។ មេដឹកនាំបក្សប្រឆាំងលោក Tetsuro Fukuyamaបានថ្លែងទិតៀនក្រុមសមាជិកបក្សកាន់អំណាចដោយលើកឡើងថា បក្សកាន់អំណាចមិនស្តាប់មតិសាធារណជនជប៉ុន អាងតែខ្លួនឯងមានសំឡេងច្រើននៅក្នុងស្ថាប័ននីតិបញ្ញត្តិ។ បក្សប្រឆាំងហាក់ខឹងសម្បារបក្សកាន់អំណាចខ្លាំងមែនទែន ព្រោះ មេដឹកនាំបក្សខាងលើបានថ្លែងទាំងចង់ស្រក់ទឹកភ្នែកផង។ បក្សប្រឆាំងនៅតែបន្តលើកឡើងម្តងហើយម្តងទៀតថា សេចក្តីព្រាងច្បាប់សន្តិសុខថ្មីដែលបង្កើតឡើងដើម្បីផ្តល់អំណាចយោធាជប៉ុនដោយអាចទៅធ្វើសង្គ្រាមនៅក្រៅប្រទេសនោះរំលោភរដ្ឋធម្មនុញ្ញសន្តិភាពដែលជប៉ុនបង្កើតឡើងក្រោយចប់សង្គ្រាមលោកលើកទី។ ប៉ុន្តែរដ្ឋាភិបាលលោក អាបេ ព្យាយាមបកស្រាយថា វាជារឿងមិនអាចចៀសរួចដែលជប៉ុនត្រូវមានយោធាខ្លាំងដើម្បីការពារការគំរាមកំហែងពីក្រៅនិងបង្កើនតួនាទីខ្លួនក្នុងការរក្សាសន្តិភាពពិភពលោកផង។ សេចក្តីព្រាងច្បាប់សន្តិសុខថ្មីដែលធ្វើឲ្យសមាជិកសភាប្រឈមមុខដាក់គ្នានេះ តាមពិតទៅត្រូវបានសភាជាន់ទាបសម្រេចគាំទ្ររួចមកហើយកាលពីប៉ុន្មានខែមុន ហើយសេចក្តីព្រាងច្បាប់នេះត្រូវបន្តដាក់មកជជែកដេញដោលគ្នានិងអនុម័តនៅសភាជាន់ខ្ពស់។ ប៉ុន្តែប្រជាជនជប៉ុនរាប់ម៉ឺននាក់បានចេញមុខបាតុកម្ម តវ៉ាច្បាប់ថ្មី ដោយពួកគេបានបង្ហាញក្តីបារម្ភចំពោះសន្តិភាពរបស់ប្រទេសជប៉ុននៅពេលខាងមុខ។ យ៉ាងណាមិញ សមាជិកសភាបក្សកាន់អំណាចនៅសភាជាន់ទាបជាពិសេសក្រុមសមាជិកគណកម្មការពិសេសបានបង្ហាញការគាំទ្រសេចក្តីព្រាងច្បាប់នេះកាន់តែច្រើន។ បើសិនជាសេចក្តីព្រាងច្បាប់នេះត្រូវសភាជាន់ខ្ពស់ទាត់ចោលវិញ វានឹងត្រូវគេរុញត្រលប់មកសភាជាន់ទាបវិញដើម្បីបោះឆ្នោតអនុម័តសារជាថ្មីដោយសំឡេង២ភាគ៣ ហើយវានឹងក្លាយជាច្បាប់តែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2688.txt	ក្រុមអាវក្រហមដែលជាអ្នកគាំទ្រលោកនាយករដ្ឋមន្ត្រីម៉ាឡេស៊ី ណាជីប រ៉ាហ្សាក់ (Najib Razak) បានកំណត់ថ្ងៃពុធខាងមុខនេះ ដើម្បីប្រមូលផ្តុំគ្នានៅក្នុងក្រុងកូឡាឡាំពួរក្នុងលក្ខណៈទ្រង់ទ្រាយធំ។ ការជួបជុំនេះដែរ ធ្វើឡើងដើម្បីប្រឆាំងទៅនឹងក្រុម Bersih ដែលជាក្រុមអាវលឿងដែលទើបតែបញ្ចប់ បាតុកម្មទាមទារលោកណាជីបរ៉ាហ្សាក់ ចុះចេញពីតំណែងមុនអាណត្តិ។ បញ្ហានេះ នឹងធ្វើឲ្យ ប្រជាជនម៉ាឡេស៊ី អាចឈានដល់ការបែកបាក់ជាតិ បើរដ្ឋាភិបាលមិនមានវិធានការទប់ស្កាត់នោះទេ។	នៅថ្ងៃព្រឹកថ្ងៃចន្ទ័នេះ ប៉ូលីសម៉ាឡេស៊ី បានផ្តល់ភ្លើងខៀវទៅកាន់ក្រុមអាវក្រហមដែលក្រុមអ្នកគាំទ្រ រដ្ឋាភិបាលម៉ាឡេស៊ីបច្ចុប្បន្ន ដើម្បីជួបជុំនៅក្នុងក្រុងកូឡាឡាំពួរក្នុងគោលបំណងដើម្បីប្រឆាំងទៅនឹង សកម្មភាពរបស់ក្រុមអាវលឿង ដែលទើបតែបញ្ចប់ការទាមទាររបស់ពួកគេឲ្យលោកណាជីបចុះចេញពី តំណែង។ កាលពីថ្មីៗនេះ ក្រុមBersih ឬ ក្រុមអាវលឿង បានប្រមូលផ្តុំគ្នានៅក្នុងក្រុងកូឡាឡាំពួរដែលមានអ្នក ចូលរួមប្រមាណ៤ម៉ឺននាក់ដើម្បីទាមទារនិងប្រឆាំងលោកនាយករដ្ឋមន្ត្រីណាជីប ចុះចេញពីតំណែង ដោយសារតែរឿងអាស្រូវពុករលួយរាប់លានរបស់លោក។ ការប្រមូលផ្តុំបានបញ្ចប់ទៅដោយសន្តិភាព តែគ្មានបានផ្លែផ្កាអ្វីសោះ។ ផ្ទុយទៅវិញ សកម្មភាពរបស់ពួកគេ ត្រូវបានលោកនាយករដ្ឋមន្ត្រីណាជីប ចាត់ទុកថាខុសច្បាប់ ហើយ ក៏បានឃាត់ខ្លួនមេដឹកនាំទាមទារមួយចំនួនផងដែរ។ ខណៈពេលក្រុមអាវលឿង កំពុងផ្ទុះការទាមទារ មេដឹកនាំក្រុមអាវក្រហម ដែលជាអ្នកគាំទ្រលោក ណាជីប បានចេញមុខប្រឆាំងជាមួយនឹងក្រុមនេះ។ ក្នុងនោះ មេដឹកនាំក្រុមអាវក្រហម បានប្រកាសថា ពួកគេ នឹងប្រមូលអ្នកគាំទ្រលោកណាជីបប្រមាណ១០ម៉ឺននាក់ ដែលចំនួននេះ ច្រើនជាងចំនួនក្រុម អ្នកដែលប្រឆាំងរដ្ឋាភិបាល។ ហើយពេលនេះ ប៉ូលីសម៉ាឡេស៊ី បានអនុញ្ញាតដល់ក្រុមអាវក្រហម ដើម្បីជួបជុំគ្នាតាមសំណើរបស់ពួកគេ។ ថ្វីដ្បិតប៉ូលីសម៉ាឡេស៊ី បានធានាពីសន្តិសុខចំពោះការទាមទាររបស់ក្រុមអាវក្រហមដែលនឹងត្រូវធ្វើ ឡើងនៅពេលខាងមុខនេះក៏ដោយ ការបណ្តោយឲ្យមានការជួបជុំដើម្បីប្រឆាំងគ្នាទៅវិញទៅមក មិនមែនជាដំណោះស្រាយល្អដើម្បីបញ្ចប់បញ្ហានោះទេ។ ផ្ទុយទៅវិញ វានឹងធ្វើឲ្យស្ថានភាព និង ផ្នត់ គំនិតការប្រឆាំងគ្នារវាងក្រុមអាវក្រហម និង ក្រុមអាវលឿងកាន់តែប្រឆាំងគ្នាធ្ងន់ធ្ងរទៅ។ មួយវិញទៀត ការអនុញ្ញាតឲ្យក្រុមអាវក្រហមអាចប្រមូលផ្តុំគ្នា បានបង្ហាញឲ្យឃើញច្បាស់ថា រដ្ឋាភិ បាល ម៉ាឡេស៊ីមានការលំអៀងទៅលើក្រុមនេះ ដ្បិតសកម្មភាពក្រុមអាវលឿង ត្រូវបានរដ្ឋាភិបាល ហាមឃាត់ និង ចាត់ទុកថាខុសច្បាប់។ ក្នុងក្រសែភ្នែកអ្នកវិភាគ បើសិនបញ្ហានេះ មិនត្រូវបានចាត់វិធានការពីរដ្ឋាភិបាលជាបន្ទាន់នោះទេ នោះម៉ាឡេស៊ី នឹងត្រូវប្រឈមនឹងការបែកបាក់ជាតិ។ ជាក់ស្តែងគេអាចមើល បញ្ហាបែងចែកនិន្នាការ នយោបាយថៃ ជាឧទាហរណ៍។ សូមរម្លឹកផងដែរថា កាលពីខែកក្កដាកន្លងទៅនេះ សារព័ត៌មាន The Wall Street បានចុះផ្សាយពី របាយការណ៍មួយស្តីពីការផ្ទេរនូវលុយរ៧០០លានដុល្លាសហរដ្ឋអាមេរិកដោយសម្ងាត់ទៅកាន់គណនីឯកជនរបស់លោក នាយករដ្ឋមន្ត្រីណាជីប រ៉ាហ្សាក់។ អវត្តមាននៃកាបង្ហាញភាពស្អាតស្អំពីសំណាក់ លោក ណាជីប បានធ្វើឲ្យផ្ទុះនូវចលនាប្រឆាំង និងទាមទារឲ្យលោកចុះចេញពីតំណែងទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2689.txt	ខណៈការបោះឆ្នោតជាសកលមីយ៉ាន់ម៉ាកាន់តែខិតជិតមកដល់ មេដឹកនាំបក្សនយោបាយនីមួយៗកំពុង តែផ្សព្វផ្សាយនូវគោលនយោបាយរបស់ខ្លួនដើម្បីទាញការគាំទ្រពីប្រជាជន។ សម្រាប់មេបក្សប្រឆាំង លោកស្រីអង់សាន ស៊ូជី ក្នុងយុទ្ធនាការនៃការបោះឆ្នោតនេះ លោកស្រី បានសន្យាបង្កើតរដ្ឋាភិបាល ដែលស្អាតស្អំ ពោលគឺរដ្ឋាភិបាលដែលគ្មានអំពើពុករលួយ។	មេបក្សប្រឆាំងមីយ៉ាន់ម៉ាដ៏មានប្រជាប្រិយភាព លោកស្រី អង់សាន ស៊ូជី ( Aung San Suu Kyi) បានសន្យា នឹងបង្កើតរដ្ឋាភិបាលដែលគ្មានអំពើពុករលួយ លើកកម្ពស់ក្រុមកម្មករ និង បញ្ចប់ជំនួយពីបរទេស នៅពេលដែលលោកស្រីឡើងកាន់តំណែង។ ការលើកឡើងនេះ ធ្វើឡើងក្នុងពេលដែលលោកស្រីធ្វើយុទ្ធនាការ នៃការបោះឆ្នោតនៅក្នុងក្រុងយ៉ាងហ្គនដែលជាមណ្ឌល ដែលលោកស្រី ឈរឈ្មោះជាបេក្ខភាពតំណាងរាស្ត្រ។ នៅថ្ងៃទី០៨ ខែវិច្ឆិកា ខាងមុខនេះ មីយ៉ាន់ម៉ា នឹងមានការបោះឆ្នោតជាសកលឬ ការបោះឆ្នោតតំណាងរាស្ត្រ ដែលត្រូវបានគេរំពឹងថា គឺជាការបោះឆ្នោតបែបលទ្ធិប្រជាធិបតេយ្យដំបូងបង្អស់ក្នុងប្រវត្តិនយោបាយ បន្ទាប់ពីមីយ៉ាន់ម៉ាបានចាប់ផ្តើមកែទម្រង់ប្រពន្ធ័នយោបាយចាប់តាំងពីឆ្នាំ២០១១មក។ ក្នុងឱកាសនៃការឃោសនាការបោះឆ្នោតដែលមានប្រជាជនជាច្រើនបានប្រមូលផ្តុំគាំទ្រ លោកស្រី អង់សាន ស៊ូជី មេបក្សប្រឆាំងសម្ពន្ធ័ជាតិដើម្បីប្រជាធិបតេយ្យ(NLD) បានថ្លែងថា « យើងត្រូវការរដ្ឋាភិបាលដែលគ្មាអំពើពុករលួយដើម្បីការអភិវឌ្ឍន៍ប្រទេស«។ លោកស្រី បានសន្យាពន្លឿនការកែទម្រង់លទ្ធិប្រជាធិបតេយ្យ ត្រួតពិនិត្យលើការវិនិយោគដើម្បីកំណត់ពីការប៉ះពាល់ដល់បរិស្ថាន និង ធ្វើវិសោធនកម្មរដ្ឋធម្មនុញ្ញដែលធ្វើដោយរបបយោធាដែលហាមលោកស្រីមិនអាចឈរឈ្មោះជាបេក្ខភាព ប្រធានាធិបតីបាន។ សូមរម្លឹកផងដែរថា លោកស្រីអង់សាន ស៊ូជី ត្រូវបានរបបយោធាឃុំខ្លួនអស់រយៈពេលប្រមាណ១៥ឆ្នាំ ចាប់ពីឆ្នាំ១៩៨៩ដល់២០១០ ក្រោយពីគណបក្សរបស់លោកស្រីបានឈ្នះការបោះឆ្នោត។ ដោយឡែក សម្រាប់ការបោះឆ្នោតចុងឆ្នាំ២០១៥នេះ ប្រសិនបើគណបក្សលោកស្រី មិនអាចទទួលបានសម្លេងលើសលប់ពោលគឺលើសពី៧៥អាសនៈ នៃអាសនៈសរុបសភា លោកស្រីនឹងមិនមានលទ្ធភាព ដើម្បី កែរដ្ឋធម្មនុញ្ញ ដើម្បីអាចផ្តល់លទ្ធភាពដល់លោកស្រីឈរឈ្មោះជាបេក្ខភាពប្រធានាធិបតី និង បង្កើតរដ្ឋាភិបាលបាននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_269.txt	អតីតប្រធានាធិបតីអាម៉េរិក លោក ដូណាល់ ត្រាំ បានប្រកាសមិនឈរឈ្មោះជាបេក្ខភាពប្រធានាធិបតីនៅឆ្នាំ២០២៨ ទេ ប្រសិនបើលោកចាញ់ឆ្នោតប្រជែងកៅអីសេតវិមាននាឆ្នាំនេះ។	បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បាននិយាយនៅក្នុងបទសម្ភាសន៍មួយកាលពីថ្ងៃទី២២ខែកញ្ញាថា ៖«ទេខ្ញុំនឹងមិនធ្វើបែបនោះទេ។ ខ្ញុំមិនគិតថាវានឹងកើតឡើងទេ»។ លោក ត្រាំ បញ្ជាក់បែបនេះនៅពេលត្រូវបានសួរថា តើលោកនឹងបន្តឈរឈ្មោះនៅឆ្នាំ ២០២៨ ប្រសិនបើចាញ់នៅក្នុងការប្រជែងតំណែងសេតវិមាននៅឆ្នាំនេះ។ អតីតប្រធានាធិបតីអាម៉េរិករូបនេះសង្កត់ធ្ងន់ថា លោករំពឹងនឹងទទួលបានជោគជ័យនៅ ថ្ងៃបោះឆ្នោតថ្ងៃទី៥ ខែវិច្ឆិកា ខាងមុខនេះ។ រដ្ឋធម្មនុញ្ញរបស់អាម៉េរិកបានចែងថា ប្រធានាធិបតីនីមួយៗ អាចកាន់អំណាចបានត្រឹមតែ២អាណត្តិប៉ុណ្ណោះ។ ដូច្នេះលោក ត្រាំ មិនត្រូវបានអនុញ្ញាតឱ្យឈរឈ្មោះ សម្រាប់តំណែងម្ចាស់សេតវិមាននៅឆ្នាំ២០២៨ ប្រសិនបើជាប់ឆ្នោតនៅឆ្នាំនេះ។ លោក ត្រាំ ដែលមានអាយុ ៧៨ឆ្នាំ ជាបេក្ខជនមកពីគណបក្សសាធារណរដ្ឋ កំពុងប្រកួតប្រជែងជាមួយនឹងគូប្រជែងគណបក្សប្រជាធិបតេយ្យ គឺអនុប្រធានាធិបតីលោកស្រី កាម៉ាឡា ហារីស មានអាយុ៥៩ឆ្នាំ។ ការស្ទង់មតិបង្ហាញថា រវាងបេក្ខជនទាំងពីរ មានការគាំទ្រប្រហាក់ប្រហែលគ្នា។ លោក ត្រាំ បានឈរឈ្មោះជាប្រធានាធិបតីជាលើកដំបូង ក្នុងឆ្នាំ២០១៦ ហើយបានយកឈ្នះគូប្រជែងបក្សប្រជាធិបតេយ្យ គឺអតីតរដ្ឋមន្ត្រីការបរទេសលោកស្រី ហ៊ីលឡារី គ្លីនតុន។ នៅឆ្នាំ២០២០ លោកបានឈរឈ្មោះសម្រាប់ការបោះឆ្នោតឡើងវិញ ប៉ុន្តែបានចាញ់បេក្ខជនបក្សប្រជាធិបតីលោក ចូ បៃឌិន ដែលកាន់អំណាចបច្ចុប្បន្ន។ អតីតប្រធានាធិបតី ត្រាំ នៅពេលនោះមិនបានទទួលស្គាល់លទ្ធផលឆ្នោតនេះទេ ហើយបានអះអាងថា ការបោះឆ្នោតជាការក្លែងបន្លំ ប៉ុន្តែមិនបានផ្តល់ភស្តុតាងឡើយ។ អ្នកគាំទ្ររបស់លោក ត្រាំ នៅថ្ងៃទី៦ ខែមករា ឆ្នាំ២០២១ បានសម្រុកចូលសភាអាម៉េរិក ដើម្បីរារាំងសមាជិកសភា ពីការទទួលស្គាល់ជ័យជម្នះរបស់លោក បៃឌិន។ កុបកម្មបានបណ្តាលឲ្យមនុស្សស្លាប់៦នាក់ និងមន្ត្រីប៉ូលិសជាង១៧០នាក់រងរបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2690.txt	រុស្ស៊ីកាន់តែស្និទ្ធចិនមិនមែនជារឿងគួរឲ្យភ្ងាក់ផ្អើលទេ តែវាជារឿងគួរឲ្យបារម្ភសម្រាប់លោកខាងលិចទៅវិញទេ។ មហាអំណាចទាំងពីរសុទ្ធតែជាគូប្រជែងលោកខាងលិចជាពិសេសសហរដ្ឋអាមេរិកតែម្តង ហើយបើគេពួតដៃគ្នា វាប្រាកដណាស់ថា លោកខាងលិចពិបាកទប់ទល់។ រុស្ស៊ីក្រោយកាន់តែឯកោរព្រោះឈ្លានពានអ៊ុយក្រែន ហាក់ខ្នះខ្នែងបង្ហាញភាពពេញចិត្តពេញថ្លើមក្នុងការជួយគាំទ្រចិនឲ្យកា្លយជាមហាអំណាចយោធាដ៏ធំមួយ។ តែទោះជាមានទំនាក់ទំនងស្អិតល្មួតក៏ដោយ មហាអំណាចទាំងពីរនៅមិនទាន់ទុកចិត្តគ្នាឡើយទេ។	សូមស្តាប់ការបកស្រាយរបស់លោក មុំ ពិទូរ្យ៖ វត្តមានលោក ស៊ី ជិនពីងនៅរុស្ស៊ីកាលពីខែឧសភា និងវត្តមានលោក វ្ល៉ាឌីមៀ ពូទីននៅក្នុងប្រទេសចិនក្នុងខួបរំលឹកជ័យជម្នះសង្គ្រាមលោកលើកទី២ បញ្ជាក់ច្បាស់ពីកម្រិតនៃចំណងទំនាក់ទំនងរវាងប្រទេសទាំងពីរ។ ក្រៅពីនេះ រដ្ឋាភិបាលរុស្ស៊ីស្រាប់តែបង្កើតកិច្ចសហប្រតិបត្តិការច្រើនវិស័យ រួមទាំងវិស័យយោធាផងជាមួយចិនតាមរយៈការទស្សនកិច្ច លំហាត់យោធា និងទំនាក់ទំនងមួយចំនួនទៀត។ រុស្ស៊ីត្រៀមលក្ខណៈពេញលេញហើយដើម្បីជួយគាំទ្រចិនក្នុងការពង្រឹងឥទ្ធិពលយោធារបស់ខ្លួនផង។ វិបត្តិផ្សារហ៊ុននៅចិនជាកង្វល់របស់រដ្ឋាភិបាលក្រេមឡាំង ប៉ុន្តែលោក ពូទីន ព្យាយាមទុកបញ្ហានេះមួយឡែក ព្រោះមិនមានជម្រើសអ្វីឡើយ។ កន្លងមករុស្ស៊ីសំឡឹងឃើញមហាយក្សអាស៊ីចិននេះឯង ជាដៃគូពិសេសដែលអាចជួយដោះអាសន្នរុស្ស៊ីក្នុងគ្រាមានវិបត្តិ។ តាំងពីឈ្លានពានអ៊ុយក្រែន លេបយកទឹកដីCrimea រុស្ស៊ីបានរងទណ្ឌកម្មច្រើនជំហានរហូតដល់ជួបបញ្ហាសេដ្ឋកិច្ចផង។ តែកន្លងមកបានចិននេះឯងជួយជ្រោមជ្រែងចុះឡើងជួយឲ្យបានគ្រាន់បើ មិនផុងខ្លួនក្នុងវិបត្តិសេដ្ឋកិច្ចកាន់តែខ្លាំង។ ប៉ុន្តែវិបត្តិភាគហ៊ុននៅចិនពេលនេះ ធ្វើឲ្យលោកពូទីន ស្រងាកចិត្តដែរ ព្រោះចិនក៏កំពុងជួបវិបត្តិនៅផ្ទះដូចគ្នា។ យ៉ាងណាក៏ដោយ រដ្ឋាភិបាលក្រេមឡាំងមិនមែនត្រឹមតែចង់ពឹងចិនឲ្យជួយដោះវិបត្តិនេះទេ តែរដ្ឋាភិបាលនេះចង់សាងសម្ព័ន្ធភាពឲ្យជិតស្និទ្ធជាមួយរបបកុម្មុយនីស្តចិន ព្រោះបើចង់កំញើញលោកខាងលិច រុស្ស៊ីម្នាក់ឯង មិនអាចទៅរួចឡើយ។ នេះក៏ដោយ សារកាលទេសៈបង្ខំឲ្យចិននិងរុស្ស៊ីរត់រកគ្នា ដើម្បីឈានទៅបង្កើតសម្ព័ន្ធភាពក្នុងពេលណាមួយខាងមុខដើម្បីប្រឆាំងលោកខាងលិចដែលជាសត្រូវរួម។ សម្រាប់លោកខាងលិច វិញមិនភ្ងាក់ផ្អើលទេដែលឃើញមហាយក្សទាំងពីរនេះកាន់តែជិតស្និទ្ធគ្នា តែគេភ្លេចគិតដល់ បញ្ហាដែលពួកគេត្រូវប្រឈមកាលណាបើអ្នកទាំងពីរពួតដៃគ្នាប្រឆាំងខ្លួននិងមានសម្ព័ន្ធភាពរឹងមាំនោះ។ មិនត្រឹមតែប្រទេសទាំងពីរមានចំណងមិត្តភាពស្អិតល្មួតជាមួយគ្នាទេ មេដឹកនាំនៃរដ្ឋទាំងពីរលោក ពូទីន និងលោក ស៊ី ជិនពីង ក៏មានទំនាក់ទំនងជាលក្ខណៈបុគ្គលជិតស្និទ្ធគ្នាខ្លាំងដែរ។ លោក ស៊ី ជិនពីង បានសម្រេចយករុស្ស៊ីជារដ្ឋនៃដំណើរទស្សនកិច្ចក្រៅប្រទេសរបស់លោកដំបូងបំផុតក្រោយឡើងកាន់តំណែងប្រធានាធិបតី។ ហើយលោកក៏មានវត្តមានក្នុងថ្ងៃខួបកំណើតគម្រប់ខួប៦១ឆ្នាំ របស់លោក ពូទីន ដែលបានប្រារពឡើងនៅក្នុងប្រទេសឥណ្ឌូនេស៊ី ក្នុងកិច្ចប្រជុំ កិច្ចសហប្រតិបត្តិការសេដ្ឋកិច្ចដោយលោកស៊ី បានថ្លែងពាក្យរីករាយថ្ងៃឆ្នាំកំណើតសម្រាប់លោកពូទីនផងដែរ។ តាមពិតទៅ រុស្ស៊ីមានគោលនយោបាយរបស់ខ្លួនច្បាស់លាស់ណាស់ថានឹងពង្រឹងអំណាចនិងឥទ្ធិពលរបស់ខ្លួននៅតំបន់អាស៊ីប៉ាស៊ីហ្វិក ដែលជាទីតាំងស្ថិតក្រោមការប្រជែងឥទ្ធិពលគ្នារវាងអាមេរិកនិងចិន។ រុស្ស៊ីមិនហ៊ានចាត់ទុកចិនជាគូប្រជែងទេ តែប៉ងបង្កើតសម្ព័ន្ធភាពដើម្បីបង្កភាពងាយស្រួលដល់ខ្លួនក្នុងការពង្រឹងឥទ្ធិពលប្រជែងអាមេរិកផង។ ប៉ុន្តែដើម្បីសម្រេចបំណងនេះ រុស្ស៊ីក៏ចាំបាច់ត្រូវជួយចិនឲ្យបានខ្លាំងក្លាសិន។ កាលមុនដំបូងរុស្ស៊ីធ្លាប់តែលក់សព្វាវុធដូចជាប្រព័ន្ធមីស៊ីល និងយន្តហោះចម្បាំងច្រើនប្រភេទឲ្យចិនដើម្បីទុកប្រើប្រាស់ពង្រឹងវិស័យការពារជាតិ។ ប៉ុន្តែបន្តិចម្តងៗ ដោយសារចំណងមិត្តភាពកាន់តែស្អិតល្មួតឡើង ហើយចិនចេះតែលួងលោមឲ្យរុស្ស៊ីជួយផ្តល់បច្ចេកវិទ្យា និងអាចរួមគ្នាស្រាវជ្រាវសព្វាវុធថ្មីផង គេឃើញ រុស្ស៊ី បន្តជួយផ្គត់ផ្គង់ចិនដើម្បីឲ្យរដ្ឋមួយនេះមានលទ្ធភាពក្នុងការរៀបចំផលិតសព្វាវុធ និងធ្វើឲ្យអំណាចយោធារបស់ខ្លួនខ្លាំងក្លានៅលើឆាកអន្តរជាតិ។ បន្តមកទៀត ដោយរដ្ឋាភិបាលចិនចំណាយលុយវាល់លានក្នុងវិស័យកងទ័ពច្រើនឆ្នាំជាប់គ្នា បានធ្វើឲ្យកងទ័ពចិនកាន់តែខ្លាំងឡើង។ ចាប់តាំងពីកងទ័ពចិនមានលទ្ធភាពគ្រប់គ្រាន់ រុស្ស៊ីចាប់ផ្តើមសកម្មភាពសមយុទ្ធយោធាបន្តបន្ទាប់ដោយមានការចួលរួមពីកងកម្លាំងចិនផងដែរ។ ជាឧទាហរណ៍ រុស្ស៊ីនិងចិនទើបបញ្ចប់លំហាត់យោធារួមគ្នា ដែលរៀបចំឡើងនៅមិនឆ្ងាយពីរដ្ឋអាឡាស្ការរបស់អាមេរិក។ សមយុទ្ធរវាងរដ្ឋទាំងពីរក៏បានធ្វើឲ្យអាមេរិកភ្ងាក់ផ្អើលដែរ ដ្បិតថា ចិនមិនដែលធ្លាប់មានប្រវត្តិបញ្ជូននាវាចម្បាំងទៅក្បែរទឹកដីសហរដ្ឋអាមេរិកឡើយ។ ត្រលប់មកវិញ ជុំវិញ ការលើកឡើងដែរថា ការជិតស្និទ្ធគ្នារវាងប្រទេសទាំងពីរអាចបង្កបញ្ហាឲ្យលោកខាងលិចនោះអាចត្រឹមត្រូវច្រើនសម្រាប់បរិបទបច្ចុបន្ន។ ចិននិងរុស្ស៊ីប្រឹងទប់ស្ថាប័នហិរញ្ញវត្ថុ របស់លោកខាងលិច ដោយបង្កើតធនាគារក្រុម BRICS ដែលចាប់ដំណើរការតាំងដើមឆ្នាំនេះ។ ធនាគារ BRICS មានគោលដៅចម្បង យ៉ាងណាធ្វើឲ្យស្ថាប័នហិរញ្ញវត្ថុដូចជាមូលនិធិរូបីយវត្ថុអន្តរជាតិ ធនាគារអភិវឌ្ឍន៍អាស៊ី និងធនាគារពិភពលោករបស់លោកខាងលិចអាចធ្លាក់ចុះឥទ្ធិពលខ្លះ។ ក្រៅពីព្យាយមប្រជែងឥទ្ធិពលសេដ្ឋកិច្ច យោធានៃប្រទេសទាំងពីរសាមគ្គីគ្នាតាមរយៈការពង្រឹងកិច្ចសហប្រតិបត្តិការទ្វេភាគីនិងពហុភាគី។ រុស្ស៊ីនិងចិនក៏ស្វះស្វែងប្រមែរប្រមូលការគាំទ្រពីរដ្ឋមហាអំណាចនិងប្រទេសជាមិត្តឯទៀតដើម្បីបង្កើតជាបក្សសម្ព័ន្ធយោធា។ បច្ចុប្បន្នចិននិងរុស្ស៊ីមានអង្គការដែលមានកម្មវុត្ថុពង្រឹងកិច្ចការសន្តិសុខ។ នោះគឺអង្គការសហប្រតិបត្តិការសៀងហៃ ដែលបច្ចុប្បន្នមានរដ្ឋអាស៊ីកណ្តាល និងអាស៊ីខាងត្បូងច្រើនចូលរួមនិងបន្តសុំចូលរួមផង។ ក្រុមប្រទេសទាំងនេះទើបសម្រេចទទួលយកមហាយក្សឥណ្ឌានិងមហាអំណាចនុយក្លេអ៊ែរប៉ាគីស្ថានជាសមាជិកពេញសិទ្ធិផង។ តាមគំនិតចិននិងរុស្ស៊ី ពួកគេចង់ធ្វើឲ្យអង្គការនេះក្លាយជាបក្សសម្ព័ន្ធយោធាដូចអង្គការណាតូរបស់អឺរ៉ុបផងដែរ។ ក្នុងពេលខាងមុខ ប្រសិន រដ្ឋទាំងពីរ ចិននិងរុស្ស៊ីអាចសាងភាពជាសម្ព័ន្ធមិត្តបានមែន វាលំបាកស្មានបន្តិចហើយដែលថាការួមដៃគ្នារវាងរដ្ឋទាំងពីរនេះអាចគំរាមកំហែងលោកខាងលិចបាន។ ប៉ុន្តែ រដ្ឋទាំងពីរនៅមានបញ្ហាប្រឈមច្រើន មុនដើរដល់ផ្លូវមួយដែលអនុញ្ញាតឲ្យពួកគេក្លាយជាសម្ព័ន្ធមិត្ត។ បើទោះជារបបដឹកនាំក្រេមឡាំង មានចេតនាចង់ទៅកៀកចិនក៏ដោយចុះ របបដឹកនាំនេះនៅស្ទាក់ស្ទើរនៅឡើយនិងបន្តចោទសួរខ្លួនឯងថាតើរុស្ស៊ីអាចទុកចិត្តលើចិនកម្រិតណា។ រដ្ឋាភិបាលរុស្ស៊ីក៏នៅតែសួរខ្លួនឯងថាតើ ចិនពិតជាមិត្តរបស់ខ្លួនពិតប្រាកដមែនឬក៏យ៉ាងណា៕ សូមស្តាប់ការបកស្រាយរបស់លោក មុំ ពិទូរ្យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2691.txt	បេក្ខជនប្រធានាធិបតីបក្សប្រជាធិបតេយ្យលោកស្រីហ៊ីឡារី គ្លីនតុន បានថ្លែងថា បេក្ខជនដែលកាន់សាសនាឥស្លាមអាចធ្វើជាប្រធានាធិបតីអាមេរិកបានដូចអ្នកកាន់សាសនាគ្រឹស្តដែរ។ ការលើកឡើងនេះអាចជាការវាយប្រហារក្រុមបេក្ខជនបក្សសាធារណរដ្ឋដែលបន្តយកបញ្ហាសាសនាឥស្លាមជាប្រធានបទពិភាក្សានិងអះអាងថាប្រជាជនមូស្លីមមិនស័ក្តិសមត្រូវគេបោះឆ្នោតឲ្យធ្វើជាប្រធានាធិបតីអាមេរិកឡើយ។	ក្នុងយុទ្ធនាការឃោសនាបោះឆ្នោតនិងការជជែកដេញដោលគ្នាក្នុងចំណោមបេក្ខជនប្រធាធិបតីអាមេរិក សាសនាឥស្លាមក្លាយជាប្រធានបទក្តៅនិងចម្រូងចម្រាសបំផុត។ បេក្ខជនមកពីបក្សសាធារណរដ្ឋបន្តអះអាងថា អ្នកកាន់សាសនាឥស្លាមមិនគួរត្រូវគេបោះឆ្នោតឲ្យធ្វើជាប្រធានាធិបតីអាមេរិកឡើយ ហើយវាជារឿងដែលផ្ទុយពីរដ្ឋធម្មនុញ្ញអាមេរិក។ ប៉ុន្តែបេក្ខជនខាងបក្សប្រជាធិបតេយ្យនិងសមាគមន៍អ្នកកាន់សាសនាឥស្លាមវិញ នាំគ្នាទិតៀនបេក្ខជនប្រធានាធិបតីទាំងនោះផង។ គេឃើញលោក Ben Carson និងលោក Donald Trump ជាបេក្ខជនដែលមានប្រជាប្រិយភាពក្នុងបក្សសាធារណរដ្ឋ យកបញ្ហាឥស្លាមមកធ្វើជាប្រធានបទក្នុងការជជែកដេញដោលក្នុងបក្សនិងផ្តល់បទសម្ភាសន៍ដល់ក្រុមអ្នកសារព័ត៌មានផង។ តែរឿងសាសនាជារឿងរសើប ហើយអ្វីដែលសំខាន់វាផ្ទុយនឹងការកំណត់ក្នុងរដ្ឋធម្មនុញ្ញផង ព្រោះសេរីភាពសាសនា ត្រូវបានការពារដោយច្បាប់កំពូលរបស់រដ្ឋ ហើយគេហាមឃាត់ការយករឿងសាសនាមកធ្វើជាឈ្នាន់សម្រាប់ការឈានទៅកាន់តំណែងក្នុងស្ថាប័នរដ្ឋ។ កាលពីម្សិលមិញ បេក្ខជនប្រធានាធិបតីលេចធ្លោរជាងគេលោកស្រី ហ៊ីឡារី គ្លីនតុន បានឆ្លៀតឱកាសវាយប្រហារបេក្ខជនបក្សទាំងពីររូបតាមគណនី
article_2692.txt	វៀតណាមបានដោះលែងអ្នកសរសេរប្លុក(Blogger)រិះគន់រដ្ឋាភិបាលវៀតណាម ហើយអ្នកសរសេរប្លុកនេះបានចាកចេញទៅអាមេរិកក្រោយត្រូវដោះលែង។ ចំណែកក្រុងវ៉ាស៊ីនតោនបានសាទរទង្វើរដ្ឋាភិបាលក្រុងហាណូយ ប៉ុន្តែស្នើឲ្យមានការដោះលែងអ្នករិះគន់រដ្ឋាភិបាលផ្សេងទៀតដែលត្រូវចាប់ខ្លួនកន្លងមក។	អ្នកសរសេរប្លុករិះគន់រដ្ឋាភិបាលវៀតណាមដែលត្រូវអាជ្ញាធរវៀតណាមចាប់ខ្លួនកាលពីឆ្នាំ២០១២នោះត្រូវគេដោះលែងឲ្យមានសេរីភាពវិញហើយ។ ក្រោយការដោះលែងស្រី្តអ្នកសរសេរប្លុកមានឈ្មោះថា Ta Phong Tan បានចាកចេញពីវៀតណាមទៅសហរដ្ឋអាមេរិកភ្លាម។ បើតាមការឲ្យដឹងពីមន្ត្រីទូតអាមេរិកប្រចាំនៅប្រទេសវៀតណាម ស្ត្រីដែលត្រូវអាជ្ញាធរចាប់ខ្លួននេះជាអតីតមន្ត្រីប៉ូលិស ហើយនាងត្រូវអាជ្ញាធរវៀតណាមចាប់ខ្លួននិងកាត់ទោសឲ្យជាប់ពន្ធនាគារ១០ឆ្នាំព្រោះប្រឆាំងការឃោសនារបស់រដ្ឋ។ ជុំវិញការដោះលែងអ្នករិះគន់និងប្រឆាំងរដ្ឋាភិបាលនេះដែរ ក្រុងវ៉ាស៊ីនតោនបានស្វាគមន៍និងសរសើេររដ្ឋាភិបាលវៀតណាម ព្រោះទង្វើនេះជាសញ្ញាវិជ្ជមាននៃការអនុវត្តសិទ្ធិបញ្ចេញមតិនិងសេរីភាពព័ត៌មាន។ មន្ត្រីកិច្ចការសាធារណប្រចាំស្ថានទូតអាមេរិកនៅវៀតណាមលោក Terry White បានអះអាងថា រដ្ឋាភិបាលអាមេរិកស្វាគមន៍រាល់ចំណាត់ការក្រុងហាណូយដែលស្ទួយដល់សិទ្ធិនយោបាយរបស់ប្រជាជន។ ប៉ុន្តែលោក ក៏បានបន្តស្នើសុំឲ្យរដ្ឋាភិបាលក្រុងហាណូយបន្តដោះលែងអ្នកទោសនយោបាយដែលត្រូវបានចាប់ខ្លួនព្រោះបញ្ចេញមតិកន្លងមកផងដែរ។ យ៉ាងណាក៏ដោយ រដ្ឋាភិបាលក្រុុងហាណូយមិនបានចេញសេចក្តីថ្លែងការណ៍អ្វីជុំវិញការដោះលែងអ្នកទោសនយោបាយនេះទេ។ ខាងអង្គការសិទ្ធិមនុស្សនិងក្រុមសកម្មជនសិទ្ធិមនុស្សឯណោះវិញនៅបង្ហាញក្តីបារម្ភចំពោះបញ្ហាសិទ្ធិមនុស្សនៅវៀតណាម ទោះមានការដោះលែងអ្នកទោសនយោបាយនេះក៏ដោយ។ គេចាត់ទុកទង្វើរដ្ឋាភិបាលក្រុងហាណូយ ជាទង្វើបោកប្រាសច្រើនជាងសកម្មភាពដែលធ្វើឡើងដោយសុទ្ធតែចិត្តដោយចង់លើកកម្ពស់សិទ្ធិមនុស្សក្នុងប្រទេស។ អាចដូចការសន្និដ្ឋានរបស់ក្រុមសិទ្ធិមនុស្សដែរ ក្រុងហាណូយមានយុទ្ធសាស្ត្រមួយ នៅពេលដែលគេចាប់ផ្តើមផ្តោតលើបញ្ហាសិទ្ធិមនុស្សនៅវៀតណាម រដ្ឋាភិបាលនេះចាប់ផ្តើមសម្តែងដោយដោះលែងអ្នកទោសនយោបាយ ព្យាយាមធ្វើសកម្មភាពទាំងឡាយណាដែលបង្ហាញទៅកាន់ពិភពលោកថាខ្លួនស្អាតស្អំ។ តែបើគ្មានអ្នកចាប់អារម្មណ៍រដ្ឋាភិបាលនេះចាប់ផ្តើមធ្វើទុក្ខបុកម្នេញអ្នកណាដែលហ៊ានរិះគន់ ឬប្រឆាំងខ្លួនភ្លាមដោយមិនញរញើត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2693.txt	ប្រភពសន្តិសុខនៃប្រទេសតួកគី (Turkey) បាននិយាយថាកងយន្តហោះប្រតិកម្មប្រយុទ្ធតួកគីបានវាយប្រហារឆ្លងកាត់ព្រំដែនថ្មីៗទៀតប្រឆាំងនឹងពួកឧទ្ទាម Kurd នៅក្នុងប៉ែកខាងជើងនៃប្រទេសអ៊ីរ៉ាក់បណ្តាលឱ្យមានមនុស្ស៥៥នាក់ស្លាប់។	ប្រភពទាំងនេះនិយាយថា ការវាយប្រហារទាំងនេះបានយកជំរុំ និងកន្លែងឯទៀតៗប្រើប្រាស់ដោយក្រុមសមាជិកនៃគណបក្សកម្មករ Kurdistan ហៅកាត់ថា PKK ជាទីដៅនៃការវាយប្រហារ។ កងកម្លាំងសន្តិសុខតួកគី និងគណបក្សខុសច្បាប់ PKK បានបាញ់គ្នាសឹងតែរាល់ថ្ងៃចាប់តាំងពីបរាជ័យបទឈប់បាញ់គ្នាដែលមានរយៈពេលពីរឆ្នាំ និងដំណើរការសន្តិភាពកាលពីខែកក្កដាមក។ កងយន្តហោះចម្បាំងតួកគីបានឆ្មក់វាយប្រហារញឹកញយលើជំរុំគណបក្ស PKK នៅក្នុងតំបន់ភ្នំនាផ្នែកខាងជើងនៃប្រទេសអ៊ីរ៉ាក់ និងតំបន់អាគ្នេយ៍នៃប្រទេសតួកគី ដែលមានប្រជារាស្ត្រភាគច្រើនជាក្រុមជនអំបូរ Kurd។ ពួកឧទ្ទាមបានធ្វើការតបតដោយបានធ្វើការវាយប្រហារប្រកបដោយការបង្ហូរឈាមទៅលើកងកម្លាំងសន្តិសុខរបស់រដ្ឋាភិបាលតួកគី។ ទាហាន និងប៉ូលិសជាង១០០នាក់ត្រូវបានសម្លាប់ចាប់តាំងពីមានជម្លោះជាថ្មីឡើងវិញ។ កំណើនចំនួនទាហាន និងប៉ូលិសស្លាប់បានធ្វើឱ្យមានការតវ៉ានៅទូទាំងប្រទេសដោយក្រុមអ្នកជាតិនិយមតួកកីដែលបានយកគណបក្ស PKK និងសហគមន៍ Kurd នៅក្នុងប្រទេសតួកគីជាទីដៅ៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2694.txt	រដ្ឋាភិបាលឥណ្ឌូនេស៊ី ប្រកាសប្រទេសក្នុងភាពប្រកាសអាសន្ននៅក្នុងតំបន់មួយចំនួន ដ្បិតកម្រិតនៃ អព្ទ័ នៅក្នុងលំហអាកាសកាន់តែក្រាស់ទៅៗដែលបណ្តាលបរិយាកាសទាំងមូលត្រូវគ្របដណ្តប់ដោយអព្ទ័។ ការប្រកាសអាសន្ននេះធ្វើក្រោយពី មានភ្លើងឆេះយ៉ាងសន្ធោសន្ធៅនៅលើកោះស៊ូម៉ាត្រា ដែលធ្វើឲ្យ មានផ្សែងដែលបណ្តាលឲ្យក្លាយជាអព្ទ័។	ចុងក្រោយរដ្ឋាភិបាលឥណ្ឌូនេស៊ី បានសម្រេចដាក់ប្រទេសក្នុងស្ថានភាពប្រកាសអាសន្នកាលពីថ្ងៃ ម្សិលមិញនេះ ដ្បិតបរិយាកាសទាំងមូលត្រូវគ្របដណ្តប់ដោយអព្ទ័ដ៏ក្រាសដែលជាការគំរាមកំហែងដល់សុខភាពប្រជាជន និង កិច្ចការផ្សេងទៀត។ ខេត្តជាច្រើនរបស់ឥណ្ឌូនេស៊ី កំពុងរងការវាយប្រហារពីផ្សែងអព្ទ័ដ៏ក្រាស់ដែលបណ្តាលមកពីភ្លើងឆេះ ព្រៃ និង ការដុតព្រៃខុសច្បាប់ដើម្បីធ្វើឧស្សាហកម្ម។ ការឆាបឆេះដ៏សន្ធោសន្ធៅ ត្រូវបានរដ្ឋាភិបាល ឥណ្ឌូនេស៊ី បញ្ជូនទាហានជាច្រើនពាន់នាក់ ដើម្បីពន្លត់ទាំងទ័ពអាកាស និង ទ័ពថ្មើរជើងផងដែរ។ យ៉ាងណាក៏ដោយ ដោយការឆាបឆេះព្រៃ ដែលតែងតែកើតនៅក្នុងរដូវប្រាំងរបស់ឥណ្ឌូនេស៊ី គឺភាគច្រើនបណ្តាលមកពីមិនមានការគ្រប់គ្រងឲ្យបានហ្មត់ចត់ ហើយដោយសារតែការឆេះមានទ្រង់ទ្រាយធំពេក បានធ្វើមានផ្សែងជាច្រើន បានអណ្តែតទៅលើអាកាស។ មកទល់ពេលនេះរដ្ឋាភិបាលឥណ្ឌូនេស៊ី បានប្រកាសដាក់តំបន់មួយចំនួនក្នុងស្ថានភាព ប្រកាសអាសន្នដើម្បីជម្លៀសប្រជាជនរកកន្លែងសុវត្ថិភាព ដ្បិតអព្ទ័ក្រាស់ពេកធ្វើឲ្យប៉ះពាល់ដល់ សុខភាព និង ផ្លូវដង្ហើមប្រជាជន។ អព្ទ័នេះដែរ មិនត្រឹមតែគំរាមកំហែងដល់លំហអាកាសរបស់ឥណ្ឌូនេស៊ីនោះទេ តែវាថែមវាយប្រហារ ទៅលើរដ្ឋជិតខាងដែលមានម៉ាឡេស៊ី និង សិង្ហបុរីផងដែរ។ តាមកិច្ចសន្ទនាតាមរយៈទូសព្ទ័ រដ្ឋាភិបាលឥណ្ឌូនេស៊ី និង សិង្ហបុរី បានព្រមព្រៀងគ្នាដើម្បីផ្តល់ ឈ្មោះក្រុមហ៊ុន ដែលជាប់សង្ស័យថាបានបង្កើតឲ្យមានការឆាបឆេះនេះ។ ក្នុងនោះ រដ្ឋាភិបាលទាំងពីរ នឹងសហការគ្នាដើម្បី វែកមុខក្រុមហ៊ុនទាំងនោះ ដើម្បីទទួលខុសត្រូវ និង ពិន័យផងដែរ។ តាមពិតបញ្ហាដែលបណ្តាលឲ្យមានអព្ទ័នោះ គឺការដុតព្រៃរបស់ក្រុមហ៊ុនមួយចំនួនដែលទទួលបាន សិទ្ធិគ្រប់គ្រងតាមរយៈសម្បទានពីរដ្ឋាភិបាលឥណ្ឌូនេស៊ី។ កន្លងមករដ្ឋា្ភភិបាលឥណ្ឌូនេស៊ី ក៏បាន ពិន័យទៅលើក្រុមហ៊ុនមួយចំនូនផងដែរ។ ក៏ប៉ុន្តែការឆាបឆេះនៅតែបន្តកើតមានដោយសារតែ រដ្ឋាភិបាលប្រឈមនឹងបញ្ហាលំបាកមួយចំនួនក្នុងការអនុវត្តច្បាប់ ដ្បិតអ្នកទទួលបានសិទ្ធិ ជាសែ ស្រឡាយរដ្ឋាភិបាលដែលចាក់ឬសតាំងពីយូរ។ មួយវិញទៀត អ្នកទទួលបានសិទ្ធិ គឺជាជនបរទេស ដែលមាន សិង្ហបុរីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2695.txt	បួគីណាហ្វាសូកំពុងធ្លាក់ក្នុងស្ថានភាពនយោបាយមិនច្បាស់លាស់។ កាលពីថ្ងៃពុធ ក្រុមទាហានរបស់អតីតប្រធានាធីបតី ប្លែស កុំប៉ារេ Blaise Compaoré បានធ្វើរដ្ឋប្រហារ ទំលាក់រដ្ឋាភិបាលអន្តរកាល។ ក្រុមទាហានបានចូលទៅទីស្តីការគណៈរដ្ឋមន្ត្រីចាប់ខ្លួនប្រធានាធិបតី និងសមាជិករដ្ឋាភិបាលអន្តរកាលជាច្រើននាក់។ ក្រុមទាហានបានបាញ់បំបែកហ្វូងបាតុករប្រឆាំងរដ្ឋប្រហារ ធ្វើអោយមានមនុស្សស្លាប់៣នាក់ និងរបួស៦០នាក់។ ជីលប៊ែរ ឌីយ៉ង់ដេរេ Gilbert Diendéré ជាមេយោធា និងធ្លាប់ជាដៃស្តាំរបស់អតីតប្រធានាធិបតីកុំប៉ារេ ប្រាប់ថា លោកកុំប៉ារេ មិនមែនជាមេគំនិតនៃរដ្ឋប្រហារនេះទេ។	អ្នកនាង ព្រំសឿន សូលីណា លម្អិតព័ត៌មាននេះ នៅសល់មិនដល់១ខែទៀតទេ ប្រជាជនបួគីណាហ្វាសូ ត្រូវទៅបោះឆ្នោតជ្រើសរើសប្រធានាធិបតី និងតំណាងរាស្ត្រ ដើម្បីបិទបញ្ចប់នយោបាយអន្តរកាលបច្ចុប្បន្ន។ ប៉ុន្តែ ក្រុមយោធាដែលធ្លាប់ការពារអតីតប្រធានាធិបតី ប្លែស កុំប៉ារេ បាននាំគ្នាទំលាក់រដ្ឋាភិបាលអន្តរកាលមុនរួចទៅហើយ។ ពួកគេបានចាប់ខ្លួនប្រធានាធិបតីបណ្តោះអាសន្ន Michel Kafando និងសមាជិករដ្ឋាភិបាលជាច្រើនរូប។ លោកGilbert Diendéré ជាមេយោធា និងជាអតីតដៃស្តាំរបស់អតីប្រធានាធិបតីកុំប៉ារេ បានប្រាប់ថា នឹងដោះលែងពួកគេវិញ នៅពេលក្រោយ។ គួររំលឹកថា អតីតប្រធានាធិបតី ប្លែស កុំប៉ារេ ត្រូវបានប្រជាជនបួគីណាហ្វាសូ បណ្តេញចេញពីអំណាច កាលពីខែតុលាឆ្នាំ២០១៤ ដោយសារតែលោកចង់បន្តអំណាច សម្រាប់អាណត្តិទី៥ទៀត។ ប្រសិនបើគេគ្រប់គ្នាគិតថា រដ្ឋប្រហារកាលពីថ្ងៃពុធ អាចជាល្បិចយោធា ដើម្បីនាំអតីតប្រធានាធិបតីប្លែស មកកាន់អំណាចវិញមេបញ្ជាការទ័ព Gilbert Diendéré បានប្រកាសក្តែងៗថា រដ្ឋប្រហារយោធានេះមិនមែនជាគំនិតរបស់លោកកុំប៉ារេទេ ហើយគាត់ក៏មិនបានទាក់ទងលោកកុំប៉ារេដែរ។ លោកឌីយ៉ង់ដេរេប្រាប់ទៀតថា ក្រុមយោធាជាអ្នកគាំទ្រអោយមានរដ្ឋប្រហារនេះឡើង ដើម្បីរក្សាស្ថិរភាពសន្តិសុខ មុនថ្ងៃបោះឆ្នោត១១តុលាខាងមុខ។ ក្រោយធ្វើរដ្ឋប្រហាររួច ក្រុមទាហានបួគីណាហ្វាសូបានប្រកាសរំលាយរដ្ឋាភិបាលបណ្តោះអាសន្ន ដាក់បម្រាមគោចរពេលយប់នៅក្រុងOuagadougou ព្រមទាំងបិទព្រំដែនផ្លូវគោកនិងផ្លូវអាកាស រង់ចាំរហូតមានបទបញ្ជាថ្មី។ ក្រុមយោធាបានបង្កើតអោយមានក្រុមប្រឹក្សាជាតិប្រជាធិបតេយ្យមួយ ដើម្បីរៀបចំការបោះឆ្នោតថ្ងៃ១១តុលា។ ថ្ងៃព្រហស្បតិ៍ម្សិលមិញ លោកឌីយ៉ង់ដេរេ ដែលជាអតីតដៃស្តាំរបស់ប្រធានាធិបតីកុំប៉ារេ ត្រូវបានតែងតាំងអោយដឹកនាំក្រុមប្រឹក្សាជាតិនេះ។ លោក Diendéréនេះ ត្រូវគេសង្ស័យថា អាចជាមេក្លោងសម្លាប់បិតាឯករាជ្យជាតិ Thomas Sankara ថូម៉ាស សាំងការ៉ា ក្នុងពេលមានរដ្ឋប្រហារឆ្នាំ១៩៨៧ទៀតផង។ លោកឌីយ៉ង់ដេរេបានខិតខំលាងកំហុសយោធា ក្នុងរដ្ឋប្រហារកាលពីថ្ងៃពុធ។ លោកលើកឡើងថា រដ្ឋប្រហារនេះធ្វើឡើង ដោយសារតែរដ្ឋអំណាចអន្តរកាលនេះ រើសអើងក្រុមយោធា។ ក្រុមយោធាចង់សំដៅទៅលើក្រិតក្រមបោះឆ្នោតថ្មី ដែលហាមឃាត់មិនអោយសកម្មជនរបស់អតីតប្រធានាធិបតីប្លែស កុំប៉ារេ ឈរឈ្មោះក្នុងការបោះឆ្នោត។ តុលាការអាហ្វ្រិកខាងលិចបានទាត់ចោលក្រិតក្រមនេះ។ ក្រិតក្រមនេះពិតជាបង្កភាពចម្រូងចម្រាសច្បាស់ណាស់ ព្រោះវាមិនមិនមែនជាដំណឹងល្អ សម្រាប់សកម្មជនគាំទ្រលោកកុំប៉ារេ រឺក៏ប្អូនប្រុសរបស់លោកកុំប៉ារេ ដែលអាចនឹងចង់ឈរឈ្មោះប្រធានាធិបតីនោះទេ។ ប្រហែលដូច្នេះទេដឹង ទើបក្រុមយោធាបះបោរឡើង? ប្រជាជនបួគីណាហ្វាសូបាននាំគ្នាតវ៉ាប្រឆាំងនឹងរដ្ឋប្រហារថ្មីនេះ។ ក្រុមយោធាបានដាក់របាំងនៅវិមានប្រធានាធិបតី និងបាញ់បំបែកហ្វូងបាតុករ ធ្វើអោយមានមនុស្សស្លាប់ និងរបួសច្រើននាក់។ ស្ថានភាពនយោបាយពេលនេះមិនច្បាស់លាស់នៅឡើយ មិនដឹងថា តើការបោះឆ្នោតថ្ងៃ១១តុលា អាចប្រព្រឹត្តទៅដោយយុត្តិធម៌រឺយ៉ាងណាទេ បើទាហានប្រើហិង្សាបង្ក្រាបបាតុករដូច្នេះ! ប្រសិនបើមេយោធា ជីលប៊ែរ ឌីយ៉ង់ដេរេ ប្រាប់ថា លោកនឹងពិភាក្សាជាមួយអ្នកនយោបាយគ្រប់និន្នាការ សម្រាប់ការបោះឆ្នោតខាងមុខ យុទ្ធសាស្ត្របាញ់បំបែកបាតុករមិនអាចបញ្ជាក់ថា ក្រុមយោធាដែលជិតដិតនឹងអតីតប្រធានាធិបតីកុំប៉ារេ អាចនាំលទ្ធិប្រជាធិតេយ្យមកអោយប្រទេសបួគីណាបានទេ។ បួគីណាស្ថិតក្រោមអំណាចរបស់លោកកុំប៉ារេ ២៧ឆ្នាំមកហើយ។ លោកកុំប៉ារេ ខ្លួនឯងក៏ធ្លាប់ធ្វើរដ្ឋប្រហារក្នុងស្រុកដែរ កាលពីឆ្នាំ១៩៨៧ ក្នុងពេលលោកមានអាយុ៣៧ឆ្នាំ។ ក្នុងអាណត្តិលោក លោកខំធ្វើជាអ្នកកាន់ប្រជាធិបតេយ្យ ដោយអនុគ្រោះច្រើនដល់កាសែតប្រឆាំង។ នៅឆ្នាំ២០០០ លោកបានបង្កើតអោយមានច្បាប់កំណត់អាណត្តិប្រធានាធិបតី អោយនៅសល់ត្រឹមតែ២អាណត្តិទៀតផង។ ទាក់ទងរដ្ឋនឹងរដ្ឋប្រហារឆ្នាំ១៩៨៧ និងឃាតកម្មទៅលើបិតាឯករាជ្យជាតិ ថូម៉ាស សាំងការ៉ា កាលនោះ លោកប្លែស កុំប៉ារេ ប្រាប់ថា លោកសាំងការ៉ា លែងស្តាប់មតិភាគច្រើនរបស់យោធាទៀតហើយ ហើយក្រុមនិស្សិតក៏លែងដើរតាមលោកសាំងការ៉ាដែរ។ ២៧ឆ្នាំក្រោយរដ្ឋប្រហារ លោកប្លែស កុំប៉ារេខ្លួនឯងបានធ្លាក់ក្នុងវាលវដ្តសង្សារនៃកិលេសអំណាចដូចគ្នា។ លោកហាក់នៅចង់ឱបក្រសោបអំណាច បើទោះជាការស្ទង់មតិ បង្ហាញថាប្រជាជនមិនចង់ឃើញលោកបន្តអាណត្តិទី៥ក៏ដោយ។ ទោះជាក្រុមយោធា និងសកម្មជនបក្សរបស់លោកបានព្រមានលោកពីបញ្ហានេះ ក៏លោកប្លែសមិនស្តាប់ដែរ ហើយកាលពីខែតុលាឆ្នាំ២០១៤ លោកបានដាក់អោយសភាបោះឆ្នោតកំណែទម្រង់ច្បាប់មួយ ដែលអនុញ្ញាតអោយលោកអាចបន្តតំណែងអាណត្តិទី៥ទៀតផង។ ហេតុនេះហើយ ទើបបានជាកាលនោះ ក្រុមយោធាមួយចំនួនបានបោះបង់លោកចោល ទុកអោយប្រជាជនទំលាក់លោកពីតំណែងតែម្តងទៅ។ ប៉ុន្តែ សម្រាប់ការបោះឆ្នោតថ្មីនេះ ក្រុមយោធាបានបាញ់ទៅលើក្រុមបាតុករ អាចមានន័យថា ក្រុមយោធាលែងស្តាប់បំណងប្រជាជនដូចមុនទៀតហើយ។ តើក្រុមយោធាពិតជាកំពុងចង់ជួយលោកកុំប៉ារេ អោយឡើងមកកាន់កាប់ប្រទេសវិញ រឺយ៉ាងណា? អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2696.txt	ការបោះឆ្នោត សភាក្រិកដែលប្រព្រឹត្តទៅនៅថ្ងៃអាទិត្យម្សិលមិញ បានផ្តល់ជោគជ័យជាថ្មីម្តងទៀត ដល់លោកអាឡិចស៊ិស ស៊ីប្រាស។ បក្សឆ្វេងនិយមជ្រុលស៊ីរីហ្សារបស់លោក បានទទួលសំឡេងឆ្នោតពី៣៣ទៅ ៣៥ភាគរយ ឈ្នះលើគណបក្សប្រជាធិបតេយ្យថ្មី ដែលទទួលបានសំឡេងឆ្នោត តែពីជាង២៨ទៅ៣០ភាគរយប៉ុណ្ណោះ។ នេះសបង្ហាញថា ពលរដ្ឋនៅតែបន្តទុកចិត្តអោយបក្សស៊ីរីហ្សា គ្រប់គ្រងប្រទេស។	ក្នុងប្រព័ន្ធបោះឆ្នោតក្រិក គេផ្តល់រង្វាន់៥០កៅអីអោយបក្សដែលទទួល សំឡេងច្រើនជាងគេ។ ដូច្នេះ សម្រាប់រដ្ឋាភិបាលថ្មី លោកស៊ីសប្រាសអាចទទួលបានកៅអីប្រមាណ១៤៥កៅអី។ រីឯបក្សអភិរក្សនិយមប្រជាធិបតេយ្យថ្មីវិញ អាចទទួលបាន៧៥កៅអី។ ដើម្បីទទួលបានសំឡេង ដាច់ខាត លោកស៊ីសប្រាសអាចនឹងបង្កើតរដ្ឋាភិបាលចម្រុះជាមួយបក្សពលរដ្ឋ ក្រិកឯករាជ្យស្តាំនិយមរបស់លោក ប៉ាណុស កាំម៉ឺណុស។ បក្សនេះទទួលសម្លេងឆ្នោតពី៣ទៅ៤ភាគរយ ហើយទទួលកៅអីសភា១០កៅអី។ លោកស៊ីសប្រាសក៏អាចចាប់ដៃគូរដ្ឋាភិបាលចម្រុះជាមួយបក្សសង្គមនិយម ដែលអាចទទួលបាន១៧កៅអីនៅសភាផងដែរ។ ជោគជ័យថ្មី របស់បក្សឆ្វេងនិយមជ្រុលស៊ីរីហ្សា ក្នុងការបោះឆ្នោតសភាក្រិកនៅថ្ងៃអាទិត្យម្សិលមិញ សបង្ហាញថា ប្រជាជនក្រិកនៅតែបន្តផ្តល់ទំនុកចិត្តដល់លោកស៊ីសប្រាស ព្រមអោយលោកបន្តដឹកនាំប្រទេសតទៅមុខ បើទោះជាកន្លងមក លោកស៊ីសប្រាសសុខចិត្តទទួលយកលក្ខខណ្ឌត្បិតត្បៀតការចាយវាយសាធារណៈរបស់ម្ចាស់បំណុលក្តី។ ទោះយ៉ាងណាក៏ដោយ សំឡេងអនុប្បវាទមានលើសពី៤០ភាគរយ ជាតួលេខខ្ពស់ក្នុងប្រទេស ព្រោះថាក្រិកផ្តល់សារៈសំខាន់ណាស់ដល់ការបោះឆ្នោត។ នេះសបង្ហាញផងដែរថា ប្រជាជនប្រហែលចង់ព្រមានរដ្ឋាភិបាលលោកស៊ីសប្រាស ពីបទពិសោធន៍ជូរចត់ក្នុងការដោះស្រាយវិបត្តិបំណុលជាតិ។ កាលពីខែកក្កដា ពលរដ្ឋក្រិកភាគច្រើនបានបោះឆ្នោតប្រជាមតិទាត់ចោលសំណើម្ចាស់បំណុលដែល ទាមទារអោយក្រិករឹតបន្តឹងចំណាយសាធារណៈអោយខ្ពស់ជាងមុន។ ប៉ុន្តែ លោកស៊ីសប្រាសបានដើរផ្ទុយពីការចង់បានរបស់ប្រជាជន ដោយលោកសុខចិត្តទទួលយកសំណើម្ចាស់បំណុល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2697.txt	កាលពីថ្ងៃសុក្រ អាមេរិកបានប្រកាសសម្រាលទណ្ឌកម្មថ្មីៗបន្ថែមទៀតអោយគុយបា។ នេះសបង្ហាញថាអាមេរិកនិងគុយបាកាន់តែស្និទ្ធស្នាលនឹងគ្នាជារៀងរាល់ថ្ងៃ ពិសេសក្រោយពេលអាមេរិកបានបើកស្ថានទូតខ្លួននៅក្រុងឡាហាវ៉ានមក។ ក្រោយការប្រកាសនេះ ប្រធានាធិបតីរ៉ូល កាស្ត្រូ បានសុំអោយលោកអូបាម៉ាលុបចោលនយោបាយទណ្ឌកម្មអោយដាច់ស្រលះតែម្តង។	យោងតាមផ្នែករតនាគារជាតិអាមេរិក ចាប់ពីថ្ងៃចន្ទស្អែកនេះទៅ អាមេរិកនឹងលើកចេញនូវបម្រាម ដែលហាមមិនអោយពលរដ្ឋគុយបាផ្ញើលុយទៅស្រុកកំណើត លើសពី២០០០ដុល្លារក្នុងមួយត្រីមាស។ ទណ្ឌកម្មចាស់នេះ បានរឹតបន្តឹងចំណូលដល់គុយបា។ គិតក្នុងមួយឆ្នាំៗ ការផ្ញើលុយទៅគុយបា មានប្រមាណជា៥០០០លានដុល្លារ។ លើសពីនេះ ពលរដ្ឋអាមេរិកអាចនឹងបើកការិយាល័យ រឺការរកស៊ីនៅគុយបា ជាមួយពលរដ្ឋគុយបា ក្នុងវិស័យទូរគមនាគមន៍ និងអ៊ីនថឺនេត។ អាមេរិកចង់ជំរុញអោយមានការនាំចេញលើផ្នែកនេះអោយបានខ្ពស់។ ប៉ុន្តែ រឿងពាណិជ្ជកម្មនេះមិនទាក់ទងនឹងទណ្ឌកម្មសេដ្ឋកិច្ចឆ្នាំ១៩៦២ទេ។ ទណ្ឌកម្មរឹតបន្តឹងសេដ្ឋកិច្ចឆ្នាំ១៩៦២ នៅមានសុពលភាពដដែល។ ទណ្ឌកម្មនេះចែងមិនអោយសហគ្រាសអាមេរិក រឺប្រទេសទី៣ធ្វើពាណិជ្ជកម្មជាមួយគុយបាទេ។ ទណ្ឌកម្មក៏រឹតបន្តឹងការធ្វើដំណើរទៅកោះការ៉ាអ៊ីបផងដែរ។ ដោយឡែក ដ្បិតថា ការធ្វើដំណើរទេសចរទៅគុយបាត្រូវបានហាមឃាត់ ប៉ុន្តែ អាមេរិកអាចនឹងសម្រួលអោយមានការធ្វើដំណើរទៅសួរសុខទុក្ខគ្រួសារ ការរៀបអាពាហ៍ពិពាហ៍ រឺក៏ការងារមនុស្សធម៌នៅទីនោះបាន។ អាមេរិកទើបបានសម្រាលទណ្ឌកម្មមួយចំនួនអោយគុយបា កាលពីខែមករា ដើមឆ្នាំដែរ។ រដ្ឋបាលអូបាម៉ាចង់អោយគុយបាទទួលបានសេរីភាពផ្នែកសេដ្ឋកិច្ច និងនយោបាយអោយឆាប់រហ័ស ប៉ុន្តែ ការលើកលែងទណ្ឌកម្មទាំងស្រុង គឺស្ថិតលើការសម្រេចរបស់សភាអាមេរិក។ ក្រុមប្រឆាំងមកពីបក្សសាធារណរដ្ឋ មិនពេញចិត្តឃើញអាមេរិកនិងគុយបាស្និទ្ធស្នាលគ្នា តាមការចង់បានរបស់លោកអូបាម៉ាទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2698.txt	ប្រជាប្រិយភាពរបស់លោកនាយករដ្ឋមន្ត្រីជប៉ុន ស៊ិនហ្សូ អាបេ ធ្លាក់ចុះកាន់តែខ្លាំងក្នុងខែនេះ ក្រោយពេលដែលសភាជាន់ខ្ពស់ជប៉ុនអនុម័តច្បាប់សន្តិសុខថ្មីដ៏ចម្រូងចម្រាសកាលពីសប្តាហ៍មុន។ របាយការណ៍ស្ទង់មតិថ្មីបង្ហាញថា ភាគរយអ្នកគាំទ្រលោកអាបេ ធ្លាក់ចុះមកត្រឹម៤០ភាគរយ ហើយអ្នកប្រឆាំងលោកកើនឡើងដល់៤៧ភាគរយ។	ក្រោយច្បាប់សន្តិសុខថ្មីត្រូវសភាជាន់ខ្ពស់អនុម័តកាលពីសប្តាហ៍មុន ប្រជាជននៅបន្តបង្ហាញការប្រឆាំងនិងបារម្ភខ្លាំងពីសន្តិភាពនិងស្ថិតភាពនាពេលអនាគត។ ច្បាប់ចម្រូងចម្រាសបំផុតនេះ មានគោលបំណងត្រួសត្រាយផ្លូវដល់រដ្ឋាភិបាលក្រុងតូក្យូ ដើម្បីបញ្ជូនកងទ័ពទៅច្បាំងក្រៅប្រទេស ប៉ុន្តែប្រជាជនជប៉ុនយល់ថាច្បាប់នេះបំពានរដ្ឋធម្មនុញ្ញសន្តិភាពនិង ធ្វើឲ្យជប៉ុនលង់ខ្លួនក្នុងសង្គ្រាមជាថ្មីផង។ ដោយសារប្រជាជនជប៉ុនភាគច្រើនប្រឆាំងច្បាប់នេះ គេឃើញភាគរយអ្នកគាំទ្រលោក អាបេ ធ្លាក់ចុះយ៉ាងគំហុក។ យោងតាមរបាយការណ៍ស្ទង់មតិរបស់ស្ថាប័នផ្សព្វផ្សាយ Nikkei business daily ភាគរយអ្នកគាំទ្រលោក អាបេ ធ្លាក់ចុះមកត្រឹម៤០ភាគរយគិតត្រឹមខែកញ្ញានេះ ហើយចំនួនអ្នកមិនពេញចិត្តលោក អាបេ កើនឡើងដល់៤៧ភាគរយឯណោះ។ ការស្រុតចុះនៃប្រជាប្រិយភាពរបស់លោក អាបេ ក្នុងចំណោមប្រជាជនជប៉ុន មិនមែនជារឿងភ្ងាក់ផ្អើលឡើយ។ ប្រជាជនជប៉ុនភាគច្រើន មិនគាំទ្រមហិច្ឆតាបង្កើនអំណាចយោធារបស់រដ្ឋាភិបាលោក អាបេឡើយ ហើយកំហុសឆ្គងមួយគឺលោក អាបេ មិនបានចំណាយពេលវេលាយូរល្មមពន្យល់និងបំភ្លឺប្រជាជនជប៉ុនដើម្បីជម្រះមន្ទិលសង្ស័យជុំវិញការអនុម័តច្បាប់ថ្មីឡើយ។ លោក អាបេ គ្រាន់តែអះអាងថា វាជារឿងចាំបាច់ដែលត្រូវមានច្បាប់ថ្មី ព្រោះច្បាប់ថ្មីនេះជួយឲ្យជប៉ុនមានលទ្ធភាពគ្រប់គ្រាន់ក្នុងការរៀបចំខ្លួនទប់ទល់ការគំរាមកំហែងពីខាងក្រៅនិងមានតួនាទីច្រើនជាងមុនក្នុងការរក្សាសន្តិភាពនិងស្ថិរភាពពិភពលោក។ កន្លងមក លោក អាបេ បានប៉ុនប៉ងបកស្រាយឡើងវិញនូវមាត្រា៩ដែលចងជប៉ុនដោយកម្រិតឲ្យមានត្រឹមសិទ្ធិការពារខ្លួនប៉ុណ្ណោះ។ ប៉ុន្តែការប៉ុនប៉ងរបស់លោកបរាជ័យ ដោយសារការបកស្រាយរដ្ឋធម្មនុញ្ញត្រូវការសំឡេងគាំទ្រភាគច្រើនពីសំណាក់សមាជិកសភា និងត្រូវរកសំឡេងគាំទ្រយ៉ាងហោចណាស់៥០ភាគរយពីសំណាក់ប្រជាជនជប៉ុនក្នុងការធ្វើប្រជាមតិផងដែរ។ យោងតាមមាត្រាដែលមានចែងក្នុងច្បាប់ថ្មី រដ្ឋាភិបាលលោក អាបេ អាចបញ្ជូនកងទ័ពទៅច្បាំងនៅក្រៅប្រទេស ការពារសម្ព័ន្ធមិត្ត និងចូលរួមក្នុងសកម្មភាពថែរក្សាសន្តិភាពផងដែរ។ តែចេតនារបស់រដ្ឋាភិបាលក្រុងតូក្យូក្នុងការបង្កើនអំណាចយោធាជាថ្មីនេះ គឺដើម្បីទប់ទល់នឹងមហាយក្សចិនទៅវិញទេ។ ជប៉ុនមិនអាចទ្រាំទ្របានឡើយ នៅពេលដែលចិនកើនឡើងឥទ្ធិពលទាំងផ្នែកយោធានិងសេដ្ឋកិច្ចឥតឈប់ ហើយណាមួយជប៉ុនកំពុងមានជម្លោះជាមួយចិនស្រាប់លើកោះសេនកាគូ ផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2699.txt	លោក Alexis Tsipras នាយករដ្ឋមន្ត្រីជាប់ឆ្នោតនៃប្រទេសក្រិក ដែលមាននិន្នាការនយោបាយឆ្វេងនិយម បានអះអាងទទួលជ័យជំនះកាលពីថ្ងៃអាទិត្យនៅក្នុងការបោះឆ្នោតជាតិ ដោយលោកបាននិយាយថាលោកនឹងបង្កើតរដ្ឋាភិបាលចម្រុះមួយឱ្យបានឆាប់រហ័ស ដើម្បីអនុវត្តវិធានការចំណាយត្បិតត្បៀត ដែលត្រូវបានទាមទារឱ្យមានដោយក្រុមម្ចាស់ឥណទានអឺរ៉ុបជាថ្នូរនឹងជំនួយសង្គ្រោះខាងហិរញ្ញវត្ថុដែលមានទឹកប្រាក់រាប់ពាន់លានដុល្លារ។	លោក Tsipras បានមានប្រសាសន៍ទៅកាន់ក្រុមមនុស្សដែលបានមកអបអរសាទរនៅកណ្តាលក្រុងអាតែន កាលពីយប់ថ្ងៃអាទិត្យតែប៉ុន្មានម៉ោងក្រោយពីក្រុមអ្នកបោះឆ្នោតក្រិកបានច្រានចោលការខិតខំប្រឹងប្រែងរបស់ក្រុមអភិរក្សនិយមដើម្បីយកការត្រួតត្រារដ្ឋាភិបាលនៅក្រុងអាតែន។ លោកបានមានប្រសាសន៍ថាលោកមានអារម្មណ៍ថា «លោកបានធ្វើត្រូវ» ហើយបាននិយាយបន្ថែមថា គណបក្ស Syriza របស់លោកនឹងខិតខំព្យាយាមផ្តល់កិត្តិយសដល់ «អណត្តិច្បាស់លាស់មួយ» ដើម្បីកសាងសេដ្ឋកិច្ចនៃប្រទេសក្រិកសារជាថ្មីឡើងវិញ និង«លើកដំកើងមោទនភាពរបស់ប្រទេសយើង»។ កាលពីពេលមុននោះ គូប្រជែងរបស់លោក Tsipras គឺលោក Vangelis Meimarakis មេដឹកនាំគណបក្សប្រជាធិបតេយ្យថ្មី ដែលជាគណបក្សអភិរក្សនិយមបានសរសើរលោក Tsipras ហើយបានសុំឱ្យលោកបង្កើតរដ្ឋាភិបាលថ្មីមួយឱ្យបានឆាប់រហ័ស ដែលលោក Tspras បាននិយាយថានឹងមានរួមបញ្ចូលគណបក្សប្រជារាស្តក្រិកឯករាជ្យដែលជាគណបក្សជាតិនិយម។ មេដឹកនាំនៃគណបក្សនេះបាននិយាយថា លោកនឹងចូលរួមក្នុងរដ្ឋាភិបាលចម្រុះនេះ៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_270.txt	លោក រ៉ូឌ្រីហ្គោ ឌូទើតេ បានប្រកាសថា លោកនឹងឈរឈ្មោះជាអភិបាលក្រុង Davao ជាមុខតំណែងដែលលោកធ្លាប់កាន់កាប់អស់ជាច្រើនឆ្នាំ មុនពេលក្លាយជាប្រធានាធិបតីហ្វីលីពីនក្នុងឆ្នាំ ២០១៦។	អតីតប្រធានាធិបតីហ្វីលីពីន លោក រ៉ូឌ្រីហ្គោ ឌូទើតេ បានប្រាប់អ្នកយកព័ត៌មានកាលពីថ្ងៃទី៥ ខែតុលាថា ៖« ខ្ញុំនឹងប្រជែងឆ្នោត ព្រោះអ្នកគ្រប់គ្នាបានស្នើដូច្នេះ»។ លោក ឌូទើតេ នឹងប្រជែងឆ្នោតជាមួយកូនប្រុសរបស់លោក គឺលោក Sebastian Duterte ដែលជាអភិបាលក្រុង Davao បច្ចុប្បន្ន ជាទីក្រុងធំបំផុតនៅលើកោះមីនដាណាវ ភាគខាងត្បូងប្រទេសហ្វីលីពីន។ លោកបានបន្ថែមថា៖ «យើងនឹងរត់ជាមួយគ្នា កូនប្រុសខ្ញុំនឹងធ្វើជាអភិបាលរង»។ អតីតប្រធានាធិបតីរូបនេះលើកឡើងថា លោកមិនមានគម្រោងឈរឈ្មោះសម្រាប់ប្រព័ន្ធនយោបាយជាតិ ជាពិសេសតំណែងសមាជិកព្រឹទ្ធសភានោះទេ ដោយសារតែលោកមានវ័យកាន់តែចាស់។ កន្លងមក មនុស្សជាច្រើនបានអំពាវនាវឱ្យលោកឈរឈ្មោះជាសមាជិកព្រឹទ្ធសភានៅក្នុងការបោះឆ្នោតពាក់កណ្តាលអាណត្តិឆ្នាំ ២០២៥។ លោកបញ្ជាក់ថា ៖« នៅអាយុ ៧៣ឆ្នាំ ខ្ញុំមិនគិតថាខ្ញុំអាចកាន់តំណែងបែបនេះបានទេ។ យើងត្រូវតែទទួលស្គាល់ការពិត។ ខ្ញុំបានធ្វើជាអភិបាលក្រុងជាច្រើនឆ្នាំ តើអ្នកនៅតែចង់ឱ្យខ្ញុំបន្តយុទ្ធនាការបោះឆ្នោតជាតិនៅអាយុនេះទេ? ខ្ញុំនឹងហត់នឿយ»។ លោក ឌូទើតេ ជាអភិបាលក្រុង Davao សម្រាប់អាណត្តិ ១៩៨៨-១៩៩៨, ២០០១-២០១០ និង ២០១៣-២០១៦ មុនពេលក្លាយជាប្រធានាធិបតីពីឆ្នាំ ២០១៦ ដល់ឆ្នាំ ២០២២។ អនុប្រធានាធិបតីហ្វីលីពីនបច្ចុប្បន្នគឺលោកស្រី សារ៉ា ឌូទើតេ ជាកូនស្រីរបស់លោក ឌូតើតេ ដែលធ្លាប់ធ្វើជាអភិបាលក្រុង Davao ពីឆ្នាំ ២០១៦ ដល់ឆ្នាំ ២០២២ អំឡុងពេលឪពុកលោកស្រីកាន់តំណែងជាប្រធានាធិបតី។ លោកស្រី សារ៉ា ធ្លាប់បាននិយាយថា ឪពុករបស់នាងនឹងចូលរួមជាមួយប្អូនប្រុសរបស់នាងឈ្មោះ Paolo Duterte និងប្អូនប្រុស Sebastian Duterte ក្នុងការឈរឈ្មោះសម្រាប់ព្រឹទ្ធសភា។ ទោះជាយ៉ាងណា លោក ឌូតើតេ បានបដិសេធ ដោយអះអាងថា កូនស្រីរបស់លោកគ្រាន់តែនិយាយលេងប៉ុណ្ណោះ។ អតីតប្រធានាធិបតីរូបនេះ ក៏បានប្រកាសថា លោកគ្មានចេតនាវិលចូលឆាកនយោបាយក្នុងទីក្រុងម៉ានីលទេ ពីព្រោះលោកមិនមានសមត្ថភាពហិរញ្ញវត្ថុគ្រប់គ្រាន់ ដើម្បីចូលប្រឡូកក្នុងឆាកនយោបាយឡើងវិញ បន្ទាប់ពីអាណត្តិរបស់លោកបានបញ្ចប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2700.txt	សមយុទ្ធយោធារួមគ្នាជាលើកដំបូងរវាងចិននិងម៉ាឡេស៊ី ដែលមានឈ្មោះថា សន្តិភាពនិងមិត្តភាព ឆ្នាំ២០១៥ បានបិទបញ្ចប់នាថ្ងៃអង្គារ នៅទីក្រុងSelangor ប្រទេសម៉ាឡេស៊ី ដោយភាគីទាំងពីរមានជំនឿថា សមយុទ្ធនេះនឹងជួយបងើ្កនទំនុកចិត្តទៅវិញទៅមកនិងជំរុញកិច្ចសហប្រតិបត្តិការរវាងប្រទេសទាំងពីរនៅលើគ្រប់វិស័យនិងគ្រប់កម្រិត។	លោក YI Xiaoguang ជានាយរងសេនាធិការកងទ័ពរំដោះប្រជាជនចិន បានថែ្លងក្នុងពិធីបិទសមយុទ្ធយោធាថា អំឡុងពេលលំហាត់ ភាគីទាំងពីរបានបង្កើនការយល់ចិត្តគ្នាទៅវិញទៅមកតាមរយៈការផ្លាស់ប្ដូរពីគ្នាដោយស្មោះត្រង់ និងពង្រឹងនូវការជឿទុកចិត្តគ្នាជាមួយកិច្ចសហការដ៏ជិតស្និទ្ធ ក៏ដូចជាជំរុញមិត្តភាពប្រទេសទាំងពីរដោយធ្វើការរួមជាមួយគ្នា។ អនុរដ្ឋមន្ត្រីក្រសួងការពារជាតិម៉ាឡេស៊ី លោក Mohd JoharI Baharum និយាយថាសមយុទ្ធយោធានេះបានបង្ហាញពីកិច្ចសហប្រតិបត្តិការរវាងកងទ័ពនៃប្រទេសទាំងពីរដើម្បីឈានសម្រេចគោលដៅរួម។‍ នៅឯសន្និសីទកាសែតដែលបានធ្វើឡើងបន្ទាប់ពីកម្មវិធីបិទ លោក YI បាននិយាយថា កងទ័ពចិនមានឆន្ទៈរឹតចំណងទំនាក់ទំនងយោធាជាមួយប្រទេសដ៍ទៃដោយមិនមានការប្រឈមដាក់គ្នានិងមិនសំដៅដល់ភាគីទីបីណាមួយឡើយ។ លោក YI បាននិយាយទៀតថា ប្រទេសចិនប្ដេជ្ញាជំរុញអោយមានកិច្ចសហប្រតិបត្តិការនិងការផ្លាស់ប្ដូរ ជាមួយក្រសួងការពារជាតិនិងកងទ័ពរបស់ប្រទេសជាសមាជិកអាស៊ានទាំងអស់ ដោយរាប់ទាំងប្រទេសម៉ាឡេស៊ី ដើម្បីប្រឈមមុខជាមួយបញ្ហាប្រឈមនិងការគំរាមកំហែងថ្មីៗ និងដើម្បីថែរក្សាសន្តិភាពក្នុងតំបន់។ លោក YI បន្ថែមថា លទ្ធភាពនៃការចូលរួមពីប្រទេសផ្សេងទៀតក្នុងលំហាត់សមយុទ្ធនេះនាពេលអនាគតសុទ្ធតែត្រូវទទួលការស្វាគមន៍យ៉ាងកក់ក្តៅ។ ដោយឡែកលោក JoharI បាននិយាយថា លោកសង្ឃឹមថានឹងមានកិច្ចសហប្រតិបត្តិការក៍ដូចជាលំហាត់យោធាកាន់តែច្រើនឡើងរវាងប្រទេសចិននិងប្រទេសម៉ាឡេស៊ី ។លំហាត់ យោធាដែលបានចាប់ផ្ដើមតាំងពីថ្ងៃទី១៨ ខែកញ្ញា រួមមានលំហាត់ការពាររួមគ្នា, លំហាត់រុករកនិងជួយសង្គ្រោះ, លំហាត់ជួយរំដោះកប៉ាល់ដែលត្រូវបានប្លន់, ការប្រើប្រាស់អាវុធយុទ្ធភ័ណ្ឌ, ការជួយសង្គ្រោះក្នុងស្ថានភាពមនុស្សធម៌ និងការសង្គ្រោះក្នុងពេលមានគ្រោះធម្មជាតិ។ សមយុទ្ធនេះគឺជាលំហាត់យោធាទ្វេភាគីដ៏ធំបំផុតរវាងប្រទេសចិនជាមួយប្រទេសជាសមាជិកអាស៊ាន៕ ប្រែសម្រួលដោយ តន ចាន់រិទ្ធធារ៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2701.txt	នៅថ្ងៃសុក្រ ម្សិលមិញ ប្រមុខការពារជាតិរុស្ស៊ី លោក Sergueï Choïgou និងប្រមុខការពារជាតិអាមេរិក លោក Ashton Carter បានជជែកគ្នាពីវិបត្តិសង្គ្រាមស៊ីរី ហើយបានព្រមព្រៀងគ្នាថា ប្រទេសទាំង២នឹងផ្តល់ព័ត៌មានអោយគ្នាទៅវិញទៅមក ពីសកម្មភាពយោធាខ្លួន ក្នុងទឹកដីស៊ីរី។ នេះជាលើកទី១ហើយ ដែលលោកAshton Carter បានជជែកផ្ទាល់មាត់ជាមួយលោកSergueï Choïgou គិតតាំងពីលោកឡើងកាន់តំណែងរដ្ឋមន្ត្រីការពារជាតិអាមេរិក នៅខែកុម្ភៈដើមឆ្នាំមក។	ទំនាក់ទំនងផ្ទាល់រវាងយោធាអាមេរិកនិងរុស្ស៊ី ត្រូវបានផ្អាករាប់ខែមកហើយ ដោយសារវិបត្តិជម្លោះអ៊ុយក្រែន។ ម្សិលមិញ ប្រមុខការពារជាតិអាមេរិកនិងរុស្ស៊ីក៏បានជជែកគ្នា ពីការប្រយុទ្ធនឹងក្រុមជីហាតរដ្ឋអ៊ីស្លាមផងដែរ។ អាមេរិកកំពុងបារម្ភពីសក្តានុពលយោធារុស្ស៊ីនៅស៊ីរី ខ្លាចកងទ័ពអាមេរិកនិងរុស្ស៊ីប៉ះទង្គិចគ្នា។ អាមេរិកសង្ស័យថា រុស្ស៊ីកំពុងដាក់មូលដ្ឋានទ័ពនៅស៊ីរី ដើម្បីជួយច្បាំងលោកអាសាដ កំទេចក្រុមឧទ្ទាម។ អាមេរិកកំពុងសហការជាមួយប្រទេសក្នុងតំបន់បូព៌ា ក្នុងប្រតិបត្តិការផ្លូវអាកាសកំចាត់ក្រុមជីហាត។ ម្ល៉ោះហើយ ទើបប្រមុខការទូតទាំង២ជជែកគ្នា ដើម្បីចៀសវាងការយល់ច្រឡំនឹងគ្នា។ ត្បិតថា អាមេរិកមិនចង់អោយលោកបាស្ហា អាល់អាសាដ បន្តគ្រប់គ្រងប្រទេសស៊ីរីក៏ពិតមែន តែលោកAshton Carterក៏ខំគូសបញ្ជាក់ពីសារៈសំខាន់នៃការពិភាក្សាតាមផ្លូវទូត ដើម្បីរកដំណោះស្រាយនយោបាយអន្តរកាលស៊ីរីដែរ។ ប្រមុខការទូតប្រទេសទាំង២បានព្រមព្រៀងគ្នាថា នឹងបន្តជជែកគ្នាពីរឿងស៊ីរី តទៅទៀត ក្នុងពេលខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2702.txt	រដ្ឋាភិបាលក្រុងប៉េកាំង ទទួលភាគីសន្ទនាប្រាំមួយដើម្បីបន្តចរចាជាមួយនឹងក្រុងព្យុងយ៉ាងលើបញ្ហា អាវុធនុយក្លេអ៊ែរ។ សេចក្តីប្រកាសនេះ ធ្វើឡើងក្រោយពីរដ្ឋាភិបាលក្រុងព្យុងយ៉ាង បានដំណើរការ ឡើងវិញ នូវរោងចក្រផលិតអាវុធនុយក្លេអ៊ែរបរមាណូដែលបានផ្អាករយៈពេលប្រាំពីរឆ្នាំហើយនោះ។	នៅថ្ងៃសៅរ៍នេះរដ្ឋមន្ត្រីការបរទេសចិនលោក វ៉ាង យី ( Wang Yi) បានទទួចភាគីសន្ទនាប្រាំមួយ ដែលរួមមានចិន អាមេរិក រុស្ស៊ី ជប៉ុន កូរ៉េខាងជើង និង កូរ៉េខាងត្បូង បន្តការចរចាលើបញ្ហានៃការ ដំណើរការកម្មវិធីអាវុធនុយក្លេអ៊ែរនៅក្នុងឧបទ្វីបកូរ៉េ។ ក្នុងឱកាសនៃការធ្វើសន្និសីទរម្លឹកខួបលើកទី១០នៃការចេញសេចក្តីថ្លែងការណ៍រួមនៃការបង្កើតភាគី សន្ទនាប្រាំមួយ(Six Party Talk) លោក វ៉ាង យី បានសម្តែងការព្រួយបារម្ភចំពោះបញ្ហាកម្មវិធីនុយក្លេ អ៊ែរនៅឧបទ្វីកូរ៉េ។ ដើម្បីដោះស្រាយលើបញ្ហានេះលោក វ៉ាង យី បានបញ្ជាក់ថា « វា គឺជារឿងដ៏ចាំបាច់ មួយសម្រាប់រាល់ភាគីពាក់ពន្ធ័ដើម្បីបន្តអនុវត្តនូវសេចក្តីថ្លែងការណ៍ឆ្នាំ២០០៥ និង បង្កើតលក្ខខណ្ឌ ផ្សេងៗដោយមានការឯកច្ឆ័នគ្នា ដើម្បីបន្តសកម្មភាពរបស់ភាគីសន្ទនាប្រាំមួយឡើងវិញ«។ លោក វ៉ាង យី ក៏បានបន្ថែមទៀត ភាគីពាក់ពន្ធ័ត្រូវទទួលខុសត្រូវចំពោះឥរិយាបថរបស់ខ្លួន និង មិនធ្វើសកម្មភាព អ្វីថ្មី ដែលបណ្តាលឲ្យមានភាពតានតឹងក្នុងឧបទ្វីបកូរ៉េនោះទេ។ សេចក្តីថ្លែងការណ៍ឆ្នាំ២០០៥ គឺជាកិច្ចព្រមព្រៀងមួយដែលធ្វើឡើងក្នុងក្រុងប៉េកាំងដែលមានភាគីប្រាំ មួយរដ្ឋ រួមមានចិន អាមេរិក រុស្ស៊ី ជប៉ុន កូរ៉េខាងជើង និង កូរ៉េខាងត្បូ។ តាមកិច្ចព្រមព្រៀងនោះ កូរ៉េខាង ជើងសន្យាបោះបង់នូវកម្មវិធីអាវុធនុយក្លេអ៊ែរ និង បន្តកិច្ចសហប្រតិការល្អជាមួយនឹងភាគី ពាក់ពន្ធ័។ យ៉ាងណាក៏ដោយ កិច្ចព្រមព្រៀងនេះ បានបរាជ័យចំពោះការអនុវត្តក្នុងឆ្នាំ២០០៨ ដ្បិតកូរ៉េ ខាងជើង បានបដិសេធចំពោះការត្រួតពិនិត្យ និងថែមទាំងប្រកាសមោឃៈភាពកិច្ចព្រមព្រៀងនេះ ទៀតផង។ សូមរម្លឹកផងដែរ កាលពីពេលថ្មីៗនេះ រដ្ឋាភិបាលកូរ៉េខាងជើង បានចាប់ដំណើរឡើងវិញនូវរោងចក្រ ផលិតអាវុធនុយក្លេអ៊ែរបរមាណូដែលបានផ្អាករយៈពេល៧ឆ្នាំ ក្រោមកិច្ចព្រមព្រៀងជំនួយសម្រាប់ការ គ្មានអាវុធ។ បន្ថែមពីនេះ កូរ៉េខាងជើង ក៏បានត្រៀមបាញ់មីស៊ីលចម្ងាយឆ្ញាយដើម្បីសាកល្បងនូវ ផ្កាយរណបថ្មីដែលអ្នកវិទ្យាសាស្ត្រកូរ៉េខាងជើងទើបតែរកឃើញ ក្នុងឱកាសនៃការរម្លឹកខួបបក្សកម្មករ ដែលដឹកនាំដោយលោក គីម ជុងអ៊ុន នៅខែក្រោយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2703.txt	នាយករដ្ឋមន្ត្រីអ៊ីស្រាអែលលោក បេនចាមិន ណេតាន់យ៉ាហ៊ូ (Benjamin Netanyahu) បានជួបជជែកពិភាក្សាជាមួយប្រធានាធិបតីរុស្ស៊ីលោក វ្ល៉ាឌីមៀ ពូទីន ជុំវិញវត្តមានទាហានរុស្ស៊ីនិងការបញ្ជូនសព្វាវុធរបស់រុស្ស៊ីទៅទឹកដីជម្លោះស៊ីរី។ ណេតាន់យ៉ាហ៊ូទំនងជាបារម្ភពីបញ្ហានេះ ព្រោះក្លាយស៊ីរីនិងអ៊ីរ៉ង់សាងកម្លាំងរួមគ្នាប្រឆាំងអ៊ីស្រាអែលថ្ងៃណាមួយ ឬអាវុធរុស្ស៊ីអាចធ្លាក់ក្នុងដៃក្រុមហេស្បូឡា (Hezbollah)ផងដែរ។	លោក មុំ ពិទូរ្យ លម្ទិតព័ត៌មាននេះ ក្រោយពីលេចលឺព័ត៌មានថា កងទ័ពរុស្ស៊ីមានវត្តមាននៅទឹកដីស៊ីរី ហើយរុស្ស៊ីក៏បានបញ្ជូនសព្វាវុធច្រើនប្រភេទទៅឲ្យទាហានអាសាស្ម័គ្ររបស់ប្រធានាធិបតី បាសា អាល់អាសាដ នាយករដ្ឋមន្ត្រីអ៊ីស្រាអែលត្រហេបត្រហបស្កាត់ជួបប្រធាធិបតីរុស្ស៊ីនៅរុស្ស៊ីភ្លាមៗតែម្តង។ វត្តមានលោក ណេតាន់យ៉ាហ៊ូនៅរុស្ស៊ីនេះ មិនមែនជារឿងចម្លែកនោះឡើយ ព្រោះមេដឹកនាំអ៊ីស្រាអែលនេះភ័យខ្លាចនៅពេលដែលរុស្ស៊ីប្រឹងបង្កើនអំណាចយោធារបស់ខ្លួននៅស៊ីរីនិងមជ្ឈិមបូព៌ា។ ម្យ៉ាងទៀត កាលណាបើរុស្ស៊ីចេញមុខផ្តល់សព្វាវុធនិងបញ្ជូនទ័ពទៅជួយច្បាំងលោក អាសាដ វាអាចនឹងក្លាយជាបញ្ហាសម្រាប់អ៊ីស្រាអែលទៅថ្ងៃមុខផង។ បើមិនមកជួបលោក ពូទីន ដើម្បីបកស្រាយនិងបង្ហាញពីបង្វល់ទេ វាអាចថាបញ្ហាច្រើននឹងកើតឡើងនៅពេលដែលរដ្ឋាភិបាលលោក អាសាដឈ្នះក្រុមឧទ្ទាមគាំទ្រដោយលោកខាងលិច។ ក្នុងជំនួបរវាងមេដឹកនាំទាំងពីរនៅរុស្ស៊ី លោក ណេតាន់យ៉ាហ៊ូ បានថ្លែងប្រាប់ពីកង្វល់របស់ខ្លួនទៅប្រធានាធិបតីរុស្ស៊ី ដោយបញ្ជាក់ថា អាវុធរុស្ស៊ីបញ្ជូនទៅឲ្យទ័ពស៊ីរីនោះអាចនឹងជួយឲ្យរដ្ឋាភិបាលក្រុងដាម៉ាសរួមដៃជាមួយរដ្ឋាភិបាលអ៊ីរ៉ង់ដើម្បីបង្កើតសង្គ្រាមប្រឆាំងអ៊ីស្រាអែលនៅថ្ងៃមុខ។ ម្យ៉ាងទៀតលោកក៏បារម្ភផងដែរថាអាវុធរុស្ស៊ីអាចធ្លាក់ចូលក្នុងដៃរបស់ក្រុមភេរវជនលីបង់ ហេស្បូឡា ដែលជាសត្រូវរបស់អ៊ីស្រាអែលផងដែរ។ យ៉ាងណាក៏ដោយ ក្រោយស្តាប់ការថ្លែងប្រាប់របស់នាយករដ្ឋមន្ត្រីអ៊ីស្រាអែល លោក ពូទីន បានថ្លែងប្រាប់ទៅវិញថា សព្វាវុធ និងកងទ័ពរុស្ស៊ីជួយត្រឹមឲ្យស៊ីរីអាចប្រយុទ្ធតទល់ជាមួយក្រុមរដ្ឋឥស្លាមប៉ុណ្ណោះ ហើយលោកពូទីនបានទាត់ចោលការលើកឡើងថា ស៊ីរីត្រៀមបង្កើតសង្គ្រាមថ្មីប្រឆាំងអ៊ីស្រាអែល។ លោកពូទីនសង្កត់ធ្ងន់ថា ស៊ីរីបច្ចុប្បន្នប្រឹងប្រែងស្តារសន្តិសុខនិងសណ្តាប់ធ្នាប់របស់ខ្លួនប៉ុណ្ណោះ គ្មានចេតនាធ្វើសង្គ្រាមជាមួយប្រទេសដទៃឡើយ។ កាលពីថ្មីៗកន្លងទៅនេះរុស្ស៊ីបានបញ្ជូនអាវុធយុទ្ធភ័ណ្ឌច្រើនសន្ធឹកទៅកាន់ទឹកដីស៊ីរីរួមមានទាំងអាវុធមីស៊ីលការពារអាកាស យន្តហោះចម្បាំងជាច្រើនគ្រឿងផង។ លោក ណេតាន់យ៉ាហ៊ូ បានបញ្ជាក់បន្ថែមថា អ៊ីស្រាអែលមិនដែរចាត់ទុកវត្តមានកងទ័ពរុស្ស៊ីនៅមជ្ឈិមបូព៌ាជាការគំរាមកំហែងឡើយ។ លោកត្រឹមចង់បកស្រាយឲ្យភាគីរុស្ស៊ីបានយល់ពីបញ្ហាអ៊ីស្រាអែល ដើម្បីចៀសវាងការយល់ច្រឡំ និងអាចប៉ះទង្គិចគ្នារវាងកងទ័ពរុស្ស៊ីនិងអ៊ីស្រាអែលនៅថ្ងៃមុខប៉ុណ្ណោះ៕ លោក មុំ ពិទូរ្យ លម្ទិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2704.txt	ច្បាប់សន្តិសុខថ្មីដ៏ចម្រូងចម្រូងរបស់ជប៉ុន ត្រូវបានសភាជាន់ខ្ពស់អនុម័តទទួលយក ទោះបីជាមានការប្រឆាំងតវ៉ាពីប្រជាជន និង បក្សប្រឆាំងយ៉ាងណាក៏ដោយ។ ការអនុម័តលើច្បាប់នេះ មានន័យថាជប៉ុនអាចបញ្ជូនកងទ័ពរបស់ខ្លួនដើម្បីចេញអន្តរគមន៍ក្រៅប្រទេសបាន។ ហើយនេះ នឹងធ្វើជប៉ុនអាចពង្រឹង វិស័យយោធារបស់ខ្លួនកាន់តែខ្លាំងឡើងៗនៅតំបន់និង ឆាកអន្តរជាតិ។	កាលពីរសៀលថ្ងៃសុក្រ លោក Masaaki Yamazaki ជាប្រធានព្រឹទ្ធសភា ឬសភា ជាន់ខ្ពស់ជប៉ុន បានប្រកាសថា ច្បាប់ការពារជាតិថ្មីត្រូវបានអនុម័ត ជាមួយនឹងសំឡេងគាំទ្រ១៤៨ ទល់នឹងសំឡេងប្រឆាំង៩០សំឡេង។ ច្បាប់នេះ អនុញ្ញាតឱ្យជប៉ុនបញ្ជូនកងទ័ពទៅច្បាំងនៅបរទេស ជាលើកដំបូងបំផុត គិតចាប់ពីសង្គ្រាមលោកលើកទី២បិទបញ្ចប់មក។ ក្រុមបាតុករជប៉ុនបានស្រែកតវ៉ានៅពីមុខសភា ប្រឆាំងនឹងច្បាប់ថ្មីនេះ។ សម្រាប់ពួកគេ ច្បាប់នេះដើរផ្ទុយនឹងមាត្រាទី៩នៃច្បាប់គ្រឹះដែលអាមេរិកដាក់អោយជប៉ុនគោរព កាលពីឆ្នាំ១៩៤៧ ។ ពួកគេយល់ថាច្បាប់ការពារជាតិថ្មីរបស់លោកអាបេនឹងជំរុញអោយជប៉ុនចេញទៅអន្តរាគមន៍ជួយប្រទេសសម្ព័ន្ធមិត្តនៅក្រៅប្រទេស បែបយ៉ាងជួយអាមេរិក។ សម្រាប់ពលរដ្ឋជប៉ុន រដ្ឋាភិបាលក្រុងតូក្យូអាចនឹងប្រញាប់ប្រញាល់ទៅជួយអាមេរិកនៅគ្រប់ទិសទីក្នុងពិភពលោកផងក៏ថាបាន។ ប៉ុន្តែ សម្រាប់នាយករដ្ឋមន្ត្រីស្ហ៊ីនសូ អាបេ ការអនុម័តច្បាប់នេះគឺជារឿងធម្មតាសម្រាប់កងទ័ព ខណៈជប៉ុនត្រូវប្រឈមនឹងការគំរាមកំហែងរបស់ចិននិងកូរ៉េខាងជើង។ គិតក្រោយជប៉ុនចាញ់សង្គ្រាមលោកលើកទី២មក សកម្មភាពជប៉ុនក្នុងការការពារជាតិខ្លួនឯងផ្ទាល់ ត្រូវបានកាត់បន្ថយ។ សម្រាប់នាយករដ្ឋមន្ត្រី ច្បាប់ថ្មីនេះអាចជួយការពារជីវិតប្រជាជនក្នុងពេលអសុខសន្តិភាព ក៏ដូចជាជួយត្រៀមក្រែងមានសង្គ្រាមផងដែរ។ ប៉ុន្មានសប្តាហ៏ចុងក្រោយនេះ ប្រជាជនរាប់សែននាក់បានចុះបាតុកម្មតាមដងផ្លូវស្ទើរតែរាល់ថ្ងៃប្រឆាំងកំណែទម្រង់ច្បាប់ថ្មីនេះ។ បាតុករមានរហូតដល់រាប់សែននាក់ដូច្នេះ គឺជារឿងកម្រមានណាស់នៅជប៉ុន ។ សូមរម្លឹកផងដែរថា មុនពេលច្បាប់ថ្មីនេះ ត្រូវបានអនុម័ត សមាជិកសភាបក្សប្រឆាំងនិង បក្សកាន់ អំណាច បានជជែកគ្នារហូតដល់មានការប្រតាយប្រតប់គ្នាដោយគ្មានសណ្តាប់ធ្នាប់នៅក្នុងសភា។ យ៉ាងណាក៏ដោយ សម្រាប់បក្សកាន់អំណាច គ្មានអ្វីដែលជាឧបសគ្គក្នុងការអនុម័តច្បាប់នោះទេ ដ្បិត ពួកគេ មានសំឡេងគ្រប់គ្រាន់ ដើម្បីអនុម័តច្បាប់ ទោះបីជាមានការជំទាស់ពីបក្សប្រឆាំងក៏ដោយ។ មួយវិញ វាគ្មានរឿងអ្វីដែលត្រូវព្រួយបារម្ភនោះទេ ព្រោះច្បាប់នេះ ក៏ត្រូវបានសភាជាន់ទាបអនុម័ត ទទួលស្គាល់រួចទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2705.txt	រយៈពេលប្រហែល៤ឆ្នាំហើយសង្គ្រាមស៊ីវិលនៅស៊ីរីបានឆក់យកជីវិតជនស៊ីវិលរាប់ម៉ឺននាក់និងបង្ខំឲ្យមនុស្សរាប់លាននាក់ទៀតរត់ចាកចោលផ្ទះសម្បែងនិងបាត់បង់ជម្រក។ តែសង្គ្រាមនៅមិនទាន់ផុតរលត់ទៅទេ ដរាបណាគ្មានការលូកដៃពីរុស្ស៊ីនិងមានការព្រមព្រៀងគ្នារវាងក្រុងវ៉ាស៊ីនតោននិងក្រុងម៉ូស្គូ។ ជីវិតនិងអនាគតប្រជាជនស៊ីវិលស៊ីរីត្រូវពឹងលើមហាអំណាចទាំងនេះ។	សូមស្តាប់សំឡេង៖ ក្រោយពីវិបត្តិជនភៀសខ្លួនផ្ទុះឡើងនៅអឺរ៉ុប គ្រប់គ្នាចោលភ្នែកទៅមើលជម្លោះបង្ហូរឈាមគ្នានៅមជ្ឈិមបូព៌ានិងអាហ្វ្រិក ជាពិសេសនៅស៊ីរីដែលកំពុងរងគ្រោះដោយសង្គ្រាមស៊ីវិលផង និងការវាយប្រហាររបស់ក្រុមភេរវកម្មផង។ សង្គ្រាមស៊ីវិលនៅស៊ីរីអាចផុតរលត់ទៅបានដរាបណាមានការអន្តរាគមន៍ពីសំណាក់មហាអំណាចអាមេរិក និងរុស្ស៊ី តែលោក វ្ល៉ាឌីមៀ ពូទីន មានទឹកមាត់ប្រៃជាងក្នុងការជំរុញឲ្យមានការចរចាឈប់បាញ់ និងត្រួសត្រាយផ្លូវទៅដល់ការបោះឆ្នោតជាថ្មី។ គ្រប់គ្នាសុទ្ធតែដឹងហើយថា សង្គ្រាមស៊ីវិលនៅស៊ីរីផ្ទុះឡើង ដោយភាគីម្ខាងគាំទ្រដោយក្រុងវ៉ាស៊ីនតោន ហើយម្ខាងទៀតខាងរដ្ឋាភិបាលលោក បាសា អាលអាសាដ គាំទ្រដោយរដ្ឋាភិបាក្រុងម៉ូស្គូ និងរដ្ឋាភិបាលក្រុងតេហអ៊ីរ៉ង់។ ក្រុងវ៉ាស៊ីនតោន តាំងពីយូរមកហើយ ប្រឹងជួយក្រុមឧទ្ទាមដោយជួយបង្វឹក ឧបត្ថម្ភសព្វាវុធ ហិរញ្ញវត្ថុ និងជំនួយឯទៀត ដើម្បីឲ្យក្រុមនោះអាច កម្ទេចក្រុមរដ្ឋឥស្លាមនិងផ្តួលរំលំរបបលោក អាសាដផង ឯក្រុងម៉ូស្គូឯណោះវិញជាសម្ព័ន្ធមិត្តរដ្ឋាភិបាលស៊ីរី។ រុស្ស៊ីបន្តលក់អាវុធ និងផ្តល់ជំនួយឲ្យរដ្ឋាភិបាលក្រុងដាម៉ាសដើម្បីអាចធានាថារបបដឹកនាំនេះមិនដួលរលំឆាប់នោះឡើយ។ ប៉ុន្តែយ៉ាងណាក៏ដោយ ស្ថានការណ៍ប្រែប្រួល ហើយសហរដ្ឋអាមេរិកចាប់ផ្តើមខ្វល់ក្រោយពេលរដ្ឋាភិបាលលោក វ្ល៉ាឌីមៀ ពូទីន បញ្ជូនយន្តហោះចម្បាំងជាច្រើនគ្រឿងទៅស៊ីរីកាល ពីប៉ុន្មានសប្តាហ៍មុននេះ។ ក្រៅពីយន្តហោះចម្បាំងគេឃើញមានវត្តមានកងទ័ពរុស្ស៊ី រថក្រោះ រថពាសដែក នៅទីក្រុង Latakia ភាគខាងលិចស៊ីរី។ ក្រោយមក រដ្ឋបាលលោក បារ៉ាក់ អូបាម៉ា ចាប់ផ្តើមរិះគន់រុស្ស៊ី និងព្រមានរុស្ស៊ីថាគ្រោះមហន្តរាយមនុស្សជាតិនឹងកើតមានហើយរុស្ស៊ីនឹងប្រឈមមុខជាមួយអាមេរិកកាន់តែខ្លាំងកាលណាបើសាងកម្លាំងទ័ពនៅស៊ីរីដើម្បីការពាររដ្ឋាភិបាលលោក អាសាដ។ ប៉ុន្តែដល់ចុងសប្តាហ៍នេះ ក្រុងវ៉ាស៊ីនតោនស្រាប់តែប្តូរឥរិយាបថ ប្រហែលជាទំនងយល់ច្បាស់ថា បើសិនជាបន្តវាយប្រហារនិងទិតៀនរុស្ស៊ី គេនៅតែមិនអាចបញ្ចប់ជម្លោះបង្ហូរឈាមនៅស៊ីរីបាននោះឡើយ។ គេឃើញរដ្ឋមន្ត្រីការបរទេសអាមេរិកលោក ចន ឃឺរី ទាក់ទងនិងស្នើឲ្យរុស្ស៊ីដើម្បីបើកកិច្ចសន្ទនាមួយលើការបញ្ចប់ជម្លោះនៅស៊ីរី។ កិច្ចសន្ទនារវាងមហាអំណាចទាំងពីរលើបញ្ហាស៊ីរី ជាជំហានវិជ្ជមានមួយដែរ ក្នុងការឆ្ពោះទៅបញ្ចប់សង្គ្រាមស៊ីវិលនេះ ប៉ុន្តែកម្មវត្ថុនៃកិច្ចពិភាក្សានិងចំណុចស្នូលនានាដែលភាគីចង់បាននៅតែជារឿងស្រពិចស្រពិលនៅឡើយ។ ក្តីស្រមៃដែលក្រុងវ៉ាស៊ីនតោនចង់បានគឺ លោក អាសាដ ត្រូវចេញពីតំណែង។ រឿងតម្រូវឲ្យលោក អាសាដ ចុះចេញពីតំណែងជាកំហិត ជាចំណុចដែលមិនអាចឲ្យក្រុងម៉ូស្គូសម្រេចភ្លាមៗឡើយ។ វាជារឿងមិនអាចប្រកែកបានឡើយ ដែលថា ឥទ្ធិពលរបស់ក្រុងម៉ូស្គូ អាចជំរុញឲ្យមានការផ្លាស់ប្តូរមេដឹកនាំនៅស៊ីរី ប៉ុន្តែ រុស្ស៊ីក៏ដូចជាអ៊ីរ៉ង់មិនអាចបណ្តែតបណ្តោយឲ្យអាសាដបាត់តំណែង និងបណ្តោយឲ្យលោកខាងលិចលើកបន្ទុបរដ្ឋាភិបាលថ្មីដែលប្រឆាំងប្រយោជន៍ខ្លួនឡើយ។ ដូច្នេះ បើសិនលោកខាងលិចនៅរឹងទទឹងចង់ឲ្យលោក អាសាដ ចុះចេញពីតំណែង វាពិបាកបន្តិច ប៉ុន្តែបើមានការឯកភាពគ្នាបង្កើតរដ្ឋាភិបាលអន្តរកាល ទុកសិទ្ធិឲ្យអាសាដឈរឈ្មោះជាថ្មីឬផ្តល់អំណាចដល់រុស្ស៊ីច្រើនក្នុងការរៀបចំក្បាលម៉ាស៊ីនដឹកនាំស៊ីរីថ្មី អាចជារឿងដែលរុស្ស៊ីពិចារណា។ បើយោងតាមស្ថានភាពបច្ចុប្បន្ន រុស្ស៊ីប្រឹងបង្កើនកម្លាំងទ័ពនៅស៊ីរី ជាយុទ្ធសាស្ត្រក្នុងការពង្រឹងតួនាទីដោះស្រាយបញ្ហាស៊ីរី និងពង្រីកឥទ្ធិពលរបស់ខ្លួននៅមជ្ឈិមបូព៌ាទៅពេលអនាគតផង៕ សូមស្តាប់សំឡេង៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2706.txt	នៅខែធ្នូចុងឆ្នាំ២០១៥នេះ បារាំងត្រូវរៀបចំការបោះឆ្នោតជ្រើសរើសក្រុមប្រឹក្សាតំបន់។ គេឃើញបក្សនយោបាយសំខាន់ៗ ពិសេសបក្សស្តាំនិយមរបស់អតីតប្រធានាធិបតីសាកូហ្ស៊ីតែម្តង បាននាំគ្នាលេចមុខ មកបង្អួតពីជំហរម៉ឹងម៉ាត់របស់ខ្លួន ក្នុងដំណោះស្រាយវិបត្តិជនភៀសខ្លួននៅអឺរ៉ុប។ អ្នកនយោបាយបានវាយប្រហារសំដីគ្នាយ៉ាងចាស់ដៃ។	អ្នកនាង ព្រំសឿន សូលីណា លម្អិតព័ត៌មាននេះ ជិតដល់ពេលបោះឆ្នោតជ្រើសរើសក្រុមប្រឹក្សាតំបន់ បក្សនយោបាយបារាំងនិមួយៗប្រហែលជាកំពុងខ្លាចបក្សស្តាំនិយមជ្រុលរបស់លោកស្រីម៉ារីន ឡឺពេន ឈ្នះឆ្នោតហើយ ព្រោះថា បើការស្ទាបស្ទង់មតិជាច្រើនបង្ហាញថា ប្រជាជនបារាំងភាគច្រើនពេញចិត្តនឹងជំហរបក្សរណសិរ្សជាតិរបស់លោកស្រី ជាជំហរដែលម៉ឹងម៉ាត់ចំពោះជនភៀសខ្លួន។ ដូច្នេះ ដើម្បីលើកស្ទួយប្រជាប្រិយភាពបក្ស ប្រឈមនឹងបក្សជ្រុលនិយមមួយនេះ អ្នកនយោបាយធំៗមកពីបក្សប្រឆាំងដូចជាបក្សស្តាំនិយមរបស់អតីតប្រធានាធិបតីសាកូហ្ស៊ី បានខិតខំបង្អួតពីគោលជំហរខ្លួន ពីការយល់ឃើញនិងវិធានការដែលខ្លួនចង់អនុវត្តដើម្បីដោះស្រាយវិបត្តិជនភៀសខ្លួននេះ។ ដោយសារឃើញថា ពលរដ្ឋបារាំងពេញចិត្តជំហររឹងប៉ឹងនេះហើយមើលទៅ ទើបគេឃើញថា បក្សប្រឆាំងផ្សេងៗ បូករួមទាំងបក្សកាន់អំណាចដែរនោះ សុទ្ធតែបង្ហាញជំហរដាច់ខាតដូចៗគ្នា ចំពោះវិធានការប្រឈមនឹងលំហូរចូលនៃជនភៀសខ្លួនក្នុងស្រុក។ ប៉ុន្តែ អ្នកនយោបាយម្នាក់ៗខំរកវិធីបង្ហាញថា បក្សខ្លួនមានលក្ខណៈពិសេសពីបក្សផ្សេងៗទៀត។ ជាក់ស្តែង ថ្ងៃពុធម្សិលមិញ អតីតប្រធានាធិបតីសាកូហ្ស៊ី បានចេញមុខមកនិយាយពីជំហររបស់លោកផ្ទាល់ ដោយប្រាប់ថា លោកពេញចិត្តនឹងទទួលជនភៀសខ្លួនអោយនៅស្រុកបារាំង តែពេលសង្គ្រាមចប់សព្វគ្រប់ហើយ ជនទាំងនោះត្រូវតែវិលត្រលប់ទៅប្រទេសកំណើតគេវិញជាដាច់ខាត។ លោកសាកូហ្ស៊ីក៏ចង់អោយសភាបារាំងមានសិទ្ធិអំណាចក្នុងការសម្រេចដែរថា តើបារាំងគួរជ្រើសយកជនប្រភេទណា អោយរស់នៅក្នុងទឹកដីខ្លួន។ លោកថែមទាំងចង់អោយសហភាពអឺរ៉ុបពិនិត្យបែបបទធ្វើដំណើរតំបន់ស្ហិនហ្កិនឡើងវិញទៀតផង។ គួរបញ្ជាក់ថា បែបបទស្ហិនហ្កិននេះ ចែងថាជនបរទេសដែលមកដល់អឺរ៉ុប មានសិទ្ធិធ្វើដំណើរដោយសេរី ក្នុងប្រទេសទាំង២៦នៅសហភាពអឺរ៉ុប។ អតីតប្រធានាធិបតីសាកូហ្ស៊ីបារម្ភថា ជនទាំងនោះ បើមកដល់ប្រទេសអឺរ៉ុបណាមួយហើយ អាចនឹងនាំគ្នារត់មកបារាំង ដើម្បីទទួលបានជំនួយពីរដ្ឋបារាំង។ ក្នុងប្រសាសន៍របស់លោកសាកូហ្ស៊ីម្សិលមិញនេះ គេឃើញលោកផ្លាស់ប្តូរជំហរច្រើន ប្រៀបនឹងឆ្នាំ២០១២ កាលពីពេលលោកឃោសនាឆ្នោតប្រធានាធិបតី។ បច្ចុប្បន្ននេះ លោកសាកូហ្ស៊ីចង់អោយលុបចោលជំនួយសុខភាពចំពោះជនបរទេសដែលរស់នៅប្រទេសបារាំងខុសច្បាប់។ គួររំលឹកថា កាលពីពេលឃោសនាឆ្នោតឆ្នាំ២០១២ លោកគ្មានជំហរបែបនេះទេ។ លើសពីនេះទៀត លោកប្រហែលចង់ដណ្តើមការគាំទ្រពីសមាជិកបក្សសាធារណរដ្ឋស្តាំនិយមរបស់លោកផងដែរ ដើម្បីអាចឈរឈ្មោះជាបេក្ខជនប្រធានាធិបតីឆ្នាំ២០១៧ ព្រោះថាក្នុងបក្សលោក លោកមានគូប្រជែងធំៗច្រើននាក់ ដូចជាលោកអាឡាំង ហ្ស៊ុបពេ ជា អភិបាលខែត្រប៊រដូដ៏ធំរបស់បារាំង រឺក៏អតីតនាយករដ្ឋមន្ត្រី ហ្វ្រង់ស៊័រ ហ្វ៊ីយ៉ុងជាដើម។ ដោយឡែក លោកសាកូហ្ស៊ីក៏ឆ្លៀតរិះគន់បក្សកាន់អំណាចសង្គមនិយមថា រឿងជនភៀសខ្លួន គឺរបូតពីការគ្រប់គ្រងរបស់លោកហូឡង់។ ប្រឈមនឹងការរិះគន់របស់បក្សប្រឆាំង នាយករដ្ឋមន្ត្រីម៉ានុយអែល វ៉ាល់ បានឆ្លើយតបឥតប្រណីមាត់តែម្តងទៅលើអតីតប្រធានាធិបតីសាកូហ្ស៊ី។ លោកវ៉ាល់បានលើកឡើងថា គំនិតបក្សប្រឆាំងស្តាំនិយមដែលចង់អោយអឺរ៉ុបរៀបចំឡើងវិញពីតំបន់ស្ហិនហ្កិន ចែងពីការធ្វើដំណើរសេរីនៅអឺរ៉ុបនោះ គឹគ្រាន់តែជាការឃោសនាឆ្នោតប៉ុណ្ណោះ ព្រោះថា ជិតដល់ពេលដែលបារាំងបោះឆ្នោតជ្រើសរើសក្រុមប្រឹក្សាតំបន់ហើយ។ សម្រាប់រដ្ឋាភិបាលបារាំង តំបន់ស្ហិនហ្កិនមានគោលការណ៍គ្រប់គ្រាន់ណាស់ មិនចាំបាច់អោយអឺរ៉ុបពិភាក្សាគ្នាឡើងវិញទេ។ ស្ហិនហ្កិនក៏មានចែងអោយប្រទេសសមាជិកត្រួតពិនិត្យព្រំដែនបណ្តោះអាសន្នដែរ។ ម្សិលមិញនេះ នាយករដ្ឋមន្ត្រីបារាំងបានអួតទៅបក្សលោកសាកូហ្ស៊ីទៀតផងថា កន្លងមក បារាំងធ្លាប់អនុវត្តវិធានការត្រួតព្រំដែននេះរួចមកហើយ ជាមួយអ៊ីតាលី។ ហើយបារាំងក៏មិនខ្លាចនឹងអនុវត្តជាថ្មីទៀតដែរ។ ដើម្បីបង្ហាញជំហរម៉ឹងម៉ាត់របស់បក្សកាន់អំណាច លោកម៉ានុយអែល វ៉ាល់ ថែមទាំងប្រកាសម្សិលមិញថា នឹងបង្កើតអោយមានកងកម្លាំង៩០០នាក់ថែមទៀត ដើម្បីពង្រឹងការត្រួតពិនិត្យតាមព្រំដែន។ បក្សកាន់អំណាចចង់បង្ហាញថា វិធានការពង្រឹងព្រំដែននេះ គឺដើម្បីជ្រើសរើសយកតែជនភៀសខ្លួនដែលរត់គេចពីសង្គ្រាមប៉ុណ្ណោះ មិនមែនជនដែលមករកប្រយោជន៍នៅបារាំងទេ។ នាយករដ្ឋមន្ត្រីបារាំងក៏ឆ្លៀតលើកឡើងដែរថា គេមិនអាចបើកព្រំដែនទាំងស្រុងទេ ព្រោះសង្គមបារាំងក៏ជួបការលំបាកដែរ។ បក្សកាន់អំណាចបង្ហាញជំហរតឹងតែងខ្លាំង ប៉ុន្តែ នាយករដ្ឋមន្ត្រីបានខំបង្ហាញថា រដ្ឋាភិបាលបានខំផ្សាភ្ជាប់ភាពម៉ឹងម៉ាត់និងមនុស្សធម៌ អោយដើរទន្ទឹមគ្នា។ សម្រាប់លោកវ៉ាល់ គេក៏មិនអាចបិទព្រំដែនជិតទាំងស្រុងពេកដែរ មិនដូច្នោះទេ ជនភៀសខ្លួនដែលនៅព្រំដែនម្ខាងទៀតនោះ នឹងស្លាប់ជាមិនខាន។ លោកវ៉ាល់ប្រហែលចង់សំដៅទៅហុងគ្រី ដែលបិទព្រំដែនជាមួយស៊ែរប៊ី តាំងពីថ្ងៃចន្ទមក។ បញ្ហានេះធ្វើអោយជនភៀសខ្លួនដែលចង់ឆ្លងពីស៊ែរប៊ី ចូលហុងគ្រី ត្រូវបង្វែរដំណើរឆ្លងទៅក្រូអាស៊ីវិញ។ ដើម្បីបង្ហាញថា រដ្ឋបារាំងមានមនុស្សធម៌ នាយករដ្ឋមន្ត្រីបារាំងបានប្រកាសម្សិលមិញតែម្តងថា រដ្ឋនឹងជួយ២៧៩លានអឺរ៉ូថែមទៀត រហូតដល់ចុងឆ្នាំ២០១៦ ក្នុងកិច្ចការទទួលជនភៀសខ្លួន២៤ ០០០នាក់៕ អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2707.txt	ការច្រានចោលសេចក្តីព្រាងរដ្ឋធម្មនុញ្ញថ្មីដោយក្រុមប្រឹក្សាកែទម្រង់ជាតិថៃ បានធ្វើឲ្យការបោះឆ្នោត ត្រូវបានពន្យារ និង នយោបាយសិ្ថតនៅដំណាក់កាលមួយដែលគ្មានភាពប្រកដប្រជា។ ក្រោមការ គ្រប់គ្រង ដោយរបបសឹកដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា សិទ្ធិសេរីភាព ត្រូវបានរឹតត្បិត និង អ្នកប្រឆាំងត្រូវប្រឈមមុខការចាប់ខ្លួន។ ជុំវិញបញ្ហានេះ អតីតនាយករដ្ឋមន្ត្រីថៃ លោកថាក់ស៊ីន ស៊ីនណាវ៉ាតត្រា(Thaksin Sinawattra) បានថ្លែងប្រាប់អ្នកគាំទ្រលោកដោយប្រើ យុទ្ធសាស្ត្រ «ធ្វើជាស្លាប់« រហូតដល់ការបោះឆ្នោតមកដល់។	សូមស្ដាប់ព័ត៌មានលម្អិត៖ អតីតនាយករដ្ឋមន្ត្រីថៃ លោក ថាក់ស៊ីន ស៊ីនណាវ៉ាតត្រា បានផ្ញើសារទៅកាន់ក្រុមអាវក្រហមដែលអ្នក គាំទ្ររបស់លោក ដែលកំពុងតែទទួលរងនូវការគាបសង្កត់ដោយរបបសឹក ត្រូវគោរពតាមយុទ្ធសាស្ត្រ ធ្វើជាស្លាប់។ យុទ្ធសាស្ត្រធ្វើស្លាប់ គឺអ្នកគាំទ្រ ត្រូវរក្សាភាពស្ងៀមស្ងាត់ និង កុំមានការភ័យខា្លច រហូតដល់មានការបោះឆ្នោតត្រូវបានធ្វើឡើង។ ថ្ងៃទី១៩ ខែកញ្ញា គឺជាខួបនៃការទម្លាក់អតីតនាយករដ្ឋមន្ត្រីថៃលោកថាក់ស៊ីន ស៊ីនណាវ៉ាតត្រា ដោយ រដ្ឋប្រហារយោធា។ ហើយពេលនោះ គឺជាពេលដែលលោកកំពុងតែប្រជុំប្រចាំឆ្នាំនៅអង្គការសហប្រជា ជាតិ។ ក្នុងឱកាសនេះ ក្រុមសកម្មជនអ្នកគាំទ្រលទ្ធិប្រជាធិបតេយ្យ ដែលភាគច្រើនជានិស្សិត បានប្រកាសពួកគេនឹងមានការប្រមូលផ្តុំគ្នាទ្រង់ទ្រាយធំដើម្បីប្រឆាំងរបបយោធានៅខែតុលាខាងមុខនេះ។ អ្នករៀបចំ នៃ ការប្រមូលផ្តុំនោះ បានអះអាងពួកគេមិនខ្លាចជាមួយនឹងការគំរាមរបស់របប យោធានោះទេ ហើយ ពួកគេ នឹងនាំលទ្ធិប្រជាប្រជាធិបតេយ្យត្រលប់មកវិញ។ សម្រាប់លោកថាក់ស៊ីវិញ ថ្វីដ្បិតខែកញ្ញា គឺព្រឹត្តិការណ៍នយោបាយដ៏អាក្រក់របស់លោក ក៏ដោយ លោកនៅតែបន្តភាពស្ងៀមស្ងាត់ ពោលគឺលោកមិនមានសារដើម្បីឲ្យអ្នកគាំទ្ររបស់ខ្លួនងើបប្រឆាំង ទៅនឹងរបបយោធាឡើយ។ ផ្ទុយទៅវិញ លោកបានផ្ញើសារទៅកាន់អ្នកគាំទ្ររបស់ខ្លួន ថា លោក កំពុងតែតាមដានព្រឹត្តិការណ៍នៅប្រទេសថៃយ៉ាងយកចិត្តទុក និង ថែមទាំងទទូចក្រុមអ្នកគាំទ្រ អាវក្រហម ត្រូវមានការអត់ធ្មត់ប្រសិនបើពួកគេចង់ឃើញ សម្ពន្ធ័មិត្តរបស់លោកត្រលប់ទៅកាន់ អំណាច។ មេដឹកនាំក្រុមអាវក្រហមក្នុងខេត្ត Udon Thani លោក Kwanchai Praipana បានបញ្ជាក់ថា លោក ថាក់ស៊ីន បានប្រាប់លោកឲ្យ ត្រូវប្រើយុទ្ធសាស្ត្រពុតធ្វើជាស្លាប់យូរជាងនេះបន្តិច ពោលគឺរហូតដល់ ថ្ងៃបោះឆ្នោតជាសកលមកដល់ ពេលនោះហើយជាពេលដែលក្រុមអាវក្រហមនឹងត្រូវឈ្នះការបោះ ឆ្នោត ។ សូមរម្លឹកផងដែរថា កាលពីពេលថ្មីៗនេះ ក្រុមប្រឹក្សាកែទម្រង់ជាតិថៃ បានច្រានចោលនូវសេចក្តីព្រាងច្បាប់រដ្ឋធម្មនុញ្ញថៃថ្មី ដែលត្រូវបានគេរំពឹងថានឹងប្រើប្រាស់ដើម្បីការបោះឆ្នោតឆ្នាំ២០១៦ ។ ហើយក្រោយមកលោកនាយករដ្ឋមន្ត្រីប្រាយុទ្ធ ចាន់អូចា បានប្រកាសការបោះឆ្នោតត្រូវពន្យារពេលរហូត ដល់ឆ្នាំ២០១៧ ពោលគឺរហូតដល់រដ្ឋធម្មនុញ្ញថ្មីត្រូវបានបញ្ចប់ដោយឆ្លងកាត់ការធ្វើប្រជាមតិផងដែរ។ ថ្វីដ្បិតការបោះឆ្នោតនៅមិនទាន់មានភាពប្រកដប្រជាក៏ដោយ បើយើងក្រឡេកមើល សមាសភាពមេដឹកនាំបក្សអាវក្រហម ពោលគឺត្រូកូលស៊ីនណាវ៉ាតត្រា គឺសុទ្ធសឹងតែគ្មានលទ្ធភាពដើម្បីឈរឈ្មោះក្នុងការបោះឆ្នោតនោះទេ។ នោះ ក៏ព្រោះតែទាំងអតីតនាយករដ្ឋមន្ត្រីថៃ លោកថាក់ស៊ីន ស៊ីនណាវ៉ាតត្រា និង អតីតនាយករដ្ឋមន្ត្រីថៃ លោកស្រីយីងឡាក់ ស៊ីនណាវ៉ាតត្រា ត្រូវបានចោទប្រកាន់ក្នុងបទល្មើសផ្សេងៗគ្នា និង ថែមទាំងត្រូវបានសភាជាតិផ្អាកពីនយោបាយផងដែរនោះ។ ជាមួយគ្នានេះ គេកំពុងរង់ចាំតួអង្គនយោបាយរបស់ក្រុមអាវក្រហមថ្មីថាតើជាអ្នកណា។ សូមបញ្ជាក់ផងដែរ នៅក្នុងប្រវត្តិនយោបាយថៃត្រូកូលស៊ីនណាវ៉ាតត្រាដែលមានការគាំទ្រច្រើនពីក្រុម កសិករ ឬក្រុមអាវក្រហម ហាក់ដូចជាទទួលរងទុក្ខច្រើនជាងគេ។ ក្នុងនោះ លោកអតីតនាយករដ្ឋមន្ត្រី ថាក់ស៊ីន ស៊ីនណាវ៉ាតត្រា ត្រូវបានទម្លាក់ពីតំណែងក្នុងឆ្នាំ២០០៦និងតុលាការថៃកាត់ទោសពន្ធនាគារ ។ សម្រាប់អតីតនាយករដ្ឋមន្ត្រីលោកស្រីយីងឡាក់ ស៊ីនណាវ៉ាតត្រា ត្រូវបានទម្លាក់ពីតំណែងក្នុងឆ្នាំ២០១៤ ដោយឧត្តមសេនីយ៍ប្រាយុទ្ធចាន់អូចា។ អ្វីដែលធ្ងន់ធ្ងរនោះ លោកស្រីយីងឡាក់ ត្រូវសភាថៃផ្អាកពីនយោបាយរយៈពេលប្រាំឆ្នាំ និង ត្រូវប្រឈមនឹងបទចោទព្រហ្មទណ្ឌមានទោសពន្ធនាគាររយៈ ពេល១០ឆ្នាំ និង សំណងរដ្ឋប្បវេណីរាប់លានដុល្លាសហរដ្ឋអាមេរិក ចំពោះការបាត់បង់ចំណូលជាតិតាមរយៈអំពើពុករលួយក្នុងស្ថាប័នអង្ករជាតិថៃ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2708.txt	រដ្ឋាភិបាលតៃវ៉ាន់ បានប្រតិកម្មខ្លាំងទៅនឹងរដ្ឋាភិបាលក្រុងប៉េកាំងលើការធ្វើបណ្ណចូលទៅក្នុងប្រទេស ចិនដោយមិនមានការជូនដំណឺង។ ការផ្លាស់ប្តូរនេះ ត្រូវបានរដ្ឋាភិបាលតៃវ៉ាន់ ចាត់ទុកថាជាការមិនឲ្យតម្លៃទៅលើប្រជាជនតៃវ៉ាន់ និង ធ្វើឲ្យគោលជំហនយោបាយភាគីទាំងពីរកាន់តែឃ្លាតឆ្ញាយពីគ្នា។	កាលពីពេលថ្មីៗនេះ រដ្ឋាភិបាលក្រុងប៉េកាំង បានបង្ហាញនូវបណ្ណចេញចូលទៅកាន់ចិនថ្មីតាមបែប អេឡិចត្រូនិច។ ការផ្លាស់ប្តូរនេះ ត្រូវបានតៃវ៉ាន់ប្រតិកម្មខ្លាំង និង ចាត់ទុកថាជាមិនឲ្យតម្លៃទៅលើប្រជាជនតៃវ៉ាន់ ដ្បិតមិនមានការជូនដំណឹងតៃវ៉ាន់ឲ្យបានដឹងជាមុន។ នាយករដ្ឋមន្ត្រីតៃវ៉ាន់ លោក Mao Chi-kuo បានបញ្ជាក់ថាលោក ពិតជាមិនពេញចិត្តចំពោះចំណាត់ការរបស់រដ្ឋាភិបាលចិនដោយមិនមានជូនដំណឹងជាមុន។ អ្វីដែលរដ្ឋាភិបាលក្រុងប៉េកាំងកំពុងធ្វើ គឺមិនគោរព និង ធ្វើឲ្យប្រជាជនតៃវ៉ាន់ពិតជាមានការឈឺចាប់។ ជាមួយគ្នានេះ សហភាពសាមគ្គីតៃវ៉ាន់(TSU) ដែល ជាក្រុមអ្នកប្រឆាំងចិន បានផ្ទុះបាតុកម្មដោយ គប់ស៊ុត និង ភ្លើងនៅខាងក្រៅផ្ទះមិត្តភាពក្រុងប៉េកាំង របស់លោកប្រធានាធិបតី Ma Ying Jeou ផងដែរ។បន្ថែមពីនេះ ក្រុមTSU បានអះអាងថាបណ្ណថ្មី នឹងផ្តល់ផលប្រយោជន៍តែចំពោះអ្នកជំនួញ និង និស្សិត តៃវ៉ាន់មួយចំនួននៅក្នុងប្រទេសចិន ហើយ គោលនយោបាយនេះ បន្ទាបពីតម្លៃរបស់តៃវ៉ា់ន់ឲ្យកាន់តែទាប ជាងហុងកុង និង ម៉ាកាវដែលសុទ្ធសឹងតែជារដ្ឋដែលមានស្វ័យភាពដូចគ្នា។ សូមរម្លឹកផងដែរ ក្រោយពីឆ្នាំ១៩៤៩ ចិន បានផ្លាស់ពីសាធារណៈរដ្ឋចិន មកកាន់សាធារណរដ្ឋប្រជាមានិតចិន ពោលគឺរដ្ឋាភិបាលគ្រប់គ្រងដោយរដ្ឋាភិបាលក្រុងប៉េកាំង ហើយ ក្រោមគោលនយោបាយចិន តែមួយ។ សម្រាប់តៃវ៉ាន់ គឺគ្រាន់តែកោះមួយរបស់ចិនតែប៉ុណ្ណោះ។ សូមបញ្ជាក់ផងដែរ តៃវ៉ាន់ ហាក់ដូចជាទទួលទុក្ខច្រើនដោយសារគោលនយោបាយរបស់ចិន។ ថ្មីៗនេះ ពលរដ្ឋតៃវ៉ាន់ ត្រូវបានភា្នក់ងារអង្គការសហប្រជាជាតិដែលមានទីស្នាក់ការនៅក្នុងក្រុង ហ្សឺណែវ បានបដិសេធមិនឲ្យចូលក្នុងការិយាល័យ ដោយបានអះអាងថា អត្តសញ្ញាណបណ្ណ័របស់ពលរដ្ឋតៃវ៉ាន់គ្មានសុពលភាព ដ្បិតគ្មានកៅអី របស់តៃវ៉ាន់នៅក្នុងអង្គការសហប្រជាជាតិនោះទេ។ មានន័យថា តៃវ៉ាន គឺគ្រាន់តែជាផ្នែកមួយរបស់ចិននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2709.txt	រដ្ឋាភិបាលក្រុងព្យុងយ៉ាង ត្រៀមបាញ់មីស៊ីលក្នុងចម្ងាយឆ្ញាយ និង ចាប់ដំណើរការនូវកម្មវិធីអាវុធនុយក្លែ អ៊ែរឡើងវិញ និង ថែមទាំងអួតអាងថា ខ្លួនរួចរាល់ចំពោះការប្រយុទ្ធជាមួយរដ្ឋាភិបាលក្រុងវ៉ាស៊ិនតោន។ សកម្មភាពនេះ បានធ្វើឲ្យក្រុងវ៉ាស៊ិនតោនប្រតិកម្ម ខ្លាំងនិង ទទួចឲ្យក្រុងព្យុងយ៉ាងបញ្ឈប់បង្កបញ្ហា ដោយគ្មានមូលហេតុជាបន្ទាន់។	ម្សិលមិញនេះ សហរដ្ឋអាមេរិក បានប្រតិកម្មខ្លាំង និង ព្រមានកូរ៉េខាងជើងបញ្ឈប់នូវសកម្មភាពបង្ក បញ្ហា ដែលគ្មានការទទួលខុសត្រូវរបស់ខ្លួនជាបន្ទាន់។ សេចក្តីថ្លែងការណ៍នេះ ធ្វើឡើងក្រោយពី ភា្នក់ងារសារព័ត៌មានជាតិកូរ៉េខាងជើង បានអះអាងថាកូរ៉េខាងជើង បានដំណើរការរោងចក្រផលិត អាវុធនុយក្លេអ៊ែរបរមាណូឡើងវិញ និង ថែមទាំងត្រៀមបាញ់មីស៊ីលចម្ងាយផងដែរនោះ។ លោក Josh Earnest អ្នកនាំពាក្យសេតវិមាន បានបញ្ជាក់ថា កូរ៉េខាងជើង គួរតែបញ្ឈប់ការបង្កបញ្ហា ដែលគ្មានហេតុផល ដែលគ្រាន់តែធ្វើឲ្យមានភាពតានតឹងក្នុងតំបន់កាន់តែអាក្រក់ប៉ុណ្ណោះ។ លោក បន្ថែមទៀតថា ក្រុងព្យុងយ៉ាង គួរបញ្ឈប់ទាំងសកម្មភាព និង ការថ្លែងការណ៍ ដែលគំរាមកំហែងដល់ ដល់សន្តិសុខ និង សន្តិភាព ហើយងាកមកផ្តោតលើការអនុវត្តកាតព្វកិច្ចអន្តរជាតិជំនួសវិញ។ សូមរម្លឹកផងដែរថា កាលពីម្សិលមិញ ភ្នាក់សារព័ត៌មានជាតិកូរ៉េខាងជើង KCNA បានបញ្ជាក់ថា កូរ៉េខាងជើង បានប្រតិបត្តិការឡើងវិញនូវកម្មវិធីផលិតអាវុធនុយក្លេអ៊ែរបរមាណូ។ ហើយការលើក ឡើងនេះ បានធ្វើឡើងបន្ទាប់ពីសមាជិកបក្សកម្មករដែលដឹកនាំដោយមេដឹកនាំកំពូលកូរ៉េខាងជើង លោក គីម ជុងអ៊ុន អះអាងថាកូរ៉េខាងជើង នឹងបាញ់មីស៊ីលចម្ងាយឆ្ងាយ ដើម្បីបញ្ជូនផ្កាយរណប ស៊ើបអង្កេតថ្មីរបស់ពិភពលោកផងដែរ។ តាមពិតទៅ កម្មវិធីផលិតអាវុធនុយក្លេអ៊ែបរមាណូ Yongbyon បានផ្អាកដំណើរការជាច្រើនដងហើយ ក្រោយពីមានកិច្ចព្រមព្រៀងមួយមានឈ្មោះថា«ជំនួយសម្រាប់ការគ្មានអាវុធ« របស់ភាគីប្រាំមួយ កាល ពីឆ្នាំ២០០៧ ។ ភាគីប្រាំមួយ រួមមាន អាមេរិក រុស្ស៊ី ចិន កូរ៉េខាងត្បូង ជប៉ុន និង កូរ៉េខាងជើង ។ យ៉ាងណាក៏ដោយ ការដំណើរកម្មវិធីផលិតបរមាណូស្របពេល ដែលអាមេរិក និង កូរ៉េខាងជើង កំពុងតែមានភាពតានតឹងជាមួយគ្នាស្រាប់នោះ គឺជាការគំរាមកំហែងមួយដល់សន្តិសុខនិង សន្តិភាព ពិភពលោក។ ជុំវិញបញ្ហានេះ គេបានសម្លឹងទុកជាមុនថា ជំនួបកំពូលរវាងអាមេរិក និង ចិន ដែលនឹងធ្វើឡើងនៅខែ ក្រោយនេះ នឹងលើកយកបញ្ហានុយក្លេអ៊ែរជារបៀបវារៈ។ ហើយ គេសង្ឃឹមថា វត្តមានមហាអំណាច ទាំងពីរ នឹងអាចជួយកាត់បន្ថយភាពតានតឹងនៅក្នុងឧបទ្វីបកូរ៉េ និង ការគំរាមកំហែងរបស់ ពិភពលោក ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_271.txt	លោក ដូណាល់ ត្រាំ បេក្ខជនប្រធានាធិបតីបក្សសាធារណរដ្ឋ នៅថ្ងៃទី១៩ ខែកញ្ញា បានថ្លែងថា អុីស្រាអែលនឹងបាត់ចេញពីផែនទីពិភពលោក ក្នុងករណីលោកចាញ់ឆ្នោត ហើយជនជាតិអាម៉េរិកដើមកំណើតជ្វីហ្វ គួរតែបន្ទោសលើបញ្ហានេះ។	ក្នុងវេទិកាក្រុមប្រឹក្សាជនជាតិអាម៉េរិកដើមកំណើតអុីស្រាអែល ក្នុងក្រុងវ៉ាស៊ីនតោន នៅថ្ងៃទី១៩ ខែកញ្ញា បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានលើកឡើងពីការបោះឆ្នោតប្រធានាធិបតីខាងមុខ។ បើតាមលោកត្រាំ រដ្ឋអុីស្រាអែល នឹងត្រូវបំផ្លាញ ប្រសិនបើតំណែងប្រធានាធិបតីអាម៉េរិកក្នុងឆ្នាំ២០២៥ មិនបានមកខ្លួន។ «បើខ្ញុំមិនឈ្នះការបោះឆ្នោតនេះទេ តាមយោបល់ខ្ញុំអុីស្រាអែលនឹងខ្ទេច ក្នុងរយៈពេល២ឆ្នាំ។ ហើយជនជាតិជ្វីហ្វនឹងត្រូវបន្ទោសលើបញ្ហានេះ បើសិនក្នុងករណី៦០ភាគរយនៃក្រុមប្រជាជនជ្វីហ្វសរុបនៅអាម៉េរិកបោះឆ្នោតឲ្យសត្រូវ (លោកស្រី ហារីស)»។ លោកត្រាំបានប្រើពាក្យគំរាមបែបនេះ នៅចំពោះមុខអ្នកចូលរួម។ ក្រោយពីសង្គ្រាមអុីស្រាអែល និងក្រុមហាម៉ាសបានផ្ទុះឡើង លោក ត្រាំ និងសមាជិកបក្សសាធារណរដ្ឋមួយចំនួន បានរិះគន់លើរដ្ឋបាលលោក ចូ បៃឌិន និងបក្សប្រជាធិបតេយ្យយ៉ាងចាស់ដៃ ថា អសមត្ថភាព និងបណ្ដោយឲ្យក្រុមហាម៉ាសវាយប្រហារលើអុីស្រាអែល។ អតីតប្រធានាធិបតីរូបនេះ បានរម្លឹករឿងចាស់កាលពីការបោះឆ្នោតប្រធានាធិបតីក្នុងឆ្នាំ២០១៦ និង២០២០ថា រាល់លើកលោកទទួលសំឡេងឆ្នោតមិនដល់៣០ភាគរយទេពីប្រជាជនអាម៉េរិកដើមកំណើតជ្វីហ្វនោះទេ។ យ៉ាងណាមិញ លោកត្រាំ មិនបានបញ្ជាក់ពីប្រភពស្រង់ទិន្នន័យនៃការគាំទ្រនោះឡើយ។ តាមការស្រង់មតិរបស់មជ្ឈមណ្ឌលស្រាវជ្រាវ Pew ប្រជាជនជ្វីហ្វកាត់អាម៉េរិកគាំទ្រលោកស្រី ហារីស ៦៥ភាគរយ លើលោកត្រាំ ៣៤ភាគរយ។ លោកត្រាំធ្លាប់រងការរិះគន់ពីអ្នកនាំពាក្យរបស់លោកស្រី ហារីស លោកស្រី Morgan Finkelstein ថា មានទំនាក់ទំនងជាមួយអ្នកប្រឆាំងជនជាតិជ្វីហ្វ (Anti-Semite)។ ប៉ុន្តែលោកបានច្រានចោលការចោទប្រកាន់នេះ។ នេះបើតាមការចុះផ្សាយរបស់ភ្នាក់ងារ Reuters។ សូមបញ្ជាក់ថា ការប្រឆាំងជនជាតិជ្វីហ្វ (Anti-Semitism) ជារឿងដែលរសើបមួយក្នុងសង្គមអាម៉េរិក និងអឺរ៉ុប ជាច្រើនទសវត្សរ៍មកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2710.txt	រយៈពេលប៉ុន្មានខែចុងក្រោយ សង្គមថៃចាប់ផ្តើមផ្តោតលើបញ្ហាព្រះរាជ្យសុខភាពរបស់មហាក្សត្រថៃ ព្រះចៅ ភូមិបុល អាឌុលយ៉ាដេតដែលកំពុងចុះខ្សោយខ្លាំង។ ព្រះមហាក្សត្រថៃដែលគ្រងរាជ្យអស់ពេលប្រហែល៧ទសវត្សមកហើយនោះ មិនទាន់ដាក់រាជ្យឡើយ ហើយគេកំពុងសង្កេតមើលថា តើក្សត្រអង្គណាដែលនឹងស្នងរាជ្យ ក្រោយព្រះចៅអាឌុលយ៉ាដេត ដាក់រាជ្យ ឬសោយទីវង្គត់។ អនាគតរាជានិយមថៃ ហាក់ស្ថិតក្នុងស្ថានភាពមិនច្បាស់លាស់ ស្របពេលដែលវិបត្តិនយោបាយនិងការបែកបាក់ផ្ទៃក្នុងមិនទាន់រកដោះស្រាយឃើញ។	សូមស្តាប់ការបកស្រាយរបស់លោក សៅ ផលនិស្ស័យ៖ ស្ថានភាពព្រះរាជ្យសុខភាពព្រះមហាក្សត្រថៃ ព្រះចៅភូមិបុល អាឌុលយ៉ាឌេត ហាក់បីដូចជាមិនប្រសើរឡើងសោះក្នុងរយៈពេលប៉ុន្មានសប្តាហ៍ចុងក្រោយ នេះ។ គេឃើញបុត្រីពៅរបស់ព្រះមហាក្សត្រអង្គនេះ រៀបចំពិធីសូត្រមន្តបួងសួង ដោយមាននិមន្តព្រះសង្ឃប្រៀបដូចជារៀបចំជូនអ្នកដែលមានជំងឺធ្ងន់ធ្ងរដូច្នេះដែរ។ព្រះរាជ្យសុខភាពរបស់ព្រះមហាក្សត្រថៃក្លាយជាក្តីកង្វល់របស់ប្រជាជនថៃគ្រប់រូប ដ្បិតក្សត្របច្ចុប្បន្នត្រូវបានប្រជាជនចាត់ទុកជាព្រះអាទិទេពដូច្នេះដែរ ហើយម្យ៉ាងស្រុកទេសថៃក៏មិនមានស្ថិរភាពពេញលេញនិងការឯកភាពជាតិគ្នាដែរ។ តាមពិតទៅ ព្រះចៅភូមិបុល អាឌុលយ៉ាដេត បានក្លាយជាក្សត្រដែលកាន់តំណែងយូរបំផុតលើពិភពលោក ហើយទ្រង់បានសោយរាជ្យអស់ប្រហែល៧ទសវត្សមកហើយក្រោយការផ្តួលរំលំរបបដឹកនាំតាមបែបរាជានិយមផ្តាច់ការនៅថៃឆ្នាំ ១៩៣២ ។ បច្ចុប្បន្ននេះ ខណៈដែលព្រះកាយពលព្រះមហាក្សត្រថៃចេះតែខ្សត់ខ្សោយ ប្រជាជនបារម្ភខ្លាំងពីអនាគតនៃរបបរាជានិយម ព្រោះអ្នកស្នងរាជ្យមិនមានសមត្ថភាពគ្រប់គ្រាន់ ហើយទាយាទដែលមានសមត្ថភាពនិងប្រជាប្រិយភាពគ្រប់គ្រាន់តែមិនអាចស្នងរាជ្យបាន។ ហើយម្យ៉ាងទៀត ថៃកំពុងស្ថិតក្នុងបញ្ហានយោបាយនៅឡើយ។ នោះគឺសម្តៅដល់ព្រះរាជបុត្រ Vajiralongkorn ដែលត្រូវឡើងស្នងរាជ្យ ករណីព្រះចៅភូមិបុលអាឌុលយ៉ាដេត ដាក់រាជ្យឬសោយទីវង្គត់ទៅ អនុលោមតាមរដ្ឋធម្មនុញ្ញ។ ប៉ុន្តែព្រះរាជបុត្រអង្គនេះមិនមានប្រជាប្រិយភាពខ្លាំងឡើយ ហើយអ្វីដែលសំខាន់ទ្រង់មានរឿងអាស្រូវស្នេហានិងជីវិតគ្រួសារខ្លាំងផងដែរ។ ចំណែកម្ចាស់ក្សត្រីយ៍ Sirindhorn ដែលជាអ្នកដឹងសុខដឹងទុក្ខប្រជារាស្ត្រ ត្រូវបានប្រជាជនថៃគោរពស្រលាញ់ខ្លាំងមែនទេ មិនអាចក្លាយជាព្រះមហាក្សត្រប្រទេសថៃបាននោះឡើយព្រោះរដ្ឋធម្មនុញ្ញ។ បញ្ហាចម្បងមួយទៀត ដែលប្រជាជនថៃគ្រប់គ្នាបារម្ភ គឺបញ្ហាសេដ្ឋកិច្ច និងបញ្ហានយោបាយថៃ ដែលកំពុងរុកគួនដោយសារការបែកបាក់ផ្ទៃក្នុង និងគ្មានការឯកភាពជាតិនោះ។ បច្ចុប្បន្នសេដ្ឋកិច្ចថៃដាំក្បាលចុះ ហើយរបបដឹកនាំប្រជាធិបតេយ្យត្រូវបានគំរាមកំហែងដោយសារក្រុមយោធាដែលស្ម័គ្ររាជ្យបល្ល័ង្គដណ្តើមអំណាចដោយធ្វើរដ្ឋប្រហារកាលពីខែឧសភាឆ្នាំមុន។ ក្រោយដណ្តើមអំណាចបានភ្លាម លោក ប្រាយុទ្ធ ចាន់អូចា សន្យាថានឹងដោះស្រាយឲ្យបាននូវបញ្ហានយោបាយថៃដែលជាប់គាំដោះស្រាយមិនចេញ និងបញ្ចប់ការបែកខ្ញែកគ្នារវាងក្រុមដែលមាននិន្នាការនយោបាយផ្ទុយគ្នាអាវលឿងនិងអាវក្រហមកន្លងមក។ ទោះមេដឹកនាំយោធារូបនេះទទួលបានការគាំទ្រពីគ្រួសាររាជ្យរង្សានុវង្សក៏ដោយ គេមិនឃើញមានសញ្ញាវិជ្ជាមានសោះ ទោះក្រុមយោធាកាន់អំណាចអស់ពេលជាង១ឆ្នាំ ក៏ដោយ។ ការស្តារឡើងវិញនូវរបបប្រជាធិបតេយ្យនៅស្រពេចស្រពិល ហើយការផ្សះផ្សាជាតិនិងកំណែទម្រង់នយោបាយថៃនៅតែមិនមានលទ្ធផលសោះឡើយ។ ផ្ទុយទៅវិញ អ្វីដែលក្រុមយោធាធ្វើច្រើនជាងគេ គឺតាំងខ្លួនជាអ្នកការពាររាជ្យបល្ល័ង្គ ដោយចាប់ចង និងកាត់ទោសរាល់អ្នកណាដែលហ៊ានរិះគន់ឬនិយាយប៉ះពាល់ដល់កិត្តិនាមព្រះមហាក្សត្រថៃ។ ក្រៅពីបញ្ហាដែលថៃប្រឈមដូចជាសេដ្ឋកិច្ច នយោបាយ និងរកអ្នកស្នងរាជ្យមិនបាន របបរាជានិយមថៃ ធ្លាក់ចុះប្រជាប្រិយភាពខ្លាំងក្នុងចំណោមប្រជាជនទូទៅ ដោយសារបញ្ហាមួយទៀត ការអនុវត្តច្បាប់ការពារការប្រមាថព្រះមហាក្សត្រ។ ច្បាប់នេះបានបង្ខំឲ្យមនុស្សជាច្រើនរក្សាភាពស្ងៀមស្ងាត់ និងខ្លាចរអាជុំវិញការបញ្ចេញមតិយោបល់ពាក់ព័ន្ធស្ថាប័នព្រះមហាក្សត្រ។ កន្លងមកមនុស្សជាច្រើននាក់រួមទាំងអ្នកស្រាវជ្រាវ និងសាស្ត្រាចារ្យត្រូវគេកាត់ទោសឲ្យជាប់ពន្ធនាគារព្រោះបញ្ចេញយោបល់ប៉ះពាល់ដល់ព្រះមហាក្សត្រថៃ។ ការអនុវត្តច្បាប់តឹងតែង និងចាត់ទុករាជានិយមជាវត្ថុសក្តិសិទ្ធប៉ះពាល់មិនបាន នេះជារឿងដែលរដ្ឋាភិបាលថៃនិងសែស្រឡាយរាជ្យរង្សានុវង្សត្រូវយកចិត្តទុកដាក់និងពិចារណា។ មួយវិញទៀត ទោះរបបរាជានិយមថៃជារបបរាជានិយមអាស្រ័យរដ្ឋធម្មនុញ្ញក្តី តែវាមានលំនាំ រាជានិយមផ្តាច់ការច្រើនជាង ដោយក្សត្រនៅមានអំណាចនិងឥទ្ធិពលហូរហៀរលើវិស័យនយោបាយនិងកំណត់ជោគវាសនាមេដឹកនាំនយោបាយថែមទៀត។ វាជារឿងមិនអាចប្រកែកបានឡើយ ដែលថា សង្គមថៃបច្ចុប្បន្នក្នុងបរិបទសកលភាវូបនីយកម្មមិនមែនដូចសង្គមថៃសម័យបុរាណឬកាលពី១០ឆ្នាំឬ ២០ឆ្នាំមុនទៀតឡើយ។ ប្រជាជនថៃ ក៏ប្រហែលជាអាចស្វែងយល់ពីបរិបទសង្គមដែលបន្តទទួលយករបបរាជានិយមដូចនៅអឺរ៉ុបបច្ចុប្បន្នដែរ។ នេះបញ្ជាក់ថា របបរាជានិយមដូចថៃត្រូវមានការកែទម្រង់តម្រូវតាមបរិបទសង្គមបច្ចុប្បន្ន ដើម្បីធានាថា របបនេះនឹងស្ថិតស្ថិរយូរអង្វែងទៅមុខទៀត។ ជុំវិញបញ្ហានេះលោក Somsak Jeamteerasakul អ្នកជំនាញខាងរបបរាជានិយមបានអះអាងថា អនាគតនៃរបបរាជានិយមថៃ មានពីរ។ ទីមួយផ្លាស់ប្តូរទៅរករបបរាជានិយមបែបទំនើបដូចនៅអឺរ៉ុបនិងទី២មិនផ្លាស់ប្តូរសោះទម្រង់ដឹកនាំសោះ ដែលអនាគតគឺមានតែការរំលាយចោលរបបរាជានិយមដូចនៅនេប៉ាល់៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_2711.txt	រាជរដ្ឋាភិបាលយោធាថៃបានបញ្ជាឲ្យបង្កើតប្រព័ន្ធ Great Firewall (មហាកំផែងអ៊ីនធឺណែត) ផ្ទាល់ខ្លួនដើម្បីគ្រប់គ្រងការចែកចាយព័ត៌មានលើបណ្តាញអ៊ីនធឺណែត។	កាលពីថ្ងៃទី ៤ កញ្ញាកន្លងទៅនេះ ខុទ្ទកាល័យរបស់លោកឧត្តមសេនីយ៍ Prayuth បានបញ្ជាដោយស្ងាត់ៗឲ្យក្រសួងព័ត៌មាន និងគមនាគមន៍ ក្រសួងយុត្តិធម៌ និងការិយាល័យរាជតម្រួតថៃឲ្យបង្កើតច្រកចូលអ៊ីនធឺណែតតែមួយ ដើម្បីគ្រប់គ្រងវ៉ិបសាយនានាដែលមិនត្រឹមត្រូវ និងការចែកចាយព័ត៌មានពីបរទេសមកក្នុងប្រទេស តាមរយៈប្រព័ន្ធអ៊ីនធឺណែត។ ស្ថាប័នពាក់ព័ន្ធនានាត្រូវត្រួតពិនិត្យច្បាប់ទាំងអស់ដែលនឹងត្រូវអនុម័ត ឬធ្វើការកែទម្រង់ ដើម្បីដាក់ឲ្យដំណើរការនូវប្រព័ន្ធច្រកចូលតែមួយនេះ។ ប៉ុន្តែមកទល់ពេលនេះ ពុំមានប្រភពផ្លូវការណាមួយដែលបញ្ជាក់ច្បាស់លាស់ពីពេលវេលានៃការអនុវត្តប្រព័ន្ធច្រកចូលអ៊ីនធឺណែតតែមួយនេះទេ។ ប្រព័ន្ធ Great Firewall នេះនឹងកាត់ផ្តាច់ប្រទេសថៃពីពិភពអ៊ីនធឺណែតទូទៅ ហើយវានឹងបង្កការលំបាកដល់អ្នកប្រើប្រាស់ក្នុងប្រទេសនេះដែលចង់ចូលទៅកាន់វ៉ិបសាយសេវាកម្មសង្គមនានា។ ពោលគឺដូចជានៅចិនដែរ ដែលអ្នកប្រើប្រាស់មិនអាចចូលទៅកាន់វ៉ិបសាយ Google និង

article_2621.txt

ខណៈបញ្ហាសមុទ្រចិនខាងត្បូងកំពុងតែមានភាពតានតឹង រដ្ឋាភិបាលអាមេរិក និង អូស្ត្រាលី បានសម្តែងការព្រួយបារម្ភពីសន្តិសុខក្នុងតំបន់ ដ្បិតចិនកំពុងបន្តសកម្មភាពនៅលើតំបន់ជម្លោះ ជាពិសេសសកម្មភាពនៃការសាងសង់មូលដ្ឋានយោធា។ ជុំវិញបញ្ហានេះ រដ្ឋាភិបាលចិន បានព្រលះរដ្ឋាភិបាលទាំងពីរ ថាកំពុងតែយកប្រេងមកដាក់បន្ថែមលើអណ្តាតភ្លើង។

ម្សិលមិញនេះ អគ្គរដ្ឋទូតចិនប្រចាំអូស្ត្រាលី បានប្រតិកម្មខ្លាំងទៅនឹងការលើកឡើងរបស់រដ្ឋាភិបាលអាមេរិក និង អូស្ត្រាលីពីការព្រួយបារម្ភពីសន្តិសុខនៅក្នុងតំបន់ដោយសារតែសកម្មភាពរបស់ចិនលើតំបន់ជម្លោះសមុទ្រចិនខាងត្បូង។ សេចក្តីថ្លែងការណ៍នេះ ធ្វើឡើងក្រោយពីអាមេរិក និង អូស្ត្រាលី បានជជែកគ្នាពីបញ្ហាសមុទ្រចិនខាងត្បូង និង ថែមទាំងគ្រោងបញ្ជូនវាចម្បាំង និង យន្តហោះល្បាតមកក្បែរតំបន់ជម្លោះទៀតផង។ អគ្គរដ្ឋទូតចិនប្រចាំអូស្ត្រាលី ចោទថាការរិះគន់របស់អូស្ត្រាលី និង អាមេរិក មិនមែនជាការទទួលខុសត្រូវ និង ស្ថាបនានោះទេ។ ហើយ ចិន ក៏បានទទូចឲ្យភាគីពាក់ពន្ធ័បញ្ឈប់សកម្មភាពនៃការអនុវត្តច្បាប់ស្តង់ដារពីរជាន់លើបញ្ហាសមុទ្រចិនខាងត្បូង។ អគ្គរដ្ឋទូតរូបនេះ បានបន្ថែមទៀតថា វា គឺជារឿងមួយដ៏ល្អប្រសើរប្រសិនបើភាគីទាំងពីរ អាចប្រកាន់គោលជំហរកណ្តាលលើភាគីពាក់ពន្ធ័នៃជម្លោះ និង បន្តការលើកកម្ពស់សន្តិភាពនិង ស្ថិរភាពក្នុងតំបន់ ជាជាងការបន្ថែមបញ្ហាដែលប្រៀបទៅនឹងការបន្ថែមប្រេងទៅលើអណ្តាតភ្លើង។ សូមរម្លឹកផងដែរថា កាលពីពេលថ្មីនេះ ប្រមុខការពារជាតិអាមេរិក និង អូស្ត្រាលី បានបើកកិច្ចប្រជុំទ្វេរភាគីរយៈពេលពីរថ្ងៃដែលភាគច្រើនផ្តោតលើបញ្ហាសមុទ្រចិនខាងត្បូង។ ជាលទ្ធផល ភាគីទាំងពីរ បាន ព្រមព្រៀងគ្នាលើកិច្ចប្រតិបត្តិការនៃការពង្រឹងកងទ័ពជើងទឹកដើម្បីជាការឆ្លើយតបទៅនឹងភាពតានតឹងនៃជម្លោះសមុទ្រចិនខាងត្បូង។ ជាមួយគ្នានេះដែរ ប្រមុខការពារជាតិអាមេរិកលោក Ash Carter ក៏បាន ប្រកាសថា អាមេរិក នឹងបញ្ជូននាវាចម្បាំង និង យន្តហោះល្បាតមកកាន់តំបន់ជម្លោះសមុទ្រចិនខាងត្បូងដោយស្របទៅនឹងច្បាប់អន្តរជាតិក្នុងពេលមួយដែលចាំបាច់។ យ៉ាងណាក៏ដោយ អន្តរាគមន៍នៃរដ្ឋខាងក្រៅលើបញ្ហាជម្លោះសមុទ្រចិនខាងត្បូង មិនមែនជាដំណោះស្រាយដើម្បីឆ្លើយតបទៅនឹងជម្លោះនោះទេ។ ផ្ទុយទៅវិញ ចិន ក៏មិនគួរបន្តសកម្មភាពព្រងើយកន្តើយក្នុងការដោះស្រាយជម្លោះជាមួយនឹងរដ្ឋអាស៊ានផងដែរ ពោលគឺចិន ត្រូវបញ្ឈប់សកម្មភាពនៅក្នុង តំបន់ជម្លោះ ហើយចូលតុចរចា ប្រសិនបើចិនមិនចង់ឃើញវត្តមានរដ្ឋខាងក្រៅចូលមកលូកដៃ។ សូមបញ្ជាក់ផងដែរថា បញ្ហាសមុទ្រចិនខាងត្បូង គឺជាជម្លោះដែនអធិបតេយ្យរវាងរដ្ឋអាស៊ានរួមមាន ព្រុយណេ ម៉ាឡេស៊ី ហ្វីលីពីន និង វៀតណាម និង ចិន។ កន្លងមក មេដឹកនាំអាស៊ាន បានព្យាយាម ស្វែងរកយន្តការនានាដើម្បីទាញចិនមកកាន់តុចរចា ខណៈចិន នៅតែបន្តវាតទីជាឯកតោភាគីនៅក្នុង តំបន់ជម្លោះដោយរួមបញ្ចូលទាំងការសាងសង់កោះសិប្បនិម្មិតដើម្បីធ្វើជាមូលដ្ឋានយោធានៅទីនោះទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2622.txt

ក្នុងកម្មវិធីជជែកដេញដោលគ្នាក្នុងបក្សប្រជាធិបតេយ្យចាប់ផ្តើមលើកដំបូងម្សិលមិញនេះ។ គេឃើញមានការជជែកដេញដោលគ្នាយ៉ាងស្វិតស្វាញរវាងបេក្ខជនដែលមានប្រជាប្រិយភាព ៥ រូប ហើយបេក្ខជនបក្សនេះបន្តប្រឹងប្រែងឲ្យអស់ពីសមត្ថភាពដើម្បីយកប្រៀបលើបក្សសាធារណរដ្ឋនិងត្រួសត្រាយផ្លូវសម្រាប់បក្សខ្លួនកាន់កាប់កៅអីប្រធានាធិបតីបីអាណត្តិជាប់គ្នា។

ការជជែកដេញដោលក្នុងបក្សប្រជាធិបតេយ្យដើម្បីឈានទៅជ្រើសរើសបេក្ខជនដែលមានសមត្ថភាពសម្រាប់ឈរឈ្មោះក្នុងការបោះឆ្នោតប្រធានាធិបតី បានចាប់ផ្តើមម្សិលមិញ។ ការជជែកដេញដោលគ្នានេះទាក់ទាញការចាប់អារម្មណ៍អ្នកគាំទ្រខ្លាំងថែមទៀតផង។ បើតាមការជជែកដេញដោលគ្នានេះដែរ ប្រធានបទជាច្រើនដែលបេក្ខជនទាំងប្រាំរូបយកមកជជែកពិភាក្សាគ្នាចំពោះមុខអ្នកគាំទ្រនោះមានដូចជាគោលនយោបាយអាមេរិកនៅមជ្ឈិមបូព៌ា គោលនយោបាយសេដ្ឋកិច្ច ការគ្រប់គ្រងអាវុធ បញ្ហាប្រែប្រួលអាកាសធាតុជាដើម។ តែគោលនយោបាយរួមរបស់បក្សប្រជាធិបតេយ្យនេះគឺគ្មានអ្វីក្រៅពីប្រយុទ្ធប្រឆាំងវិសមភាពក្នុងសង្គម និងការជួយលើកកម្ពស់ជីវភាពប្រជាជនវណ្ណៈទាបនិងកណ្តាលឡើយ។ ជុំវិញការជជែកដេញដោលគ្នានេះដែរ គេសង្កេតឃើញថា បេក្ខជនទាំងអស់នៃបក្សប្រជាធិបតេយ្យសុទ្ធប្រឹងប្រែងខ្លាំង និងសុទ្ធតែមានមហិច្ឆតារៀងៗខ្លួនចង់ឲ្យបក្សប្រជាធិបតេយ្យនៅបន្តកាន់កាប់ស្ថាប័ននីតិប្រតិបត្តិសម្រាប់អាណត្តិក្រោយនេះទៀត។ ជាជំហានដំបូង គេមិនទាន់អាចវាយតម្លៃបាននៅឡើយទេថា បក្សប្រជាធិតេយ្យអាចមានប្រៀបលើបេក្ខជនបក្សសាធារណរដ្ឋកម្រិតណានោះ។ ដោយឡែក ក្នុងចំណោមបេក្ខជនទាំងប្រាំរូប មានតែសមាជិកសភាលោក Bernie Sanders និងលោកស្រី ហ៊ីឡារី គ្លីនតុន (Hilary Clinton) ប៉ុណ្ណោះ ដែលក្លាយជាបេក្ខជនដែលមានប្រជាប្រិយភាពនាំមុខគេក្នុងបក្សផង និងមានសង្ឃឹមច្រើនក្នុងការប្រកួតយកតំណែងប្រធានាធិបតី។ លោក Bernie Sanders ដែលជាសមាជិកព្រឹទ្ធសភា ទោះបីជាវ័យចាស់បន្តិចមែន តែលោកអាចសម្តែងនិងឆ្លើយសំនួរបានល្អនៅពេលជជែកដេញដោលគ្នាលើឆាក។ ចំណុចសំខាន់មួយដែលលោកបានលើកឡើងនិងបកស្រាយបានល្អនោះគឺពាក់ព័ន្ធការគ្រប់គ្រងអាវុធ។ ខណៈដែលដៃគូប្រជែងលោក លោកស្រី ហ៊ីឡារីគ្លីនតុន ជំរុញឲ្យរឹតត្បិតឲ្យតឹងរ៉ឹងចំពោះការប្រើប្រាស់អាវុធ លោកបានអះអាងថា ការគ្រប់គ្រងគ្រោះថ្នាក់បណ្តាលមកពីការកាន់កាប់អាវុធនេះអាចដោះស្រាយបានដោយជំរុញឲ្យមានសេវាត្រួតពិនិត្យសតិអារម្មណ៍ និងស្មារតីអ្នកកាន់អាវុធឲ្យបានត្រឹមត្រូវមុនពេលអនុញ្ញាតឲ្យពួកគេទិញអាវុធ។ ហើយលោកជំរុញឲ្យមានការលុបបំបាត់ចំណុចខ្វះចន្លោះជំរុញការអនុវត្តច្បាប់ពាក់ព័ន្ធការត្រួតពិនិត្យប្រវត្តិរួបអ្នកកាន់អាវុធ។ ចំណែកលោកស្រី ហ៊ីឡារី គ្លីនតុនឯណោះវិញក៏មិនធម្មតាដែរ។ លោកស្រីជជែកដេញដោលលើវេទិការប្រកបដោយទំនុកចិត្ត និងលើកឡើងពីចំនុចដែលឆ្លើយតបនឹងតម្រូវការប្រជាជនអាមេរិកជាពិសេសការដោះស្រាយបញ្ហាសេដ្ឋកិច្ច និងនយោបាយការបរទេស។ បទពិសោធន៍ជាសមាជិកសភានិង ជារដ្ឋមន្ត្រីការបរទេស បូកផ្សំជាមួយទេពកោសល្យផ្នែកនយោបាយផងនោះ បានធ្វើឲ្យលោកស្រីក្លាយជាបេក្ខជនម្នាក់ដែលលេចធ្លោរខ្លាំងម្នាក់ទៀតក្នុងបក្សរបស់លោកស្រី។ ប៉ុន្តែទោះជាយ៉ាងនេះក្តី បញ្ហាប្រើប្រាស់អ៊ីម៉ែល ការវាយប្រហារស្ថានទូតអាមេរិកប្រចាំទីក្រុងបេនកាស៊ី ប្រទេសលីប៊ី ដែលបានសម្លាប់ឯកអគ្គរដ្ឋទូតអាមេរិកម្នាក់ ក៏ដូចជាតួនាទីរបស់លោកស្រីក្នុងរដ្ឋបាលលោកអូបាម៉ាក្នុងនាមជាអតីតរដ្ឋមន្ត្រីការបរទេស សុទ្ធតែជាចំណុចរសើបដែលបេក្ខជនឯទៀតលើកឡើងដើម្បីវាយប្រហារលើលោកស្រី ជារឿយ។ ហើយវាក៏បណ្តាលឲ្យលោកស្រីបាត់ប្រជាប្រិយភាពខ្លះៗដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2623.txt

នាវាចម្បាំងរុស្ស៊ីជាច្រើនគ្រឿងដែលសំចតនៅសមុទ្រកាព្យែន (Caspian) បានចាប់ផ្តើមបាញ់ផ្លោងគ្រាប់យ៉ាងច្រើនស្រោចលើទីតាំងសំខាន់ៗជាច្រើនកន្លែងដែលកាន់កាប់ដោយក្រុមរដ្ឋឥស្លាមនៅក្នុងប្រទេសស៊ីរីនៅថ្ងៃពុធនេះ។ ការវាយប្រហារចេញពីនាវាចម្បាំងនេះជាសកម្មភាពថ្មីមួយទៀត ដែលកើតឡើងក្រោយពីក្រុងម៉ូស្គូបញ្ជាឲ្យកងទ័ពជើងអាកាសទម្លាក់គ្រាប់បែកលើក្រុមរដ្ឋឥស្លាមដោយសហការជាមួយកងទ័ពរដ្ឋាភិបាលស៊ីរីសប្តាហ៍មុន។

ថ្ងៃពុធនេះកងទ័ពជើងទឹករុស្ស៊ីបានចាប់ផ្តើមបាញ់ផ្លោងគ្រាប់មីស៊ីលរយៈចម្ងាយវែងចេញពីសមុទ្រកាព្យែនឆ្ពោះទៅរកទីតាំងសំខាន់ៗដែលក្រុមរដ្ឋឥស្លាមកាន់កាប់ក្នុងទឹកដីស៊ីរី។ ជំុវិញការប្រើប្រាស់នាវាចម្បាំងនេះ រដ្ឋមន្ត្រីក្រសួងការពារជាតិរុស្ស៊ីលោក Sergei Shoigu បានអះអាងថា កងកម្លាំងជើងទឹកដីរុស្ស៊ីបានបាញ់គ្រាប់រ៉ុហ្កែតរយៈចម្ងាយឆ្ងាយចំនួនជាង២០គ្រាប់ពីនាវាចម្បាំងចំនួន៤គ្រឿង។ បើតាមសម្តីប្រមុខការពារជាតិខាងលើដែលដកស្រង់ដោយសារព័ត៌មានរដ្ឋរុស្ស៊ី RT គោលដៅសំខាន់របស់នៃប្រតិបត្តិការនេះគឺមានចំនួន១១ ហើយគោលដៅទាំងនេះត្រូវបានកម្ទេចហើយ។ នេះជាសកម្មភាពយោធាមួយថ្មីបំផុតដែលរុស្ស៊ីប្រើប្រាស់ បន្ទាប់ពីសម្រេចចិត្តធ្វើសង្គ្រាមផ្លូវអាកាសជាមួយក្រុមរដ្ឋឥស្លាមនៅក្នុងប្រទេសស៊ីរី និងគាំទ្រកងកម្លាំងអាសាស្ម័គ្រលោក បាសា អាល់អាសាដ។ ការវាយប្រហារតាមផ្លូវអាកាសរបស់រុស្ស៊ីនៅទើបចាប់ផ្តើមកាលពីដើមសប្តាហ៍មុនប៉ុណ្ណោះ។ ចំណែកប្រធានាធិបតីរុស្ស៊ីលោក វ្ល៉ាឌីមៀ ពូទីន ឯណោះវិញបានកោតសរសើរកងទ័ពរុស្ស៊ីដែលកំពុងច្បាំងប្រកៀកស្មារជាមួយកងម្លាំងលោក អាសាដ នៅស៊ីរីដើម្បីប្រឆាំងក្រុមរដ្ឋឥស្លាមផងដែរ។ ក្រៅពីកោតសរសើេរកងទ័ពរុស្ស៊ី លោក ពូទីន បានប្រកាសទាត់ចោលការចោទប្រកាន់ជាថ្មីម្តងទៀតជុំវិញការចោទប្រកាន់រុស្ស៊ីថាកំពុងប្រើប្រាស់អន្តរាគមន៍នៅស៊ីរីជាលែសកម្ចាត់ក្រុមឧទ្ទាមប្រឆាំងរដ្ឋាភិបាល។ លោក សង្កត់ធ្ងន់ថាគោលដៅនៃការវាយប្រហារគឺមានតែក្រុមរដ្ឋឥស្លាមប៉ុណ្ណោះ។ សូមបញ្ជាក់ថា រុស្ស៊ីបានពង្រាយកងទ័ពរបស់ខ្លួនទៅកាន់មូលដ្ឋានយោធាខ្លួនក្នុងប្រទេសស៊ីរីចំនួនប្រហែល៥០០នាក់ ហើយក្រៅពីនេះមានរថក្រោះ រថពាសដែក មីស៊ីល រួមជាមួយយន្តហោះចម្បាំងស៊េរីទំនើបមិនតិចជាង៥០គ្រឿងឡើយ ដើម្បីច្បាំងប្រឆាំងក្រុមរដ្ឋឥស្លាម។ ប៉ុន្តែសហរដ្ឋអាមេរិក និងបារាំងជាដើមបានដាក់ការសង្ស័យ និងចោទរុស្ស៊ីថា ក្រៅពីវាយប្រហារលើក្រុមរដ្ឋឥស្លាម កងទ័ពទាំងនោះក៏ជួយទ័ពលោក អាសាដ វាយប្រហារក្រុមឧទ្ទាមដែលខ្លួនចំណាយរាប់រយលានដុល្លារបង្វឹកឲ្យប្រឆាំងរដ្ឋាភិបាលក្រុងដាម៉ាសផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2624.txt

គ្រប់គ្នាសុទ្ធតែដឹងថា កាលពីសម័យសង្គ្រាមលោកលើកទី២ មេផ្តាច់ការណាស៊ីអាល្លឺម៉ង់ អាដុល អ៊ីត្លែរ បានសម្លាប់ជនជាតិជ្វីហ្វប្រមាណ៦លាននាក់ គិតទៅត្រូវជា៤០ភាគរយនៃជនជាតិជ្វីហ្វក្នុងពិភពលោក។ ក្នុងនាមជនជាតិជីហ្វមួយរូប ជាជាងទទួលស្គាល់កំហុសធ្ងន់ធ្ងររបស់អ៊ីត្លែរ នាយករដ្ឋមន្ត្រីអ៊ីស្រាអែល បិនយ៉ាមីន នេតាយ៉ាហ៊ូ បែរជាថាអ៊ីត្លែរគ្មានបំណងសម្លាប់រង្គាលជនជាតិជ្វីហ្វទៅវិញ។ សម្រាប់លោកនេតាយ៉ាហ៊ូ កាលនោះ គឺ អាមីន អាល់ ហ៊ូសីនី (Amin al-Husseini) ជាមេដឹកនាំសាសនាប៉ាឡេស្ទីនទេ ដែលបានញុះញង់អ៊ីត្លែរអោយបង្កបទឧក្រិដ្ឋ។ ក្នុងពេលស្ថានភាពហិង្សារវាងអ៊ីស្រាអែលនិងប៉ាឡេស្ទីនកំពុងពុះកញ្ជ្រោល លោកនេតាន់យ៉ាហ៊ូ កាន់តែបង្ហាញទង្វើផ្តេសផ្តាស ទាំងពាក្យសំដី ទាំងអាកប្បកិរិយា។ ប្រមុខដឹកនាំអាល្លឺម៉ង់ លោកស្រីមែរគែល បានចេញមុខរំលឹកលោកនេតាន់យ៉ាហ៊ូឡើងវិញ ពីកំហុសប្រវត្តិសាស្ត្រអាល្លឺម៉ង់ចំពោះជនជាតិជ្វីហ្វ។

សូមស្តាប់ព័ត៌មានលម្អិត៖ កាលពីថ្ងៃអង្គារដើមសប្តាហ៍ នាយករដ្ឋមន្ត្រីអ៊ីស្រាអែល បិនយ៉ាមីន នេតាន់យ៉ាហ៊ូ បានសើរើប្រវត្តិសាស្ត្រសង្គ្រាមលោកឡើងវិញ ដោយបានចោទមេដឹកនាំសាសនានៅប៉ាឡេស្ទីន គឺលោក Amin al-Husseini ថាជាអ្នកញុះញង់អោយអាដុល អ៊ីត្លែរ បង្កបទឧក្រិដ្ឋសម្លាប់ជនជាតិជ្វីហ្វរាប់លាននាក់ ក្នុងសម័យសង្គ្រាមលោកលើកទី២ ។ យោងតាមលោកនេតាន់យ៉ាហ៊ូ មេដឹកនាំសាសនាអ៊ីស្លាម អាល់ ហ៊ូសីនី បានទៅជួបអ៊ីត្លែរ កាលពីឆ្នាំ១៩៤១ ។ កាលនោះ អ៊ីត្លែរគ្រាន់តែចង់បណ្តេញជនជាតិជ្វីហ្វចេញពីអាល្លឺម៉ង់ប៉ុណ្ណោះ។ ប៉ុន្តែ អាល់ ហ៊ូសីនី ប្រាប់អ៊ីត្លែរថា៖ បើលោកបណ្តេញពួកគេ ពួកគេនឹងត្រលប់មកទីនេះវិញទាំងអស់គ្នា។ អ៊ីត្លែរសួរទៅវិញថា៖ អញ្ចឹងខ្ញុំត្រូវធ្វើម៉េច? អាល់ហ៊ូសីនីឆ្លើយថា ៖ ដុតពួកគេទៅ! ក្រោយរៀបរាប់សាច់រឿងចប់ លោកនេតាន់យ៉ាហ៊ូ ប្រាប់ត្រួសៗថា ច្បាស់ណាស់ដែលត្រូវទទួលស្គាល់ពីកំហុសពួកណាស៊ីក្នុងការសម្លាប់រង្គាលជនជាតិជ្វីហ្វ៦លាននាក់ ប៉ុន្តែ គេក៏មិនអាចបដិសេធពីកំហុសធំរបស់មេដឹកនាំសាសនាប៉ាឡេស្ទីនដែរ។ លោកនេតាន់យ៉ាហ៊ូប្រាប់ថា គឺអាល់ហ៊ូសីនីនេះហើយ ដែលគាំទ្រដំណោះស្រាយចុងក្រោយរបស់ពួកណាស៊ីអាល្លឺម៉ង់។ លោកនេតាន់យ៉ាហ៊ូថែមទាំងរិះគន់ប្រជាជនប៉ាឡេស្ទីនដែលនៅតែបន្តគោរពបូជាអាល់ហ៊ូសីនី។ នាយករដ្ឋមន្ត្រីអ៊ីស្រាអែលចោទប្រកាន់បែបនេះ ដោយសំអាងលើសាក្សី ក្នុងសវនាការក្តី ក្រោយសង្គ្រាមលោក។ ប៉ុន្តែ ក្នុងនាមលោកជាជនជាតិជ្វីហ្វមួយរូប ជាអ្នកដឹកនាំមួយរូប លោកបែរជាគិតថា បើគ្មានការញុះញង់ពីមេដឹកនាំសាសនាប៉ាឡេស្ទីន ក៏គ្មានការសម្លាប់រង្គាលលើជនជាតិជ្វីហ្វដែរ។ ប្រជាជនជ្វីហ្វប្រាកដជាមិនសប្បាយចិត្តទេ។ បើវិភាគទៅ គឹហាក់ដូចជា អ៊ីត្លែរជាមេដឹកនាំផ្តាច់ការដ៏ល្បីល្បាញមួយរូបនោះ បែរជាទន់ខ្សោយ រហូតស្តាប់និងធ្វើតាមពាក្យញុះញង់របស់មេដឹកនាំសាសនាប៉ាឡេស្ទីនទៅវិញ។ បើសើរើប្រវត្តិសាស្ត្រឡើងវិញ យើងអាចជឿថា កាលនោះ មេសាសនា អាល់ហ៊ូសីនី ប្រហែលជាអាចបាននិយាយញុះញង់អ៊ីត្លែរមែន ព្រោះគាត់បានទទួលស្គាល់ថា ធ្លាប់និយាយពីបញ្ហាជនជាតិជ្វីហ្វជាមួយអ៊ីត្លែរ។ អាល់ ហ៊ូសីនីត្រូវបានគេស្គាល់ថា ជាអ្នកតស៊ូប្រឆាំងនឹងជនអន្តោប្រវេសន៍ជនជាតិជ្វីហ្វ ដែលហូរចូលក្នុងដែនដីប៉ាឡេស្ទីន ក្នុងឆ្នាំ១៩៣៦ ។ គាត់បានភៀសខ្លួនទៅអាល្លឺម៉ង់ ឆ្នាំ១៩៤១ ។ គាត់ធ្លាប់សុំឲ្យអ៊ីត្លែរគាំទ្រអោយប៉ាឡេស្ទីននិងបណ្តាប្រទេសអារ៉ាប់ ទទួលបានឯករាជ្យ។ គាត់បានជួយរបបណាស៊ី បង្កើតក្រុមតស៊ូជនជាតិបូស្នីដែលកាន់សាសនាអ៊ីស្លាម និងជួយក្នុងការឃោសនាវិទ្យុទៅកាន់ដែនដីអារ៉ាប់។ ក្រុមគាំទ្រគាត់ដែលស្ថិតនៅប៉ាឡេស្ទីន ក៏បានជួយស៊ើបការណ៍ពីអង៉គ្លេស ដើម្បីជួយអាល្លឺម៉ង់ដែរ។ ទោះយ៉ាងណាក្តី ការដែលនាយករដ្ឋមន្ត្រីអ៊ីស្រាអែលឆ្លៀតយកកំហុសឧក្រិដ្ឋកម្មសម្លាប់មនុស្ស ទៅទម្លាក់លើមេដឹកនាំសាសនាប៉ាឡេស្ទីន ជំនាន់សង្គ្រាមលោក គឺមិនសមហេតុផលទេ ពិសេសសម្រាប់ក្រុមអ្នកជំនាញប្រវត្តិសាស្ត្រ និងបក្សប្រឆាំងក្នុងស្រុកតែម្តង។ បើសង្កេតមើលទៅ លោកនេតាន់យ៉ាហ៊ូប្រហែលនឿយហត់ ក្រពុលមុខខ្លាំង ដោយសារតាំងពីមានការប៉ះទង្គិចរវាងអ៊ីស្រាអែល និងប៉ាឡេស្ទីន នៅថ្ងៃចូលឆ្នាំជ្វីហ្វ ថ្ងៃ១៣កញ្ញាមក ហិង្សាប្រើកាំបិតប្រឆាំងអ៊ីស្រាអែលកើតមានជាប្រចាំ។ ហិង្សារវាងអ៊ីស្រាអែលនិងប៉ាឡេស្ទីនធ្វើឲ្យមានជនរងគ្រោះរាល់ថ្ងៃ ភាគច្រើនជនជាតិប៉ាឡេស្ទីន។ លោកនេតាន់យ៉ាហ៊ូមិនបានប្រើនយោបាយអហិង្សា ដោះស្រាយបញ្ហាទេ។ លោកបានបញ្ចេញកងទ័ពឡោមព័ទ្ធភាគខាងកើតក្រុងសេរុយសាឡិម នៅតាមទីកន្លែងដែលប្រជាជនអ៊ីស្លាមរស់នៅ។ ប្រជាជនអ៊ីស្រាអែលភ័យខ្លាចហិង្សា រហូតថ្មីៗកន្លងទៅនេះ បានច្រឡំទាត់ធាក់ជនបរទេសមួយរូប ធ្វើឲ្យជនរូបនោះស្លាប់ដោយអយុត្តិធម៌ទៀតផង។ ប៉ុន្មានសប្តាហ៍មកនេះ ប្រជាជនអ៊ីស្រាអែល៧៥ភាគរយ មិនសប្បាយចិត្តនឹងដំណោះស្រាយហិង្សារបស់នាយករដ្ឋមន្ត្រីនេតាន់យ៉ាហ៊ូទេ។ មិនពិបាកឆ្ងល់ទេ បើលោកនេតាន់យ៉ាហ៊ូ ហ៊ានរហូតចោទមេដឹកនាំសាសនាប៉ាឡេស្ទីន ក្នុងប្រវត្តិសាស្ត្រសង្គ្រាម ថាជាមេញុះញង់ហិង្សានោះ។ លោកកំពុងរកវិធីបន្សាបកំហឹងប្រជាជនអ៊ីស្រាអែលច្បាស់ណាស់។ ដូចរាល់ដង លោកប្រហែលចង់ប្រាប់ថា គ្រប់គ្នាក្នុងពិភពលោកសុទ្ធតែមិនពេញចិត្តអ៊ីស្រាអែល។ តែគឺប៉ាឡេស្ទីនឯណោះទេ ដែលជាមេក្លោងហិង្សាប្រឆាំងជនជាតិជ្វីហ្វតាំងពីសម័យសង្គ្រាមលោកមក។ បើមិនប្រើកម្លាំងបាយខ្លះ គឺពិបាកទប់ឈ្នះក្រុមជ្រុលនិយមប៉ាឡេស្ទីនណាស់៕ សូមស្តាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2625.txt

អភិបាលរដ្ឋធានី Buenos Aires លោក Daniel Scioli កំពុងតែមានសំឡេងនាំមុខ ដៃគូប្រជែងក្នុងការបោះឆ្នោតជ្រើសរើសប្រធានាធិបតី អាហ្សង់ទីន ខណៈការរាប់សន្លឹកឆ្នោតកំពុងតែបន្ត។ ការបោះឆ្នោតនឹង បន្តទៅជុំទី២ម្ដងទៀត ប្រសិនបើគ្មានបេក្ខជនណាទទួលបានសម្លេងគាំទ្រចំនួនច្រើនជាង៤៥ភាគរយទេនោះ។

លោក Daniel Scioli ដែលជាបេក្ខជនមកពីគណបក្សរណសិរ្សដើម្បីជ័យជម្នះ បាននាំមុខការក្នុងការបោះឆ្នោតជុំទី១ ជាមួយសំឡេង៤១.៣ភាគរយ ស្របពេលដៃគូប្រជែងរូបទៀតគឺលោក Mauricio Macriទទួលបាន៣០.៥ភាគរយ និងលោក Sergio Massaទទួលបាន២០.៦ភាគរយ។ យោងតាមគណៈកម្មការបោះឆ្នោតអាហ្សង់ទីន ការបោះឆ្នោតនៅថ្ងៃអាទិត្យ បានបិទនៅម៉ោង៩ ម៉ោងក្នុងស្រុក។ អ្នកបោះឆ្នោតប្រហែល៧០ភាគរយនៃចំនួនអ្នកចុះឈ្មោះសរុប៣២លាននាក់ បានទៅបោះឆ្នោតនៅតាមការិយាល័យនានានៅទូទាំងប្រទេស។ យ៉ាងណាមិញ ប្រសិនបើលោក Scioli មិនទទួលបានសម្លេងគាំទ្រលើស៤៥ភាគរយទេនោះ លោកScioli នឹងត្រូវប្រជែងគ្នាម្ដងទៀតជាមួយលោក Macriដែលជាបេក្ខជនទទួលបានការគាំទ្រលំដាប់ទី២ ក្នុងបោះឆ្នោតជុំទី២ដែលនឹងត្រូវធ្វើឡើងនៅខែក្រោយ។ លោក Daniel Scioliគឺជាអភិបាលរដ្ឋនិងជាមនុស្សមានឥទ្ធិពលមួយរូប ហើយរូបលោកត្រូវបានជ្រើសរើសដោយប្រធានាធិបតីចប់អាណត្តិលោកស្រី Cristina Kirchner ឲ្យឈរឈ្មោះ ក្រោយលោកស្រីកាន់អំណាចជិត១០ឆ្នាំ។ ឯលោក Macriវិ ញ ក៏ជាអភិបាលក្រុងម្នាក់ផងដែរ។ គួររម្លឹកថា អាហ្សង់ទីន ជាប្រទេសមានសេដ្ឋកិច្ចធំលំដាប់ទី៣ក្នុងតំបន់ បន្ទាប់ពីប្រេស៊ីលនិង ម៉ិកសិក ។ ប៉ុន្តែ ប្រទេសនេះត្រូវប្រឈមបញ្ហាសេដ្ឋកិច្ចច្រើនក្រោយងើបផុតពីវិបត្តិសេដ្ឋកិច្ចឆ្នាំ២០០២មក ហើយបញ្ហាដែលប្រធានាធិបតីថ្មីត្រូវដោះស្រាយមានដូចជាអតិផរណា ការកើនឡើងតម្លៃរូបិយវត្ថុក្នុងស្រុក ជាពិសេសបំណុលសាធារណជាដើម។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2626.txt

មកទល់ពេលនេះ រដ្ឋាភិបាលក្រុងប៉េកាំង កំពុងតែក្តៅក្រហាយខ្លាំងជុំវិញព័ត៌មាននៃការបញ្ជូននាវាចម្បាំងរបស់រដ្ឋាភិបាលក្រុងវ៉ាស៊ិនតោនមកក្បែរតំបន់ជម្លោះសមុទ្រចិនខាងត្បូង ក្រោមក្របខណ្ឌនៃច្បាប់អន្តរជាតិ។ ទោះជាមិនទាន់មានវត្តមាននាវាចម្បាំងអាមេរិកមកដល់តំបន់ជម្លោះក៏ដោយ រដ្ឋាភិបាលក្រុងប៉េកាំង បានព្រមានទុកជាមុនទៅកាន់រដ្ឋាភិបាលក្រុងវ៉ាស៊ិនតោនត្រូវពិចារណាយ៉ាងហោចណាស់ឲ្យបានពីរដងមុននឹងធ្វើសកម្មភាពណាមួយរបស់ខ្លួន។

នៅថ្ងៃអង្គារនេះ រដ្ឋមន្ត្រីការបរទេសចិនលោក វ៉ាង យី (Wang Yi) បានចេញការព្រមានមួយទៅកាន់រដ្ឋាភិបាលអាមេរិកុំឲ្យបង្កបញ្ហានៅក្នុងតំបន់ជម្លោះសមុទ្រចិនខាងត្បូង ខណៈពេលដែលគ្មានបញ្ហាអ្វីសោះបានកើតឡើង។ នេះបើយោងសារព័ត៌មានជាតិចិន Xinhua។ រយៈពេលចុងក្រោយនេះ មានសារព័ត៌អន្តរជាតិជាច្រើន បានចុះផ្សាយពីការបញ្ជូននាវាចម្បាំងរបស់អាមេរិកមកកាន់តំបន់ជម្លោះសមុទ្រចិនខាងត្បូងដែលស្ថិតមិនឆ្ងាយពីតំបន់កោះសិប្បនិម្មិតរបស់ចិន ប៉ុន្មាននោះទេ។ ក្នុងនោះ បើយោងតាមសារព័ត៌មាន AFP ដែលបានទំនាក់ទំនងទៅកាន់មន្ត្រីអាមេរិក អាមេរិកនឹងបញ្ជូននាវាចម្បាំងរបស់ខ្លួនមកកាន់តំបន់ជម្លោះសមុទ្រចិនខាងត្បូងមែន ក៏ប៉ុន្តែមិនទាន់ដឹង ពីពេលមួយពិតប្រាកដនោះទេ។ បើតាមការអះអាងបន្ថែមទៀតនោះ ព័ត៌មាននេះ គឺមិនខុសនោះទេ។ នោះ ក៏ព្រោះតែរដ្ឋមន្ត្រីការពារ ជាតិអាមេរិក ក៏បានអះអាងជាមួយសមភាគីរបស់ខ្លួនកាលពីពេលថ្មីនេះផងដែរថាអាមេរិក និង អូស្ត្រា លី នឹងសហការគ្នាក្នុងប្រតិបត្តិការនៃការបញ្ជូននាវាចម្បាំងមកកាន់តំបន់ជម្លោះសមុទ្រចិនខាងត្បូង ក្នុងស្ថានភាពនិង គ្រប់ពេលវេលាណាមួយដែលចាំបាច់។ ហើយ ប្រតិបត្តិការនេះ គឺស្ថិតក្រោមអំណាចនៃច្បាប់អន្តរជាតិ ពោលគឺអន្តរាគមន៍របស់អាមេរិកធ្វើឡើងដើម្បីការពារសិទ្ធិហោះហើរ និងការចរាចរតាមដែនសមុទ្រអន្តរជាតិដោយសេរី។ កន្លងមក អាមេរិក បានចាត់ទុកសកម្មភាពសាង សង់កោះសិប្បនិម្មិតរបស់ចិននៅក្នុងតំបន់ជម្លោះ គឺបំពានទៅនឹងច្បាប់អន្តរជាតិ ហើយវាប៉ះពាល់ដល់ពាណិជ្ជកម្មអន្តរជាតិតាមដែនសមុទ្រផងដែរ។ ឆ្លើយតបនឹងបញ្ហានេះ រដ្ឋមន្ត្រីការបរទេសចិន បានប្រតិកម្មតបថា រដ្ឋាភិបាលចិន កំពុងតែត្រួតពិនិត្យ ស្ថានភាពនេះ ថាតើវាពិតប្រាកដឬយ៉ាងណា? តែសម្រាប់លោក វ៉ាង បានអះអាងថា ប្រសិនបើ ព៌ត័មាន ពិតប្រាកដមែននោះ ចិន សូមផ្តល់នូវការណែនាំមួយចំនួនទៅកាន់អាមេរិកសូមពិចារណាឲ្យ បានពីរដងមុនចេញសកម្មភាព។ ហើយ លោក ក៏បានព្រមានទៅកាន់អាមេរិកសូមកុំចេញសកម្មភាពទាំងងងឹតងងល់ និង កុំបង្កបញ្ហាដែលមិនមែនបញ្ហាអ្វីបានកើតឡើងទាល់តែនៅក្នុងសមុទ្រចិនខាង ត្បូង។ បន្ថែមពីនេះ អគ្គរដ្ឋទូតចិនប្រចាំក្រុងវ៉ាស៊ិនតោន លោក Zhu Haiquan ក៏ច្រានចោលចំពោះការ អះអាងពីអន្តរាគមន៍របស់អាមេរិកដោយស្របតាមច្បាប់អន្តរជាតិគឺជាគ្រាន់តែជាលេសដើម្បីបម្រើផល ប្រយោជន៍ខ្លួនតែប៉ុណ្ណោះ ។ បើក្រឡេកទៅមើលស្ថានភាពឋជម្លោះនេះ គេឃើញថា បញ្ហានេះ កំពុងតែស្ថិតក្នុងដំណាក់ការនៃ ការចរចាក្រោមក្របខណ្ឌរវាងអាស៊ាន និងចិនដែលភាគីនៃជម្លោះនេះទេ។ ភាគីអាស៊ាន មានដូចជា ព្រុយណេ ម៉ាឡេស៊ី ហ្វីលីពីន និង វៀតណាម។ ដោយឡែក ប្រសិនបើអាមេរិក អាចនឹងបញ្ជួននាវា ចម្បាំងមកតំបន់ជម្លោះនាពេលខាងមុខមែននោះ វាមិនមែនជាដំណោះស្រាយមួយដែលមានប្រសិទ្ធ ភាពដើម្បីបញ្ឈប់សកម្មភាពរបស់ចិននោះទេ។ តែវា នឹងបន្ថែមឲ្យបញ្ហាកាន់តែតានតឹងដែលធ្វើឲ្យ ចិនយកលេសដើម្បីដើរចេញពីការចរចាក៏ថាបាន។ មិនត្រឹមតែប៉ុណ្ណោះ គេពិបាកសន្មត់ថាតើ នឹងមានការ ប្រឈមមុខបែបណាប្រសិនអាមេរិក បញ្ជូននាវាចម្បាំងមកកាន់តំបន់ដែលចិនកំពុងបញ្ឈរជើងកងទ័ព ច្រើន ទោះបីជាចិនបញ្ជាក់ថាមិនប្រើកងកម្លាំងជាដំណោះស្រាយចុងក្រោយក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2627.txt

លោកនាយករដ្ឋមន្ត្រីថ្មីកាណាដា ប្រកាសដកកម្លាំងរបស់ខ្លួនចេញពីប្រតិបត្តិការកម្ទេចក្រុមរដ្ឋឥស្លាមនៅប្រទេសស៊ីរី និង អីរ៉ាក់ ។ សេចក្តីប្រកាស នេះ ធ្វើឡើងក្រោយតែមួយថ្ងៃប៉ុណ្ណោះ ដែលនាយករដ្ឋមន្ត្រីលោក Justin Trudeau បានប្រកាសពីជ័យជម្នះពីការបោះឆ្នោតសភា។

កាលពីថ្ងៃម្សិលមិញនេះ នាយករដ្ឋមន្ត្រីវ័យក្មេងថ្មីនៃកាណាដាលោកJustin Trudeau បានប្រាប់ប្រធានាធិបតីអាមេរិកលោកបារ៉ាក់ អូបាម៉ា ពីផែនការនៃការដកទ័ពរបស់ខ្លួនដែលចូលរួមប្រឆាំងនឹងក្រុមរដ្ឋឥស្លាមនៅក្នុងទឹកដីស៊ីរី និង អ៊ីរ៉ាក់។ ការដកប្រតិបត្តិការនេះ គឺជាការដកយន្តហោះទម្លាក់គ្រាប់បែកត្រលប់មកវិញ តែនឹងរក្សាទុកនូវប្រតិបត្តិការផ្ដល់ជំនួយមនុស្សធម៌និង ការហ្វឹកហ្វឺនបន្តទៀត។ គួរកត់សម្គាល់ដែលថា បន្ទាប់ពីការបោះឆ្នោតកាណាដាបានបញ្ចប់កាលពីប៉ុន្មានថ្ងៃកន្លងទៅនេះ រដ្ឋាភិបាលក្រុងវ៉ាស៊ិនតោន បានសម្តែងការសង្ឃឹម ថា រដ្ឋាភិបាលថ្មីកាណាដា នឹងបន្តចូលរួមជាមួយកងកម្លាំងចម្រុះដែលនាំមុខដោយអាមេរិកដើម្បីប្រឆាំងក្រុមរដ្ឋឥស្លាមបន្តទៀត។ ជុំវិញការដកទ័ពចេញរបស់កាណាដានេះដែរ មិនបានធ្វើសហរដ្ឋអាមេរិកប្រតិកម្មនោះទេ តែរដ្ឋទាំងពីរ នឹងបន្តកិច្ចសហប្រតិបត្តិការរួមគ្នាទៅទៀត។ ‹‹ខ្ញុំបាននិយាយជាមួយប្រធានាធិបតីអូបាម៉ា។ គាត់យល់ពីការសម្រេចចិត្តរបស់ខ្ញុំចំពោះរឿងនេះ›› នេះជាសម្ដីលោក Trudeau ប្រាប់ដល់អ្នកសារព័ត៌មានលើការសន្ទនារបស់លោកជាមួយនឹងប្រធានាធិបតីអាមេរិក លោកប៉ារ៉ាក់ អូប៉ាម៉ា។ សូមរម្លឹកផងដែរថា កាលពីយុទ្ធនាការស្វែងរកសំឡេងឆ្នោត លោកនាយករដ្ឋមន្ត្រីវ័យ៤៣ឆ្នាំដែលជាកូនប្រុសអតីតនាយករដ្ឋមន្ត្រីកាណាដាផងដែរនោះ បានសន្យាថា លោកនឹងដកត្រលប់មកវិញនូវកងកម្លាំងយន្តហោះរបស់កាណាដា ព្រមទាំងបញ្ចប់ប្រតិបត្តិការប្រយុទ្ធក្នុងស៊ីរីនិងអីរ៉ាក់។ នេះមានន័យថា លោកនាយករដ្ឋមន្ត្រីថ្មីកាណាដា កំពុងតែអនុវត្តជំហានដំបូងរបស់ខ្លួនទៅនឹងអ្វីដែលខ្លួនបានសន្យាក្នុងយុទ្ធនាការបោះឆ្នោត។ សូមបញ្ជាក់ដែរថា លោកJustin Trudeau ទើបតែដឹកនាំគណបក្សសេរីនិយមរបស់លោក ឈ្នះការបោះឆ្នោតសភាភ្លូកទឹកភ្លូកដីលើបក្សអភិរក្សដែលជាបក្សកាន់អំណាចដែលកាន់អំណាចបីអាណត្តិ និង បានក្លាយជានាយករដ្ឋមន្ត្រីវ័យក្មេងរបស់ប្រទេសកាណាដា។ ក្នុងអាណត្តិរបស់លោក លោកបានសន្យានាំមកការផ្លាស់ប្ដូរសម្រាប់ប្រទេស និង ប្រជាជនកាណាដាទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2628.txt

នាយករដ្ឋមន្ត្រីជប៉ុនលោក ស៊ិនហ្សូ អាបេ (Shinzo Abe) បានចូលរួមប្រជុំមហាសន្និបាតអង្គការសហប្រជាជាតិកាលពីថ្ងៃសៅរ៍ ហើយលោកគ្រោងនឹងជួបមេដឹកនាំបណ្ដាប្រទេសមួយចំនួនជាពិសេសប្រធានាធិបតីរុស្ស៊ីលោក វ្ល៉ាឌីមៀ ពូទីន មុនទៅទស្សនកិច្ចនៅប្រទេសJamaica នៅសប្ដាហ៍ក្រោយ។ នេះបើយោងតាមមន្ត្រីនាំពាក្យជាន់ខ្ពស់របស់រដ្ឋាភិបាលកាលពីថ្ងៃសុក្រ។

លោក Yoshihide Suga នាយកខុទ្ទកាល័យគណៈរដ្ឋមន្ត្រីជប៉ុន បានប្រាប់អ្នកកាសែតក្នុងសន្និសីទសារព័ត៌មានថា មេដឹកនាំជប៉ុនលោក អាបេ ថ្លែងសុន្ទរកថាក្នុងមហាសន្និបាតលើកទី៧០ និងក្នុងកិច្ចប្រជុំកំពូលអង្គការសហប្រជាជាតិកាលពីថ្ងៃអាទិត្យ លើប្រធានបទ «ការអភិវឌ្ឍប្រកបដោយចីរភាព›»។ លោក អាបេ មានគម្រោងជួបប្រធាធិបតីរុស្សីលោក ពូទីន ក៍ដូចជាអនុប្រធានាធិបតីសហរដ្ឋអាមេរិកលោក Joe Biden ផងដែរ។ មន្ត្រីរដ្ឋាភិបាលជប៉ុនកាលពីថ្ងៃសុក្រ បានបញ្ជាក់ថា លោក អាបេ បានជួបជាមួយនឹងមេដឹកនាំមកពីប្រទេសកាតា, អ៊ីរ៉ង់, ហ្សកដានី, កេនយ៉ា និងអ៊ុយក្រែនផងដែរ។ ក្រៅពីនោះលោកអាបេ ក៍មានជំនួបជាមួយមេដឹកនាំមកពីប្រេស៊ីល, អាល្លឺម៉ង់ និងឥណ្ឌា ដោយផ្ដោតលើការជំរុញរបស់ជប៉ុនក្នុងការកែទម្រង់ក្រុមប្រឹក្សាសន្តិសុខអង្គការសហប្រជាជាតិ។ ចំណែកប្រភពស្និទនឹងលោកអាបេបានបញ្ជាក់ផងថា ជំនួបរវាងលោក អាបេ ជាមួយលោកពូទីនពិតជាមានសារៈសំខាន់ណាស់ ព្រោះជំនួបនេះនឹងជួយត្រួសត្រាយផ្លូវសំរាប់ទស្សនកិច្ចផ្លូវការរបស់ប្រធានាធិបតីរុស្សីមកកាន់ជប៉ុននាចុងឆ្នាំនេះ។ ក្នុងជំនួបក្រៅមហាសន្និបាតអង្គការសហប្រជាជាតិនេះ បញ្ហាមួយចំនួនត្រូវលើកមកពិភាក្សាដូចជា ជម្លោះទឹកដីរវាងប្រទេសទាំងពីរ សហប្រតិបត្តិការផ្នែកសេដ្ឋកិច្ច ជម្លោះនៅស៊ីរីនិងបញ្ហានៅអ៊ុយក្រែនជាដើម។ បន្ទាប់ពីមានការដាក់ទណ្ឌកម្មដែលនាំមុខដោយអាមេរិកប្រឆាំងប្រទេសរុស្សីក្រោយការអន្តរាគមន៍ចូលក្នុងប្រទេសអ៊ុយក្រែន ហើយជប៉ុនក៍បានចូលរួមដាក់ទណ្ឌកម្មដែរនោះ ដំណើរទស្សនកិច្ចផ្លូវរដ្ឋទៅកាន់ជប៉ុនរបស់លោកពូទីន ក៏ត្រូវបានពន្យារ ខណៈការទូតរវាងប្រទេសទាំងពីរមានភាពល្អក់ករកផងដែរ។ ប៉ុន្តែពេលដែលទំនាក់ទំនងប្រទេសទាំងពីរមានការរង្គោះរង្គើ រដ្ឋមន្ត្រីការបរទេសជប៉ុនលោក Fumio Kishida និងសមភាគីរុស្សីលោកSergei Lavrov កាលពីដើមសប្តាហ៍មុន បានយល់ព្រមចាប់ផ្ដើមឡើងវិញនូវការចរចារថ្នាក់រដ្ឋមន្ត្រីស្តីពីសន្ធិសញ្ញាសន្តិភាព។ ជម្លោះដែនកោះចំនួនបួនស្ថិតនៅភាគខាងជើងកោះហុកកៃដូ ដែលជប៉ុនជឿថាវាជាផ្នែករបស់ខេត្ត Nemuro និងបានចាត់ទុកជាដែនដីភាគខាងជើងរបស់ខ្លួនប៉ុន្តែត្រូវបានរុស្ស៊ីហៅថាជាកោះគូរីលខាងត្បូង និងត្រូវគ្រប់គ្រងដោយរុស្សី បានក្លាយជាបញ្ហារារាំងប្រទេសទាំងពីរមិនឲ្យសម្រេចបាននូវសន្ធិសញ្ញាសន្តិភាពនិងបានប៉ះពាល់ដល់ទំនាក់ទំនងទ្វេភាគីផងដែរ។ ប្រមុខសន្តិសុខជាតិជប៉ុនលោកShotaro Yachi និងប្រមុខក្រុមប្រឹក្សាសន្តិសុខរុស្សីលោកNikolai Patrushev បានព្រមព្រៀងគ្នាកន្លងមកថា ប្រទេសទាំងពីរចាំបាច់ចាប់ផ្តើមការចរចារឡើងវិញ ទាំងថ្នាក់រដ្ឋមន្ត្រីនិងកម្រិតផ្សេងទៀត។ ស្របពេលជាមួយគ្នានេះដែរ លោកអាបេ លើកឡើងថា លោកចង់ដោះស្រាយជម្លោះដែនដីជមួយរុស្ស៊ីដែរ។ អាចថានេះជាជំនួបលើកទីមួយរវាងមេដឹកនាំជប៉ុននិងរុស្សីចាប់តាំងពីមានជំនួបចុងក្រោយដែលធ្វើឡើងនៅឯកិច្ចប្រជុំកិច្ចសហប្រតិបត្តិការសេដ្ឋកិច្ចអាស៊ី-ប៉ាស៊ីហ្វិចនៅជប៉ុន។ យ៉ាងណាក៍ដោយ។ មេដឹកនាំជប៉ុននឹងត្រលប់ទៅប្រទេសវិញនៅថ្ងៃសុក្រសប្តាហ៍នេះ បន្ទាប់ពីបញ្ចប់ទស្សនកិច្ចនៅប្រទេសJamaica៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2629.txt

ប្រធានាធិបតីអ៊ីរ៉ង់លោក ហាសាន់ រ៉ូហានី (Hassan Rouhani) បានថ្លែងទៅកាន់មហាសន្និបាតថា កិច្ចព្រមព្រៀងនុយក្លអ៊ែរជាមួយប្រទេសមហាអំណាចទាំង៦ គឺជាជ័យជម្នះរបស់អ៊ីរ៉ង់។ លោក រ៉ូហានីបន្តទៀតថា វាប្រៀបដូចជាជ័យជម្នះក្នុងសង្គ្រាមមួយ ហើយថាកិច្ចព្រមព្រៀងនេះបានលុបបំបាត់ភាពប្រទូស្តរាយនានានិងបន្ធូរបន្ថយការតានតឹងក្នុងតំបន់ទៀតផង។

លោករ៉ូហានីបានថ្លែងដូចនេះក្នុងអំឡុងកិច្ចប្រជុំពិភាក្សារបស់មហាសន្និបាតអង្គការសហប្រជាជាតិនៅថ្ងៃទី២៨កញ្ញា។ កាលពីខែកក្កដា អ៊ីរ៉ង់និងប្រទេសមហាអំនាចចំនួន៦ មានអាមេរិច រុស្សី ចិន បារាំង អង់គ្លេស និងអាល្លឺម៉ង់ បានឈានដល់ការសម្រេចកិច្ចព្រមព្រៀងនុយក្លេអ៊ែរមួយដែលមានគោលដៅបញ្ចប់កម្មវិធីនុយក្លេអ៊ែរអ៊ីរ៉ង់ និងបន្ធូរបន្ថយការដាក់ទណ្ឌកម្មនានាលើអ៊ីរ៉ង់។ កិច្ចព្រមព្រៀងនេះក៏បានជួយសម្រួលដល់ទំនាក់ទំនងរវាងអ៊ីរ៉ង់និងពួកបស្ចឹមប្រទេសដែលល្អក់កករនាពេលកន្លងមក។ កិច្ចព្រមព្រៀងនេះបានចេញជារូបរាងបន្ទាប់ពីការចរចារដ៏ស្វិតស្វាញរវាងអ៊ីរ៉ង់ និងប្រទេសមហាអំណាចទាំងនៅទីក្រុងវីយែនប្រទេសអូទ្រីស។ យោងតាមកិច្ចព្រមព្រៀងនេះ ក្រុមប្រឹក្សាសន្តិសុខអង្គការសហប្រជាជាតិ និងលើកលែងការដាក់ទណ្ឌកម្មលើអ៊ីរ៉ង់ ប៉ុន្តែអ៊ីរ៉ង់ត្រូវគោរពរាល់លក្ខខណ្ឌនានាដែលបានចែង។ លោករ៉ូហានីបាននិយាយថា អ៊ីរ៉ង់នឹងបន្តការខិតខំស្វែងរកសន្តិភាពក្នុងតំបន់ដោយផ្អែកលើគោលការណ៍ឈ្នះ-ឈ្នះ ដែលនេះនឹងនាំប្រទេសក្នុងតំបន់ក៏ដូចជាពិភពលោកទាំងមូល ទទួលបានផលប្រយោជន៍ដូចគ្នា។ លោកបន្ថែមថា កិច្ចព្រមព្រៀងនេះក៏នឹងជួយដល់ការអភិវឌ្ឍនិងកំណើនសេដ្ឋកិច្ចផងដែរ។ ជាមួយគ្នានេះ អ៊ីរ៉ង់ដែលមានសក្តានុពលលើផ្នែកសេដ្ឋកិច្ចនិងវប្បធម៌ នឹងក្លាយជាបណ្តុំនៃការវិនិយោគដ៏ធំ ហើយអ៊ីរ៉ង់មានបំនងចង់បានសន្តិភាពនិងការអភិវឌ្ឍ ជាជាងការប្រទូស្តរាយនានាក្នុងតំបន់និងពិភពលោក។ គួររម្លឹកផងដែរថា មានប្រមុខរដ្ឋ-ប្រមុខរដ្ឋាភិបាលច្រើនជាង140 បានចូលរួមក្នុងកិច្ចពិភាក្សារបស់មហាសន្និបាតអង្គការសហប្រជាជាតិ នាឆ្នាំនេះ៕ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_263.txt

ក្រសួងការបរទេសរុស្ស៊ីនាថ្ងៃទី១២ ខែតុលា បានប្រកាសថា ក្រុមប្រទេសមានសេដ្ឋកិច្ចឈានមុខគេលើពិភពលោក (BRICS) នឹងមិនក្លាយជាសម្ព័ន្ធមិត្តយោធាឡើយ។

បើតាមក្រសួងការបរទេសរុស្ស៊ី BRICS បានអភិវឌ្ឍលើសសរស្តម្ភសំខាន់ៗចំនួនបីគឺ នយោបាយ និងសន្តិសុខ, សេដ្ឋកិច្ច និងហិរញ្ញវត្ថុ, វប្បធម៌ និងទំនាក់ទំនងមនុស្សធម៌។ ទន្ទឹមនេះទំនាក់ទំនងរវាងប្រទេស BRICS ត្រូវបានកសាងឡើងដោយឈរលើមូលដ្ឋានសមភាព និងការគោរពគ្នាទៅវិញទៅមក មិនមែនក្នុងគោលបំណងប្រយុទ្ធជាមួយនរណាម្នាក់ឡើយ។ ក្រសួងការបរទេសរុស្ស៊ីបានអះអាងថា គោលដៅសំខាន់មួយរបស់ BRICS គឺបង្កើតប្រព័ន្ធសេដ្ឋកិច្ចពិភពលោកដោយយុត្តិធម៌ និងពហុភាគី។ ចាប់តាំងពីការចាប់ផ្តើមរបស់ខ្លួន BRICS បានតស៊ូមតិលើដំណោះស្រាយដោយសន្តិវិធីនៃជម្លោះអន្តរជាតិ និងការពង្រឹងពហុភាគីនិយមក្នុងការដោះស្រាយបញ្ហាសកល ដោយប្រកាន់ខ្ជាប់នូវគោលការណ៍ច្បាប់អន្តរជាតិ និងការគោរពសិទ្ធិអធិបតេយ្យភាពរបស់រដ្ឋ។ ការពង្រីក BRICS រួមចំណែកដល់ការពង្រឹងតួនាទីនៃប្រទេសកំពុងអភិវឌ្ឍន៍ក្នុងកិច្ចការអន្តរជាតិ។ រុស្ស៊ីកាន់តំណែងជាប្រធាន BRICS នៅឆ្នាំ២០២៤ ជាមួយមូលបទ«ពង្រឹងពហុភាគីនិយមសម្រាប់ការអភិវឌ្ឍ និងសន្តិសុខពិភពលោកប្រកបដោយសមធម៌»។ កិច្ចប្រជុំកំពូល BRICS នៅទីក្រុង Kazan ប្រទេសរុស្ស៊ីចាប់ពីថ្ងៃទី២២-២៤ ខែតុលា នឹងរួមបញ្ចូលកិច្ចប្រជុំនៃប្រទេសសមាជិក និងកិច្ចប្រជុំក្នុងទម្រង់ពង្រីក ដោយផ្តោតលើការពិភាក្សាអំពីបញ្ហាអភិវឌ្ឍន៍សេដ្ឋកិច្ច សន្តិសុខពិភពលោក និងតំបន់។ នាថ្ងៃដដែល អ្នកនាំពាក្យក្រសួងការបរទេសរុស្ស៊ី លោកស្រី Maria Zakharova បាននិយាយថា ទំនាក់ទំនងសេដ្ឋកិច្ចរវាងរុស្ស៊ី និងចិនក្នុងប៉ុន្មានឆ្នាំចុងក្រោយនេះ មានការអភិវឌ្ឍយ៉ាងខ្លាំង។ បើតាមអ្នកនាំពាក្យក្រសួងការបរទេសលោកស្រី Maria Zakharova រុស្ស៊ីកំពុងអភិវឌ្ឍគ្រប់វិស័យនៃអន្តរកម្មជាមួយចិន ហើយភាគីទាំងពីរចង់អភិវឌ្ឍទំនាក់ទំនងទៅកាន់កម្រិតខ្ពស់ថ្មី។ អ្នកនាំពាក្យក្រសួងការបរទេសលោកស្រី Maria Zakharova បានកត់សម្គាល់ថា ជាច្រើនឆ្នាំកន្លងមកនេះ រុស្ស៊ី និងចិនបាននិងកំពុងអភិវឌ្ឍទំនាក់ទំនងនយោបាយយ៉ាងសកម្ម ហើយទំនាក់ទំនងសេដ្ឋកិច្ចរវាងភាគីទាំងពីរមានការរីកចម្រើន។ អ្នកនាំពាក្យក្រសួងការបរទេសរុស្ស៊ីបានសង្កត់ធ្ងន់ថា កិច្ចសហប្រតិបត្តិការរវាងភាគីទាំងពីរឆ្លើយតបនឹងផលប្រយោជន៍របស់ប្រជាជននៃប្រទេសទាំងពីរ និងនាំមកនូវសេដ្ឋកិច្ចរុស្ស៊ី និងចិនជាឱកាសដ៏អស្ចារ្យ។ នៅឆ្នាំ២០២៣ ទំហំពាណិជ្ជកម្មរវាងរុស្ស៊ី និងចិនបានឈានដល់កម្រិតកំណត់ត្រា ២៤០,១១ពាន់លានដុល្លារ កើនឡើង ២៦,៣ភាគរយ បើធៀបនឹងឆ្នាំ២០២២។ ចំនួននេះលើសពីគោលដៅដែលបានកំណត់ពីមុនដោយមេដឹកនាំរុស្ស៊ី និងចិនដែលអាចឈានដល់ ២០០ពាន់លានដុល្លារនៅឆ្នាំ ២០២៤។ ទំហំពាណិជ្ជកម្មរុស្ស៊ី-ចិនក្នុងរយៈពេល ៨ខែឆ្នាំនេះ ឈានដល់១៥៨,៥ ពាន់លានដុល្លារ កើនឡើង ២ភាគរយធៀបនឹងរយៈពេលដូចគ្នាក្នុងឆ្នាំ២០២៣។ គួរបញ្ជាក់ថា BRICS ត្រូវបានបង្កើតឡើងក្នុងឆ្នាំ២០០៦ ជាមួយសមាជិកចម្បង៤ គឺប្រេស៊ីល រុស្ស៊ី ឥណ្ឌា និងចិន។ បច្ចុប្បន្នប្លុកនេះមានប្រទេសសមាជិកចំនួន១០ បន្ទាប់ពីទទួលស្គាល់ជាបន្តបន្ទាប់នៅអាហ្វ្រិកខាងត្បូង (២០១១) អេហ្ស៊ីប អេត្យូពី អ៊ីរ៉ង់ អារ៉ាប៊ីសាអូឌីត និងអេមីរ៉ាត់អារ៉ាប់រួមនៅដើមឆ្នាំនេះ។ ប្រទេស BRICS បច្ចុប្បន្នមានប្រជាជនប្រហែល ៣,៦ពាន់លាននាក់ ស្មើនឹង ៤៥ភាគរយនៃចំនួនប្រជាជនពិភពលោក។ ប្លុកនេះមានទំហំសេដ្ឋកិច្ចស្មើនឹង ២៨ភាគរយនៃផលិតផលក្នុងស្រុកសរុបតែនាម (Nominal GDP) របស់ពិភពលោក និងច្រើនជាង១ភាគ៣ នៃផលិតផលក្នុងស្រុកសរុបរបស់ពិភពលោកនៅភាពស្មើគ្នា នៃអំណាចទិញ(PPP)។ មិនតែប៉ុណ្ណោះ ប្រទេសសមាជិកទាំង ១០ នៃក្រុមនេះមានប្រហែល ៤០ភាគរយ នៃផលិតកម្មប្រេងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2630.txt

ភាពស្មុគស្មាញភូមិសាស្ត្ររបស់ហ្វីលីពីន បានក្លាយជាការគំរាមកំហែងមួយទៅលើសន្តិសុខនិង សុវត្ថិភាពរបស់ប្រជាជន ដ្បិតកោះមួយចំនួនត្រូវបានក្រុមឧទ្ទាមចូលទៅលាក់ខ្លួន និង ទាមទារស្វ័យភាពក្នុងការគ្រប់គ្រង។ ហើយ ចុងក្រោយនេះ វាអាចជាសញ្ញាណមួយដ៏អាក្រក់បន្ទាប់ពី អាជ្ញាធរហ្វីលីពីន បានរកឃើញទូកមួយដែលគេជឿជាក់ថាជាឧបករណ៍ដែលក្រុមឧទ្ទាមប្រើប្រាស់ដើម្បីប្រព្រឹត្តបទល្មើស។ ហើយនេះ ក៏មានន័យថាកិច្ចព្រមព្រៀងរវាងរដ្ឋាភិបាលហ្វីលីពីន ជាមួយនិងក្រុមឧទ្ទាមថា្នក់ជាតិ ក៏គ្មានឥទ្ធិពលដែរ។

លោក ទេព អ៊ីវិសាល លម្អិតព័ត៌មាននេះ កាលពីចុងសបា្តហ៍មុននេះ អាជ្ញាធរហ្វីលីពីន បានរកឃើញទូកចាស់មួយគ្រឿងនៅក្បែរកោះJolo ដែលជាមូលដ្ឋានសំខាន់សម្រាប់ក្រុមឧទ្ទាមចូលលាក់ខ្លួន។ ទូកនេះដែរ ត្រូវបានយោធាហ្វីលីពីន បានដាក់ការសង្ស័យថាជាឧបករណ៍ដែលក្រុមឧទ្ទាម Abu Sayyaf ប្រើប្រាស់ដើម្បីប្រព្រឹត្តបទល្មើសដ្បិត កន្លែងរកឃើញនោះ មានទីតាំងក្បែររមណីយដ្ឋានដែលភ្ញៀវទេសចរបរទេសត្រូវបានចាប់ជំរិតកាលពី ពេលថ្មីៗនេះ។ ១. តើក្រុមឧទ្ទាម Abu Sayyaf ជានរណា? ក្រុម Abu Sayyaf គឺជាក្រុមឧទ្ទាមដ៏មានឥទ្ធិពលនៅក្នុងតំបន់អាស៊ីអាគ្នេយ៍ដែលជាបណ្តាញរបស់ក្រុមអាល់កៃដា(Al-Quaeda)។ ហើយ ក្រុមនេះ ក៏ធ្លាប់ប្រកាសគាំទ្រក្រុមឥស្លាមជ្រុលនិយមដែលកំពុងតែបន្តសកម្មភាពប្រយុទ្ធនៅមជ្ឈឹមបូព៌ាមផងដែរ។ មូលដ្ឋានសំខាន់ និង ក៏ជាកន្លែងលាក់ខ្លួនរបស់ក្រុម នេះ គឺស្ថិតនៅកោះ Jolo ដែលស្ថិតនៅភាគខាងត្បូងនៃប្រទេសហ្វីលីពីន។ រយៈពេលពេល៤ទសវត្សរ៍ មកហើយដែលក្រុមឧទា្ទមនេះ បានប្រឆាំង និង ទាមទារយកតំបន់គ្រប់គ្រងស្វ័យភាពពីរដ្ឋាភិបាលហ្វីលីពីន។ ២. ទិសដៅសំខាន់របស់Abu Sayyaf? តាមពិតទៅ គោលដៅសំខាន់របស់ក្រុមឧទ្ទាម Abu Sayyaf មិនខុសពីឧទ្ទាមផ្សេងទៀតនោះទេ ពោលគឺអ្វីដែលពួកគេចង់បាន នោះគឺស្វ័យភាពក្នុងការគ្រប់គ្រង់តំបន់ដោយខ្លួនឯង។ ដោយសារតែការច្រានចោលពីរដ្ឋាភិបាលហ្វីលីពីន ក្រុមនេះ បានបង្កើតចលនាប្រឆាំងរដ្ឋាភិបាល៤ទសវត្សរ៍មកហើយ។ កន្លងមក សកម្មភាពដែលពួកគេ បានធ្វើដើម្បីជាការដាក់សម្ពាធ ប្រឆាំងរដ្ឋាភិបាលមានដូចជា ការបំផ្ទុះគ្រាប់បែក អត្តឃាត ការចាប់រំលោភក្មេង និង សកម្មភាពភេវរកម្មផ្សេងទៀត។ សម្រាប់ប្រភពសេដ្ឋកិច្ចរបស់ពួកគេភាគច្រើន គឺបានមកពីការចាប់ជំរិត ដែលភាគច្រើននៃចំណាប់ខ្មាំង គឺជាភ្ញៀវបរទេសហើយពួកគេភាគច្រើន ជាអ្នកប្រកាន់សាសនាគ្រឹស្ត។ ៣. តើរដ្ឋាភិបាលបានចាត់វិធានការអ្វីខ្លះដើម្បីទប់ស្កាត់? បញ្ហានៃការគំរាមកំហែងពីក្រុមឧទ្ទាមនៅហ្វីលីពីន មិនមែនទើបតែកើតឡើងនោះទេ ពោលគឺចលនា ប្រឆាំងរវាងក្រុមឧទ្ទាម និង រដ្ឋាភិបាល បានចាប់ផ្តើមជាច្រើនទសវត្សរ៍មកហើយ។ ដើម្បីបញ្ចប់ នូវ ការប៉ះទង្គិចគ្នានិង កសាងសន្តិភាព រដ្ឋាភិបាលហ្វីលីពីន ក្រោមការដឹកនាំដោយលោកប្រធានាធិបតី ប៊ែរនីណូ អាហ្គីណូ ( Bernigno Aquino) បានចុះហត្ថលេខាលើកិច្ចព្រមព្រៀងស្តីពីបទឈប់បាញ់ លើកដំបូងក្នុងប្រវត្តិសាស្ត្រជាមួយនឹងក្រុមឧទ្ទាមរណសិរ្សម៉ូរូ (MILF) កាលពីឆ្នាំ២០១៤ ។ ដោយឡែក ជាមួយក្រុមឧទ្ទាម Abu Sayyaf រដ្ឋាភិបាលមិនទាន់មានកិច្ចព្រមព្រៀងណាមួយជាផ្លូវការនោះទេ។ ទោះបីជាយ៉ាងណាក៏ដោយ យោងតាមសកម្មភាពព្រឹត្តិការណ៍ដែលកើតឡើងចុងក្រោយ គេសង្កេតឃើញថា កិច្ចព្រមព្រៀងរវាងរដ្ឋាភិបាលហ្វីលីពីន និង ក្រុមឧទ្ទាម ហាក់ដូចជាមិនសូវមានឥទ្ធិពល ប៉ុន្មាននោះទេ។ ហើយនោះក៏ព្រោះតែ ភាគីទាំងពីរ បានខ្វះការសហការគ្នា។ ជាក់ស្តែង កាលពីដើមឆ្នាំ ២០១៥ កងកម្លាំងរដ្ឋាភិបាល និង ក្រុមឧទ្ទាម បានប៉ះទង្គិចគ្នា ហើយបានបណ្តាលឲ្យទាំងសមត្ថកិច្ច និងឧទ្ទាមស្លាប់ទាំងសងខាងជាច្រើននាក់។ មូលហេតុនោះគឺ សមត្ថកិច្ចបានប្រតិបត្តិការចាប់ជនល្មើសក្នុងតំបន់ ដែលក្រុមឧទ្ទាមកាន់កាប់ដោយមិនមានជូនដំណឹងគ្នាទៅវិញទៅ ហើយ បានធ្វើឲ្យមានការយល់ច្រលំ៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2631.txt

អ្នកប្រដាល់លំដាប់ពិភពលោក និងជាសមាជិកសភារបស់ហ្វីលីពីន កីឡាករ Manny Pacquiao បានប្រកាសថាលោក នឹងឈរឈ្មោះប្រជែងយកកៅអីព្រឹទ្ធសភានាការបោះឆ្នោតនាអំឡុងខែឧសភា ឆ្នាំក្រោយ។

Pacquiao គឺជាបុគ្គលដែលប្រជាជនហ្វីលីពីនភាគច្រើនស្គាល់ថាមាន ប្រជាប្រិយភាព និងទ្រព្យសម្បត្តិស្តុកស្តម្ភ បាននិយាយកាលពីដើមសប្តាហ៍ថា លោកនឹងប្រជែងយក មួយកៅអីក្នុងចំណោមកៅអីទាំង១២ក្នុងព្រឹទ្ធសភានាការបោះឆ្នោតខែឧសភាខាងមុខនេះ។ កីឡាករប្រដាល់វ័យ ៣៦ឆ្នាំរូបនេះមិនបាននិយាយពី ឥស្សរជន ឬ បក្សណាមួយដែលចូលរួមប្រកួតប្រជែងជាមួយលោកក្នុងព្រឹទ្ធសភានោះទេ។ បើនិយាយពីការគាំទ្រ រាល់ការប្រកួតរបស់ Pacquiao មិនថាប៉ូលីសទាហាន ឬ មេបញ្ជាការធំៗនៅក្នុងប្រទេសហ្វីលីពីនទេតែងតែសម្រាកពីការងារដើម្បីគាំទ្រ និងទស្សនាការប្រកួត។ សូម្បីតែក្រុម ម៉ៅនិយម និងក្រុមអ៊ីស្លាមជ្រុលនិយមមួយចំនួនដែលតែងតែប្រយុទ្ធប្រឆាំងរដ្ឋាភិបាលនៅភាគខាងត្បូងប្រទេសនេះក៏ផ្អាកដើម្បីមើលការផ្សាយនៃការប្រកួតរបស់ Pacquiao ដែរ។ សូមរម្លឹកថា Pac-Man បានចាញ់ក្នុងការប្រកួតដែលមានតម្លៃថ្លៃជាងគេក្នុងប្រវត្តិសាស្ត្រប្រដាល់ក្រោមដៃកីឡាករប្រដាល់អាមេរិក Floyd Mayweather កាលពីខែឧសភាកន្លងទៅ។ ក្រោយការប្រកួតនេះកីឡាករទាំងពីរក៏បានកត់ចូលក្នុងបញ្ជីកំណត់ត្រារបស់ទស្សនាវដ្តី Forbes ផងដែរ សម្រាប់តារាល្បីដែលទទួលបានប្រាក់តម្លៃខ្លួនខ្ពស់ជាងគេបំផុតទាំង១០០នាក់របស់ពិភពលោក។ នាការបោះឆ្នោតខែឧសភាខាងមុន ប្រជាជនហ្វីលីពីនជាង៥៤លាននាក់ នឹងទៅបោះឆ្នោតដើម្បីជ្រើសរើសប្រធានាធិបតី និងអនុប្រធានាធិបតីថ្មី រួមទាំងសមាជិកសភា និងមន្ត្រីរដ្ឋាភិបាលមូលដ្ឋានប្រមាណ១៨០០០រូបផងដែរ ដែលការបោះឆ្នោតនេះធ្វើឡើងជារៀងរាល់៦ឆ្នាំម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2632.txt

ដំណើរទស្សនកិច្ចផ្លូវរដ្ឋរបស់ប្រមុខរដ្ឋចិនលោក ស៊ី ជិនពីង ទៅសហរដ្ឋអាមេរិកជារឿងសំខាន់សម្រាប់លើកស្ទួយចំណងការទូតមហាអំណាចទាំងពីរ។ ក្នុងដំណើរទស្សនកិច្ចនេះ លោក ស៊ី ជិនពីង និងលោក បារ៉ាក់ អូបាម៉ា បានឯកភាពគ្នាលើបញ្ហាសំខាន់មួយចំនួនដូចជាសន្តិសុខអ៊ីនធឺណែតនិងដោះស្រាយបញ្ហាការឡើងកម្តៅពិភពលោកផង។ ប៉ុន្តែអ្នកទាំងពីរនៅទាស់ទែងខ្វែងគំនិតគ្នាជុំវិញបញ្ហាសិទ្ធិមនុស្សនិងជម្លោះដែនសមុទ្រផង។

លោក មុំ ពិទូរ្យ លម្អិតព័ត៌មាននេះ កម្រាលព្រំក្រហមឆ្អៅ ក្រាលសម្រាប់ទទួលប្រមុខរដ្ឋចិននិងស្ត្រីទីមួយរបស់ចិន មកកាន់សេតវិមាននៅរដ្ឋធានីវ៉ាស៊ីនតោនកាលពីម្សិលមិញនេះ រួមជាមួយការធ្វើបដិសណ្ឋារកិច្ចយ៉ាងកក់កៅ្តពីមន្ត្រីជាពិសេសប្រធានាធិបតីអាមេរិកនិងស្ត្រីទីមួយផង។ ហើយម្សិលមិញនេះ ប្រមុខរដ្ឋចិនលោក ស៊ី ជិនពីង បានឈរក្បែរប្រធានាធិបតីអាមេរិកលោក បារ៉ាក់ អូបាម៉ា ក្នុងសន្និសីទសារព័ត៌មានលើកដំបូងក្នុងទឹកមុខញញឹមនិងរីករាយ។ សកម្មភាពវិជ្ជមាននិងស្និទ្ធស្នាលរបស់មេដឹកនាំទាំងពីរនេះ បង្ហាញឲ្យឃើញពីការវិវត្តទៅមុខនៃទំនាក់ទំនងប្រទេសមហាយក្សទាំងពីរទៅថ្ងៃខាងមុខ។ ក្នុងសន្និសីទនេះ លោក អូបាម៉ា បានថ្លែងស្វាគមន៍ដំណើរទស្សនកិច្ចជាប្រវត្តិសាស្ត្ររបស់ប្រមុខរដ្ឋចិនយ៉ាងរីករាយ ហើយអ្វីដែលសំខាន់មេដឹកនាំទាំងពីរព្រមឯកភាពគ្នានិងសហការគ្នាដោះស្រាយបញ្ហាមួយចំនួនក្នុងនោះមានការដោះស្រាយបញ្ហាការកើនកម្តៅផែនដី និងការបញ្ចប់ការលួចទិន្នន័យតាមប្រព័ន្ធអ៊ីនធឺណែតពីគ្នាទៅវិញទៅមកផងដែរ។ លោក ស៊ី មានផែនការកាត់បន្ថយការបញ្ចេញឧស្ម័នពុលទៅកាន់បរិយាកាសក្នុងរយៈពេលខ្លីខាងមុខ ដែលនេះជាឥរិយាបទល្អនិងប្រកបដោយការទទួលខុសត្រូវរបស់ប្រទេសមហាអំណាចជាន់ថ្មីមួយនេះ។ នេះក៏ព្រោះថា ចិនក្រៅពីមានឈ្មោះជាមហាអំណាចសេដ្ឋកិច្ច ក៏ត្រូវគេហៅថាជាប្រទេសបំពុលពិភពលោកខ្លាំងបំផុតដែរ។ ទោះជាសកម្មភាពស្និទ្ធស្នាល និងមានការឯកភាពគ្នាលើបញ្ហាសកលច្រើនក៏ដោយ មេដឹកនាំទាំងពីរនាក់នៅទាស់ទែងខ្វែងគំនិតគ្នានិងឆ្លៀតវាយប្រហារគ្នាដែរកាលពីម្សិលមិញនៅពេលដែលឈានដល់ការជជែកលើបញ្ហាសិទ្ធិមនុស្សនិងបញ្ហាជម្លោះដែនសមុទ្រ។ ម្សិលមិញនេះ លោក បារ៉ាក់ អូបាម៉ា ស្រាប់តែលើកឡើងពីចលនាសង្ឃនៅទីបេ និងសម្តេចសង្ឃដាឡៃឡាម៉ា រួមជាមួយការធ្វើទុក្ខបុកម្នេញជនជាតិភាគតិច និងក្រុមសកម្មជនសិទ្ធិមនុស្សនៅចិនថែមទៀត។ លោក អូបាម៉ាអះអាងនៅចំពោះមុខប្រធានាធិបតីចិនថា៖« ទោះជាយើងទទួលស្គាល់ថា ទីបេជាផ្នែកមួយរបស់ចិនក៏ដោយ ក៏យើងនៅបន្តជំរុញឲ្យអាជ្ញាធរចិនរក្សាឲ្យបាននូវអត្តសញ្ញាណសាសនានិងវប្បធម៌របស់ប្រជាជនទីបេ និងអាចភ្ជាប់ទំនាក់ទំនងជាមួយសម្តេចដាឡៃឡាម៉ាផ្ទាល់ ឬអ្នកតំណាងរបស់លោកក៏បាន» ក្រោយលោក អូបាម៉ា ថ្លែងចប់ លោក ស៊ីជិនពីង ចាប់ផ្តើមតបតវិញនិងប្រតិកម្មខ្លាំងចំពោះការរិះគន់ចិនរឿងរំលោភសិទ្ធិមនុស្សផងដែរ ដោយលើកឡើងថា មនុស្សទាំងអស់ត្រូវទទួលស្គាល់ថារាល់ប្រទេសទាំងអស់មានប្រវត្តិសាស្ត្រខុសៗគ្នានិងស្ថានភាពសង្គមខុសៗគ្នាដែរ។ លោកបានសង្កត់ធ្ងន់ថា នេះជាមូលហេតុដែលគ្រប់គ្នាត្រូវផ្តល់ការគោរពគ្នាទៅវិញទៅមកចំពោះការជ្រើសរើសផ្លូវនៃការអភិវឌ្ឍប្រកបដោយឯករាជ្យរៀងៗខ្លួន។ លោក ស៊ី ជិនពីង ចង់បញ្ជាក់ប្រាប់លោក អូបាម៉ា ថា ប្រទេសនានាសុទ្ធតែមានតម្លៃផ្សេងៗគ្នា ហើយការផ្តល់តម្លៃដល់ការគោរពសិទ្ធិមនុស្សក៏ផ្សេងគ្នាដែរអាស្រ័យតាមបរិបទសង្គម និងប្រវតិ្តសាស្ត្ររៀងៗខ្លួន។ ក្រៅពីបញ្ហាសិទ្ធិមនុស្សលោក បារ៉ាក់ អូបាម៉ា ឆ្លៀតឱកាសលើកឡើងពីបញ្ហាជម្លោះដែនសមុទ្រនិងការសាងសង់កោះសិប្បនិម្មិតរបស់ចិននៅក្នុងតំបន់ជម្លោះ ដែលជារឿងរសើបសម្រាប់ចិនផងដែរ។ លោក អូបាម៉ា ព្យាយាមជំរុញឲ្យចិនគោរពច្បាប់អន្តរជាតិក្នុងការដោះស្រាយជម្លោះដោយលើកឡើងថា៖« ខ្ញុំជំរុញឲ្យមានដំណោះស្រាយមួយរវាងភាគីដែលទាមទារដែនជម្លោះសមុទ្រចិនខាងត្បូង។ យើងមិនមែនជាភាគីដែលទាមទារទេ។ យើងគ្រាន់តែចង់ឲ្យច្បាប់ពាក់ព័ន្ធត្រូវបានគេគោរពប៉ុណ្ណោះ» មិនបង្អង់យូរលោក ស៊ីជិនពីង បានឆ្លើយតបវិញដោយបកស្រាយថា ៖ «កោះនៅក្នុងសមុទ្រចិនខាងត្បូង តាំងពីបុរាណកាលមកជាទឹកដីរបស់ចិន។ យើងមានសិទ្ធិពេញលេញដើម្បីរក្សាការពារដែនអធិបតេយ្យ សិទ្ធិ និងផលប្រយោជន៍ក្នុងដែនទឹកដែលចិនមានដោយស្របច្បាប់» ការវាយប្រហារគ្នាដោយផ្លាស់ប្តូរពាក្យសម្តីរវាងមេដឹកនាំទាំងពីរនេះ បញ្ជាក់ថាទោះជាទំនាក់ទំនងទ្វេភាគីហាក់ប្រសើរឡើងក្នុងវិស័យមួយចំនួនក៏ដោយ មហាអំណាចទាំងពីរនៅមានរឿងរ៉ាវច្រើនទៀតដែលពួកគេមើលឃើញផ្ទុយគ្នានិងត្រូវដោះស្រាយដើម្បីសន្តិភាព ស្ថិរភាព និងវិបុលភាពពិភពលោក៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2633.txt

ប្រទេសចិនកំពុងបង្អួតពីកិច្ចព្រមព្រៀងថ្មីទិញយន្តហោះចំនួន៣រយគ្រឿង ពីក្រុមហ៊ុនផលិតយន្តហោះ Boeing សហរដ្ឋអាមេរិក ដែលត្រូវបានប្រកាសក្នុងអំឡុងពេលនៃដំណើរបំពេញទស្សនកិច្ចរបស់ប្រធានាធិបតីចិន ស៊ី ជីងពីង ទៅកាន់ទីក្រុង Seattle ដែលនៅទីនោះប្រធានាធិបតី ស៊ី នឹងទៅធ្វើទស្សនកិច្ចនៅរោងចក្រតម្លើងយន្តហោះ។

កិច្ចព្រមព្រៀងនោះដែលត្រូវបានរាយការណ៍ជាលើកទីមួយដោយទីភ្នាក់ងារព័ត៌មាន ស៊ីនហួផ្លូវការនៃប្រទេសចិននោះ ក៏បានអំពាវនាវដល់ក្រុមហ៊ុនសហរដ្ឋអាមេរិកឲ្យស្ថាបនារោងចក្រនៅក្នុងប្រទេសចិន ក៏ប៉ុន្តែ សេចក្តីលម្អិតរបស់រោងចក្រនោះឬក៏តម្លៃនៃការបញ្ជាទិញយន្តហោះនោះ មិនត្រូវបានចេញផ្សាយទេ។ ប្រធានាធិបតី ស៊ី មានផែនការទៅបំពេញទស្សនកិច្ចរោងចក្រ Everett របស់ក្រុមហ៊ុន Boeing នៅផ្នែកខាងជើងនៃទីក្រុង Seattle។ មេដឹកនាំចិនរូបនោះក៏នឹងបំពេញទស្សនកិច្ចទៅមជ្ឈមណ្ឌល បច្ចេកវិទ្យារបស់មហាក្រុមហ៊ុន Microsoft និងពិភាក្សាតុមូលដោយសម្ងាត់ជាមួយអគ្គនាយកក្រុមហ៊ុនសំខាន់ៗរបស់សហរដ្ឋអាមេរិក និងចិន រួមមានក្រុមហ៊ុន Apple Amazon និងក្រុមហ៊ុន Alibaba។ នៅក្នុងអ្វីដែលត្រូវបានគេចាត់ទុកថា ជាសុន្ទរកថាពីគោលនយោបាយដ៏សំខាន់កាលពីយប់ថ្ងៃអង្គារ ប្រធានាធិបតី ស៊ី ជីងពីង បានអំពាវនាវឲ្យមានទំនាក់ទំនងកាន់តែប្រសើរឡើងជាមួយរដ្ឋាភិបាលទីក្រុងវ៉ាស៊ីនតោនដើម្បីជួយការពារអ្វីដែលប្រធានាធិបតី ស៊ី បាននិយាយថា នឹងក្លាយជាជម្លោះប្រកបដោយមហន្តរាយរវាងប្រទេសទាំង២ នៅពេលដែលលោកចាប់ផ្តើមដំណើរបំពេញទស្សនកិច្ចរយៈពេលមួយសប្តាហ៍នៅសហរដ្ឋអាមេរិក។ លោក ស៊ី បាននិយាយថា «បើចិននិងសហរដ្ឋអាមេរិកធ្វើកិច្ចសហប្រតិបត្តិការល្អ ប្រទេសទាំង២អាចធ្វើឲ្យសាកលលោកមានស្ថិរភាពកាន់តែខ្លាំងឡើង។ បើប្រទេសទាំង២ មានជម្លោះ ឬប្រឈមមុខដាក់គ្នា វានឹងនាំឲ្យមានមហន្តរាយសម្រាប់ប្រទេសទាំង២ និងពិភពលោកទាំងមូល‍»៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2634.txt

មេដឹកនាំស៊ីរីបាសារ អាលអាសាដ សម្ដែងការសាទរចំពោះប្រតិបត្តិការយោធារបស់រុស្សីក្នុងការកម្ចាត់ក្រុមរដ្ឋឥស្លាម ខណៈលើកឡើងពីការបរាជ័យរបស់ក្រុមសម្ព័ន្ធមិត្តដឹកនាំដោយសហរដ្ឋអាមេរិក។ មេដឹកនាំស៊ីរីរូបនេះ ក៏ព្រមានពីមហន្តរាយក្នុងតំបន់ ប្រសិនបើអន្តរាគមន៍របស់រុស្សីបរាជ័យ។

លោក មុំ ពិទូរ្យ លម្អិតព័ត៌មាននេះ ក្នុងកិច្ចសម្ភាសន៍ជាមួយទូរទស្សន៍មួយរបស់អ៊ីរ៉ង់ ប្រធានាធិបតីស៊ីរីលោកបាសារ អាលអាសាដ (Bashar al-Assad) បានបញ្ជាក់ពីសារៈសំខាន់នៃអន្តរាគមន៍យោធារបស់រុស្សីក្នុងប្រទេសស៊ីរី។ លោក បានអះអាងថា សម្ពន្ធ័របស់ស៊ីរីដែលមានរុស្ស៊ី អីរ៉ាក់ និង អីរ៉ង់ ត្រូវតែ ទទួលជ័យជម្នះលើប្រតិបត្តិការកម្ចេចក្រុមរដ្ឋឥស្លាម បើមិនដូច្នេះទេ តំបន់មជ្ឈិមបូព៌ា ទាំងមូលនឹងត្រូវបានបំផ្លាញ។ ការលើកឡើងរបស់មេដឹកនាំស៊ីរី បានធ្វើឡើងស្របពេលរុស្សីកំពុងបង្កើនប្រតិបត្តិការប្រឆាំងក្រុមរដ្ឋឥស្លាមដែលបានឈានចូលដល់ថ្ងៃទី៥ហើយ។ យន្តហោះចំបាំងរុស្សីបានវាយប្រហារតាមដែនអាកាសជាច្រើនលើក ទៅលើទីតាំងនានារបស់ក្រុមឥស្លាមជ្រុលនិយម។ ក៏ប៉ុន្តែ ប្រតិបត្តិការនេះ ត្រូវបាន ក្រុមប្រទេសលោកខាងលិច ចោទរុស្សីថាធ្វើការវាយប្រហារតែលើក្រុមបះបោរប្រឆាំងលោកអាសាដតែប៉ុណ្ណោះ មិនមែនក្រុមរដ្ឋឥស្លាមនោះទេ។ ឆ្លៀតពេលផ្ដល់បទសម្ភាសន៍ដល់ទូរទស្សន៍អីរ៉ង់ លោកអាសាដ ក៏បានឆ្លើយតបនឹងក្រុមប្រទេសលោកខាងលិច ដែលចង់ឱ្យលោកចុះចេញពីតំណែងផងដែរ។ លោក សង្កត់ធ្ងន់ថានយោបាយស៊ីរី គឺអាស្រ័យលើប្រជាជនស៊ីរីជាអ្នកកំណត់ជោគវាសនារបស់ខ្លួន ថាតើនរណាជាអ្នកដឹកនាំស៊ីរី មិនមែនក្រុមមេដឹកនាំប្រទេសលោកខាងលិចនោះទេ។ លោកបន្ថែមទៀតថាប្រសិនបើការចាកចេញរបស់លោកជាដំណោះស្រាយនៃការបញ្ចប់នៃវិបត្តិ លោកមិនមានការស្ទាក់ស្ទើរក្នុងការចាកចេញពីតំណែងឡើយ។ បន្ទាប់ពីបានឆ្លើយតប នឹងការលើកឡើងរបស់ក្រុមលោកខាងលិច លោកអាសាដ ក៏បានរិះគន់ប្រតិបត្តិការយោធាដែលដឹកនាំដោយអាមេរិកដែលមិនបានសម្រេចអ្វីជាដុំកំភួនអ្វីសោះ ក្រៅពីការបន្តឱ្យមានការប្រយុទ្ធគ្នារវាងក្រុមផ្សេងៗនៅក្នុងតំបន់នោះ។ សូមបញ្ជាក់ដែរថា ជម្លោះក្នុងប្រទេសស៊ីរី កាន់តែផុងជ្រៅរកដំណោះស្រាយមិនឃើញ ខណៈជនភៀសខ្លួនរាប់លាននាក់ បានចាកចេញពីប្រទេសទៅរស់នៅប្រទេសជិតខាង និងរាប់ម៉ឺននាក់ទៀត បានផ្សងព្រងទៅកាន់តំបន់អឺរ៉ុបដើម្បីសុំសិទ្ធិជ្រកកោននៅទីនោះ។ ដោយឡែក សម្រាប់ការវាតទីរបស់ក្រុមរដ្ឋឥស្លាមវិញ កាន់តែបង្កើនកម្តៅខ្លាំងឡើងៗ ដែលជំរុញបញ្ហានេះ ឲ្យកាន់តែស្មុគស្មាញ ដ្បិតមានការប្រឈមមុខគ្នារវាងសម្ពន្ធ័មហាអំណាចក្នុងកិច្ចអន្តរាគមន៍លើបញ្ហានេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2635.txt

ខុសប្លែកពីបណ្តាមេដឹកនាំពិភពលោក ឯទៀតដូចជារុស្ស៊ីនិងអាមេរិកដែលប្រើប្រាស់វេទិកាមហាសន្និបាតវាយប្រហារគ្នាជុំវិញបញ្ហាសន្តិសុខដែលកំពុងកើតឡើង មេដឹកនាំចិនបានរក្សាជំហរអព្យាក្រឹត្យរបស់ខ្លួន និងបង្ហាញពិភពលោកពីចេតនាល្អនិងទំនួលខុសត្រូវក្នុងការផ្លាស់ប្តូរពិភពលោក។ ចិនមិននិយាយច្រើន តែប្រឹងប្រើប្រាស់ឥទ្ធិពលហិរញ្ញវត្ថុដើម្បីទាញការគាំទ្រពីបណ្តាប្រជាជាតិពិភពលោកក្នុងកិច្ចប្រជុំកន្លងមក។

លោក មុំ ពិទូរ្យ លម្អិតព័ត៌មាននេះ ប្រធានាធិបតីចិនលោក ស៊ី ជិនពីង ក្លាយជាមេដឹកនាំដែលមានប្រជាប្រិយភាពនិងលេចមុខលេចមាត់ខ្លាំងក្នុងកិច្ចប្រជុំលើកទី៧០នៃមហាសន្និបាតអង្គការសហប្រជាជាតិ។ ប្រមុខរដ្ឋចិននេះ មិនបានឆ្លៀតយកពេលរិះគន់អ្នលណាម្នាក់ក្នុងសុន្ទរកថានៅមហាសន្និបាត ដូចសមភាគីរុស្ស៊ីលោក វ្ល៉ាឌីមៀ ពូទីន និងលោកបារ៉ាក់ អូបាម៉ាឡើយ។ មេដឹកនាំចិន ចង់បង្ហាញថា ធម្មជាតិរបស់ចិន គឺគោរពប្រជាជាតិឯទៀត ហើយចិននិយាយតិចធ្វើច្រើន និងមានទំនួលខុសត្រូវខ្ពស់។ គេនាំគ្នាកោតស្ងប់ស្ងែងចិនច្រើន នៅពេលដែលលោក ស៊ី ជិនពីង ប្រកាសបង្កើតកញ្ចប់លុយច្រើនសន្ធឹកសន្ធាប់ផងសម្រាប់ប្រទេសកំពុងអភិវឌ្ឍជាមិត្ត។ លោក ស៊ី ជិនពីង លុបបំណុលប្រទេសក្រីក្រ និងបណ្តាប្រទេសកោះតូចៗ បើចាំបាច់នៅពេលខាងមុខផង។ សកម្មភាពដ៏ប្រពៃរបស់ចិននេះបានធ្វើឲ្យបណ្តាប្រទេសតូចៗមើលឃើញចិនជាតួអង្គសំខាន់ក្នុងបរិបទនយោបាយអន្តរជាតិនិងជាដៃគូមួយដ៏ល្អ ចិត្តបាន ដែលអាចពឹងពាក់ស្រួលទៅថ្ងៃមុខ។ ចិននិយាយតិច ដាក់លក្ខខណ្ឌតិច មិនចេះរិះគន់ តែឲ្យលុយច្រើន រឿងអីដែលបណ្តាប្រទេសតូចធំនានាត្រូវព្រងើយកន្តើយដាក់ចិននោះ។ ក្រៅពីប្រកាសកាត់កងបំណុល លោក ស៊ី ជិនពីង ក៏បានប្រកាសថាបានរៀបចំកញ្ចប់លុយ២ពាន់លានដុល្លារទុកជួយប្រទេសតតីយលោកសម្រាប់បន្តការអភិវឌ្ឍដោយនិរន្តរភាព។ របបដឹកនាំក្រុងប៉េកាំងយល់ច្បាស់ថា ការអនុម័តយកផែនការអភិវឌ្ឍន៍ថ្មីជាការផ្លាស់ប្តូរបរិបទនៃការអភិវឌ្ឍ ហើយអ្វីដែលគ្រប់គ្នាគិតដល់គឺហិរញ្ញវត្ថុដែលត្រូវប្រើប្រាស់។ បន្ថែមលើនេះ លោក ក៏បានបញ្ជាក់ផងដែរថា រដ្ឋាភិបាលរបស់លោក ត្រៀមខ្លួនដើម្បីឧបត្ថម្ភដល់គម្រោងអភិវឌ្ឍន៍នៅបរទេសចំនួន ៦០០គម្រោង ក្នុងពេល៥ឆ្នាំទៅមុខ ហើយចិនក៏ប្តេជ្ញាផ្តល់អាហារូបករណ៍បន្ថែមដល់សិស្សបរទេស ដើម្បីលើកស្ទួយការអភិវឌ្ឍន៍ធនធានមនុស្សសកល។ លោក ស៊ី ជិនពីង បានលើកឡើងពីគម្រោងរបស់ក្រុងប៉េកាំងក្នុងការជួយជ្រោមជ្រែងបណ្តាប្រទេសក្រីក្រ ដូចជានៅអាហ្វ្រិកជាដើម ហើយចិនមានមហិច្ឆតាផ្លាស់ប្តូរទឹកដីអាហ្វ្រិកដែលមានភាពខ្សត់ខ្សោយទៅជាទឹកដីនៃក្តីសង្ឃឹមថែមទៀតផង។ សូម្បីប្រធានាធិបតីអាមេរិក បារ៉ាក់ អូបាម៉ា ក៏បានព្រមានដែរថា តើគេអាចសម្រេចគោលដៅដែលកំណត់នេះដោយរបៀបណាបើ រដ្ឋាភិបាលមួយហាក់មិនទាន់ត្រៀមលក្ខណៈគ្រប់គ្រាន់សោះ។ អំពើពុករលួយ បញ្ហាក្រីក្រ ជាដើមនោះជាឧបសគ្គធំបំផុតសម្រាប់ការអនុវត្តគោលដៅថ្មីសម្រាប់ពេល១៥ឆ្នាំទៅមុខ។ ប្រទេសអ្នកក្រនាំគ្នាទទូចសុំលុយជំនួយឲ្យច្រើនជាងមុនពីប្រទេសអ្នកមាន ខណៈប្រទេសអ្នកមានអះអាងថាគោលនយោបាយត្រឹមត្រូវ ការប្តេជ្ញាចិត្ត និង ការប្រឹងប្រែងរបស់ប្រទេសអ្នកក្រក្នុងការលើកស្ទួយប្រជាធិបតេយ្យ នីតិរដ្ឋ សិទ្ធិមនុស្សសំខាន់ជាងហិរញ្ញវត្ថុទៅទៀត។ គេឃើញគម្រោងសេដ្ឋកិច្ច និងជំរុញការផ្សាភ្ជាប់សេដ្ឋកិច្ចជាច្រើនត្រូវបានក្រុងប៉េកាំងដាក់ចេញកន្លងមកដើម្បីពង្រឹងឥទ្ធិពលខ្លួននិងជួយបណ្តារដ្ឋកំពុងអភិវឌ្ឍ។ ខ្សែក្រវ៉ាត់មួយវិថីមួយជាគោលដៅដំបូងដែលចិនដាក់ចេញកាលពីឆ្នាំ ២០១៣ ហើយគម្រោងនេះបានទទួលការគាំទ្រច្រើនពីបណ្តារដ្ឋនានាទាំងអាស៊ី និងអឺរ៉ុបថែមទៀត។ ទាំងរដ្ឋតូចដូចកម្ពុជា រដ្ឋមិនជាប់សមុទ្រដូចឡាវ ប្រទេសកោះតូចៗ សុទ្ធតែអាចទាញយកប្រយោជន៍ច្រើនសន្ធឹកពីគម្រោងរបស់ចិននេះដែរ។ ចំណែកគម្រោងថ្មីទៀតគឺការបង្កើតធនាគារវិនិយោគហេដ្ឋារចនាសម្ព័ន្ធអាស៊ី ដើម្បីផ្តល់កម្ចីដល់រដ្ឋនានាជាមិត្តផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2636.txt

មុនផ្តល់សុន្ទរកថាក្នុងមហាសន្និបាតអង្គការសហប្រជាជាតិ ប្រធានាធិបតីលោក វ្ល៉ាឌីមៀ ពូទីន បានផ្តល់បទសម្ភាសន៍ដល់សាព័ត៌មានអាមេរិកមួយ។ លោកបានលាតត្រដាងពីបញ្ហាផ្ទាល់ខ្លួនច្រើនពាក់ព័ន្ធបញ្ហាអតីតកាលរបស់លោកជាម្នាក់ងារចារកម្ម និងបញ្ហាពីការយល់ឃើញរបស់លោកពាក់ព័ន្ធ វិបត្តិពិភពលោកនិងបញ្ហាប្រជាធិបតេយ្យពិភពលោកបច្ចុប្បន្ន។

សូមស្ដាប់ពត៌មានលម្អិត៖ ប្រធានាធិបតីរុស្ស៊ីលោក វ្ល៉ាឌីមៀ ពូទីន ត្រៀមខ្លួនរួចរាល់ហើយដើម្បីថ្លែងសុន្ទរកថាក្នុងមហាសន្និបាតអង្គការសហប្រជាជាតិនៅថ្ងៃនេះ និងជួបជជែកពិភាក្សាទ្វេភាគីទល់មុខគ្នាជាលើកដំបូងជាមួយសមភាគីអាមេរិកលោក បារ៉ាក់ អូបាម៉ាដោយផ្ទាល់។ តែមុនថ្លែងសុន្ទរកថា ប្រមុខរដ្ឋរុស្ស៊ីខាងលើបានសម្រេចផ្តល់បទសម្ភាសន៍ជាមួយស្ថាប័នព័ត៌មានអាមេរិក ដែលជាទីកន្លែងដែលលោកបានលាតត្រដាងបញ្ហាជាច្រើនរួមទាំងរឿងរ៉ាវផ្ទាល់ខ្លួនខ្លះនៅពេលលោកបំពេញការងារជាភ្នាក់ចារកម្មនិងការយល់ឃើញរបស់លោកទាក់ទិនបញ្ហាក្តៅរបស់ពិភពលោកដូចជាអ៊ុយក្រែននិងការលូតលាស់នៃលទ្ធិប្រជាធិបតេយ្យផង។ ក្នុងបទសម្ភាសន៍ អ្នកសារព័ត៌មានអាមេរិកលោក Charlie Rose បានសាកសួរលោក ពូទីន ពាក់ព័ន្ធការលូតលាស់នៃប្រជាធិបតេយ្យពិភពលោកនាពេលបច្ចុប្បន្ន។ លោក បញ្ចេញគំនិតថា គ្មានប្រជាធិបតេយ្យណាអាចទៅមុខរួចឡើយ បើគ្មានការត្រួតពិនិត្យការអនុវត្តច្បាប់ ហើយគ្រប់គ្នាត្រូវគោរពច្បាប់។ លោកពន្យល់បន្ថែមថា វានឹងមានប្រជាធិតេយ្យ កាលណាមានការធ្វើឲ្យប្រសើរឡើងនូវប្រព័ន្ធនយោបាយ ហើយប្រជាជនអាចមានឥទ្ធិពលលើរដ្ឋ លើការអភិវឌ្ឍសង្គម និងអាជ្ញាធរ។ លោកអធិប្បាយថា កាលណាបើអាជ្ញាធរស្ថិតក្រោមឥទ្ធិពលរបស់ប្រជាជន ពួកគេនឹងដឹងច្បាស់ពីទំនួលខុសត្រូវរបស់ខ្លួនចំពោះមុខប្រជាជនដែលជាអ្នកផ្តល់ការជឿទុកចិត្តនិងអំណាចដោយការបោះឆ្នោតឲ្យ។ ទាក់ទិនបញ្ហាអ៊ុយក្រែន លោក វ្ល៉ាឌីមៀ ពូទីន បានលើកឡើងពីទំនាក់ទំនងជិតស្និទ្ធរវាងរុស្ស៊ីនិងអ៊ុយក្រែន ទាំងប្រវត្តិសាស្ត្រ សង្គម វប្បធម៌ នយោបាយ ជាដើមដែលមានតាំងពីយូរមកហើយ ដែលនេះជាមូលហេតុដែលជំរុញឲ្យ រុស្ស៊ីត្រូវខ្វល់ខ្វាយពីបញ្ហាអ៊ុយក្រែនដែរ។ បុរសខ្លាំងរុស្ស៊ីរូបនេះបានបង្ហាញអារម្មណ៍សោកស្តាយ ដែលមានការប្រើប្រាស់បដិវត្តន៍ពណ៌ និងសកម្មភាពផ្ទុយរដ្ឋធម្មនុញ្ញដើម្បីដោះស្រាយវិបត្តនៅអ៊ុយក្រែនកន្លងមក។ ប៉ុន្តែលោកមិនបានលើកឡើងពីការក្រសោបយកទឹកដី Crimea ពីអ៊ុយក្រែនឡើយ។ យ៉ាងណាមិញ អ្នកសារព័ត៌មានអាមេរិក Charlie Rose ក៏ឆ្លៀតសួរលោក ពូទីន ពីការយល់ឃើញរបស់លោកជុំវិញ ការលូកដៃរបស់ក្រុងវ៉ាស៊ីនតោនក្នុងការទម្លាក់មេដឹកនាំអ៊ុយក្រែន Viktor Yanukovych កន្លងមកដែរ។ ប្រមុខរដ្ឋាភិបាលក្រេឡាំង បានសង្កត់ធ្ងន់ថា សហរដ្ឋអាមេរិកមិនបានលាក់បាំងសកម្មភាពខ្លួនក្នុងការទម្លាក់មេដឹកនាំអ៊ុយក្រែនពីតំណែងឡើយ។ លោកថា លោកបានដឹងគ្រប់យ៉ាង ទាំងលុយដែលអាមេរិកចំណាយ គម្រោងដែលអាមេរិករៀបចំ ជំនួយដែលអាមេរិកឧបត្ថម្ភនិងអ្នកណាខ្លះដែលពាក់ព័ន្ធករណីទម្លាក់លោក Yanukovych ពីតំណែងនោះ។ ចំណែករឿងរ៉ាវផ្សេងទៀត ដែលលោក ពូទីន បានទម្លាយឲ្យគេដឹងនោះគឺទាក់ទងបញ្ហាអត្តចរិត និងភាពជាអ្នកដឹកនាំរបស់លោក។ លោក បញ្ជាក់ថា វាជាការពិតបទពិសោធន៍ និងជំហាននៃជីវិតសុទ្ធតែមានឥទ្ធិពលលើមនុស្សម្នាក់និងកំណត់ថាយើងជាអ្នកណា។ ជាការពិតថាអ្នកណាក៏ដឹងថាលោក ពូទីន ជាមនុស្សម៉ឺងម៉ាត់ ជាអ្នកស្រលាញ់កីឡា ចូលចិត្តផ្សងព្រេង ហើយលោកក៏ជាអតីតភ្នាក់ងារចារកម្មរបស់សហភាពសូវៀតថែមទៀត។ បទពិសោធន៍ជាភ្នាក់ងារចារកម្មនេះហើយ បានធ្វើឲ្យលោកក្លាយជាមនុស្សម្នាក់ដូចពេលបច្ចុប្បន្ននេះ។ កន្លងមកមានការវាយតម្លៃលើអត្តចរិតនិងរបៀបរបបដឹកនាំរបស់លោក ពូទីន ផ្សេងៗគ្នា ហើយមានខ្លះបានដាក់រហ័ស្សនាមឲ្យលោកថែមទៀត។ គេថាឈ្មោះដែលស័ក្តិសមបំផុតសម្រាប់លោក ពូទីន គឺស្តេចត្សានៃរុស្ស៊ីជំនាន់ថ្មី តែលោក ពូទីន បានឆ្លើយតបវិញថា ងារនេះមិនសមជាមួយលោកឡើយ។ លោកបានវាយបកវិញថា ទោះជាអ្នកណាដាក់ឈ្មោះឬហៅលោកថាយ៉ាងដូចមេ្តចក៏ដោយ អ្វីដែលសំខាន់សម្រាប់លោក គឺលោក ធ្វើដើម្បីប្រទេសជាតិក្នុងនាមជាប្រមុខរដ្ឋម្នាក់ប៉ុណ្ណោះ៕ សូមស្ដាប់ពត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2637.txt

វត្តមានរបស់លោកឧត្តមសេនីយ៍ប្រាយុទ្ធចាន់អូចាទៅកាន់អង្គការសហប្រជាជាតិក្នុងកិច្ចប្រជុំកំពូលលើកទី៧០ទទួលបានទាំងការស្វាគមន៍ផងនិងការរិះគន់ផង។យ៉ាងណាក៏ដោយក្រោយពីបានឃើញពីចំណាត់ការនិងតួនាទីរបស់លោកប្រាយុទ្ធនៅក្នុងកិច្ចប្រជុំអង្គការសហប្រជាជាតិប្រជាជនថៃភាគច្រើនបានសម្តែងការរីករាយនិងចាប់ផ្តើមមានយោគយល់រដ្ឋាភិបាលរបបសឹក។

ប្រជាជនថៃភាគច្រើន បានសម្តែងការស្វាគមន៍ និង ការយោគយល់ទៅលើលោកនាយករដ្ឋមន្ត្រីរដ្ឋប្រហារ ប្រាយុទ្ធ ចាន់អូចា ក្រោយពួកគេ បានឃើញពីចំណាត់ការជាពិសេសសន្ទរកថារបស់លោកប្រាយុទ្ធនៅអង្គការសហប្រជាជាតិ។ នេះបើយោងការស្ទាបស្ទង់មួយដែលមានឈ្មោះថា Suan Dusit Poll ដែលបានធ្វើឡើងចាប់ពីថ្ងៃ២៨ ខែកញ្ញា រហូតដល់ថ្ងៃទី០១ ខែ តុលាកន្លងទៅនេះ។ តាមការស្ទាប់ស្ទង់ដែលយកចេញពីប្រជាជនជាងមួយពាន់នាក់ទូទាំងប្រទេសមានតែសម្លេងមិនគាំទ្រលោកប្រាយុទ្ធប្រមាណប្រាំមួយភាគរយតែប៉ុណ្ណោះ។ថ្វីដ្បិតតួលេខនេះមិនតំណាងឲ្យប្រជាជនថៃទាំងអស់មែនតែវាជាសញ្ញាវិជ្ជមានមួយក្នុងការដឹកនាំថៃដោយលោកឧត្តមសេនីយ៍ប្រាយុទ្ធ។ សូមរម្លឹកផងដែរថា ថ្មីៗនេះលោកនាយករដ្ឋមន្ត្រីថៃប្រាយុទ្ធចាន់អូចាបានអញ្ជើញចូលរួមកិច្ចប្រជុំកំពូលអង្គការសហប្រជាជាតិប្រវចាំលើក៧០ជាលើកដំបូងក្នុងនាមជាប្រមុខរដ្ឋាភិបាលថៃ។ក្នុងឱកាសនេះលោកប្រាយុទ្ធបានបកស្រាយពីបញ្ហានយោបាយចុងក្រោយរបស់ថៃទៅកាន់សហគមន៍អន្តរជាតិដែលតែងតែរិះគន់របបសឹកកាលពីកន្លងមក។បន្ថែមពីនេះលោកក៏បានអះអាងទៅកាន់មេដឹកនាំពិភពលោកពីដំណើរការនៃការវិលត្រលប់ទៅរកលទ្ធិប្រជាធិបតេយ្យថៃនាពេលខាងមុខ។ អ្វីដែលជាចំណុចដែលប្រជាជនថៃចាប់អារម្មណ៍ខ្លាំងនោះក្នុងនាមជាប្រមុខរដ្ឋាភិបាលថៃលោកប្រាយុទ្ធក៏បានចាប់ផ្តើមបញ្ចុះបញ្ចូលមេដឹកនាំពិភពលោកមួយចំនួនដើម្បីគាំទ្រថៃក្នុងការប្រជែងតំណែងសមាជិកមិនអចិន្ត្រៃយ៍ក្រុមប្រឹក្សាសន្តិសុខនៃអង្គការសហប្រជាជាតិ។ប្រសិនបើថៃពិតជាអាចជាប់តំណែងនេះមែននោះលោកប្រាយុទ្ធពិតជាបានលើកមុខមាត់ប្រទេសក្នុងឆាកអន្តរជាតិ។ សូមបញ្ជាក់ផងដែរថាមកទល់ពេលនេះគឺរយៈពេលជាងមួយឆ្នាំហើយដែលរបបសឹកដែលដឹកនាំដោយលោកឧត្តមសេនីយ៍ប្រាយុទ្ធចាន់អូចា។នេះក៏មានន័យថារយៈពេលជាងមួយឆ្នាំហើយដែលលទ្ធិប្រជាធិបតេយ្យត្រូវធ្លាក់ដល់កម្រិតសូន្យ។មានមតិជាច្រើនបានលើកឡើងថាលោកប្រាយុទ្ធព្យាយាមក្រាញអំណាច ដ្បិតការបោះឆ្នោតជ្រើសរើសមេដឹកនាំថ្មីត្រូវបានពន្យាពេលជាបន្តបន្ទាប់។យ៉ាងណាក៏ដោយលោកប្រាយុទ្ធបានបញ្ជាក់ជាច្រើនដងហើយថាលោកនឹងចុះចេញពីតំណែងប្រសិនបើមានអ្នកនយោបាយថៃចេះទទួលខុសត្រូវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2638.txt

សម្ពន្ធ័យោធាណាតូ បានប្រតិកម្មខ្លាំងចំពោះប្រតិបត្តិការយោធារុស្ស៊ីនៅក្នុងដែនអធិបតេយ្យស៊ីរី និង តួកគី ដ្បិត ពួកគេ ចាត់ទុកថារុស្ស៊ីវាយកម្ទេចតែក្រុមបក្សប្រឆាំងរដ្ឋាភិបាលស៊ីរី និងចូលដែនអាកាសតួកគីដោយគ្មានការអនុញ្ញាត។ បន្ថែមពីនេះ សម្ពន្ធ័យោធាណាតូ បានព្រមានរុស្ស៊ីឲ្យបញ្ឈប់សកម្មភាពខ្លួន ជាបន្ទាន់។

លោក មុំ ពិទូរ្យ លម្អិតព័ត៌មាននេះ កាលពីថ្ងៃម្សិលមិញនេះ ក្រុមសម្ពន្ធ័យោធាណាតូ បានចេញសេចក្តីថ្លែងការណ៍ថ្កោលទោសប្រតិបត្តិការកងទ័ពរុស្ស៊ីនៅដែនអាកាសរបស់តួកគី និង ថែមទាំងព្រមានរុស្ស៊ីឲ្យបញ្ឈប់នូវការវាយ ប្រហារទៅលើបក្សប្រឆាំងរដ្ឋាភិបាលស៊ីរី និង ជនស៊ីវិល។ ចូលដល់ថ្ងៃទី៦ហើយដែលរុស្ស៊ីបានបើកប្រតិបត្តិការវាយកម្ចាត់ក្រុមរដ្ឋឥស្លាមនៅស៊ីរីនិង ក្បែរតួកគី។ ប្រតិបត្តិការនេះ មិនទទួលបានការសាទរពីក្រុមលោកខាងលិចជាពិសេសក្រុមសម្ព័ន្ធយោធាណាតូដែលមានការផ្គត់ផ្គង់ពីអាមេរិកនោះទេ។ ជុំវិញប្រតិបត្តិការរុស្ស៊ីនេះ បានជំរុញឲ្យណាតូ ត្រូវកោះប្រជុំសមាជិករបស់ខ្លួនទាំង២៨ជាបន្ទាន់ដើម្បីពិភាក្សាលើយន្តការដើម្បីឆ្លើយតបទៅនឹងប្រតិបត្តិការយោធារុស្ស៊ី។ ហើយក្រោយកិច្ចប្រជុំបានបញ្ចប់ ណាតូ បានប្រកាសប្រឆាំងដាច់ខាតចំពោះប្រតិបត្តិការនេះ ហើយបានចោទរុស្ស៊ីថាបានបំពានទៅក្នុងដែនអាកាសរបស់ណាតូថែមទៀតផង។ សម្រាប់រដ្ឋមន្ត្រីការបរទេសអាមេរិក លោក ចន ឃឺរី (John Kerry) ក៏បានសម្តែងការព្រួយបារម្ភចំពោះ ប្រតិបត្តិការរបស់យោធារុស្ស៊ីដែរ។ លោក ក៏បានព្រមាន ប្រសិនទ័ពរុស្ស៊ីនៅតែរំលោភចូលដែនអធិបតេយ្យរបស់ណាតូ នោះវាអាចមានការឆ្លើយតបតាមរយៈ ការបាញ់ទម្លាក់យន្តហោះចម្បាំងរុស្ស៊ីតែម្តង។ ជុំវិញបញ្ហានេះដែរ រុស្សីបានសុំទោសរដ្ឋាភិបាលតួកកី ចំពោះករណីរំលោភចូលដែនអាកាសតួកគី ដោយបានអះអាងថា កត្តាអាកាសធាតុជាមូលហេតុចម្បងដែលបណ្ដាលឱ្យយន្តហោះរបស់ខ្លួនហោះចូលដែនអាកាសតួកគី។ លោក បន្ថែមទៀតថា រុស្សីតែងតែគោរពអធិបតេយ្យតួកគី និង សន្យាមិនឲ្យបញ្ហានេះកើតឡើងម្ដងទៀតនោះទេ។ យ៉ាងណាក៏ដោយ ទាំងប្រតិបត្តិការសម្ពន្ធ័យោធាណាតូ និង រុស្ស៊ី សុទ្ធសឹងតែទទួលបានការព្រមានពីសហគមន៍អន្តរជាតិ។ នេះ ក៏ព្រោះតែប្រតិបត្តិការរបស់ក្រុមយោធាទាំងនោះ ហាក់ដូចជាមិនមានឥទ្ធិពលទៅលើក្រុមឧទ្ទាមនិងរដ្ឋឥស្លាមទាល់តែសោះ ពោលគឺភាគច្រើនមានតែជនស៊ីវិលដែលទទួលរងគ្រោះ ៕ លោក មុំ ពិទូរ្យ លម្អិតព័ត៌មាននេះ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2639.txt

វ៉ាស៊ីនតោន៖ លោក John Allen ឧត្តមសេនីយ៍កងទ័ពជើងទឹកចូលនិវត្តន៍ និងជាបេសកជនពិសេសរបស់សហរដ្ឋអាមេរិកប្រចាំសម្ព័ន្ធពិភពលោកប្រឆាំងនឹងរដ្ឋឥស្លាមនិយាយថា ការប្រយុទ្ធប្រឆាំងនឹងរដ្ឋឥស្លាមមានការវិវត្តទៅមុខគួរឲ្យកត់សម្គាល់កាលពីឆ្នាំមុន។ ទោះជាយ៉ាងណាក៏ដោយ លោក Allen និយាយថា មានតែដំណោះស្រាយផ្នែកនយោបាយប៉ុណ្ណោះដែលនៅទីបញ្ចប់ អាចបញ្ចប់ជម្លោះនៅស៊ីរីដែលមានរយៈពេលជិត៥ឆ្នាំមកហើយ វិបត្តិជនភៀសខ្លួន និងវិបត្តិមនុស្សធម៌នេះបាន ហើយវាមិនមែនដោយសារដំណោះស្រាយផ្នែកយោធានោះទេ។

នៅក្នុងបទសម្ភាសន៍ក្នុងកម្មវិធីទូរទស្សន៍អាមេរិកមួយដែលមានឈ្មោះថា «ABC's This Week» លោក Allen និយាយថា នៅពេលដែលលោកបានកាន់តំណែងកាលពីឆ្នាំមុន លោកមិនប្រាកដទេថា អ៊ីរ៉ាក់អាចទប់ទល់នឹងភាពជោគជ័យដំបូងរបស់ក្រុមរដ្ឋឥស្លាម ឬហៅម្យ៉ាងទៀតថា ISIS ឬ Daesh ឬយ៉ាងណាទេ។ លោកនិយាយថា៖ «នៅក្នុងរយៈពេលអន្តរាគមន៍អស់ប៉ុន្មានខែនោះ យើងបានឃើញមានការវិវត្តទៅមុខនៅក្នុងផ្នែកជាច្រើន។ យើងឃើញមានការលេចឡើងនៃលោកនាយករដ្ឋមន្ត្រី Haider al-Abadi ដែលជាមេដឹកនាំ និងដៃគូដែលមានសមត្ថភាពនៅក្នុងក្រុងបាកដាដ (Baghdad)។ ជាមួយកម្មវិធីថ្នាក់ជាតិរបស់លោក ការផ្សព្វផ្សាយដល់ក្រុមជនជាតិភាគតិចឥស្លាមប្រកាន់និកាយ Sunnis ផែនការរបស់លោកសម្រាប់ខេត្ត al-Anbar ទំនាក់ទំនងជិតស្និទ្ធជាមួយនឹងលោក Grand Ayatollah Ali al-Sistani ដែលជាមេដឹកនាំសាសនា ទាំងអស់នេះយើងយល់ថា លោក Haider al-Abadi ជាក្តីសង្ឃឹមនៃអនាគតនយោបាយប្រទេសអ៊ីរ៉ាក់ ដែលយើងមិនដែលឃើញមានទេនៅក្រោមការដឹកនាំរបស់មេដឹកនាំដទៃ ហើយយើងក៏មិនដែលឃើញក្តីសង្ឃឹមដូច្នេះពីមុនមកដែរ។ បើសិនជាគ្មានវេទិកានយោបាយ ហើយគ្មានដំណោះស្រាយនយោបាយចំពោះជម្លោះនេះទេ កុំថាឡើយយើងប្រើកម្លាំងយោធាប៉ុណ្ណានោះទេ យើងនៅតែមិនអាចដោះស្រាយវិបត្តិទាំងអស់នោះបានឡើយ»។ លោក Allen និយាយថា កាលពីឆ្នាំមុន សម្ព័ន្ធប្រឆាំងក្រុមរដ្ឋឥស្លាមបានប្រឹងប្រែងយ៉ាងខ្លាំងដើម្បីទប់ស្កាត់ការហូរចូលនៃយុទ្ធជនបរទេសទៅក្នុងក្រុមរដ្ឋឥស្លាម ធ្វើឲ្យរាំងស្ទះហិរញ្ញវត្ថុរបស់ក្រុមនេះ និងប្រកួតជាមួយអ្វីដែលលោកហៅថា សារនៃភាពស្អប់ខ្ពើមរបស់រដ្ឋឥស្លាម ក៏ដូចជាដោះស្រាយវិបត្តិមនុស្សធម៌ផងដែរ។ លោក Robert Ford អតីតឯកអគ្គរដ្ឋទូតសហរដ្ឋអាមេរិកប្រចាំក្រុងដាម៉ាស (ប្រទេសស៊ីរី) បាននិយាយនៅក្នុងបទសម្ភាសន៍នៃកម្មវិធីទូរទស្សន៍ដាច់ដោយឡែកមួយទៀតដែលមានឈ្មោះ «NBC's Meet the Press» ថា វិបត្តិមនុស្សធម៌មិនកើតចេញពីទឹកដីដែលក្រុមរដ្ឋឥស្លាមត្រួតត្រានៅស៊ីរីនោះទេ ប៉ុន្តែវាកើតឡើងពីការប្រើប្រាស់អាវុធគីមី និងការប្រើប្រាស់គ្រាប់បែកធុងក្នុងរបបប្រធានាធិបតី Bashar al-Assad ដែលអាវុធទាំងនេះបានបំផ្លាញទីក្រុងទាំងមូល។ លោកបាននិយាយថា៖ «រហូតមកដល់ពេលនេះ ពលរដ្ឋស៊ីរីពាក់កណ្តាលត្រូវគេជម្លៀសចេញ។ ពលរដ្ឋស៊ីរីពាក់កណ្តាលមិនបានរស់នៅក្នុងផ្ទះរបស់ពួកគេទៀតនោះទេ»។ លោក Ford និយាយថា ការផ្តោតការយកចិត្តទុកដាក់របស់រដ្ឋបាលលោកអូបាម៉ា គឺសំដៅទៅលើក្រុមរដ្ឋឥស្លាម មិនមែនទៅលើរដ្ឋាភិបាល Assad ដែលជាអ្នកបង្កវិបត្តិពិតប្រាកដនោះទេ។ លោកបន្ថែមថា៖ «ភាពឃោរឃៅនៃរបបលោក Assad បានជំរុញឲ្យមានការជ្រើសរើសទាហានកាន់តែច្រើនឡើងនៅក្នុងក្រុមរដ្ឋឥស្លាម។ យើងទើបតែទទួលបានរបាយការណ៍ពីក្រុមស៊ើបអង្កេតរបស់អាមេរិកថា រដ្ឋឥស្លាមកំពុងដាក់បន្ថែមយុទ្ធជនថ្មីជំនួសយុទ្ធជនរបស់ពួកគេដែលបានស្លាប់នៅក្នុងការទម្លាប់គ្រាប់បែករបស់យើង។ ហេតុអ្វីបានជាវាដូច្នេះ? គឺមកពីពួកគេមានលទ្ធភាពក្នុងការជ្រើសរើសបុរសស៊ីរីក្មេងៗឲ្យធ្វើជាទាហាន ដែលបុរសទាំងនោះមានកំហឹងដោយសារការទម្លាក់គ្រាប់បែករបស់របបលោក Assad ដែលបានកម្ទេចសង្កាត់ជាច្រើនក្នុងក្រុងនានានៃប្រទេសស៊ីរី»។ កាលពីដើមខែកញ្ញា លោក Josh Earnest អ្នកនាំពាក្យសេតវិមានបាននិយាយថា រដ្ឋឥស្លាមបានបាត់បង់ទឹកដី៣០ភាគរយនៃទឹកដីដែលខ្លួនបានត្រួតត្រានៅអ៊ីរ៉ាក់កាលពីឆ្នាំមុន។ លោកនិយាយថា ក្រុមនោះបានបាត់បង់ទឹកដី១៧.០០០គ.ម. នៅភាគខាងជើងនៃប្រទេសស៊ីរី និងដកថយចេញពីព្រំប្រទល់ស៊ីរី និងតួកគីជាច្រើនកន្លែង។ លោក Allen និយាយថា សង្គ្រាមស៊ីវិលនៅស៊ីរីមិនអាចដោះស្រាយបានតាមរយៈយោធានោះទេ តែអាចដោះស្រាយបានតាមផ្លូវនយោបាយតែមួយគត់។ លោកនិយាយថា៖ «ស៊ីរីត្រូវតែប្តូររបត់នយោបាយចេញពីលោកប្រធានាធិបតី Bashar al-Assad។ គាត់មិនអាចជាផ្នែកនៃដំណោះស្រាយនោះទេ។ ដូច្នេះ យើងត្រូវតែមានការសន្ទនាជាប្រចាំជាមួយដៃគូអន្តរជាតិរបស់យើង ហើយនៅទីបំផុត សន្ទនាជាមួយនឹងភាគីប្រឆាំងនៅក្នុងប្រទេសស៊ីរី ដើម្បីឲ្យមានឥទ្ធិពលលើរបត់ថ្មីនេះ ពីព្រោះថា ការពង្រីក ឬការគាំទ្រការប្រយុទ្ធនៅសមរភូមិបានត្រឹមតែធ្វើឲ្យអំពើហិង្សាកើនឡើង ហើយវានឹងបង្កើនជម្លោះកាន់តែធំ បន្ទាប់មក វានឹងធ្វើឲ្យវិបត្តិជនភៀសខ្លួន និងវិបត្តិមនុស្សធម៌ដែលយើងកំពុងប្រឈមមុខ កាន់តែធ្ងន់ធ្ងរទៅ»។ លោក Allen និយាយថា នេះហើយជាមូលហេតុក្នុងការធ្វើឲ្យកម្លាំងប្រឆាំងទាំងនោះមានភាពខ្លាំងក្លានៅក្នុងប្រទេសស៊ីរី ទាំងផ្លូវនយោបាយ និងផ្លូវយោធា ដែលធ្វើឲ្យពួកគេមានឱកាសវាយដណ្តើមយកទឹកដីមកវិញ និងមានសំឡេងសម្រាប់ដំណោះស្រាយនយោបាយនាពេលអនាគត។ លោក Allen បាននិយាយថា លោករំពឹងថានឹងមានស្ថិរភាពនយោបាយខ្លាំងជាងនេះនៅក្នុងប្រទេសអ៊ីរ៉ាក់មួយឆ្នាំក្រោយរាប់ចាប់ពីពេលនេះទៅ នៅខណៈដែលលោកក៏រំពឹងដែរថា កងកម្លាំងសន្តិសុខនឹងវាយយកទឹកដីកាន់តែច្រើនពីការត្រួតត្រារបស់ក្រុមរដ្ឋឥស្លាម ដែលការណ៍នេះនឹងអនុញ្ញាតឲ្យប្រជាជនអ៊ីរ៉ាក់ដែលរសាត់គ្មានទីជម្រកអាចត្រឡប់ទៅផ្ទះសម្បែងរបស់ពួកគេវិញ៕ ប្រែសម្រួលដោយ ប៊ុន ប៉េងហ៊ុយ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_264.txt

លីបង់ជួបហេតុការណ៍ផ្ទុះឧបករណ៍ទាក់ទងជាលើកទី២ ដែលបង្កឲ្យមានមនុស្សស្លាប់២០នាក់ និងរបួសធ្ងន់ស្រាល៤៥០នាក់បន្ថែម ក្នុងថ្ងៃទី១៨ ខែកញ្ញា។ ការផ្ទុះបន្តបន្ទាប់នេះ នាំឱ្យមានការបារម្ភពីការឆេះឆួលជម្លោះអ៊ីស្រាអែលជាមួយក្រុមហេសបូឡាកាន់តែខ្លាំង។

អត្ថបទទាក់ទង ហេសបូឡាចោទអុីស្រាអែលនៅពីក្រោយការផ្ទុះឧបករណ៍ Pager ដែលសម្លាប់មនុស្ស៩នាក់ បន្ទាប់ពីការផ្ទុះឧបករណ៍ Pager លើកទី១ នៅថ្ងៃទី១៧ ខែកញ្ញា ដែលសម្លាប់មនុស្ស៩នាក់និងរបួសជាង២ពាន់នាក់ ការផ្ទុះស្រដៀងគ្នានេះបានបន្តកើតជាលើកទី២ នៅភាគខាងត្បូងលីបង់ជាប់ព្រំដែនខាងជើងអ៊ីស្រាអែលដែលបណ្ដាលឱ្យមនុស្សស្លាប់២០នាក់ និងរបួស៤៥០នាក់។ តាមក្រុមកាកបាទក្រហមលីបង់បានបញ្ជាក់លើបណ្ដាញសង្គម X ក្រុមឡានពេទ្យ៣០បានចេញប្រតិបត្តិការជួយសង្គ្រោះជនរងគ្រោះក្នុងហេតុការណ៍នេះតាមតំបន់ផ្សេងៗគ្នាជាច្រើន។ ការផ្ទុះលើកទី២នេះមិនមែនតែលើឧបករណ៍ Pager ឡើយ។ សូម្បីតែទូរស័ព្ទ ប្រព័ន្ធសូឡា និង ឧបករណ៍ស្កែនក្រយៅដៃក៏ផ្ទុះដែរ។ នេះបើតាមរបាយការណ៍ភ្នាក់ងារព័ត៌មានរបស់អាជ្ញាធរលីបង់។ ទីភ្នាក់ងារព័ត៌មាន Reuters បានពិនិត្យលើឧបករណ៍មួយចំនួនតាមរូបភាព ដោយឃើញមានផ្លាកសញ្ញា «ICOM» ដែលបញ្ជាក់ថាវាជាវិទ្យុទំនាក់ទំនងផលិតដោយក្រុមហ៊ុនជប៉ុន។ ក្រោយការផ្ទុះលើកទី១ ក្រុមហេសបូឡាអះអាងថា នេះជាទង្វើរបស់អ៊ីស្រាអែលសុទ្ធសាធ និងគំរាមសងសឹងផងដែរ។ បើតាមការបញ្ជាក់របស់ទាហានអ៊ីស្រាអែល ថ្ងៃទី១៨ ខែសីហា ក្រុមហេសបូឡាក៏បានបាញ់មីស៊ីល២លើកមកលើភាគខាងជើងអ៊ីស្រាអែលសរុបប្រមាណ៣០គ្រាប់ ប៉ុន្តែត្រូវទាហានអ៊ីស្រាអែលបាញ់ទម្លាក់ ដោយគ្មានមនុស្សស្លាប់ឬរបួសអ្វីឡើយ។ លោក Yoav Gallant រដ្ឋមន្រ្តីការពារជាតិអ៊ីស្រាអែលបញ្ជាក់ពីការត្រៀមសមរភូមភាគខាងជើងជាមួយក្រុមហេសបូឡាផងដែរ។ «ចំណុចក្ដៅនៅពេលនេះគឺរំកិលទៅភាគខាងជើង។ យើងកំពុងផ្លាស់ទីទាហាន ធនធាន និងថាមពលចាំបាច់នានាទៅភាគខាងជើងប្រទេស»។ លោក Gallant ប្រាប់ទៅយោធិនខ្លួនបែបនេះ នៅបន្ទាយ Ramat David ។ ហេតុកាណ៍ផ្ទុះនៅលីបង់ផ្ទួនៗ និងការបាញ់មីស៊ីលរបស់ក្រុមហេសបូឡាសងសឹកលើអ៊ីស្រាអែល ហាក់បន្តធ្វើឲ្យអាម៉េរិកឈឺក្បាលជាខ្លាំង។ លោក John Kirby អ្នកនាំពាក្យសេតវិមានបានប្រកាសថា ក្រុងវ៉ាស៊ីនតោននៅតែចូលខ្លួនជួយដោះស្រាយបញ្ហានេះដើម្បីបង្ការការឆេះសង្គ្រាមអ៊ីស្រាអែលនិងក្រុមហេសបូឡាកាន់តែខ្លាំង។ អ្នកនាំពាក្យសេតវិមានរូបនេះបាននិយាយថ្ងៃទី១៧ ខែកញ្ញាដែរថា អាម៉េរិកមិនមានពាក់ព័ន្ធនឹងហេតុការណ៍ផ្ទុះនៅលីបង់ឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2640.txt

រដ្ឋាភិបាលបក្ស ស្តាំកណ្តាល ព័រទុយហ្គាល់ បានទទួលជ័យជម្នះលើការបោះឆ្នោតសកលជាថ្មី តែមិនអាចទទួលបានសំឡេងភាគច្រើនពីសភានោះទេ។ ជ័យជម្នះនេះ ត្រូវបានគេដឹងលឺថាជាផ្នែក មួយនៃយុទ្ធសាស្ត្រត្បិតត្បៀតរបស់លោកនាយករដ្ឋមន្ត្រី Pedro Passos Coelho ក្នុងការធ្វើឲ្យសេដ្ឋកិច្ចមានលក្ខណៈល្អប្រសើរក្រោយពីមានវិបត្តិសេដ្ឋកិច្ចនៅអឺរ៉ុប។

ចុងក្រោយ បក្សកាន់អំណាច ស្តាំកណ្តាលព័រទុយហ្គាល់របស់លោកនាយករដ្ឋមន្ត្រី Pedro Passos Coelho បានឈ្នះលើការបោះឆ្នោតសកលសារជាថ្មីកាលពីថ្ងៃម្សិលមិញនេះ។ ជ័យជម្នះនេះនឹងធ្វើឲ្យ លោកនាយករដ្ឋមន្ត្រី Pedro Passos Coelho ក្លាយជាមេដឹកនាំអឺរ៉ុបដំបូងគេដែលអាចទទួលបានការ គាំទ្រពីប្រជាជនខណៈពេលដែលប្រទេសធ្លាក់ចូលក្នុងស្ថានភាពសេដ្ឋកិច្ចមិនសូវល្អ។ ក្រោយបញ្ចប់នៃការរាប់សន្លឹកឆ្នោតកាលពីថ្ងៃអាទិត្យកន្លងទៅនេះ លទ្ធផលបានបង្ហាញថាក្នុងសំឡេងសន្លឹកឆ្នោត៩៩ភាគរយ បក្សកាន់អំណាចរបស់រដ្ឋាភិបាលលោក Pedro Passos Coelho បានទទួលការគាំទ្រ៣៧ភាគរយ ខណៈបក្សប្រឆាំងសង្គមកណ្តាលឆ្វេងទទួលបានការគាំទ្រ៣២ភាគរយ។ ដោយឡែក សំឡេងដែលសេសសល់ ត្រូវបានទៅគណបក្សតូច។ ការទទួលបានសំឡេងប្រកៀកប្រកិតរវាងបក្សកាន់អំណាច និង បក្សប្រឆាំងនេះ នឹងធ្វើឲ្យបក្សកាន់អំណាចមិនអាចទទួលបានសំឡេងភាគច្រើននៅក្នុងសភានោះទេ ពោលគឺបក្សប្រឆាំងអាចជំទាស់រាល់សំណើរបស់រដ្ឋាភិបាលគ្រប់ពេល។ ក៏ប៉ុន្តែ បញ្ហានេះ មិនមែនជាឧបសគ្គសម្រាប់ការបង្កើតរដ្ឋាភិបាលថ្មីនោះទេ។ លោក Pedro Passos Coelho បានអះអាងថា លោកបានត្រៀមខ្លួនរួចរាល់ហើយដើម្បីបង្កើតក្បាលម៉ាស៊ីនថ្មី។ ដោយសារបក្សកាន់អំណាចមិនអាចទទួលបានសំឡេងភាគច្រើនដាច់ខាត លោក នាយករដ្ឋមន្ត្រី សន្យាថា លោកនឹងសម្របសម្រួលជាមួយនឹងគណបក្សតូចៗផ្សេងទៀតដើម្បីបន្តកែទម្រង់លើគោលនយោបាយដើម្បីធ្វើឲ្យស្ថានភាពសេដ្ឋកិច្ចកាន់តែល្អប្រសើរ។ សូមរម្លឹកផងដែរថា លោកនាយករដ្ឋមន្ត្រី Pedro Passos Coelho បានឡើងកាន់តំណែងលើកដំបូង កាលពីឆ្នាំ២០១១ ។ សមិទ្ធផលដែលធ្វើឲ្យលោក ទទួលបានជ័យជម្នះជាថ្មី គឺដោយសារលោក បានប្រើប្រាស់យុទ្ធសាស្ត្រត្បិតត្បៀតដើម្បីស្ថារសេដ្ឋកិច្ចជាតិ។ យុទ្ធសាស្ត្រនោះគឺ រដ្ឋាភិបាលបានដំឡើង ពន្ធ និង កាត់បន្ថយទៅលើការចំណាយសាធារណៈ។ ហើយ ជាលទ្ធផលអាត្រាអ្នកគ្មានការងារធ្វើ បានធ្លាក់ចុះពី១៧ភាគរយទៅកាន់១២ភាគរយ និង ផលិតផលក្នុងស្រុកត្រូវរំពឹងថានឹងកើនដល់១.៦ ភាគរយនៅក្នុងឆ្នាំនេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2641.txt

វៀតណាមបានកាត់ទោសអ្នកកាសែតម្នាក់ឲ្យជាប់ពន្ធនាគារ៦ឆ្នាំ ដោយចោទប្រកាន់ លួចឈ្លបយកការណ៍ឲ្យរដ្ឋាភិបាលចិនកាលពីម្សិលមិញ។ តុលាការវៀតណាមសម្រេចកាត់ទោសអ្នកកាសែតនេះ ក្រោយចំណាយពេលបីម៉ោងសួរចម្លើយ ហើយចុងក្រោយតុលាការបានរកឃើញថា ជននោះមានកំហុសពិតមែន។

លោក មុំ ពិទូរ្យ លម្អិតព័ត៌មាននេះ តុលាការក្រុងហាណូយ បានសម្រេចកាត់ទោសអ្នកកាសែតមា្នក់ឲ្យជាប់ពន្ធនាគារ ៦ឆ្នាំ ក្រោមបទចោទប្រកាន់លួចឈ្លបយកការណ៍បម្រើរដ្ឋាភិបាលចិន។ បើតាមមេធាវីជនជាប់ចោទ ការកាត់ទោសនេះធ្វើឡើង ក្រោយពេលតុលាការសួរចម្លើយអ្នកកាសែតអស់ពេលបីម៉ោងឯណោះ ជុំវិញសកម្មភាពពាក់ព័ន្ធនឹងការលួចប្រមូលព័ត៌មានក្នុងស្រុកដើម្បផ្តល់ឲ្យរដ្ឋាភិបាលចិន។ អ្នកកាសែតដែលត្រូវបានគេកាត់ទោសឲ្យជាប់ពន្ធនាគារ ៦ឆ្នាំនេះមានឈ្មោះថាលោក Ha Huy Hoang ហើយលោកជាបុគ្គលិកទស្សនាវដ្តីក្រសួងការបរទេសវៀតណាម។ លោក Ha Huy Hoang ត្រូវបានគេរកឃើញថា មានកំហុសព្រោះលោកលួចប្រមូលព័ត៌មានជាសម្ងាត់ពាក់ព័ន្ធកិច្ចការសេដ្ឋកិច្ចជាតិ និងបញ្ហានានាទាក់ទិនមេដឹកនាំវៀតណាម ហើយបញ្ជូនទៅឲ្យក្រុមចារកម្មក្រុងប៉េកាំងផង។ បញ្ហាលួចធ្វើចារកម្មវៀតណាមឲ្យចិន នេះក្លាយជារឿងរសើបបំផុតក្នុងបរិបទនយោបាយវៀតណាម ហើយបក្សកុម្មុយនីស្តចិនភ័យខ្លាចថា ព័ត៌មានដែលអ្នកកាសែតនេះផ្តល់ជារឿងសម្ងាត់ជាតិ ព្រោះវៀតណាមនិងចិនមិនមានទំនាក់ទំនងល្អសោះឡើយ ពីព្រោះបញ្ហាជម្លោះសមុទ្រចិនខាងត្បូង។ ត្រលប់មកវិញ បើតាមសាលក្រម ជនជាប់ចោទជាអ្នកកាសែតខាងលើបានធ្វើដំណើរទៅប្រទេសចិនចំនួន ៦ដង ដោយលួចផ្តល់ព័ត៌មានពាក់ព័ន្ធបញ្ហាខាងលើដល់មន្ត្រីចារកម្មចិនថែមទៀត។ ផ្ទុយទៅវិញ ជនជាប់ចោទបានទាត់ចោលការចោទប្រកាន់ខាងលើ ដោយអះអាងថាខ្លួនចែករំលែកព័ត៌មានទាំងនោះជាមួយអ្នកកាសែត ហើយព័ត៌មានទាំងនោះជាព័ត៌មានដែលដាក់ផ្សាយជាសាធារណ មិនមែនរឿងសម្ងាត់អ្វីទេ។ បច្ចុប្បន្ននេះ មេធាវីអ្នកកាសែតខាងលើនេះបានត្រៀមឯកសារពាក់ព័ន្ធនិងភស្តុតាងនានាដើម្បីបន្តប្តឹងទៅឧទ្ធរណ៍ ដើម្បីជួយដោះបន្ទុក។ ប្រព័ន្ធផ្សព្វផ្សាយវៀតណាមមិនបានបញ្ចេញព័ត៌មានច្រើនជុំវិញការកាត់ទោសអ្នកកាសែតដែលលួចចារកម្មឲ្យចិននេះឡើយ។ តែដំបូងមានការផ្សាយព័ត៌មាននេះមួយចំនួនដែរ ក្រោយមកស្រាប់តែគេដកចេញអស់វិញ ដោយមិនដឹងមូលហេតុសោះ។ វាអាចថា ជារឿងដែលរដ្ឋាភិបាលវៀតណាមមិនចង់ឲ្យអ្នកខាងក្រៅដឹង ព័ត៌មានលម្អិតជុំវិញការដាក់គុកអ្នកកាសែតនេះឡើយ។ សូមរម្លឹកថា ទំនាក់ទំនងរវាងចិននិងវៀតណាមល្អក់ករកខ្លាំងក្នុងរយៈពេលប៉ុន្មានឆ្នាំចុងក្រោយនេះ ជាពិសេសក្រោយមានចលនាកុប្បកម្មរបស់ប្រជាជនវៀតណាមប្រឆាំងក្រុមហ៊ុននិងប្រជាជនចិនកាលពីឆ្នាំមុនដោយសារខឹងចិនដែលពង្រាយឧបករណ៍បូមប្រេងទៅតំបន់ជម្លោះសមុទ្រចិនខាងត្បូង។ ហើយវៀតណាមបច្ចុប្បន្ន កំពុងប្រឹងប្រែងងាកទៅរកអាមេរិក ដើម្បីយកអាមេរិកជាខ្នងទុកគ្រាន់ទប់ទល់ជាមួយចិន៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2642.txt

ឧបការីរដ្ឋមន្ត្រីការបរទេសអាមេរិក ទទួលបន្ទុកកិច្ចការអង្គការអន្តរជាតិលោកស្រី Sheba Crocker កាលពីថ្ងៃចន្ទបានបង្ហាញពីគោលដៅធំៗរបស់ក្រុងវ៉ាស៊ីនតោនដែលត្រូវសម្រេចឲ្យបានដើម្បីសន្តិសុខនិងសន្តិភាពសកលក្នុងឱកាស ខួប ទី៧០នៃអង្គការសហប្រជាជាតិ។ សហរដ្ឋអាមេរិកបញ្ជាក់ថា ខ្លួនបន្តប្តេជ្ញាគាំទ្រការរក្សាសន្តិភាពអង្គការសហប្រជាជាតិ ការប្រឆាំងក្រុមរដ្ឋឥស្លាម ដោះស្រាយការប្រែប្រួលអាកាសធាតុនិងការអភិវឌ្ឍជានិរន្តរភាពផង។

ក្នុងសន្និសីទសារព័ត៌មានស្តីពីបញ្ហាអាទិភាពរបស់អាមេរិកក្នុងឱកាសខួបទី ៧០នៃការបង្កើតអង្គការសហប្រជាជាតិ កាលពីថ្ងៃចន្ទនៅទីក្រុងញូវយ៉ក ឧបការីរដ្ឋមន្ត្រីការបរទេសអាមេរិកទទួលបន្ទុកកិច្ចការអង្គការអន្តរជាតិលោកស្រី Sheba Crocker បាន អះអាងថា សហរដ្ឋអាមេរិកនៅតែប្រឹងប្រែងដោះស្រាយបញ្ហាពិភពលោកដោយផ្តោតលើបញ្ហាចម្បង៤ ។ យោងតាមសុន្ទរកថារបស់លោក បញ្ហាធំទាំងបួនដែលជាបញ្ហាស្នូលសម្រាប់ក្រុងវ៉ាស៊ីនតោន មានដូចជាការប្តេជ្ញា ចិត្តថ្មីជុំវិញការគាំទ្រការថែរក្សាសន្តិភាពអ.ស.ប និងសន្តិសុខសកល ការពង្រីកកិច្ចខិតខំប្រឹងប្រែងប្រឆាំងក្រុមរដ្ឋឥស្លាម និងបញ្ហាហិង្សាជ្រុលនិយម ការដោះស្រាយបញ្ហាប្រែប្រួលអាកាសធាតុ និងការអភិវឌ្ឍជានិរន្តរភាពផងដែរ។ សហរដ្ឋអាមេរិកក្នុងនាមជាមហាអំណាចពិភពលោកនឹងបន្តសហការ ជជែកពិភាក្សាទ្វាភាគី ក៏ដោយ ពហុភាគីក្តីជាមួយប្រទេសនានាជាមិត និងផ្តល់ជំនួយគាំទ្រដើម្បីដោះស្រាយបញ្ហាទាំងនេះ។ ក្រៅពីលើកឡើងពីគោលដៅចម្បងរបស់ក្រុងវ៉ាស៊ីនតោន លោកស្រីក៏បានរៀបរាប់ពីសមិទ្ធផលនានាដែលក្រុងវ៉ាស៊ីនតោនសម្រេចបានក្នុងការចូលរួមលើកស្ទួយសន្តិភាព សិទ្ធិមនុស្សនិងសន្តិសុខអន្តរជាតិជាដើម។ ការសម្រេចបានកិច្ចព្រមព្រៀងនុយក្លេអ៊ែររវាងមហាអំណាចប្រាំបូកមួយជាមួយអ៊ីរ៉ង់កន្លងមក ការប្រឆាំងក្រុមភេរវជន ការដោះស្រាយបញ្ហាសិទ្ធិមនុស្ស គ្រោះមហន្តរាយមនុស្សជាតិជាដើម។ ទោះជាមានសញ្ញាវិជ្ជមានច្រើនក៏ដោយ លោកស្រីឧបការី ក៏នៅបង្ហាញក្តីបារម្ភពីបញ្ហាប្រឈមច្រើនទៀត ដែលពិភពលោកត្រូវបន្តដោះស្រាយ ។ សហរដ្ឋអាមេរិកនៅបន្តប្រឹងប្រែងរកការសហការជិតស្និទ្ធជាមួយប្រជាជាតិជាមិត្ត អង្គការ ឬភាគីពាក់ព័ន្ធដើម្បីដោះស្រាយគ្រោះមហន្តរាយមនុស្សជាតិនិងបញ្ហាជម្លោះធំៗមួយចំនួន មានជម្លោះនៅស៊ីរី យេម៉ែន វិបត្តិជនភៀសខ្លួន បញ្ហាភេរវជននិងអំពើហិង្សាជ្រុលនិយមផង ។ ជុំវិញការដោះស្រាយបញ្ហាដ៏ស្មុគស្មាញនេះ គេឃើញ ប្រមុខរដ្ឋអាមេរិកលោក បារ៉ាក់ អូបាម៉ា និងប្រមុខការទូតអាមេរិក ចន ឃឺរី មរមាញឹកមែនទែនក្នុងការបន្តជួបជជែកជាមួយបណ្តាមេដឹកនាំប្រទេសជាមិត្ត ឬគូប្រជែង ដើម្បីរកដំណោះស្រាយត្រឹមត្រូវឆ្លើយតបបញ្ហាដែលកំពុងកើតឡើងបច្ចុប្បន្ន។ ដូចកាលពីថ្មីៗនេះ លោក ចន ឃឺរី បានជួបជជែកជាមួយរដ្ឋមន្ត្រីការបរទេសអ៊ីរ៉ង់ ដើម្បីជជែកពីបញ្ហាទំនាក់ទំនងការទូតផង និងសុំឲ្យអ៊ីរ៉ង់ជួយដោះស្រាយបញ្ហាសង្គ្រាមស៊ីរីផង។ ស្របពេលជាមួយគ្នានោះ លោក អូបាម៉ា ក៏បានបង្ខំចិត្តជួបជាមួយលោក វ្ល៉ាឌីមៀ ពូទីន ដែរដោយបន្តជជែកពីវិធានការចម្បងដើម្បីជួយស៊ីរីបញ្ចប់ជម្លោះ។ ថ្វីត្បិតថា អ្នកទាំងពីរនៅខ្វែងគំនិតគ្នាក៏ដោយ តែជំនួបជាប្រវត្តិសាស្ត្រនេះផ្តល់សញ្ញាវិជ្ជមានច្រើនដែរ និងបញ្ជាក់ពី ការធ្វើប្រសើរឡើងនូវទំនាក់ទំនងរវាងគ្នាក្នុងការដោះស្រាយបញ្ហាសកល។ ការពិត ដើម្បីដោះស្រាយបញ្ហាប្រឈមទាំងនេះ វាតម្រូវឲ្យភាគីពាក់ព័ន្ធ បណ្តាប្រទេសដែលមានទំនួលខុសត្រូវខ្ពស់ឬជាប្រទេសមហាអំណាចទាំងអស់ដាក់ចិត្តដាក់កាយ សហការគ្នា និងជជែកគ្នាដើម្បីរកដំណោះស្រាយសមស្របមួយ។ ប្រទេសទាំងនោះត្រូវទុកប្រយោជន៍ផ្ទាល់ខ្លួនដោយឡែក ដើម្បីរកចំណុចរួមគ្នាឃើញ ហើយដោះស្រាយបញ្ហាចំពោះមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2643.txt

វត្តមានកងទ័ពរុស្ស៊ីនៅស៊ីរីនិងការបញ្ជូនសព្វាវុធទៅកាន់ស៊ីរីបញ្ជាក់ច្បាស់ពីគោលបំណងរបស់រដ្ឋាភិបាលលោក វ្ល៉ាឌីមៀ ពូទីន ក្នុងការជួយយិតយោងរដ្ឋាភិបាលក្រុងដាម៉ាស និងការពារមិនឲ្យរដ្ឋាភិបាលមួយនេះដួលរលំដូចរបបលោក ហ្កាដាហ្វីនៅលីប៊ី។ រុស្ស៊ីជឿថា ការទម្លាក់លោក អាសាដ ពីតំណែងមិនមែនជាដំណោះស្រាយឡើយ តែវានឹងធ្វើឲ្យសង្គមនេះបែកខ្ញែកគ្នា និងបង្កើតសង្គ្រាមកាន់តែធ្ងន់ធ្ងរ។

លោក មុំ ពិទូរ្យ លម្អិតព័ត៌មាននេះ ដំណោះស្រាយបញ្ចប់សង្គ្រាមស៊ីវិលនៅស៊ីរី នៅតែជាប្រធានបទសំខាន់បំផុតសម្រាប់សហគមន៍អន្តរជាតិ ព្រោះលោកខាងលិចក៏នៅតែបែកខ្ញែកគ្នាជុំវិញការកំណត់ដំណោះស្រាយចុងក្រោយមួយ។ រឿរ៉ាងនេះកាន់តែស្មុគស្មាញហើយលោកខាងលិចកាន់តែភ័យបារម្ភទៀតនោះ គឺការលូកដៃយ៉ាងជ្រៅរបស់រដ្ឋាភិបាលលោក វ្ល៉ាឌីមៀ ពូទីន ក្នុងបញ្ហាសង្គ្រាមស៊ីរី ។ លោក ពូទីន ផ្លាស់ប្តូរយុទ្ធសាស្ត្រ ដោយងាកទៅពង្រឹងកងទ័ពរបស់រុស្ស៊ីនៅក្នុងប្រទេសស៊ីរីវិញម្តង ហើយសព្វាវុធច្រើនប្រភេទដែលផលិតដោយ រុស្ស៊ីទាំងមីស៊ីលនិងយន្តហោះចម្បាំងត្រូវបានបញ្ជូនទៅជួយគាំទ្រទ័ពលោក បាសា អាល់អាសាដផងដែរ។ រុស្ស៊ីបកស្រាយថា ខ្លួនជួយរដ្ឋាភិបាលស៊ីរីដើម្បីកម្ចាត់ក្រុមរដ្ឋឥស្លាម។ ជុំវិញការពង្រឹងអំណាចយោធារបស់ក្រុងម៉ូស្គូនៅស៊ីរី រដ្ឋមន្ត្រីការបរទេសសហភាពអឺរ៉ុបលោក ស្រី Federica Mogherini បានបញ្ជាក់ថា វត្តមានយោធានិងការផ្គត់ផ្គង់អាវុធយុទ្ធភ័ណ្ឌដល់ទ័ពរដ្ឋាភិបាលក្រុងដាម៉ាស ជាយុទ្ធសាស្ត្រជួយការពារមិនឲ្យរដ្ឋាភិបាលដួលរលំ។ លោកស្រីអះអាងថា រដ្ឋមន្ត្រីការបរទេសរុស្ស៊ីលោក Sergei Lavrov បានបង្ហើបប្រាប់លោកស្រីបែបនេះ ហើយរុស្ស៊ីក៏ចង់បង្ហាញទៅលោកខាងលិចថារុស្ស៊ីជាភាគីសំខាន់ក្នុងការបង្កើតដំណោះស្រាយនយោបាយបញ្ចប់ជម្លោះបង្ហូរឈាមនៅស៊ីរីនេះ។ សម្រាប់លោកខាងលិច រឿងចម្បងបំផុតដែលត្រូវដាក់ចេញដើម្បីបញ្ចប់បញ្ហានេះគឺឲ្យអាសាដចុះចេញពីតំណែងនិងចាប់ផ្តើមរៀបចំផែនការបង្កើតរដ្ឋាភិបាលថ្មីតាមការបោះឆ្នោតបែបប្រជាធិបតេយ្យ។ ប៉ុន្តែរុស្ស៊ីយល់ឃើញផ្ទុយស្រឡះ ព្រោះគេយល់ថា លោក អាសាដជាតួអង្គសំខាន់ក្នុងនយោបាយស៊ីរី ។ បើសិនលោក អាសាដ ធ្លាក់ពីតំណែងមែន ស៊ីរី នឹងត្រូវបែកខ្ញែកគ្នាជាក្រុមនយោបាយតូចៗ ហើយពួកគេនឹងចាប់ផ្តើមច្បាំងដណ្តើមអំណាចគ្នាទៀតមិនខាន។ ចុងក្រោយជោគវាសនាស៊ីរីមិនខុសពីអ៊ីរ៉ាក់ និងលីប៊ីដែលរកសុខសន្តិភាពមិនឃើញមកទល់បច្ចុប្បន្ន។ ត្រលប់មកវិញ មានការ ចោទជាសំណួរថា ហេតុអ្វីរុស្ស៊ីទើបតែអន្តរាគមន៍ការពាររដ្ឋាភិបាលលោកអាសាដនៅពេលនេះទៅវិញ។ តាមពិតទៅ លោកពូទីន យល់ច្បាស់ពីចេតនារបស់លោកខាងលិចក្នុងការទម្លាក់រដ្ឋាភិបាលលោកអាសាដតែលោកនៅស្ទាក់ស្ទើរនៅឡើយក្នុងការលូកដៃចូលក្នុងជម្លោះស៊ីរី។ រយៈពេលជិតមួយឆ្នាំ លោកខាងលិចបានអនុវត្តយុទ្ធសាស្ត្រព្រួញមួយបាញ់សត្វពីរ ដោយបង្វឹកក្រុមឧទ្ទាមនៅស៊ីរីឲ្យច្បាំងប្រឆាំងរដ្ឋាភិបាលផង និងច្បាំងជាមួយក្រុមរដ្ឋឥស្លាមផង។ តែក្រោយមានការព្រួតគ្នារបស់លោកខាងលិចសង្កត់សង្កិនរុស្ស៊ី ក្រោយរុស្ស៊ីក្រសោបយកទឹកដី Crimea រុស្ស៊ី បង្ខំចិត្តផ្លាស់ប្តូរជំហររបស់ខ្លូននិងចាប់ផ្តើមការពាររដ្ឋាភិបាលលោក អាសាដ ដើម្បីប្រឆាំងលោកខាងលិចតែម្តង។ បច្ចុប្បន្ននេះ អាមេរិកនិងសម្ព័ន្ធមិត្តក៏ចាប់ផ្តើមងាកទៅពឹងពាក់អ៊ីរ៉ង់ឲ្យជួយអន្តរាគមន៍ក្នុងការដោះស្រាយបញ្ហាស៊ីរីនេះដែរ នោះក៏ដោយសារអ៊ីរ៉ង់មានឥទ្ធិពលខ្លាំងលើរដ្ឋាភិបាលក្រុងដាម៉ាស។ ប៉ុន្តែមានសញ្ញាវិជ្ជមានតិចតួចប៉ុណ្ណោះដែលរដ្ឋាភិបាលក្រុងតេអ៊ីរ៉ង់ ជំរុញឲ្យលោកអាសាដចុះចេញពីតំណែង ដើម្បីបំពេញចិត្តលោកខាងលិច។ ការបង្ខំឲ្យអាសាដចុះចេញពីតំណែងមិនមែនជាអ្វីដែលអ៊ីរ៉ង់ និងរុស្ស៊ីចង់បានឡើយ។ ប៉ុន្តែទោះជាយ៉ាងណាក្តី គេកំពុងរង់ចាំមើលលទ្ធផលនៃជំនួប រវាងលោក បារ៉ាក់ អូបាម៉ា និងលោក ពូទីន ថ្ងៃស្អែក។ បើសិនការពិភាក្សា ជាប្រវត្តិសាស្ត្រមានផ្លែផ្កាច្រើននោះ អ្វីៗនឹងផ្លាស់ប្តូរ ហើយរឿងពីរយ៉ាងអាចកើតឡើង។ ទីមួយ រុស្ស៊ីអាចដូរគោលជំហរ ដោយជំរុញឲ្យមានការផ្លាស់ប្តូរមេដឹកនាំនិងរៀបចំការបោះឆ្នោត។ ទីពីរ អាមេរិកអាចឯកភាពជាមួយរុស្ស៊ីដោយទុកលោក អាសាដ ជាមេដឹកនាំ និងរៀបចំការចរចាសន្តិភាព។ ហើយការបោះឆ្នោតអាចរៀបចំបន្តបន្ទាប់គ្នានេះផងដែរ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2644.txt

កូរ៉េខាងជើង ព្រមានរំលាយកិច្ចព្រមព្រៀងនៃការជួបជុំគ្រួសារដែលនឹងត្រូវធ្វើឡើងនៅខែក្រោយជាមួយកូរ៉េខាងត្បូង។ ការលើកឡើងនេះ ធ្វើឡើងក្រោយពីប្រធានាធិបតីកូរ៉េខាងត្បូង លោកស្រី ផាកហ្គនហេ បានរិះគន់របបដឹកនាំកូរ៉េខាងជើងនៅក្នុងកិច្ចប្រជុំកំពូលអង្គការសហប្រជាជាតិលើកទី៧០ដែលទើបតែបញ្ចប់កាលពីម្សិលមិញ។

ម្សិលមិញនេះ រដ្ឋាភិបាលក្រុងព្យុងយ៉ាង បានប្រតិកម្មទៅលើការលើកឡើងរបស់រដ្ឋាភិបាលក្រុងសេអ៊ូលពីបញ្ហាអាវុធនុយក្លេអ៊ែរ និង ការរំលោភសិទ្ធិមនុស្សរបស់កូរ៉េខាងជើងនៅក្នុងមហាសន្និបាតអង្គការសហប្រជាជាតិលើកទី៧០ ។ ក្នុងនោះ កូរ៉េខាងជើង បានព្រមានលុបចោលព្រឹត្តការណ៍នៃការជួបជុំគ្រួសារកូរ៉េទាំងពីរដែលនឹងត្រូវប្រព្រឹត្តឡើងនៅចុងខែក្រោយនេះ។ ក្រោមកិច្ចព្រមព្រៀងថ្ងៃទី២៥ ខែសីហា ឆ្នាំ២០១៥ រដ្ឋាភិបាលកូរ៉េទាំងពីរ បានកំណត់ថ្ងៃទី២០ដល់២៦ ខែតុលាខាងមុខនេះជាថ្ងៃនៃការជួបជុំនៃក្រុមគ្រួសារកូរ៉េទាំងពីរដែលបានបែកគ្នាតាំងពីបញ្ចប់សង្គ្រាម ឧបទ្វីបកូរ៉េ ឆ្នាំ ១៩៥០-១៩៥៣ ។ ដោយឡែក គម្រោងនេះ អាចនឹងត្រូវផ្លាស់ប្តូរ ដ្បិតកូរ៉េខាងជើងមានការអត់ចិត្តទៅនឹងកូរ៉េខាងត្បូង។ នោះគឺ កាលពីថ្ងៃទី២៨ ខែកញ្ញាកន្លងទៅនេះ លោកស្រីប្រធានាធិបតីកូរ៉េខាងត្បូង បានរិះគន់ កូរ៉េខាងជើងខ្លាំងៗលើការបន្តរោងចក្រផលិតអាវុធនុយក្លេអ៊ែរនិង ថែមទាំងទទួចឲ្យសហគមន៍អន្តរជាតិចូលរួមដាក់សម្ពាធទៅលើកូរ៉េខាងជើងដើម្បីបញ្ឈប់សកម្មភាពរបស់នេះ។ លើសពីនេះទៅទៀត លោកស្រីផាក ក៏បានទទួចកូរ៉េខាងជើង ធ្វើឲ្យមានភាពល្អប្រសើរលើបញ្ហាសិទ្ធិ មនុស្សឲ្យស្របជាមួយនឹង ការអនុវត្តរបស់ពិភពលោកបច្ចុប្បន្ន និង ការទាមទារក្នុងរបាយការណ៍សិទ្ធិមនុស្សអង្គការសហប្រជាជាតិ។ យ៉ាងណាក៏ដោយ ការលើកបញ្ហាកូរ៉េខាងជើងនៅបរទេសជាបន្តបន្ទាប់ដោយកូរ៉េខាងត្បូង ធ្វើឲ្យកូរ៉េខាងជើងប្រតិកម្មយ៉ាងខ្លាំង និង ចាត់ទុកជាថាជាការបង្ខូចកេរ្តិ៍ឈ្មោះកូរ៉េខាជើងក្នុងឆាកអន្តរជាតិ។ អ្នកនាំពាក្យកូរ៉េខាងជើង បានទាមទារឲ្យរដ្ឋាភិបាលកូរ៉េខាងត្បូង ត្រូវសុំការអភ័យចំពោះសកម្មភាពរបស់ខ្លួន និង ព្រមានលុបចោលនូវការជួបជុំប្រចាំឆ្នាំរវាងក្រុម គ្រសារកូរ៉េទាំងពីរទៀតផង។ សួមរលឹកផងដែរ កាលពីពេលថ្មីនេះ កូរ៉េខាងជើង បានដំណើរការឡើងវិញនូវរោងចក្រផលិតអាវុធ នុយក្លេអ៊ែរ និង ត្រៀមបាញ់មីស៊ីលចម្ងាយឆ្ងាយក្នុងឱកាសនៃខួបរម្លឹកលើកទី៧០នៃការបង្កើតបក្សកម្មករ នៅថ្ងៃទី១០ ខែតុលា។ សកម្មភាពនេះ គឹជាការគំរាមកំហែងសន្តិសុខមិនត្រឹមតែក្នុងឧបទ្វីបកូរ៉េនោះទេ តែថែមទាំងសន្តិសុខក្នុងតំបន់ និង ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2645.txt

រដ្ឋាភិបាលអូស្ត្រាលី អះអាងថាអូស្ត្រាលី កំពុងស្វែងរកប្រទេសផ្សេងទៀតសម្រាប់ជនភៀសខ្លួនតាំងទីលំនៅ។ ការអះអាងនេះ ធ្វើឡើងខណៈពេលដែលកិច្ចព្រមព្រៀងបញ្ជូនជនភៀសខ្លួនអូស្ត្រាលី និង កម្ពុជាកំពុងតែអនុវត្តនៅឡើយនោះទេ។

លោក មុំ ពិទូរ្យ លម្អិតព័ត៌មាននេះ ម្សិលមិញនេះ រដ្ឋាភិបាលអូស្ត្រាលី បានបញ្ជាក់ថាអូស្ត្រាលីកំពុងពិចារណាក្នុងការស្វែងរកប្រទេសផ្សេងទៀតបន្ទាប់ពីកម្ពុជា ដើម្បីផ្តល់ទីតាំងសម្រាប់ជនភៀសខ្លួនដើម្បីរស់នៅ។ លោក Peter Dutton រដ្ឋមន្ត្រីអន្តោប្រវេសន៍អូស្ត្រាលី បានអះអាងថា អូស្ត្រាលីបានដោះស្រាយលើបញ្ហាជនភៀសខ្លួនជាយូរមកហើយ និង កំពុងតែចរចាលើកិច្ចព្រមព្រៀងទ្វេភាគីជាមួយរដ្ឋផ្សេងទៀតក្នុងការផ្តល់ទីតាំងសម្រាប់ជនភៀសខ្លួន។ ក៏ប៉ុន្តែ លោក មិនបានបញ្ជាក់ពីប្រទេសណាមួយដែលអូស្ត្រាលីកំពុងធ្វើការជាមួយនោះទេ។ សូមរម្លឹកផងដែរ រយៈពេលប៉ុន្មានឆ្នាំចុងក្រោយនេះ មានជនភៀសខ្លួនរាប់ពាន់នាក់ បានធ្វើដំណើរទៅកាន់អូស្ត្រាលីដោយរំពឹងថាពួកគេអាចតាំងទីលំនៅនៅទីនោះបាន។ ការរពឹងនេះ មិនទទួលបានដូចក្តីប្រាថ្នានោះទេ ដ្បិតអាជ្ញាធរអូស្ត្រាលី បានបញ្ឈប់ទូកពួកគេ និង បញ្ជូនទៅកាន់កោះណូរូនិង ប៉ាពូអាស៊ី នូវែលហ្គីណេវិញ។ កោះណូរូ ត្រូវបានគេស្គាល់ថាជារដ្ឋមួយដែលអូស្ត្រាលី បានចំណាយលុយរាប់លានដុល្លាសហរដ្ឋអាមេរិកដើម្បីជាកន្លែងសម្រាប់បញ្ជូនជនភៀសខ្លួនដែលធ្វើដំណើរទៅកាន់អូស្ត្រាលី។ កោះនេះដែរ ក៏ត្រូវបានគេស្គាល់ថាជាកន្លែងឃុំឃាំងជនភៀសខ្លួនប្រមាណ១ម៉ឺននាក់ផងដែរ។ យ៉ាងណាមិញ កាលពីថ្ងៃចន្ទ័កន្លងនេះ រដ្ឋាភិបាលណូរូ បានបើកចំហរ និង ផ្តល់សិទ្ធិចំពោះជនភៀសខ្លួននៅទីនោះដោយពួកគេអាចចេញចូលកោះដោយសេរី។ ក្រៅពីកោះណូរូ និង ប៉ាពូអាស៊ី នូវែលហ្គីណេ រដ្ឋាភិបាលអូស្ត្រាលី ក៏បានចុះកិច្ចព្រមព្រៀងមួយ ជាមួយនឹងរដ្ឋាភិបាលកម្ពុជាក្រោមជំនួយរាប់លានដុល្លាសហរដ្ឋអាមេរិកដើម្បីបញ្ជូនជនភៀសខ្លួនមកកាន់ កម្ពុជា។ ហើយមកទល់ពេលនេះ មានជនភៀសខ្លួនពីកោះណូរូ ៤នាក់ហើយមកកាន់កម្ពុជា។ យ៉ាងណាក៏ដោយ ភាពស្របគ្នានៃការបើកចំហរកោះណូរូ និង ការចរចាជាមួយរដ្ឋផ្សេងទៀតដើម្បីបញ្ជូនជនភៀស គឺជារឿងមួយដែលគួរឲ្យកត់សម្គាល់។ នេះ ទំនងអាចជាអូស្ត្រាលីកំពុងចរចាជាមួយនឹងរដ្ឋផ្សេងទៀតដែលអាចទទួលយកជនភៀសខ្លួនពីកោះណូរូច្រើនជាងកម្ពុជានិង ប៉ាពូអាស៊ី នូវែលហ្គីណេ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2646.txt

ប្រមុខរដ្ឋាភិបាលម៉ាឡេស៊ីលោក ណាជីប រ៉ាហ្សាក់ បានប្រកាសបើកទ្វារទទួលយកជនភៀសខ្លួនរហូតដល់៣ពាន់នាក់ក្នុងរយៈពេល ៣ឆ្នាំទៅមុខ។ ការប្រកាសបែបនេះធ្វើឡើងក្នុងពេលលោក ផ្តល់សុន្ទរកថាក្នុងមហាសន្និបាតអ.ស.ប និងមានការរិះគន់ប្រទេសឥស្លាមដែលមិនសូវយកចិត្តទុកដាក់ដោះស្រាយវិបត្តិជនភៀសខ្លួនដែលកំពុងដាក់បន្ទុកលើរដ្ឋអឺរ៉ុប។

នាយរដ្ឋមន្ត្រីម៉ាឡេស៊ី លោក ណាជីប រ៉ាហ្សាក់ បានប្រកាសប្រាប់អង្គមហាសន្និបាតអង្គការសហប្រជាជាតិថា ម៉ាឡេស៊ី ក្នុងនាមជាប្រទេសឥស្លាមមួយនោះនឹងទទួលយកជនភៀសខ្លួនស៊ីរីរហូតដល់៣ពាន់នាក់ក្នុងរយៈពេលបីឆ្នាំទៅមុខ។ ការប្រកាសនេះ កើតឡើងស្របពេលដែលអឺរ៉ុបកំពុងក្រពុលមុខរឿងវិបត្តិកើនឡើងចំនួនជនភៀសខ្លួននិងជនអន្តោប្រវេសន៍ដែលផ្សងព្រេងប្តូរជីវិតមកពីរដ្ឋញាំញីដោយសង្គ្រាមនៅមជ្ឈិមបូព៌ា និងអាហ្វ្រិក។ នេះអាចចាត់ទុកថាកាយវិការល្អ និងប្រកបដោយភាពមនុស្សធម៌មួយទៀត ដែលម៉ាឡេស៊ីបានធ្វើឡើងក្នុងគោលដៅដោះស្រាយគ្រោះមហន្តរាយមនុស្សជាតិ ទាក់ទិននឹងការកើនឡើងនៃអ្នកភៀសខ្លួន និងជនអន្តោប្រវេសន៍។ ប្រមុខរដ្ឋាភិបាលម៉ាឡេស៊ីបានបញ្ជាក់ថា បណ្តាប្រជាជាតិឥស្លាមទាំងអស់ សុទ្ធតែមានទំនួលខុសត្រូវដោយផ្នែក ក្នុងការដោះស្រាយវិបត្តិជនភៀសខ្លួនដែលកើតឡើង និងដាក់បន្ទុកដល់រដ្ឋអឺរ៉ុប ព្រោះវិបត្តិនេះ កើតឡើងដោយសារបញ្ហារបស់ប្រជាជាតិឥស្លាមខ្លួនឯង។ លោក អធិប្បាយប្រាប់អង្គសន្និបាតថា ជនភៀសខ្លួនទាំងនោះជាមនុស្សដូចគ្នា ហើយពួកគេចាកចេញពីស្រុកដើម្បីស្វែងរកទីកន្លែងសុវត្ថិភាពនិងទីកន្លែងរស់នៅដែលមានសន្តិភាព។ ដូច្នេះយើងជាមនុស្សជាតិដូចគ្នា មិនអាចព្រងើយកន្តើយឃើញស្លាប់មិនជួយនោះឡើយ។ កន្លងមកម៉ាឡេស៊ី បានដើរតួនាទីសំខាន់ណាស់ដែរ ក្នុងការជួយទទួលយកជនភៀសខ្លួននៅតំបន់អាស៊ាន ជាពិសេសប្រជាជនឥស្លាមរ៉ូហ៊ីងយ៉ា ដែលរត់ចេញពីប្រទេសមីយ៉ាន់ម៉ាតាមទូក ឆ្លងសមុទ្រអង់ដាម៉ាន់។ យោងតាមរបាយការណ៍រដ្ឋាភិបាលម៉ាឡេស៊ី បច្ចុប្បន្នជនភៀសខ្លួន និងជនអន្តោប្រវេសន៍រាប់ពាន់នាក់កំពុងស្នាក់នៅក្នុងប្រទេសម៉ាឡេស៊ី ហើយម៉ាឡេស៊ីសហការជាមួយស្ថាប័នជំនាញពាក់ព័ន្ធនានា ដើម្បីដោះស្រាយបញ្ហានេះដោយផ្តល់ជំនួយមនុស្សធម៌ចាំបាច់ផងដែរ។ វិបត្តិជនភៀសខ្លួននៅអឺរ៉ុប បានក្លាយជាបញ្ហារសើបសម្រាប់សហគមន៍អន្តរជាតិបច្ចុប្បន្ន។ បញ្ហានេះកើតឡើងដោយសារបញ្ហាសង្គ្រាមស៊ីវិល ភាពក្រីក្រ ជម្លោះប្រដាប់អាវុធជាដើមដែលបង្កឡើងដោយក្រុមភេរវជនជាដើម នៅក្នុងតំបន់អាហ្វ្រិក និងមជ្ឈិមបូព៌ាផង។ ប៉ុន្តែរឿងធ្ងន់ធ្ងរគឺជនភៀសខ្លួន និងក្រុមជនអន្តោប្រវេសន៍រាប់រយនាក់ បានស្លាប់បាត់បង់ជីវិតកន្លងមក ព្រោះតែផ្សងព្រេងតាមទូកពីមជ្ឈិមបូព៌ា មកកាន់តំបន់អឺរ៉ុបឆ្លងកាត់សមុទ្រម៉េឌីទែរ៉ាណេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2647.txt

ជំនួបជាប្រវត្តិសាស្ត្ររវាងប្រមុខរដ្ឋរុស្ស៊ីនិងអាមេរិកកន្លងមក បង្កើតបានលទ្ធផលផ្លែផ្កានិងសញ្ញាវិជ្ជមានច្រើនក្នុងការឈានទៅដោះស្រាយបញ្ហាសន្តិសុខពិភពលោក។ លោក បារ៉ាក់ អូបាម៉ា និងលោក វ្ល៉ាឌីមៀ ពូទីន បានឯកភាពគ្នាលើបញ្ហាប្រឆាំងក្រុមភេរវជនរដ្ឋឥស្លាម តែនៅខ្វែងគំនិតគ្នានៅឡើយរឿងតួនាទីអាសាដក្នុងដំណើរការកសាងសន្តិភាពនៅស៊ីរី។ យ៉ាងណាក៏ដោយ ក្រោយបានជជែកគ្នាអស់ពេលយូរល្មម គេមើលឃើញការស្តារចំណងការទូតទ្វេភាគីដោយបញ្ចប់ការប្រឈមមុខគ្នានិងឈានទៅបង្កើតសន្តិភាពជូនពិភពលោកថែមទៀត។

សូមស្តាប់ការបកស្រាយរបស់លោក សៅ ផលនិស្ស័យ៖ ក្រោយព្រលះគ្នាដោយពាក្យសម្តីខ្លាំងៗក្នុងពេលថ្លែងសុន្ទរកថានៅអង្គការសហប្រជាជាតិ ប្រមុខរដ្ឋរុស្ស៊ីលោក វ្ល៉ាឌីមៀ ពូទីន និងប្រមុខរដ្ឋអាមេរិកលោក បារ៉ាក់ អូបាម៉ា បានអង្គុយទល់មុខគ្នា និងជជែកគ្នាដើម្បីដោះស្រាយបញ្ហាសន្តិសុខពិភពលោក។ ក្នុងសុន្ទរកថា លោក អូបាម៉ា ចោទរុស្ស៊ីថាជាអ្នកគាំទ្រមេដឹកនាំផ្តាច់ការ ធ្វើទុក្ខបុកម្នេញប្រជាជន នៅស៊ីរី ហើយក៏ឆ្លៀតវាយប្រហាររុស្ស៊ីដែលរំលោភបូរណភាពដែនដី អ៊ុយក្រែន និងក្រសោបយកដែនដីCrimea ពីអ៊ុយក្រែន។ តែលោក ពូទីន វិញសួរលោក អូបាម៉ា ដែរ ថាតើអាមេរិកបានគិតឬអត់ថា ខ្លួនបានធ្វើអ្វីខ្លះកន្លងមក? លោកសង្កត់ធ្ងន់ថា វិបត្តិសព្វគ្រប់នៅមជ្ឈិមបូព៌ាផ្ទុះឡើង និងបន្តកើតឡើង ក៏ព្រោះបដិវត្តប្រជាធិបតេយ្យនេះឯង។ ទោះជាយ៉ាងណាក៏ដោយ វាអាចជាព្រឹត្តិការណ៍ប្រវត្តិសាស្ត្រមួយ ដែលអ្នកទាំងពីរអាចជជែកគ្នាទល់មុខ ព្រោះលោកខានជជែកគ្នាតទល់អស់រយៈពេលយូរដែរហើយ ហើយតាំងពីរុស្ស៊ីឈ្លានពានអ៊ុយក្រែនឆ្នាំមុន មេដឹកនាំទាំងពីរក៏កាន់តែឃ្លាតឆ្ងាយគ្នាទៀត។ ក្នុងជំនួបទ្វេភាគី លោក បារ៉ាក់ អូបាម៉ា និងលោក ពូទីន ផ្តោតលើបញ្ហាច្រើនណាស់តាំងពីភេរវកម្ម សង្គ្រាមស៊ីវិល និងបញ្ហាវិបត្តិជនភៀសខ្លួនជាដើម។ ជារឿងវិជ្ជមាន នៅពេលដែលអ្នកដឹកនាំទាំងពីរអង្គុយហើយជជែកគ្នា បកស្រាយពីគោលជំហរខ្លួន និងពន្យល់ពីការព្រួយបារម្ភរបស់ខ្លួនចំពោះបញ្ហាប្រឈមនានាបច្ចុប្បន្នផង។ តិចឬច្រើនវានឹងជួយឲ្យពួកគេស្វែងរកចំណុចរួមគ្នាបាន និងអាចដាក់ចេញចំណាត់ការជាដុំកំភួនមួយដើម្បីបញ្ចប់បញ្ហា។ បើតាមសម្តីលោក ពូទីន និងរដ្ឋមន្ត្រីការបរទេសរុស្ស៊ី Sergei Lavrov ការជជែកគ្នាលក្ខណៈទ្វេភាគីនេះបានលទ្ធផលច្រើនដែរជាពិសេសការពង្រឹងកិច្ចសហប្រតិបត្តិការរវាងរុស្ស៊ីនិងអាមេរិកជុំវិញការប្រយុទ្ធប្រឆាំងក្រុមរដ្ឋឥស្លាម។ មុនជួបលោក អូបាម៉ា លោក ពូទីន បានអំពាវនាវឲ្យមានការគាំទ្រអង្គការសហប្រជាជាតិច្រើនជាងមុនក្នុងយុទ្ធនាការតាមប្រមាញ់ក្រុមរដ្ឋឥស្លាមផងដែរ។ រីឯលោក Sergei Lavrov ឯណោះវិញក៏បានបញ្ជាក់ពីភាពវិជ្ជមាននៃការសហការនេះដែរ។ លោកថា វាជាការចាំបាច់ដែលត្រូវមានការសហការ ហើយជាការពិតដែលរុស្ស៊ីនិងអាមេរិកមានគោលដៅតែមួយគត់គឺកម្ចាត់ក្រុមរដ្ឋឥស្លាម។ សូមបញ្ជាក់ថា បច្ចុប្បន្ន ក្រៅពីរកការគាំទ្រពីរុស្ស៊ី សហរដ្ឋអាមេរិកក៏បន្តងាទៅរកការសហការពីខាងរដ្ឋាភិបាលអ៊ីរ៉ង់ដែរដើម្បីកម្ចាត់ក្រុមភេរវជន។ ទោះជាយ៉ាងណាក៏ដោយ គេមិនបានបង្ហើបឡើយ ថាតើជំហានអ្វីបន្ទាប់ដែលប្រទេសទាំងពីរនឹងចាប់យកដើម្បីកម្ចាត់ក្រុមរដ្ឋឥស្លាមឡើយ។ តែលោក ពូទីន មិនបានបដិសេធថា លោកនឹងបញ្ជាឲ្យកងទ័ពរុស្ស៊ីប្រើប្រាស់ការវាយប្រហារតាមផ្លូវអាកាសកម្ទេចសំបុកក្រុមរដ្ឋឥស្លាមឡើយ។ យុទ្ធសាស្ត្រយោធារឹងមាំដើម្បីយកឈ្នះលើក្រុមភេរវជននេះអាចនឹងត្រូវគេផ្លាស់ប្តូរ ករណីដែលរុស្ស៊ីប្រឡូកដែរ។ រុស្ស៊ីមានកងទ័ព សព្វាវុធ យន្តហោះចម្បាំងច្រើនគ្រឿងល្មមដែរឈរជើងនៅស៊ីរី ដូច្នេះករណីចាំបាច់ត្រូវមានការអន្តរាគមន៍ វាមិនជាបញ្ហាចោទឡើយ។ ចំណែកដំណឹងល្អផ្សេងទៀត មន្ត្រីការទូតជាន់ខ្ពស់រុស្ស៊ី បានបង្ហើបថា ក្រសួងការបរទេសនិងក្រសួងការពារជាតិប្រទេសទាំងពីរនឹងភ្ជាប់ទំនាក់គ្នាឲ្យជិតស្និទ្ធ ក៏ដូចជារកវិធីសាស្ត្រច្បាស់លាស់និងមធ្យោបាយដែលអាចជួយឲ្យអាមេរិកនិងរុស្ស៊ីបង្កើតគោលដៅរួមឲ្យជោគជ័យពិតប្រាកដ។ តាំងពីជម្លោះនៅអ៊ុយក្រែនកើតឡើង រដ្ឋមន្ត្រីការបរទេសរុស្ស៊ីនិងសមភាគីលោក ចន ឃឺរី នៅបន្តទំនាក់ទំនងជិតស្និទ្ធ ប៉ុន្តែបើក្រឡេកមើលការផ្សាភ្ជាប់រវាងក្រសួងការពារជាតិគ្មានឡើយ ហើយការប្រឈមមុខគ្នាផ្នែកយោធាកើតឡើងជារឿយ។ ដោយឡែក លោក ពូទីន និងលោក អូបាម៉ា នៅទាស់ទែងខ្វែងគំនិតគ្នាជុំវិញការកំណត់តួនាទីអាសាដក្នុងដំណើរបញ្ចប់ជម្លោះនៅស៊ីរី។ រុស្ស៊ីនៅតែយល់ថា ការទុកលោក អាសាដ ក្នុងតំណែងនិងសហការជាមួយមេដឹកនាំរូបនេះនឹងជួយដល់ការកម្ចាត់ក្រុមរដ្ឋឥស្លាម។ ប៉ុន្តែសហរដ្ឋអាមេរិក បានបញ្ជាក់ម្តងហើយម្តងទៀតថា ទុកអាសាដឲ្យកាន់តំណែងមិនចំណេញឡើយ។ លោក អូបាម៉ា បានហៅលោក អាសាដ ថាជាមេដឹកនាំផ្តាច់ការសាហាវឃោរឃៅសម្លាប់ប្រជាជនស្លូតត្រង់ជាពិសេសទម្លាក់គ្រាប់បែកសម្លាប់កុមារតូចៗផង។ រឿងកំណត់បែបណាចំពោះជោគវាសនាលោក អាសាដ គេនៅតែមិនអាចទាយដឹងឡើយ តែការចរចារវាងមហាយក្សទាំងពីរនឹងបន្តទៅមុខ។ អាសាដនៅឬត្រូវទៅមិនមែនរឿងសំខាន់ទេក្នុងពេលនេះ តែរឿងច្បាំងកម្ចាត់ភេរវជនជារឿងសំខាន់ជាង។ គេរំពឹងថា អាមេរិកអាចនឹងផ្លាស់ប្តូរជំហរទៀត ព្រោះរដ្ឋអឺរ៉ុបច្រើនទៀតដែលជាសម្ព័ន្ធអាមេរិកមានទំនោរសុំឲ្យរុស្ស៊ីចូលរួមច្បាំងប្រឆាំងក្រុមរដ្ឋឥស្លាមដែរ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2648.txt

ក្នុងកិច្ចប្រជុំអង្គការសហប្រជាជាតិ នាយករដ្ឋមន្ត្រីជប៉ុនលោក ស៊ីនហ្សូ អាបេ ប្រកាស ផ្ដល់ជំនួយទឹកប្រាក់ចំនួន១.៥ពាន់លានដុល្លារ សម្រាប់ជនភៀសខ្លួននៅស៊ីរីនិងអ៊ីរ៉ាក់ និងសម្រាប់ប្រតិបត្តិការរក្សាសន្តិភាពនៅមជ្ឈិមបូព៌ានិងទ្វីបអាហ្វ្រិក។ មិនតែប៉ុណ្ណោះ លោកក៏ជំរុញការកែទម្រង់ក្រុមប្រឹក្សាសន្តិសុខសម្រាប់ផ្តល់អសនៈអចិន្ត្រៃយ៍ដល់ប្រទេសជាសមាជិកបន្ថែម។

ជំនួយជាទឹកប្រាក់ចំនួន៨១០លានដុល្លារ របស់រដ្ឋាភិបាលជប៉ុន នឹងផ្ដល់ដល់ស្ថាប័នទទួលបន្ទុកជនភៀសខ្លួនអ៊ីរ៉ាក់និងស៊ីរី ខណៈ ទឹកប្រាក់ចំនួន៧៥០លានដុល្លារទៀត សម្រាប់ការកសាងសន្តិភាពនៅតំបន់មជ្ឈិមបូព៌ានិងទ្វីបអាហ្វ្រិក។ ជាមួយគ្នានេះ ជប៉ុនក៏នឹងផ្ដល់ទឹកប្រាក់ចំនួន២លានដុល្លារផ្សេងទៀតសម្រាប់ប្រទេសលីបង់និង ២.៥លានដុល្លារផ្សេងទៀត សម្រាប់ប្រទេសស៊ែប៊ីនិងម៉ាសេដូនី ដែលមានជនភៀសខ្លួនរាប់ម៉ឺននាក់បានឆ្លងកាត់ទៅកាន់ទ្វីបអឺរ៉ុប។ លោក អាបេ ថា ៖‹‹រាល់ជំនួយទាំងអស់ គឺជាវិធានការចាំបាច់នានាដែលជប៉ុនផ្ដល់ជូនក្នុងការដោះស្រាយបញ្ហាទាំងឡាយ។ គោលការណ៍របស់យើងគឺ ស្វែងរកឫសគល់នៃបញ្ហានិងដំណោះស្រាយរបស់វា›។ វិបត្តិស៊ីរីបានឈានចូលដល់ឆ្នាំទី៥រួចហើយ ហើយជម្លោះប្រដាប់អាវុធនេះបានបណ្ដាលឱ្យមនុស្សស្លាប់ប្រមាណ២៤០០០០នាក់ និងបណ្តាលឲ្យមនុស្ស៤លាននាក់ផ្សេងទៀត រត់ភៀសខ្លួនទៅកាន់ប្រទេសដទៃដូចពេលបច្ចុប្បន្ន។ ជប៉ុនចង់ឲ្យមានកំណែទម្រង់ក្រុមប្រឹក្សាសន្តិសុខ? ក្រៅពីផ្តល់ជំនួយហិរញ្ញវត្ថុ ជួយជនភៀសខ្លួន ទឹកប្រាក់ចំនួន៧៥០លានដុល្លារផ្សងទៀតត្រូវរដ្ឋាភិបាលជប៉ុនផ្ដល់សម្រាប់ដំណើរការថែរក្សាសន្តិភាពនិងស្ថេរភាព បណ្ដុះបណ្ដាលជំនាញ និង កសាងឡើងវិញប្រព័ន្ធចែកចាយទឹកនិងប្រព័ន្ធលូ ក្នុងអ៊ីរ៉ាក់ តំបន់មជ្ឈិមបូព៌ានិងអាហ្វ្រិក។ ការផ្តល់ជំនួយដល់ការរក្សាសន្តិភាព និងជួយទ្រទ្រង់និរន្តរភាពនៃអង្គការសហប្រជាជាតិ ជាសកម្មភាពស្នូលរបស់ជប៉ុនក្នុងការទាក់ទាញការគាំទ្រពីរដ្ឋឯទៀតដើម្បីអាចសម្រេចបំណងទទួលបានអាសនៈក្រុមប្រឹក្សាសន្តិសុខ។ ប៉ុន្តែមិនមែនមានតែជប៉ុនទេដែលចង់កែទម្រង់ មហាអំណាចថ្មីឯទៀតមានឥណ្ឌា ប្រេស៊ីល និងអាល្លឺម៉ង់ជាដើម។ ជប៉ុន ឥណ្ឌា អាល្លឺម៉ង់និងប្រេស៊ីល បានជួបពិភាក្សាគ្នាលើកំណែទម្រង់ក្រុមប្រឹក្សាសន្តិសុខ ដែលអនុញ្ញាតឱ្យមានសមាជិកបន្ថែមទៀតចូលរួមដោះស្រាយបញ្ហាពិភពលោក។ នាយករដ្ឋមន្ត្រីជប៉ុនលោក អាបេ បានបង្ហាញពីបំណងរបស់ប្រទេសលោកដែលចង់កៅអីជាសមាជិកអចិន្ត្រៃយ៍។ រដ្ឋាភិបាលលោកអាបេកំពុងតែធ្វើការកែច្បាប់របស់ខ្លួន ដែលអាចឱ្យជប៉ុនចូលរួមកាន់តែសកម្មក្នុងដំណើរការរក្សាសន្តិភាពអង្គការសហប្រជាជាតិ មិនតែប៉ុណ្ណោះលោកអាបេនិយាយថា រដ្ឋធម្មនុញ្ញសន្តិភាព បានរារាំងខ្លួនមិនឱ្យបញ្ជូនទ័ពចូលរួមក្នុងប្រតិបត្តិការរក្សាសន្តិភាពទៀតផង។ ជប៉ុនសង្ឃឹមថានឹងត្រូវជាប់ជាសមាជិកក្រុមប្រឹក្សាសន្តិសុខ មិនអចិន្ត្រៃយ៍មានអាណត្តិ២ឆ្នាំ ជាលើកទី១១៕ តន ចាន់រិទ្ធិរ៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2649.txt

រយៈពេលចុងក្រោយនេះ គោលនយោបាយការបរទេសថៃ ហាក់ដូចជាមានផ្លាស់ប្តូរខ្លាំង ជាពិសេសជាមួយនឹងសម្ពន្ធ័មិត្តសហរដ្ឋអាមេរិក ដ្បិតអាមេរិក បន្តរិះគន់របបសឹកលើការរំលោភសិទ្ធិមនុស្សនិងសិទ្ធិសេរីភាពបញ្ចេញមតិជាដើម។យ៉ាងណាមិញក្នុងឱកាសនៃកិច្ចប្រជុំទ្វេរភាគីខាងក្រៅនៃកិច្ចប្រជុំកំពូលអង្គការសហប្រជាជាតិ សហរដ្ឋអាមេរិក បានបង្ហាញគោលជំហរថ្មីដើម្បីស្តារទំនាក់ទនងរដ្ឋទាំងពីរឡើងវិញជាមួយថៃតាមរយៈកិច្ចប្រជុំយុទ្ធសាស្ត្រនៅពេលខាងមុខ។

សូមស្ដាប់ព័ត៌មានលម្អិត៖ រដ្ឋាភិបាលក្រុងវ៉ាស៊ិនតោន គ្រោងជួបជាមួយនឹងរដ្ឋាភិបាលក្រុងបាងកក ដើម្បីជជែកពីគោលការណ៍យុទ្ធសាស្ត្រទ្វេរភាគី ដើម្បីស្តារនូវទំនាក់ទំនងរដ្ឋទាំងពីរឡើងវិញ។ ការអះអាងនេះ ធ្វើឡើងក្នុងឱកាសនៃជំនួបទ្វេរភាគីក្រៅកិច្ចប្រជុំកំពូលអង្គការសហប្រជាជាតិលើកទី ៧០ ដែលទើបតែបញ្ចប់កាលពីពីរថ្ងៃមុន។ រយៈពេលជាង១៨០ឆ្នាំហើយ ដែលអាមេរិក និង ថៃ បានសម្ព័ន្ធនឹងគ្នា។ កន្លងមក ថៃ គឺជាសម្ពន្ធ័មិត្តយ៉ាងជិតស្និទបំផុតរបស់អាមេរិកនៅក្នុងតំបន់អាស៊ាន។ យ៉ាងណាមិញ ទំនាក់ទំនងរវាងរដ្ឋទាំងពីរ បានមានរបត់ផ្លាស់ប្តូរគួរកត់សម្គាល់ ក្រោយពីមានរដ្ឋប្រហារយោធាថ្ងៃទី២២ ខែឧសភា ពោលគឺក្រោយពី លោកឧត្តមសេនីយ៍ ប្រាយុទ្ធ ចាន់អូចាឡើងកាន់តំណែងជានាយករដ្ឋមន្ត្រី។ នោះ ក៏ព្រោះតែលទ្ធិប្រជាធិបតេយ្យថៃ បានធ្លាក់ដល់កម្រិតសូន្យ ដែលជាចំណុចដែលអាមេរិកប្រឆាំងបំផុត។ ដោយឡែកក្នុងជំនួបក្រៅកិច្ចប្រជុំអង្គការសហប្រជាជាតិលើកទី៧០ក្នុងក្រុងញូវយ៉ក រដ្ឋាភិបាលថៃ និង អាមេរិក បានយកឱកាសនេះដើម្បីស្តារទំនាក់ទំនងឡើងវិញ។ ក្នុងនោះ អាមេរិក បានអះអាងថា អាមេរិកចង់បង្កើនទំនាក់ទំនងជាមួយនឹងថៃឡើងវិញ ដើម្បីសម្រេចបាននូវផលប្រយោជន៍រួមគ្នា។ បន្ថែមពីនេះ អាមេរិក និង ថៃ បានផ្លាស់ប្តូរយោបល់ជាមួយគ្នាដើម្បីឈានទៅដល់កិច្ចប្រជុំសន្ទនាយុទ្ធសាស្ត្រលើកទី៥នៅក្នុងប្រទេសថៃនៅពេលខាងមុខនេះ។ កិច្ចសន្ទនាយុទ្ធសាស្ត្រ គឺបង្កើតឡើងដើម្បី កំណត់ពីទិសដៅ និង ទំនាក់ទំនងរវាងរដ្ឋទាំងពីរ។ អ្វីដែលកត់សម្គាល់នោះ អាមេរិក ក៏បានព្រមព្រៀង ឡើងវិញនូវការធ្វើសមយុទ្ធយោធា Cobra Golden ដែលបានផ្អាកក្រោយពីលោកប្រាយុទ្ធ ឡើងកាន់ តំណែង។ Cobra Golden គឺជាសមយុទ្ធយោធាទ្រង់ទ្រាយធំរវាងថៃ និង អាមេរិក ដែលតែងតែធ្វើប្រចាំ ឆ្នាំ ក៏ប៉ុន្តែ សមយុទ្ធនេះត្រូវបានផ្អាកក្រោយពីលោក ប្រាយុទ្ធ បានឡើងកាន់តំណែងដែលបំពានទៅនឹងគោលការណ៍ដែលអាមេរិកចង់បាន។ យ៉ាងណាក៏ដោយ ជំនួបរវាងថៃ និង អាមេរិក គ្រាន់ជាសកម្មភាពការទូតតែប៉ុណ្ណោះ។ នោះ ក៏ព្រោះតែ អំឡុងពេលអវត្តមាននៃភាពជិតស្និទរបស់អាមេរិកជាមួយថៃ ចិន បានដើរនាទីយ៉ាងសំខាន់នៅក្នុងបរិបទថៃ។ ក្នុងនោះចិន បានបង្កើនទំនាក់ទំនងយ៉ាងជិតស្និទជាមួយរដ្ឋាភិបាលយោធាលើ វិស័យពាណិជ្ជកម្ម ការទូត និង យោធា។ ជាក់ស្តែង ថៃ បានចុះកិច្ចព្រមព្រៀងទិញនាវាមុជទឹកដែលមានតម្លៃរាប់លានដុល្លាអាមេរិកពីចិន ហើយចិន បន្តវិនិយោគលើវិស័យហេដ្ឋារចនាសម្ពន្ធ័ថៃជាច្រើនផងដែរ។ ជាពិសេសនោះ រដ្ឋាភិបាលថៃថែមទាំងប្រកាសគម្រោងប្រើប្រាស់ប្រព័ន្ធគ្រប់គ្រងអ៊ិនធឺណេត តាមបែបចិនផងដែរ។ និយាយឲ្យខ្លីទៅ អាមេរិក ត្រូវប្រឈមនឹងបញ្ហាច្រើនក្នុងការបង្កើនចំណងមិត្តភាពជាមួយនឹងថៃឡើង វិញ ប្រសិនបើរដ្ឋាភិបាលយោធា នៅតែបន្តកាន់តំណែង។ នេះ ក៏មាន ន័យថា ទំនាក់ទំនងអាមេរិក និង ថៃ អាចនឹងមានភាពល្អប្រសើរឡើងវិញ នៅពេលដែលថៃ អាច ជ្រើសរើសមេដឹកតាមបែបលទ្ធិប្រជាធិបតេយ្យដែលរំពឹងថានឹងធ្វើឡើងនៅឆ្នាំ២០១៧ ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_265.txt

ជាលើកទី២ បេក្ខជនប្រធានាធិបតីអាម៉េរិក២ រូបបានជជែកដេញដោលផ្ទាល់មុនការបោះឆ្នោតនាដើមខែវិច្ឆិកាឆ្នាំនេះ។ ប្រធានបទជជែកផ្តោតសំខាន់លើបញ្ហាសេដ្ឋកិច្ច អន្តោប្រវេសន៍ សិទ្ធិរំលូតកូន សង្គ្រាមនៅអ៊ុយក្រែន និងអ៊ីស្រាអែល។

ការជជែកដេញដោយផ្ទាល់រវាងបេក្ខជនបក្សប្រជាធិបតេយ្យគឺលោកស្រី កាម៉ាឡា ហារីស និងលោក ដូណាល់ ត្រាំ បេក្ខជនមកពីបក្សសាធារណរដ្ឋបានចាប់ផ្តើមនៅព្រឹកថ្ងៃទី១១ ខែកញ្ញា (ម៉ោងនៅកម្ពុជា)។ ព្រឹត្តិការណ៍រៀបចំឡើងដោយសា្ថនីយទូរទស្សន៍ ABC News។ នេះជាលើកទី២ សម្រាប់បេក្ខជនបក្សប្រជាធិបតេយ្យ តែជាលើកទី១ សម្រាប់លោកស្រី ហារីស ដែលបានជជែកដេញដោលផ្ទាល់ជាមួយលោក ត្រាំ បន្ទាប់ប្រធានាធិបតី ចូ បៃឌិន ជជែកតទល់ផ្ទាល់នៅលើទូទស្សន៍ CNN កាលពីខែមិថុនា។ ការពិភាក្សាបានចាប់ផ្តើម ដោយលោកស្រី ហារីស បានដើរទៅចាប់ដៃលោក ត្រាំ នៅមុខតុបេក្ខជនបក្សសាធារណរដ្ឋ។ នេះជាលើកទីមួយ ដែលអ្នកទាំងពីរជួបមុខគ្នា។ សំណួរដំបូងជុំវិញស្ថានភាពសេដ្ឋកិច្ចរបស់ប្រជាជនអាម៉េរិក។ លោកស្រី ហារីស បានលើកឡើងពីផែនការសេដ្ឋកិច្ចរបស់ខ្លួន និងប្តេជ្ញាធ្វើគ្រប់យ៉ាងសម្រាប់ប្រជាជនអាម៉េរិក។ អនុប្រធានាធិបតីអាម៉េរិករូបនេះ បានរិះគន់គោលនយោបាយរបស់លោក ត្រាំ ក្នុងការកាត់បន្ថយពន្ធសម្រាប់មហាសេដ្ឋី និងសាជីវកម្មធំៗដែលធ្វើឱ្យមានឱនភាព ៥ទ្រីលានដុល្លារ។ លោក ត្រាំ បានឆ្លើយតបបន្ទោសពីបញ្ហាអតិផរណា និងអន្តោប្រវេសន៍ក្នុងអណត្តិរដ្ឋបាល ត្រាំ-ហារីស។ លោកត្រាំ ចាត់ទុកបញ្ហាអន្តោអតិផរណាកំពុងបំផ្លិចបំផ្លាញប្រទេសដែលមានស្ថានភាពអាក្រក់បំផុតក្នុងប្រវត្តិសាស្រ្តអាម៉េរិក។ ទន្ទឹមនេះ មនុស្សរាប់លាននាក់បានអន្តោប្រវេសន៍ទៅអាម៉េរិកដោយខុសច្បាប់ ដែលកាន់កាប់កាងារ និងប៉ះពាល់ដល់សហាជីកក្នុងស្រុកឆាប់ៗ។ ជាពិសេស ត្រាំ បានចោទជនអន្តោរប្រវសន៍ថាបានស៊ីសត្វចិញ្ចឹមប្រជាជនអាម៉េរិក។ លោក ដូណាល់ ត្រាំ ។ រូបភាព ៖ AFP ជុំវិញការរំលូតកូន លោកត្រាំ គាំទ្រចំពោះការហាមប្រាមការរំលូតកូនរយៈពេល ៦សប្តាហ៍ ដែលជាបញ្ហាដែលនឹងត្រូវបោះឆ្នោតនៅរដ្ឋ Florida។ យ៉ាងណាមិញ អ្នកសម្របសម្រួល ABC News លោកស្រី Linsey Davis បានជំទាស់នឹងការលើកឡើងរបស់លោក ត្រាំ ដោយបញ្ជាក់ថា គ្មានរដ្ឋណាមួយនៅអាម៉េរិកចាត់ទុកថាវាស្របច្បាប់ក្នុងការសម្លាប់កូនដែលទើបនឹងកើតនោះទេ។ រំលឹកដល់ព្រឹត្តិការណ៍បាញ់លោក ត្រាំ កាលពីខែកក្កដា បេក្ខជនបក្សសាធារណរដ្ឋរូបនេះថាមូលហេតុមកពីបក្សប្រជាធិបតេយ្យចោទលោក ថាបានគំរាមកំហែងប្រជាធិបតេយ្យអាម៉េរិក។ លោកត្រាំ អះអាងថា ៖« ខ្ញុំអាចត្រូវបានគេបាញ់ចំក្បាល ដោយសារតែអ្វីដែលពួកគេនិយាយអំពីខ្ញុំ។ ពួកគេនិយាយអំពីលទ្ធិប្រជាធិបតេយ្យ ហៅខ្ញុំថាជាការគំរាមកំហែង។ វាគឺជាពួកគេដែលកំពុងគំរាមកំហែងលទ្ធិប្រជាធិបតេយ្យ»។ នៅពាក់កណ្តាលម៉ោងនៃការតទល់ផ្ទាល់ លោក ត្រាំ នៅតែបន្តអះអាងថាលោកបានឈ្នះការបោះឆ្នោតឆ្នាំ ២០២០ ទោះបីជាអ្នកសម្របសម្រួលលោក David Muir បានចង្អុលបង្ហាញថាចៅក្រមនៅទូទាំងអាម៉េរិកបានច្រានចោលការអះអាងរបស់លោកអំពីការក្លែងបន្លំការបោះឆ្នោតក៏ដោយ។ បានឆ្លៀតឱកាសនេះ លោកស្រី ហារីស បានវាយលុកគូប្រកួតរបស់ខ្លួន។ លោកស្រីសង្កត់ធ្ងន់ថា ៖« ដូណាល់ ត្រាំ ត្រូវបានបណ្តេញចេញដោយមនុស្ស ៨១លាននាក់ នោះច្បាស់ណាស់។ គាត់កំពុងឆ្លងកាត់ពេលវេលាដ៏លំបាកមួយដោយសារតែបណ្តឹងទាក់ទងនឹងរឿងនេះ។ យើងមិនអាចមានប្រធានាធិបតីដែលបំផ្លាញសេចក្តីប្រាថ្នារបស់អ្នកបោះឆ្នោតក្នុងការបោះឆ្នោតដោយសេរី និងយុត្តិធម៌ដូចលោក ត្រាំ នោះទេ»។ ជុំវិញបញ្ហាអ៊ីស្រាអែល លោក ត្រាំ លោស្រី ហារីស មិនបានធ្វើអ្វីទាំងអស់ដើម្បីជួយអ៊ីស្រាអែលដែលជាសម្ព័ន្ធមិត្តរបស់អាម៉េរិក។ លោក ត្រាំ បាននិយាយថា ៖«នាងស្អប់អ៊ីស្រាអែល។ ប្រសិនបើនាងក្លាយជាប្រធានាធិបតី ខ្ញុំជឿថាអ៊ីស្រាអែលនឹងមិនមានទៀតទេក្នុងរយៈពេល ២-៣ ឆ្នាំខាងមុខ។ អ៊ីស្រាអែលនឹងរលាយបាត់»។ អនុប្រធានាធិបតីអាមេរិកបានឆ្លើយតបថាការចោទប្រកាន់របស់ ត្រាំ ថាមិនពិតទាំងស្រុងនោះទេ ដោយសង្កត់ធ្ងន់ថាលោកស្រីគាំទ្រអ៊ីស្រាអែលពេញមួយជីវិតនិងអាជីព។ ចំណែកបញ្ហាអ៊ុយក្រែនវិញ លោក ត្រាំ បានបញ្ជាក់ជំហរចង់បញ្ចប់ជម្លោះ។ «ខ្ញុំគិតថាវាជាផលប្រយោជន៍ដ៏ល្អបំផុតរបស់អាម៉េរិកក្នុងការបញ្ចប់សង្រ្គាមនេះ។ ចូរយើងចរចារកិច្ចព្រមព្រៀងមួយ ព្រោះយើងត្រូវការជួយសង្គ្រោះជីវិតអ្នកទាំងនោះ»។ លោក ត្រាំ ឆ្លើយតបបែបនេះ។ ទន្ទឹមនេះ លោកស្រី ហារីស បានអះអាងសារជាថ្មីនូវការគាំទ្រដ៏រឹងមាំរបស់អាម៉េរិកសម្រាប់អ៊ុយក្រែន និងបានផ្តោតគោលដៅលើគូប្រជែងរបស់លោកស្រី។ «ខ្ញុំគិតថាហេតុផលដែល ត្រាំ បាននិយាយថា សង្រ្គាមនេះនឹងបញ្ចប់ក្នុងរយៈពេល ២៤ម៉ោងគឺដោយសារតែលោកនឹងអនុញ្ញាតឱ្យវាទៅ។ យើងបានប្រមូលផ្តុំប្រទេសចំនួន ៥០ដើម្បីគាំទ្រអ៊ុយក្រែនហើយស្នើសុំការគាំទ្ររបស់យើងជាមួយនឹងអាវុធដែលយើងបានផ្តល់ឱ្យវាអ៊ុយក្រែននៅតែជាប្រទេសឯករាជ្យ»។ អនុប្រធានាធិបតីអាម៉េរិកបានលើកឡើងបែបនេះ។ លោកស្រី កាម៉ាឡា ហារីស ។ រូបភាព ៖ AFP នៅចុងបញ្ចប់កម្មវិធី អតីតប្រធានាធិបតីអាម៉េរិកជាមនុស្សចុងក្រោយដែលនិយាយដើម្បីបញ្ចប់ការជជែកដេញដោលដោយផ្តោតលើគូប្រជែងរបស់លោកជាអនុប្រធានាធិបតី ហើយបានលើកឡើងថា លោកស្រី ហារីសនឹងក្លាយជាមេដឹកនាំដែលគ្មានអ្វីសោះ។ «នាងចេះតែនិយាយថានាងនឹងធ្វើនេះហើយ ធ្វើរឿងដ៏អស្ចារ្យទាំងអស់នេះ។ ចុះហេតុអ្វីបានជានាងមិនទាន់បានធ្វើអ្វី? នាងធ្វើជាអនុប្រធានបីឆ្នាំកន្លះ។ ដោះស្រាយបញ្ហាព្រំដែន បង្កើតការងារ និងអ្វីៗទាំងអស់ដែលយើងបាននិយាយ។ ដូច្នេះហេតុអ្វីបានជានាងមិនទាន់ធ្វើវា? នាងគួរតែចាកចេញពីកន្លែងជជែកដេញដោលឥឡូវនេះ ត្រឡប់ទៅសេតវិមានដ៏ស្រស់ស្អាត និង Capitol Hill វិញ ដោយប្រមូលផ្តុំគ្នា។ ប្រជាជន និងធ្វើអ្វីដែលប្រជាជនចង់បាន ប៉ុន្តែនាងមិនអាចធ្វើបាន និងមិនអាចធ្វើវាបានទេ ព្រោះនាងជឿជាក់លើអ្វីដែលប្រជាជនអាម៉េរិកមិនជឿ»។ អតីតប្រធានាធិបតីអាម៉េរិកបានបញ្ជាក់ជាថ្មីនូវទស្សនៈទុទិដ្ឋិនិយមរបស់លោកចំពោះស្ថានភាពរបស់ប្រទេស ដែលជាផ្នែកសំខាន់នៃសុន្ទរកថាទៅកាន់អ្នកបោះឆ្នោត។ «យើងជាប្រទេសដែលកំពុងធ្លាក់ចុះ ស្ថិតក្នុងវិបត្តិសេដ្ឋកិច្ចធ្ងន់ធ្ងរ និងត្រូវបានគេសើចចំអកនៅទូទាំងពិភពលោក។ ខ្ញុំយល់ច្បាស់ណាស់ មេដឹកនាំនៃពិភពលោក ពួកគេមកជួបខ្ញុំ ឬហៅខ្ញុំ។ យើងកំពុងត្រូវបានសើចចំអកនៅជុំវិញពិភពលោក។ គេមិនយល់ថាមានអ្វីកើតឡើងចំពោះប្រទេសយើងទេ»។ លោក ត្រាំ បានបញ្ចប់ការលើកឡើងដោយហៅលោកស្រី ហារីស ថាជា«អនុប្រធានាធិបតីដ៏អាក្រក់បំផុតក្នុងប្រវត្តិសាស្ត្រនៃប្រទេសរបស់យើង»។ បន្ទាប់ពីបញ្ចប់ការជជែកដេញដោលរបស់បេក្ខជនទាំងពីរ ស្ថិតិរបស់ CNN បានបង្ហាញថា លោក ត្រាំ បាននិយាយរយៈពេល ៤២នាទី និង ៥២វិនាទី ខណៈដែលលោកស្រី ហារីស និយាយរយៈពេល ៣៧នាទី និង ៣៦វិនាទី៕ លោក ដូណាល់ ត្រាំ ។ រូបភាព ៖ AFP លោកស្រី កាម៉ាឡា ហារីស ។ រូបភាព ៖ AFP អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2650.txt

គណបក្សដែលគាំទ្រការប្រកាសឯករាជ្យក្នុងតំបន់ Catalonia របស់អេស្ប៉ាញ ដោយមានអ្នកចូលរួមបោះឆ្នោតសរុបចំនួន៧៧% ។ ជ័យជម្នះនេះនឹងនាំទៅរកការប្រកាសឯករាជ្យរបស់តំបន់Catalonia ចេញពីប្រទេសអេស្ប៉ាញ។ តែរដ្ឋាភិបាលអេស្ប៉ាញព្រមានថា ការផ្តាច់ខ្លួនជារឿងខុសច្បាប់។

ក្រោយការរាប់សន្លឹកឆ្នោតចំនួន៩៦.០៥ ភាគរយ។ គណបក្ស Junts Pel Si ជា បក្សសំខាន់មួយឈ្នះបាន៦២កៅអី ហើយគណបក្សឆ្វេងនិយម CUP(Candidatura d' Unitat Popular)បាន១០កៅអី ដែលនាំឱ្យគណបក្សគាំទ្រការបំបែកខ្លួនទាំងពីរមានសំឡេងភាគច្រើនក្នុងសភាចំនួន៧២លើ១៣៥កៅអី។ ដោយឡែកគណបក្សកណ្តាលនិយមលំអៀងស្តាំ ទទួលបាន២៥កៅអី គឺមានការកើនឡើងចំនួន៩កៅអី បើធៀបនឹងការបោះឆ្នោតឆ្នាំ២០១២ ។ ដូច្នេះហើយ គណបក្សនេះបានក្លាយជាគណបក្សប្រឆាំងដ៏សំខាន់ ខណៈគណបក្សសង្គមនិយមទទួលបាន១៦កៅអី។ ចំណែកគណបក្ស Catalonia Yes We Can ទទួលបាន១១កៅអី ឯគណបក្ស Partido Popular(PP) ដែលកំពុងកាន់អំណាចនៅអេស្ប៉ាញទទួលបាន១១កៅអីផងដែរ។ ប្រធានាធិបតីតំបន់Catalonia លោកArtur Mas បាននិយាយថា លទ្ធផលនេះកាន់តែជំរុញដំណើរការប្រកាសឯករាជ្យ ហើយលោកទទូចឱ្យរដ្ឋាភិបាលអេស្ប៉ាញទទួលយក។ គួររម្លឹកថា កាលខែសីហាលោក Mas បានស្នើឱ្យមានការបោះឆ្នោតមុនកំណត់ ដើម្បីដាក់ឱ្យប្រជាជនសម្រេចអំពីការប្រកាសឯករាជ្យនៃតំបន់ កាតាឡូញពីអេស្ប៉ាញ។ យ៉ាងណាក៏ដោយ កាលពីខែកក្កដា នាយករដ្ឋមន្ត្រីអេស្ប៉ាញ លោកMariano Rajoy បាននិយាយថា តំបន់Cataloniaនឹងមិនអាចបំបែកចេញបានឡើយ បើទោះជាលទ្ធផលបោះឆ្នោតយ៉ាងណាក៍ដោយ។ រដ្ឋាភិបាលអេស្ប៉ាញតែងតែបដិសេធការធ្វើប្រជាមតិស្តីពីឯករាជ្យរបស់តំបន់Catalonia ដោយអះអាងថាទង្វើផ្ទុយពីរដ្ឋធម្មនុញ្ញរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2651.txt

លោករដ្ឋមន្ត្រីការបរទេសសហរដ្ឋអាមេរិក បានព្រមានសកម្មភាពរបស់ប្រទេសរុស្ស៊ីនៅក្នុងប្រទេសស៊ីរីថា អាចប្រឈមមុខដាក់គ្នាជាមួយក្រុមចម្រុះដែលប្រឆាំងក្រុមរដ្ឋឥស្លាម ខណៈដែលសមភាគីរុស្ស៊ីរបស់លោកបានអះអាងថា រដ្ឋាភិបាលទីក្រុងវ៉ាស៊ីនតោនកំពុងទទួលស្គាល់គោលជំហររបស់រដ្ឋាភិបាលទីក្រុងមូស្គូនៅក្នុងជម្លោះនោះ។

កាសែត La Stampa របស់ប្រទេសអ៊ីតាលីបានដកស្រង់សម្តីលោករដ្ឋមន្ត្រីការបរទេសសហរដ្ឋអាមេរិក John Kerry កាលពីថ្ងៃពុធមកចុះផ្សាយថា លោកបានប្រាប់រដ្ឋមន្ត្រីការបរទេសរុស្ស៊ី Sergei Lavrov ពីការក្តីកង្វល់របស់សហរដ្ឋអាមេរិកអំពីការគាំទ្រខាងយោធារបស់រុស្ស៊ីដល់រដ្ឋាភិបាល Bashar al-Assad នៃប្រទេសស៊ីរី។ លោករដ្ឋមន្ត្រីការបរទេសសហរដ្ឋអាមេរិក John Kerry បានប្រាប់កាសែតនោះថា «សកម្មភាពទាំងនោះអាចធ្វើឲ្យមានការរាលដាលជម្លោះកាន់តែធំឡើង ហើយនាំឲ្យមានការបាត់បង់អាយុជីវិតជនស្លូតត្រង់ស៊ីវិលកាន់តែច្រើនឡើង បង្កើនលំហូរជនភៀសខ្លួនហើយនិងធ្វើឲ្យមានការប្រឈមមុខដាក់គ្នាជាមួយក្រុមចម្រុះដែលកំពុងប្រយុទ្ធក្រុមរដ្ឋឥស្លាមដែលកំពុងប្រតិបត្តិការក្នុងប្រទេសស៊ីរ‍ី»។ រដ្ឋមន្ត្រីការបរទេសរុស្ស៊ី Lavrov បាននិយាយនៅក្នុងកំណត់សម្គាល់កាលពីថ្ងៃពុធក្នុងទីក្រុងមូស្គូថា រដ្ឋាភិបាលសហរដ្ឋអាមេរិកមានសមានចិត្តកាន់តែខ្លាំងឡើងដល់គោលនយោបាយរបស់រដ្ឋាភិបាលទីក្រុងម៉ូស្គូដែលគាំទ្ររដ្ឋាភិបាល Bashar al-Assad ប្រឆាំងនឹងក្រុមឧទ្ទាមដែលស្វះស្វែងដកលើរដ្ឋាភិបាលនោះចេញពីតំណែង៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2652.txt

ម្សិលមិញនេះប្រធានាធិបតីចិន លោក ស៊ី ជិនពីង បានប្រកាសក្នុងសុន្ទរកថានៅមហាសន្និបាតអង្គការសហប្រជាជាតិថារដ្ឋាភិបាលលោកអាចនឹងលុបបំណុលប្រទេសក្រីក្រ ក្នុងនោះរួមមានទាំងរដ្ឋកោះតូចៗផងដែរ។ លោកបានបញ្ជាក់ថា ចិននឹងបង្កើនទុនវិនយោគក្រៅប្រទេសឲ្យដល់១២ពាន់លានដុល្លារក្នុងពេល១៥ឆ្នាំ ឧបត្ថម្ភគម្រោងអភិវឌ្ឍន៍ និងផ្តល់អាហារូបករណ៍បន្ថែមដល់សិស្សបរទេសផង។

ប្រមុខរដ្ឋចិនលោក ស៊ី ជិនពីង បានថ្លែងក្នុងពេលផ្តល់សុន្ទរកថានៅមហាសន្និបាតអង្គការសហប្រជាជាតិម្សិលមិញថា រដ្ឋាភិបាលលោកត្រៀមលុបបំណុលដែលប្រទេសក្រីក្រជំពាក់ ក្នុងនោះរួមមានប្រទេសកោះតូចៗផងដែរ។ ការសម្រេចលើកលែងបំណុលបរទេសនេះ ជារឿងសំខាន់មួយ ហើយវាក៏ជាគោលនយោបាយការបរទេសដ៏ល្អរបស់ចិនក្នុងការទាក់ទាញការគាំទ្រពីបណ្តាប្រទេសក្រីក្រទាំងនោះផងដែរ។ បណ្តាប្រទេសក្រីក្រដែលទទួលបានការអនុគ្រោះបំណុលពីក្រុងប៉េកាំងច្បាស់ជារីករាយ និងបន្តគាំទ្រមហាយក្សចិនទៅពេលអនាគតទៀត។ ហើយម្យ៉ាងកាយវិការរបស់មេដឹកនាំចិននេះ ចង់បង្ហាញពីការទទួលខុសត្រូវខ្ពស់របស់ខ្លួនក្នុងនាមជាមហាអំណាចពិភពលោកមួយដែរ។ ក្រៅពីបញ្ជាក់ពីជំហររបស់ចិនក្នុងការចូលរួមលើកស្ទួយបណ្តាប្រទេសក្រីក្រដោយកាត់កងបំណុល លោក ស៊ី ជិនពីង ក៏បានរៀបរាប់ពីគោលនយោបាយរបស់ចិនក្នុងការជួយផ្លាស់ប្តួរពិភពលោក តាមរយៈការបង្កើនទុនវិនយោគបរទេស ។ លោក ថា ក្នុងរយៈពេល ១៥ឆ្នាំទៀត ចិននឹងបង្កើនទុនវិនិយោគឲ្យដល់ ១២ពាន់លានដុល្លារអាមេរិកឯណោះ។ ចំណែកកញ្ចប់ថវិកា២ពាន់លានដុល្លារអាមេរិក ចិនបានត្រៀមទុកសម្រាប់ជួយទ្រទ្រង់បណ្តាប្រទេសតតីយលោក ដើម្បីអភិវឌ្ឍខ្លួនទៅមុខប្រកបដោយនិរន្តភាព។ បន្ថែមលើសនេះ លោក ក៏បានបញ្ជាក់ផងដែរថា រដ្ឋាភិបាលរបស់លោក ត្រៀមខ្លួនដើម្បីឧបត្ថម្ភដល់គម្រោងអភិវឌ្ឍន៍នៅបរទេសចំនួន ៦០០គម្រោង ក្នុងពេល៥ឆ្នាំទៅមុខ ហើយចិនក៏ប្តេជ្ញាផ្តល់អាហារូបករណ៍បន្ថែមដល់សិស្សបរទេស ដើម្បីលើកស្ទួយការអភិវឌ្ឍន៍ធនធានមនុស្សសកល។ លោក ស៊ី ជិនពីង បានលើកឡើងពីគម្រោងរបស់ក្រុងប៉េកាំងក្នុងការជួយជ្រោមជ្រែងបណ្តាប្រទេសក្រីក្រ ដូចជានៅអាហ្វ្រិកជាដើម ហើយចិនមានមហិច្ឆតាផ្លាស់ប្តូរទឹកដីអាហ្វ្រិកដែលមានភាពខ្សត់ខ្សោយទៅជាទឹកដីនៃក្តីសង្ឃឹមថែមទៀតផង។ កន្លងមកក្រុមហ៊ុនចិនច្រើនសន្ធឹកបានបន្តកន្ទុយគ្នាដាក់ទុនវិនិយោគនៅក្នុងទឹកដីអាហ្វ្រិកលើវិស័យធនធានធម្មជាតិ និងហេដ្ឋារចនាម្ព័ន្ធ ហើយរដ្ឋាភិបាលចិនបានប្រឡូកយ៉ាងជ្រៅក្នុងការដោះស្រាយបញ្ហាប្រឈមធំ ជាពិសេសសង្គ្រាមស៊ីវិល និងជម្លោះប្រដាប់អាវុធជាដើម។ ក្នុងសុន្ទរកថាម្សិលមិញដែរ លោក ស៊ី ជិនពីង បានឆ្លៀតឱកាសលើកឡើងពីសមិទ្ធផលដែលចិនសម្រេចបានកន្លងមក ជាពិសេសការលុបបំបាត់ភាពក្រីក្រ តាមរយៈការបង្កើតសន្តិភាព ស្ថិរភាព និងការធានាឲ្យបាននូវការអភិវឌ្ឍន៍ អនុលោមតាមចំណុចដែលមានចែងក្នុងគោលដៅអភិវឌ្ឍន៍សហសវត្ស។ លោកបានសង្កត់ធ្ងន់ សន្តិភាពនិងការអភិវឌ្ឍជាធាតុផ្សំសំខាន់បំផុតពីរ ហើយដើម្បីដោះស្រាយបញ្ហាប្រឈមធំៗរបស់ពិភពលោកបច្ចុប្បន្ន រួមទាំងបញ្ហាវិបត្តិជនភៀសខ្លួននៅអឺរ៉ុប គឺចាំបាច់ត្រូវស្វែងរកសន្តិភាពនិងការអភិវឌ្ឍនេះឯង។ លោកជឿថា ការអនុម័តនិងការអនុវត្តគោលដៅអភិវឌ្ឍន៍ថ្មីនឹងជំរុញឲ្យមានការផ្លាស់ប្តូរ ហើយចិនក្នុងនាមជាមហាអំណាចក៏ត្រៀមខ្លួនជាស្រេចដើម្បីទ្រទ្រង់ការផ្លាស់ប្តូរពិភពលោកទៅរកភាពប្រសើរឡើងដែរ។ គួរបញ្ជាក់ផងដែរថា ផែនការអភិវឌ្ឍន៍ក្រោយឆ្នាំ ២០១៥ មានគោលដៅចម្បងលុបបំបាត់ភាពក្រីក្រ និងការអត់ឃ្លានកម្រិតធ្ងន់ត្រឹមឆ្នាំ ២០៣០ខាងមុខនេះ ហើយមិនត្រឹមតែប៉ុណ្ណោះទេគោលដៅនេះក៏ជំរុញឲ្យរដ្ឋនានាប្រឹងប្រែងថែរក្សាបរិស្ថានស្របពេលដែលការអភិវឌ្ឍប្រទេសកើតឡើង។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2653.txt

ការកែទម្រង់ក្រុមប្រឹក្សាសន្តិសុខអង្គការសហប្រជាជាតិ ជាប្រធានាបទដែលគេលើកមកជជែកគ្នាយូរមកហើយ ហើយប្រទេសមហាអំណាចជាន់ថ្មីចំនួន៤ បានប្រឹងប្រែងដើម្បីតស៊ូមតិឈានទៅទទួលអាសនៈអចិន្ត្រៃយ៍នៅក្រុមប្រឹក្សាសន្តិសុខ។ ប៉ុន្តែយ៉ាងការពង្រីកសមាជិកអចិន្ត្រៃយ៍ក្នុងក្រុមប្រឹក្សាសន្តិសុខជារឿងពិបាកបំផុតមួយព្រោះមហាអំណាច៥មិនចង់ចែកអំណាចហើយប្រទេសបួនមានឥណ្ឌា អាល្លឺម៉ង់ ជប៉ុននិងប្រេស៊ីលនៅមិនទាន់ស្វះស្វែងរកការគាំទ្របានគ្រប់គ្រាន់នៅឡើយទេ។

សូមស្តាប់ការបកស្រាយរបស់លោក សៅ ផលនិស្ស័យ៖ កាលពីសប្តាហ៍មុនបណ្តាមេដឹកនាំប្រទេសមហាអំណាចថ្មី៤ មានលោកស្រី ឌីលម៉ា រ៉ូសែល (Dilma Rousseff) ប្រធានាធិបតីប្រេស៊ីល លោក ស៊ីនហ្សូអាបេ នាយរដ្ឋមន្ត្រីជប៉ុន លោក នារិន្ទ្រា ម៉ូឌី នាយករដ្ឋមន្ត្រីឥណ្ឌា លោកស្រី អែនជែឡា មឺហ្កែល អធិការបតីអាល្លឺម៉ង់ បានជួបជួបពិភាក្សាពីការកែទម្រង់ក្រុមប្រឹក្សាសន្តិសុខអង្គការសហប្រជាជាតិ។ បណ្តាមេដឹកនាំនៃប្រទេសទាំងបួនបន្តជជែកគ្នានិងរៀបចំគម្រោងធ្វើយ៉ាងណាជំរុញឲ្យកំណែទម្រង់ក្រុមប្រឹក្សាសន្តិសុខកើតមានឡើងឆាប់។ រឿងកែទម្រង់ក្រុមប្រឹក្សាសន្តិសុខនេះ ជាគោលបំណងសំខាន់របស់បណ្តាប្រទេសមហាអំណាចថ្មីនេះ ហើយគោលដៅចម្បងគឺការបែងចែកអាសនៈអចិន្ត្រៃយ៍ដល់ពួកគេជាមហាអំណាចថ្មី។ ប្រទេសទាំងនេះយល់ថា ការផ្លាស់ប្តូរនិងបន្ថែមចំនួនសមាជិកអចិន្ត្រៃយ៍ជារឿងមិនអាចខ្វះបាន ដើម្បីជួយឲ្យការដោះស្រាយបញ្ហាពិភពលោកមានប្រសិទ្ធភាពនិងបានទាន់ពេលវេលា។ ប៉ុន្តែប្រទេសដែលជ្រោមជ្រែងបង្កើតអង្គការសហប្រជាជាតិនិងបច្ចុប្បន្នជាអ្នកកាន់កៅអីសមាជិកអចិន្ត្រៃយ៍ក្រុមប្រឹក្សាសន្តិសុខអង្គការសហប្រជាជាតិនោះមិនសូវមានឆន្ទៈពិតប្រាកដក្នុងការចែករម្លែកអំណាចឡើយ។ ហើយម្យ៉ាង វាជារឿងពិបាកស្មានដែរនៅពេលដែលគេត្រូវបន្ថែមចំនួនអាសនៈនេះ ព្រោះថា វាអាចជារឿងវិជ្ជមាន ឬអាចជារឿងអវិជ្ជមានច្រើនផងក៏មិនដឹង។ គេតែងលើកឡើងថាប្រទេសតែប្រាំកាន់អាសនៈអចិន្ត្រៃយ៍ផង ពិភពលោកជួបបញ្ហាច្រើនបែបនេះ ហើយដោះស្រាយមិនចេញប៉ុណ្ណេះហើយ ចុះទម្រាំបន្ថែមសមាជិកអចិន្ត្រៃទៀត ។ តើវានឹងទៅជាបែបណាវិញ? បញ្ហាធំរបស់ស្ថាប័នដែលមានអំណាចជាងគេក្នុងចំណោមរចនាសម្ព័ន្ធទាំងអស់របស់អង្គការសហប្រជាជាតិនេះ មិនមែនលើចំនួនសមាជិកអចិន្ត្រៃយ៍ទេ ទោះសមាជិកមានច្រើនប៉ុណ្ណាក៏មិនបញ្ហាដែរ។ តែបញ្ហានៅត្រង់អំណាចជំទាស់ដែលក្រុមសមាជិក៥នោះមានក្នុងដៃ។ ឲ្យតែប៉ះពាល់ប្រយោជន៍ពួកគេ គេនឹងប្រើប្រាស់សិទ្ធិជំទាស់ដើម្បីរារាំងការអនុម័តដំណោះស្រាយជាក់ជាមិនខាន។ ត្រលប់មកវិញប្រទេសទាំងបួនដែលរៀបរាប់ខាងលើ អាចថាសក្តិសមទទួលបានកៅអីអចិន្ត្រៃយ៍ដើម្បីតំណាងតំបន់នានាលើលោក តែអ្វីពួកគេត្រូវប្រឈមបញ្ហាច្រើននិងផ្សេងគ្នាទៀត ជាពិសេសមិនទាន់អាចស្វែងរកការគាំទ្រច្រើនពីសំណាក់បណ្តាប្រទេសជាមិត្ត។តាមពិតទៅប្រទេសទាំងបួននេះបានប្រឹងប្រែងដាក់ទុនវិនិយោគយូរមកហើយដែរ ព្រោះចង់បានអាសនៈសមាជិកអចិន្ត្រៃយ៍ក្រុមប្រឹក្សាសន្តិសុខ។ ងាកមកមើលជប៉ុនវិញ ប្រទេសនេះបានក្លាយជាប្រទេសដែលស្ថិតក្នុងលំដាប់លេខរៀងទី២ ដែលផ្តល់ជំនួយហិរញ្ញវត្ថុច្រើនជាងគេទៅអង្គការសហប្រជាជាតិបន្ទាប់ពីសហរដ្ឋអាមេរិក ហើយជប៉ុនក៏មានតួនាទីចម្បងផងដែរក្នុងការលើកស្ទួយការរក្សាសន្តិភាពពិភពលោក។ បច្ចុប្បន្ន លោក ស៊ីនហ្សូ អាបេ ធ្លាប់អួតអាងផងដែរថា ក្រៅពីជួយផ្តល់ជំនួយហិរញ្ញវត្ថុ ជប៉ុនក៏ប្រឹងផ្លាស់ប្តូរអំណាចយោធាប្រទសលោក ដើម្បីត្រួសត្រាយផ្លូវសម្រាប់ជប៉ុនក្នុងការបញ្ជូនទ័ពទៅថែរក្សាសន្តិភាពនៅបរទេស ។ ទោះជាជប៉ុនសក្តិសមនឹងទទួលបានកៅអីអចិន្ត្រៃយ៍ក៏ពិតមែន តែចិនជាមិត្តជិតខាងនិងជាគូប្រជែងស្រាប់នោះមិនស្រណុកចិត្តឡើយ ហើយប្រទេសនេះមិនអាចឲ្យជប៉ុនមានឱកាសក្លាយជាសមាជិកអចិន្ត្រៃយ៍អង្គការសហប្រជាជាតិស្រួលៗទេ។ វាត្រូវចំណាយពេលវេលាយូរទៀត ហើយបើទំនាក់ទំនងប្រទេសទាំងពីរនៅតែល្អក់ករក គេមិនរំពឹងថាចិននឹងផ្តល់ការគាំទ្រដល់ជប៉ុនឡើយ។ ចំណែកប្រទេសអាល្លឺម៉ង់ឯណោះវិញ ក៏ដើរតួនាទីសំខាន់ក្នុងនយោបាយអន្តរជាតិនិងជាប្រទេសមេដឹកនាំអឺរ៉ុបមួយដែលសក្តិសមជាប្រទេសតំណាងឲ្យអឺរ៉ុបនៅអង្គការសហប្រជាជាតិផង។ ប៉ុន្តែ និយាយដល់ការស្វែងរកឱកាសក្លាយជាសមាជិកអចិន្ត្រៃយ៍នៃក្រុមប្រឹក្សាសន្តិសុខ ប្រទេសសមាជិកសហភាពអឺរ៉ុបជាច្រើនប្រឆាំងបំណងអាល្លឺម៉ង់ ព្រោះគេយល់ថា អាល្លឺម៉ង់មិនសមជាតំណាងពួកគេនៅក្រុមប្រឹក្សាសន្តិសុខទេ។ សម្រាប់ឥណ្ឌាឯណោះវិញ នៅតែតស៊ូមតិ ដើម្បីកាន់កាប់អសនៈនៅក្រុមប្រឹក្សាសន្តិសុខ ដោយសម្អាងថា ខ្លួនជាមហាអំណាចប្រជាធិបតេយ្យធំជាងគេលើលោកនិងសម្អាងលើការប្រឹងប្រែងរបស់ខ្លួនក្នុងការថែរក្សាសន្តិភាពដោយផ្តល់ទ័ពរាប់ពាន់នាក់។ បើយោងតាមក្រសួងការបរទេសឥណ្ឌា ឥណ្ឌាជាប្រទេសលំដាប់ថ្នាក់លេខបួនដែលបញ្ជូនកងទ័ពទៅចូលរួមក្នុងសកម្មភាពថែរក្សាសន្តិភាពក្នុងក្របខណ្ឌអង្គការសហប្រជាជាតិផង។ ប៉ុន្តែ គួរឲ្យសោកស្តាយប្រទេសប៉ាគីស្ថានដែលជាសត្រូវជិតខាង និងមហាយក្សចិនដែលជាដៃគូប្រជែងឥណ្ឌាផងនោះ មិនយល់ស្របចំពោះការផ្តល់អាសនៈដល់ឥណ្ឌាឡើយ។ ចុងក្រោយប្រទេសប្រេស៊ីល ដែលជារដ្ឋមានសេដ្ឋកិច្ចធំដាច់គេនៅអាមេរិកខាងត្បូង។ ប្រេស៊ីលជឿជាក់ថាដល់ពេលដែលខ្លួនក្លាយជាតំណាងតំបន់អាមេរិកខាងត្បូង ក៏ព្រោះថាខ្លួនជាមហាអំណាចក្នុងតំបន់មានប្រជាជនច្រើន ផ្ទៃដីធំ មានសេដ្ឋកិច្ចធំដាច់គេក្នុងតំបន់ និងមានឥទ្ធិពលជាងគេដែរ។ ថ្វីត្បិតថា វាដូច្នេះមែក៏ដោយ ប្រទេសជាច្រើននៅអាមេរិកខាងត្បូងមិនទាន់ជឿជាក់និងទុកចិត្តថា ប្រេស៊ីលនឹងមានលទ្ធភាពរក្សាផលប្រយោជន៍ពួកគេនៅពេលក្លាយជាសមាជិកអចិន្ត្រៃយ៍ឡើយ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2654.txt

មេដឹកនាំពិភពលោកជាច្រើនអ្នកបានផ្តល់សុន្ទរកថានៅមហាសន្និបាតអង្គការសហប្រជាជាតិម្សិលមិញនេះ។ លោក បារ៉ាក់ អូបាម៉ា បានថ្លែងបើកមុនគេ ដោយបានលើកបញ្ហាពិភពលោកជាហូរហែរ ហើយឆ្លៀតវាយប្រហារប្រមុខរដ្ឋរុស្ស៊ីរឿងអ៊ុយក្រែននិងសង្គ្រាមស៊ីរីដែរ។ ចំណែកលោក វ្ល៉ាឌីមៀ ពូទីនវិញបានស្វែងរកឱកាសតបនិងវាយបកពាក្យសម្តីលោក អូបាម៉ាផងដែរ។ មេដឹកនាំទាំងពីរខំវាយប្រហារគ្នា តែហាក់ដូចមានឆន្ទៈតិចតួចក្នុងស្វែងការរកដំណោះស្រាយពិតបញ្ចប់វិបត្តិពិភពលោក។

ប្រធានាធិបតីអាមេរិក លោក បារ៉ាក់ អូបាម៉ា ជាមេដឹកនាំម្នាក់ដែលឡើងថ្លែងសុន្ទរកថាមុនគេនៅមហាសន្និបាតអង្គការសហប្រជាជាតិ។ បន្ទាប់ពីលោក មាននាយករដ្ឋមន្ត្រី ឥណ្ឌា ប្រធានាធិបតីបារាំង និងប្រធានាធិបតីរុស្ស៊ីផងដែរ។ ក្នុងសុន្ទរកថាក្នុងកិច្ចប្រជុំលើកទី៧០ ដែលបញ្ជាក់ថាអង្គការនេះមានអាយុ ៧០ឆ្នាំហើយនោះ លោក អូបាម៉ា បានរិះគន់មេដឹកនាំរុស្ស៊ីនិងមេដឹកនាំឯទៀតយ៉ាងចាស់ដៃដូចជា បាសា អាល់អាសាដ រួមទាំងអ្នកនយោបាយអាមេរិកផងដូចជាលោក Donald Trump ជាដើម។ ទោះមិនបញ្ចេញឈ្មោះអ្នកទាំងនោះក៏គេអាចដឹងថាលោក អូបាម៉ា សំដៅអ្នកណាដែរ។ លោកបានរិះគន់សកម្មភាពរុស្ស៊ីនៅក្នុងទឹកដីអ៊ុយក្រែនកន្លងមក ជាពិសេសការលេបយកទឹកដី Crimea និងបន្តជួយផ្តល់ជំនួយលុយកាក់ និងសព្វាវុធឲ្យក្រុមឧទ្ទាមភាគខាងកើតដើម្បីប្រឆាំងរដ្ឋាភិបាលកណ្តាល។ លោក ថាលោកយល់ពីទំនាក់ទំនងជិតស្និទ្ធទាំងផ្នែកវប្បធម៌ ភាសា នយោបាយ សេដ្ឋកិច្ចជាដើមរវាងរុស្ស៊ីនិងអតីតរដ្ឋសហភាពសូវៀតអ៊ុយក្រែន ប៉ុន្តែបើរុស្ស៊ីមិនគោរពអធិបតេយ្យនិងបូរណភាពដែនដីអ៊ុយក្រែនផង ធ្វើម្តេចលោកអាចទ្រាំមើលបាន។ យ៉ាងណាក៏ដោយលោក ទាមទារឲ្យប្រមុខរដ្ឋរុស្ស៊ីប្រើប្រាស់វិធានការការទូតសន្តិភាពដើម្បីជួយដោះស្រាយបញ្ហាអ៊ុយក្រែនឲ្យចប់ចុងចប់ដើម ព្រោះសង្គ្រាមអ៊ុយក្រែនចប់ រុស្ស៊ីក៏ចំណេញលែងត្រដរខ្យល់ដោយសារសេដ្ឋកិច្ចធ្លាក់ចុះ និងលែងរងទុក្ខព្រោះទណ្ឌកម្មនិងការហ៊ុំព័ទ្ធសេដ្ឋកិច្ច។ ប្រមុខរដ្ឋអាមេរិកខាងលើបានសង្កត់ធ្ងន់ថា ទោះជាយ៉ាងណាលោក មិនប្រាថ្នាឲ្យមានសង្គ្រាមត្រជាក់ថ្មីមួយទៀតទេ។ ទោះជាលោក អូបាម៉ា ប្រើពាក្យរិះគន់ខ្លាំងបន្តិចមែន តែ បើតាមជំហររបស់លោកគឺនៅចង់ឲ្យរុស្ស៊ីផ្លាស់ប្តូរឥរិយាបទមកសហការជាមួយខ្លួនវិញ។ ទាក់ទិនបញ្ហាអ៊ុយក្រែននេះដែរ លោក ពូទីន មិនបានរៀបរាប់ច្រើនទេ តែលោកគ្រាន់តែបង្ហាញថា វិបត្តិនៅអ៊ុយក្រែនកើតឡើងដោយសាររដ្ឋប្រហារនិងបដិវត្តមិនស្របច្បាប់ប្រឆាំងរដ្ឋាភិបាលដែលរៀបចំឡើងដោយរដ្ឋបរទេស តែមិនបានបញ្ជាក់ថាប្រទេសណាទេ។ តែកន្លងមកលោកធ្លាប់បញ្ជាក់ច្បាស់ថា រដ្ឋាភិបាលលោកដឹងច្បាស់ណាស់ថា ក្រុងវ៉ាស៊ីនតោនបានធ្វើអ្វី និងចំណាយលុយប៉ុន្មានដើម្បីទម្លាក់រដ្ឋាភិបាលនៅអ៊ុយក្រែនមុនមានសង្គ្រាមស៊ីវិលកើតឡើង។ ក្រៅពីវាយប្រហារគ្នាទៅវិញទៅមករឿងជម្លោះអ៊ុយក្រែន មេដឹកនាំទាំងពីរបន្តទៅបញ្ហាក្តៅនិងចម្រូងចម្រាសនៅមជ្ឈិមបូព៌ាគឺស៊ីរីវិញម្តង។ លោក អូបាម៉ា បានឆក់ឱកាសវាយប្រហារបណ្តារដ្ឋដែលបន្តការពារនិងគាំទ្ររបបដឹកនាំអាសាដ និងបានហៅ អាសា ថាជាមេដឹកនាំផ្តាច់ការងប់នឹងអំណាចដែលបានសម្លាប់ប្រជាជនស្លូតត្រង់ជាពិសេសក្មេងៗគ្មានញរញើត។ ហើយលោក នៅតែយល់ថា ការចាកចេញរបស់លោក អាសាដ ជាដំណោះស្រាយក្នុងដំណើរការកសាងសន្តិភាពនៅស៊ីរី។ អ្វីដែលជាសញ្ញាវិជ្ជមាន លោក អូបាម៉ា នៅតែអះអាងថា សហរដ្ឋអាមេរិកនៅមានឆន្ទៈចង់សហការជាមួយរដ្ឋាភិបាលក្រុងម៉ូស្គូ និងអ៊ីរ៉ង់ ដើម្បីដោះស្រាយបញ្ហាសង្គ្រាមស៊ីវិលនៅស៊ីរីដដែល។ តែលោក ពូទីន យល់ឃើញផ្ទុយស្រឡះជុំវិញដំណោះស្រាយស្នើឡើងដោយលោក អូបាម៉ា ព្រោះលោក យល់ថាបញ្ហាស៊ីរីត្រូវដោះស្រាយដោយជួយពង្រឹងរដ្ឋាភិបាលអាសាដ ដើម្បីឈានទៅដោះស្រាយការគំរាមកំហែងសន្តិសុខនានា និងកសាងសន្តិភាព។ បើហ៊ានទម្លាក់អាសាដ ពីតំណែងអនាគតប្រទេសនេះមិនខុសពីលីប៊ី និងអ៊ីរ៉ាក់ឡើយ។ លោកសង្កត់ធ្ងន់ថា រដ្ឋាភិបាលអាសាដនឹងជាដៃគូពិតប្រាកដក្នុងការកម្ចាត់ក្រុមភេរវជនរដ្ឋឥស្លាម។ តែយ៉ាងណាមិញ លោក ពូទីន បានចោទជាសំណួរទៅកាន់អង្គប្រជុំថា តើអ្នក (សំដៅលើលោកខាង)លិច) បានក្រឡេកមើលឬអត់ថាអ្នកបានធ្វើអ្វីខ្លះ តាមរយៈការបង្កើតបដិវត្តប្រជាធិបតេយ្យនៅមជ្ឈិមបូព៌ា។ គេច្បាស់ជាមើលឃើញហើយ ថាមានរឿងអ្វីកំពុងកើតឡើងនៅមជ្ឈិមបូព៌ា ក្រោយបដិវត្ត។ បញ្ហាទាំងនោះរួមមានការបែកខ្ញែកគ្នានិងជម្លោះប្រដាប់អាវុធនៅលីប៊ី ជម្លោះនៅយេម៉ែន បញ្ហានៅអ៊ីរ៉ាក់ និង បញ្ហានៅស៊ីរីចប្ចុប្បន្នផង រួមជាមួយការកើនឡើងរហ័សនៃក្រុមភេរវជនរដ្ឋឥស្លាមផង។ ទោះជាអ្នកទាំងពីរកំពុង ដេញដោលគ្នានិងប្រឹងប្រែងវែកញែកថាបញ្ហាកើតឡើងព្រោះអ្នកណាបង្កើតក៏ដោយ ការដោះស្រាយបញ្ហាជាចំណុចស្នូលដែលមេដឹកនាំពិភពលោកត្រូវធ្វើក្នុងពេលវេលាសមស្របមួយ។ មេដឹកនាំនៃរដ្ឋមហាអំណាចទាំងពីរ គួរតែប្រឹងប្រែងរកចំណុចរួមគ្នា លុបបំបាត់ចោលភាពខុសប្លែកគ្នា ជជែកគ្នាដើម្បីស្វែងរកដោះស្រាយពិតប្រាកដ និងទុកប្រយោជន៍មួយឡែក ជាជាងវាយប្រហារគ្នាទៅវិញទៅមក។ ការចង្អុលគ្នានិងរុញកំហុសដាក់គ្នាទៅវិញទៅមក ប្រហែលជាមិនមែនជាវប្បធម៌ល្អសម្រាប់ប្រទេសដែលមានអារ្យធម៌ខ្ពង់ខ្ពស់ទាំងអស់នេះឡើយ។ ប្រជាជននៅស៊ីរី លីប៊ី អ៊ីរ៉ាក់ និងអ៊ុយក្រែនប្រហែលជាគ្មានបំណងចង់ដឹងពីរឿងរ៉ាវដែលមេដឹកនាំទាំងអស់នេះប្រឹងចំណាយពេលដេញដោលគ្នាឥតឈប់នេះទេ។ តែជាការពិតពួកគេគ្រាន់តែចង់បានដំណោះស្រាយពិតប្រាកដ បញ្ចប់ជម្លោះ និងបង្កើតសន្តិភាពពេញលេញដល់ពួកគេប៉ុណ្ណោ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2655.txt

ក្នុងកិច្ចប្រជុំកំពូលអង្គការសហប្រជាតិប្រចាំឆ្នាំនៅស្នាក់ការកណ្តាលអង្គការសហប្រជាជាតិប្រចាំទីក្រុងញូវយ៉ក មេដឹកនាំពិភពលោកបានប្តេជ្ញាចិត្តថា នឹងលុបបំផុតភាពក្រីក្រក្នុងរយៈពេល១៥ឆ្នាំទៅមុខ ដោយអនុម័តយកផែនការអភិវឌ្ឍន៍ក្រោយឆ្នាំ២០១៥ ។ គេរំពឹងថាឆ្នាំ ២០៣០ ពិភពលោកមួយនេះនឹងផ្លាស់ប្តូរទៅរកភាពល្អប្រសើរ ដោយការអភិវឌ្ឍន៍ទៅមុខដើរទន្ទឹមគ្នានឹងការការពារថែរក្សាបរិស្ថានផង។

ក្នុងកិច្ចប្រជុំកំពូលអង្គការសហប្រជាជាតិលើកទី៧០ កាលពីម្សិលមិញ មេដឹកនាំពិភពលោកទាំងអស់នឹងមានឱកាសពិសេសនិងជាប្រវត្តិសាស្ត្រដើម្បីអនុម័តយករបៀបវារៈនៃការអភិវឌ្ឍក្រោយឆ្នាំ២០១៥ ។ ស្របពេលដែលរបៀបវារៈថ្មីត្រូវអនុម័តសម្រាប់កែប្រែពិភពលោកនេះ មេដឹកនាំពិភពលោកទាំងអស់បានប្តេជ្ញាចិត្តហើយថានឹងកាត់បន្ថយភាពក្រីក្រឲ្យខានតែបានក្នុងរយៈពេល១៥ឆ្នាំទៅមុខទៀត។ គោលដៅ អភិវឌ្ឍន៍ថ្មីដែលនឹងមកជំនួសគោលដៅអភិវឌ្ឍន៍សហសវត្សនោះមានឈ្មោះថា គោលដៅអភិវឌ្ឍន៍ប្រកបដោយចីរភាពដែលមានគោលដៅសរុបចំនួន១៧។ ពិភពលោកសង្ឃឹមុតមាំថារបៀបវារៈថ្មីនឹងផ្លាស់ប្តូរពិភពលោកទាំងមូលដោយកាត់បន្ថយភាពក្រីក្រ លើកកម្ពស់ការអប់រំនិងសុខាភិបាល ដោះស្រាយបញ្ហាបរិស្ថាន គិតគូរពីបញ្ហាសន្តិសុខនិងសន្តិភាព ។ អ្វីដែលសំខាន់វាអាចជួយដល់បណ្តាប្រទេសទាំងអស់ ទាំងប្រទេសក្រីក្រនិងអភិវឌ្ឍ។ ប៉ុន្តែគេនៅមិនទាន់អាចសន្និដ្ឋាននិងវាយតម្លៃបានថាតើគោលដៅថ្មីនេះនឹងជួយផ្លាស់ប្តូរពិភពលោកបានកម្រិតណាឡើយ ព្រោះវាអាស្រ័យលើការចូលរួមនិងធនធានដែលបណ្តាប្រទេសនានាជាសមាជិកចូលរួមផង។ ជុំវិញការប្តេជ្ញាចិត្តនិងការអនុម័តផែនការអភិវឌ្ឍន៍ថ្មីនេះដែរ សម្តេចសង្ឃកាតូលិច បាប ហ្វ្រង់ស៊ីស ដែលបានអញ្ជើញចូលរួមថ្លែងសុន្ទរកថាក្នុងកិច្ចប្រជុំផងដែរនោះបានបង្ហាញក្តីរីករាយនិងស្វាគមន៍យ៉ាងកក់ក្តៅបំផុត។ ប៉ុន្តែលោកបានដាស់តឿនឲ្យមេដឹកនាំទាំងអស់សហការគ្នាឲ្យកាន់តែជិតស្និទ្ធដើម្បីបង្កើតវិធានការបន្តបន្ទាប់ដើម្បីធានាការអនុវត្តគោលការណ៍អភិវឌ្ឍន៍ដែលមានស្រាប់ឲ្យបានជោគជ័យក្នុងរយៈពេលកំណត់។ លោកថា៖« ការប្តេជ្ញាចិត្តនេះនៅមិនទាន់គ្រប់គ្រាន់ឡើយ ទោះបីជាវាជាជំហានសំខាន់ឆ្ពោះទៅរកដំណោះស្រាយក៏ដោយ។ »។ លោកបានអំពាវនាវឲ្យបណ្តាមេដឹកនាំពិភពលោកទាំងអស់នោះត្រៀមខ្លួនដើម្បីរៀបចំជំហានបន្តបន្ទាប់ដ៏រឹងមាំ និងវិធានការបន្ទាន់សម្រាប់ការពារបរិស្ថាននិងការរើសអើងនៅក្នុងសង្គមផង។ ចំណែកអគ្គលេខាធិការអង្គការសហប្រជាជាតិលោក បាន គីមូន វិញ បានបង្ហាញការគាំទ្រពេញទំហឹងចំពោះការអនុម័តគោលដៅអភិវឌ្ឍន៍ប្រកបដោយចីរភាពឬនិរន្តរភាពនេះ។ លោកជឿជាក់ថា វាជាផែនការបង្កើតឡើងសម្រាប់គ្រប់គ្នា និងពិភពលោកទាំងមូល ដែលជម្រុញការសមារណកម្ម និងផ្លាស់ប្តូរពិភពលោកទៅរកភាពប្រសើរឡើងនិងវិបុលភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2656.txt

ថ្លែងសុន្ទរកថាក្នុងកិច្ចប្រជុំមេដឹកនាំប្រចាំឆ្នាំកាលពីម្សិលមិញ លោក បារ៉ាក់ អូបាម៉ា បានព្រមានរដ្ឋាភិបាលទូទាំងសកលលោកជុំវិញការអនុវត្តផែនការអភិវឌ្ឍន៍ថ្មី ព្រោះលោកជឿជាក់ថារដ្ឋាភិបាលមិនល្អនឹងមិនមានលទ្ធភាពអាចសម្រេចគោលដៅអភិវឌ្ឍន៍ថ្មីនេះឡើយ។ លោក អូបាម៉ា បានអំពាវនាវឲ្យមេដឹកនាំទាំងអស់រក្សាតម្លាភាព ដោយកម្ចាត់អំពើពុករលួយ និងបញ្ចប់ឲ្យអស់ការរើសអើងប្រឆាំងស្ត្រី ក្រុមងាយរងគ្រោះនិងក្រុមជនជាតិភាគតិច ផងដែរ។

សូមស្ដាប់ពត៌មានលម្អិត៖ ក្នុងមហាសន្និបាតអង្គការសហប្រជាជាតិ មេដឹកនាំប្រទេសទាំង ១៩៣ បានសម្រេចអនុម័តយកគោលដៅអភិវឌ្ឍន៍ថ្មីដែលមានឈ្មោះថាគោលដៅអភិវឌ្ឍន៍ប្រកបដោយចីរភាពសម្រាប់រយៈពេល១៥ឆ្នាំទៅមុខ ដើម្បីផ្លាស់ប្តូរពិភពលោកឲ្យកាន់តែប្រសើរឡើង។ ផែនការអភិវឌ្ឍន៍ថ្មីនេះមានគោលដៅសរុបចំនួន១៧ ដែលត្រូវបានគេអះអាងថា ផែនការដែលអាចអនុវត្តន៍បានក្នុងបរិបទប្រទេសអ្នកមាននិងក្រ ហើយអ្វីដែលពិសេស វាក៏គ្រប់ដណ្តប់ការដោះស្រាយបញ្ហាប្រឈមបរិស្ថានផងដែរ។ ស្របពេលដែលមានការអនុម័តយកផែនការថ្មី មេដឹកនាំពិភពលោកក៏ប្តេជ្ញាកាត់បន្ថយភាពក្រីក្រ ឲ្យបានត្រឹមឆ្នាំ២០៣០ខាងមុខដែរ។ យ៉ាងណាក៏ដោយ ក្នុងសុន្ទរកថាម្សិលមិញប្រធានាធិបតីអាមេរិក លោក បារ៉ាក់ អូបាម៉ា បានព្រមានថា ការអនុវត្តគោលដៅរបស់អង្គការសហប្រជាជាតិសម្រាប់១៥ឆ្នាំទៅមុខនេះ ដើម្បីលុបបំបាត់ភាពក្រីក្រ នឹងបរាជ័យ ប្រសិនបើរដ្ឋាភិបាលមិនរៀបចំខ្លួនឲ្យបានប្រសើរទេនោះ។ ជាការពិត តាមសម្តីលោក អូបាម៉ា គឺចង់សំដៅលើរដ្ឋាភិបាលដែលមិនអាចរក្សាបាននូវអភិបាលកិច្ចល្អ អសមត្ថភាពក្នុងការកម្ចាត់អំពើពុករលួយ និងអនុវត្តន៍គោលនយោបាយរើសអើងប្រឆាំងស្ត្រី និងក្រុមជនជាតិភាគតិចណាមួយក្នុងសង្គមនោះ។ ក្នុងសុន្ទរកថារយៈពេល២៨នាទី លោក អូបាម៉ា បានបញ្ជាក់ថា៖« ការអភិវឌ្ឍត្រូវបានគំរាមកំហែងដោយសារអភិបាលកិច្ចមិនល្អរបស់រដ្ឋាភិបាល។ រដ្ឋាភិបាលនានាត្រូវតែលើកកម្ពស់តម្លាភាព និងបើកចំហរ រួមទាំងនីតិរដ្ឋឲ្យបាន ក្នុងការប្រឈមជាមួយអំពើពុករលួយដែលផ្ទេរលុយរាប់ពាន់លានដុល្លារចេញពីគម្រោងសាងសង់សាលារៀន មន្ទីរពេទ្យ និងហេដ្ឋារចនាសម្ព័ន្ធចូលក្នុងគណនីធនាគារបរទេស» ប្រជាជនរាប់រយលាននាក់នៅទូទាំងពិភពលោក នៅបន្តរស់នៅស្ថិតក្រោមបន្ទាត់នៃភាពក្រីក្រនៅឡើយ ហើយពួកគេបន្តរងគ្រោះថ្នាក់ ដោយសារបញ្ហាពុករលួយជាប្រព័ន្ធ ការរើសអើងដោយសារពួកគេជាក្រុមងាយរងគ្រោះ និងក្រុមភាគតិចផងដែរ។ តាមពិតទៅ ដើម្បីអនុវត្តន៍ឲ្យបានជោគជ័យនូវផែនការអភិវឌ្ឍន៍ថ្មីនេះ ប្រទេសទាំងអស់ត្រូវប្តេជ្ញាចិត្តរៀបចំវិធានការ ឬគោលនយោបាយក្នុងស្រុក ហើយបន្ថែមពីលើនោះ វាជាការចាំបាច់ដែលពួកគេត្រូវមានធនធានគ្រប់គ្រាន់សម្រាប់ប្រើប្រាស់ផងដែរ។ ប្រទេសខ្វះធនធានគឺជាកង្វល់ និងឧបសគ្គសម្រាប់ការឈានទៅសម្រេចបាននូវគោលដៅអភិវឌ្ឍន៍ដោយជោគជ័យ។ ប៉ុន្តែកង្វល់សហគមន៍អន្តរជាតិបានរសាយបន្តិចកាលពីម្សិលមិញនេះ ក្រោយប្រធានាធិបតីចិន លោក ស៊ី ជិនពីង ថ្លែងសុន្ទរកថាក្នុងមហាសន្និបាតអង្គការសហប្រជាជាតិ។ លោកថា រដ្ឋាភិបាលលោកត្រៀមលុបបំណុលដែលប្រទេសក្រីក្រជំពាក់ ក្នុងនោះរួមមានប្រទេសកោះតូចៗផងដែរ។ ហើយ អ្វីដែលគេសាទរខ្លាំងគឺ ចិនបានត្រៀមកញ្ចប់ថវិកា២ពាន់លានដុល្លារអាមេរិក សម្រាប់ជួយទ្រទ្រង់បណ្តាប្រទេសតតីយលោក ដើម្បីអភិវឌ្ឍន៍ខ្លួនទៅមុខប្រកបដោយនិរន្តភាពថែមទៀតផង៕ សូមស្ដាប់ពត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2657.txt

មេដឹកនាំផ្តាច់ការវ័យ ៩១ឆ្នាំ របស់ហ្ស៊ីមបាវ៉េ លោក រ៉ូបឺត មូហ្កាបេ (Robert Mugabe) បានថ្លែងរិះគន់បណ្តាប្រទេសដែលអនុញ្ញាតឲ្យមានការរៀបអាពាហ៍ពិពាហ៍ជាមួយមនុស្សភេទដូចគ្នាខណៈពេលផ្តល់សុន្ទរកថានៅមហាសន្និបាតអង្គការសហប្រជាជាតិ។ លោកប្រាប់អង្គសន្និបាតថា៖«យើងមិនមែនខ្ទើយទេ»។ មេដឹកនាំរូបនេះចង់វាយប្រហារលោក អូបាម៉ា ដែលចង់ឲ្យមានការរៀបអាពាហ៍ពិពាហ៍ដូចគ្នានៅដែនដីអាហ្វ្រិក។

លោក មុំ ពិទូរ្យ លម្អិតព័ត៌មាននេះ «ការគោរពសិទ្ធិមនុស្សជាកាតព្វកិច្ចរបស់បណ្តាសមាជិកទាំងអស់ តែយើងមានសិទ្ធិស្មើគ្នាក្នុងការបដិសេធការប៉ុនប៉ងបង្គាប់ឲ្យដាក់អនុវត្តសិទ្ធិថ្មីទាំងឡាយណាដែលផ្ទុយនឹងតម្លៃសង្គម ប្រពៃណី ច្បាប់ និងជំនឿ របស់យើង។ យើងមិនមែនខ្ទើយទេ» នេះជាពាក្យសម្តីរបស់មេដឹកនាំផ្តាច់ការហ្ស៊ីមបាវ៉េលោក រ៉ូបឺត មូហ្កាបេ ដែលលោកថ្លែងប្រាប់មេដឹកនាំពិភពលោកជាច្រើនដែលចូលរួមក្នុងមហាសន្និបាតអង្គការសហប្រជាជាតិកាលពីថ្ងៃចន្ទកន្លងទៅ។ ពាក្យសម្តីចម្លែករបស់មេដឹកនាំវ័យ ៩១ឆ្នាំ និងជាមេដឹកនាំកាន់តំណែងយូរបំផុតនៅអាហ្វ្រិកនេះបានធ្វើឲ្យមេដឹកនាំសើច ហ៊ោរទាំងភ្ងាក់ផ្អើលខ្លាំងផងដែរ។ ប៉ុន្តែដោយសាររឿងរ៉ាវចម្រូងចម្រាសដែលធ្លាប់កើតមានឡើងកន្លងមក គេអាចវាយតម្លៃថា ជាសារមួយប្រាប់ទៅបណ្តាប្រទេសនានាដែលបានអនុញ្ញាតឲ្យមានការរៀបអាពាហ៍រវាងមនុស្សភេទដូចគ្នា ជាពិសេសសហរដ្ឋអាមេរិកតែម្តង។ ប្រធានាធិបតីអាមេរិក លោក បារ៉ាក់ អូបាម៉ា តែងតែរិះគន់បណ្តារដ្ឋអាហ្វ្រិកដែលដាក់គំនៀបលើអ្នកស្រលាញ់មនុស្សភេទដូចគ្នា ហើយលោកប្រឹងប្រែងជំរុញឲ្យមានការផ្លាស់ប្តូរនៅអាហ្វ្រិកដោយអនុញ្ញាតឲ្យមានការរៀបអាពាហ៍ពិពាហ៍មនុស្សភេទដូចគ្នា។ លោក ក៏ធ្លាប់សុំលោក បារ៉ាក់ អូបាម៉ា រៀបការ ក្នុងគោលបំណងចម្អកឲ្យលោក អូបាម៉ា ដែលខំរិះគន់រដ្ឋាភិបាលអាហ្វ្រិកដែលប្រឆាំងការរៀបអាពាហ៍ពិពាហ៍រវាងអ្នកស្រលាញ់ភេទដូចគ្នាដែរ។ លោក មូហ្កាបេ យល់ថា សិទ្ធិអ្នកស្រលាញ់ភេទដូចគ្នាជាសិទ្ធិថ្មីដែលបង្កើតឡើងដោយលោកខាងលិច ដែលផ្ទុយនឹងតម្លៃវប្បធម៌ ប្រពៃណី សាសនា និងជំនឿផ្សេងទៀតដែលជាអត្តសញ្ញាណរបស់ប្រទេសអាហ្វ្រិក។ លោក ប្រឆាំងដាច់ខាតរាល់ការផ្លាស់ប្តូរសិទ្ធិឲ្យក្រុមអ្នកស្រលាញ់ភេទដូចគ្នាដូចដែលលោកខាងលិចធ្លាប់ធ្វើនិងបន្តធ្វើទៅពេលខាងមុខ។ ថ្វីត្បិតថា ការគោរពសិទ្ធិមនុស្សជាពិសេសសិទ្ធិអ្នកស្រលាញ់ភេទដូចគ្នា ចាំបាច់ត្រូវធ្វើឡើងជាសកលដូចលោកខាងលិចចង់បានក៏ពិតមែន តែបណ្តាប្រទេសនីមួយៗមានស្ថានភាព និងបរិបទសង្គមប្លែកៗគ្នា អាស្រ័យទីតាំងភូមិសាស្ត្រ វប្បធម៌ ប្រវត្តិសាស្ត្រ ជាដើម។ ដូច្នេះការឲ្យនិយមន័យលើសិទ្ធិនិងការអនុវត្តច្បាប់ក៏អាចប្លែកៗគ្នាទៅតាមនោះដែរ។ ហើយម្យ៉ាងការបង្ខំឲ្យពួកគេទទួលយកអ្វីដែលថ្មី និងអ្វីដែលគេយល់ថា ខុសពីតម្លៃនិងជំនឿរបស់ពួកគេ ជារឿងពិបាកនិងអាចត្រូវចំណាយពេលវេលាយូរផងដែរ។ ក្រៅពីវាយប្រហារលោកខាងលិច លោក មូហា្កបេ ក្នុងនាមជាប្រធានសហភាពអាហ្វ្រិក បានស្នើឲ្យមានការកែទម្រង់ក្រុមប្រឹក្សាសន្តិសុខ និងទទូចឲ្យបណ្តាប្រជាជាតិឯទៀតវិនិយោគលើការអភិវឌ្ឍសេដ្ឋកិច្ចសហភាពអាហ្វ្រិកខាងមុខ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2658.txt

ជនបរទេសរស់នៅក្នុងសិង្ហបុរីសម្តែងការមិនសប្បាយចិត្តចំពោះគោលនបាយរដ្ឋាភិបាលសិង្ហបុរីលើវិស័យអប់រំ។ ប្រតិកម្មនេះ ធ្វើឡើងក្រោយរដ្ឋាភិបាលសិង្ហបុរី ប្រកាសដំឡើងតម្លៃសិក្សាចំពោះសិស្សបរទេសដែលរៀននៅក្នុងសាលារដ្ឋរបស់សិង្ហបុរី ខណៈតម្លៃសិក្សាសម្រាប់សិស្សសិង្ហបុរី នៅដដែល។

ចាប់ពីឆ្នាំ២០១៦តទៅ ថ្លៃសិក្សានៅក្នុងសាលារដ្ឋសិង្ហបុរីចាប់ពីកម្រិតបឋមរហូតដល់វិទ្យាល័យនឹងត្រូវដំឡើងចំពោះសិស្សបរទេស។ នេះបើយោងតាមសេចក្តីប្រកាសរបស់ក្រសួងអប់រំសិង្ហបុរី ដែលបានធ្វើ ឡើងកាលពីថ្ងៃម្សិលមិញនេះ។ ជនបរទេសដែលរស់នៅសិង្ហបុរី មានការមិនពេញចិត្តចំពោះការសម្រេចចិត្តរបស់រដ្ឋាភិបាលសិង្ហបុរីក្នុងការដំឡើងថ្លៃសិក្សាចំពោះក្មេងបរទេស។ ក្នុងនោះជនបរទេសមួយចំនួន បានចាត់ទុកថា គោលនយោបាយនេះគឺជាការលួងចិត្តប្រជាជនសិង្ហបុរី និង មានការបែងចែកចំពោះជនបរទេស។ អ្វីដែលគួរកត់សម្គាល់នោះ មុនពេលនៃការទទួលជ័យជម្នះការបោះឆ្នោតឆ្នាំ២០១៥ លោកនាយករដ្ឋ មន្ត្រី លី ស៊ានឡុង បានសន្យាដើម្បីគ្រប់គ្រងលើលំហូរជនបរទេសមកសិង្ហបុរីដែលជាបញ្ហាដែលប្រជាជនសិង្ហបុរីមានការព្រួយបារម្ភបំផុត។ ដោយឡែក ការដំឡើងថ្លៃចំពោះសិស្សបរទេស ខណៈសិស្សសិង្ហបុរីនៅដដែល ត្រូវបានអ្នកជំនាញ មួយចំនួនចាត់ទុកថា ជាជំហានដំបូងដែលរដ្ឋាភិបាលសិង្ហបុរី អនុវត្តដើម្បីឆ្លើយតបទៅនឹងការសន្យាខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2659.txt

កិច្ចព្រមព្រៀងបទឈប់បាញ់រវាងរដ្ឋាភិបាលមីយ៉ាន់ម៉ា និង ឧទ្ទាម១៧ក្រុម បានបរាជ័យជាថ្មីកាលពីម្សិលមិញនេះ។ ការបរាជ័យនេះ ក្រោយពីរដ្ឋាភិបាលមីយ៉ាន់ម៉ា មិនបានបំពេញលក្ខខណ្ឌ ទៅនឹងអ្វីដែលពួកគេចង់បាន។ ហើយនេះគឺជាសញ្ញាមិនល្អនោះទេ សម្រាប់សន្តិសុខនៃការបោះឆ្នោតមីយ៉ាន់ម៉ាដែលនឹងត្រូវធ្វើឡើងនៅចុងឆ្នាំនេះ។

ដើម្បីធានាដល់សន្តិសុខសម្រាប់ការបោះឆ្នោតដែលនឹងត្រូវធ្វើឡើងនៅចុងឆ្នាំ២០១៥ខាងមុខនេះ រដ្ឋាភិបាលមីយ៉ាន់ម៉ា បានពន្លឿនការចរចាជាមួយនឹងតំណាងក្រុមឧទ្ទាម១៧ក្រុមដើម្បីចុះហត្ថលេខាលើកិច្ចព្រមព្រៀងបទឈប់បាញ់ថា្នក់ជាតិ។ ជាអកុសល តំណាងក្រុមឧទ្ទាម១០ក្រុម បានប្រកាសថានឹងមិនចុះហត្ថលេខាលើកិច្ចព្រមព្រៀងនោះទេ។ យោងតាម Saw Kwe Htoo Win ជាអ្នកតំណាងឲ្យក្រុមឧទ្ទាមមួយក្នុងចំណោមឧទ្ទាមទាំង៧ក្រុមដែលបានយល់ចុះហត្ថលេខា មូលហេតុនៃការបរាជ័យនៃកិច្ចព្រៀមព្រៀងបទឈប់បាញ់ ដោយសាររដ្ឋាភិបាល បានបដិសេធមិនបញ្ចូលភាគីមួយចំនួនដែលជាក្រុមឧទ្ទាមដែលធ្លាប់ប្រយុទ្ធជាមួយរដ្ឋាភិបាល កាលពីពេលកន្លងមក។ ក្នុងនេះ មានន័យថា ក្រុមឧទ្ទាមទាំង១០ក្រុម មិនពេញចិត្តចំពោះលក្ខខណ្ឌ របស់រដ្ឋាភិបាលដែលហាក់ដូចជារើសអើងចំពោះក្រុមឧទ្ទាមមួយចំនួន។ ក្រុមឧទ្ទាមទាំងនោះរួមមានក្រុមឧទ្ទាមកូកាង និង ក្រុមឧទ្ទាមអារ៉ាកាន។ ជុំវិញនៃការបដិសេធនេះដែរ ក៏គឺជាបរាជ័យមួយរបស់រដ្ឋាភិបាលលោក ថេន សេន ដែលមានបំណង ព្យាយាមពន្លឿនកិច្ចព្រមព្រៀមដើម្បីទុកជាសមិទ្ធផលមួយរបស់លោកដើម្បីទាញប្រជាប្រិយភាពក្នុង ការឈរឈ្មោះបោះឆ្នោតអាណិត្តទី២របស់លោក។ អ្វីដែលកាន់តែធ្ងន់ធ្ងរ ការបរាជ័យនេះ មិនត្រឹមតែបង្ហាញពីការបរាជ័យរបស់រដ្ឋាភិបាលមីយ៉ាន់ម៉ានោះទេ តែថែមទាំងគំរាមកំហែងដល់សន្តិសុខ សម្រាប់ការបោះឆ្នោតតំណាងរាស្ត្រដែលនឹងត្រូវធ្វើឡើង នៅថ្ងៃទី០៨ ខែវិច្ឆិកាខាងមុខនេះ។ នោះ ក៏ព្រោះតែការប៉ះទង្គិចគ្នារវាងក្រុមឧទ្ទាម និង កងកម្លាំងរដ្ឋា ភិបាលអាចកើតឡើងគ្រប់ពេល។ សូមរម្លឹកផងដែរថា គិតចាប់ដើមឆ្នាំ២០១៥ កងកម្លាំងរដ្ឋាភិបាលមីយ៉ាន់ម៉ា និង ក្រុមឧទ្ទាមកូកាងដែលជាក្រុមទាហានឯករាជ្យដែលមានមូលដ្ឋាននៅភាគខាងជើងនៃប្រទេស បានប្រយុទ្ធគ្នាជាបន្តបន្ទាប់។ ប្រជាជនរស់នៅក្នុងតំបន់នោះមួយចំនួន បានបាត់បង់ជីវិត រស់នៅទាំងមានការភ័យខ្លាច និង មួយចំនួនភៀសខ្លួនទៅកាន់ប្រទេសជិតខាង។ ហើយចុងក្រោយនេះ រដ្ឋាភិបាលមីយ៉ាន់ម៉ា បានប្រកាស តំបន់ដែលក្រុមឧទ្ទាមកូកាងគ្រប់គ្រងដាក់ក្រោមច្បាប់អាជ្ញាសឹកផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_266.txt

នាយករដ្ឋមន្រ្តីថៃថ្មី លោកស្រី ផែថងថាន ស៊ីណាវ៉ាត់ (Paetongtarn Shinawatra) នៅថ្ងៃទី១៨ ខែសីហា បានប្តេជ្ញាធ្វើនយោបាយ ដោយមិនឱ្យជាន់ដានចាស់លោកឪពុក និងម្តាយមីង ដែលបានរបូតតំណែងនាយករដ្ឋមន្ត្រីដោយរដ្ឋប្រហារយោធា។ បើតាមនាយករដ្ឋមន្រ្តីថៃដែលមានវ័យក្មេងជាងគេរូបនេះ ខ្លួនប្តេជ្ញាខិតខំធ្វើការឱ្យបានខ្លាំងបំផុត។

មហាក្សត្រថៃ បានតែងតាំង លោកស្រី ផែថងថាន ស៊ីណាវ៉ាត់ ជានាយករដ្ឋមន្រ្តីថៃទី៣១ ជាផ្លូវការ នៅថ្ងៃទី១៨ ខែសីហា។ ក្នុងវ័យ៣៧ឆ្នាំ លោកស្រី ផែថងថាន បានក្លាយជាបុគ្គលទី៣ ក្នុងគ្រួសារត្រកូល «ស៊ីណាវ៉ាត់» ដែលបានក្លាយជានាយករដ្ឋមន្រ្តី បន្ទាប់ពីលោកឪពុក ថាក់ស៊ីន ស៊ីណាវ៉ាត់ និងម្តាយមីង យីងឡាក់ ស៊ីណាវ៉ាត់។ មេដឹកនាំត្រកូល «ស៊ីណាវ៉ាត់» ពីរនាក់មុនៗ សុទ្ធតែត្រូវបានទម្លាក់ចេញពីតំណែងដោយការធ្វើរដ្ឋប្រហារយោធា នៅក្នុងឆ្នាំ២០០៦ និង២០១៤។ ពាក់ព័ន្ធនឹងវិបត្តិនយោបាយថៃខាងលើ លោកស្រី ផែថងថាន ដែលទើបត្រូវបានមហាក្សត្រតែងតាំងជាប្រមុខរដ្ឋាភិបាលថ្មី បានប្តេជ្ញាមិនដើរឱ្យត្រូវផ្លូវចាស់របស់ឪពុក និងម្តាយមីង។ «គ្មាននរណាចង់ជួបវាសនាដូចឪពុក និងម្តាយមីងនោះទេ។ ដូចនេះ បំណងរបស់ខ្ញុំនៅពេលនេះ គឺបំពេញការងារឱ្យបានល្អបំផុត»។ នាយករដ្ឋមន្រ្តីថៃថ្មី ដែលមានឈ្មោះហៅក្រៅ Ung Ing បានបញ្ជាក់បែបនេះ នៅក្នុងសន្និសីទសារព័ត៌មានមួយ នៅថ្ងៃទី១៨ ខែសីហា។ បើទោះគ្មានបទពិសោធន៍នៅក្នុងរដ្ឋាភិបាល មេដឹកនាំដែលមានវ័យក្មេងជាងគេនៅក្នុងប្រវត្តិសាស្រ្តថៃ បានប្តេជ្ញាសហការជាមួយស្ថាប័នធំៗពីរទៀត គឺសភា និងតុលាការ។ កន្លងមក លោកស្រី Ung Ing មិនធ្លាប់ជាសមាជិកសភា ឬរដ្ឋមន្រ្តីឡើយ។ ក្រោយកូនក្លាយជានាយករដ្ឋមន្រ្តី អតីតមេដឹកនាំ លោក ថាក់ស៊ីន ដែលមានឥទ្ធិពលខ្លួននៅក្នុងសង្គមថៃ បានបន្លុយថា ខ្លួនត្រៀមខ្លួនជាស្រេច ក្នុងការផ្តល់យោបល់ដល់កូនស្រី ពាក់ព័ន្ធនឹងការដឹកនាំ ប៉ុន្តែមិនផ្តល់ការគាំទ្រផ្នែកនយោបាយឡើយ ដ្បិតខ្លួនចាស់ហើយ។ នេះបើតាមការចុះផ្សាយរបស់កាសែតបាងកកប៉ុស្តិ៍។ «នៅក្នុងអតីតកាល ខ្ញុំឈរពីមុខកូន ហើយកូនស្រីរបស់ខ្ញុំនៅពីក្រោយ។ ថ្ងៃនេះ កូនស្រី ឈរនៅពីមុខខ្ញុំ ហើយខ្ញុំឈរនៅពីក្រោយវិញម្តង»។ អតីតប្រមុខរដ្ឋាភិបាលថៃវ័យ ៧៥ឆ្នាំ បានប្រើពាក្យសម្តីដែលបង្កប់ដោយការសរសើរបែបនេះ នៅថ្ងៃទី១៨ ខែសីហា។ ពាក់ព័ន្ធនឹងការរៀបចំគណៈរដ្ឋមន្រ្តីថ្មី លោក ថាក់ស៊ីន បានសន្យាមិនលូកដៃឡើយ។ ចំណែក លោកស្រី ផែថងថាន សន្យាថា លោកស្រី នឹងសុំយោបល់ពីឪពុកលុះត្រាតែចាំបាច់។ មិនត្រឹមតែឪពុកទេ មេដឹកនាំរដ្ឋាភិបាលថ្មីរូបនេះ នឹងសុំការផ្តល់គំនិតពីអតីតនាយករដ្ឋមន្រ្តីផ្សេងទៀត ដើម្បីដឹកនាំប្រទេសឱ្យបានល្អ និងអាចអនុវត្តគោលនយោបាយប្រកបដោយប្រសិទ្ធភាព ដើម្បីជាប្រយោជន៍សម្រាប់ប្រទេស។ មុនពេល លោក ថាក់ស៊ីន និងលោកស្រី យីងឡាក់ ត្រូវបានទម្លាក់ចេញពីតំណែង អ្នកទាំងពីរសុទ្ធតែរងបទចោទពាក់ព័ន្ធអំពើពុករលួយ និងសកម្មភាពខុសច្បាប់ផ្សេងទៀត។ លោក ថាក់ស៊ីន ទើបតែវិលចូលប្រទេសនៅក្នុងឆ្នាំ២០២៣ ប៉ុណ្ណោះ ក្រោយពីភៀសខ្លួនចាប់តាំងពីឆ្នាំ២០០៨។ តាមការបញ្ជាក់របស់រដ្ឋមន្រ្តីយុត្តិធម៌ស្តីទីថៃ នៅថ្ងៃទី១៨ ខែសីហា លោកថាក់ស៊ីន ត្រូវបានមហាក្សត្រលើកលែងទោសជាថ្មី ហើយពេលនេះ មានសេរីភាពពេញទីហើយ។ ដោយឡែក លោកស្រី យីងឡាក់ នៅតែបន្តភៀសខ្លួន នៅបរទេស ដ្បិតរងបទចោទនៅក្នុងប្រទេសជាច្រើន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2660.txt

នៅថ្ងៃនេះឆ្នាំ ១៩៤៩ មេដឹកនាំបដិវត្តន៍កុម្មុយនីស្តចិនដ៏ល្បីល្បាញលោក ម៉ៅ សេទុង បានប្រកាសបង្កើតសាធារណៈរដ្ឋប្រជាមានិតចិនជាផ្លូវការដែលមានលោក ជូ អេនឡាយ ( Zho Enlai) ជានាយករដ្ឋមន្ត្រីផងដែរ។ ការប្រកាសបង្កើតរដ្ឋកុម្មុយនីស្តចិនមួយនេះ កើតមានឡើងក្រោយពេលកងទ័ពបដិវត្តន៍កុម្មុយនីស្តចិនលោកប្រធាន ម៉ៅ បានយកឈ្នះសមរភូមិសង្គ្រាមជាមួយកងទ័ពនៃរបបមេដឹកនាំជាតិនិយមចិន ចាង កាយចៀក(Chiang Kai-Shek) ដែលទទួលបានការគាំទ្រជាហិរញ្ញវត្ថុនិងសព្វាវុធពីរដ្ឋាភិបាលក្រុងវ៉ាស៊ីនតោន។

ការចាញ់សង្គ្រាមនិងបាត់បង់ទឹកដីចិន ដែលគេស្គាល់ថាជាទឹកដីដ៏ធំបំផុតមួយនៅអាស៊ី ទៅក្នុងកណ្តាប់ដៃទ័ពកុម្មយនីស្ត បានធ្វើអោយពិភពលោកភ្ងាក់ផ្អើលជាខ្លាំង ហើយការផុសឡើងនៃរដ្ឋមហាយក្សកុម្មុយនីស្តចិននេះធ្វើអោយពិភពលោកជាពិសេស សហរដ្ឋអាមេរិកព្រួយបារម្ភផងដែរ។ យ៉ាងណាក្តី មុននឹងមានការដួលរំលំនៃរបបដឹកនាំរបស់គណបក្សជាតិនិយម ឬគូមីងតាំងនៅលើទឹកដីចិននោះ ក្រសួងការបរទេសអាមេរិកនៃរដ្ឋាភិបាលលោក ហារី ទ្រូម៉ាន់ (Harry Truman) បានបញ្ចេញរបាយការណ៍មួយនៅអំឡុងខែសីហា ដែលរបាយការណ៍នោះបានបង្ហាញពីបញ្ហាដែលកើតមានក្នុងរបបដឹកនាំលោក ចាង កាយចៀក។ របាយការណ៍នោះបកអាក្រាតថា របបដឹកនាំលោកចាង ពិតជាពុករលួយ បក្សពួកនិយម មិនមានសមត្ថភាពនិងប្រសិទ្ធិភាពដឹកនាំប្រទេស ជាពិសេសប្រជាជនប្រិយភាពរដ្ឋាភិបាលលោកធ្លាក់ចុះខ្លាំងក្នុងចំណោមប្រជាជនចិនថែមទៀតផង ដែលមិនអាចអោយក្រុងវ៉ាស៊ីនតោនអាចចំណាយថវិកាបន្ថែមជួយសង្គ្រោះបានឡើយ។ បើទោះជាមានរបាយការណ៍បញ្ជាក់ពីបញ្ហាដែលជំរុញអោយអាមេរិកបញ្ឈប់ការផ្គត់ផ្គង់រដ្ឋាភិបាលលោក ចាង ក៏ដោយ ក៏ការបណ្តែតបណ្តោយអោយទ័ពកុម្មុយនីស្តយកជ័យជំនះបាននេះ បានបណ្តាលអោយក្រុមសាធារណរដ្ឋចេញមុខរិះគន់ខ្លាំង។ ពួកគេបានចោទប្រកាន់រដ្ឋាភិបាលលោក ទ្រូម៉ាន់ ថាបានអសមត្ថភាពក្នុងការរក្សាទឹកដីចេញអោយរួចផុតពីកណ្តាប់ដៃក្រុមជនកុម្មុយនីស្ត។ សមាជិកព្រឹទ្ធសភាគណបក្សសាធារណរដ្ឋម្នាក់លោក Joseph McCarthy បានលើកឡើងថា ក្រសួងការបរទេសអាមេរិកពិតជាទន់ភ្លន់ពេកចំពោះការកើនឡើងនៃចលនាកុម្មុយនីស្តពិភពលោកនេះ ។ បន្ទាប់ពីមានការប្រកាសបង្កើតសាធារណរដ្ឋប្រជាមានិតចិនហើយ ក្រុងវ៉ាស៊ីនតោន បានប្រកាសផ្តាច់ទំនាក់ទំនងជាមួយចិនតែម្តង អស់ពេលជាច្រើនទសវត្ស។ ក្រោយមានការប្រកាសបង្កើតរដ្ឋថ្មីនេះដែរ ក្រុងវ៉ាស៊ីនតោនបានបដិសេធទទួលស្គាល់រដ្ឋាភិបាលកុម្មុយនីស្តថ្មី នៅប្រទេចិន ហើយនៅក្នុងឆ្នាំ១៩៥០នៅពេលសង្គ្រាមកូរ៉េចាប់ផ្តើមកើតឡើងផងនោះ បានធ្វើការប្រឈមមុខគ្នារវាងប្រទេសទាំងពីរកើនឡើងកាន់តែខ្លាំង។ ដោយឡែករដ្ឋាភិបាលលោក ចាង ដែលដួលរលំដោយការចាញ់សង្គ្រាមជាមួយកងទ័ពលោក ម៉ៅ បានរត់ភៀសខ្លួនទៅបង្កើតរដ្ឋាភិបាលនិរទេសនៅលើកោះតៃវ៉ាន់ ដោយមានការគាំទ្រពីរដ្ឋាភិបាលក្រុងវ៉ាស៊ីនតោនដដែរ។ អ្វីដែលគួរអោយចាប់អារម្មណ៍អាសនៈនៅអង្គការសហប្រជាជាតិ មិនត្រូវបានគេដកហូតឡើយ ដោយអាសនៈនោះត្រូវបានរក្សាដោយរដ្ឋាភិបាលតៃវ៉ាន់។ យ៉ាងណាក៏ដោយពីរទសវត្សក្រោយមក នៅពេលដែលលោក រីឆាត និចសុន (Richard Nixon) ឡើងកាន់តំណែងជាប្រធានាធិបតីអាមេរិក លោកបានសម្រេចប្រកាសដំណើរទស្សនកិច្ចទៅកាន់ក្រុងប៉េកាំងខែកុម្ភៈ ឆ្នាំ ១៩៧២ ហើយពីឆ្នាំក្រោយមកអាសនៈរបស់តៃវ៉ាន់នៅអង្គការសហប្រជាជាតិទៅអោយក្រុងប៉េកាំងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2661.txt

ក្រោមការចរចាជាសម្ងាត់អស់រយៈពេលប្រមាណ៥កន្លងទៅនេះ ភាគីប៉ាស៊ីហ្វិកទាំងពីររដ្ឋ សម្រេចបានកិច្ចព្រមព្រៀងពាណិជ្ជកម្មភាពជាដៃគូអន្តរប៉ាស៊ីហ្វិកដែលទំហំមានស្មើនឹង៤០ភាគរយនៃសេដ្ឋកិច្ចពិភពលោក។ កិច្ចព្រមព្រៀងដ៏ចម្រូងចម្រាសនេះ នឹងធ្វើឲ្យលែងមានរបាំងពាណិជ្ជកម្មរវាងរដ្ឋប៉ាស៊ីហ្វិកទាំង១២ទៀតហើយ។ មេដឹកនាំដែលជាភាគីនៃកិច្ចព្រមព្រៀងនេះ សម្តែងការសាទរយ៉ាងខ្លាំង ខណៈ កិច្ចព្រមព្រៀងនោះមិនទាន់ទទួលបានការផ្តល់សច្ចាប័នពីរដ្ឋនីមួយៗនៅឡើយនោះទេ។

លោក ទេព អ៊ីវិសាល លម្អិតព័ត៌មាននេះ ម្សិលមិញ សហរដ្ឋអាមេរិក និង រដ្ឋប៉ាស៊ីហ្វិក១១ផ្សេងទៀត បានសម្រេចបាននូវកិច្ចព្រមព្រៀងភាព ជាដៃគូអន្តរប៉ាស៊ីហ្វិកជាប្រវត្តិសាស្ត្រមួយដែលបានចរចាដោយសម្ងាត់អស់រយៈជាងប្រាំឆ្នាំមកហើយនោះ។ កិច្ចព្រមព្រៀងនេះ នឹងធ្វើឲ្យមានកិច្ចសហប្រតិបត្តិការពាណិជ្ជកម្មប៉ាស៊ីហ្វិកកាន់ធំនិងធ្វើឲ្យមានបទដ្ឋានពាណិជ្ជម្មរួមនៅក្នុងតំបន់ប៉ាស៊ីហ្វិក។ ១. អ្វីជាកិច្ចព្រមព្រៀងភាពជាដៃគូអន្តរប៉ាស៊ីហ្វិក? ចុងក្រោយកិច្ចព្រមព្រៀងភាពជាដៃគូអន្តរប៉ាស៊ីហ្វិកដែលជាកិច្ចព្រមព្រៀងដ៏ចម្រូងចម្រាសរដ្ឋប៉ាស៊ីហ្វិកទាំង១២ បានឈានចំណុចរួមមួយ។ កិច្ចព្រមព្រៀងនេះ នឹងផ្តោតលើកិច្ចព្រមព្រៀងពាណិជ្ជកម្ម ការលុបបំបាត់របាំងពន្ធគយលើទំនិញរាប់ម៉ឺនមុខ ការកំណត់បទដ្ឋានពលកម្មនិងបរិស្ថាន និង ការការពារកម្មសិទ្ធិបញ្ញាផងដែរ។ ភាពជាដៃគូអន្តរប៉ាស៊ីហ្វិក បានបង្កើតឡើងដើម្បីជំរុញ និង បង្កើននូវពាណិជ្ជកម្មរវាងសហរដ្ឋអាមេរិក អូស្ត្រាលី ព្រុយណេ កាណាដា ស៊ីលី ជប៉ុន ម៉ាឡេស៊ី ម៉ិកស៊ិក នូវែលហ្សេឡង់ ប៉េរូ សិង្ហបុរី និង វៀតណាម។ ២. មេដឹកនាំបានសាទរចំពោះកិច្ចព្រមព្រៀងពាណិជ្ជកម្ម ជុំវិញនៃកិច្ចព្រមព្រៀងប្រវត្តិសាស្ត្រនេះ បានធ្វើឲ្យមេដឹកនាំដែលជាភាគីបានស្វាគមន៍ ដោយរពឹងថា ពួកគេនឹងអាចបង្កើនទំហំពាណិជ្ជកម្មកាន់តែច្រើន។ ក្នុងនោះ លោកប្រធានាធិបតីអាមេរិក ប៉ារ៉ាក់ អូប៉ាម៉ា បញ្ជាក់ថាកិច្ចព្រមព្រៀងនេះ នឹងបង្កើតឲ្យមានតំបន់ពាណិជ្ជកម្មពិភពលោកធំបំផុត។ ហើយកិច្ចព្រមព្រៀងនេះ បង្ហាញពីតម្លៃរបស់ប្រជាជនអាមេរិក និង ធ្វើឲ្យទំនិញអាមេរិកនាំចេញទៅកាន់ទូទាំងពិភពលោក ។ លោកនាយករដ្ឋមន្ត្រី អូស្ត្រាលី Malcolm Turnbull អះអាងកិច្ចព្រមព្រៀងភាពជាដៃគូអន្តរប៉ាស៊ីហ្វិក នឹងផ្តល់ផលចំណេញដ៏សម្បើមសម្រាប់អូស្ត្រាលី និង ជាមូលដ្ឋានមួយដ៏សំខាន់សម្រាប់ភាពរុងរឿងនៃអូស្ត្រាលី។ សម្រាប់លោកនាយករដ្ឋមន្ត្រីជប៉ុនលោក ស្ហ៊ិនហ្សូ អាបេ ក៏មិនខុសពីមេដឹកនាំផ្សេងទៀតដែរ។លោកបានបញ្ជាក់ថា កិច្ចព្រមព្រៀង មិនមែនជាលទ្ធផលដ៏សំខាន់របស់ជប៉ុននោះទេ តែវាក៏សម្រាប់តំបន់ ប៉ាស៊ីហ្វិកទាំងមូលតែម្តង។ ៣. បញ្ហាប្រឈម តាមពិតទៅ កិច្ចព្រមព្រៀងភាពជាដៃគូអន្តរប៉ាស៊ីហ្វិក ក៏ជាផ្នែកមួយដែលសហរដ្ឋអាមេរិកបង្កើតឡើង ដើម្បីប្រជែងជាមួយចិនដែលជាមហាយក្សសេដ្ឋកិច្ចពិភពលោកលំដាប់ទី២ដែលមានឥទ្ធិពលក្នុង តំបន់ប៉ាស៊ិហ្វិក។ យ៉ាងណាក៏ដោយ បើយើងក្រឡេកមើល កិច្ចព្រមព្រៀងឲ្យបានស៊ីជម្រៅនោះ យើង ឃើញថា កិច្ចព្រមព្រៀងនេះ នៅមានបញ្ហាប្រឈមច្រើន។ នោះក៏ព្រោះកិច្ចព្រមព្រៀង មិនទាន់ត្រូវ បានផ្តល់សច្ចាប័នពីរដ្ឋភាគីនីមួយៗនោះទេ ពោលគឺវាគ្រាន់តែជាការព្រមព្រៀងគ្នាលើចំណុចរួមតែប៉ុណ្ណោះ។ ចំណុចនេះ មានន័យថាដើម្បីឲ្យកិច្ចព្រមព្រៀងនេះអាចអនុវត្តបាន ត្រូវឆ្លងកាត់នូវការអនុម័តដោយសភាដែលជាតំណាងប្រជាជនរបស់រដ្ឋនីមួយ។ ជុំវិញបញ្ហានេះដែរ សភារដ្ឋនីមួយៗ អាចនឹងមានបញ្ហាប្រសិនបើប្រជាជនមានការជំទាស់។ មូលហេតុ នោះគឺ កាលណាមានលំហូរពាណិជ្ជកម្ម ក្រុមហ៊ុន និងកម្មករដោយសេរី នឹងធ្វើឲ្យមានការគំរាម កំហែងដល់ក្រុមហ៊ុនក្នុងស្រុក ជាពិសេសនោះ ប្រជាជនដែលមានជំនាញទាបអាចត្រូវបាត់បង់ឱកាសការងាររបស់ពួកគេ។ មួយវិញទៀត វាអាចចម្រូងចម្រាសខ្លាំងនោះគឺ ការកំណត់មុខទំនិញដែលនឹងត្រូវការការពារនិង ផលិតផលដែលត្រូវនាំចេញនាំចូលដោយសេរីផងដែរ៕ លោក ទេព អ៊ីវិសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2662.txt

ម្សិលមិញក្រសួងការពារជាតិរុស្ស៊ីបានសម្រេចបញ្ចេញរបាយការណ៍ពាក់ព័ន្ធសព្វាវុធជាពិសេសយន្តហោះចម្បាំងដែលខ្លួនប្រើក្នុងការកម្ចាត់ក្រុមរដ្ឋឥស្លាមនៅទីនោះផង។ក្នុងរបាយការណ៍បានបង្ហាញថារុស្ស៊ីបញ្ជូន សព្វាវុធទំនើបៗជាច្រើនប្រភេទទៅច្បាំង រួមទាំងយន្តហោះជាចម្បាំងស៊េរីថ្មី ឧទ្ធម្ភាគចក្រប្រយុទ្ធយ៉ាងតិចណាស់៥០គ្រឿងផងដែរ។ ទោះជាមិនមានរបាយការណ៍លម្អិតក៏ដោយ រុស្ស៊ីបានបញ្ជាក់ច្បាស់ថាគោលដៅរបស់ខ្លួនគឺក្រុមរដ្ឋឥស្លាមនិងក្រុមភេរវជនរដ្ឋឯទៀត Al-Nusra តែប៉ុណ្ណោះ មិនមែនក្រុមឧទ្ទាមដូចលោកខាងលិចចោទនោះទេ។

សូមស្តាប់ការបកស្រាយរបស់លោក សៅ ផលនិស្ស័យ៖ ក្រោយលោក វ្ល៉ាឌីមៀ ពូទីន បញ្ជាឲ្យកងទ័ពរុស្ស៊ីវាយប្រហារក្រុមរដ្ឋឥស្លាមនៅស៊ីរីកាលពីថ្ងៃពុធ ដើម្បីជួយគាំទ្ររដ្ឋាភិបាលលោក បាសាដ អាសាដ ក្រសួងការពារជាតិរុស្ស៊ីបានបញ្ចេញរបាយការណ៍ជាផ្លូវការជុំវិញយុទ្ធនាការនេះកាលពីម្សិលមិញ។ របាយការណ៍នោះមានបង្ហាញពីគោលដៅនៃការអន្តរាគមន៍ ព្រមទាំងប្រភេទសព្វាវុធនានាដែលរុស្ស៊ីប្រើប្រាស់ដើម្បីកម្ទេចក្រុមភេរវជនផង។ ទោះជារបាយការណ៍មិនមានលម្អិតពីយុទ្ធនាការជារួមក៏ដោយ របាយការណ៍ក្រសួងការពារជាតិរុស្ស៊ីបានបញ្ជាក់ថា គោលដៅនៃការវាយប្រហារគឺតែមួយគត់គឺក្រុមភេរវជនដែលកំពុងធ្វើសម្មភាពនៅក្នុងទឹកដីស៊ីរី ដូចជាក្រុមរដ្ឋឥស្លាមនិងក្រុមភេរវជន Al-Nusra ផង។ ការបញ្ជាក់ពីគោលដៅនៃការអន្តរាគមន៍យោធារបស់ខ្លួន នេះជាការបំភ្លឺជុំវិញការចោទប្រកាន់និងមន្ទិលសង្ស័យរបស់រដ្ឋាភិបាលបារាំងនិងក្រុងវ៉ាស៊ីនតោនដែលជឿថារុស្ស៊ីប្រើយុទ្ធសាស្ត្រព្រួញមួយបាញ់សត្វពីរដូចអាមេរិកកំពុងប្រើដែរនោះ។ សមាជិកព្រឹទ្ធសភាអាមេរិក John McCain និងរដ្ឋមន្ត្រីការពារជាតិបារាំងថា រុស្ស៊ីមិនមែនប្រើទ័ពវាយសន្ធប់តែលើក្រុមរដ្ឋឥស្លាមប៉ុណ្ណោះទេ តែប្រទេសនេះក៏កម្ទេចក្រុមឧទ្ទាមស៊ីរីដែលស្ថិតក្រោមការគាំទ្ររបស់ខ្លួនដែរ។ ជុំវិញការចោទប្រកាន់នេះ ម្សិលមិញរដ្ឋមន្ត្រីមន្ត្រីការបរទេសរុស្ស៊ី សឺចេ ឡាវរ៉ូវ (Sergei Lavrov) និងលោក វ្ល៉ាឌីមៀ ពូទីន សុទ្ធតែទាត់ចោលការចោទប្រកាន់របស់សមាជិកព្រឹទ្ធសភាអាមេរិកនិងមន្ត្រីក្រុងប៉ារីស។ ប្រមុខការទូតរុស្ស៊ីបានឯកភាពរួចស្រេចហើយថា កងកម្លាំងទាហានស៊ីរីសេរី ដែលទទួលបានជំនួយពីលោកខាងលិច មិនស្ថិតក្នុងបញ្ជីខ្មៅរបស់ទ័ពរុស្ស៊ីឡើយ ព្រោះថា រុស្ស៊ីក៏ចាត់ទុកក្រុមឧទ្ទាមទាំងនេះជាផ្នែកមួយនៃដំណើរកសាងសន្តិភាពនៅស៊ីរីដែរ។ បើប្រមុខការទូតរុស្ស៊ីហ៊ានអះអាងបែបនេះហើយ វាគួរឲ្យទុកចិត្តបន្តិចដែរ។ ដោយឡែកជុំវិញបេសកកម្មកម្ចាត់ក្រុមភេរវជននេះ របាយការណ៍ដដែលបានបង្ហាញពីចំនួននិងប្រភេទសព្វាវុធដែលរុស្ស៊ីកំពុងប្រើប្រាស់ដើម្បីបណ្តេញក្រុមភេរវជនផង។ បច្ចុប្បន្នកងកម្លាំងជើងអាកាសរុស្ស៊ីប្រើយន្តហោះចម្បាំងនិងឧទ្ធម្ភាគចក្រយ៉ាងហោចណាស់៥០គ្រឿង ហើយយន្តហោះប្រដេញទាំងនោះសុទ្ធតែស៊េរីទំនើបនិងមានប្រសិទ្ធភាពនិងបច្ចេកវិទ្យាខ្ពស់ថែមទៀតផង។រុស្ស៊ីប្រើយន្តហោះចម្បីងបីប្រភេទផ្សេងគ្នាក្នុងនោះមាន Su-34 Su-25 និង Su-24M ។ យន្តហោះទាំងបីប្រភេទអាចឡើងរហ័សនិងចុះចតបានលឿន អាចរត់លើផ្លូវដែលមានរយៈចម្ងាយខ្លីនិងក្នុងមូលដ្ឋានយោធាតូចបាន។ ហើយអ្វីដែលពិសេសយន្តហោះនេះមានល្បឿនពិសេសអាចហោះចម្ងាយចន្លោះពី១៥០០គីឡូម៉ែត្រ ដល់៣០០០គីឡូម៉ែត្រក្នុងមួយម៉ោងឯណោះ ហើយរាល់យន្តហោះត្រូវបានបំពាក់ដោយមីស៊ីលបាញ់ពីលើអាកាសទៅដី ពីលើអាកាសទៅលើអាកាស និងអាចហោះផុតរ៉ាដាដែរ។ បើផ្អែកតាមរបាយការណ៍សព្វាវុធដែលរុស្ស៊ីប្រើប្រាស់ក្នុងសង្គ្រាមប្រឆាំងភេរវកម្មនេះ អាចមានប្រសិទ្ធភាពខ្ពស់ ដោយមានការសហការជាមួយទ័ពអាសាស្ម័គ្ររបស់លោក អាសាដ ដែលចេញច្បាំងនៅលើដី។ សម្រាប់ ចម្បាំងកម្ចាត់ក្រុមរដ្ឋឥស្លាមដឹកនាំដោយរុស្ស៊ីនេះ ក្រៅពីមានទ័ពរដ្ឋាភិបាលក្រុងដាម៉ាស រដ្ឋាភិបាលក្រុងតេអ៊ីរ៉ង់ក៏បញ្ជូនទ័ពរបស់ខ្លួនមកជួយច្បាំងដែរ។ បើតាមព័ត៌មានដែលផ្តល់ដោយសារព័ត៌មាន Al Jazeera អ៊ីរ៉ង់បញ្ជូនទ័ពខ្លួនរាប់រយនាក់ឲ្យមកគាំទ្រទាហានអាកាសរបស់រុស្ស៊ីនិងប្រកៀកស្មារជាមួយទាហានរដ្ឋាភិបាល ឬពេលខាងមុខមានក្រុមហេស្បូឡានៃលីបង់ដែលជាសម្ព័ន្ធមិត្តលោក អាសាដ ក៏នឹងចូលខ្លួនក្នុងប្រតិបត្តិការនេះដែរ។ នេះមានន័យថា សម្ព័ន្ធកម្លាំងថ្មីដែលនឹងកើតឡើងមានបញ្ចូលទ័ពរុស្ស៊ី ទ័ពលោក អាសាដ ទ័ពអ៊ីរ៉ង់និងកងម្លាំងក្រុមហេស្បូឡា។ តែឥឡូវនេះរុស្ស៊ីនៅកម្រិតគោលដៅនិងភូមិសាស្ត្រនៃការវាយប្រហារនៅឡើយពោលគឺផ្តោតលើទីតាំងសំខាន់ៗដែលក្រុមរដ្ឋឥស្លាមកាន់កាប់យ៉ាងរឹងមាំនៅខេត្ត Homs និង Hama ។ មានការចោទសួររុស្ស៊ីដែរជុំវិញការពង្រីកដែនដីសម្រាប់ការកម្ទេចក្រុមរដ្ឋឥស្លាមនិងក្រុមភេរជនឯទៀតដល់ទឹកដីអ៊ីរ៉ាក់ដែរ តែមន្ត្រីការទូតរុស្ស៊ីបានបង្ហើបថា ពេលនេះរុស្ស៊ីមិនទាន់មានយុទ្ធសាស្ត្រពង្រីកទឹកដីសម្រាប់ប្រយុទ្ធទេ។ តែលោកព្រលយថា ប្រសិនបើមានការស្នើសុំពីខាងភាគីអ៊ីរ៉ាក់ជាមុន រុស្ស៊ីនឹងពិចារណាទៀត តែរុស្ស៊ីមិនចូលទឹកដីគេដោយគ្មានការអញ្ជើញនិងអនុញ្ញាតជាមុនទេ។ រុស្ស៊ីថ្លែងដូច្នេះ ក៏ចង់ទិតៀនដែលបញ្ជាយន្តហោះឲ្យទៅទម្លាក់នៅស៊ីរីដោយមិនខ្វល់ពីអធិបតេយ្យស៊ីរីសូម្បីតែបន្តិ។ ក្រោយមានការលើកឡើងនេះ នាយករដ្ឋមន្ត្រីអ៊ីរ៉ាក់លោក Haider al-Abadi ថាលោកកំពុងពិចារណាអញ្ជើញរុស្ស៊ីឲ្យចូលអន្តរាគមន៍ និងសហការជាមួយទ័ពលោកដើម្បីបណ្តេញក្រុមភេរវជន។ ការសម្រេចបែបណា មិនទាន់មានដំណឹងជាផ្លូវការនៅឡើយទេ៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2663.txt

ម្សិលមិញនេះលោក បាសា អាល់អាសា បានសារភាពថា ខ្លួនបានសរសេរលិខិតសុំជំនួយយោធាពីក្រុងម៉ូស្គូកន្លងមកជាច្រើនលើក។ ការបញ្ជាក់បែបនេះ កើតឡើងក្រោយបណ្តាប្រទេសលោកខាងលិចមួយចំនួនចោទសួរពីចេតនាពិតប្រាកដរបស់រុស្ស៊ី ដែលបញ្ជាឲ្យកងទ័ពអាកាសខ្លួនបើកការវាយប្រហារក្រុមរដ្ឋឥស្លាមជាលើកដំបូងម្សិលមិញនេះដែរ។

ក្រោយរដ្ឋាភិបាលក្រេមឡាំងបញ្ជាកងទ័ពខ្លួនឲ្យវាយប្រហារក្រុមរដ្ឋឥស្លាមជាលើកដំបូង ម្សិលមិញ លោកខាងលិចមួយចំនួនចោទសួរជាសំណួរថា តើរុស្ស៊ីមានចេតនាអ្វីប្រាកដ ស្រាប់តែចាប់អន្តរាគមន៍នេះ។ ដើម្បីជម្រះមន្ទិលសង្ស័យ ប្រមុខរដ្ឋស៊ីរីលោក បាសា អាល់អាសាដ បានចេញមុខបកស្រាយដោយចេញសេចក្តីថ្លែងការណ៍មួយថា អន្តរាគមន៍នេះ កើតឡើងដោយសារលោកស្នើសុំទៅលោក វ្ល៉ាឌីមៀ ពូទីន ដោយផ្ទាល់កន្លងមក។ លោក អាសាដ កន្លងមកបានផ្ញើរលិខិតផ្លូវការទៅកាន់ប្រមុខរដ្ឋរុស្ស៊ីលោក វ្ល៉ាឌីមៀ ពូទីន ដោយសុំជំនួយយោធាដើម្បីគាំទ្ររដ្ឋាភិបាលខ្លួន ដោយភ្ជាប់ជាមួយសំណើរសុំការអន្តរាគមន៍របស់រុស្ស៊ីក្នុងការប្រយុទ្ធប្រឆាំងក្រុមភេរវជនផង។ គេមិនដឹងច្បាស់ថា តើអាសាដ ស្នើសុំទៅរុស្ស៊ីឲ្យអន្តរាគមន៍ប៉ុន្មានដង និងពេលណាខ្លះទៀតឡើយ។ ក្នុងសេចក្តីថ្លែងការណ៍ដដែលបានបញ្ជាក់ផងដែលថា ការអន្តរាគមន៍របស់កងទ័ពរុស្ស៊ីនៅក្នុងទឹកស៊ីរី ធ្វើឡើងក្នុងក្របខណ្ឌសម្ព័ន្ធមិត្ត ហើយការសម្រេចចិត្តទាំងនេះសុទ្ធតែពឹងផ្អែកលើកិច្ចព្រមព្រៀងទ្វេភាគីនិងច្បាប់ដែលមានជាធរមានផងដែរ។ វាអាចថា អន្តរាគមន៍របស់រុស្ស៊ីវាផ្ទុយពីអន្តរាគមន៍របស់លោកខាងលិចនៅស៊ីរី ព្រោះថា រុស្ស៊ីសហការជាមួយលោក អាសាដ តែអាមេរិកនិងសម្ព័ន្ធមិត្តរដ្ឋឈូងសមុទ្របានអន្តរាគមន៍ នៅស៊ីរីដោយមិនខ្វល់ពីអធិបតេយ្យរបស់ស៊ីរី។ ក្រោយរុស្ស៊ីចាប់ផ្តើមវាយប្រហារក្រុមរដ្ឋឥស្លាម មន្ត្រីក្រុងដាម៉ាសសរសើររុស្ស៊ីមិនដាច់ពីមាត់ ហើយថាវាជាសញ្ញាវិជ្ជមានមួយដែលបញ្ជាក់ពីចំណងមិត្តភាពដ៏ស្អិតល្មួតរវាងប្រទេសទាំងពីរនិងការដោះស្រាយបញ្ហាភេរវជននៅមជ្ឈិមបូព៌ាផង។ តែយ៉ាងណាក៏ដោយ មិនមានការបកស្រាយភ្លាមៗឡើយជុំវិញការអន្តរាគមន៍របស់រុស្ស៊ីដោយប្រើប្រាស់ការវាយប្រហារតាមផ្លូវអាកាសនៅស៊ីរី។ គេមិនដឹងថា រុស្ស៊ីកំពុងប្រមាញ់ក្រុមរដ្ឋឥស្លាម ឬក៏ក្រុមឧទ្ទាមដែលត្រូវបង្វឹកដោយក្រុមប្រទេសលោកខាងលិចឬយ៉ាងណាទេ។ គេគ្រាន់តែដឹងថាលោក អូបាម៉ា បានជួបលោក ពូទីន ក្រៅកិច្ចប្រជុំអង្គការសហប្រជាជាតិហើយឯកភាពគ្នាសហការប្រឆាំងក្រុមរដ្ឋឥស្លាម។ ម្សិលមិញ ប្រមុខការទូតរុស្ស៊ីលោក Sergei Lavrov បានប្រាប់អ្នកសារព័ត៌មានថា រុស្ស៊ីបានផ្តល់ព័ត៌មានដល់ដៃគូលោកខាងលិចរួចហើយ មុនខ្លួនចាប់ផ្តើមប្រតិបត្តិការនេះ។ រុស្ស៊ីងាយស្រួលចាប់ផ្តើមយុទ្ធនាការ ក៏ព្រោះថាខ្លួនមានកងទ័ពរបស់ខ្លួនឈរជើងនៅមូលដ្ឋានយោធាស៊ីរីរួចជាស្រេច រួមជាមួយយន្តហោះចម្បាំង រថក្រោះ រថពាសដែក មីស៊ីល ជាច្រើនគ្រឿងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2664.txt

រដ្ឋាភិបាលនៃកោះណូរូ បានប្រកាសកោះណូរូដែលពីមុនត្រូវបានគេស្គាល់ថាជាកន្លែងឃុំឃាំងជន ភៀសខ្លួនឬ អ្នកសុំសិទ្ធិជ្រកកោន នឹងក្លាយជាកន្លែងបើកចំហសេរីចំពោះជនភៀសខ្លួនវិញហើយ។នេះបើយោងតាមសេចក្តីប្រកាសរបស់នាយកដ្ឋានគ្រប់គ្រងយុត្តិធម៌និងព្រំដែនណូរូ។

ចាប់ពីថ្ងៃនេះតទៅ ប្រទេសណូរូ នឹងលែងជាមជ្ឈមណ្ឌលឃុំឃាំងជនភៀសខ្លួនទៀតហើយ ពោលគឺ ជនភៀសខ្លួនអាចចេញចូលប្រទេសនេះដោយសេរីគ្រប់ពេលវេលា។ ការផ្លាស់ប្តូរគោលនយាបាយ នេះ ក៏ស្ថិតក្រោមការគាំទ្រ និង ផ្គត់ផ្គង់ពីរដ្ឋាភិបាលអូស្ត្រាលីផងដែរ។ រដ្ឋមន្ត្រីយុត្តិធម៌នៃកោះណូរូ David Adeang បានបញ្ជាក់ថារដ្ឋាភិបាលបានព្យាយាមធ្វើការលើបញ្ហា នេះជាយូរមកហើយ ក្រោយពីរដ្ឋាភិបាល បានអនុវត្តបើកចំហកោះនេះបានត្រឹមតែពេលថ្ងៃ។ លោក បន្ថែមទៀតថា ការផ្តល់សិទ្ធិសេរីភាពសម្រាប់អ្នកសុំសិទ្ធិជ្រកកោន គឺជាថ្ងៃដ៏ពិសេសមួយសម្រាប់ កោះណូរូ ហើយ គោលនយោបាយនេះ បង្ហាញពីក្តីមេត្តាដែលជាចេតនារបស់រដ្ឋាភិបាលណូរូចង់ធ្វើ ។ ជុំវិញនៃការបើកចំហកោះណូរូនេះដែរ ក៏ទទួលបានការស្វាគមន៍ពីរដ្ឋាភិបាលអូស្ត្រាលី។ ក្នុងនោះ រដ្ឋមន្ត្រីអន្តោប្រវេសន៍អូស្ត្រាលី Peter Dutton បានអះអាងថា រដ្ឋាភិបាលអូស្ត្រាលី សូមគាំទ្រនូវការចំពោះគោលនយោបាយនេះ។ ហើយ អូស្ត្រាលី នឹងជួយធានាសន្តិសុខ សុវត្ថិភាព និង ការអនុវត្តច្បាប់ ផងដែរ។ កន្លងមករដ្ឋាភិបាលអូស្ត្រាលី និង រដ្ឋាភិបាលណូរូ បានសហការជាមួយគ្នាក្នុងការផ្គត់ផ្គង់លើ បញ្ហាសុខភាព និង ការផ្គត់ផ្គង់សម្រាប់ការរស់នៅរបស់ជនភៀសខ្លួន។ យ៉ាងណាក៏ដោយ មតិរិះគន់មួយចំនួន បានលើកឡើង ការផ្លាស់ប្តូរគោលនយោបាយនេះ មិនប្រាកដថាជាគោលនយោបាយរបស់រដ្ឋាភិបាលរបស់ណូរូ ឬ ក៏ជាសំណើរបស់រដ្ឋាភិបាលអូស្ត្រាលីនោះទេ។ នោះក៏ព្រោះតែកោះណូរូគឺត្រូវបានគេស្គាល់ថាជារដ្ឋមួយដែលស្ថិតក្រោមការគ្រប់គ្រងរបស់អូស្ត្រាលី។ សូមរម្លឹកផងដែរ កោះណូរូ គឺជាប្រទេសមួយដែលមានរដ្ឋាភិបាលគ្រប់គ្រងជាក់លាក់។ ដោយសារ រដ្ឋាភិបាល បរាជ័យក្នុងការគ្រប់គ្រង កោះនេះ បានក្លាយជាមជ្ឈមណ្ឌលមួយនៅតំបន់ ប៉ាស៊ីហ្វិក សម្រាប់ឃុំខ្លួនអ្នកសុំសិទ្ធិជ្រកកោនដែលឆ្ពោះទៅកាន់អូស្ត្រាលី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2665.txt

ក្នុងកិច្ចប្រជុំក្រុមប្រឹក្សាសន្តិសុខអង្គការសហប្រជាជាតិម្សិលមិញរដ្ឋមន្ត្រីការបរទេសរុស្ស៊ីលោក Sergei Lavrov បានព្រមានក្រុមប្រឹក្សាទាំងមូលថា ក្រុមរដ្ឋឥស្លាមមានធាតុផ្សំអាវុធមហាប្រល័យក្នុងដៃហើយ។ លោកបានស្នើឲ្យបណ្តាប្រទេសជាសមាជិកដាក់ក្រុមរដ្ឋឥស្លាមនេះក្នុងបញ្ជីទណ្ឌកម្មប្រឆាំងភេរវកម្មដោយឡែក ហើយលោកដាក់សេចក្តីព្រាងដំណោះស្រាយដាក់ទៅក្រុមប្រឹក្សាស្តិសុខ ជំរុញការសាមគ្គីគ្នាកម្ចាត់ក្រុមរដ្ឋឥស្លាមផង។

លោក មុំ ពិទូរ្យ លម្អិតព័ត៌មាននេះ ប្រមុខការទូតរុស្ស៊ីលោក Sergei Lavrov បានព្រមានក្រុមប្រឹក្សាសន្តិសុខទាំងមូលកាលពីម្សិលមិញពីការដណ្តើមបានធាតុផ្សំនានានៃអាវុធប្រល័យលោករបស់ក្រុមភេរវជនរដ្ឋឥស្លាមដែលកំពុងធ្វើព្យុះភ្លៀងនៅស៊ីរីនិងអ៊ីរ៉ាក់បច្ចុប្បន្ន។ កិច្ចប្រជុំក្រុមប្រឹក្សាសន្តិសុខនេះ គឺរៀបចំឡើងដើម្បីជជែកដេញដោលគ្នាពីបញ្ហាប្រឈមរបស់ក្រុមប្រឹក្សាសន្តិសុខនិងការប្រឆាំងក្រុមភេរវជននៅអាហ្វ្រិកខាងជើងនិងមជ្ឈិមបូព៌ាផងដែរ។ ក្រៅពីផ្តល់សញ្ញាប្រកាសអាសន្នសម្រាប់សមាជិកក្រុមប្រឹក្សាសន្តិសុខ លោក ក៏បានទទូចសុំឲ្យខាងភាគីពាក់ព័ន្ធជាពិសេសប្រទេសសមាជិកក្រុមប្រឹក្សាសន្តិសុខគាំទ្រដំណោះស្រាយខ្លួនដើម្បីប្រឆាំងក្រុមភេរវជន និងដាក់ក្រុមរដ្ឋឥស្លាមក្នុងបញ្ជីទណ្ឌកម្មប្រឆាំងភេរវកម្មដាច់ដោយឡែក។ លោក Sergei Lavrov បានលើកឡើងថា៖ «ក្រុមភេរវជនរដ្ឋឥស្លាមបានបង្កើតតំបន់គ្រប់គ្រងពាក់កណ្តាលរដ្ឋនៅលើទឹកដីដ៏ធំល្វឹងល្វើយនៅអ៊ីរ៉ាក់និងស៊ីរី ដែលជាកន្លែងដែលពួកគេអាចគ្រប់គ្រងបានយ៉ាងមានប្រសិទ្ធភាព មានចំណូលស្ថិរភាព និងកងទ័ពមានបំពាក់អាវុធល្អនិងត្រឹមត្រូវទៀត។ ហើយអ្វីដែលគួរឲ្យបារម្ភ ក្រុមនេះមានធាតុផ្សំអាវុធមហាប្រល័យក្នុងដៃរួចទៅហើយ»។ យោងតាមសម្តីរបស់ប្រមុខការទូតរុស្ស៊ី ក្រុមភេរវជនរដ្ឋឥស្លាមទាំងនោះមានលទ្ធភាពស្ទើរតែស្មើរដ្ឋមួយ ដែលអាចគ្រប់គ្រងទឹកដី និងប្រជាជនដោយរៀបចំរចនាសម្ព័ន្ធដឹកនាំច្បាស់លាស់ មានកងកម្លាំងប្រដាប់អាវុធត្រឹមត្រូវនិងមានចំណូលគ្រប់គ្រាន់ថែមទៀតដើម្បីរស់។ នេះបញ្ជាក់ថា ក្រុមនេះមានសមត្ថភាពក្នុងការឈានទៅបង្កើតរដ្ឋមួយពេញលេញតាមបែបសាសនានិងមានអំណាចខ្លាំងក្លាដោយសារមានទ័ពនិងមានចំណូលជាប្រចាំសម្រាប់កសាងកម្លាំងទ័ពផងដែរ។ ហើយរឿងគ្រោះថ្នាក់នោះ គឺ ក្រុមនេះនឹងអាចដណ្តើមធាតុផ្សំឯទៀតដែលនឹងអាចជួយឲ្យពួកគេផលិតអាវុធប្រល័យលោកបានទៀត បើសិនគ្មានចំណាត់ការមួយពិតប្រាកដ និងគ្មានការសហការគ្នាជាធ្លុងមួយទេនោះ។ លោក Lavrov ក៏កាន់សេចក្តីព្រាងដំណោះស្រាយក្នុងដៃជាស្រេច ដោយលោកបានញ្ជាក់ថា ដំណោះស្រាយរបស់ស៊ីរីមានគោលដៅលើកកម្ពស់ប្រសិទ្ធភាពចលនាប្រឆាំងក្រុមភេរវជនផងដែរ។ លោកបានឆ្លៀតឱកាសដាស់តឿនសមាជិកក្រុមប្រឹក្សាសន្តិសុខឯទៀតផងដែរជុំវិញការឈានទៅដោះស្រាយបញ្ហាជនភៀសខ្លួននៅអឺរ៉ុប។ លោកសង្កត់ធ្ងន់ថា ការបញ្ចប់សង្គ្រាមស៊ីវិល និងការបញ្ចប់ចលនាក្រុមភេរវជនរដ្ឋឥស្លាមនិងភេរវជនឯទៀតសុទ្ធតែជាដំណោះស្រាយពិតប្រាកដសម្រាប់ការបញ្ចប់វិបត្តិជនភៀសខ្លួននៅអឺរ៉ុបនេះ។ សូមរំលឹកថា រុស្ស៊ីក៏បានសម្រេចចូលរួមក្នុងប្រតិបត្តិការវាយប្រហារក្រុមរដ្ឋឥស្លាមតាមផ្លូវអាកាសនៅស៊ីរីដែរ។ ការសម្រេចលូកដៃចូលក្នុងសកម្មភាពនេះ កើតឡើងក្រោយពេលលោក ពួទីន ជជែកទល់មុខជាមួយប្រធានាធិបតីអាមេរិកលោក បារ៉ាក់ អូបាម៉ា នៅក្រៅកិច្ចប្រជុំអង្គការសហប្រជាជាតិផង។ ការវាយប្រហារដោយប្រើទ័ពអាកាសរបស់រុស្ស៊ីជារឿងគួរភ្ងាក់ផ្អើល ប៉ុន្តែរុស្ស៊ីបានជូនដំណឹងជាមុនដល់ភាគីរដ្ឋលោកខាងលិចជាពិសេសក្រុងវ៉ាស៊ីនតោនរួចហើយជុំវិញការវាយសន្ធប់លើក្រុមរដ្ឋឥស្លាមជាលើកដំបូងនេះ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2666.txt

ក្រោមការរិះគន់ជាច្រើនលើការរឹតត្បិតសិទ្ធិសេរីនៃការបញ្ចេញមតិពីសំណាក់ប្រជាជន និង អង្គការអន្តរជាតិធំៗ រដ្ឋាភិបាលរបបសឹកថៃ មិនបានឆ្លើយតបទៅនឹងការចង់បានរបស់ប្រជាជននោះទេ។ ផ្ទុយទៅវិញរដ្ឋាភិបាលដឹកនាំដោយលោកឧត្តមសេនីយ៍ ប្រាយុទ្ធ ចាន់អូចា បែរជាបន្ថែមគំនាបទៅលើប្រជាជនកាន់តែតឹងរឹងទៅ។ ចុងក្រោយនេះ លោកនាយករដ្ឋមន្ត្រីប្រាយុទ្ធ ចាន់អូចា បានប្រកាសដាក់សំណើលើការគ្រប់គ្រងប្រពន្ធ័អ៊ិនធ័រណែត ទូទាំងប្រទេស ហើយសំណើនេះ កំពុងរងនូវការប្រតិកម្មខ្លាំងពីសំណាក់ប្រជាជនថៃរាប់ម៉ឺននាក់។

ថ្មីៗនេះ លោកនាយករដ្ឋមន្ត្រីថៃប្រាយុទ្ធ ចាន់អូចា បានប្រកាសដាក់សំណើមួយក្នុងការបង្កើតប្រពន្ធ័ នៃការប្រើប្រាស់អ៊ិនធ័រនែតតែមួយក្នុងគោលបំណងគ្រប់គ្រងទៅលើគេហទំព័រ និង លំហូរព័ត៌មាន ដែលគ្មានភាពច្បាស់លាស់។ ចំណាត់ការនេះ មិនទទួលបានការសាទរពីប្រជាជននោះទេ។ ប្រជាជនថៃប្រមាណជាងប្រាំពីរម៉ឺននាក់ បានដាក់ញត្តិជំទាស់ទៅកាន់ទៅកាន់ Change.org ដើម្បីទាមទារឲ្យរដ្ឋាភិបាលថៃបោះបង់ចោលនូវគម្រោងនៃការគ្រប់គ្រងប្រពន្ធ័ចេញចូលអ៊ិនធ័រនែតតែមួយ ឬ Great Firewall។ Great Firewall គឺសំដៅលើការគ្រប់គ្រងអ៊ិនធ័រនែតដោយរដ្ឋាភិបាល ពោលគឺរាល់សកម្មភាពទាំងឡាយរបស់ប្រជាជនថៃដែលធ្វើឡើងតាមគេហទំព័រឬដោយឆ្លងកាត់ប្រពន្ធ័អ៊ិនធើរនែត ត្រូវស្ថិតក្រោមគ្រប់គ្រងដោយរដ្ឋាភិបាល។ បើយោងតាមការអះអាងរបស់ក្រសួងព័ត៌មានថៃដែលបានចុះផ្សាយដោយ AFP គម្រោងនេះ ធ្វើឡើង ដើម្បីគ្រប់គ្រងទៅលើគេហទំព័រ និង លំហូរទិន្នន័យគ្មានភាពច្បាស់លាស់ទាំងក្នុងប្រទេស និង ក្រៅប្រទេសដែលប្រើប្រាស់ដោយប្រជាជនក្នុងស្រុកថៃ។ សូមបញ្ជាក់ផងដែរថា ការគ្រប់គ្រងលំហូរនៃព័ត៌មានតាមប្រពន្ធ័ Great Firewall ត្រូវបានប្រើប្រាស់ដំបូងដោយរដ្ឋាភិបាលចិន។ ហើយប្រពន្ធ័អ៊ិនធ័រនែត និង ការប្រើប្រាស់អ៊ិនធើរនែត របស់ប្រជាជន ចិនពិតជាមានការរឹតត្បិតខ្លាំង។ យ៉ាងណាក៏ដោយ សម្រាប់គម្រោងរបស់រដ្ឋាភិបាលយោធាថៃ ដែលបច្ចុប្បន្នកំពុងតែមាននិន្នាការខ្លាំង ទៅរកចិន មិនមែនមានបំណងត្រឹមគ្រប់គ្រងលំហូរព័ត៌មានមិនសមរម្យនិង ច្បាស់លាសនោះទេ។ តែនេះ អាចជាគោលដៅចុងក្រោយរបស់រដ្ឋាភិបាលយោធាដើម្បីគ្រប់គ្រងទៅលើការអ្នករិះគន់ ឬ គេហទំព័រដែលរិះគន់រដ្ឋាភិបាលយោធាផងដែរ។ អ្វីដែលគួរកត់សម្គាល់នោះ ក្រោយពេលលោកនាយករដ្ឋមន្ត្រីប្រាយុទ្ធ ចាន់អូចា ឡើងកាន់តំណែងលោក ក៏ធ្លាប់ប្រកាសព្រមានទៅលើរាល់គេហទំព័រដែលចុះផ្សាយពីការរិះគន់រដ្ឋាភិបាល ឬ របបយោធា។ សូមបញ្ជាក់ផងដែរ ក្រោយរដ្ឋប្រហារយោធាថ្ងៃទី២២ ខែឧសភា ឆ្នាំ២០១៤ សិទ្ធិសេរីភាពនៃការបញ្ចេញមតិរបស់ប្រជាជនថៃ ត្រូវបានហាមឃាត់។ រាល់សកម្មភាពប្រឆាំងរបបសឹកត្រូវប្រឈមមុខនឹងការចាប់ខ្លួន។ ដោយឡែកប្រសិនបើ រដ្ឋាភិបាលពិតជាអនុវត្តការគ្រប់គ្រងអ៊ិនធ័រនែតតាមបែប Great Wall នោះ សិទ្ធិសេរីភាព និង លទ្ធិប្រជាធិបតេយ្យត្រូវពិបាកក្នុងការនាំមកវិញ និង ស្តារជាថ្មី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2667.txt

មេដឹកនាំមកពីប្រទេសជាច្រើនបានសន្យាបញ្ជូនកងទ័ពនិងសម្ភារៈចាំបាច់ផ្សេងបន្ថែមទៀតដើម្បីឱ្យបេសកកម្មរក្សាសន្តិភាពជុំវិញពិភពលោកកាន់តែមានប្រសិទ្ធភាព។ ការសន្យានេះបានធ្វើឡើងក្នុងកិច្ចប្រជុំកំពូលមេដឹកនាំពិភពលោកស្តីអំពីការរក្សាសន្តិភាពដែលធ្វើឡើងស្របគ្នាជាមួយមហាសន្និបាតប្រចាំឆ្នាំរបស់អង្គការសហប្រជាជាតិកាលពីថ្ងៃចន្ទ។

ប្រធានាធិបតីអាមេរិកលោក បារ៉ាក់ អូបាម៉ា ដែលជាប្រធានអង្គប្រជុំបានប្រកាសថា កងកម្លាំងប្រមាណ៣០០០០នាក់មកពី៥០ប្រទេស នឹងចូលរួមក្នុងបេសកកម្មរក្សាសន្តិភាព ព្រមជាមួយនេះសម្ភារៈដូចជា ឧទ្ធម្ភាគចក្រ និងឧបករណ៍សុខាភិបាល ក៏ត្រូវបានផ្ដល់ផងដែរ។ សហរដ្ឋអាមេរិក ក្នុងនាមជាមហាអំណាចពិភពលោក បានចូលរួមប្រមាណ២៨%នៃថវិការបស់បេសកកម្មនេះ ប៉ុន្តែបានបញ្ជូនបុគ្គលិកត្រឹមតែ ៨២ នាក់ប៉ុណ្ណោះក្នុងចំណោម១០៦៥០០ នាក់ដែលបំពេញបេសកកម្មជុំវិញពិភពលោក។ លោក អូបាម៉ា បានលើកឡើងពីគម្រោងបង្កើនចំនួនអ្នកឯកទេសយោធា និងសម្ភារៈចាំបាច់ផ្សេងទៀតសម្រាប់ការរក្សាសន្តិភាព។ ចំណែកនាយករដ្ឋមន្ត្រីអង់គ្លេសលោក ដេវីត កាមេរ៉ូន ក៏បង្ហាញការប្ដេជ្ញាចិត្តរបស់ខ្លួនផងដែរ។លោកថា៖«អង់គ្លេសនឹងបញ្ជូនកងទ័ពចំនួន៧០នាក់និងអ្នកជំនាញទៅកាន់បេសកកម្មរក្សាសន្តិភាពនៅប្រទេសម៉ាលី ព្រមទាំងបង្កើនចំនួនទាហានឱ្យដល់៣០០នាក់សម្រាប់ប្រតិបត្តិការនៅឯស៊ូដង់ខាងត្បូង» ស្របគ្នានេះ ប្រធានាធិបតីចិនលោក ស៊ី ជីនពិង បានប្រកាសថា ចិនត្រៀមខ្លួនរួចរាល់ក្នុងការបំពេញបេសកកម្មរក្សាសន្តិសុខ។ ចិនកំពុងតែពិចារណាសំណើររបស់អង្គការសហប្រជាជាតិក្នុងការបង្កើនចំនួនអ្នកបច្ចេកទេស សម្ភារៈដឹកជញ្ជូន និងសម្ភារៈបរិក្ខាសុខាភិបាលក្នុងប្រតិបត្តិការនេះ។ មិនតែប៉ុណ្ណោះ ចិននឹងដើរតូនាំមុខគេ ក្នុងការបង្កើតប៉ូលីសរក្សាសន្តិភាពមួយ ដោយផ្ដល់កងកម្លាំងដំបូងចំនួន៨០០០នាក់។ ជុំវិញការបង្កើនប្រសិទ្ធភាពកងរក្សាសន្តិភាព ប្រមុខរដ្ឋាភិបាលឥណ្ឌាលោក នារិន្ទ្រា ម៉ូឌី បានលើកឡើងថា សម្ភារៈទំនើបនិងអាវុធនានាសំខាន់សម្រាប់កងម្លាំងទាំងនោះមែន ប៉ុន្តែសីលធម៌របស់ពួកគេសំខាន់ជាងនោះទៀត។ លោក ម៉ូឌី ចង់បញ្ជាក់ថា សីលធម៌របស់កងកម្លាំង ជាចំណុចស្នូលនៃជោគជ័យនៃប្រតិបត្តិការរក្សាសន្តិភាពពិភលោក។ ប្រមុខរដ្ឋាភិបាលឥណ្ឌាលើកឡើងដូច្នេះក៏ព្រោះថា កងទ័ពទាំងនោះជួបបញ្ហាអាស្រូវច្រើន ដូចជាប្រើប្រាស់អំពើអនាចារលើស្ត្រីនិងកុមារជាដើមផង។ សូមរម្លឹកផងដែរថា ប្រទេស៥បានបញ្ជូនកងកម្លាំងទ័ពរបស់ខ្លួនដ៏ច្រើនចូលរួមបេសកកម្មរក្សាសន្តិភាព ក្នុងនោះរួមមាន បង់ក្លាដេស អេត្យូពី ឥណ្ឌា ប៉ាគីស្ថាន និងរវ៉ាន់ដា។ ប្រទេសទាំងនេះក៏បានសន្យាបញ្ជូនកងកម្លាំងរបស់ខ្លួនបន្តទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2668.txt

សហរដ្ឋអាមេរិក ជាប្រទេសដែលដើរតួនាទីសំខាន់ជាងគេមួយក្នុងការចូលរួមចំណែកដោះស្រាយបញ្ហាជនភៀសខ្លួនសកល។ ប្រទេសមហាអំណាចមួយនេះចំណាយលុយច្រើនសន្ធឹកគាំទ្រស្ថាប័នទទួលបន្ទុកជនភៀសខ្លួន អង្គការពាក់ព័ន្ធនានា គិតត្រឹមដើមឆ្នាំនេះមកថ្ងៃ៣០ ខែកញ្ញា អាមេរិកទទួលយកជនភៀសខ្លួន ៧ម៉ឺននាក់ហើយ។

បញ្ហាជនភៀសខ្លួន និងបញ្ហាចំណាកស្រុកក្លាយជារឿងស្មុគស្មាញមួយសម្រាប់ពិភពលោក ហើយចំនួនជនភៀសខ្លួននាពេលបច្ចុប្បន្ន ក្លាយជាចំនួនខ្ពស់បំផុតមិនធ្លាប់ក្រោយសង្គ្រាមលោកលើកទី២ ។ សហគមន៍អន្តរជាតិ យល់ថាបញ្ហាជនភៀសខ្លួនមិនមែនជាបញ្ហាតំបន់ឡើយ តែវាជាបញ្ហាសកល ដែលគ្រប់ប្រទេសទាំងអស់ត្រូវរួមចំណែកដោះស្រាយ។ ជុំវិញការដោះស្រាយនេះ សហរដ្ឋអាមេរិកបានក្លាយជាប្រជាជាតិដែលរួមចំណែកសំខាន់ជាងគេក្នុងការដោះស្រាយវិបត្តិមួយនេះ ទាំងជួយគាំទ្រជាហិរញ្ញវត្ថុ និងបើកទ្វារទទួលយកជនភៀសខ្លួនបរទេស។ ក្នុងសន្និសីទសារព័ត៌មានជាមួយអ្នកសារព័ត៌មានបរទេសម្សិលមិញ លោកស្រី Anne Rechard ឧបការីរដ្ឋមន្ត្រីការបរទេសទទួលបន្ទុកកិច្ចការប្រជាជាជន ជនភៀសខ្លូន និងជនអន្តោប្រវេសន៍បានអះអាងថា សហរដ្ឋអាមេរិកបានចំណាយថវិការាប់ពាន់លានដុល្លារ និងបន្តគាំទ្រឬសហការជាមួយស្ថាប័នសំខាន់ៗដែលទទួលបន្ទុកជនភៀសខ្លួន ដើម្បីទ្រទ្រង់សកម្មភាពមនុស្សធម៌សង្គ្រោះនិងដោះស្រាយវិបត្តិជនភៀសខ្លួនពិភពលោក។ លោកស្រីថា រដ្ឋាភិបាលអាមេរិកបានផ្តល់ជំនួយទៅដល់ស្ថាប័ននិងអង្គការសង្គមស៊ីវិល ជាច្រើន មាន UNHCR អង្គការជនភៀសខ្លួនអន្តរជាតិ និងអង្គការជំនាញពាក់ព័ន្ធផ្សេងទៀតផង។ ក្រៅពីផ្តល់ជំនួយដល់ស្ថាប័នជំនាញ ក្រុងវ៉ាស៊ីនតោនផ្តល់ជំនួយមនុស្សធម៌ដោយផ្ទាល់ទៅរដ្ឋាភិបាលផងដែរ។ ជាឧទាហរណ៍ គ្រាន់តែជួយជនភៀសខ្លួន ក្នុងវិបត្តិនៅស៊ីរី អាមេរិបានចំណាយលុយប្រហែល ៤.៥ពាន់លានដុល្លារ ក្នុងជំនួយមនុស្សធម៌ ហើយថ្មីៗនេះអាមេរិកក៏ផ្តល់ជំនួយប្រហែល៤៧៨លានដុល្លារទៅឲ្យអ៊ីរ៉ាក់ដើម្បីដោះស្រាយបញ្ហាប្រឈមពាក់ព័ន្ធជនភៀសខ្លួននិងប្រជាជនរងគ្រោះព្រោះក្រុមរដ្ឋឥស្លាម។ ដោះស្រាយផ្សេងទៀតដែលសហរដ្ឋអាមេរិកកំពុងអនុវត្តដើម្បីសម្រាលបញ្ហាជនភៀសខ្លួន គឺការបើកទ្វារទទួលយកជនភៀសខ្លួនដែលចង់មករស់នៅសហរដ្ឋអាមេរិក។ លោកស្រី ឧបការីខាងលើបានបង្ហាញទិន្នន័យជនភៀសខ្លួនដែលអាមេរិកទទួលយកក្នុងឆ្នាំនេះ។ គ្រាន់តែពីដើមឆ្នាំមកដល់ថ្ងៃ ៣០ខែកញ្ញា ជនភៀសខ្លួនដែលមករស់នៅអាមេរិកមានចំនួន ៧ម៉ឺននាក់រួចទៅហើយ។ លោកស្រីបានប្រកាសថាចាប់ពីខែតុលាការនេះរដ្ឋាភិបាលអាមេរិកនឹងបង្កើនការទទួលយកជនភៀសខ្លួន ឲ្យដល់៨៥ពាន់នាក់ ហើយឆ្នាំបន្ទាប់ឲ្យដល់១០ម៉ឺននាក់ឯណោះ។ សូមបញ្ជាក់ថា សហរដ្ឋអាមេរិកទទួលយកជនភៀសខ្លួនមកពីទូទាំងពិភពលោក ប៉ុន្តែជនភៀសខ្លួនដែលបានទៅរស់នៅសហរដ្ឋអាមេរិកមានមកពីស៊ីរី អ៊ីរ៉ាក់ ប្រទេសអាហ្វ្រិក និងមីយ៉ាន់ម៉ាតែប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2669.txt

ម្សិលមិញនេះបេក្ខជនប្រធានាធិបតីដែលនាំមុខគេមកពីបក្សសាធារណរដ្ឋលោក ដូណាល់ត្រាំ (Donald Trump) បានលើកឡើងថា មជ្ឈិមបូពានឹងមានស្ថិរភាពប្រសិនបើមេដឹកនាំផ្តាច់ការអ៊ីរ៉ាក់ សាដាម ហ៊ូសេន និងមេដឹកនាំលីប៊ី ម៉ូអាម៉ា ហ្កាដាហ្វី នៅកាន់អំណាច។ សម្តីលោក អាចជាការវាយប្រហារគោលនយោបាយប្រធានាធិបតីអាមេរិកមុនៗជាពិសេសលោក បារ៉ាក់ អូបាម៉ា។

លោកដូណាល់ត្រាំ អះអាងថាវាជាការពិតដែលថាតំបន់មជ្ឈិមបូព៌ាមានសុវត្ថិភាពជាមុនបើមានវត្តមានមេដឹកនាំអ៊ីរ៉ាក់លោក សាដាម ហ៊ូសេន និងវត្តមានមេដឹកនាំលីប៊ីលោក ម៉ូអាម៉ា ហ្កាដាហ្វី។ លោកលើកឡើងបែបនេះដើម្បីតបសំណួ ឆ្លើយតបសំណួរក្នុងសារព័ត៌មាន NBC ម្សិលម្សិលថា «តើតំបន់មជ្ឈិមបូព៌ាពិតជាមានស្ថិរភាពនិងសុវត្ថិភាពជាងបច្ចុប្បន្នមែនឬទេ បើសិនមេដឹកនាំផ្តាច់ការអ៊ីរ៉ាក់ និងលីប៊ី មិនធ្លាក់ពីតំណែង?។ មហាសេដ្ឋីខាងលើ បានលើកយកហេតុផលថា បើសិនជាលោក សាដាម ហ៊ូសេន មិនត្រូវអាមេរិកទម្លាក់ពីតំណែងទេ ក្រុមរដ្ឋឥស្លាមក៏មិនមានវត្តមានមកដែរ។ អ្នកនយោបាយអាមេរិករូបនេះទទួលស្គាល់ថា វត្តមានក្រុមរដ្ឋឥស្លាមមានកំណើតដោយសារតែការផ្លាស់ប្តូររបបដឹកនាំនៅទីនោះ ហើយវាក៏ជាចំណែកខុសរបស់សហរដ្ឋអាមេរិកផងដែរ។ បេក្ខជនប្រធានាធិបតីសម្រាប់ការបោះឆ្នោតឆ្នាំ ២០១៦ នេះ បានអធិប្បាយថែមទៀត ពីបញ្ហានៅក្នុងប្រទេសលីប៊ី។ លោកសង្កត់ធ្ងន់ថា ការទម្លាក់លោក ហ្កាដាហ្វីពីតំណែង ជាចំណុចរបត់នយោបាយមួយយ៉ាងធំសម្រាប់ប្រទេសសម្បូរប្រេងនេះ ហើយអវត្តមានលោក ហ្កាដាហ្វីបានធ្វើឲ្យប្រទេសដែលធ្លាប់មានស្ថិរភាព និងមានសន្តិភាពធ្លាក់ចុះអន្តរាយក្នុងភាពចលាចល។ បើតាមសម្តីលោក ដូណាល់ត្រាំ បើសិនគ្មានការទម្លាក់ ហ្កាដាហ្វី ក៏មិនមានករណីវាយប្រហារស្ថានកុងស៊ុលអាមេរិកនៅលីប៊ី និងសម្លាប់ឯកអគ្គរដ្ឋទូតអាមេរិកដែរ។ ក្នុងឆ្នាំ ២០១២ ស្ថានកុងស៊ុលអាមេរិកបានរងការវាយប្រហារយ៉ាងដំណំ ហើយឯកអគ្គរដ្ឋទូតអាមេរិកប្រចាំប្រទេសលីប៊ី បានស្លាប់ក្នុងឧបទ្ទវហេតុនេះដែរ។ ក្រៅពីឆ្លើយតបសំណួរខាងលើ អ្នកនយោបាយខាងលើនេះក៏ បានរំលឹកជាថ្មីដល់អ្នកនយោបាយអាមេរិកឯទៀតជុំវិញការអន្តរាគមន៍នៅក្នុងទឹកដីស៊ីរីបច្ចុប្បន្នដែរ។ លោក ត្រាំ ជឿជាក់ថា ស្ថានភាពនៅស៊ីរីនឹងឈានទៅស្ថានភាពមួយដែលមិនខុសពីអ៊ីរ៉ាក់ និងលីប៊ីឡើយ។ យ៉ាងណាក៏ដោយ លោកឆ្លៀតបញ្ជាក់ថា លោកមិនដែលគិតថា អាសាដ ជាមនុស្សល្អឡើយ ប៉ុន្តែលោកនៅតែជឿថា ក្រុមឧទ្ទាមដែលវាយប្រហារប៉ងផ្តួលរលំរបបលោក អាសាដ នោះអាក្រក់ជាង។ នេះបញ្ជាក់ថា អ្នកនយោបាយអាមេរិកនេះ បង្ហាញជំហរមួយប្រឆាំងការអន្តរាគមន៍ប៉ងផ្តួលរំលំរបបដឹកនាំនៅស៊ីរី ដែលកំពុងអនុវត្តដោយរដ្ឋបាលលោក បារ៉ាក់ អូបាម៉ា។ ប៉ុន្តែ អ្នកនយោបាយអាមេរិកជាច្រើន មិនគិតថា លោក ដូណាល់ត្រាំ អាចដឹង ឬស្វែងយល់បានច្បាស់ពីបញ្ហានយោបាយនិងសង្គ្រាមនៅស៊ីរីបានច្រើនឡើយ។ លោក ត្រាំ ត្រឹមតែនិយាយឲ្យរួចពីមាត់ និងប្រឹងទិតៀនរបបដឹកនាំលោក អូបាម៉ា ដើម្បីទាញប្រជាប្រិយភាពប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_267.txt

អាម៉េរិកបានរឹបអូសយន្តហោះរបស់ប្រធានាធិបតីវេណេស៊ុយអេឡា លោក នីកូឡាស ម៉ាឌុយរ៉ូ នៅសាធារណរដ្ឋដូមីនីក នៅថ្ងៃទី២ ខែកញ្ញា ដោយសារបំពានទណ្ឌកម្ម និងការនាំចេញខុសច្បាប់។

យន្តហោះដែលអាម៉េរិករឹបអូសជាប្រភេទ Dassault Falcon 900EX ដែលប្រើប្រាស់ដោយប្រធានាធិបតីវ៉េណេស៊ុយអេឡាលោក នីកូឡាស ម៉ាឌុយរ៉ូ និងសមាជិករដ្ឋាភិបាលរបស់លោក។ ក្រសួងយុត្តិធម៌អាម៉េរិកបានប្រកាសថា យន្តហោះនេះត្រូវបានវ៉េណេស៊ុយអេឡាទិញដោយខុសច្បាប់។ អគ្គរដ្ឋអាជ្ញាលោក Merrick Garland បានលើកឡើងនៅក្នុងសេចក្តីថ្លែងការណ៍មួយថា ៖« ក្រសួងយុត្តិធម៌បានរឹបអូសយន្តហោះដែលទិញដោយខុសច្បាប់ក្នុងតម្លៃ ១៣លានដុល្លារតាមរយៈក្រុមហ៊ុនមួយដែលបានរត់ពន្ធចេញពីអាម៉េរិកសម្រាប់ប្រើប្រាស់ដោយ លោក នីកូឡាស ម៉ាឌុយរ៉ូ និងសហការីរបស់លោក»។ ភាគីអាម៉េរិក បានបន្តពន្យល់ថា យន្តហោះនេះត្រូវបាននាំចេញដោយខុសច្បាប់ពីអាម៉េរិកទៅកាន់វេណេស៊ុយអេឡាតាមរយៈសមុទ្រការ៉ាប៊ីនក្នុងខែមេសា ឆ្នាំ ២០២៣។ ចាប់តាំងពីខែឧសភា ឆ្នាំ២០២៣ ត្រូវបានប្រើប្រាស់ជាចម្បងដោយលោក ម៉ាឌុយរ៉ូ ក្នុងការធ្វើដំណើរទស្សនៈកិច្ចផ្លូវរដ្ឋនានា។ ភ្លាមៗ រដ្ឋាភិបាលវ៉េណេស៊ុយអេឡាបានចេញសេចក្តីថ្លែងការណ៍ថ្កោលទោសការរឹបអូសនេះ ដោយចាត់ទុកជាអំពើប្លន់។ «ជាថ្មីម្តងទៀត អាជ្ញាធរអាម៉េរិកបានរឹបអូសដោយខុសច្បាប់នូវយន្តហោះដែលប្រើប្រាស់ដោយប្រធានាធិបតីវេណេស៊ុយអេឡា ដោយគ្រាន់តែបង្ហាញពីសកម្មភាពរបស់ពួកគេជាមួយនឹងវិធានការបង្ខិតបង្ខំខុសច្បាប់ និងឯកតោភាគីដែលពួកគេបានដាក់នៅទូទាំងពិភពលោក»។ រដ្ឋាភិបាលវេណេស៊ុយអេឡាបានថ្កោលទោសអាម៉េរិកយ៉ាងដូច្នេះ។ ជាមួយគ្នានេះ រដ្ឋាភិបាលដូមីនីកបានពន្យល់ថា ខ្លួនមិនចូលរួមក្នុងដំណើរការស៊ើបអង្កេតរបស់អាម៉េរិកទាក់ទងនឹងយន្តហោះនេះទេ។ ការរឹបអូសយន្តនេះ បានធ្វើឲ្យទំនាក់ទំនងរវាងវ៉េណេស៊ុអេឡា និងអាម៉េរិកកាន់តែមានភាពប្រេះឆាខ្លាំងឡើង។ ថ្មីៗនេះ អាម៉េរិកបានដាក់សម្ពាធលើរដ្ឋាភិបាលវេណេស៊ុយអេឡា ឱ្យបញ្ចេញទិន្នន័យលម្អិតភ្លាមៗពាក់ព័ន្ធនឹងការបោះឆ្នោតជ្រើសប្រធានាធិបតីក្នុងប្រទេសនេះ ពីព្រោះទីក្រុងវ៉ាស៊ីនតោនសង្ស័យចំពោះជ័យជម្នះរបស់លោកម៉ាឌូរ៉ូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2670.txt

ការអនុម័តច្បាប់ការពារជាតិជប៉ុនថ្មី នឹងធ្វើឲ្យកងទ័ពជប៉ុនអាចចេញអន្តរាគមន៍ ឬ ច្បាំងក្រៅប្រទេស។ ជាពិសេសនោះ ជប៉ុនអាចប្រើប្រាស់សិទ្ធិការពារខ្លួន រាល់ស្ថានភាពដែលគំរាមកំហែងដល់សន្តិសុខជប៉ុន។ ជុំវិញបញ្ហានេះ រដ្ឋាភិបាលកូរ៉េខាងត្បូង បានអះអាងថាសិទ្ធិនេះ មិនអាចប្រើប្រាស់នៅក្នុងឧបទ្វីបកូរ៉េដោយមិនមានការអនុញ្ញាត ទោះបីជាជប៉ុនអាចចូលរួមកងកម្លាំងជាមួយនឹងអាមេរិកក៏ដោយ។

លោក ទេព អ៊ីវីសាល លម្អិតព័ត៌មាននេះ រដ្ឋមន្ត្រីការពារជាតិកូរ៉េខាងត្បូងលោក ហាន មិនគូ (Han Min-koo) បានថ្លែងការណ៍កាលពីម្សិលមិញនេះថា កូរ៉េខាងត្បូងមានសិទ្ធិគ្រប់គ្រាន់ក្នុងការច្រានចោលនូវសំណើរបស់អាមេរិកសម្រាប់ការចូល អន្តរាគមន៍របស់កងទ័ពជប៉ុននៅក្នុងឧបទ្វីបកូរ៉េនៅពេលដែលមានស្ថានភាពតានតឹង។ ក្រោយពីច្បាប់ការពារថ្មីរបស់ជប៉ុន ត្រូវបានអនុម័តជាផ្លូវការ រដ្ឋជិតខាងក៏ចាប់ផ្តើមសម្តែងការព្រួយបារម្ភ ដ្បិត ច្បាប់ថ្មីនេះនឹងអនុញ្ញាតឲ្យកងទ័ពជប៉ុនអាចអន្តរាគមន៍ និង ប្រើសិទ្ធិការពារខ្លួននៅក្នុងឧបទ្វីបកូរ៉េក្រោមការការពារដោយសហរដ្ឋអាមេរិក។ ជាពិសេសនោះ ជប៉ុន ក៏អាចប្រើសិទ្ធិការពារខ្លួនទៅលើសកម្មភាពបង្កសង្គ្រាមរបស់កូរ៉េខាងជើងផងដែរ។ យ៉ាងណាក៏ដោយ រដ្ឋមន្ត្រីការពារជាតិកូរ៉េខាងត្បូង ហាន មិនគូ បានលើកឡើងថាបើគ្មានការអនុញ្ញាត ពីកូរ៉េខាងត្បូង ជប៉ុនមិនអាចចូលអន្តរាគមន៍លើបញ្ហានៅឧបទ្វីបកូរ៉េបាននោះទេ។ លោកបន្ថែមទៀតថា ការគ្រប់គ្រងលើប្រតិបត្តិការសង្គ្រាម គឺស្ថិតទៅលើការសម្រេចរបស់ប្រធានាធិបតីកូរ៉េខាងត្បូង និង អាមេរិក ពោលគឺបើមេដឹកនាំទាំងពីរមិនអនុញ្ញាត ជប៉ុនមិនអាចគ្មានសិទ្ធិដែរ។ ហើយ ជប៉ុន គួរតែសុំ ការអនុញ្ញាត និង ព្រមព្រៀងពីរដ្ឋាភិបាលកូរ៉េខាងត្បូង មុននឹងអនុវត្តសិទ្ធិខ្លួនដើម្បីប្រឆាំងទៅនឹងកូរ៉េខាងជើង។ មួយវិញទៀត រដ្ឋាភិបាលកូរ៉េខាងត្បូង ក៏គ្រោងនឹងពិភាក្សាការអនុវត្តសិទ្ធិការពារខ្លួនជាមួយនឹងជប៉ុន ដ្បិត ច្បាប់ការពារថ្មី មិនបានកំណត់ច្បាស់លាស់ពីបញ្ហាដែលជប៉ុនអាចចូលរួមអន្តរាគមន៍។ សូមរម្លឹកផងដែរ បច្ចុប្បន្ន សន្តិសុខកូរ៉េខាងត្បូង ក៏ត្រូវបានធានាដោយអាមេរិកផងដែរ។ ក្នុងនោះ ក្រោយពីបញ្ចប់សង្គ្រាមឧបទ្វីបកូរ៉េឆ្នាំ១៩៥0-១៩៥៣ យ៉ាងហោចណាស់មានកងទ័ពអាមេរិកប្រមាណបីម៉ឺននាក់បញ្ឈរជើងនៅកូរ៉េខាងត្បូង។ ទោះបីជាជប៉ុន និង កូរ៉េខាងត្បូង សុទ្ធសឹងតែជាសម្ពន្ធ័មិត្ត និង ទទួលបានការការពារពីអាមេរិកដូចគ្នាក៏ដោយ បញ្ហាឧបទ្វីបកូរ៉េ មិនអាចប្រើប្រាស់កងកម្លាំងយោធាដើម្បីបញ្ចប់បញ្ហានេះទេ។ នេះ មានន័យថា បើជប៉ុន ហ៊ានលូកដៃជ្រៅក្នុងឧបទ្វីបកូរ៉េ នោះភាពតានតឹងនឹងធ្លាក់ចូលក្នុងស្ថានភាពកាន់តែធ្ងន់ធ្ងរ។ មួយវិញទៀត បើក្រឡេកមើលប្រវត្តិសាស្ត្រកូរ៉េខាងត្បូង និង ជប៉ុន ប្រទេសទាំងពីរមានភាពល្អក់ កករជាមួយនឹងគ្នាជាច្រើន ដ្បិតជប៉ុនធា្លប់បំពានទៅលើប្រជាជនកូរ៉េជាពិសេសបញ្ហាទាសភាពផ្លូវភេទ ៕ លោក ទេព អ៊ីវីសាល លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2671.txt

រដ្ឋាភិបាលវៀតណាម បានថ្កោលទោស និង ទាមទារសំណងពីរដ្ឋាភិបាលថៃលើការបាញ់អ្នកនេសាទ ជនជាតិវៀតណាមបីនាក់ ។ ការទាមទារនេះ ធ្វើឡើងក្រោយពីអ្នកនេសាទជនជាតិវៀតណាមបីនាក់ ត្រូវបានអាជ្ញាធរថៃបាញ់ ខណៈពេលដែលពួកគេចូលនេសាទខុសច្បាប់ក្នុងប្រទេសថៃ។ នេះបើយោងតាម សារព័ត៌មានNation។

អ្នកនាំពាក្យក្រសួងការបរទេសវៀតណាម លោក លី ហៃប៊ិញ (Le Hai Binh) បានលើកឡើងថា រដ្ឋាភិបាលវៀតណាមពិតជាថ្កោលទោសយ៉ាងខ្លាំងចំពោះអំពើអមនុស្សធម៌ និង ការប្រើប្រាស់កង កម្លាំងរបស់អាជ្ញាធរថៃលើពលរដ្ឋរបស់ខ្លួន។ លោក បានបន្ថែមទៀតថា ទោះបីជាទូកបានចូលទៅ នេសាទដោយខុសច្បាប់ក៏ដោយ អាជ្ញាធរថៃមិនគូរប្រើប្រាស់កងកម្លាំងច្រើនរហូតដល់ការបាញ់ សម្លាប់នោះទេ។ វៀតណាម ក៏បានទទួចអាជ្ញាធរថៃដើម្បីធ្វើការស៊ើបអង្កេតទៅលើភាគីពាក់ពន្ធ័ និង ផ្តល់សំណង សមរម្យទៅកាន់ជនរងគ្រោះ និង ក្រុមគ្រួសាររបស់ពួកគេផងដែរ។ បន្ថែមពីនេះ វៀតណាម ក៏បាន លើកឡើងថា រដ្ឋាភិបាលថៃគួរតែទទួលខុសត្រូវចំពោះសកម្មភាពរបស់ខ្លួនដើម្បីផលប្រយោជន៍និង ថែរក្សាទំនាក់ទំនងល្អរវាងរដ្ឋទាំងពីរ។ ជុំវិញបញ្ហានេះ អាជ្ញាធរថៃ បានទទួលស្គាល់ចំពោះចំណាត់ការរបស់ខ្លួន តែបានអះអាងថា វាគ្រាន់តែ ជាឧប្បទ្ទវហេតុតែប៉ុណ្ណោះ។ មួយវិញទៀត អាជ្ញារធរថៃ បានអះអាងថា ការបាញ់ទៅកាន់ក្រុម អ្នកនេសាទវៀតណាម គឺគ្រាន់តែជាការបាញ់គំរាមប៉ុណ្ណោះ ដ្បិតអ្នកនេសាទទាំងនោះបានចូល នេសាទក្នុងអធិបតេយ្យថៃខុសច្បា់ និងថែមទាំងប្រើប្រាស់អាកប្បកិរិយាច្រងេងច្រងាងទៀតផង។ យ៉ាងណាក៏ដោយ រដ្ឋាភិបាលថៃ មិនទាន់មានការឆ្លើយតបចំពោះការទាមទារសំណងរបស់វៀតណាម នៅឡើយនោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2672.txt

លោក តូនី អាបូត ត្រូវចុះចេញពីតំណែងជានាយករដ្ឋមន្ត្រីនៅពេលដ៏ខ្លីខាងមុខក្រោយមានការបោះឆ្នោតក្នុងចំណោមសមាជិកបក្សសេរីភាព ដោយលោកបានសំឡេងគាំទ្រតិចតួចត្រឹម៤៤សំឡេងប៉ុណ្ណោះ ខណៈដៃគូប្រជែងរបស់លោក គឺលោក Malcolm Turnbull បានទទួលសំឡេងគាំទ្រច្រើនជាង១០សំឡេង។ បើតាមមន្ត្រីរដ្ឋាភិបាលអូស្ត្រាលីលោក អាបូត ត្រូវសរសរលិខិតបញ្ជូនទៅទេសាភិបាលតំណាងឲ្យម្ចាស់ក្សត្រីយ៍អង់គ្លេសអេលីហ្សាបែត ដើម្បីលាលែងចេញពីតំណែង។ ក្រោយមានការលាលែងពីតំណែងជាផ្លូវការហើយ មេដឹកនាំថ្មីនឹងស្បថចូលកាន់តំណែងបន្តលោក អាបូត ផងដែរ។

បើតាមការបញ្ជាក់របស់លោក Malcolm Turnbull ដែលជាអតីតរដ្ឋមន្ត្រីទូរគមនាគមន៍ ទោះមានការទម្លាក់លោក អាបូត ពីតំណែងក៏ដោយ ក៏មិនមានការរៀបចំបោះឆ្នោតមុនអាណត្តិដែរ។ ដែលនេះមានន័យថាសភានៅបន្តដឹកនាំស្ថាប័ននីតិបញ្ញត្តិរហូតដល់ផុតអាណត្តិ។ ចំណែកការបោះឆ្នោតក្នុងបក្សនេះដែរ សមាជិកបក្សបានបន្តផ្តល់សេចក្តីទុក្ខចិត្តដល់លោកស្រី Julie Bishop រដ្ឋមន្ត្រីការបរទេសអូស្ត្រាលីឲ្យបន្តកាន់តំណែងជាអនុប្រធានបក្សដដែល។ យ៉ាងណាក៏ដោយ មិនមានព័ត៌មានលម្អិតឡើយ ជុំវិញការទម្លាក់នាយករដ្ឋមន្ត្រីអូស្ត្រាលីបច្ចុប្បន្នចេញពីតំណែងដោយការបោះឆ្នោតក្នុងបក្សនេះ។ ប៉ុន្តែមុនមានការបោះឆ្នោតក្នុងបក្ស លោក Turnbull ក៏បានថ្លែងវាយប្រហារលោក អាបូត ខ្លាំងៗកាលពីព្រឹកមិញនេះដោយអះអាងថា បើលោក អាបូត នៅកាន់តំណែងទៀត រដ្ឋាភិបាលចម្រុះបច្ចុប្បន្ននឹងចាញ់ឆ្នោតជាក់ជាមិនខាន។ ក្រោយមកស្រាប់តែមានកិច្ចប្រជុំបោះឆ្នោតក្នុងបក្សដកសេចក្តីទុកចិត្តប្រធានបក្សតែម្តង។ គេត្រឹមដឹងថាក្រោមការដឹកនាំរបស់លោក អាបូត អូស្ត្រាលីប្រឈមបញ្ហាច្រើនរួុមមានបញ្ហាសង្គម នយោបាយ សេដ្ឋកិច្ច ហើយគោលនយោបាយសេដ្ឋកិច្ចរបស់រដ្ឋាភិបាលបច្ចុប្បន្នមិនជួយឲ្យសេដ្ឋកិច្ចអូស្ត្រាលីដើរទៅមុខរហ័សសោះ។ សូមបញ្ជាក់ថា តាំងពីឆ្នាំ២០១៣រហូតដល់មានការទម្លាក់លោក អាបូត នេះ អូស្ត្រាលីមាននាយករដ្ឋមន្ត្រី៣រូបរួចទៅហើយ ហើយនាយករដ្ឋមន្ត្រីថ្មីដែលនឹងស្បថចូលកាន់តំណែងខាងមុខនឹងក្លាយជានាយករដ្ឋមន្ត្រីទី៤ ។ ក្នុងឆ្នាំ២០១៣ លោកស្រី Julia Gillard ធ្លាក់ពីតំណែង ហើយលោក Kevin Rudd បានឡើងកាន់តំណែងជំនួស។ ក្រោយមកក្នុងការបោះឆ្នោតឆ្នាំ២០១៣ លោក តូនី អាបូ ស្រាប់តែឈ្នះឆ្នោតហើយឡើងកាន់តំណែងជានាយករដ្ឋមន្ត្រីតែម្តងរហូតដល់បច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2673.txt

ការអនុម័តច្បាប់ការពារសន្តិសុខថ្មីរបស់រដ្ឋាភិបាលក្រុងតូក្យូ មិនត្រឹមតែធ្វើឲ្យមានប្រតិកម្មពីសំណាក់ បក្សនយោបាយ និង ប្រជាជនជប៉ុននោះទេ តែរដ្ឋជិតខាង ក៏បានសម្តែងការព្រួយបារម្ភ និង រិះគន់ ផងដែរ។ ច្បាប់ថ្មីរបស់ជប៉ុនដែលអនុញ្ញាតឲ្យកងទ័ពអាចចេញច្បាំងក្រៅប្រទេសបាន ត្រូវបានរដ្ឋាភិបាលក្រុងព្យុងយ៉ាង ចាត់ទុកថាជាផ្លូវមួយសម្រាប់ជប៉ុនដើម្បីឈ្លានពានរដ្ឋខាងក្រៅ។

កាលពីចុងសបា្តហ៍កន្លងទៅនេះ រដ្ឋាភិបាលកូរ៉េខាងជើង បានចោទច្បាប់ការពារសន្តិសុខថ្មីរបស់ជប៉ុន ថា គឺធ្វើឡើងដើម្បីជាមធ្យោបាយមួយសម្រាប់ឈ្លានពានប្រទេសដទៃ។ ការចោទប្រកាន់នេះ ធ្វើឡើងបន្ទាប់ពីសភាជប៉ុន បានអនុម័តលើសេចក្តីព្រាងច្បាប់ការពារសន្តិសុខថ្មីដ៏ចម្រូងចម្រាស។ យោងតាមសេចក្តីថ្លែងការណ៍ដែលប្រកាសដោយអ្នកនាំពាក្យក្រសួងការបរទេសកូរ៉េខាងជើង ការអនុម័តច្បាប់សន្តិសុខ នឹងជួយសម្រួលប្រតិបត្តិការយោធាជប៉ុននៅគ្រប់ទីកន្លែងរបស់ពិភពលោក ក្រោម ការការពារ នៃការការពារសន្តិភាពនិងសន្តិសុខ និង ការជ្រោមជ្រែងពីកងកម្លាំងសហរដ្ឋអាមេរិក និង ធ្វើឲ្យជប៉ុនអាចបញ្ជូនកងទ័ពរបស់ខ្លួនទៅបរទេសគ្រប់ពេលវេលា។ បន្ថែមពីនេះ កូរ៉េខាងជើង ក៏បានប្រកាសបន្តពង្រីកឲ្យមានតុល្យភាពនៃសង្គ្រាម ដើម្បីទប់ទល់ជាមួយ នឹងស្ថានភាពដែលបង្ហាញពីការសម្រេចរបស់ប្រទេសមួយក្នុងការប្រើប្រាស់សិទ្ធិការពារខ្លួន។ ក្នុងន័យ នេះ មានន័យថាកូរ៉េខាងជើងមិនបណ្តោយឲ្យជប៉ុនប្រើប្រាស់សិទ្ធិការពារខ្លួនគ្រប់ពេលនោះទេ។ សូមរម្លឹកផងដែរថា កាលពីថ្ងៃសៅរ៍សបា្តហ៍មុននេះ សភាជាន់ខ្ពស់ជប៉ុនអនុម័តលើច្បាប់សន្តិសុខថ្មីទាំងមានការតវ៉ាពីសំណាក់ប្រជាជនរាប់ម៉ឺននាក់។ ច្បាប់ថ្មីនោះ នឹងធ្វើឲ្យជប៉ុនអាចពង្រីកអំណាច យោធារបស់ខ្លួនកាន់តែខ្លាំងនិងថែមទាំងអាចបញ្ជូនទៅអន្តរាគមន៍ក្រៅប្រទេសលើកដំបូងក្នុងប្រវត្តិសាស្ត្រជប៉ុនប្រាំពីរទស្សវត្សរ៍។ ជាពិសេសនោះ លោកនាយករដ្ឋមន្ត្រីជប៉ុន ស្ហ៊ិនហ្សូ អាបេ បានបញ្ជាក់ ថា ច្បាប់នេះ នឹងធ្វើឲ្យជប៉ុនអាចការពារខ្លួនពីការបំពានពីរដ្ឋខាងក្រៅ។ យ៉ាងណាក៏ដោយ នេះ គឺជារឿងដែលគួរឲ្យភ្ញាក់ផ្អើលនៅពេលកូរ៉េខាងជើង ចេញមុខរិះគន់ជប៉ុនដែល ជាភាគីសន្ទនាប្រាំមួយ(Six Party Talk) ដូចគ្នា និង ជាប្រទេសជិតខាង លើបញ្ហសន្តិសុខ ដ្បិតខ្លួន កំពុងតែបន្តសកម្មភាពដែលកំពុងតែគម្រាមកំហែងដល់ពិភពលោក។ សកម្មភាពរបស់កូរ៉េខាងជើង នោះគឺ រដ្ឋាភិបាលកូរ៉េខាងជើង ទើបតែប្រកាសដំណើរការឡើងវិញនូវរោងចក្រផលិតអាវុធនុយក្លេអ៊ែរ បរមាណូដែលផ្អាកដំណើរការរយៈពេល៧ឆ្នាំ និង ត្រៀមបាញ់មីស៊ីលចម្ងាយឆ្ងាយដែលភ្ជាប់ជាមួយនឹងផ្កាយរណបស៊ើបអង្កេតដែលរដ្ឋាភិបាលកូរ៉េខាងជើងថាជាផ្កាយរណបថ្មីបំផុតរបស់ពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2674.txt

លោក Donald Trump បេក្ខជននាំមុខនិងជាមហាសេដ្ឋី បានស្ថិតនៅចំណុច កណ្តាល ហើយបានទទួលការរិះគន់យ៉ាងខ្លាំង នៅពេលដែលគូប្រកួតប្រជែងប្រធានាធិបតី ខាងគណបក្សសាធារណរដ្ឋ១១នាក់ផ្សេងទៀតសម្រាប់ឆ្នាំ២០១៦ បានធ្វើការជជែកដេញដោលលើកទី២របស់ខ្លួនកាលពីរសៀលថ្ងៃពុធទី ១៦ ខែកញ្ញា នេះ។

សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2675.txt

វិបត្តិជនភៀសខ្លួន បានក្លាយជាបញ្ហាចម្រូងចម្រាសដ៏ធ្ងន់ធ្ងរហើយសម្រាប់សហភាពអឺរ៉ុប ដ្បិតរដ្ឋសមាជិកនីមួយៗបរាជ័យក្នុងការសម្រាលបន្ទុកគ្នាក្នុងការទទួលយកជនភៀសខ្លួន។ គួរកត់សម្គាល់នោះហុងគ្រីបានក្លាយជារដ្ឋដំបូងដែលឈានដល់ដំណាក់កាលមួយដែលតឹងរឹងជាងគេ រហូតដល់ប្រើប្រាស់កងកម្លាំងទ័ពដើម្បីទប់ស្កាត់ទៅជនភៀសខ្លួន។

សភាហុងគ្រី បានអនុម័តច្បាប់ថ្មីស្តីពីការប្រើប្រាស់ទាហាន ដើម្បីទប់ស្កាត់នឹងលំហូរជនភៀសខ្លួនរាប់ពាន់នាក់ក្រោមសម្លេងគាំទ្រ១៥១ ប្រឆាំង ១២ និង អនុប្បវាទ២៧ ។ ច្បាប់ថ្មីនេះ នឹងអនុញ្ញាតឲ្យរដ្ឋាភិបាលហុងគ្រីអាចប្រើប្រាស់កងទ័ពដោយស្របច្បាប់ដើម្បីចាត់វិធានការទៅលើជនភៀសខ្លួនដែលកំពុងតែសម្រុកចូលក្នុងប្រទេស ថ្វីដ្បិត រដ្ឋអឺរ៉ុបមួយចំនួនចាត់ទុកថាចំណាត់ការខុសពីចក្ខុវិស័យរបស់សហភាពអឺរ៉ុបក៏ដោយ។ បើយោងតាមច្បាប់ថ្មី កងកម្លាំងទាហានហុងគ្រី អាចប្រើប្រាស់អាវុធដែលមិនបណ្តាលឲ្យបាត់បង់ជីវិតដោយស្របច្បាប់ដើម្បីទប់ស្កាត់ទៅនឹងជនភៀសខ្លួនដែលសម្រុកចូលក្នុងប្រទេស។ អាវុធនោះដូចជា គ្រាប់កាំភ្លើងជ័រ កាំភ្លើងសំណាញ់ និង គ្រាំបែកឧស្ម័នបង្ហូរទឹកភ្នែក។ សម្លឹកផងដែរថា កាលពីថ្មីៗនេះ រដ្ឋាភិបាលហុងគ្រី បានបិទព្រំដែនជាមួយនឹងប្រទេសសើបប៊ី ដែលធ្លាប់តែឲ្យប្រជាជនចេញចូលដោយសេរីអស់រយៈពេល២ទសវត្សរ៍ហើយនោះ។ លើសពីនេះទៅទៀតសភាហុងគ្រី ក៏បានអនុម័តច្បាប់អន្តោប្រវេសន៍ថ្មីដើម្បីកាត់ទោសទៅលើជនភៀសខ្លួនខុសច្បាប់ដែលចូលទៅក្នុងប្រទេសដោយពួកគេអាចនឹងត្រូវបណ្តេញចេញពីប្រទេសនិង ប្រឈមនឹងបទឧក្រិដ្ឋផងដែរ ។ ទោះបីជាចំណាត់ចុងក្រោយរបស់រដ្ឋាភិបាលហុងគ្រី ហាក់ដូចជាអមនុស្សធម៌ និង តឹងរឹងបន្តិច តែគេមិនអាចបន្ទោសរដ្ឋាភិបាលហុងគ្រីទាំងស្រុងនោះទេ។ នោះ ក៏ព្រោះតែ វិធានការនេះត្រូវបានធ្វើឡើងក្រោយពីរដ្ឋមន្ត្រីសហភាពអឺរ៉ុប បានបរាជ័យលើកិច្ចព្រមព្រៀងក្នុងការកំណត់កូតាដើម្បីទទួលជនភៀសខ្លួនប្រមាណជាងដប់ម៉ឺននាក់ដែលបានមកដល់អឺរ៉ុបដើម្បីជាការជួយសម្រួលបន្ទុកគ្នា។ អ្វីដែលគួរកត់សម្គាល់នោះរដ្ឋាភិបាលហុងគ្រីក៏ធ្លាប់ថ្លែងសុន្ទរកថាការពារចំណាត់របស់ហុងគ្រីរួចទៅហើយ។ ក្នុងនោះលោកនាយករដ្ឋមន្ត្រី Viktor Orban បានអះអាងថាហុងគ្រី អាចការពារព្រំដែនរបស់ខ្លួនតាមអ្វីដែលអាចធ្វើទៅបាន ប្រសិនបើអឺរ៉ុបមិនចង់ការពារព្រំដែនរបស់ខ្លួនក៏ដោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2676.txt

រដ្ឋាភិបាលហុងគ្រី ប្រកាសដាក់ប្រទេសក្នុងភាពប្រកាសអាសន្ន ក្រោយពីបានបិទព្រំដែនជាមួយនឹង សើបបៀរ ហើយ ធ្វើឲ្យមានជនភៀសខ្លួនជាច្រើនបានកកស្ទះនិង កំពុងព្យាយាមចូលទៅក្នុងប្រទេសហុងគ្រីដោយខុសច្បាប់។ ការឈាន ដល់ការប្រកាសដាក់ប្រទេសក្នុងភាពអាសន្ននេះ កើតឡើង ក្រោយពីសហភាពអឺរ៉ុបបានបរាជ័យលើកិច្ចព្រមព្រៀងទទួលយកជនភៀសពីស៊ីរី និង អាហ្វហ្គានីស្ថាន។

ចុងក្រោយ រដ្ឋាភិបាលហុងគ្រី បានសម្រេចប្រកាសដាក់តំបន់ភាគខាងត្បូងនៃប្រទេសក្នុងភាព ប្រកាសអាសន្ន ដោយសារតែមានជនភៀសខ្លួនខុសច្បាប់ជាច្រើនបានកំពុងតែព្យាយាមចូលទៅក្នុង ហុងគ្រី ក្រោយពីរដ្ឋាភិបាលហុងគ្រី បិទច្រកព្រំដែនជាមួយនឹងសើបបៀរ។ ជនភៀសខ្លួនរាប់រយនាក់ កំពុងតែកកស្ទះនៅតាមបណ្តោយព្រំដែនប្រទេសហុងគ្រី និង សើបបៀរ ដែលបានឡោមពទ្ធ័ទៅដោយរបងលួសជ្រោងច្រុះ។ ការសម្រេចចិត្តធ្វើបែបនេះ គឺស្របទៅនឹងច្បាប់អន្តោប្រវេសន៍ថ្មីរបស់ហុងគ្រី ដែលទើបតែចូលជាធរមានកាលថ្ងៃម្សិលមិញនេះ។ តាមច្បាប់នេះដែរ ប្រសិនបើ ជនភៀស ហ៊ានចូលហុងគ្រីដោយខុសច្បាប់នោះ ពួកគេនឹងត្រូវប្រឈមនឹងទោសពន្ធនាគារ និង ចាប់បញ្ជូនទៅក្រៅវិញ។ រដ្ឋមន្ត្រីការបរទេសហុងគ្រីលោក Peter Szijjarto បានអះអាងថា រដ្ឋាភិបាលហុងគ្រី នឹងដាក់ពង្រាយរបងលួសបន្ថែមទៀត នៅតាមព្រំដែនជាមួយប្រទេសរ៉ូម៉ានៀរ ដើម្បីទប់ស្កាត់នូវលំហូរជនភៀសខ្លួនច្បាប់ជាច្រើននាក់។ យ៉ាងណាមិញ រដ្ឋាភិបាលរ៉ូម៉ានៀរ បានប្រតិកម្មទៅនឹងចំណាត់ការចុងក្រោយរបស់ហុងគ្រី ដោយបានចាត់ទុកថា ការដាក់របងរវាងរដ្ឋសមាជិកសហភាពអឺរ៉ុបដែលជាដៃគូយុទ្ធសាស្ត្រ គឺមិនសមស្របទៅនឹងចក្ខុវិស័យនយោបាយរបស់សហភាពអឺរ៉ុបនោះទេ។ ជុំវិញនៃរឹតត្បិតនៅតាមព្រំដែននេះ មិនមែនធ្វើឡើងតែនៅក្នុងហុងគ្រីនោះទេ ពោលគឺសមាជិក សហភាពអឺរ៉ុប បានចាប់ផ្តើមរឹតបន្តឹងតាមច្រកព្រំដែនរបស់ខ្លួននីមួយៗដែលធ្លាប់តែអនុញ្ញាតឲ្យចេញចូលដោយសេរីអស់រយៈពេលជាង២០ឆ្នាំហើយនោះ។ តួយ៉ាងណា ប៉ូឡូញ និង ហូឡង់ ក៏កំពុងតែ រៀបចំវិធានដូចទៅនឹងហុងគ្រី។ ហើយ បើងាកទៅមើលព្រំដែនរវាងអូទ្រីស និង អាល្លឺម៉ង់ ក៏បានរឹត្បិត កាន់តែខ្លាំងឡើង។ សូមរម្លឹកផងដែរថា ក្រោយពីវិបត្តិជនភៀសខ្លួនផ្ទុះឡើង រដ្ឋមន្ត្រីសហភាពអឺរ៉ុប បើកកិច្ចប្រជុំបន្ទាន់មួយដើម្បីស្វែងរកដំណោះស្រាយ។ ជាអកុសល សហភាពអឺរ៉ុប បានបរាជ័យក្នុងការព្រមព្រៀងលើគម្រោងនៃការទទួលយកជនភៀសខ្លួន១២ម៉ឺននាក់ដែលភៀសខ្លួនមកតំបន់សង្គ្រាមដូចជាស៊ីរី និង អាហ្វហ្គានីស្ថាន។ ភាពបរាជ័យនេះ កំពុងតែធ្វើជនភៀសខ្លួនកកស្ទះតាមព្រំដែននៅតាមប្រទេសអឺរ៉ុប ដោយសារតែរដ្ឋាភិបាលនីមួយបានរឹតត្បិត និង បិទច្រកព្រំដែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2677.txt

ក្នុងកិច្ចប្រជុំកំពូលអង្គការសហប្រជាជាតិនៅក្រុងញូវយ៉កនៅថ្ងៃចន្ទខាងមុខ ប្រមុខរដ្ឋរុស្ស៊ីលោក វ្ល៉ាឌីមៀ ពូទីននឹងជួបជជែកជាមួយប្រធានាធិបតីអាមេរិកលោក បារ៉ាក់ អូបាម៉ា។ បញ្ហាជាច្រើននឹងក្លាយជាប្រធានបទនៃកិច្ចពិភាក្សាទ្វេភាគី ទាំងបញ្ហាភេរវកម្ម សង្គ្រាមស៊ីរី និងជម្លោះអ៊ុយក្រែន ជាដើម ហើយជំនួបជាប្រវត្តិសាស្ត្រនេះនឹងជួយស្ទួយទំនាក់ទំនងការទូតដែលល្អក់ករកខ្លាំងមិនធ្លាប់មានក្រោយបិទបញ្ចប់សង្គ្រាមត្រជាក់។ ជំនួបដ៏កម្រនេះក៏អាចជួយឲ្យការដោះស្រាយបញ្ហាសន្តិសុខពិភពលោកឲ្យកាន់តែមានប្រសិទ្ធភាពដែរ។

សូមស្តាប់ការបកស្រាយរបស់លោក សៅ ផលនិស្ស័យ៖ មន្ត្រីរដ្ឋាភិបាលក្រេមឡាំងបានបញ្ជាក់កាលពីម្សិលមិញថា ប្រធានាធិបតីរុស្ស៊ីលោក វ្ល៉ាឌីមៀ ពូទីន នឹងជួបពិភាក្សាជាលក្ខណៈទ្វេភាគីជាមួយសមភាគីលោក ប្រធានាធិបតីអាមេរិក បារ៉ាក់ អូបាម៉ា នៅក្រៅកិច្ចប្រជុំកំពូលអង្គការសហប្រជាជាតិនៅថ្ងៃចន្ទខាងមុខ។ ក្រោយមានការប្រកាសរបស់ក្រុងម៉ូស្គូ សេតវិមានអាមេរិកក៏បានបញ្ជាក់ផងដែរពីជំនួបជាប្រវត្តិសាស្ត្ររវាងប្រមុខរដ្ឋប្រទេសទាំងពីរនេះ ប៉ុន្តែអាមេរិកនៅតែបញ្ជាក់ជំហររបស់ខ្លួនប្រឆាំងរុស្ស៊ីដែលបន្តគាំទ្រក្រុមឧទ្ទាមនៅភាគខាងកើតអ៊ុយក្រែន។ តាមពិតទៅទំនាក់ទំនងការទូតរវាងមហាអំណាចទាំងពីរ ធ្លាក់ចុះខ្លាំងមិនធ្លាប់មានសោះ តាំងពីក្រោយសង្គ្រាមត្រជាក់ផុតរលត់ទៅ ហើយលោក អូបាម៉ា និងលោក ពូទីន មិនដែរអង្គុយទល់មុខជជែកគ្នាសោះតាំងពីឆ្នាំ២០១៣ ។ លោក អូបាម៉ា លុបចោលជំនួបជាមួយលោក ពូទីន ក្នុងឆ្នាំ ២០១៣ នៅអៀកឡង់ខាងជើង ក្រោយរុស្ស៊ីផ្តល់សិទ្ធិជ្រោកកោនដល់លោក Edward Snowden បុគ្គលិកកិច្ចសន្យានៃភ្នាក់ងារសន្តិសុខជាតិអាមេរិកដែលលួចទម្លាយកិច្ចការសម្ងាត់អាមេរិក។ ហើយក្រោយជម្លោះអ៊ុយក្រែនផ្ទុះឡើង ហើយរុស្ស៊ីក្រសោបយកទឹកដី Crimea ពីអ៊ុយក្រែនផង បានបង្ខំឲ្យក្រុងវ៉ាស៊ីនតោនប្រើវិធានការក្តៅប្រឆាំងរុស្ស៊ី ហើយលោក អូបាម៉ា ជំរុញឲ្យជាមិត្តដករុស្ស៊ីចេញពីក្រុមប្រទេស៨ទៀត។ អ្នកទាំងពីរធ្លាប់ជួបគ្នាពីរបីដងដែរនៅកិច្ចប្រជុំនៅចិន និងអូស្ត្រាលី ប៉ុន្តែបាននិយាយគ្នាបន្តិចបន្តួចចុងមាត់ចុងកប៉ុណ្ណោះ។ ដូច្នេះហើយជំនួបទល់មុខថ្ងៃចន្ទ ទោះជាមិនមានផ្លែផ្កាច្រើន ក៏វាជួយឲ្យអ្នកទាំងពីរអាចស្វែងយល់និងបកស្រាយពីកង្វល់រៀងៗខ្លួនជុំវិញស្ថានការណ៍សន្តិសុខពិភពលោកបច្ចុប្បន្នផងដែរ។ អ្នកនាំពាក្យលោក អូបាម៉ាលោក Josh Earnes អះអាងថា លោក បារ៉ាក់ អូបាម៉ា នឹងស្កាត់ជួយជាមួយលោក ពូទីន ក្រោយលោក ពូទីន ផ្តល់សុន្ទរកថានៅក្នុងកិច្ចប្រជុំកំពូលនៅទីស្នាក់ការកណ្តាលរបស់អង្គការសហប្រជាជាតិ។ មេដឹកនាំអាមេរិកនេះចំណាយពេលប្រហែលមួយម៉ោង ដើម្បីទាមទារឲ្យលោក ពូទីន បញ្ជាក់ពីជំហររបស់ខ្លួនក្នុងការដោះស្រាយបញ្ហាស៊ីរី និងការពង្រាយកងទ័ពនៅស៊ីរីកន្លងមកដែរ។ ប្រសិនបើមានពេលច្រើន មេដឹកនាំអាមេរិកក៏នឹងជំរុញឲ្យលោក ពូទីន អនុវត្តកិច្ចព្រមព្រៀងក្រុង Minsk ដែលមានស្រាប់ឲ្យបានពេញលេញដើម្បីបញ្ចប់ជម្លោះប្រដាប់អាវុធនៅភាគខាងកើតប្រទេសអ៊ុយក្រែន។ ទោះជាប្រធានបទមានច្រើនក៏ដោយ បញ្ហាសំខាន់បំផុតដែលអាមេរិកខ្វាយខ្វល់ជាងគេ គឺបញ្ហាសង្គ្រាមស៊ីរី វត្តមានកងទ័ពរុស្ស៊ី និងការផ្គត់ផ្គង់សព្វាវុធទៅដល់រដ្ឋាភិបាលក្រុងដាម៉ាសបច្ចុប្បន្ន។ រុស្ស៊ីបានបញ្ជូនកងទ័ព និងសព្វាវុធច្រើនប្រភេទទៅកាន់ទឹកដីស៊ីរីក្នុងនោះមានយន្តហោះចម្បាំងស៊េរីទំនើប Su-25 ជាច្រើនគ្រឿងផងដែរ។ ក្រុងវ៉ាស៊ីនតោននិងសម្ព័ន្ធមិត្តនៅមជ្ឈិមបូព៌ាបារម្ភថាកងទ័ពរុស្ស៊ីនិងសព្វាវុធទាំងអស់នឹងជួយពង្រឹងកម្លាំងរដ្ឋាភិបាលលោកអាសាដ ឲ្យមានលទ្ធភាពកម្ទេចកងទ័ពឧទ្ទាមដែលប្រឆាំងរដ្ឋាភិបាលនិងត្រូវបានបង្វឹកដោយក្រុងវ៉ាស៊ីនតោន។ ដូចដែលឃើញហើយកាលពីថ្មីៗនេះ នាយករដ្ឋមន្ត្រីអ៊ីស្រាអែល លោក បែនចាមិន ណេតាន់យ៉ាហ៊ូ ស្ទុះស្ទារទៅជួបលោក ពូទីន ដើម្បីបង្ហាញពីទុក្ខកង្វល់របស់ខ្លួន នៅពេលដែលរុស្ស៊ីជ្រោមជ្រែងរដ្ឋាភិបាលោក អាសាដខ្លាំងបែបនេះ។ តែលោក ពូទីន និងរដ្ឋមន្ត្រីការបរទេសរុស្ស៊ីលោក Sergei Lavrov បានបកស្រាយម្តងជាពីរដងថា រុស្ស៊ីគ្មានចេតនាអាក្រក់ទេ ហើយការជួយរដ្ឋាភិបាលលោក អាសាដ ក៏ដើម្បីកម្ចាត់ក្រុមរដ្ឋឥស្លាមដែរ។ តាមពិតទៅ វាជាគោលនយោបាយការបរទេសថ្មីរបស់ក្រុងម៉ូស្គូ ដែលត្រូវបង្កើនឥទ្ធិពលនិងអំណាចយោធារបស់ខ្លួននៅមជ្ឈិមបូព៌ា។ ជាការពិត កន្លងមករុស្ស៊ីមិនសូវផ្តោតអារម្មណ៍ខ្លាំងនិងមានសកម្មភាពឡើយនៅក្នុងតំបន់មជ្ឈិមបូព៌ា ប៉ុន្តែដោយសារកាលៈទេសៈបង្ខំហើយការលូកដៃកាន់តែជ្រៅរបស់លោកខាងលិចតម្រូវឲ្យក្រុងម៉ូស្គូពង្រឹងវត្តមានយោធានៅមជ្ឈិមបូព៌ា។ ត្រលប់មកវិញ ជុំវិញការដោះស្រាយបញ្ហានៅស៊ីរីបច្ចុប្បន្ន ប្រមុខរដ្ឋបាលក្រុងវ៉ាស៊ីនតោននឹងព្យាយាមជំរុញឲ្យ លោក ពូទីន បោះបង់ចោលការគាំទ្រលោក អាសាដ ជាប្រធានាធិបតី ហើយចរចាគ្នាលើការបង្កើតរដ្ឋាភិបាលស៊ីរីថ្មីវិញ។ អាមេរិក ព្រមឈប់គាំទ្រក្រុមឧទ្ទាម បើសិនរុស្ស៊ីឈប់គាំទ្រលោក អាសាដ ហើយការចរចាសន្តិភាពនឹងកើតឡើងបន្តបន្ទាប់គ្នាដែរ។ ប៉ុន្តែវាជារឿងមិនអាចទៅរួចទេ ដែលត្រូវលួងលោមឲ្យបុរសខ្លាំងរុស្ស៊ីបោះបង់ចោលរបបដឹកនាំក្រុងដាម៉ាសបច្ចុប្បន្ន។ ក្នុងបទសម្ភាសន៍ជាមួយសារព័ត៌មានអាមេរិក លោក ពូទីន បានអះអាងថា បើមិនចង់ឲ្យស៊ីរីធ្លាក់ខ្លួនដូចលីប៊ី និងអ៊ីរ៉ាក់ លោក អាសាដ ត្រូវនៅបន្តគ្រប់គ្រងប្រទេសទៀត ។ ហើយលោកសង្កត់ធ្ងន់ថា ជួយជ្រោមជ្រែងរដ្ឋាភិបាលនិងស្ថាប័នដឹកនាំស៊ីរីឲ្យរឹងមាំឡើងវិញជាដំណោះស្រាយនយោបាយដែលល្អបំផុត។ ជំហរមិនកែប្រែរបស់ប្រមុខរដ្ឋរុស្ស៊ីនេះ ជាឧបសគ្គធំបំផុតសម្រាប់ក្រុងវ៉ាស៊ីនតោនដែលចង់ស្វែងរកការផ្លាស់ប្តូរបបដឹកនាំនៅស៊ីរី។ ប៉ុន្តែទាំងអាមេរិកនិងរុស្ស៊ីគួរត្រឹមជួយបញ្ចប់ជម្លោះប៉ុណ្ណោះបានហើយ ព្រោះជោគវាសនាឬការរើសមេដឹកនាំរបស់ស៊ីរី គួរទុកប្រជាជនស៊ីរីជាអ្នកសម្រេចចុះ។ ម្យ៉ាងវិញទៀត ដូចលើកឡើងខាងដើមស្រាប់ បើសល់ពេលបន្ទាប់ពីជជែករឿងស៊ីរី មេដឹកនាំទាំងពីរនឹងលើកយកជម្លោះអ៊ុយក្រែនដែលមិនទាន់រកចំណុចបញ្ចប់ឃើញ មកជជែកផងដែរ។ លោក អូបាម៉ា ត្រៀមពឹងពាក់ឲ្យលោក ពូទីន ដោះស្រាយ បញ្ហាអ៊ុយក្រែននេះ។ មានតែលោក ពូទីន ម្នាក់ប៉ុណ្ណោះដែលមានអំណាចសម្រេចចិត្តខ្ពស់ផុតគេ ពាក់ព័ន្ធគោលនយោបាយការបរទេសរបស់រុស្ស៊ី។ ដូច្នេះរាល់បញ្ហាដែលកើតឡើងទាំងនោះអ៊ុយក្រែនឬស៊ីរី សុទ្ធតែពឹងផ្អែកលើឆន្ទៈរបស់លោក ពូទីន ទាំងអស់។ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2678.txt

បើសិនជាកូនប្រុសទូរស័ព្ទទៅម្តាយខ្លះៗ ក៏ប្រហែលជាម្តាយរូបនេះមិនបង្ហោះវីដេអូដែលបង្កប់នូវប្រយោគចុកឈាមដ៏ច្រើនបែបនេះដែរ។

ដោយក្តីនឹករលឹកផង និងខឹងផង ដោយសារតែកូនប្រុសមិនដែលទូរស័ព្ទទៅរកទាល់តែសោះ ចាប់តាំងពីគេចេញពីផ្ទះទៅរៀននៅមហាវិទ្យាល័យមក អ្នកស្រី Ann Pinto McCarney បានបង្ហោះវីដេអូមួយដើម្បីបង្ហាញពីការមិនសប្បាយចិត្តរបស់គាត់ ដោយការនិយាយចំអកឲ្យកូនប្រុសនៅលើ

article_2679.txt

ប្រធានាធិបតីរុស្ស៊ីលោក វ្ល៉ាឌីមៀ ពូទីន បានសម្រេចផ្តល់សញ្ជាតិនិងលិខិតឆ្លងដែនរុស្ស៊ីឲ្យកីឡាករប្រដាល់ទម្ងន់ធ្ងន់និងល្បីល្បាញម្នាក់របស់អាមេរិកលោក Roy Jones Jr។ ការផ្តល់សញ្ជាតិដល់កីឡាករអាមេរិករូបនេះ ធ្វើឡើងប្រហែលមួយខែក្រោយពេលកីឡាករម្នាក់នេះជួបសំណេះសំណាលជាមួយលោក ពូទីន នៅទឹកដី Crimea មុនពេលឡើងប្រកួតនៅទីនោះ។

លោក មុំ ពិទូរ្យ លម្អិតព័ត៌មាននេះ ប្រធានាធិបតីរុស្ស៊ីលោក វ្ល៉ាឌីមៀ ពូទីន បានសម្រេចចេញក្រឹត្យផ្តល់សញ្ជាតិនិងលិខិតឆ្លងដែនតបតាមការស្នើសុំរបស់កីឡាករប្រដាល់ដ៏ល្បីរបស់អាមេរិកលោក Roy Jones Jr ។ យោងតាមគេហទំព័រវិមានរដ្ឋាភិបាលក្រេមឡាំងរុស្ស៊ី ក្រឹត្យមួយច្បាប់ដែលផ្តល់សញ្ជាតិដល់កីឡាករប្រដាល់អាមេរិកនោះត្រូវបានចុះហត្ថលេខាដោយលោកប្រធានាធិបតីវ្ល៉ាឌីមៀ ពូទីន កាលពីថ្ងៃសៅរ៍កន្លងទៅ។ កីឡាករប្រដាល់ដ៏ល្បីល្បាញរបស់អាមេរិកលោក Roy Jones Jr នេះបានថ្លែងប្រាប់លោក ពូទីន ដោយឥតលាក់លាមកាលពីខែសីហាក្នុងពេលដែលលោកអញ្ជើញទៅចូលរួមកម្មវិធីប្រកួតប្រដាល់នៅឧបទ្វីប Crimea ថាលោក ចង់មានសញ្ជាតិនិងលិខិតឆ្លងដែនរុស្ស៊ី។ កាលនោះអ្នកទាំងពីរបានចំណាយពេលវេលាច្រើនល្មមជជែកគ្នាពីបញ្ហាជាច្រើនផងដែរមុនលោក Roy Jones Jr ឡើងប្រកួត។ កិច្ចសន្ទនារវាងអ្នកទាំងពីរហាក់ដូចជាជិតស្និទ្ធខ្លាំង ដ្បិតថាជាអ្នកចូលចិត្តកីឡាដូចគ្នា។ តាមពិតទៅមូលហេតុដែលលោកចង់មានសញ្ជាតិនិងលិខិតឆ្លងដែនរុស្ស៊ី ដោយសារលោកចង់ពង្រីកជំនួញរបស់លោកនៅទឹកដីរុស្ស៊ីផ្ទាល់។ លោកបានថ្លែងប្រាប់លោក ពូទីនថា បើមានសញ្ជាតិរុស្ស៊ីវានឹងជួយលោកច្រើនក្នុងការបើកជំនួញនៅក្នុងប្រទេសរុស្ស៊ី ហើយម្យ៉ាងលោកមានក្រុមអ្នកគាំទ្រជាជនជាតិរុស្ស៊ីច្រើនទៀតផង។ លោក Roy Jones Jr បានបន្ថែមថា៖« ខ្ញុំមកទីនេះពីព្រោះថាខ្ញុំចង់សុំលិខិតឆ្លងដែនសម្រាប់ចេញចូលទឹកដីរុស្ស៊ីដោយងាយស្រួល។ ដូច្នេះខ្ញុំអាចធ្វើជំនួញនៅទីនេះ។ ហើយខ្ញុំចង់បើកជំនួញនៅទីនេះ ក៏ព្រោះថាប្រជាជននៅទីនេះមើលទៅស្រលាញ់គាំទ្រខ្ញុំច្រើនផងដែរ»។ ពាក់ព័ន្ធរឿងរ៉ាវការជ្រើសរើសអាជីពជាអ្នកកីឡា លោកបានថ្លែងប្រាប់លោក ពូទីន ថា កាលពីក្មេងលោកមិនប្រាថា្នថាចាប់ផ្តើមហាត់និងយកអាជីពជាអ្នកប្រដាល់ដូចបច្ចុប្បន្ននេះឡើយ ដោយលោកចង់ហាត់ប្រភេទកីឡាជប៉ុនប៉ុណ្ណោះ។ ប៉ុន្តែលោក ពូទីន ដែលធ្លាប់ហាត់កីឡា Judo តាំងពីវ័យ១៤ឆ្នាំរហូតដល់ពេលឥឡូវនោះស្រាប់តែនិយាយកាត់ដោយលើកសរសើរថា លោក Roy Jones Jr ជ្រើសរើសត្រូវនិងមានសមត្ថភាពសម្រេចបានជោគជ័យដ៏អស្ចារ្យក្នុងអាជីពនេះ។ នេះអាចថាមកពីលោក និងអ្នកប្រដាល់ដ៏ល្បីរបស់អាមេរិកខាងលើសុទ្ធតែមានចំណង់ចំណូលចិត្តខាងផ្នែកកីឡាដូចគ្នា ទើបបានជាពួកគេជជែកតែពីបញ្ហាកីឡា និងបទពិសោធន៏នានាទាក់ទងនឹងវិស័យកីឡាតែម្តង។ យ៉ាងណាក៏ដោយ ក្នុងជំនួបជាមួយប្រមុខរដ្ឋរុស្ស៊ីកន្លងមក លោក Roy Jones Jr ហាក់ដូចជាធ្វើខ្លួនឲ្យឆ្ងាយពីបញ្ហានយោបាយ ព្រោះរុស្ស៊ីនិងអាមេរិកកំពុងទាស់ទែងខ្វែងគំនិតគ្នាលើបញ្ហាជម្លោះនៅអ៊ុយក្រែនបច្ចុប្បន្ន។ ប៉ុន្តែលោកក៏រំពឹងថា កិច្ចសន្ទនានិងសកម្មភាពរបស់លោកនៅរុស្ស៊ីអាច ក្លាយជាស្ពានជួយផ្សះផ្សាចំណងមិត្តភាពអាមេរិកនិងរុស្ស៊ីដែលប្រេះបែកដោយសារការក្រសោបយកទឹកដី Crimea និងជម្លោះនៅអ៊ុយក្រែនបច្ចុប្បន្ន។ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_268.txt

អ្នកទោស វ័យ២២ឆ្នាំម្នាក់នៅពន្ធនាគារខេត្តបន្ទាយមានជ័យ បានស្លាប់ដោយសារជំងឺបេះដូង និងខ្វះអុកស៊ីសែន ទៅចិញ្ចឹមខួរក្បាល អំឡុងពេលសម្រាកព្យាបាលនៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី។ នេះបើតាមលិខិតបំភ្លឺរបស់ពន្ធនាគារខេត្តបន្ទាយមានជ័យ ចេញថ្ងៃទី២៣ មីនា។

ការចេញលិខិតបំភ្លឺរបស់ពន្ធនាគារខេត្តបន្ទាយមានជ័យ ពាក់ព័ន្ធនឹងការស្លាប់ពិរុទ្ធជនខាងលើ ដោយសារ មានអ្នកប្រើប្រាស់មួយចំនួន ចោទជាចម្ងល់ លើមន្ត្រីពន្ធនាគារ មិនព្រមបញ្ជូនអ្នកទោសដែលមានជំងឺទៅមន្ទីរពេទ្យ ទុករហូតដល់ឈឺធ្ងន់ធ្ងរ។ ភាគីពន្ធនាគារខេត្ត អះអាងថា រយៈពេលជាងមួយឆ្នាំ ដែលពិរុទ្ធជន ខាងលើជាបឃុំ ពុំធ្លាប់មានជំងឺឡើយ។ យ៉ាងណាក្ដី នៅថ្ងៃទី២០ មីនា ពិរុទ្ធជនរូបនេះ មានអាការៈមិនស្រួលខ្លួន ហើយភ្លាមៗនោះ មន្ត្រីគ្រប់គ្រងអគារពន្ធនាគារ ក៏បញ្ជូនអ្នកទោសរូបនេះ ទៅប៉ុស្តិ៍សុខភាព។ មន្ត្រីពេទ្យប៉ុស្តិ៍សុខភាព ពិនិត្យឃើញ ពិរុទ្ធជន មានសភាពហត់ខ្លាំង ពិបាកដកដង្ហើម ចុកឆ្អល់ដង្ហើម ក្អួត និងស្វាយចុងដៃចុងជើង។ បន្ទាប់ពីឃើញអ្នកទោសមានសភាពបែបនេះ មន្ត្រីពន្ធនាគារ ក៏បញ្ជូនអ្នកជំងឺទៅសង្គ្រោះបន្ទាន់ភ្លាមៗ នៅមន្ទីរពេទ្យមិត្តភាពកម្ពុជា-ជប៉ុន នាម៉ោង១១និង៣០នាទីព្រឹក។ ១០នាទីក្រោយ អ្នកជំងឺ ក៏បានទៅដល់ពេទ្យ ហើយមន្ត្រីពន្ធនាគារ ក៏ទាក់ទងទៅសាច់ញាតិអ្នកទោស។ សម្រាកនៅពេទ្យ បានមួយថ្ងៃ អ្នកទោសក៏ស្លាប់ ដោយសារជំងឺបេះដូង និងខ្វះអុកស៊ីសែន។ ពន្ធនាគារខេត្តបន្ទាយមានជ័យ បញ្ជាក់បន្ថែមពីមូលហេតុដែលអ្នកទោសស្លាប់បែបនេះ៖ «អំឡុងពេលសម្រាកព្យាបាលនៅមន្ទីរពេទ្យពិរុទ្ធជនរូបនេះ ពុំបានធូរស្រាល ក៏បានស្លាប់នៅម៉ោង១១និង៤០នាទីព្រឹក ថ្ងៃទី២១ ខែមីនា ឆ្នាំ២០២៥ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបូរី ដោយសារ ជំងឺបេះដូង និងខ្វះអុកស៊ីសែនទៅចិញ្ចឹមខួរក្បាល»។ ហេតុនេះ ខាងពន្ធនាគារខេត្តបន្ទាយមានជ័យ បដិសេធទាំងស្រុង ពាក់ព័ន្ធនឹងព័ត៌មានណា ដែលចោទប្រកាន់ខុសពីការបកស្រាយខាងលើ។ ពន្ធនាគារខេត្តបន្ទាយមានជ័យ ចាត់ទុកការផ្សាយព័ត៌មាន ដែលខុសពីការបកស្រាយនេះ ជាព័ត៌មានបំភ្លើស ធ្វើឱ្យប៉ះពាល់កិត្តិយសអង្គភាពពន្ធនាគារ។ អ្នកទោសដែលស្លាប់ខាងលើ ត្រូវបានឃុំខ្លួនកាលពីថ្ងៃទី២៣ ខែធ្នូ ឆ្នាំ២០២៣ ពីបទកាន់កាប់ ឬដឹកជញ្ជូនអាវុធដោយគ្មានការអនុញ្ញាត និងបទហិង្សាដោយចេតនា, លួច និងប្រើប្រាស់សារធាតុញៀនខុសច្បាប់។ ពិរុទ្ធជនរូបនេះ មានទោស៣ឆ្នាំ ហើយអនុវត្តទោសបាន ១ឆ្នាំ ២ខែ ២៨ថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2680.txt

មកទល់ពេលនេះ អង្គការសហប្រជាជាតិ ដែលហៅកាត់ថា UN (United Nations) ត្រូវបានបង្កើតឡើង អស់រយៈពេលប្រាំពីរទសវត្សរ៍មកហើយ។ រយៈពេលកន្លងមក ក្រុមប្រឹក្សាសន្តិសុខដែលជាស្ថាប័នមួយ នៃអង្គការអន្តរជាតិនេះ បានរងនូវការចោទ និង រិះគន់ថា មិនបានបំពេញតួនាទីពេញលេញ និង មិនបាន តំណាងឲ្យប្រទេសទាំងអស់របស់ពិភពលោកនោះ។ យ៉ាងណាមិញ មហាសន្និបាតអង្គការសហប្រជា ជាតិ បានព្រមព្រៀងកែទម្រង់ក្រុមប្រឹក្សាសន្តិសុខដោយរាប់បញ្ចូលទាំងការបង្កើតសមាជិកភាពនៅក្នុងពេលខាងមុខ។

មុំ ពិទូរ្យ លម្អិតព័ត៌មាននេះ កាលពីថ្ងៃទី១៤ ខែកញ្ញាកន្លងទៅនេះ មហាសន្និបាតអង្គការសហប្រជាជាតិ បានអនុម័តជាឯកឆ្ឆ័នលើរបៀបវារៈនៃការចរចាលើការកែទម្រង់ក្រុមប្រឹក្សាសន្តិសុខនៅក្នុងកិច្ចប្រជុំលើកទី៧០នៅពេលខាងមុខនេះ។ ការព្រមទទួលយកសំណើជាផ្លូវការណ៍នេះ ត្រូវចាត់ទុកថាលើកដំបូងហើយក្នុងប្រវត្តិសាស្ត្រ ៧០ឆ្នាំនៃការបង្កើតអង្គការសហប្រជាជាតិ។ គឺជារយៈពេលជិត៧ទសវត្សរ៍មកហើយដែលអង្គការសហប្រជាជាតិ ត្រូវបានបង្កើតឡើង។ រយៈពេលកន្លងមក អង្គការនេះ បានទទួលការសាទរច្រើន ហើយ ក៏ទទួលនូវការរិះគន់ច្រើនផងដែរ។ នោះ ក៏ព្រោះតែ គេឃើញស្ថាប័នមួយចំនួននៃអង្គការនេះ មិនបានបំពេញតួនាទីរបស់ខ្លួន និង ថែមទាំងបន្សល់ទុកនូវ បញ្ហាជាច្រើនដែលជាការគំរាមកំហែងដល់សន្តិសុខ និង សន្តិភាពមនុស្សជាតិ។ ហើយ ស្ថាប័នដែល មានតួនាទីសំខាន់ និង រិះគន់ច្រើនជាងគេនោះគឺក្រុមប្រឹក្សាសន្តិសុខ។ ជាក់ស្តែង គេអាចក្រឡេក មើលបញ្ហានៅតំបន់មជ្ឈឹមបូព៌ា ដូចជាស៊ីរី និង អ៊ីរ៉ាក់ មានប្រជាជនជាច្រើនបានស្លាប់ និង ភៀសខ្លួ ន ដោយសារតែសង្គ្រាម និង អវត្តមានរបស់ក្រុមប្រឹក្សាសន្តិសុខដែលមានមហាអំណាចកំពុងតែដណ្តើម ផលប្រយោជន៍គ្នា។ ក្រោមសំណើរបស់លោក សេម គូតេសា(Sam Kutesa) ប្រធានមហាសន្និបាតអង្គការសហប្រជាជាតិ សមាជិកទាំង១២៣រដ្ឋ បានសម្រេចបន្តពិភាក្សាលើការកែទម្រង់ក្រុមប្រឹក្សាសន្តិសុខជាថ្មី។ នេះ មាន ន័យថា មហាសន្និបាត នឹងផ្តោតលើតុល្យភាពនៃការតំណាងរបស់សមាជិកក្រុមប្រឹក្សាសន្តិសុខ និង ការបង្កើនសមាជិកនៃស្ថាប័ននេះ។ ជុំវិញការសម្រេចទទួលយកការកែទម្រង់នេះដែរ ត្រូវបាន លោក សេម គូតេសា ចាត់ទុកថា គឺជាគោលដៅចុងក្រោយដែលអង្គការចង់សម្រេចបាន ហើយ លោក នឹងស្វាគមន៍រាល់ការផ្តល់មតិយោបល់ពីសំណាក់រដ្ឋសមាជិក។ តាមពិតទៅ ប្រធានបទនៃកែទម្រង់ក្រុមប្រឹក្សាសន្តិសុខ មិនមែនទើបតែលើកឡើងនោះទេ តែវាក្លាយ ជារបៀបវារៈរបស់អង្គការសហប្រជាជាតិអស់រយៈពេល២៣ឆ្នាំមកហើយ។ ក៏ប៉ុន្តែប្រធាននេះ ត្រូវបាន ច្រានចោលជាបន្តបន្ទាប់ ដ្បិតសមាជិកក្រុមប្រឹក្សាសន្តិសុខមួយចំនួន ត្រូវសមាជិកអចិន្ត្រៃយ៍ ៥រដ្ឋ រួមមានចិន បារាំង រុស្ស៊ី អង់គ្លេស និង អាមេរិក ជំទាស់។ ជុំវិញការទទួលយករបៀបវារៈនេះ បានទទួលនូវការសាទរពីសំណាករដ្ឋជាសមាជិកជាច្រើន ជាពិសេស រដ្ឋដែលមានបំណងចង់ក្លាយជាសមាជិកអចិន្ត្រៃយ៍រួមមានជប៉ុន និង ឥណ្ឌាជាដើម។ ទោះបីជារដ្ឋសមាជិក បានព្រមពៀងបង្កើនសមាជិកក៏ដោយ វានៅតែមានភាពមិនប្រកដប្រជានៅ ឡើយនោះទេ។ នោះ ក៏ព្រោះតែបញ្ហាចម្រោងចម្រាសទាក់ទងនឹងរដ្ឋដែលត្រូវបញ្ចូនក្នុងក្រុមប្រឹក្សាសន្តិសុខ មិនទាន់ដឹងថាជាប្រទេសណាមួយ។ មួយវិញទៀត តើសមាជិកអចិន្ត្រៃយ៍ក្រុមប្រឹក្សាសុខ បច្ចុប្បន្នអាច សម្រេចចុងក្រោយក្នុងការទទួលយកសមាជិកបន្ថែមឬអត់។ សូមរម្លឹកផងដែរ ដើម្បីក្លាយជាសមាជិកអចិន្ត្រៃយ៍ក្រុមប្រឹក្សាសន្តិសុខ រដ្ឋទាំងនោះ ត្រូវឆ្លងកាត់ការ សម្រេចពីមហាសន្និបាតដោយសម្លេងគាំទ្រ២ភាគ៣ជាមុនសិន។ រដ្ឋទាំងនោះ ក៏ត្រូវតែមានកេរ្តិ៍ឈ្មោះល្អ និង ការចូលរួមសកម្មភាពសង្គ្រោះពិភពលោកច្រើនផងដែរ៕ មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2681.txt

ខណៈការបោះឆ្នោតជាសាកលតាមបែបប្រជាធិបតេយ្យកាន់តែខិតជិតមកដល់នៅក្នុងទឹកដីមីយ៉ាន់ម៉ា សភាប្រទេសនេះស្រាប់តែអនុម័តច្បាប់ថ្មីៗមួយចំនួន។ ច្បាប់ថ្មីក្លាយជាក្តីកង្វល់ និងដើរផ្ទុយស្រឡះពីគោលការណ៍ប្រជាធិបតេយ្យ ព្រោះច្បាប់ត្រូវបានបង្កើតឡើងដើម្បីរឹតត្បិតសេរីភាពនិងសិទ្ធិជនជាតិភាគតិច ជាពិសេសប្រជាជនម៉ូស្លីមក្នុងប្រទេស។ ក្រោយច្បាប់ត្រូវបានអនុម័ត ក្រុមសង្ឃជ្រុលនិយមដែលតែងបង្កើតបញ្ឆេះកំហឹង និងអំពើហិង្សាប្រឆាំងក្រុមប្រជាជនភាគតិចឥស្លាមនោះបានសាទរច្បាប់ដ៏ផ្សៃព្រៃដាក់គំនៀបលើក្រុមភាគតិច ដោយពួកគេអះអាងថា សង្គមមីយ៉ាន់ម៉ាមានសុវត្ថិភាពហើយពេលបច្ចុប្បន្ន។ ជម្លោះសាសនាក្នុងសង្គមនេះ ពិបាកដោះស្រាយនិងកាន់តែធ្ងន់ធ្ងរខ្លាំង ព្រោះក្រុមសង្ឃជ្រុលនិយមនៅមានឥទ្ធិពលលើវិស័យនយោបាយ។

សួមស្តាប់ការបកស្រាយរបស់លោក សៅ ផលនិស្ស័យ៖ រយៈពេលជាងមួយខែទៀតការបោះឆ្នោតតាមបែបប្រជាធិបតេយ្យនឹងចាប់ផ្តើមឡើងក្នុងទឹកដីមីយ៉ាន់ម៉ាជាលើកដំបូងបំផុតក្រោយយោធារលំរលាយទៅ។ ការបោះឆ្នោតជាសាកលនេះ នឹងបើកទំព័រប្រវតិ្តសាស្ត្រថ្មីរបស់មីយ៉ាន់ម៉ា ដែលរំកិលខ្លួនបន្តិចម្តងៗទៅរកប្រជាធិបតេយ្យពេញលេញ។ ប៉ុន្តែការកែទម្រង់និងការដើរឆ្ពោះទៅរកប្រជាធិបតេយ្យជោគជ័យកម្រិតណានោះមិនមានអ្នកណាអាចទាយដឹងឡើយ។ ហើយគេក៏មិនអាចទាយដឹងថា យោធាអាចរក្សាភាពអព្យាក្រឹត្យរបស់ខ្លួនបានល្អកម្រិតណាក្រោយលទ្ធផលបោះឆ្នោតចេញជាផ្លូវការនោះ។ តែណ្ហើយ ថ្ងៃនេះយើងមិនផ្តោតលើបញ្ហាកែទម្រង់និងការលូតលាស់ទៅមុខនៃលទ្ធិប្រជាធិបតេយ្យក្នុងសង្គមមីយ៉ាន់ម៉ាក្រោយបោះឆ្នោតជាសាកលខាងមុខឡើយ។ ថ្ងៃនេះខ្ញុំគ្រាន់តែផ្តោតលើបញ្ហារើសអើងសាសនា និងចលនាសង្ឃជ្រុលនិយមដែលព្យាយាមបញ្ឆេះកំហឹងការស្អប់ខ្ពើមនិងហិង្សាប្រជាជនភាគតិចមីយ៉ាន់ម៉ា។រឿងទាំងនេះជាបញ្ហាធំបំផុតមួយនិងពិបាកដោះស្រាយបំផុតសម្រាប់សង្គមមីយ៉ាន់ម៉ាបច្ចុប្បន្ន ក្រៅពីរឿងនយោបាយ។ រឿងស្មុគស្មាញនិងគួរឲ្យបារម្ភក្នុងបរិបទមីយ៉ាន់ម៉ាពេលនេះគឹការអនុម័តច្បាប់ធំៗ ដែលត្រូវបានគេស្គាល់ថាជាច្បាប់ការពារពូជសាសន៍ និងសាសនាមីយ៉ាន់ម៉ា ជាវាជាច្បាប់ដែលចម្រូងចម្រាសនិងរើសអើងបំផុតមួយ។ ច្បាប់នេះចងក្រងឡើងស្ថិតក្រោមការចង្អុលបង្ហាញពីសំណាក់ក្រុមចលនាសង្ឃជ្រុលនិយមដែលមានឥទ្ធិពលលើនយោបាយមីយ៉ាន់ម៉ាតែម្តង។ ច្បាប់មួយក្នុងចំណោមបួន ហាមប្រាមការរៀបអាពាហ៍ពិពាហ៍រវាងអ្នកកាន់សាសនាព្រះពុទ្ធជាមួយអ្នកកាន់សាសនាផ្សេងទៀត។ ហើយច្បាប់មួយទៀតកំណត់គម្លៀតនៃការមានកូនរបស់ស្ត្រីរយៈពេល៣ឆ្នាំ ហើយច្បាប់ផ្សេងទៀតហាមមិនឲ្យមានការផ្លាស់ប្តូរសាសនានិងការកំណត់ចំនួនភរិយារបស់បុរសផង។ ទោះជាមិនបញ្ជាក់ថាច្បាប់នេះបង្កើតដើម្បីកំហិតសិទ្ធិជនជាតិភាគតិចឥស្លាមក៏ដោយ គ្រប់គ្នានិងសហគមន៍អន្តរជាតិដឹងច្បាស់ថា ជនជាតិភាគតិចឥស្លាមនឹងក្លាយជាគោលដៅនៃការអនុវត្តច្បាប់។ គោលបំណងសំខាន់របស់សហគមន៍អ្នកកាន់សាសនាព្រះពុទ្ធនិងសង្ឃជ្រុលនិយមនៅមីយ៉ាន់ម៉ា គឺកំណត់អាត្រាកំណើនប្រជាជនឥស្លាមឲ្យដល់កម្រិតអប្បបរមា។ ក្រោយច្បាប់អនុម័ត ចលនាក្រុមសង្ឃមីយ៉ាន់ម៉ា Ma Ba Tha ប្រមូលផ្តុំសមាជិកខ្លួននៅកណ្តាលទីក្រុងណៃពីដ៍ ដើម្បីបង្ហាញការគាំទ្រ និងអបអរសាទរការអនុម័តច្បាប់នេះដោយអះអាងថា មីយ៉ាន់ម៉ាបច្ចុប្បន្នមានសុវត្ថិភាពហើយ។ សង្ឃជ្រុលនិយម បង្កើតហិង្សាប្រឆាំងជនជាតិភាគតិចឥស្លាម ជាពិសេសបង្កើតស្មារតីប្រឆាំងនិងអារម្មណ៍ស្អប់ខ្ពើមក្រុមប្រជាជនឥស្លាមរ៉ូហ៊ីងយ៉ា។ ជុំវិញបញ្ហានេះ ក្រុមសិទ្ធិមនុស្សឆ្ងល់ថា ហេតុអ្វីបានជាអ្នកតំណាងរាស្ត្រមីយ៉ាន់ម៉ា សុខចិត្តអនុម័តច្បាប់ប្រភេទនេះ។ តែមិនបាច់ឆ្ងល់ទេអ្នកនយោបាយមីយ៉ាន់ម៉ាបន្តរក្សាភាពស្ងៀមស្ងាត់ និងបង្ខំចិត្តលើកដៃអនុម័តច្បាប់ដែលរើងអើងសាសនានិងពូជសាសន៍នេះ ក៏ព្រោះតែពួកគេចង់បានសំឡេងឆ្នោតពីក្រុមអ្នកកាន់សាសនាព្រះពុទ្ធដែលជាក្រុមភាគច្រើន។ បើសិនជាធ្វើឲ្យក្រុមនេះឃ្នើសចិត្ត ធ្វើម៉េចបានអាចជាប់ឈ្មោះជាតំណាងរាស្ត្រក្នុងការបោះឆ្នោតខាងមុខ។ ហើយវិធានការមួយទៀតដើម្បីបំបាត់សំឡេងក្រុមជនជាតិភាគតិចឥស្លាមរ៉ូហ៊ីងយ៉ានោះគឺហាមមិនឲ្យពួកគេបោះឆ្នោតនាពេលខាងមុខ ដោយលើកហេតុផលថាពួកគេគ្មានសញ្ជាតិ។ សូមរំលឹកថា ពីមុនក្រុមយោធាចុះចេញពីតំណែង ប្រជាជនរ៉ូហ៊ីងយ៉ានៅមានសិទ្ធិបោះឆ្នោតបានធម្មតា។ តែរឿងរ៉ាវសាមញ្ញផ្សេងទៀតដែលបង្ហាញពីការស្អប់ខ្ពើមនិងរើសរើងពូជសាសន៍និងសាសនានោះ កើតឡើងសូម្បីតែក្នុងបក្សសម្ព័ន្ធជាតិប្រជាធិបតេយ្យរបស់លោកស្រី អ៊ុងសាន ស៊ូជី ព្រោះគោលយោបាយភាគច្រើនតម្រូវចិត្តក្រុមភាគច្រើន ហើយបេក្ខជនជាអ្នកកាន់សាសនាឥស្លាមតែម្នាក់ក៏គ្មានក្នុងបញ្ជីឈរឈ្មោះបោះឆ្នោតប្រកួតប្រជែងក្នុងការបោះឆ្នោតខាងមុខដែរ។ គេកំពុងចោទសួរថា បក្សដែលគ្រប់គ្នាផ្តល់តម្លៃ និងត្រូវបានគេចាត់ទុកថាជាបក្សប្រកាន់ខ្ជាប់គោលការណ៍ប្រជាធិបតេយ្យនេះ ក៏រើសអើងពូជសាសន៍និងសាសនាដែរ។ ដោយឡែក ក្រោយមានការអនុម័តច្បាប់នេះ ស្ថាប័នសិទ្ធិមនុស្ស និងក្រុមសកម្មជនអ្នកតាមដានស្ថានភាពសេរីភាពនៅមីយ៉ាន់ម៉ា បានបង្ហាញក្តីបារម្ភចំពោះអនាគតសិទ្ធិសេរីភាពនៃប្រទេសប្រជាធិបតេយ្យថ្មីថ្មោងនេះដែរ។ ច្បាប់នេះអាចនឹងត្រូវប្រើប្រាស់ក្នុងការឃោសនាបោះឆ្នោត ដោយសារវាពាក់ព័ន្ធនឹងសាសនាច្រើនជាងផង។ប៉ុន្តែស្ថានទូតប្រហែល៩រួមមានទាំងស្ថានទូតអាមេរិកនិងជប៉ុនផងនោះបានចេញសេចក្តីថ្លែងការណ៍សម្តែងក្តីបារម្ភខ្លាចក្រែងថា ក្រុមបក្សនយោបាយយកបញ្ហាសាសនាជាប្រធានបទទាក់ទាញការគាំទ្រ ព្រោះវាប៉ះពាល់សិទ្ធិសេរីភាពប្រជាពលរដ្ឋមីយ៉ាន់ម៉ាជាពិសេសក្រុមជនជាតិភាគតិចតែម្តង ។ ពាក់ព័ន្ធបញ្ហានេះ ក្រុមសង្ឃទាំងនោះមីយ៉ាន់ម៉ាប្រើប្រាស់រូបភាពអវិជ្ជមាននិងហិង្សាបង្កឡើងដោយចលនាក្រុមឥស្លាមជ្រុលនិយមផងដែរ ដើម្បីបញ្ចុះបញ្ចូលប្រជាជនមីយ៉ាន់ម៉ាដែលប្រតិបត្តិសាសនាព្រះពុទ្ធឲ្យជឿជាក់និងគាំទ្រខ្លួន។ គំនិតស្អប់ខ្ពើម និងរើសអើងកើនយ៉ាងរហ័សក្នុងសង្គមមួយនេះ ហើយប្រជាជនមីយ៉ាន់ម៉ាមើលឃើញជនជាតិរ៉ូហ៊ីងយ៉ាង និងប្រជាជនឥស្លាមផ្សេងទៀតជាគ្រោះថ្នាក់សម្រាប់រដ្ឋមួយនេះ។ បញ្ហាសន្តិសុខនិងអនាគតនៃសាសនាព្រះពុទ្ធនេះហើយជាប្រធានបទសំខាន់ដែលក្រុមសង្ឃទាំងនោះយកមកជាមធ្យោបាយបំភ្លៃនិងបំប៉ោងស្ថានការណ៍។ យ៉ាងណាមិញ ជម្លោះសាសនានិងធ្វើទុក្ខបុកម្នេញជនជាតិភាគតិចជាពិសេសប្រជាជនភាគតិចរ៉ូហ៊ីងយ៉ាមិនមែនជារឿងថ្មីឡើយ។ ប្រជាជនឥស្លាមរ៉ូហ៊ីងយ៉ាត្រូវបានរដ្ឋាភិបាលមីយ៉ាន់ម៉ាក្រោយរដ្ឋប្រហារទសវត្សឆ្នាំ៦០ ចាត់ទុកជាក្រុមគ្មានរដ្ឋ និងជាក្រុមជនជាតិបេនកាលី មកពីទឹកដីបង់ក្លាដែស។ ការរឹតត្បិតសិទ្ធិសេរីភាព និងធ្វើ ប៉ុន្តែហិង្សានេះកើតឡើងធ្ងន់ធ្ងរនៅក្នុងឆ្នាំ ២០១២ នៅពេលដែលក្រុមអ្នកកាន់សាសនាព្រះពុទ្ធដែលជ្រុលនិយមនាំគ្នាដុតផ្ទះសម្បែង កាប់សម្លាប់ប្រជាជនរ៉ូហ៊ីងយ៉ា និងធ្វើឲ្យប្រជាជនរាប់ពាន់បាត់បង់ជម្រកព្រោះរត់គេចពីគ្រោះថ្នាក់។ បញ្ហាដែលរៀបរាប់ខាងលើជុំវិញគំនិតរើសអើងសាសនានិងជាតិសាសន៍ក្នុងសង្គមមីយ៉ាន់ម៉ាបច្ចុប្បន្ន ជារឿងដែលពិបាកដោះស្រាយបំផុត ហើយបើគ្មានការដោះស្រាយទេនោះ បញ្ហានឹងកាន់តែធ្ងន់ធ្ងរខ្លាំងមែនទែន។ គ្មានអ្វីពិបាកជាងផ្លាស់ផ្នត់គំនិតប្រជាជនដែលត្រូវបានគេដុសខាតនិងបញ្ជៀបជាតិមនោគមន៍វិជ្ជាក្នុងខួរក្បាលជាតិសាសន៍ឬក្រុមមួយឲ្យស្អប់ក្រុមឬជាតិសាសន៍មួយទៀតឡើយ។ហើយការរើសអើងនិងស្អប់ខ្ពើមនេះហើយនឹងរុញច្រានឲ្យមានការកាប់សម្លាប់គ្នា ហើយឈានទៅលេចឡើងនូវបញ្ហាប្រល័យពូជសាសន៍ផងដែរ៕ សួមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2682.txt

យ៉ាងហោចណាស់មានក្រុមហ៊ុនអាល្លឺម៉ង់ធំពីរ បានបដិសេធក្នុងការលក់បន្លាលួសទៅឲ្យហុងគ្រីដែល ត្រូវបានគេដឹងច្បាស់ថាយកប្រើប្រាស់ដើម្បីដាក់ឡោមពទ្ធ័នៅព្រំដែនជាមួយសើប៊ីដើម្បីហាមឃាត់ មិនឲ្យជនភៀសចូលទៅក្នុងប្រទេស។ នេះបើយោងតាមសារព័ត៌មានៃSputnik។

ជនភៀសខ្លួនរាប់ពាន់នាក់ បានកកស្ទះនៅតាមបណ្តោយព្រំដែនប្រទេសហុងគ្រី ពីព្រោះរដ្ឋាភិបាល បានបិទព្រំដែនមិនឲ្យពួកគេចូលទៅក្នុងប្រទេសនោះទេ។ ហើយអ្វីដែលគួរកត់សម្គាល់នោះ តាម ព្រំដែនហុងគ្រីជាមួយនឹងសើប៊ី ដែលធា្លប់តែចេញចូលដោយសេរីត្រូវបានឡោមពទ្ធ័ទៅដោយរបងលួស។ ដោយសារតែមានជនភៀសខ្លួនច្រើនពេក ដែលកំពុងតែព្យាយាមលួចចូលតាមព្រំដែន រដ្ឋាភិបាល ហុងគ្រី បានប្រកាសពង្រាយរបងលួសបន្ថែមទៅតាមខ្សែបណ្តោយព្រំដែន។ យ៉ាងណាក៏ដោយ ចំណាត់ការរបស់រដ្ឋាភិបាលហុងគ្រីលើជនភៀសខ្លួន ទំនងជាមិនបានសម្រេច នោះទេ ដ្បិតក្រុមហ៊ុនធំៗអាល្លឺម៉ង បានបដិសេធផ្គត់ផ្គង់បន្លាលួស។ ក្នុងនោះ ក្រុមហ៊ុនបានផ្តល់ ហេតុផលថាការប្រើប្រាស់បន្លាលួស នឹងធ្វើឲ្យរលាត់ស្បែក និង បង្កឲ្យមានមេរោគច្រើន។ បន្ថែមពីនេះ ប្រភេទនៃលួសនេះដែរ គឺគេប្រើដើម្បីឃុំឃាំងអ្នកទោស ឬ ជាសម្ភារសម្រាប់យោធា តែមិនមែន យកទៅប្រើប្រាស់ប្រឆាំងនឹងប្រជាជនដែលកំពុងតែស្វែងរកជម្រកនោះទេ។ វិបត្តិជនភៀសជនហាក់ដូចជាមានលក្ខណៈប្រសើរបន្តិច ក្រោយពីរដ្ឋអឺរ៉ុបភាគច្រើនបានប្រកាស ទទួលយកជនភៀសខ្លួនទាំងនោះទៅរស់នៅ។ យ៉ាងណាមិញ បញ្ហានេះ បានក្លាយជារឿងចម្រូង ចម្រាសជាថ្មី ក្រោយពីរដ្ឋមន្ត្រីសហភាពអឺរុប បានបរាជ័យលើកិច្ចព្រមព្រៀងក្នុងការកំណត់កូតា ដើម្បីជួយសម្រួលបន្ទុកទៅលើជនភៀសខ្លួនជាងដប់ម៉ឺននាក់ ដែលបានមកដល់អ៊ីតាលី ក្រិក និង ហុងគ្រី។ សូមរម្លឹកផងដែរ បច្ចុប្បន្ន ហុងគ្រី បានប្រកាសដាក់រដ្ឋភាគខាងត្បូង ក្នុងភាពប្រកាសអាសន្ន ដ្បិតមានជនភៀសខ្លួនច្រើនពេក។ បន្ថែមពីនេះ រដ្ឋាភិបាលហុងគ្រី ក៏បានបង្កើតច្បាប់អន្តោប្រវេសន៍ថ្មី ដើម្បីទប់ស្កាត់ទៅនឹងលំហូរជនភៀសខ្លួនខុសច្បាប់។ ច្បាប់ថ្មីនោះ ជនភៀសខ្លួនខុសច្បាប់ នឹងត្រូវប្រឈមនឹងទោសពន្ធនាគារ និង ចាប់បញ្ជូនទៅកាន់ប្រទេសដើមវិញផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2683.txt

បេក្ខជនប្រធានាធីបតីបក្សសាធារណរដ្ឋលោក Ben Carson បានអះអាងថាអ្នកកាន់សាសនាឥស្លាមមិនគួរត្រូវគេបោះឆ្នោតឲ្យកាន់តំណែងជាប្រធានាធិបតីអាមេរិកឡើយ។ លោកថាវាជារឿងដែលផ្ទុយរដ្ឋធម្មនុញ្ញអាមេរិក។ ប៉ុន្តែសម្តីរបស់អ្នកនយោបាយរូបនេះកំពុងក្លាយជារឿងចម្រូងចម្រាសប៉ះពាល់ដល់សហគមន៍អ្នកកាន់សាសនាឥស្លាមនៅសហរដ្ឋអាមេរិក ហើយវាក៏ផ្ទុយនឹងរដ្ឋធម្មនុញ្ញអាមេរិកដែលមិននិយាយពីបញ្ហាសាសនាផងដែរ។

លោក មុំ ពិទូរ្យ លម្អិតព័ត៌មាននេះ ប៉ុន្មានថ្ងៃមុន បេក្ខជនបក្សសាធារណរដ្ឋនិងជាមហាសេដ្ឋី Donald Trump បានថ្លែងសុន្ទរកថាបង្កប់ភាពរើសអើងនិងធ្វើឲ្យប៉ះពាល់ដល់អ្នកកាន់សាសនាឥស្លាម ហើយមកដល់ថ្ងៃអាទិត្យម្សិលមិញបេក្ខជនបក្សសាធារណរដ្ឋម្នាក់ទៀតបានលើកឡើងពីបញ្ហាសាសនាឥស្លាមនេះទៀត។ លោក Ben Carson ដែលជាបេក្ខជនប្រធានាធិបតីមកពីបក្សសាធារណរដ្ឋបានផ្តល់សុន្ទរកថាមួយ បង្កឲ្យសហគមន៍អ្នកកាន់សាសនាឥស្លាមនិងសកម្មជនឯទៀតខឹងសម្បារជាខ្លាំងដោយលោកអះអាងថាប្រជាជនមូស្លីមមិនគួរត្រូវគេបោះឆ្នោតឲ្យក្លាយជាប្រធានាធិបតីអាមេរិកឡើយ។ លោកបានបន្តថា ការដែលជ្រើសរើសឲ្យអ្នកកាន់សាសនាឥស្លាមមកកាន់តំណែងជាប្រធានាធិបតីនេះវាផ្ទុយនឹងរដ្ឋធម្មនុញ្ញអាមេរិកផង។ លោកថា៖ «ខ្ញុំមិនគាំទ្រសោះដែលថាយើងអនុញ្ញាតឲ្យអ្នកកាន់សាសនាឥស្លាមគ្រប់គ្រងប្រទេស។ ខ្ញុំដាច់ខាតមិនឯកភាពជាមួយការធ្វើបែបនេះទេ» យ៉ាងណាក៏ដោយ ទោះជាបេក្ខជនប្រធានាធិបតីម្នាក់នេះលើកឡើងដូចជាទំនងណាស់ក្តី លោកមិនបានបញ្ជាក់ច្បាស់ពីចំណុចឬមាត្រាណាមួយដែលបញ្ជាក់ថាសាសនាឥស្លាមផ្ទុយគោលការណ៍រដ្ឋធម្មនុញ្ញអាមេរិកនោះទេ។ លោកបានត្រឹមតែលើកឡើងពីបញ្ហានេះ ហើយអះអាង ថា វាជាអំពើប៉ះពាល់ដល់រដ្ឋធម្មនុញ្ញប៉ុណ្ណោះ។ ក្រោយមានការផ្តល់សុន្ទរកថាធ្វើឲ្យប៉ះពាល់ដល់អ្នកកាន់សាសនាឥស្លាមនេះ ក្រុមសកម្មជននិងតំណាងសហគមន៍អ្នកកាន់សាសនាឥស្លាមនៅអាមេរិក បានបង្ហាញការខកចិត្តនិងខឹងសម្បារជាខ្លាំង។ ក្រុមប្រឹក្សាទំនាក់ទំនងអាមេរិកឥស្លាម បានទាមទារឲ្យ មានការសុំអភ័យទោស និងដកសិទ្ធិបេក្ខជនម្នាក់នេះមិនឲ្យបន្តប្រជែងតំណែងប្រធានាធិបតីព្រោះថារដ្ឋធម្មនុញ្ញអាមេរិកហាមដាច់ខាតមិនឲ្យយកបញ្ហាសាសនាជាមធ្យោបាយសម្រាប់ប្រជែងយកតំណែងណាមួយក្នុងស្ថាប័នសាធារណឡើយ។ ហើយសម្តីនេះក៏ធ្វើឲ្យប៉ះពាល់ដល់អារម្មណ៍បណ្តាកងទ័ពអាមេរិកដែលជាអ្នកប្រតិបត្តិសាសនាឥស្លាមផងដែរ។ ដោយសារពាក្យសម្តីរើសអើងសាសនានេះ បេក្ខជនប្រធានាធិបតីខាងលើអាចប្រឈមមុខនឹងបញ្ហាច្រើន ជាពិសេសបាត់បង់សំឡេងគាំទ្ររបស់ខ្លួនច្រើន។ សូមបញ្ជាក់ផងថា លោក Carson ជាបេក្ខជនម្នាក់ក្នុងចំណោមបេក្ខជន១៦នាក់របស់បក្ស ហើយលោកស្ថិតក្នុងលេខរៀងទី៣នៃអ្នកដែលទទួលបានសំឡេងគាំទ្រច្រើនជាងគេ។ អ្នកទី១គឺលោក Donald Trump លេខពីរគឺសមាជិកព្រឹទ្ធសភាលោក Lindsey Graham៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2684.txt

រដ្ឋាភិបាលក្រុងម៉ានីល ចំអករដ្ឋាភិបាលក្រុងប៉េកាំងលើការសុំចរចាទ្វេភាគីលើបញ្ហាជម្លោះសមុទ្រចិនខាងត្បូង ខណៈសរសើរជប៉ុនលើការអនុម័តច្បាប់សន្តិសុខថ្មីដែលអាចឲ្យយោធាជប៉ុនចេញច្បាំងនៅបរទេសបាន។ ការថ្លែងការណ៍ពីគោលជំហរលើបញ្ហាពីរក្នុងពេលតែមួយនេះ បានបង្ហាញយ៉ាងច្បាស់ពីនិន្និការរបស់ហ្វីលីពីនបានងាកទៅជប៉ុនដើម្បីប្រឆាំងចិន។

ម្សិលមិញនេះ ប្រធានាធិបតីហ្វីលីពីនលោក ប៊ែនីណូ អាហ្គីណូ (Benigno Aquino) បានចំអកចំពោះ ការសុំចរចារបស់ចិនលើជម្លោះសមុទ្រចិនខាងត្បូង ខណៈសម្តែងការស្វាគមន៍នូវការអនុម័តច្បាប់ ការពារសន្តិសុខថ្មីដ៏ចម្រូងចម្រាសរបស់ជប៉ុន។ ថ្លែងការណ៍នៅក្នុងកិច្ចសម្ភាសន៍ជាមួយនឹងទូរទស្សន៍ក្នុងស្រុក លោកអាហ្គីណា បានអះអាងថា ចិន បានដាក់សំណើមកកាន់ហ្វីលីពីនសម្រាប់ការអភិវឌ្ឍន៍រួមគ្នានៅក្នុងសមុទ្រចិនខាងត្បូង ខណៈពេល រដ្ឋាភិបាលចិន បានទាមទារស្ទើរតែទាំងស្រុងនៅក្នុងតំបន់ជម្លោះ។ លោកអាហ្គីណូ បានលើកឡើងទាំងចំអកថា « ជារឿងដែលគួរឲ្យចង់សើច នៅពេលចិនបាននិយាយថាអ្វីជារបស់យើង គឺជារបស់យើង ហើយអ្វីដែលជារបស់អ្នក យើងត្រូវចែករំលែកគ្នា។ « យ៉ាងណាក៏ដោយ រដ្ឋាភិបាលហ្វីលីពីន បានច្រានចោលនូវចំពោះសំណើទ្វេភាគីជាមួយចិន ដោយបានអះអាងថាកិច្ចចរចា ឬការសន្ទនា គួរតែត្រូវធ្វើឡើងរវាងរដ្ឋពាក់ពន្ធ័ដែលរាប់បញ្ចូលទាំង ប្រ៊ុយណេ ម៉ាឡេស៊ី វៀតណាម និង តៃវ៉ាន់ផងដែរ។ ក្នុងឱកាសជាមួយគ្នានេះដែរ លោកប្រធាធិបតីហ្វីលីពីន ក៏បានលើកសរសើរ និង ស្វាគមន៍ចំពោះ ការអនុម័តច្បាប់សន្តិសុខថ្មីរបស់ជប៉ុនដែលអនុញ្ញាតឲ្យទ័ពអាចចេញច្បាំងនៅបរទេសបានជាលើកដំបូង ក្នុងរយៈពេល៧ទសវត្សរ៍។ ក្នុងនោះ លោកបានលើកឡើងថា ច្បាប់ថ្មីរបស់ជប៉ុន នឹងធ្វើឲ្យជប៉ុន កាន់តែមានដៃគូកាន់តែច្រើនក្នុងសកម្មភាពកសាងសន្តិភាព។ សូមរម្លឹកផងដែរ ទាំងជប៉ុន និង ហ្វីលីពីន សុទ្ធសឹងតែមានជម្លោះដែនអធិបតេយ្យជាមួយនឹងចិនដូចគ្នា ពោលគឺ ជប៉ុន កំពុងមានជម្លោះជាមួយចិននៅក្នុងសមុទ្រខាងកើតនៅបណ្តុំកោះស៊ិនកាគុ និង ហ្វីលីពីន កំពុងតែប្រឈមមុខគ្នាខ្លាំងជាមួយចិននៅក្នុងតំបន់ជម្លោះសមុទ្រចិនខាងត្បូង។ ដោយឡែក សម្រាប់ការស្វាគមន៍ច្បាប់ថ្មីរបស់ជប៉ុនដោយរដ្ឋាភិបាលហ្វីលីពីន នឹងធ្វើឲ្យរដ្ឋទាំងពីរកាន់តែមានទំនាក់ទំនងកាន់តែស្អិតល្មួតនឹងគ្នា។ ជាពិសេសនោះ ហ្វីលីពីន នឹងអាចទទួលបានផលប្រយោជន៍យោធាច្រើនពីជប៉ុន ដ្បិតហ្វីលីពីន ទើបតែចរចាជាមួយនឹងជប៉ុនលើការធ្វើសមយុទ្ធយោធា និង គ្រោងឲ្យជប៉ុនដាក់មូលដ្ឋានទ័ពនៅតំបន់ជម្លោះសមុទ្រចិនខាងត្បូងផងដែរ។ នេះ ក៏មានន័យថាហ្វីលីពីន អាចមានដៃគូខ្លាំងដើម្បីប្រឆាំងជាមួយចិនលើបញ្ហាសមុទ្រចិនខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2685.txt

បុរសដែលជាជនភៀសខ្លួនជនជាតិស៊ីរី ដែលត្រូវបានអ្នកថតរូបស្រីហុងគ្រី ទាក់ជើងពេលលោក ព្យាយាមរត់ចូលក្នុងព្រំដែនហុងគ្រីនិងសើបប៊ី បានក្លាយជាគ្រូបង្វឹកបាល់ទាត់នៅសាលាមួយក្នុងប្រទេស អេស្ប៉ាញហើយ។ នេះបើយោងតាមសារព័ត៌មានNBC។

ក្រោយពីរូបភាព និង វីឌីអូ នៃការទាត់ជើងលោក Osama Abdul Mohsen ដែលជាជនភៀសខ្លួន ជនជាតិស៊ីរី ដែលបានបណ្តាលឲ្យលោកដួលពីលើកូនប្រុសអាយុ៧ឆ្នាំយ៉ាងរន្ធត់នោះ ពិភពលោក បានថ្កោលទោស និង រិះគន់ ស្ត្រីថតរូបជនជាតិហុងគ្រីយ៉ាងខ្លាំង។ អ្វីគួរកត់សម្គាល់ ក្រោយពីរកឃើញថាលោក Osama Abdul Mohsen ក៏ធា្លប់ជាគ្រូបង្វឹកបាល់ទាត់ នៅស៊ីរីផងដែរនោះ មជ្ឈមណ្ឌលជាតិ Spain is Cenafe ជាកន្លែងបង្វឹកបាល់ទាត់អេស្ប៉ាញ បានព្រម ទទួលយកលោកធ្វើជាគ្រូបង្វឹកបាល់ទាត់នៅសាលាមួយក្នុងប្រទេសអេស្ប៉ាញ។ ហើយ ក្លឹបបាល់ទាត់ នេះ ក៏បានផ្តល់នូវមធ្យោបាយដឹកជញ្ជូន និង ទីកន្លែងស្នាក់នៅដើម្បីផ្តល់ឱកាសឲ្យលោក Osama Abdul Mohsen រួមជាមួយកូនប្រុសពីរនាក់ កសាងជីវិតជាថ្មីនៅអេស្ប៉ាញផងដែរ។ ជុំវិញការផ្តល់ឱកាសកសាងជីវិតជាថ្មីនេះ លោក Osama Abdul Mohsen បានសម្តែងការរីករាយ យ៉ាងខ្លាំង។ លោក បាននិយាយថា « ខ្ញុំស្រលាញ់អ្នក, ខ្ញុំស្រលាញ់ Madrid។ អរគុណសម្រាប់ គ្រប់យ៉ាង។ ការឈានជើងមកដល់អេស្ប៉ាញ គឺពិតជាសំខាន់ណាស់ក្នុងជីវិតខ្ញុំ»។ ដោយឡែកសម្រាប់ការទាត់ដែលបណ្តាលឲ្យដូលលើកូនប្រុសអាយុ៧ឆ្នាំ លោក Osama Abdul Mohsen បានអះអាងថាលោកនឹងមិនលើកលែងឲ្យស្ត្រីថតរូបជនជាតិហុងគ្រីនោះទេ។ ហើយបច្ចុប្បន្ន រដ្ឋអាជ្ញាហុងគ្រី ក៏បានបើកការស៊ើបអង្កេតជុំវិញនៃការទាត់ជើងជនភៀសខ្លួន ដើម្បីបង្កើតជាខ្សែ ភាយន្តរបស់ស្រី្តហុងគ្រីនោះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2686.txt

ក្នុងបទសម្ភាសន៍ម្សិលមិញជាមួយប្រព័ន្ធផ្សព្វផ្សាយអាមេរិក CBS លោកប្រធានាធិបតីរុស្ស៊ីវ្ល៉ាឌីមៀ ពូទីន បានសង្កត់ធ្ងន់ថា អ្នកណាហៅលោកដូចម្តេចវាមិនសំខាន់ឡើយ អ្វីដែលសំខាន់លោកប្រឹងប្រែងធ្វើអ្វីដើម្បីប្រទេសជាតិ។ កន្លងមកពិភពលោកមើលឃើញលោកពូទីនក្នុងរូបភាពផ្សេងគ្នា ហើយមានខ្លះដាក់រហ័ស្សនាមដល់លោកថាជាស្តេចត្សា (Tsar) ជំនាន់ថ្មីដែលក្តោបក្តាប់អំណាចពេញដៃផង។

លោក មុំ ពិទូរ្យ លម្អិតព័ត៌មាននេះ ម្សិលមិញនេះប្រធានាធិបតីរុស្ស៊ីលោក វ្ល៉ាឌីមៀ ពូទីន បានផ្តល់បទសម្ភាសន៍ដល់អ្នកសារព័ត៌មានអាមេរិកលោក Charlie Rose ។ អ្នកសារព័ត៌មានរូបនេះបានចោទសួរសំណួរនិង លើកយកបញ្ហាពិភពលោកច្រើនទៀតដើម្បីជជែកជាមួយលោក ពូទីន ផងដែរ។ ប្រធានបទពិភាក្សាទាំងនោះរួមមានទាំងគោលជំហររបស់រុស្ស៊ីក្នុងវិបត្តិនៅស៊ីរី ការយល់ឃើញរបស់លោកពូទីនចំពោះបញ្ហាសង្គមអាមេរិក និងការយល់ឃើញរបស់ពិភពលោកចំពោះលោក ពូទីនផ្ទាល់ ក្នុងនាមជាប្រមុខរដ្ឋរុស្ស៊ីផង។ លោក Charlie Rose បានថ្លែងទៅកាន់លោក ពូទីន ថា កន្លងមកពិភពលោកយល់ឃើញប្លែកៗគ្នាជុំវិញគោលនយោបាយនិងការដឹកនាំរបស់លោកក្នុងនាមជាប្រធានាធិបតីរុស្ស៊ី ហើយកន្លងមកមានមនុស្សមួយចំនួនដាក់រហ័ស្សនាមឲ្យលោក ពូទីន ប្លែកៗគ្នាហើយក្នុងនោះមាន«ស្តេចត្សា»ជំនាន់ថ្មីផងដែរ។ ជុំវិញការដាក់ឈ្មោះនេះ លោកពូទីនថា ឈ្មោះទាំងនោះមិនស័ក្តិសមជាមួយលោកឡើយ តែលោកបញ្ជាក់ថាវាមិនសំខាន់ឡើយ ទោះគេហៅលោកដូចម្តេចក៏ដោយ។ «វាមិនសំខាន់ទេចំពោះងារដែលគេដាក់ឲ្យខ្ញុំ ទោះអ្នកហៅនោះជាអ្នកជូនពរ មិត្តភ័ក្តិ ឬក៏ជាដៃគូប្រជែងនយោបាយ។ វាជារឿងសំខាន់ដែលអ្នកគិតអ្វីអំពីខ្លួនអ្នក អ្វីដែលអ្នកត្រូវធ្វើសម្រាប់បំពេញប្រយោជន៍ប្រទេសខ្លួនដែលតម្រូវឲ្យអ្នកមានទំនួលខុសត្រូវនិងមានជំហរមួយក្នុងនាមជាប្រមុខរដ្ឋរុស្ស៊ី»។ នេះជាការលើកឡើងរបស់ប្រមុខរដ្ឋរុស្ស៊ីលោក វ្ល៉ាឌីមៀ ពូទីន។ ក្រោយរុស្ស៊ីឈ្លានពានអ៊ុយក្រែន ប្រទេសលោកខាងលិចនាំគ្នារិះគន់ និងចាត់ទុកលោក ពូទីន ជាមេដឹកនាំផ្តាច់ការប្រមូលផ្តុំអំណាចពេញដៃ មានគោលនយោបាយដឹកនាំកោងកាច និងគំរាមកំហែងពិភពលោក។ សម្រាប់ប្រមុខរដ្ឋរុស្ស៊ីនេះ ចង់បញ្ជាក់ថា លោកមិនខ្វល់ខ្វាយចំពោះពាក្យសម្តីទិតៀនលោកឡើយ តែអ្វីដែលោកខ្វល់នោះគឺការបំពេញតួនាទីជាអ្នកការពារ និងបម្រើប្រជាជនរុស្ស៊ីឲ្យបានល្អទៅវិញទេ។ ក្រៅពីងារដែលគេដាក់ឲ្យលោក អ្នកសារព័ត៌មានអាមេរិក បានសាកសួរផងដែរថា តើរឿងអ្វីខ្លះដែលលោក ពូទីន កោតសរសើរអាមេរិក នាពេលបច្ចុប្បន្ននេះ។ លោក ពូទីន បានឆ្លើយថា អ្វីដែលលោកផ្តល់តម្លៃនិងកោតសរសើរអាមេរិកខ្លាំងជាងគេគឺការច្នៃប្រឌិតខ្ពស់។ លោកបានបន្ថែមថា ការច្នៃប្រឌិត ការបើកទូលាយ និងការបើកចិត្តឲ្យទូលាយនេះជាហេតុផលចម្បងមួយធ្វើឲ្យអាមេរិកអាចដោះស្រាយបញ្ហាយ៉ាងមានប្រសិទ្ធភាព អភិវឌ្ឍប្រទេសជាតិបានរហ័ស ហើយអ្វីដែលសំខាន់មហាអំណាចនេះអាចរក្សានិងពង្រីកឥទ្ធិពលរបស់ខ្លួនបានលើគ្រប់ស្ថានការណ៍ពាសពេញពិភពលោក។ បន្ថែមលើនេះទៀត កិច្ចសម្ភាសន៍ផ្តោតលើបញ្ហាសន្តិសុខពិភពលោកផងដែរក្នុងនោះរួមសង្គ្រាមស៊ីវិលនៅស៊ីរី។ ប្រធានាធិបតីរុស្ស៊ីលោក ពូទីន បានបញ្ជាក់ជាថ្មីថា វាជារឿងសំខាន់ដែលលោក បាសា អាល់អាសាដ ត្រូវបន្តគ្រប់គ្រងស៊ីរី ព្រោះមានតែលោក អាសាដប៉ុណ្ណោះដែលអាចធានាថាសង្គមស៊ីរីមិនបែកខ្ញែក និងធ្លាក់ខ្លួនដូចលីប៊ីនិងអ៊ីរ៉ាក់។ លោកអធិប្បាយថា ចង់បញ្ចប់បញ្ហាស៊ីរីបច្ចុប្បន្ន វាគ្មានដំណោះស្រាយឯទៀតណាក្រៅពីជួយជ្រោមជ្រែងរដ្ឋាភិបាលដើម្បីឈានទៅពង្រឹងស្ថាប័ននយោបាយដែលមានស្រាប់ឲ្យរឹងមាំ និងអាចបំពេញតួនាទីឡើងវិញបាននោះ។ ការផ្លាស់ប្តូរនៅពេលនេះ មិនមែនជាដំណោះស្រាយនយោបាយដ៏ល្អសម្រាប់ស៊ីរីឡើយ៕ លោក មុំ ពិទូរ្យ លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2687.txt

ការពង្រីកអំណាចយោធាទៅក្រៅប្រទេសរបស់រដ្ឋាភិបាលលោក ស៊ិនហ្សូ អាបេ បានក្លាយជាបញ្ហាចម្រូងចម្រាសមួយនៅក្នុងសង្គមជប៉ុន ដ្បិតប្រជាជននិងអ្នកនយោបាយ មានការព្រួយបារម្ភខ្លាចជប៉ុនត្រូវធ្លាក់ចូលក្នុងសង្គ្រាមជាថ្មី។ បញ្ហានេះ បានធ្វើឲ្យកើនឡើងកម្តៅក្នុងសភាជាន់ខ្ពស់ ជប៉ុន ដែលកំពុងត្រៀមអនុម័តច្បាប់សន្តិសុខថ្មី ហើយបានបង្កឲ្យសមាជិកសភាបក្សកាន់អំណាច និង បក្ស ប្រឆាំង ប្រតាយប្រតប់គ្នាដោយគ្មានសណ្តាប់ធ្នាប់។

នៅថ្ងៃព្រហស្បតិ៍នេះសមាជិកសភាបក្សកាន់អំណាច និង បក្សប្រឆាំង បានប្រតាយប្រតប់គ្នាខណៈពេលដែលកំពុងតែជជែកលើបង្កើនឥទ្ធិពលយោធាដោយត្រៀមអនុម័តច្បាប់សន្តិសុខថ្មីរបស់នាយករដ្ឋមន្ត្រី ស៊ិនហ្សូ អាបេ។ ការឈានដល់ផ្ទុះហិង្សាក្នុងសភានេះ អាចចាត់ទុកជាលើកដំបូងហើយ ក្នុងប្រវត្តិសាស្ត្រនយោបាយជប៉ុនក្នុងរយៈពេលប៉ុន្មានសតវត្សចុងក្រោយនេះ។ គឺជារឿងដ៏គួរឲ្យភ្ញាក់ផ្អើល នៅពេលដែលសភា ដែលជាអ្នកបង្កើតច្បាប់បែរជាឈានដល់ការរុញច្រាន គ្នាទៅវិញទៅមកពេញសភាទាំងមូល។ ភាពតានតឹងរវាងសមាជិកសភាកាន់អំណាច និង បក្សប្រឆាំង បានឡើងកម្តៅខ្លាំង ក្រោយពីគណកម្មាធិការពិសេសក្នុងសភាជាន់ខ្ពស់ បានពន្យារពេលពិភាក្សាជាបន្តបន្ទាប់ ហើយ សមាជិកបក្សប្រឆាំង បាននាំគ្នាបិទទ្វារ និង ចាប់ផ្តើមតវ៉ានៅក្នុង សភាតែម្តង។ មេដឹកនាំបក្សប្រឆាំងលោក Tetsuro Fukuyamaបានថ្លែងទិតៀនក្រុមសមាជិកបក្សកាន់អំណាចដោយលើកឡើងថា បក្សកាន់អំណាចមិនស្តាប់មតិសាធារណជនជប៉ុន អាងតែខ្លួនឯងមានសំឡេងច្រើននៅក្នុងស្ថាប័ននីតិបញ្ញត្តិ។ បក្សប្រឆាំងហាក់ខឹងសម្បារបក្សកាន់អំណាចខ្លាំងមែនទែន ព្រោះ មេដឹកនាំបក្សខាងលើបានថ្លែងទាំងចង់ស្រក់ទឹកភ្នែកផង។ បក្សប្រឆាំងនៅតែបន្តលើកឡើងម្តងហើយម្តងទៀតថា សេចក្តីព្រាងច្បាប់សន្តិសុខថ្មីដែលបង្កើតឡើងដើម្បីផ្តល់អំណាចយោធាជប៉ុនដោយអាចទៅធ្វើសង្គ្រាមនៅក្រៅប្រទេសនោះរំលោភរដ្ឋធម្មនុញ្ញសន្តិភាពដែលជប៉ុនបង្កើតឡើងក្រោយចប់សង្គ្រាមលោកលើកទី។ ប៉ុន្តែរដ្ឋាភិបាលលោក អាបេ ព្យាយាមបកស្រាយថា វាជារឿងមិនអាចចៀសរួចដែលជប៉ុនត្រូវមានយោធាខ្លាំងដើម្បីការពារការគំរាមកំហែងពីក្រៅនិងបង្កើនតួនាទីខ្លួនក្នុងការរក្សាសន្តិភាពពិភពលោកផង។ សេចក្តីព្រាងច្បាប់សន្តិសុខថ្មីដែលធ្វើឲ្យសមាជិកសភាប្រឈមមុខដាក់គ្នានេះ តាមពិតទៅត្រូវបានសភាជាន់ទាបសម្រេចគាំទ្ររួចមកហើយកាលពីប៉ុន្មានខែមុន ហើយសេចក្តីព្រាងច្បាប់នេះត្រូវបន្តដាក់មកជជែកដេញដោលគ្នានិងអនុម័តនៅសភាជាន់ខ្ពស់។ ប៉ុន្តែប្រជាជនជប៉ុនរាប់ម៉ឺននាក់បានចេញមុខបាតុកម្ម តវ៉ាច្បាប់ថ្មី ដោយពួកគេបានបង្ហាញក្តីបារម្ភចំពោះសន្តិភាពរបស់ប្រទេសជប៉ុននៅពេលខាងមុខ។ យ៉ាងណាមិញ សមាជិកសភាបក្សកាន់អំណាចនៅសភាជាន់ទាបជាពិសេសក្រុមសមាជិកគណកម្មការពិសេសបានបង្ហាញការគាំទ្រសេចក្តីព្រាងច្បាប់នេះកាន់តែច្រើន។ បើសិនជាសេចក្តីព្រាងច្បាប់នេះត្រូវសភាជាន់ខ្ពស់ទាត់ចោលវិញ វានឹងត្រូវគេរុញត្រលប់មកសភាជាន់ទាបវិញដើម្បីបោះឆ្នោតអនុម័តសារជាថ្មីដោយសំឡេង២ភាគ៣ ហើយវានឹងក្លាយជាច្បាប់តែម្តង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2688.txt

ក្រុមអាវក្រហមដែលជាអ្នកគាំទ្រលោកនាយករដ្ឋមន្ត្រីម៉ាឡេស៊ី ណាជីប រ៉ាហ្សាក់ (Najib Razak) បានកំណត់ថ្ងៃពុធខាងមុខនេះ ដើម្បីប្រមូលផ្តុំគ្នានៅក្នុងក្រុងកូឡាឡាំពួរក្នុងលក្ខណៈទ្រង់ទ្រាយធំ។ ការជួបជុំនេះដែរ ធ្វើឡើងដើម្បីប្រឆាំងទៅនឹងក្រុម Bersih ដែលជាក្រុមអាវលឿងដែលទើបតែបញ្ចប់ បាតុកម្មទាមទារលោកណាជីបរ៉ាហ្សាក់ ចុះចេញពីតំណែងមុនអាណត្តិ។ បញ្ហានេះ នឹងធ្វើឲ្យ ប្រជាជនម៉ាឡេស៊ី អាចឈានដល់ការបែកបាក់ជាតិ បើរដ្ឋាភិបាលមិនមានវិធានការទប់ស្កាត់នោះទេ។

នៅថ្ងៃព្រឹកថ្ងៃចន្ទ័នេះ ប៉ូលីសម៉ាឡេស៊ី បានផ្តល់ភ្លើងខៀវទៅកាន់ក្រុមអាវក្រហមដែលក្រុមអ្នកគាំទ្រ រដ្ឋាភិបាលម៉ាឡេស៊ីបច្ចុប្បន្ន ដើម្បីជួបជុំនៅក្នុងក្រុងកូឡាឡាំពួរក្នុងគោលបំណងដើម្បីប្រឆាំងទៅនឹង សកម្មភាពរបស់ក្រុមអាវលឿង ដែលទើបតែបញ្ចប់ការទាមទាររបស់ពួកគេឲ្យលោកណាជីបចុះចេញពី តំណែង។ កាលពីថ្មីៗនេះ ក្រុមBersih ឬ ក្រុមអាវលឿង បានប្រមូលផ្តុំគ្នានៅក្នុងក្រុងកូឡាឡាំពួរដែលមានអ្នក ចូលរួមប្រមាណ៤ម៉ឺននាក់ដើម្បីទាមទារនិងប្រឆាំងលោកនាយករដ្ឋមន្ត្រីណាជីប ចុះចេញពីតំណែង ដោយសារតែរឿងអាស្រូវពុករលួយរាប់លានរបស់លោក។ ការប្រមូលផ្តុំបានបញ្ចប់ទៅដោយសន្តិភាព តែគ្មានបានផ្លែផ្កាអ្វីសោះ។ ផ្ទុយទៅវិញ សកម្មភាពរបស់ពួកគេ ត្រូវបានលោកនាយករដ្ឋមន្ត្រីណាជីប ចាត់ទុកថាខុសច្បាប់ ហើយ ក៏បានឃាត់ខ្លួនមេដឹកនាំទាមទារមួយចំនួនផងដែរ។ ខណៈពេលក្រុមអាវលឿង កំពុងផ្ទុះការទាមទារ មេដឹកនាំក្រុមអាវក្រហម ដែលជាអ្នកគាំទ្រលោក ណាជីប បានចេញមុខប្រឆាំងជាមួយនឹងក្រុមនេះ។ ក្នុងនោះ មេដឹកនាំក្រុមអាវក្រហម បានប្រកាសថា ពួកគេ នឹងប្រមូលអ្នកគាំទ្រលោកណាជីបប្រមាណ១០ម៉ឺននាក់ ដែលចំនួននេះ ច្រើនជាងចំនួនក្រុម អ្នកដែលប្រឆាំងរដ្ឋាភិបាល។ ហើយពេលនេះ ប៉ូលីសម៉ាឡេស៊ី បានអនុញ្ញាតដល់ក្រុមអាវក្រហម ដើម្បីជួបជុំគ្នាតាមសំណើរបស់ពួកគេ។ ថ្វីដ្បិតប៉ូលីសម៉ាឡេស៊ី បានធានាពីសន្តិសុខចំពោះការទាមទាររបស់ក្រុមអាវក្រហមដែលនឹងត្រូវធ្វើ ឡើងនៅពេលខាងមុខនេះក៏ដោយ ការបណ្តោយឲ្យមានការជួបជុំដើម្បីប្រឆាំងគ្នាទៅវិញទៅមក មិនមែនជាដំណោះស្រាយល្អដើម្បីបញ្ចប់បញ្ហានោះទេ។ ផ្ទុយទៅវិញ វានឹងធ្វើឲ្យស្ថានភាព និង ផ្នត់ គំនិតការប្រឆាំងគ្នារវាងក្រុមអាវក្រហម និង ក្រុមអាវលឿងកាន់តែប្រឆាំងគ្នាធ្ងន់ធ្ងរទៅ។ មួយវិញទៀត ការអនុញ្ញាតឲ្យក្រុមអាវក្រហមអាចប្រមូលផ្តុំគ្នា បានបង្ហាញឲ្យឃើញច្បាស់ថា រដ្ឋាភិ បាល ម៉ាឡេស៊ីមានការលំអៀងទៅលើក្រុមនេះ ដ្បិតសកម្មភាពក្រុមអាវលឿង ត្រូវបានរដ្ឋាភិបាល ហាមឃាត់ និង ចាត់ទុកថាខុសច្បាប់។ ក្នុងក្រសែភ្នែកអ្នកវិភាគ បើសិនបញ្ហានេះ មិនត្រូវបានចាត់វិធានការពីរដ្ឋាភិបាលជាបន្ទាន់នោះទេ នោះម៉ាឡេស៊ី នឹងត្រូវប្រឈមនឹងការបែកបាក់ជាតិ។ ជាក់ស្តែងគេអាចមើល បញ្ហាបែងចែកនិន្នាការ នយោបាយថៃ ជាឧទាហរណ៍។ សូមរម្លឹកផងដែរថា កាលពីខែកក្កដាកន្លងទៅនេះ សារព័ត៌មាន The Wall Street បានចុះផ្សាយពី របាយការណ៍មួយស្តីពីការផ្ទេរនូវលុយរ៧០០លានដុល្លាសហរដ្ឋអាមេរិកដោយសម្ងាត់ទៅកាន់គណនីឯកជនរបស់លោក នាយករដ្ឋមន្ត្រីណាជីប រ៉ាហ្សាក់។ អវត្តមាននៃកាបង្ហាញភាពស្អាតស្អំពីសំណាក់ លោក ណាជីប បានធ្វើឲ្យផ្ទុះនូវចលនាប្រឆាំង និងទាមទារឲ្យលោកចុះចេញពីតំណែងទៀតផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2689.txt

ខណៈការបោះឆ្នោតជាសកលមីយ៉ាន់ម៉ាកាន់តែខិតជិតមកដល់ មេដឹកនាំបក្សនយោបាយនីមួយៗកំពុង តែផ្សព្វផ្សាយនូវគោលនយោបាយរបស់ខ្លួនដើម្បីទាញការគាំទ្រពីប្រជាជន។ សម្រាប់មេបក្សប្រឆាំង លោកស្រីអង់សាន ស៊ូជី ក្នុងយុទ្ធនាការនៃការបោះឆ្នោតនេះ លោកស្រី បានសន្យាបង្កើតរដ្ឋាភិបាល ដែលស្អាតស្អំ ពោលគឺរដ្ឋាភិបាលដែលគ្មានអំពើពុករលួយ។

មេបក្សប្រឆាំងមីយ៉ាន់ម៉ាដ៏មានប្រជាប្រិយភាព លោកស្រី អង់សាន ស៊ូជី ( Aung San Suu Kyi) បានសន្យា នឹងបង្កើតរដ្ឋាភិបាលដែលគ្មានអំពើពុករលួយ លើកកម្ពស់ក្រុមកម្មករ និង បញ្ចប់ជំនួយពីបរទេស នៅពេលដែលលោកស្រីឡើងកាន់តំណែង។ ការលើកឡើងនេះ ធ្វើឡើងក្នុងពេលដែលលោកស្រីធ្វើយុទ្ធនាការ នៃការបោះឆ្នោតនៅក្នុងក្រុងយ៉ាងហ្គនដែលជាមណ្ឌល ដែលលោកស្រី ឈរឈ្មោះជាបេក្ខភាពតំណាងរាស្ត្រ។ នៅថ្ងៃទី០៨ ខែវិច្ឆិកា ខាងមុខនេះ មីយ៉ាន់ម៉ា នឹងមានការបោះឆ្នោតជាសកលឬ ការបោះឆ្នោតតំណាងរាស្ត្រ ដែលត្រូវបានគេរំពឹងថា គឺជាការបោះឆ្នោតបែបលទ្ធិប្រជាធិបតេយ្យដំបូងបង្អស់ក្នុងប្រវត្តិនយោបាយ បន្ទាប់ពីមីយ៉ាន់ម៉ាបានចាប់ផ្តើមកែទម្រង់ប្រពន្ធ័នយោបាយចាប់តាំងពីឆ្នាំ២០១១មក។ ក្នុងឱកាសនៃការឃោសនាការបោះឆ្នោតដែលមានប្រជាជនជាច្រើនបានប្រមូលផ្តុំគាំទ្រ លោកស្រី អង់សាន ស៊ូជី មេបក្សប្រឆាំងសម្ពន្ធ័ជាតិដើម្បីប្រជាធិបតេយ្យ(NLD) បានថ្លែងថា « យើងត្រូវការរដ្ឋាភិបាលដែលគ្មាអំពើពុករលួយដើម្បីការអភិវឌ្ឍន៍ប្រទេស«។ លោកស្រី បានសន្យាពន្លឿនការកែទម្រង់លទ្ធិប្រជាធិបតេយ្យ ត្រួតពិនិត្យលើការវិនិយោគដើម្បីកំណត់ពីការប៉ះពាល់ដល់បរិស្ថាន និង ធ្វើវិសោធនកម្មរដ្ឋធម្មនុញ្ញដែលធ្វើដោយរបបយោធាដែលហាមលោកស្រីមិនអាចឈរឈ្មោះជាបេក្ខភាព ប្រធានាធិបតីបាន។ សូមរម្លឹកផងដែរថា លោកស្រីអង់សាន ស៊ូជី ត្រូវបានរបបយោធាឃុំខ្លួនអស់រយៈពេលប្រមាណ១៥ឆ្នាំ ចាប់ពីឆ្នាំ១៩៨៩ដល់២០១០ ក្រោយពីគណបក្សរបស់លោកស្រីបានឈ្នះការបោះឆ្នោត។ ដោយឡែក សម្រាប់ការបោះឆ្នោតចុងឆ្នាំ២០១៥នេះ ប្រសិនបើគណបក្សលោកស្រី មិនអាចទទួលបានសម្លេងលើសលប់ពោលគឺលើសពី៧៥អាសនៈ នៃអាសនៈសរុបសភា លោកស្រីនឹងមិនមានលទ្ធភាព ដើម្បី កែរដ្ឋធម្មនុញ្ញ ដើម្បីអាចផ្តល់លទ្ធភាពដល់លោកស្រីឈរឈ្មោះជាបេក្ខភាពប្រធានាធិបតី និង បង្កើតរដ្ឋាភិបាលបាននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_269.txt

អតីតប្រធានាធិបតីអាម៉េរិក លោក ដូណាល់ ត្រាំ បានប្រកាសមិនឈរឈ្មោះជាបេក្ខភាពប្រធានាធិបតីនៅឆ្នាំ២០២៨ ទេ ប្រសិនបើលោកចាញ់ឆ្នោតប្រជែងកៅអីសេតវិមាននាឆ្នាំនេះ។

បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បាននិយាយនៅក្នុងបទសម្ភាសន៍មួយកាលពីថ្ងៃទី២២ខែកញ្ញាថា ៖«ទេខ្ញុំនឹងមិនធ្វើបែបនោះទេ។ ខ្ញុំមិនគិតថាវានឹងកើតឡើងទេ»។ លោក ត្រាំ បញ្ជាក់បែបនេះនៅពេលត្រូវបានសួរថា តើលោកនឹងបន្តឈរឈ្មោះនៅឆ្នាំ ២០២៨ ប្រសិនបើចាញ់នៅក្នុងការប្រជែងតំណែងសេតវិមាននៅឆ្នាំនេះ។ អតីតប្រធានាធិបតីអាម៉េរិករូបនេះសង្កត់ធ្ងន់ថា លោករំពឹងនឹងទទួលបានជោគជ័យនៅ ថ្ងៃបោះឆ្នោតថ្ងៃទី៥ ខែវិច្ឆិកា ខាងមុខនេះ។ រដ្ឋធម្មនុញ្ញរបស់អាម៉េរិកបានចែងថា ប្រធានាធិបតីនីមួយៗ អាចកាន់អំណាចបានត្រឹមតែ២អាណត្តិប៉ុណ្ណោះ។ ដូច្នេះលោក ត្រាំ មិនត្រូវបានអនុញ្ញាតឱ្យឈរឈ្មោះ សម្រាប់តំណែងម្ចាស់សេតវិមាននៅឆ្នាំ២០២៨ ប្រសិនបើជាប់ឆ្នោតនៅឆ្នាំនេះ។ លោក ត្រាំ ដែលមានអាយុ ៧៨ឆ្នាំ ជាបេក្ខជនមកពីគណបក្សសាធារណរដ្ឋ កំពុងប្រកួតប្រជែងជាមួយនឹងគូប្រជែងគណបក្សប្រជាធិបតេយ្យ គឺអនុប្រធានាធិបតីលោកស្រី កាម៉ាឡា ហារីស មានអាយុ៥៩ឆ្នាំ។ ការស្ទង់មតិបង្ហាញថា រវាងបេក្ខជនទាំងពីរ មានការគាំទ្រប្រហាក់ប្រហែលគ្នា។ លោក ត្រាំ បានឈរឈ្មោះជាប្រធានាធិបតីជាលើកដំបូង ក្នុងឆ្នាំ២០១៦ ហើយបានយកឈ្នះគូប្រជែងបក្សប្រជាធិបតេយ្យ គឺអតីតរដ្ឋមន្ត្រីការបរទេសលោកស្រី ហ៊ីលឡារី គ្លីនតុន។ នៅឆ្នាំ២០២០ លោកបានឈរឈ្មោះសម្រាប់ការបោះឆ្នោតឡើងវិញ ប៉ុន្តែបានចាញ់បេក្ខជនបក្សប្រជាធិបតីលោក ចូ បៃឌិន ដែលកាន់អំណាចបច្ចុប្បន្ន។ អតីតប្រធានាធិបតី ត្រាំ នៅពេលនោះមិនបានទទួលស្គាល់លទ្ធផលឆ្នោតនេះទេ ហើយបានអះអាងថា ការបោះឆ្នោតជាការក្លែងបន្លំ ប៉ុន្តែមិនបានផ្តល់ភស្តុតាងឡើយ។ អ្នកគាំទ្ររបស់លោក ត្រាំ នៅថ្ងៃទី៦ ខែមករា ឆ្នាំ២០២១ បានសម្រុកចូលសភាអាម៉េរិក ដើម្បីរារាំងសមាជិកសភា ពីការទទួលស្គាល់ជ័យជម្នះរបស់លោក បៃឌិន។ កុបកម្មបានបណ្តាលឲ្យមនុស្សស្លាប់៦នាក់ និងមន្ត្រីប៉ូលិសជាង១៧០នាក់រងរបួស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2690.txt

រុស្ស៊ីកាន់តែស្និទ្ធចិនមិនមែនជារឿងគួរឲ្យភ្ងាក់ផ្អើលទេ តែវាជារឿងគួរឲ្យបារម្ភសម្រាប់លោកខាងលិចទៅវិញទេ។ មហាអំណាចទាំងពីរសុទ្ធតែជាគូប្រជែងលោកខាងលិចជាពិសេសសហរដ្ឋអាមេរិកតែម្តង ហើយបើគេពួតដៃគ្នា វាប្រាកដណាស់ថា លោកខាងលិចពិបាកទប់ទល់។ រុស្ស៊ីក្រោយកាន់តែឯកោរព្រោះឈ្លានពានអ៊ុយក្រែន ហាក់ខ្នះខ្នែងបង្ហាញភាពពេញចិត្តពេញថ្លើមក្នុងការជួយគាំទ្រចិនឲ្យកា្លយជាមហាអំណាចយោធាដ៏ធំមួយ។ តែទោះជាមានទំនាក់ទំនងស្អិតល្មួតក៏ដោយ មហាអំណាចទាំងពីរនៅមិនទាន់ទុកចិត្តគ្នាឡើយទេ។

សូមស្តាប់ការបកស្រាយរបស់លោក មុំ ពិទូរ្យ៖ វត្តមានលោក ស៊ី ជិនពីងនៅរុស្ស៊ីកាលពីខែឧសភា និងវត្តមានលោក វ្ល៉ាឌីមៀ ពូទីននៅក្នុងប្រទេសចិនក្នុងខួបរំលឹកជ័យជម្នះសង្គ្រាមលោកលើកទី២ បញ្ជាក់ច្បាស់ពីកម្រិតនៃចំណងទំនាក់ទំនងរវាងប្រទេសទាំងពីរ។ ក្រៅពីនេះ រដ្ឋាភិបាលរុស្ស៊ីស្រាប់តែបង្កើតកិច្ចសហប្រតិបត្តិការច្រើនវិស័យ រួមទាំងវិស័យយោធាផងជាមួយចិនតាមរយៈការទស្សនកិច្ច លំហាត់យោធា និងទំនាក់ទំនងមួយចំនួនទៀត។ រុស្ស៊ីត្រៀមលក្ខណៈពេញលេញហើយដើម្បីជួយគាំទ្រចិនក្នុងការពង្រឹងឥទ្ធិពលយោធារបស់ខ្លួនផង។ វិបត្តិផ្សារហ៊ុននៅចិនជាកង្វល់របស់រដ្ឋាភិបាលក្រេមឡាំង ប៉ុន្តែលោក ពូទីន ព្យាយាមទុកបញ្ហានេះមួយឡែក ព្រោះមិនមានជម្រើសអ្វីឡើយ។ កន្លងមករុស្ស៊ីសំឡឹងឃើញមហាយក្សអាស៊ីចិននេះឯង ជាដៃគូពិសេសដែលអាចជួយដោះអាសន្នរុស្ស៊ីក្នុងគ្រាមានវិបត្តិ។ តាំងពីឈ្លានពានអ៊ុយក្រែន លេបយកទឹកដីCrimea រុស្ស៊ីបានរងទណ្ឌកម្មច្រើនជំហានរហូតដល់ជួបបញ្ហាសេដ្ឋកិច្ចផង។ តែកន្លងមកបានចិននេះឯងជួយជ្រោមជ្រែងចុះឡើងជួយឲ្យបានគ្រាន់បើ មិនផុងខ្លួនក្នុងវិបត្តិសេដ្ឋកិច្ចកាន់តែខ្លាំង។ ប៉ុន្តែវិបត្តិភាគហ៊ុននៅចិនពេលនេះ ធ្វើឲ្យលោកពូទីន ស្រងាកចិត្តដែរ ព្រោះចិនក៏កំពុងជួបវិបត្តិនៅផ្ទះដូចគ្នា។ យ៉ាងណាក៏ដោយ រដ្ឋាភិបាលក្រេមឡាំងមិនមែនត្រឹមតែចង់ពឹងចិនឲ្យជួយដោះវិបត្តិនេះទេ តែរដ្ឋាភិបាលនេះចង់សាងសម្ព័ន្ធភាពឲ្យជិតស្និទ្ធជាមួយរបបកុម្មុយនីស្តចិន ព្រោះបើចង់កំញើញលោកខាងលិច រុស្ស៊ីម្នាក់ឯង មិនអាចទៅរួចឡើយ។ នេះក៏ដោយ សារកាលទេសៈបង្ខំឲ្យចិននិងរុស្ស៊ីរត់រកគ្នា ដើម្បីឈានទៅបង្កើតសម្ព័ន្ធភាពក្នុងពេលណាមួយខាងមុខដើម្បីប្រឆាំងលោកខាងលិចដែលជាសត្រូវរួម។ សម្រាប់លោកខាងលិច វិញមិនភ្ងាក់ផ្អើលទេដែលឃើញមហាយក្សទាំងពីរនេះកាន់តែជិតស្និទ្ធគ្នា តែគេភ្លេចគិតដល់ បញ្ហាដែលពួកគេត្រូវប្រឈមកាលណាបើអ្នកទាំងពីរពួតដៃគ្នាប្រឆាំងខ្លួននិងមានសម្ព័ន្ធភាពរឹងមាំនោះ។ មិនត្រឹមតែប្រទេសទាំងពីរមានចំណងមិត្តភាពស្អិតល្មួតជាមួយគ្នាទេ មេដឹកនាំនៃរដ្ឋទាំងពីរលោក ពូទីន និងលោក ស៊ី ជិនពីង ក៏មានទំនាក់ទំនងជាលក្ខណៈបុគ្គលជិតស្និទ្ធគ្នាខ្លាំងដែរ។ លោក ស៊ី ជិនពីង បានសម្រេចយករុស្ស៊ីជារដ្ឋនៃដំណើរទស្សនកិច្ចក្រៅប្រទេសរបស់លោកដំបូងបំផុតក្រោយឡើងកាន់តំណែងប្រធានាធិបតី។ ហើយលោកក៏មានវត្តមានក្នុងថ្ងៃខួបកំណើតគម្រប់ខួប៦១ឆ្នាំ របស់លោក ពូទីន ដែលបានប្រារពឡើងនៅក្នុងប្រទេសឥណ្ឌូនេស៊ី ក្នុងកិច្ចប្រជុំ កិច្ចសហប្រតិបត្តិការសេដ្ឋកិច្ចដោយលោកស៊ី បានថ្លែងពាក្យរីករាយថ្ងៃឆ្នាំកំណើតសម្រាប់លោកពូទីនផងដែរ។ តាមពិតទៅ រុស្ស៊ីមានគោលនយោបាយរបស់ខ្លួនច្បាស់លាស់ណាស់ថានឹងពង្រឹងអំណាចនិងឥទ្ធិពលរបស់ខ្លួននៅតំបន់អាស៊ីប៉ាស៊ីហ្វិក ដែលជាទីតាំងស្ថិតក្រោមការប្រជែងឥទ្ធិពលគ្នារវាងអាមេរិកនិងចិន។ រុស្ស៊ីមិនហ៊ានចាត់ទុកចិនជាគូប្រជែងទេ តែប៉ងបង្កើតសម្ព័ន្ធភាពដើម្បីបង្កភាពងាយស្រួលដល់ខ្លួនក្នុងការពង្រឹងឥទ្ធិពលប្រជែងអាមេរិកផង។ ប៉ុន្តែដើម្បីសម្រេចបំណងនេះ រុស្ស៊ីក៏ចាំបាច់ត្រូវជួយចិនឲ្យបានខ្លាំងក្លាសិន។ កាលមុនដំបូងរុស្ស៊ីធ្លាប់តែលក់សព្វាវុធដូចជាប្រព័ន្ធមីស៊ីល និងយន្តហោះចម្បាំងច្រើនប្រភេទឲ្យចិនដើម្បីទុកប្រើប្រាស់ពង្រឹងវិស័យការពារជាតិ។ ប៉ុន្តែបន្តិចម្តងៗ ដោយសារចំណងមិត្តភាពកាន់តែស្អិតល្មួតឡើង ហើយចិនចេះតែលួងលោមឲ្យរុស្ស៊ីជួយផ្តល់បច្ចេកវិទ្យា និងអាចរួមគ្នាស្រាវជ្រាវសព្វាវុធថ្មីផង គេឃើញ រុស្ស៊ី បន្តជួយផ្គត់ផ្គង់ចិនដើម្បីឲ្យរដ្ឋមួយនេះមានលទ្ធភាពក្នុងការរៀបចំផលិតសព្វាវុធ និងធ្វើឲ្យអំណាចយោធារបស់ខ្លួនខ្លាំងក្លានៅលើឆាកអន្តរជាតិ។ បន្តមកទៀត ដោយរដ្ឋាភិបាលចិនចំណាយលុយវាល់លានក្នុងវិស័យកងទ័ពច្រើនឆ្នាំជាប់គ្នា បានធ្វើឲ្យកងទ័ពចិនកាន់តែខ្លាំងឡើង។ ចាប់តាំងពីកងទ័ពចិនមានលទ្ធភាពគ្រប់គ្រាន់ រុស្ស៊ីចាប់ផ្តើមសកម្មភាពសមយុទ្ធយោធាបន្តបន្ទាប់ដោយមានការចួលរួមពីកងកម្លាំងចិនផងដែរ។ ជាឧទាហរណ៍ រុស្ស៊ីនិងចិនទើបបញ្ចប់លំហាត់យោធារួមគ្នា ដែលរៀបចំឡើងនៅមិនឆ្ងាយពីរដ្ឋអាឡាស្ការរបស់អាមេរិក។ សមយុទ្ធរវាងរដ្ឋទាំងពីរក៏បានធ្វើឲ្យអាមេរិកភ្ងាក់ផ្អើលដែរ ដ្បិតថា ចិនមិនដែលធ្លាប់មានប្រវត្តិបញ្ជូននាវាចម្បាំងទៅក្បែរទឹកដីសហរដ្ឋអាមេរិកឡើយ។ ត្រលប់មកវិញ ជុំវិញ ការលើកឡើងដែរថា ការជិតស្និទ្ធគ្នារវាងប្រទេសទាំងពីរអាចបង្កបញ្ហាឲ្យលោកខាងលិចនោះអាចត្រឹមត្រូវច្រើនសម្រាប់បរិបទបច្ចុបន្ន។ ចិននិងរុស្ស៊ីប្រឹងទប់ស្ថាប័នហិរញ្ញវត្ថុ របស់លោកខាងលិច ដោយបង្កើតធនាគារក្រុម BRICS ដែលចាប់ដំណើរការតាំងដើមឆ្នាំនេះ។ ធនាគារ BRICS មានគោលដៅចម្បង យ៉ាងណាធ្វើឲ្យស្ថាប័នហិរញ្ញវត្ថុដូចជាមូលនិធិរូបីយវត្ថុអន្តរជាតិ ធនាគារអភិវឌ្ឍន៍អាស៊ី និងធនាគារពិភពលោករបស់លោកខាងលិចអាចធ្លាក់ចុះឥទ្ធិពលខ្លះ។ ក្រៅពីព្យាយមប្រជែងឥទ្ធិពលសេដ្ឋកិច្ច យោធានៃប្រទេសទាំងពីរសាមគ្គីគ្នាតាមរយៈការពង្រឹងកិច្ចសហប្រតិបត្តិការទ្វេភាគីនិងពហុភាគី។ រុស្ស៊ីនិងចិនក៏ស្វះស្វែងប្រមែរប្រមូលការគាំទ្រពីរដ្ឋមហាអំណាចនិងប្រទេសជាមិត្តឯទៀតដើម្បីបង្កើតជាបក្សសម្ព័ន្ធយោធា។ បច្ចុប្បន្នចិននិងរុស្ស៊ីមានអង្គការដែលមានកម្មវុត្ថុពង្រឹងកិច្ចការសន្តិសុខ។ នោះគឺអង្គការសហប្រតិបត្តិការសៀងហៃ ដែលបច្ចុប្បន្នមានរដ្ឋអាស៊ីកណ្តាល និងអាស៊ីខាងត្បូងច្រើនចូលរួមនិងបន្តសុំចូលរួមផង។ ក្រុមប្រទេសទាំងនេះទើបសម្រេចទទួលយកមហាយក្សឥណ្ឌានិងមហាអំណាចនុយក្លេអ៊ែរប៉ាគីស្ថានជាសមាជិកពេញសិទ្ធិផង។ តាមគំនិតចិននិងរុស្ស៊ី ពួកគេចង់ធ្វើឲ្យអង្គការនេះក្លាយជាបក្សសម្ព័ន្ធយោធាដូចអង្គការណាតូរបស់អឺរ៉ុបផងដែរ។ ក្នុងពេលខាងមុខ ប្រសិន រដ្ឋទាំងពីរ ចិននិងរុស្ស៊ីអាចសាងភាពជាសម្ព័ន្ធមិត្តបានមែន វាលំបាកស្មានបន្តិចហើយដែលថាការួមដៃគ្នារវាងរដ្ឋទាំងពីរនេះអាចគំរាមកំហែងលោកខាងលិចបាន។ ប៉ុន្តែ រដ្ឋទាំងពីរនៅមានបញ្ហាប្រឈមច្រើន មុនដើរដល់ផ្លូវមួយដែលអនុញ្ញាតឲ្យពួកគេក្លាយជាសម្ព័ន្ធមិត្ត។ បើទោះជារបបដឹកនាំក្រេមឡាំង មានចេតនាចង់ទៅកៀកចិនក៏ដោយចុះ របបដឹកនាំនេះនៅស្ទាក់ស្ទើរនៅឡើយនិងបន្តចោទសួរខ្លួនឯងថាតើរុស្ស៊ីអាចទុកចិត្តលើចិនកម្រិតណា។ រដ្ឋាភិបាលរុស្ស៊ីក៏នៅតែសួរខ្លួនឯងថាតើ ចិនពិតជាមិត្តរបស់ខ្លួនពិតប្រាកដមែនឬក៏យ៉ាងណា៕ សូមស្តាប់ការបកស្រាយរបស់លោក មុំ ពិទូរ្យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2691.txt

បេក្ខជនប្រធានាធិបតីបក្សប្រជាធិបតេយ្យលោកស្រីហ៊ីឡារី គ្លីនតុន បានថ្លែងថា បេក្ខជនដែលកាន់សាសនាឥស្លាមអាចធ្វើជាប្រធានាធិបតីអាមេរិកបានដូចអ្នកកាន់សាសនាគ្រឹស្តដែរ។ ការលើកឡើងនេះអាចជាការវាយប្រហារក្រុមបេក្ខជនបក្សសាធារណរដ្ឋដែលបន្តយកបញ្ហាសាសនាឥស្លាមជាប្រធានបទពិភាក្សានិងអះអាងថាប្រជាជនមូស្លីមមិនស័ក្តិសមត្រូវគេបោះឆ្នោតឲ្យធ្វើជាប្រធានាធិបតីអាមេរិកឡើយ។

ក្នុងយុទ្ធនាការឃោសនាបោះឆ្នោតនិងការជជែកដេញដោលគ្នាក្នុងចំណោមបេក្ខជនប្រធាធិបតីអាមេរិក សាសនាឥស្លាមក្លាយជាប្រធានបទក្តៅនិងចម្រូងចម្រាសបំផុត។ បេក្ខជនមកពីបក្សសាធារណរដ្ឋបន្តអះអាងថា អ្នកកាន់សាសនាឥស្លាមមិនគួរត្រូវគេបោះឆ្នោតឲ្យធ្វើជាប្រធានាធិបតីអាមេរិកឡើយ ហើយវាជារឿងដែលផ្ទុយពីរដ្ឋធម្មនុញ្ញអាមេរិក។ ប៉ុន្តែបេក្ខជនខាងបក្សប្រជាធិបតេយ្យនិងសមាគមន៍អ្នកកាន់សាសនាឥស្លាមវិញ នាំគ្នាទិតៀនបេក្ខជនប្រធានាធិបតីទាំងនោះផង។ គេឃើញលោក Ben Carson និងលោក Donald Trump ជាបេក្ខជនដែលមានប្រជាប្រិយភាពក្នុងបក្សសាធារណរដ្ឋ យកបញ្ហាឥស្លាមមកធ្វើជាប្រធានបទក្នុងការជជែកដេញដោលក្នុងបក្សនិងផ្តល់បទសម្ភាសន៍ដល់ក្រុមអ្នកសារព័ត៌មានផង។ តែរឿងសាសនាជារឿងរសើប ហើយអ្វីដែលសំខាន់វាផ្ទុយនឹងការកំណត់ក្នុងរដ្ឋធម្មនុញ្ញផង ព្រោះសេរីភាពសាសនា ត្រូវបានការពារដោយច្បាប់កំពូលរបស់រដ្ឋ ហើយគេហាមឃាត់ការយករឿងសាសនាមកធ្វើជាឈ្នាន់សម្រាប់ការឈានទៅកាន់តំណែងក្នុងស្ថាប័នរដ្ឋ។ កាលពីម្សិលមិញ បេក្ខជនប្រធានាធិបតីលេចធ្លោរជាងគេលោកស្រី ហ៊ីឡារី គ្លីនតុន បានឆ្លៀតឱកាសវាយប្រហារបេក្ខជនបក្សទាំងពីររូបតាមគណនី

article_2692.txt

វៀតណាមបានដោះលែងអ្នកសរសេរប្លុក(Blogger)រិះគន់រដ្ឋាភិបាលវៀតណាម ហើយអ្នកសរសេរប្លុកនេះបានចាកចេញទៅអាមេរិកក្រោយត្រូវដោះលែង។ ចំណែកក្រុងវ៉ាស៊ីនតោនបានសាទរទង្វើរដ្ឋាភិបាលក្រុងហាណូយ ប៉ុន្តែស្នើឲ្យមានការដោះលែងអ្នករិះគន់រដ្ឋាភិបាលផ្សេងទៀតដែលត្រូវចាប់ខ្លួនកន្លងមក។

អ្នកសរសេរប្លុករិះគន់រដ្ឋាភិបាលវៀតណាមដែលត្រូវអាជ្ញាធរវៀតណាមចាប់ខ្លួនកាលពីឆ្នាំ២០១២នោះត្រូវគេដោះលែងឲ្យមានសេរីភាពវិញហើយ។ ក្រោយការដោះលែងស្រី្តអ្នកសរសេរប្លុកមានឈ្មោះថា Ta Phong Tan បានចាកចេញពីវៀតណាមទៅសហរដ្ឋអាមេរិកភ្លាម។ បើតាមការឲ្យដឹងពីមន្ត្រីទូតអាមេរិកប្រចាំនៅប្រទេសវៀតណាម ស្ត្រីដែលត្រូវអាជ្ញាធរចាប់ខ្លួននេះជាអតីតមន្ត្រីប៉ូលិស ហើយនាងត្រូវអាជ្ញាធរវៀតណាមចាប់ខ្លួននិងកាត់ទោសឲ្យជាប់ពន្ធនាគារ១០ឆ្នាំព្រោះប្រឆាំងការឃោសនារបស់រដ្ឋ។ ជុំវិញការដោះលែងអ្នករិះគន់និងប្រឆាំងរដ្ឋាភិបាលនេះដែរ ក្រុងវ៉ាស៊ីនតោនបានស្វាគមន៍និងសរសើេររដ្ឋាភិបាលវៀតណាម ព្រោះទង្វើនេះជាសញ្ញាវិជ្ជមាននៃការអនុវត្តសិទ្ធិបញ្ចេញមតិនិងសេរីភាពព័ត៌មាន។ មន្ត្រីកិច្ចការសាធារណប្រចាំស្ថានទូតអាមេរិកនៅវៀតណាមលោក Terry White បានអះអាងថា រដ្ឋាភិបាលអាមេរិកស្វាគមន៍រាល់ចំណាត់ការក្រុងហាណូយដែលស្ទួយដល់សិទ្ធិនយោបាយរបស់ប្រជាជន។ ប៉ុន្តែលោក ក៏បានបន្តស្នើសុំឲ្យរដ្ឋាភិបាលក្រុងហាណូយបន្តដោះលែងអ្នកទោសនយោបាយដែលត្រូវបានចាប់ខ្លួនព្រោះបញ្ចេញមតិកន្លងមកផងដែរ។ យ៉ាងណាក៏ដោយ រដ្ឋាភិបាលក្រុុងហាណូយមិនបានចេញសេចក្តីថ្លែងការណ៍អ្វីជុំវិញការដោះលែងអ្នកទោសនយោបាយនេះទេ។ ខាងអង្គការសិទ្ធិមនុស្សនិងក្រុមសកម្មជនសិទ្ធិមនុស្សឯណោះវិញនៅបង្ហាញក្តីបារម្ភចំពោះបញ្ហាសិទ្ធិមនុស្សនៅវៀតណាម ទោះមានការដោះលែងអ្នកទោសនយោបាយនេះក៏ដោយ។ គេចាត់ទុកទង្វើរដ្ឋាភិបាលក្រុងហាណូយ ជាទង្វើបោកប្រាសច្រើនជាងសកម្មភាពដែលធ្វើឡើងដោយសុទ្ធតែចិត្តដោយចង់លើកកម្ពស់សិទ្ធិមនុស្សក្នុងប្រទេស។ អាចដូចការសន្និដ្ឋានរបស់ក្រុមសិទ្ធិមនុស្សដែរ ក្រុងហាណូយមានយុទ្ធសាស្ត្រមួយ នៅពេលដែលគេចាប់ផ្តើមផ្តោតលើបញ្ហាសិទ្ធិមនុស្សនៅវៀតណាម រដ្ឋាភិបាលនេះចាប់ផ្តើមសម្តែងដោយដោះលែងអ្នកទោសនយោបាយ ព្យាយាមធ្វើសកម្មភាពទាំងឡាយណាដែលបង្ហាញទៅកាន់ពិភពលោកថាខ្លួនស្អាតស្អំ។ តែបើគ្មានអ្នកចាប់អារម្មណ៍រដ្ឋាភិបាលនេះចាប់ផ្តើមធ្វើទុក្ខបុកម្នេញអ្នកណាដែលហ៊ានរិះគន់ ឬប្រឆាំងខ្លួនភ្លាមដោយមិនញរញើត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2693.txt

ប្រភពសន្តិសុខនៃប្រទេសតួកគី (Turkey) បាននិយាយថាកងយន្តហោះប្រតិកម្មប្រយុទ្ធតួកគីបានវាយប្រហារឆ្លងកាត់ព្រំដែនថ្មីៗទៀតប្រឆាំងនឹងពួកឧទ្ទាម Kurd នៅក្នុងប៉ែកខាងជើងនៃប្រទេសអ៊ីរ៉ាក់បណ្តាលឱ្យមានមនុស្ស៥៥នាក់ស្លាប់។

ប្រភពទាំងនេះនិយាយថា ការវាយប្រហារទាំងនេះបានយកជំរុំ និងកន្លែងឯទៀតៗប្រើប្រាស់ដោយក្រុមសមាជិកនៃគណបក្សកម្មករ Kurdistan ហៅកាត់ថា PKK ជាទីដៅនៃការវាយប្រហារ។ កងកម្លាំងសន្តិសុខតួកគី និងគណបក្សខុសច្បាប់ PKK បានបាញ់គ្នាសឹងតែរាល់ថ្ងៃចាប់តាំងពីបរាជ័យបទឈប់បាញ់គ្នាដែលមានរយៈពេលពីរឆ្នាំ និងដំណើរការសន្តិភាពកាលពីខែកក្កដាមក។ កងយន្តហោះចម្បាំងតួកគីបានឆ្មក់វាយប្រហារញឹកញយលើជំរុំគណបក្ស PKK នៅក្នុងតំបន់ភ្នំនាផ្នែកខាងជើងនៃប្រទេសអ៊ីរ៉ាក់ និងតំបន់អាគ្នេយ៍នៃប្រទេសតួកគី ដែលមានប្រជារាស្ត្រភាគច្រើនជាក្រុមជនអំបូរ Kurd។ ពួកឧទ្ទាមបានធ្វើការតបតដោយបានធ្វើការវាយប្រហារប្រកបដោយការបង្ហូរឈាមទៅលើកងកម្លាំងសន្តិសុខរបស់រដ្ឋាភិបាលតួកគី។ ទាហាន និងប៉ូលិសជាង១០០នាក់ត្រូវបានសម្លាប់ចាប់តាំងពីមានជម្លោះជាថ្មីឡើងវិញ។ កំណើនចំនួនទាហាន និងប៉ូលិសស្លាប់បានធ្វើឱ្យមានការតវ៉ានៅទូទាំងប្រទេសដោយក្រុមអ្នកជាតិនិយមតួកកីដែលបានយកគណបក្ស PKK និងសហគមន៍ Kurd នៅក្នុងប្រទេសតួកគីជាទីដៅ៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2694.txt

រដ្ឋាភិបាលឥណ្ឌូនេស៊ី ប្រកាសប្រទេសក្នុងភាពប្រកាសអាសន្ននៅក្នុងតំបន់មួយចំនួន ដ្បិតកម្រិតនៃ អព្ទ័ នៅក្នុងលំហអាកាសកាន់តែក្រាស់ទៅៗដែលបណ្តាលបរិយាកាសទាំងមូលត្រូវគ្របដណ្តប់ដោយអព្ទ័។ ការប្រកាសអាសន្ននេះធ្វើក្រោយពី មានភ្លើងឆេះយ៉ាងសន្ធោសន្ធៅនៅលើកោះស៊ូម៉ាត្រា ដែលធ្វើឲ្យ មានផ្សែងដែលបណ្តាលឲ្យក្លាយជាអព្ទ័។

ចុងក្រោយរដ្ឋាភិបាលឥណ្ឌូនេស៊ី បានសម្រេចដាក់ប្រទេសក្នុងស្ថានភាពប្រកាសអាសន្នកាលពីថ្ងៃ ម្សិលមិញនេះ ដ្បិតបរិយាកាសទាំងមូលត្រូវគ្របដណ្តប់ដោយអព្ទ័ដ៏ក្រាសដែលជាការគំរាមកំហែងដល់សុខភាពប្រជាជន និង កិច្ចការផ្សេងទៀត។ ខេត្តជាច្រើនរបស់ឥណ្ឌូនេស៊ី កំពុងរងការវាយប្រហារពីផ្សែងអព្ទ័ដ៏ក្រាស់ដែលបណ្តាលមកពីភ្លើងឆេះ ព្រៃ និង ការដុតព្រៃខុសច្បាប់ដើម្បីធ្វើឧស្សាហកម្ម។ ការឆាបឆេះដ៏សន្ធោសន្ធៅ ត្រូវបានរដ្ឋាភិបាល ឥណ្ឌូនេស៊ី បញ្ជូនទាហានជាច្រើនពាន់នាក់ ដើម្បីពន្លត់ទាំងទ័ពអាកាស និង ទ័ពថ្មើរជើងផងដែរ។ យ៉ាងណាក៏ដោយ ដោយការឆាបឆេះព្រៃ ដែលតែងតែកើតនៅក្នុងរដូវប្រាំងរបស់ឥណ្ឌូនេស៊ី គឺភាគច្រើនបណ្តាលមកពីមិនមានការគ្រប់គ្រងឲ្យបានហ្មត់ចត់ ហើយដោយសារតែការឆេះមានទ្រង់ទ្រាយធំពេក បានធ្វើមានផ្សែងជាច្រើន បានអណ្តែតទៅលើអាកាស។ មកទល់ពេលនេះរដ្ឋាភិបាលឥណ្ឌូនេស៊ី បានប្រកាសដាក់តំបន់មួយចំនួនក្នុងស្ថានភាព ប្រកាសអាសន្នដើម្បីជម្លៀសប្រជាជនរកកន្លែងសុវត្ថិភាព ដ្បិតអព្ទ័ក្រាស់ពេកធ្វើឲ្យប៉ះពាល់ដល់ សុខភាព និង ផ្លូវដង្ហើមប្រជាជន។ អព្ទ័នេះដែរ មិនត្រឹមតែគំរាមកំហែងដល់លំហអាកាសរបស់ឥណ្ឌូនេស៊ីនោះទេ តែវាថែមវាយប្រហារ ទៅលើរដ្ឋជិតខាងដែលមានម៉ាឡេស៊ី និង សិង្ហបុរីផងដែរ។ តាមកិច្ចសន្ទនាតាមរយៈទូសព្ទ័ រដ្ឋាភិបាលឥណ្ឌូនេស៊ី និង សិង្ហបុរី បានព្រមព្រៀងគ្នាដើម្បីផ្តល់ ឈ្មោះក្រុមហ៊ុន ដែលជាប់សង្ស័យថាបានបង្កើតឲ្យមានការឆាបឆេះនេះ។ ក្នុងនោះ រដ្ឋាភិបាលទាំងពីរ នឹងសហការគ្នាដើម្បី វែកមុខក្រុមហ៊ុនទាំងនោះ ដើម្បីទទួលខុសត្រូវ និង ពិន័យផងដែរ។ តាមពិតបញ្ហាដែលបណ្តាលឲ្យមានអព្ទ័នោះ គឺការដុតព្រៃរបស់ក្រុមហ៊ុនមួយចំនួនដែលទទួលបាន សិទ្ធិគ្រប់គ្រងតាមរយៈសម្បទានពីរដ្ឋាភិបាលឥណ្ឌូនេស៊ី។ កន្លងមករដ្ឋា្ភភិបាលឥណ្ឌូនេស៊ី ក៏បាន ពិន័យទៅលើក្រុមហ៊ុនមួយចំនូនផងដែរ។ ក៏ប៉ុន្តែការឆាបឆេះនៅតែបន្តកើតមានដោយសារតែ រដ្ឋាភិបាលប្រឈមនឹងបញ្ហាលំបាកមួយចំនួនក្នុងការអនុវត្តច្បាប់ ដ្បិតអ្នកទទួលបានសិទ្ធិ ជាសែ ស្រឡាយរដ្ឋាភិបាលដែលចាក់ឬសតាំងពីយូរ។ មួយវិញទៀត អ្នកទទួលបានសិទ្ធិ គឺជាជនបរទេស ដែលមាន សិង្ហបុរីផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2695.txt

បួគីណាហ្វាសូកំពុងធ្លាក់ក្នុងស្ថានភាពនយោបាយមិនច្បាស់លាស់។ កាលពីថ្ងៃពុធ ក្រុមទាហានរបស់អតីតប្រធានាធីបតី ប្លែស កុំប៉ារេ Blaise Compaoré បានធ្វើរដ្ឋប្រហារ ទំលាក់រដ្ឋាភិបាលអន្តរកាល។ ក្រុមទាហានបានចូលទៅទីស្តីការគណៈរដ្ឋមន្ត្រីចាប់ខ្លួនប្រធានាធិបតី និងសមាជិករដ្ឋាភិបាលអន្តរកាលជាច្រើននាក់។ ក្រុមទាហានបានបាញ់បំបែកហ្វូងបាតុករប្រឆាំងរដ្ឋប្រហារ ធ្វើអោយមានមនុស្សស្លាប់៣នាក់ និងរបួស៦០នាក់។ ជីលប៊ែរ ឌីយ៉ង់ដេរេ Gilbert Diendéré ជាមេយោធា និងធ្លាប់ជាដៃស្តាំរបស់អតីតប្រធានាធិបតីកុំប៉ារេ ប្រាប់ថា លោកកុំប៉ារេ មិនមែនជាមេគំនិតនៃរដ្ឋប្រហារនេះទេ។

អ្នកនាង ព្រំសឿន សូលីណា លម្អិតព័ត៌មាននេះ នៅសល់មិនដល់១ខែទៀតទេ ប្រជាជនបួគីណាហ្វាសូ ត្រូវទៅបោះឆ្នោតជ្រើសរើសប្រធានាធិបតី និងតំណាងរាស្ត្រ ដើម្បីបិទបញ្ចប់នយោបាយអន្តរកាលបច្ចុប្បន្ន។ ប៉ុន្តែ ក្រុមយោធាដែលធ្លាប់ការពារអតីតប្រធានាធិបតី ប្លែស កុំប៉ារេ បាននាំគ្នាទំលាក់រដ្ឋាភិបាលអន្តរកាលមុនរួចទៅហើយ។ ពួកគេបានចាប់ខ្លួនប្រធានាធិបតីបណ្តោះអាសន្ន Michel Kafando និងសមាជិករដ្ឋាភិបាលជាច្រើនរូប។ លោកGilbert Diendéré ជាមេយោធា និងជាអតីតដៃស្តាំរបស់អតីប្រធានាធិបតីកុំប៉ារេ បានប្រាប់ថា នឹងដោះលែងពួកគេវិញ នៅពេលក្រោយ។ គួររំលឹកថា អតីតប្រធានាធិបតី ប្លែស កុំប៉ារេ ត្រូវបានប្រជាជនបួគីណាហ្វាសូ បណ្តេញចេញពីអំណាច កាលពីខែតុលាឆ្នាំ២០១៤ ដោយសារតែលោកចង់បន្តអំណាច សម្រាប់អាណត្តិទី៥ទៀត។ ប្រសិនបើគេគ្រប់គ្នាគិតថា រដ្ឋប្រហារកាលពីថ្ងៃពុធ អាចជាល្បិចយោធា ដើម្បីនាំអតីតប្រធានាធិបតីប្លែស មកកាន់អំណាចវិញមេបញ្ជាការទ័ព Gilbert Diendéré បានប្រកាសក្តែងៗថា រដ្ឋប្រហារយោធានេះមិនមែនជាគំនិតរបស់លោកកុំប៉ារេទេ ហើយគាត់ក៏មិនបានទាក់ទងលោកកុំប៉ារេដែរ។ លោកឌីយ៉ង់ដេរេប្រាប់ទៀតថា ក្រុមយោធាជាអ្នកគាំទ្រអោយមានរដ្ឋប្រហារនេះឡើង ដើម្បីរក្សាស្ថិរភាពសន្តិសុខ មុនថ្ងៃបោះឆ្នោត១១តុលាខាងមុខ។ ក្រោយធ្វើរដ្ឋប្រហាររួច ក្រុមទាហានបួគីណាហ្វាសូបានប្រកាសរំលាយរដ្ឋាភិបាលបណ្តោះអាសន្ន ដាក់បម្រាមគោចរពេលយប់នៅក្រុងOuagadougou ព្រមទាំងបិទព្រំដែនផ្លូវគោកនិងផ្លូវអាកាស រង់ចាំរហូតមានបទបញ្ជាថ្មី។ ក្រុមយោធាបានបង្កើតអោយមានក្រុមប្រឹក្សាជាតិប្រជាធិបតេយ្យមួយ ដើម្បីរៀបចំការបោះឆ្នោតថ្ងៃ១១តុលា។ ថ្ងៃព្រហស្បតិ៍ម្សិលមិញ លោកឌីយ៉ង់ដេរេ ដែលជាអតីតដៃស្តាំរបស់ប្រធានាធិបតីកុំប៉ារេ ត្រូវបានតែងតាំងអោយដឹកនាំក្រុមប្រឹក្សាជាតិនេះ។ លោក Diendéréនេះ ត្រូវគេសង្ស័យថា អាចជាមេក្លោងសម្លាប់បិតាឯករាជ្យជាតិ Thomas Sankara ថូម៉ាស សាំងការ៉ា ក្នុងពេលមានរដ្ឋប្រហារឆ្នាំ១៩៨៧ទៀតផង។ លោកឌីយ៉ង់ដេរេបានខិតខំលាងកំហុសយោធា ក្នុងរដ្ឋប្រហារកាលពីថ្ងៃពុធ។ លោកលើកឡើងថា រដ្ឋប្រហារនេះធ្វើឡើង ដោយសារតែរដ្ឋអំណាចអន្តរកាលនេះ រើសអើងក្រុមយោធា។ ក្រុមយោធាចង់សំដៅទៅលើក្រិតក្រមបោះឆ្នោតថ្មី ដែលហាមឃាត់មិនអោយសកម្មជនរបស់អតីតប្រធានាធិបតីប្លែស កុំប៉ារេ ឈរឈ្មោះក្នុងការបោះឆ្នោត។ តុលាការអាហ្វ្រិកខាងលិចបានទាត់ចោលក្រិតក្រមនេះ។ ក្រិតក្រមនេះពិតជាបង្កភាពចម្រូងចម្រាសច្បាស់ណាស់ ព្រោះវាមិនមិនមែនជាដំណឹងល្អ សម្រាប់សកម្មជនគាំទ្រលោកកុំប៉ារេ រឺក៏ប្អូនប្រុសរបស់លោកកុំប៉ារេ ដែលអាចនឹងចង់ឈរឈ្មោះប្រធានាធិបតីនោះទេ។ ប្រហែលដូច្នេះទេដឹង ទើបក្រុមយោធាបះបោរឡើង? ប្រជាជនបួគីណាហ្វាសូបាននាំគ្នាតវ៉ាប្រឆាំងនឹងរដ្ឋប្រហារថ្មីនេះ។ ក្រុមយោធាបានដាក់របាំងនៅវិមានប្រធានាធិបតី និងបាញ់បំបែកហ្វូងបាតុករ ធ្វើអោយមានមនុស្សស្លាប់ និងរបួសច្រើននាក់។ ស្ថានភាពនយោបាយពេលនេះមិនច្បាស់លាស់នៅឡើយ មិនដឹងថា តើការបោះឆ្នោតថ្ងៃ១១តុលា អាចប្រព្រឹត្តទៅដោយយុត្តិធម៌រឺយ៉ាងណាទេ បើទាហានប្រើហិង្សាបង្ក្រាបបាតុករដូច្នេះ! ប្រសិនបើមេយោធា ជីលប៊ែរ ឌីយ៉ង់ដេរេ ប្រាប់ថា លោកនឹងពិភាក្សាជាមួយអ្នកនយោបាយគ្រប់និន្នាការ សម្រាប់ការបោះឆ្នោតខាងមុខ យុទ្ធសាស្ត្របាញ់បំបែកបាតុករមិនអាចបញ្ជាក់ថា ក្រុមយោធាដែលជិតដិតនឹងអតីតប្រធានាធិបតីកុំប៉ារេ អាចនាំលទ្ធិប្រជាធិតេយ្យមកអោយប្រទេសបួគីណាបានទេ។ បួគីណាស្ថិតក្រោមអំណាចរបស់លោកកុំប៉ារេ ២៧ឆ្នាំមកហើយ។ លោកកុំប៉ារេ ខ្លួនឯងក៏ធ្លាប់ធ្វើរដ្ឋប្រហារក្នុងស្រុកដែរ កាលពីឆ្នាំ១៩៨៧ ក្នុងពេលលោកមានអាយុ៣៧ឆ្នាំ។ ក្នុងអាណត្តិលោក លោកខំធ្វើជាអ្នកកាន់ប្រជាធិបតេយ្យ ដោយអនុគ្រោះច្រើនដល់កាសែតប្រឆាំង។ នៅឆ្នាំ២០០០ លោកបានបង្កើតអោយមានច្បាប់កំណត់អាណត្តិប្រធានាធិបតី អោយនៅសល់ត្រឹមតែ២អាណត្តិទៀតផង។ ទាក់ទងរដ្ឋនឹងរដ្ឋប្រហារឆ្នាំ១៩៨៧ និងឃាតកម្មទៅលើបិតាឯករាជ្យជាតិ ថូម៉ាស សាំងការ៉ា កាលនោះ លោកប្លែស កុំប៉ារេ ប្រាប់ថា លោកសាំងការ៉ា លែងស្តាប់មតិភាគច្រើនរបស់យោធាទៀតហើយ ហើយក្រុមនិស្សិតក៏លែងដើរតាមលោកសាំងការ៉ាដែរ។ ២៧ឆ្នាំក្រោយរដ្ឋប្រហារ លោកប្លែស កុំប៉ារេខ្លួនឯងបានធ្លាក់ក្នុងវាលវដ្តសង្សារនៃកិលេសអំណាចដូចគ្នា។ លោកហាក់នៅចង់ឱបក្រសោបអំណាច បើទោះជាការស្ទង់មតិ បង្ហាញថាប្រជាជនមិនចង់ឃើញលោកបន្តអាណត្តិទី៥ក៏ដោយ។ ទោះជាក្រុមយោធា និងសកម្មជនបក្សរបស់លោកបានព្រមានលោកពីបញ្ហានេះ ក៏លោកប្លែសមិនស្តាប់ដែរ ហើយកាលពីខែតុលាឆ្នាំ២០១៤ លោកបានដាក់អោយសភាបោះឆ្នោតកំណែទម្រង់ច្បាប់មួយ ដែលអនុញ្ញាតអោយលោកអាចបន្តតំណែងអាណត្តិទី៥ទៀតផង។ ហេតុនេះហើយ ទើបបានជាកាលនោះ ក្រុមយោធាមួយចំនួនបានបោះបង់លោកចោល ទុកអោយប្រជាជនទំលាក់លោកពីតំណែងតែម្តងទៅ។ ប៉ុន្តែ សម្រាប់ការបោះឆ្នោតថ្មីនេះ ក្រុមយោធាបានបាញ់ទៅលើក្រុមបាតុករ អាចមានន័យថា ក្រុមយោធាលែងស្តាប់បំណងប្រជាជនដូចមុនទៀតហើយ។ តើក្រុមយោធាពិតជាកំពុងចង់ជួយលោកកុំប៉ារេ អោយឡើងមកកាន់កាប់ប្រទេសវិញ រឺយ៉ាងណា? អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2696.txt

ការបោះឆ្នោត សភាក្រិកដែលប្រព្រឹត្តទៅនៅថ្ងៃអាទិត្យម្សិលមិញ បានផ្តល់ជោគជ័យជាថ្មីម្តងទៀត ដល់លោកអាឡិចស៊ិស ស៊ីប្រាស។ បក្សឆ្វេងនិយមជ្រុលស៊ីរីហ្សារបស់លោក បានទទួលសំឡេងឆ្នោតពី៣៣ទៅ ៣៥ភាគរយ ឈ្នះលើគណបក្សប្រជាធិបតេយ្យថ្មី ដែលទទួលបានសំឡេងឆ្នោត តែពីជាង២៨ទៅ៣០ភាគរយប៉ុណ្ណោះ។ នេះសបង្ហាញថា ពលរដ្ឋនៅតែបន្តទុកចិត្តអោយបក្សស៊ីរីហ្សា គ្រប់គ្រងប្រទេស។

ក្នុងប្រព័ន្ធបោះឆ្នោតក្រិក គេផ្តល់រង្វាន់៥០កៅអីអោយបក្សដែលទទួល សំឡេងច្រើនជាងគេ។ ដូច្នេះ សម្រាប់រដ្ឋាភិបាលថ្មី លោកស៊ីសប្រាសអាចទទួលបានកៅអីប្រមាណ១៤៥កៅអី។ រីឯបក្សអភិរក្សនិយមប្រជាធិបតេយ្យថ្មីវិញ អាចទទួលបាន៧៥កៅអី។ ដើម្បីទទួលបានសំឡេង ដាច់ខាត លោកស៊ីសប្រាសអាចនឹងបង្កើតរដ្ឋាភិបាលចម្រុះជាមួយបក្សពលរដ្ឋ ក្រិកឯករាជ្យស្តាំនិយមរបស់លោក ប៉ាណុស កាំម៉ឺណុស។ បក្សនេះទទួលសម្លេងឆ្នោតពី៣ទៅ៤ភាគរយ ហើយទទួលកៅអីសភា១០កៅអី។ លោកស៊ីសប្រាសក៏អាចចាប់ដៃគូរដ្ឋាភិបាលចម្រុះជាមួយបក្សសង្គមនិយម ដែលអាចទទួលបាន១៧កៅអីនៅសភាផងដែរ។ ជោគជ័យថ្មី របស់បក្សឆ្វេងនិយមជ្រុលស៊ីរីហ្សា ក្នុងការបោះឆ្នោតសភាក្រិកនៅថ្ងៃអាទិត្យម្សិលមិញ សបង្ហាញថា ប្រជាជនក្រិកនៅតែបន្តផ្តល់ទំនុកចិត្តដល់លោកស៊ីសប្រាស ព្រមអោយលោកបន្តដឹកនាំប្រទេសតទៅមុខ បើទោះជាកន្លងមក លោកស៊ីសប្រាសសុខចិត្តទទួលយកលក្ខខណ្ឌត្បិតត្បៀតការចាយវាយសាធារណៈរបស់ម្ចាស់បំណុលក្តី។ ទោះយ៉ាងណាក៏ដោយ សំឡេងអនុប្បវាទមានលើសពី៤០ភាគរយ ជាតួលេខខ្ពស់ក្នុងប្រទេស ព្រោះថាក្រិកផ្តល់សារៈសំខាន់ណាស់ដល់ការបោះឆ្នោត។ នេះសបង្ហាញផងដែរថា ប្រជាជនប្រហែលចង់ព្រមានរដ្ឋាភិបាលលោកស៊ីសប្រាស ពីបទពិសោធន៍ជូរចត់ក្នុងការដោះស្រាយវិបត្តិបំណុលជាតិ។ កាលពីខែកក្កដា ពលរដ្ឋក្រិកភាគច្រើនបានបោះឆ្នោតប្រជាមតិទាត់ចោលសំណើម្ចាស់បំណុលដែល ទាមទារអោយក្រិករឹតបន្តឹងចំណាយសាធារណៈអោយខ្ពស់ជាងមុន។ ប៉ុន្តែ លោកស៊ីសប្រាសបានដើរផ្ទុយពីការចង់បានរបស់ប្រជាជន ដោយលោកសុខចិត្តទទួលយកសំណើម្ចាស់បំណុល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2697.txt

កាលពីថ្ងៃសុក្រ អាមេរិកបានប្រកាសសម្រាលទណ្ឌកម្មថ្មីៗបន្ថែមទៀតអោយគុយបា។ នេះសបង្ហាញថាអាមេរិកនិងគុយបាកាន់តែស្និទ្ធស្នាលនឹងគ្នាជារៀងរាល់ថ្ងៃ ពិសេសក្រោយពេលអាមេរិកបានបើកស្ថានទូតខ្លួននៅក្រុងឡាហាវ៉ានមក។ ក្រោយការប្រកាសនេះ ប្រធានាធិបតីរ៉ូល កាស្ត្រូ បានសុំអោយលោកអូបាម៉ាលុបចោលនយោបាយទណ្ឌកម្មអោយដាច់ស្រលះតែម្តង។

យោងតាមផ្នែករតនាគារជាតិអាមេរិក ចាប់ពីថ្ងៃចន្ទស្អែកនេះទៅ អាមេរិកនឹងលើកចេញនូវបម្រាម ដែលហាមមិនអោយពលរដ្ឋគុយបាផ្ញើលុយទៅស្រុកកំណើត លើសពី២០០០ដុល្លារក្នុងមួយត្រីមាស។ ទណ្ឌកម្មចាស់នេះ បានរឹតបន្តឹងចំណូលដល់គុយបា។ គិតក្នុងមួយឆ្នាំៗ ការផ្ញើលុយទៅគុយបា មានប្រមាណជា៥០០០លានដុល្លារ។ លើសពីនេះ ពលរដ្ឋអាមេរិកអាចនឹងបើកការិយាល័យ រឺការរកស៊ីនៅគុយបា ជាមួយពលរដ្ឋគុយបា ក្នុងវិស័យទូរគមនាគមន៍ និងអ៊ីនថឺនេត។ អាមេរិកចង់ជំរុញអោយមានការនាំចេញលើផ្នែកនេះអោយបានខ្ពស់។ ប៉ុន្តែ រឿងពាណិជ្ជកម្មនេះមិនទាក់ទងនឹងទណ្ឌកម្មសេដ្ឋកិច្ចឆ្នាំ១៩៦២ទេ។ ទណ្ឌកម្មរឹតបន្តឹងសេដ្ឋកិច្ចឆ្នាំ១៩៦២ នៅមានសុពលភាពដដែល។ ទណ្ឌកម្មនេះចែងមិនអោយសហគ្រាសអាមេរិក រឺប្រទេសទី៣ធ្វើពាណិជ្ជកម្មជាមួយគុយបាទេ។ ទណ្ឌកម្មក៏រឹតបន្តឹងការធ្វើដំណើរទៅកោះការ៉ាអ៊ីបផងដែរ។ ដោយឡែក ដ្បិតថា ការធ្វើដំណើរទេសចរទៅគុយបាត្រូវបានហាមឃាត់ ប៉ុន្តែ អាមេរិកអាចនឹងសម្រួលអោយមានការធ្វើដំណើរទៅសួរសុខទុក្ខគ្រួសារ ការរៀបអាពាហ៍ពិពាហ៍ រឺក៏ការងារមនុស្សធម៌នៅទីនោះបាន។ អាមេរិកទើបបានសម្រាលទណ្ឌកម្មមួយចំនួនអោយគុយបា កាលពីខែមករា ដើមឆ្នាំដែរ។ រដ្ឋបាលអូបាម៉ាចង់អោយគុយបាទទួលបានសេរីភាពផ្នែកសេដ្ឋកិច្ច និងនយោបាយអោយឆាប់រហ័ស ប៉ុន្តែ ការលើកលែងទណ្ឌកម្មទាំងស្រុង គឺស្ថិតលើការសម្រេចរបស់សភាអាមេរិក។ ក្រុមប្រឆាំងមកពីបក្សសាធារណរដ្ឋ មិនពេញចិត្តឃើញអាមេរិកនិងគុយបាស្និទ្ធស្នាលគ្នា តាមការចង់បានរបស់លោកអូបាម៉ាទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2698.txt

ប្រជាប្រិយភាពរបស់លោកនាយករដ្ឋមន្ត្រីជប៉ុន ស៊ិនហ្សូ អាបេ ធ្លាក់ចុះកាន់តែខ្លាំងក្នុងខែនេះ ក្រោយពេលដែលសភាជាន់ខ្ពស់ជប៉ុនអនុម័តច្បាប់សន្តិសុខថ្មីដ៏ចម្រូងចម្រាសកាលពីសប្តាហ៍មុន។ របាយការណ៍ស្ទង់មតិថ្មីបង្ហាញថា ភាគរយអ្នកគាំទ្រលោកអាបេ ធ្លាក់ចុះមកត្រឹម៤០ភាគរយ ហើយអ្នកប្រឆាំងលោកកើនឡើងដល់៤៧ភាគរយ។

ក្រោយច្បាប់សន្តិសុខថ្មីត្រូវសភាជាន់ខ្ពស់អនុម័តកាលពីសប្តាហ៍មុន ប្រជាជននៅបន្តបង្ហាញការប្រឆាំងនិងបារម្ភខ្លាំងពីសន្តិភាពនិងស្ថិតភាពនាពេលអនាគត។ ច្បាប់ចម្រូងចម្រាសបំផុតនេះ មានគោលបំណងត្រួសត្រាយផ្លូវដល់រដ្ឋាភិបាលក្រុងតូក្យូ ដើម្បីបញ្ជូនកងទ័ពទៅច្បាំងក្រៅប្រទេស ប៉ុន្តែប្រជាជនជប៉ុនយល់ថាច្បាប់នេះបំពានរដ្ឋធម្មនុញ្ញសន្តិភាពនិង ធ្វើឲ្យជប៉ុនលង់ខ្លួនក្នុងសង្គ្រាមជាថ្មីផង។ ដោយសារប្រជាជនជប៉ុនភាគច្រើនប្រឆាំងច្បាប់នេះ គេឃើញភាគរយអ្នកគាំទ្រលោក អាបេ ធ្លាក់ចុះយ៉ាងគំហុក។ យោងតាមរបាយការណ៍ស្ទង់មតិរបស់ស្ថាប័នផ្សព្វផ្សាយ Nikkei business daily ភាគរយអ្នកគាំទ្រលោក អាបេ ធ្លាក់ចុះមកត្រឹម៤០ភាគរយគិតត្រឹមខែកញ្ញានេះ ហើយចំនួនអ្នកមិនពេញចិត្តលោក អាបេ កើនឡើងដល់៤៧ភាគរយឯណោះ។ ការស្រុតចុះនៃប្រជាប្រិយភាពរបស់លោក អាបេ ក្នុងចំណោមប្រជាជនជប៉ុន មិនមែនជារឿងភ្ងាក់ផ្អើលឡើយ។ ប្រជាជនជប៉ុនភាគច្រើន មិនគាំទ្រមហិច្ឆតាបង្កើនអំណាចយោធារបស់រដ្ឋាភិបាលោក អាបេឡើយ ហើយកំហុសឆ្គងមួយគឺលោក អាបេ មិនបានចំណាយពេលវេលាយូរល្មមពន្យល់និងបំភ្លឺប្រជាជនជប៉ុនដើម្បីជម្រះមន្ទិលសង្ស័យជុំវិញការអនុម័តច្បាប់ថ្មីឡើយ។ លោក អាបេ គ្រាន់តែអះអាងថា វាជារឿងចាំបាច់ដែលត្រូវមានច្បាប់ថ្មី ព្រោះច្បាប់ថ្មីនេះជួយឲ្យជប៉ុនមានលទ្ធភាពគ្រប់គ្រាន់ក្នុងការរៀបចំខ្លួនទប់ទល់ការគំរាមកំហែងពីខាងក្រៅនិងមានតួនាទីច្រើនជាងមុនក្នុងការរក្សាសន្តិភាពនិងស្ថិរភាពពិភពលោក។ កន្លងមក លោក អាបេ បានប៉ុនប៉ងបកស្រាយឡើងវិញនូវមាត្រា៩ដែលចងជប៉ុនដោយកម្រិតឲ្យមានត្រឹមសិទ្ធិការពារខ្លួនប៉ុណ្ណោះ។ ប៉ុន្តែការប៉ុនប៉ងរបស់លោកបរាជ័យ ដោយសារការបកស្រាយរដ្ឋធម្មនុញ្ញត្រូវការសំឡេងគាំទ្រភាគច្រើនពីសំណាក់សមាជិកសភា និងត្រូវរកសំឡេងគាំទ្រយ៉ាងហោចណាស់៥០ភាគរយពីសំណាក់ប្រជាជនជប៉ុនក្នុងការធ្វើប្រជាមតិផងដែរ។ យោងតាមមាត្រាដែលមានចែងក្នុងច្បាប់ថ្មី រដ្ឋាភិបាលលោក អាបេ អាចបញ្ជូនកងទ័ពទៅច្បាំងនៅក្រៅប្រទេស ការពារសម្ព័ន្ធមិត្ត និងចូលរួមក្នុងសកម្មភាពថែរក្សាសន្តិភាពផងដែរ។ តែចេតនារបស់រដ្ឋាភិបាលក្រុងតូក្យូក្នុងការបង្កើនអំណាចយោធាជាថ្មីនេះ គឺដើម្បីទប់ទល់នឹងមហាយក្សចិនទៅវិញទេ។ ជប៉ុនមិនអាចទ្រាំទ្របានឡើយ នៅពេលដែលចិនកើនឡើងឥទ្ធិពលទាំងផ្នែកយោធានិងសេដ្ឋកិច្ចឥតឈប់ ហើយណាមួយជប៉ុនកំពុងមានជម្លោះជាមួយចិនស្រាប់លើកោះសេនកាគូ ផង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2699.txt

លោក Alexis Tsipras នាយករដ្ឋមន្ត្រីជាប់ឆ្នោតនៃប្រទេសក្រិក ដែលមាននិន្នាការនយោបាយឆ្វេងនិយម បានអះអាងទទួលជ័យជំនះកាលពីថ្ងៃអាទិត្យនៅក្នុងការបោះឆ្នោតជាតិ ដោយលោកបាននិយាយថាលោកនឹងបង្កើតរដ្ឋាភិបាលចម្រុះមួយឱ្យបានឆាប់រហ័ស ដើម្បីអនុវត្តវិធានការចំណាយត្បិតត្បៀត ដែលត្រូវបានទាមទារឱ្យមានដោយក្រុមម្ចាស់ឥណទានអឺរ៉ុបជាថ្នូរនឹងជំនួយសង្គ្រោះខាងហិរញ្ញវត្ថុដែលមានទឹកប្រាក់រាប់ពាន់លានដុល្លារ។

លោក Tsipras បានមានប្រសាសន៍ទៅកាន់ក្រុមមនុស្សដែលបានមកអបអរសាទរនៅកណ្តាលក្រុងអាតែន កាលពីយប់ថ្ងៃអាទិត្យតែប៉ុន្មានម៉ោងក្រោយពីក្រុមអ្នកបោះឆ្នោតក្រិកបានច្រានចោលការខិតខំប្រឹងប្រែងរបស់ក្រុមអភិរក្សនិយមដើម្បីយកការត្រួតត្រារដ្ឋាភិបាលនៅក្រុងអាតែន។ លោកបានមានប្រសាសន៍ថាលោកមានអារម្មណ៍ថា «លោកបានធ្វើត្រូវ» ហើយបាននិយាយបន្ថែមថា គណបក្ស Syriza របស់លោកនឹងខិតខំព្យាយាមផ្តល់កិត្តិយសដល់ «អណត្តិច្បាស់លាស់មួយ» ដើម្បីកសាងសេដ្ឋកិច្ចនៃប្រទេសក្រិកសារជាថ្មីឡើងវិញ និង«លើកដំកើងមោទនភាពរបស់ប្រទេសយើង»។ កាលពីពេលមុននោះ គូប្រជែងរបស់លោក Tsipras គឺលោក Vangelis Meimarakis មេដឹកនាំគណបក្សប្រជាធិបតេយ្យថ្មី ដែលជាគណបក្សអភិរក្សនិយមបានសរសើរលោក Tsipras ហើយបានសុំឱ្យលោកបង្កើតរដ្ឋាភិបាលថ្មីមួយឱ្យបានឆាប់រហ័ស ដែលលោក Tspras បាននិយាយថានឹងមានរួមបញ្ចូលគណបក្សប្រជារាស្តក្រិកឯករាជ្យដែលជាគណបក្សជាតិនិយម។ មេដឹកនាំនៃគណបក្សនេះបាននិយាយថា លោកនឹងចូលរួមក្នុងរដ្ឋាភិបាលចម្រុះនេះ៕ សូមចុចទៅប្រភពដើម VOA ត្រង់នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_270.txt

លោក រ៉ូឌ្រីហ្គោ ឌូទើតេ បានប្រកាសថា លោកនឹងឈរឈ្មោះជាអភិបាលក្រុង Davao ជាមុខតំណែងដែលលោកធ្លាប់កាន់កាប់អស់ជាច្រើនឆ្នាំ មុនពេលក្លាយជាប្រធានាធិបតីហ្វីលីពីនក្នុងឆ្នាំ ២០១៦។

អតីតប្រធានាធិបតីហ្វីលីពីន លោក រ៉ូឌ្រីហ្គោ ឌូទើតេ បានប្រាប់អ្នកយកព័ត៌មានកាលពីថ្ងៃទី៥ ខែតុលាថា ៖« ខ្ញុំនឹងប្រជែងឆ្នោត ព្រោះអ្នកគ្រប់គ្នាបានស្នើដូច្នេះ»។ លោក ឌូទើតេ នឹងប្រជែងឆ្នោតជាមួយកូនប្រុសរបស់លោក គឺលោក Sebastian Duterte ដែលជាអភិបាលក្រុង Davao បច្ចុប្បន្ន ជាទីក្រុងធំបំផុតនៅលើកោះមីនដាណាវ ភាគខាងត្បូងប្រទេសហ្វីលីពីន។ លោកបានបន្ថែមថា៖ «យើងនឹងរត់ជាមួយគ្នា កូនប្រុសខ្ញុំនឹងធ្វើជាអភិបាលរង»។ អតីតប្រធានាធិបតីរូបនេះលើកឡើងថា លោកមិនមានគម្រោងឈរឈ្មោះសម្រាប់ប្រព័ន្ធនយោបាយជាតិ ជាពិសេសតំណែងសមាជិកព្រឹទ្ធសភានោះទេ ដោយសារតែលោកមានវ័យកាន់តែចាស់។ កន្លងមក មនុស្សជាច្រើនបានអំពាវនាវឱ្យលោកឈរឈ្មោះជាសមាជិកព្រឹទ្ធសភានៅក្នុងការបោះឆ្នោតពាក់កណ្តាលអាណត្តិឆ្នាំ ២០២៥។ លោកបញ្ជាក់ថា ៖« នៅអាយុ ៧៣ឆ្នាំ ខ្ញុំមិនគិតថាខ្ញុំអាចកាន់តំណែងបែបនេះបានទេ។ យើងត្រូវតែទទួលស្គាល់ការពិត។ ខ្ញុំបានធ្វើជាអភិបាលក្រុងជាច្រើនឆ្នាំ តើអ្នកនៅតែចង់ឱ្យខ្ញុំបន្តយុទ្ធនាការបោះឆ្នោតជាតិនៅអាយុនេះទេ? ខ្ញុំនឹងហត់នឿយ»។ លោក ឌូទើតេ ជាអភិបាលក្រុង Davao សម្រាប់អាណត្តិ ១៩៨៨-១៩៩៨, ២០០១-២០១០ និង ២០១៣-២០១៦ មុនពេលក្លាយជាប្រធានាធិបតីពីឆ្នាំ ២០១៦ ដល់ឆ្នាំ ២០២២។ អនុប្រធានាធិបតីហ្វីលីពីនបច្ចុប្បន្នគឺលោកស្រី សារ៉ា ឌូទើតេ ជាកូនស្រីរបស់លោក ឌូតើតេ ដែលធ្លាប់ធ្វើជាអភិបាលក្រុង Davao ពីឆ្នាំ ២០១៦ ដល់ឆ្នាំ ២០២២ អំឡុងពេលឪពុកលោកស្រីកាន់តំណែងជាប្រធានាធិបតី។ លោកស្រី សារ៉ា ធ្លាប់បាននិយាយថា ឪពុករបស់នាងនឹងចូលរួមជាមួយប្អូនប្រុសរបស់នាងឈ្មោះ Paolo Duterte និងប្អូនប្រុស Sebastian Duterte ក្នុងការឈរឈ្មោះសម្រាប់ព្រឹទ្ធសភា។ ទោះជាយ៉ាងណា លោក ឌូតើតេ បានបដិសេធ ដោយអះអាងថា កូនស្រីរបស់លោកគ្រាន់តែនិយាយលេងប៉ុណ្ណោះ។ អតីតប្រធានាធិបតីរូបនេះ ក៏បានប្រកាសថា លោកគ្មានចេតនាវិលចូលឆាកនយោបាយក្នុងទីក្រុងម៉ានីលទេ ពីព្រោះលោកមិនមានសមត្ថភាពហិរញ្ញវត្ថុគ្រប់គ្រាន់ ដើម្បីចូលប្រឡូកក្នុងឆាកនយោបាយឡើងវិញ បន្ទាប់ពីអាណត្តិរបស់លោកបានបញ្ចប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2700.txt

សមយុទ្ធយោធារួមគ្នាជាលើកដំបូងរវាងចិននិងម៉ាឡេស៊ី ដែលមានឈ្មោះថា សន្តិភាពនិងមិត្តភាព ឆ្នាំ២០១៥ បានបិទបញ្ចប់នាថ្ងៃអង្គារ នៅទីក្រុងSelangor ប្រទេសម៉ាឡេស៊ី ដោយភាគីទាំងពីរមានជំនឿថា សមយុទ្ធនេះនឹងជួយបងើ្កនទំនុកចិត្តទៅវិញទៅមកនិងជំរុញកិច្ចសហប្រតិបត្តិការរវាងប្រទេសទាំងពីរនៅលើគ្រប់វិស័យនិងគ្រប់កម្រិត។

លោក YI Xiaoguang ជានាយរងសេនាធិការកងទ័ពរំដោះប្រជាជនចិន បានថែ្លងក្នុងពិធីបិទសមយុទ្ធយោធាថា អំឡុងពេលលំហាត់ ភាគីទាំងពីរបានបង្កើនការយល់ចិត្តគ្នាទៅវិញទៅមកតាមរយៈការផ្លាស់ប្ដូរពីគ្នាដោយស្មោះត្រង់ និងពង្រឹងនូវការជឿទុកចិត្តគ្នាជាមួយកិច្ចសហការដ៏ជិតស្និទ្ធ ក៏ដូចជាជំរុញមិត្តភាពប្រទេសទាំងពីរដោយធ្វើការរួមជាមួយគ្នា។ អនុរដ្ឋមន្ត្រីក្រសួងការពារជាតិម៉ាឡេស៊ី លោក Mohd JoharI Baharum និយាយថាសមយុទ្ធយោធានេះបានបង្ហាញពីកិច្ចសហប្រតិបត្តិការរវាងកងទ័ពនៃប្រទេសទាំងពីរដើម្បីឈានសម្រេចគោលដៅរួម។‍ នៅឯសន្និសីទកាសែតដែលបានធ្វើឡើងបន្ទាប់ពីកម្មវិធីបិទ លោក YI បាននិយាយថា កងទ័ពចិនមានឆន្ទៈរឹតចំណងទំនាក់ទំនងយោធាជាមួយប្រទេសដ៍ទៃដោយមិនមានការប្រឈមដាក់គ្នានិងមិនសំដៅដល់ភាគីទីបីណាមួយឡើយ។ លោក YI បាននិយាយទៀតថា ប្រទេសចិនប្ដេជ្ញាជំរុញអោយមានកិច្ចសហប្រតិបត្តិការនិងការផ្លាស់ប្ដូរ ជាមួយក្រសួងការពារជាតិនិងកងទ័ពរបស់ប្រទេសជាសមាជិកអាស៊ានទាំងអស់ ដោយរាប់ទាំងប្រទេសម៉ាឡេស៊ី ដើម្បីប្រឈមមុខជាមួយបញ្ហាប្រឈមនិងការគំរាមកំហែងថ្មីៗ និងដើម្បីថែរក្សាសន្តិភាពក្នុងតំបន់។ លោក YI បន្ថែមថា លទ្ធភាពនៃការចូលរួមពីប្រទេសផ្សេងទៀតក្នុងលំហាត់សមយុទ្ធនេះនាពេលអនាគតសុទ្ធតែត្រូវទទួលការស្វាគមន៍យ៉ាងកក់ក្តៅ។ ដោយឡែកលោក JoharI បាននិយាយថា លោកសង្ឃឹមថានឹងមានកិច្ចសហប្រតិបត្តិការក៍ដូចជាលំហាត់យោធាកាន់តែច្រើនឡើងរវាងប្រទេសចិននិងប្រទេសម៉ាឡេស៊ី ។លំហាត់ យោធាដែលបានចាប់ផ្ដើមតាំងពីថ្ងៃទី១៨ ខែកញ្ញា រួមមានលំហាត់ការពាររួមគ្នា, លំហាត់រុករកនិងជួយសង្គ្រោះ, លំហាត់ជួយរំដោះកប៉ាល់ដែលត្រូវបានប្លន់, ការប្រើប្រាស់អាវុធយុទ្ធភ័ណ្ឌ, ការជួយសង្គ្រោះក្នុងស្ថានភាពមនុស្សធម៌ និងការសង្គ្រោះក្នុងពេលមានគ្រោះធម្មជាតិ។ សមយុទ្ធនេះគឺជាលំហាត់យោធាទ្វេភាគីដ៏ធំបំផុតរវាងប្រទេសចិនជាមួយប្រទេសជាសមាជិកអាស៊ាន៕ ប្រែសម្រួលដោយ តន ចាន់រិទ្ធធារ៉ា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2701.txt

នៅថ្ងៃសុក្រ ម្សិលមិញ ប្រមុខការពារជាតិរុស្ស៊ី លោក Sergueï Choïgou និងប្រមុខការពារជាតិអាមេរិក លោក Ashton Carter បានជជែកគ្នាពីវិបត្តិសង្គ្រាមស៊ីរី ហើយបានព្រមព្រៀងគ្នាថា ប្រទេសទាំង២នឹងផ្តល់ព័ត៌មានអោយគ្នាទៅវិញទៅមក ពីសកម្មភាពយោធាខ្លួន ក្នុងទឹកដីស៊ីរី។ នេះជាលើកទី១ហើយ ដែលលោកAshton Carter បានជជែកផ្ទាល់មាត់ជាមួយលោកSergueï Choïgou គិតតាំងពីលោកឡើងកាន់តំណែងរដ្ឋមន្ត្រីការពារជាតិអាមេរិក នៅខែកុម្ភៈដើមឆ្នាំមក។

ទំនាក់ទំនងផ្ទាល់រវាងយោធាអាមេរិកនិងរុស្ស៊ី ត្រូវបានផ្អាករាប់ខែមកហើយ ដោយសារវិបត្តិជម្លោះអ៊ុយក្រែន។ ម្សិលមិញ ប្រមុខការពារជាតិអាមេរិកនិងរុស្ស៊ីក៏បានជជែកគ្នា ពីការប្រយុទ្ធនឹងក្រុមជីហាតរដ្ឋអ៊ីស្លាមផងដែរ។ អាមេរិកកំពុងបារម្ភពីសក្តានុពលយោធារុស្ស៊ីនៅស៊ីរី ខ្លាចកងទ័ពអាមេរិកនិងរុស្ស៊ីប៉ះទង្គិចគ្នា។ អាមេរិកសង្ស័យថា រុស្ស៊ីកំពុងដាក់មូលដ្ឋានទ័ពនៅស៊ីរី ដើម្បីជួយច្បាំងលោកអាសាដ កំទេចក្រុមឧទ្ទាម។ អាមេរិកកំពុងសហការជាមួយប្រទេសក្នុងតំបន់បូព៌ា ក្នុងប្រតិបត្តិការផ្លូវអាកាសកំចាត់ក្រុមជីហាត។ ម្ល៉ោះហើយ ទើបប្រមុខការទូតទាំង២ជជែកគ្នា ដើម្បីចៀសវាងការយល់ច្រឡំនឹងគ្នា។ ត្បិតថា អាមេរិកមិនចង់អោយលោកបាស្ហា អាល់អាសាដ បន្តគ្រប់គ្រងប្រទេសស៊ីរីក៏ពិតមែន តែលោកAshton Carterក៏ខំគូសបញ្ជាក់ពីសារៈសំខាន់នៃការពិភាក្សាតាមផ្លូវទូត ដើម្បីរកដំណោះស្រាយនយោបាយអន្តរកាលស៊ីរីដែរ។ ប្រមុខការទូតប្រទេសទាំង២បានព្រមព្រៀងគ្នាថា នឹងបន្តជជែកគ្នាពីរឿងស៊ីរី តទៅទៀត ក្នុងពេលខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2702.txt

រដ្ឋាភិបាលក្រុងប៉េកាំង ទទួលភាគីសន្ទនាប្រាំមួយដើម្បីបន្តចរចាជាមួយនឹងក្រុងព្យុងយ៉ាងលើបញ្ហា អាវុធនុយក្លេអ៊ែរ។ សេចក្តីប្រកាសនេះ ធ្វើឡើងក្រោយពីរដ្ឋាភិបាលក្រុងព្យុងយ៉ាង បានដំណើរការ ឡើងវិញ នូវរោងចក្រផលិតអាវុធនុយក្លេអ៊ែរបរមាណូដែលបានផ្អាករយៈពេលប្រាំពីរឆ្នាំហើយនោះ។

នៅថ្ងៃសៅរ៍នេះរដ្ឋមន្ត្រីការបរទេសចិនលោក វ៉ាង យី ( Wang Yi) បានទទួចភាគីសន្ទនាប្រាំមួយ ដែលរួមមានចិន អាមេរិក រុស្ស៊ី ជប៉ុន កូរ៉េខាងជើង និង កូរ៉េខាងត្បូង បន្តការចរចាលើបញ្ហានៃការ ដំណើរការកម្មវិធីអាវុធនុយក្លេអ៊ែរនៅក្នុងឧបទ្វីបកូរ៉េ។ ក្នុងឱកាសនៃការធ្វើសន្និសីទរម្លឹកខួបលើកទី១០នៃការចេញសេចក្តីថ្លែងការណ៍រួមនៃការបង្កើតភាគី សន្ទនាប្រាំមួយ(Six Party Talk) លោក វ៉ាង យី បានសម្តែងការព្រួយបារម្ភចំពោះបញ្ហាកម្មវិធីនុយក្លេ អ៊ែរនៅឧបទ្វីកូរ៉េ។ ដើម្បីដោះស្រាយលើបញ្ហានេះលោក វ៉ាង យី បានបញ្ជាក់ថា « វា គឺជារឿងដ៏ចាំបាច់ មួយសម្រាប់រាល់ភាគីពាក់ពន្ធ័ដើម្បីបន្តអនុវត្តនូវសេចក្តីថ្លែងការណ៍ឆ្នាំ២០០៥ និង បង្កើតលក្ខខណ្ឌ ផ្សេងៗដោយមានការឯកច្ឆ័នគ្នា ដើម្បីបន្តសកម្មភាពរបស់ភាគីសន្ទនាប្រាំមួយឡើងវិញ«។ លោក វ៉ាង យី ក៏បានបន្ថែមទៀត ភាគីពាក់ពន្ធ័ត្រូវទទួលខុសត្រូវចំពោះឥរិយាបថរបស់ខ្លួន និង មិនធ្វើសកម្មភាព អ្វីថ្មី ដែលបណ្តាលឲ្យមានភាពតានតឹងក្នុងឧបទ្វីបកូរ៉េនោះទេ។ សេចក្តីថ្លែងការណ៍ឆ្នាំ២០០៥ គឺជាកិច្ចព្រមព្រៀងមួយដែលធ្វើឡើងក្នុងក្រុងប៉េកាំងដែលមានភាគីប្រាំ មួយរដ្ឋ រួមមានចិន អាមេរិក រុស្ស៊ី ជប៉ុន កូរ៉េខាងជើង និង កូរ៉េខាងត្បូ។ តាមកិច្ចព្រមព្រៀងនោះ កូរ៉េខាង ជើងសន្យាបោះបង់នូវកម្មវិធីអាវុធនុយក្លេអ៊ែរ និង បន្តកិច្ចសហប្រតិការល្អជាមួយនឹងភាគី ពាក់ពន្ធ័។ យ៉ាងណាក៏ដោយ កិច្ចព្រមព្រៀងនេះ បានបរាជ័យចំពោះការអនុវត្តក្នុងឆ្នាំ២០០៨ ដ្បិតកូរ៉េ ខាងជើង បានបដិសេធចំពោះការត្រួតពិនិត្យ និងថែមទាំងប្រកាសមោឃៈភាពកិច្ចព្រមព្រៀងនេះ ទៀតផង។ សូមរម្លឹកផងដែរ កាលពីពេលថ្មីៗនេះ រដ្ឋាភិបាលកូរ៉េខាងជើង បានចាប់ដំណើរឡើងវិញនូវរោងចក្រ ផលិតអាវុធនុយក្លេអ៊ែរបរមាណូដែលបានផ្អាករយៈពេល៧ឆ្នាំ ក្រោមកិច្ចព្រមព្រៀងជំនួយសម្រាប់ការ គ្មានអាវុធ។ បន្ថែមពីនេះ កូរ៉េខាងជើង ក៏បានត្រៀមបាញ់មីស៊ីលចម្ងាយឆ្ញាយដើម្បីសាកល្បងនូវ ផ្កាយរណបថ្មីដែលអ្នកវិទ្យាសាស្ត្រកូរ៉េខាងជើងទើបតែរកឃើញ ក្នុងឱកាសនៃការរម្លឹកខួបបក្សកម្មករ ដែលដឹកនាំដោយលោក គីម ជុងអ៊ុន នៅខែក្រោយផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2703.txt

នាយករដ្ឋមន្ត្រីអ៊ីស្រាអែលលោក បេនចាមិន ណេតាន់យ៉ាហ៊ូ (Benjamin Netanyahu) បានជួបជជែកពិភាក្សាជាមួយប្រធានាធិបតីរុស្ស៊ីលោក វ្ល៉ាឌីមៀ ពូទីន ជុំវិញវត្តមានទាហានរុស្ស៊ីនិងការបញ្ជូនសព្វាវុធរបស់រុស្ស៊ីទៅទឹកដីជម្លោះស៊ីរី។ ណេតាន់យ៉ាហ៊ូទំនងជាបារម្ភពីបញ្ហានេះ ព្រោះក្លាយស៊ីរីនិងអ៊ីរ៉ង់សាងកម្លាំងរួមគ្នាប្រឆាំងអ៊ីស្រាអែលថ្ងៃណាមួយ ឬអាវុធរុស្ស៊ីអាចធ្លាក់ក្នុងដៃក្រុមហេស្បូឡា (Hezbollah)ផងដែរ។

លោក មុំ ពិទូរ្យ លម្ទិតព័ត៌មាននេះ ក្រោយពីលេចលឺព័ត៌មានថា កងទ័ពរុស្ស៊ីមានវត្តមាននៅទឹកដីស៊ីរី ហើយរុស្ស៊ីក៏បានបញ្ជូនសព្វាវុធច្រើនប្រភេទទៅឲ្យទាហានអាសាស្ម័គ្ររបស់ប្រធានាធិបតី បាសា អាល់អាសាដ នាយករដ្ឋមន្ត្រីអ៊ីស្រាអែលត្រហេបត្រហបស្កាត់ជួបប្រធាធិបតីរុស្ស៊ីនៅរុស្ស៊ីភ្លាមៗតែម្តង។ វត្តមានលោក ណេតាន់យ៉ាហ៊ូនៅរុស្ស៊ីនេះ មិនមែនជារឿងចម្លែកនោះឡើយ ព្រោះមេដឹកនាំអ៊ីស្រាអែលនេះភ័យខ្លាចនៅពេលដែលរុស្ស៊ីប្រឹងបង្កើនអំណាចយោធារបស់ខ្លួននៅស៊ីរីនិងមជ្ឈិមបូព៌ា។ ម្យ៉ាងទៀត កាលណាបើរុស្ស៊ីចេញមុខផ្តល់សព្វាវុធនិងបញ្ជូនទ័ពទៅជួយច្បាំងលោក អាសាដ វាអាចនឹងក្លាយជាបញ្ហាសម្រាប់អ៊ីស្រាអែលទៅថ្ងៃមុខផង។ បើមិនមកជួបលោក ពូទីន ដើម្បីបកស្រាយនិងបង្ហាញពីបង្វល់ទេ វាអាចថាបញ្ហាច្រើននឹងកើតឡើងនៅពេលដែលរដ្ឋាភិបាលលោក អាសាដឈ្នះក្រុមឧទ្ទាមគាំទ្រដោយលោកខាងលិច។ ក្នុងជំនួបរវាងមេដឹកនាំទាំងពីរនៅរុស្ស៊ី លោក ណេតាន់យ៉ាហ៊ូ បានថ្លែងប្រាប់ពីកង្វល់របស់ខ្លួនទៅប្រធានាធិបតីរុស្ស៊ី ដោយបញ្ជាក់ថា អាវុធរុស្ស៊ីបញ្ជូនទៅឲ្យទ័ពស៊ីរីនោះអាចនឹងជួយឲ្យរដ្ឋាភិបាលក្រុងដាម៉ាសរួមដៃជាមួយរដ្ឋាភិបាលអ៊ីរ៉ង់ដើម្បីបង្កើតសង្គ្រាមប្រឆាំងអ៊ីស្រាអែលនៅថ្ងៃមុខ។ ម្យ៉ាងទៀតលោកក៏បារម្ភផងដែរថាអាវុធរុស្ស៊ីអាចធ្លាក់ចូលក្នុងដៃរបស់ក្រុមភេរវជនលីបង់ ហេស្បូឡា ដែលជាសត្រូវរបស់អ៊ីស្រាអែលផងដែរ។ យ៉ាងណាក៏ដោយ ក្រោយស្តាប់ការថ្លែងប្រាប់របស់នាយករដ្ឋមន្ត្រីអ៊ីស្រាអែល លោក ពូទីន បានថ្លែងប្រាប់ទៅវិញថា សព្វាវុធ និងកងទ័ពរុស្ស៊ីជួយត្រឹមឲ្យស៊ីរីអាចប្រយុទ្ធតទល់ជាមួយក្រុមរដ្ឋឥស្លាមប៉ុណ្ណោះ ហើយលោកពូទីនបានទាត់ចោលការលើកឡើងថា ស៊ីរីត្រៀមបង្កើតសង្គ្រាមថ្មីប្រឆាំងអ៊ីស្រាអែល។ លោកពូទីនសង្កត់ធ្ងន់ថា ស៊ីរីបច្ចុប្បន្នប្រឹងប្រែងស្តារសន្តិសុខនិងសណ្តាប់ធ្នាប់របស់ខ្លួនប៉ុណ្ណោះ គ្មានចេតនាធ្វើសង្គ្រាមជាមួយប្រទេសដទៃឡើយ។ កាលពីថ្មីៗកន្លងទៅនេះរុស្ស៊ីបានបញ្ជូនអាវុធយុទ្ធភ័ណ្ឌច្រើនសន្ធឹកទៅកាន់ទឹកដីស៊ីរីរួមមានទាំងអាវុធមីស៊ីលការពារអាកាស យន្តហោះចម្បាំងជាច្រើនគ្រឿងផង។ លោក ណេតាន់យ៉ាហ៊ូ បានបញ្ជាក់បន្ថែមថា អ៊ីស្រាអែលមិនដែរចាត់ទុកវត្តមានកងទ័ពរុស្ស៊ីនៅមជ្ឈិមបូព៌ាជាការគំរាមកំហែងឡើយ។ លោកត្រឹមចង់បកស្រាយឲ្យភាគីរុស្ស៊ីបានយល់ពីបញ្ហាអ៊ីស្រាអែល ដើម្បីចៀសវាងការយល់ច្រឡំ និងអាចប៉ះទង្គិចគ្នារវាងកងទ័ពរុស្ស៊ីនិងអ៊ីស្រាអែលនៅថ្ងៃមុខប៉ុណ្ណោះ៕ លោក មុំ ពិទូរ្យ លម្ទិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2704.txt

ច្បាប់សន្តិសុខថ្មីដ៏ចម្រូងចម្រូងរបស់ជប៉ុន ត្រូវបានសភាជាន់ខ្ពស់អនុម័តទទួលយក ទោះបីជាមានការប្រឆាំងតវ៉ាពីប្រជាជន និង បក្សប្រឆាំងយ៉ាងណាក៏ដោយ។ ការអនុម័តលើច្បាប់នេះ មានន័យថាជប៉ុនអាចបញ្ជូនកងទ័ពរបស់ខ្លួនដើម្បីចេញអន្តរគមន៍ក្រៅប្រទេសបាន។ ហើយនេះ នឹងធ្វើជប៉ុនអាចពង្រឹង វិស័យយោធារបស់ខ្លួនកាន់តែខ្លាំងឡើងៗនៅតំបន់និង ឆាកអន្តរជាតិ។

កាលពីរសៀលថ្ងៃសុក្រ លោក Masaaki Yamazaki ជាប្រធានព្រឹទ្ធសភា ឬសភា ជាន់ខ្ពស់ជប៉ុន បានប្រកាសថា ច្បាប់ការពារជាតិថ្មីត្រូវបានអនុម័ត ជាមួយនឹងសំឡេងគាំទ្រ១៤៨ ទល់នឹងសំឡេងប្រឆាំង៩០សំឡេង។ ច្បាប់នេះ អនុញ្ញាតឱ្យជប៉ុនបញ្ជូនកងទ័ពទៅច្បាំងនៅបរទេស ជាលើកដំបូងបំផុត គិតចាប់ពីសង្គ្រាមលោកលើកទី២បិទបញ្ចប់មក។ ក្រុមបាតុករជប៉ុនបានស្រែកតវ៉ានៅពីមុខសភា ប្រឆាំងនឹងច្បាប់ថ្មីនេះ។ សម្រាប់ពួកគេ ច្បាប់នេះដើរផ្ទុយនឹងមាត្រាទី៩នៃច្បាប់គ្រឹះដែលអាមេរិកដាក់អោយជប៉ុនគោរព កាលពីឆ្នាំ១៩៤៧ ។ ពួកគេយល់ថាច្បាប់ការពារជាតិថ្មីរបស់លោកអាបេនឹងជំរុញអោយជប៉ុនចេញទៅអន្តរាគមន៍ជួយប្រទេសសម្ព័ន្ធមិត្តនៅក្រៅប្រទេស បែបយ៉ាងជួយអាមេរិក។ សម្រាប់ពលរដ្ឋជប៉ុន រដ្ឋាភិបាលក្រុងតូក្យូអាចនឹងប្រញាប់ប្រញាល់ទៅជួយអាមេរិកនៅគ្រប់ទិសទីក្នុងពិភពលោកផងក៏ថាបាន។ ប៉ុន្តែ សម្រាប់នាយករដ្ឋមន្ត្រីស្ហ៊ីនសូ អាបេ ការអនុម័តច្បាប់នេះគឺជារឿងធម្មតាសម្រាប់កងទ័ព ខណៈជប៉ុនត្រូវប្រឈមនឹងការគំរាមកំហែងរបស់ចិននិងកូរ៉េខាងជើង។ គិតក្រោយជប៉ុនចាញ់សង្គ្រាមលោកលើកទី២មក សកម្មភាពជប៉ុនក្នុងការការពារជាតិខ្លួនឯងផ្ទាល់ ត្រូវបានកាត់បន្ថយ។ សម្រាប់នាយករដ្ឋមន្ត្រី ច្បាប់ថ្មីនេះអាចជួយការពារជីវិតប្រជាជនក្នុងពេលអសុខសន្តិភាព ក៏ដូចជាជួយត្រៀមក្រែងមានសង្គ្រាមផងដែរ។ ប៉ុន្មានសប្តាហ៏ចុងក្រោយនេះ ប្រជាជនរាប់សែននាក់បានចុះបាតុកម្មតាមដងផ្លូវស្ទើរតែរាល់ថ្ងៃប្រឆាំងកំណែទម្រង់ច្បាប់ថ្មីនេះ។ បាតុករមានរហូតដល់រាប់សែននាក់ដូច្នេះ គឺជារឿងកម្រមានណាស់នៅជប៉ុន ។ សូមរម្លឹកផងដែរថា មុនពេលច្បាប់ថ្មីនេះ ត្រូវបានអនុម័ត សមាជិកសភាបក្សប្រឆាំងនិង បក្សកាន់ អំណាច បានជជែកគ្នារហូតដល់មានការប្រតាយប្រតប់គ្នាដោយគ្មានសណ្តាប់ធ្នាប់នៅក្នុងសភា។ យ៉ាងណាក៏ដោយ សម្រាប់បក្សកាន់អំណាច គ្មានអ្វីដែលជាឧបសគ្គក្នុងការអនុម័តច្បាប់នោះទេ ដ្បិត ពួកគេ មានសំឡេងគ្រប់គ្រាន់ ដើម្បីអនុម័តច្បាប់ ទោះបីជាមានការជំទាស់ពីបក្សប្រឆាំងក៏ដោយ។ មួយវិញ វាគ្មានរឿងអ្វីដែលត្រូវព្រួយបារម្ភនោះទេ ព្រោះច្បាប់នេះ ក៏ត្រូវបានសភាជាន់ទាបអនុម័ត ទទួលស្គាល់រួចទៅហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2705.txt

រយៈពេលប្រហែល៤ឆ្នាំហើយសង្គ្រាមស៊ីវិលនៅស៊ីរីបានឆក់យកជីវិតជនស៊ីវិលរាប់ម៉ឺននាក់និងបង្ខំឲ្យមនុស្សរាប់លាននាក់ទៀតរត់ចាកចោលផ្ទះសម្បែងនិងបាត់បង់ជម្រក។ តែសង្គ្រាមនៅមិនទាន់ផុតរលត់ទៅទេ ដរាបណាគ្មានការលូកដៃពីរុស្ស៊ីនិងមានការព្រមព្រៀងគ្នារវាងក្រុងវ៉ាស៊ីនតោននិងក្រុងម៉ូស្គូ។ ជីវិតនិងអនាគតប្រជាជនស៊ីវិលស៊ីរីត្រូវពឹងលើមហាអំណាចទាំងនេះ។

សូមស្តាប់សំឡេង៖ ក្រោយពីវិបត្តិជនភៀសខ្លួនផ្ទុះឡើងនៅអឺរ៉ុប គ្រប់គ្នាចោលភ្នែកទៅមើលជម្លោះបង្ហូរឈាមគ្នានៅមជ្ឈិមបូព៌ានិងអាហ្វ្រិក ជាពិសេសនៅស៊ីរីដែលកំពុងរងគ្រោះដោយសង្គ្រាមស៊ីវិលផង និងការវាយប្រហាររបស់ក្រុមភេរវកម្មផង។ សង្គ្រាមស៊ីវិលនៅស៊ីរីអាចផុតរលត់ទៅបានដរាបណាមានការអន្តរាគមន៍ពីសំណាក់មហាអំណាចអាមេរិក និងរុស្ស៊ី តែលោក វ្ល៉ាឌីមៀ ពូទីន មានទឹកមាត់ប្រៃជាងក្នុងការជំរុញឲ្យមានការចរចាឈប់បាញ់ និងត្រួសត្រាយផ្លូវទៅដល់ការបោះឆ្នោតជាថ្មី។ គ្រប់គ្នាសុទ្ធតែដឹងហើយថា សង្គ្រាមស៊ីវិលនៅស៊ីរីផ្ទុះឡើង ដោយភាគីម្ខាងគាំទ្រដោយក្រុងវ៉ាស៊ីនតោន ហើយម្ខាងទៀតខាងរដ្ឋាភិបាលលោក បាសា អាលអាសាដ គាំទ្រដោយរដ្ឋាភិបាក្រុងម៉ូស្គូ និងរដ្ឋាភិបាលក្រុងតេហអ៊ីរ៉ង់។ ក្រុងវ៉ាស៊ីនតោន តាំងពីយូរមកហើយ ប្រឹងជួយក្រុមឧទ្ទាមដោយជួយបង្វឹក ឧបត្ថម្ភសព្វាវុធ ហិរញ្ញវត្ថុ និងជំនួយឯទៀត ដើម្បីឲ្យក្រុមនោះអាច កម្ទេចក្រុមរដ្ឋឥស្លាមនិងផ្តួលរំលំរបបលោក អាសាដផង ឯក្រុងម៉ូស្គូឯណោះវិញជាសម្ព័ន្ធមិត្តរដ្ឋាភិបាលស៊ីរី។ រុស្ស៊ីបន្តលក់អាវុធ និងផ្តល់ជំនួយឲ្យរដ្ឋាភិបាលក្រុងដាម៉ាសដើម្បីអាចធានាថារបបដឹកនាំនេះមិនដួលរលំឆាប់នោះឡើយ។ ប៉ុន្តែយ៉ាងណាក៏ដោយ ស្ថានការណ៍ប្រែប្រួល ហើយសហរដ្ឋអាមេរិកចាប់ផ្តើមខ្វល់ក្រោយពេលរដ្ឋាភិបាលលោក វ្ល៉ាឌីមៀ ពូទីន បញ្ជូនយន្តហោះចម្បាំងជាច្រើនគ្រឿងទៅស៊ីរីកាល ពីប៉ុន្មានសប្តាហ៍មុននេះ។ ក្រៅពីយន្តហោះចម្បាំងគេឃើញមានវត្តមានកងទ័ពរុស្ស៊ី រថក្រោះ រថពាសដែក នៅទីក្រុង Latakia ភាគខាងលិចស៊ីរី។ ក្រោយមក រដ្ឋបាលលោក បារ៉ាក់ អូបាម៉ា ចាប់ផ្តើមរិះគន់រុស្ស៊ី និងព្រមានរុស្ស៊ីថាគ្រោះមហន្តរាយមនុស្សជាតិនឹងកើតមានហើយរុស្ស៊ីនឹងប្រឈមមុខជាមួយអាមេរិកកាន់តែខ្លាំងកាលណាបើសាងកម្លាំងទ័ពនៅស៊ីរីដើម្បីការពាររដ្ឋាភិបាលលោក អាសាដ។ ប៉ុន្តែដល់ចុងសប្តាហ៍នេះ ក្រុងវ៉ាស៊ីនតោនស្រាប់តែប្តូរឥរិយាបថ ប្រហែលជាទំនងយល់ច្បាស់ថា បើសិនជាបន្តវាយប្រហារនិងទិតៀនរុស្ស៊ី គេនៅតែមិនអាចបញ្ចប់ជម្លោះបង្ហូរឈាមនៅស៊ីរីបាននោះឡើយ។ គេឃើញរដ្ឋមន្ត្រីការបរទេសអាមេរិកលោក ចន ឃឺរី ទាក់ទងនិងស្នើឲ្យរុស្ស៊ីដើម្បីបើកកិច្ចសន្ទនាមួយលើការបញ្ចប់ជម្លោះនៅស៊ីរី។ កិច្ចសន្ទនារវាងមហាអំណាចទាំងពីរលើបញ្ហាស៊ីរី ជាជំហានវិជ្ជមានមួយដែរ ក្នុងការឆ្ពោះទៅបញ្ចប់សង្គ្រាមស៊ីវិលនេះ ប៉ុន្តែកម្មវត្ថុនៃកិច្ចពិភាក្សានិងចំណុចស្នូលនានាដែលភាគីចង់បាននៅតែជារឿងស្រពិចស្រពិលនៅឡើយ។ ក្តីស្រមៃដែលក្រុងវ៉ាស៊ីនតោនចង់បានគឺ លោក អាសាដ ត្រូវចេញពីតំណែង។ រឿងតម្រូវឲ្យលោក អាសាដ ចុះចេញពីតំណែងជាកំហិត ជាចំណុចដែលមិនអាចឲ្យក្រុងម៉ូស្គូសម្រេចភ្លាមៗឡើយ។ វាជារឿងមិនអាចប្រកែកបានឡើយ ដែលថា ឥទ្ធិពលរបស់ក្រុងម៉ូស្គូ អាចជំរុញឲ្យមានការផ្លាស់ប្តូរមេដឹកនាំនៅស៊ីរី ប៉ុន្តែ រុស្ស៊ីក៏ដូចជាអ៊ីរ៉ង់មិនអាចបណ្តែតបណ្តោយឲ្យអាសាដបាត់តំណែង និងបណ្តោយឲ្យលោកខាងលិចលើកបន្ទុបរដ្ឋាភិបាលថ្មីដែលប្រឆាំងប្រយោជន៍ខ្លួនឡើយ។ ដូច្នេះ បើសិនលោកខាងលិចនៅរឹងទទឹងចង់ឲ្យលោក អាសាដ ចុះចេញពីតំណែង វាពិបាកបន្តិច ប៉ុន្តែបើមានការឯកភាពគ្នាបង្កើតរដ្ឋាភិបាលអន្តរកាល ទុកសិទ្ធិឲ្យអាសាដឈរឈ្មោះជាថ្មីឬផ្តល់អំណាចដល់រុស្ស៊ីច្រើនក្នុងការរៀបចំក្បាលម៉ាស៊ីនដឹកនាំស៊ីរីថ្មី អាចជារឿងដែលរុស្ស៊ីពិចារណា។ បើយោងតាមស្ថានភាពបច្ចុប្បន្ន រុស្ស៊ីប្រឹងបង្កើនកម្លាំងទ័ពនៅស៊ីរី ជាយុទ្ធសាស្ត្រក្នុងការពង្រឹងតួនាទីដោះស្រាយបញ្ហាស៊ីរី និងពង្រីកឥទ្ធិពលរបស់ខ្លួននៅមជ្ឈិមបូព៌ាទៅពេលអនាគតផង៕ សូមស្តាប់សំឡេង៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2706.txt

នៅខែធ្នូចុងឆ្នាំ២០១៥នេះ បារាំងត្រូវរៀបចំការបោះឆ្នោតជ្រើសរើសក្រុមប្រឹក្សាតំបន់។ គេឃើញបក្សនយោបាយសំខាន់ៗ ពិសេសបក្សស្តាំនិយមរបស់អតីតប្រធានាធិបតីសាកូហ្ស៊ីតែម្តង បាននាំគ្នាលេចមុខ មកបង្អួតពីជំហរម៉ឹងម៉ាត់របស់ខ្លួន ក្នុងដំណោះស្រាយវិបត្តិជនភៀសខ្លួននៅអឺរ៉ុប។ អ្នកនយោបាយបានវាយប្រហារសំដីគ្នាយ៉ាងចាស់ដៃ។

អ្នកនាង ព្រំសឿន សូលីណា លម្អិតព័ត៌មាននេះ ជិតដល់ពេលបោះឆ្នោតជ្រើសរើសក្រុមប្រឹក្សាតំបន់ បក្សនយោបាយបារាំងនិមួយៗប្រហែលជាកំពុងខ្លាចបក្សស្តាំនិយមជ្រុលរបស់លោកស្រីម៉ារីន ឡឺពេន ឈ្នះឆ្នោតហើយ ព្រោះថា បើការស្ទាបស្ទង់មតិជាច្រើនបង្ហាញថា ប្រជាជនបារាំងភាគច្រើនពេញចិត្តនឹងជំហរបក្សរណសិរ្សជាតិរបស់លោកស្រី ជាជំហរដែលម៉ឹងម៉ាត់ចំពោះជនភៀសខ្លួន។ ដូច្នេះ ដើម្បីលើកស្ទួយប្រជាប្រិយភាពបក្ស ប្រឈមនឹងបក្សជ្រុលនិយមមួយនេះ អ្នកនយោបាយធំៗមកពីបក្សប្រឆាំងដូចជាបក្សស្តាំនិយមរបស់អតីតប្រធានាធិបតីសាកូហ្ស៊ី បានខិតខំបង្អួតពីគោលជំហរខ្លួន ពីការយល់ឃើញនិងវិធានការដែលខ្លួនចង់អនុវត្តដើម្បីដោះស្រាយវិបត្តិជនភៀសខ្លួននេះ។ ដោយសារឃើញថា ពលរដ្ឋបារាំងពេញចិត្តជំហររឹងប៉ឹងនេះហើយមើលទៅ ទើបគេឃើញថា បក្សប្រឆាំងផ្សេងៗ បូករួមទាំងបក្សកាន់អំណាចដែរនោះ សុទ្ធតែបង្ហាញជំហរដាច់ខាតដូចៗគ្នា ចំពោះវិធានការប្រឈមនឹងលំហូរចូលនៃជនភៀសខ្លួនក្នុងស្រុក។ ប៉ុន្តែ អ្នកនយោបាយម្នាក់ៗខំរកវិធីបង្ហាញថា បក្សខ្លួនមានលក្ខណៈពិសេសពីបក្សផ្សេងៗទៀត។ ជាក់ស្តែង ថ្ងៃពុធម្សិលមិញ អតីតប្រធានាធិបតីសាកូហ្ស៊ី បានចេញមុខមកនិយាយពីជំហររបស់លោកផ្ទាល់ ដោយប្រាប់ថា លោកពេញចិត្តនឹងទទួលជនភៀសខ្លួនអោយនៅស្រុកបារាំង តែពេលសង្គ្រាមចប់សព្វគ្រប់ហើយ ជនទាំងនោះត្រូវតែវិលត្រលប់ទៅប្រទេសកំណើតគេវិញជាដាច់ខាត។ លោកសាកូហ្ស៊ីក៏ចង់អោយសភាបារាំងមានសិទ្ធិអំណាចក្នុងការសម្រេចដែរថា តើបារាំងគួរជ្រើសយកជនប្រភេទណា អោយរស់នៅក្នុងទឹកដីខ្លួន។ លោកថែមទាំងចង់អោយសហភាពអឺរ៉ុបពិនិត្យបែបបទធ្វើដំណើរតំបន់ស្ហិនហ្កិនឡើងវិញទៀតផង។ គួរបញ្ជាក់ថា បែបបទស្ហិនហ្កិននេះ ចែងថាជនបរទេសដែលមកដល់អឺរ៉ុប មានសិទ្ធិធ្វើដំណើរដោយសេរី ក្នុងប្រទេសទាំង២៦នៅសហភាពអឺរ៉ុប។ អតីតប្រធានាធិបតីសាកូហ្ស៊ីបារម្ភថា ជនទាំងនោះ បើមកដល់ប្រទេសអឺរ៉ុបណាមួយហើយ អាចនឹងនាំគ្នារត់មកបារាំង ដើម្បីទទួលបានជំនួយពីរដ្ឋបារាំង។ ក្នុងប្រសាសន៍របស់លោកសាកូហ្ស៊ីម្សិលមិញនេះ គេឃើញលោកផ្លាស់ប្តូរជំហរច្រើន ប្រៀបនឹងឆ្នាំ២០១២ កាលពីពេលលោកឃោសនាឆ្នោតប្រធានាធិបតី។ បច្ចុប្បន្ននេះ លោកសាកូហ្ស៊ីចង់អោយលុបចោលជំនួយសុខភាពចំពោះជនបរទេសដែលរស់នៅប្រទេសបារាំងខុសច្បាប់។ គួររំលឹកថា កាលពីពេលឃោសនាឆ្នោតឆ្នាំ២០១២ លោកគ្មានជំហរបែបនេះទេ។ លើសពីនេះទៀត លោកប្រហែលចង់ដណ្តើមការគាំទ្រពីសមាជិកបក្សសាធារណរដ្ឋស្តាំនិយមរបស់លោកផងដែរ ដើម្បីអាចឈរឈ្មោះជាបេក្ខជនប្រធានាធិបតីឆ្នាំ២០១៧ ព្រោះថាក្នុងបក្សលោក លោកមានគូប្រជែងធំៗច្រើននាក់ ដូចជាលោកអាឡាំង ហ្ស៊ុបពេ ជា អភិបាលខែត្រប៊រដូដ៏ធំរបស់បារាំង រឺក៏អតីតនាយករដ្ឋមន្ត្រី ហ្វ្រង់ស៊័រ ហ្វ៊ីយ៉ុងជាដើម។ ដោយឡែក លោកសាកូហ្ស៊ីក៏ឆ្លៀតរិះគន់បក្សកាន់អំណាចសង្គមនិយមថា រឿងជនភៀសខ្លួន គឺរបូតពីការគ្រប់គ្រងរបស់លោកហូឡង់។ ប្រឈមនឹងការរិះគន់របស់បក្សប្រឆាំង នាយករដ្ឋមន្ត្រីម៉ានុយអែល វ៉ាល់ បានឆ្លើយតបឥតប្រណីមាត់តែម្តងទៅលើអតីតប្រធានាធិបតីសាកូហ្ស៊ី។ លោកវ៉ាល់បានលើកឡើងថា គំនិតបក្សប្រឆាំងស្តាំនិយមដែលចង់អោយអឺរ៉ុបរៀបចំឡើងវិញពីតំបន់ស្ហិនហ្កិន ចែងពីការធ្វើដំណើរសេរីនៅអឺរ៉ុបនោះ គឹគ្រាន់តែជាការឃោសនាឆ្នោតប៉ុណ្ណោះ ព្រោះថា ជិតដល់ពេលដែលបារាំងបោះឆ្នោតជ្រើសរើសក្រុមប្រឹក្សាតំបន់ហើយ។ សម្រាប់រដ្ឋាភិបាលបារាំង តំបន់ស្ហិនហ្កិនមានគោលការណ៍គ្រប់គ្រាន់ណាស់ មិនចាំបាច់អោយអឺរ៉ុបពិភាក្សាគ្នាឡើងវិញទេ។ ស្ហិនហ្កិនក៏មានចែងអោយប្រទេសសមាជិកត្រួតពិនិត្យព្រំដែនបណ្តោះអាសន្នដែរ។ ម្សិលមិញនេះ នាយករដ្ឋមន្ត្រីបារាំងបានអួតទៅបក្សលោកសាកូហ្ស៊ីទៀតផងថា កន្លងមក បារាំងធ្លាប់អនុវត្តវិធានការត្រួតព្រំដែននេះរួចមកហើយ ជាមួយអ៊ីតាលី។ ហើយបារាំងក៏មិនខ្លាចនឹងអនុវត្តជាថ្មីទៀតដែរ។ ដើម្បីបង្ហាញជំហរម៉ឹងម៉ាត់របស់បក្សកាន់អំណាច លោកម៉ានុយអែល វ៉ាល់ ថែមទាំងប្រកាសម្សិលមិញថា នឹងបង្កើតអោយមានកងកម្លាំង៩០០នាក់ថែមទៀត ដើម្បីពង្រឹងការត្រួតពិនិត្យតាមព្រំដែន។ បក្សកាន់អំណាចចង់បង្ហាញថា វិធានការពង្រឹងព្រំដែននេះ គឺដើម្បីជ្រើសរើសយកតែជនភៀសខ្លួនដែលរត់គេចពីសង្គ្រាមប៉ុណ្ណោះ មិនមែនជនដែលមករកប្រយោជន៍នៅបារាំងទេ។ នាយករដ្ឋមន្ត្រីបារាំងក៏ឆ្លៀតលើកឡើងដែរថា គេមិនអាចបើកព្រំដែនទាំងស្រុងទេ ព្រោះសង្គមបារាំងក៏ជួបការលំបាកដែរ។ បក្សកាន់អំណាចបង្ហាញជំហរតឹងតែងខ្លាំង ប៉ុន្តែ នាយករដ្ឋមន្ត្រីបានខំបង្ហាញថា រដ្ឋាភិបាលបានខំផ្សាភ្ជាប់ភាពម៉ឹងម៉ាត់និងមនុស្សធម៌ អោយដើរទន្ទឹមគ្នា។ សម្រាប់លោកវ៉ាល់ គេក៏មិនអាចបិទព្រំដែនជិតទាំងស្រុងពេកដែរ មិនដូច្នោះទេ ជនភៀសខ្លួនដែលនៅព្រំដែនម្ខាងទៀតនោះ នឹងស្លាប់ជាមិនខាន។ លោកវ៉ាល់ប្រហែលចង់សំដៅទៅហុងគ្រី ដែលបិទព្រំដែនជាមួយស៊ែរប៊ី តាំងពីថ្ងៃចន្ទមក។ បញ្ហានេះធ្វើអោយជនភៀសខ្លួនដែលចង់ឆ្លងពីស៊ែរប៊ី ចូលហុងគ្រី ត្រូវបង្វែរដំណើរឆ្លងទៅក្រូអាស៊ីវិញ។ ដើម្បីបង្ហាញថា រដ្ឋបារាំងមានមនុស្សធម៌ នាយករដ្ឋមន្ត្រីបារាំងបានប្រកាសម្សិលមិញតែម្តងថា រដ្ឋនឹងជួយ២៧៩លានអឺរ៉ូថែមទៀត រហូតដល់ចុងឆ្នាំ២០១៦ ក្នុងកិច្ចការទទួលជនភៀសខ្លួន២៤ ០០០នាក់៕ អ្នកនាង ព្រំសឿន សូលីណា លម្អិតព័ត៌មាននេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2707.txt

ការច្រានចោលសេចក្តីព្រាងរដ្ឋធម្មនុញ្ញថ្មីដោយក្រុមប្រឹក្សាកែទម្រង់ជាតិថៃ បានធ្វើឲ្យការបោះឆ្នោត ត្រូវបានពន្យារ និង នយោបាយសិ្ថតនៅដំណាក់កាលមួយដែលគ្មានភាពប្រកដប្រជា។ ក្រោមការ គ្រប់គ្រង ដោយរបបសឹកដែលដឹកនាំដោយលោកឧត្តមសេនីយ៍ប្រាយុទ្ធ ចាន់អូចា សិទ្ធិសេរីភាព ត្រូវបានរឹតត្បិត និង អ្នកប្រឆាំងត្រូវប្រឈមមុខការចាប់ខ្លួន។ ជុំវិញបញ្ហានេះ អតីតនាយករដ្ឋមន្ត្រីថៃ លោកថាក់ស៊ីន ស៊ីនណាវ៉ាតត្រា(Thaksin Sinawattra) បានថ្លែងប្រាប់អ្នកគាំទ្រលោកដោយប្រើ យុទ្ធសាស្ត្រ «ធ្វើជាស្លាប់« រហូតដល់ការបោះឆ្នោតមកដល់។

សូមស្ដាប់ព័ត៌មានលម្អិត៖ អតីតនាយករដ្ឋមន្ត្រីថៃ លោក ថាក់ស៊ីន ស៊ីនណាវ៉ាតត្រា បានផ្ញើសារទៅកាន់ក្រុមអាវក្រហមដែលអ្នក គាំទ្ររបស់លោក ដែលកំពុងតែទទួលរងនូវការគាបសង្កត់ដោយរបបសឹក ត្រូវគោរពតាមយុទ្ធសាស្ត្រ ធ្វើជាស្លាប់។ យុទ្ធសាស្ត្រធ្វើស្លាប់ គឺអ្នកគាំទ្រ ត្រូវរក្សាភាពស្ងៀមស្ងាត់ និង កុំមានការភ័យខា្លច រហូតដល់មានការបោះឆ្នោតត្រូវបានធ្វើឡើង។ ថ្ងៃទី១៩ ខែកញ្ញា គឺជាខួបនៃការទម្លាក់អតីតនាយករដ្ឋមន្ត្រីថៃលោកថាក់ស៊ីន ស៊ីនណាវ៉ាតត្រា ដោយ រដ្ឋប្រហារយោធា។ ហើយពេលនោះ គឺជាពេលដែលលោកកំពុងតែប្រជុំប្រចាំឆ្នាំនៅអង្គការសហប្រជា ជាតិ។ ក្នុងឱកាសនេះ ក្រុមសកម្មជនអ្នកគាំទ្រលទ្ធិប្រជាធិបតេយ្យ ដែលភាគច្រើនជានិស្សិត បានប្រកាសពួកគេនឹងមានការប្រមូលផ្តុំគ្នាទ្រង់ទ្រាយធំដើម្បីប្រឆាំងរបបយោធានៅខែតុលាខាងមុខនេះ។ អ្នករៀបចំ នៃ ការប្រមូលផ្តុំនោះ បានអះអាងពួកគេមិនខ្លាចជាមួយនឹងការគំរាមរបស់របប យោធានោះទេ ហើយ ពួកគេ នឹងនាំលទ្ធិប្រជាប្រជាធិបតេយ្យត្រលប់មកវិញ។ សម្រាប់លោកថាក់ស៊ីវិញ ថ្វីដ្បិតខែកញ្ញា គឺព្រឹត្តិការណ៍នយោបាយដ៏អាក្រក់របស់លោក ក៏ដោយ លោកនៅតែបន្តភាពស្ងៀមស្ងាត់ ពោលគឺលោកមិនមានសារដើម្បីឲ្យអ្នកគាំទ្ររបស់ខ្លួនងើបប្រឆាំង ទៅនឹងរបបយោធាឡើយ។ ផ្ទុយទៅវិញ លោកបានផ្ញើសារទៅកាន់អ្នកគាំទ្ររបស់ខ្លួន ថា លោក កំពុងតែតាមដានព្រឹត្តិការណ៍នៅប្រទេសថៃយ៉ាងយកចិត្តទុក និង ថែមទាំងទទូចក្រុមអ្នកគាំទ្រ អាវក្រហម ត្រូវមានការអត់ធ្មត់ប្រសិនបើពួកគេចង់ឃើញ សម្ពន្ធ័មិត្តរបស់លោកត្រលប់ទៅកាន់ អំណាច។ មេដឹកនាំក្រុមអាវក្រហមក្នុងខេត្ត Udon Thani លោក Kwanchai Praipana បានបញ្ជាក់ថា លោក ថាក់ស៊ីន បានប្រាប់លោកឲ្យ ត្រូវប្រើយុទ្ធសាស្ត្រពុតធ្វើជាស្លាប់យូរជាងនេះបន្តិច ពោលគឺរហូតដល់ ថ្ងៃបោះឆ្នោតជាសកលមកដល់ ពេលនោះហើយជាពេលដែលក្រុមអាវក្រហមនឹងត្រូវឈ្នះការបោះ ឆ្នោត ។ សូមរម្លឹកផងដែរថា កាលពីពេលថ្មីៗនេះ ក្រុមប្រឹក្សាកែទម្រង់ជាតិថៃ បានច្រានចោលនូវសេចក្តីព្រាងច្បាប់រដ្ឋធម្មនុញ្ញថៃថ្មី ដែលត្រូវបានគេរំពឹងថានឹងប្រើប្រាស់ដើម្បីការបោះឆ្នោតឆ្នាំ២០១៦ ។ ហើយក្រោយមកលោកនាយករដ្ឋមន្ត្រីប្រាយុទ្ធ ចាន់អូចា បានប្រកាសការបោះឆ្នោតត្រូវពន្យារពេលរហូត ដល់ឆ្នាំ២០១៧ ពោលគឺរហូតដល់រដ្ឋធម្មនុញ្ញថ្មីត្រូវបានបញ្ចប់ដោយឆ្លងកាត់ការធ្វើប្រជាមតិផងដែរ។ ថ្វីដ្បិតការបោះឆ្នោតនៅមិនទាន់មានភាពប្រកដប្រជាក៏ដោយ បើយើងក្រឡេកមើល សមាសភាពមេដឹកនាំបក្សអាវក្រហម ពោលគឺត្រូកូលស៊ីនណាវ៉ាតត្រា គឺសុទ្ធសឹងតែគ្មានលទ្ធភាពដើម្បីឈរឈ្មោះក្នុងការបោះឆ្នោតនោះទេ។ នោះ ក៏ព្រោះតែទាំងអតីតនាយករដ្ឋមន្ត្រីថៃ លោកថាក់ស៊ីន ស៊ីនណាវ៉ាតត្រា និង អតីតនាយករដ្ឋមន្ត្រីថៃ លោកស្រីយីងឡាក់ ស៊ីនណាវ៉ាតត្រា ត្រូវបានចោទប្រកាន់ក្នុងបទល្មើសផ្សេងៗគ្នា និង ថែមទាំងត្រូវបានសភាជាតិផ្អាកពីនយោបាយផងដែរនោះ។ ជាមួយគ្នានេះ គេកំពុងរង់ចាំតួអង្គនយោបាយរបស់ក្រុមអាវក្រហមថ្មីថាតើជាអ្នកណា។ សូមបញ្ជាក់ផងដែរ នៅក្នុងប្រវត្តិនយោបាយថៃត្រូកូលស៊ីនណាវ៉ាតត្រាដែលមានការគាំទ្រច្រើនពីក្រុម កសិករ ឬក្រុមអាវក្រហម ហាក់ដូចជាទទួលរងទុក្ខច្រើនជាងគេ។ ក្នុងនោះ លោកអតីតនាយករដ្ឋមន្ត្រី ថាក់ស៊ីន ស៊ីនណាវ៉ាតត្រា ត្រូវបានទម្លាក់ពីតំណែងក្នុងឆ្នាំ២០០៦និងតុលាការថៃកាត់ទោសពន្ធនាគារ ។ សម្រាប់អតីតនាយករដ្ឋមន្ត្រីលោកស្រីយីងឡាក់ ស៊ីនណាវ៉ាតត្រា ត្រូវបានទម្លាក់ពីតំណែងក្នុងឆ្នាំ២០១៤ ដោយឧត្តមសេនីយ៍ប្រាយុទ្ធចាន់អូចា។ អ្វីដែលធ្ងន់ធ្ងរនោះ លោកស្រីយីងឡាក់ ត្រូវសភាថៃផ្អាកពីនយោបាយរយៈពេលប្រាំឆ្នាំ និង ត្រូវប្រឈមនឹងបទចោទព្រហ្មទណ្ឌមានទោសពន្ធនាគាររយៈ ពេល១០ឆ្នាំ និង សំណងរដ្ឋប្បវេណីរាប់លានដុល្លាសហរដ្ឋអាមេរិក ចំពោះការបាត់បង់ចំណូលជាតិតាមរយៈអំពើពុករលួយក្នុងស្ថាប័នអង្ករជាតិថៃ៕ សូមស្ដាប់ព័ត៌មានលម្អិត៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2708.txt

រដ្ឋាភិបាលតៃវ៉ាន់ បានប្រតិកម្មខ្លាំងទៅនឹងរដ្ឋាភិបាលក្រុងប៉េកាំងលើការធ្វើបណ្ណចូលទៅក្នុងប្រទេស ចិនដោយមិនមានការជូនដំណឺង។ ការផ្លាស់ប្តូរនេះ ត្រូវបានរដ្ឋាភិបាលតៃវ៉ាន់ ចាត់ទុកថាជាការមិនឲ្យតម្លៃទៅលើប្រជាជនតៃវ៉ាន់ និង ធ្វើឲ្យគោលជំហនយោបាយភាគីទាំងពីរកាន់តែឃ្លាតឆ្ញាយពីគ្នា។

កាលពីពេលថ្មីៗនេះ រដ្ឋាភិបាលក្រុងប៉េកាំង បានបង្ហាញនូវបណ្ណចេញចូលទៅកាន់ចិនថ្មីតាមបែប អេឡិចត្រូនិច។ ការផ្លាស់ប្តូរនេះ ត្រូវបានតៃវ៉ាន់ប្រតិកម្មខ្លាំង និង ចាត់ទុកថាជាមិនឲ្យតម្លៃទៅលើប្រជាជនតៃវ៉ាន់ ដ្បិតមិនមានការជូនដំណឹងតៃវ៉ាន់ឲ្យបានដឹងជាមុន។ នាយករដ្ឋមន្ត្រីតៃវ៉ាន់ លោក Mao Chi-kuo បានបញ្ជាក់ថាលោក ពិតជាមិនពេញចិត្តចំពោះចំណាត់ការរបស់រដ្ឋាភិបាលចិនដោយមិនមានជូនដំណឹងជាមុន។ អ្វីដែលរដ្ឋាភិបាលក្រុងប៉េកាំងកំពុងធ្វើ គឺមិនគោរព និង ធ្វើឲ្យប្រជាជនតៃវ៉ាន់ពិតជាមានការឈឺចាប់។ ជាមួយគ្នានេះ សហភាពសាមគ្គីតៃវ៉ាន់(TSU) ដែល ជាក្រុមអ្នកប្រឆាំងចិន បានផ្ទុះបាតុកម្មដោយ គប់ស៊ុត និង ភ្លើងនៅខាងក្រៅផ្ទះមិត្តភាពក្រុងប៉េកាំង របស់លោកប្រធានាធិបតី Ma Ying Jeou ផងដែរ។បន្ថែមពីនេះ ក្រុមTSU បានអះអាងថាបណ្ណថ្មី នឹងផ្តល់ផលប្រយោជន៍តែចំពោះអ្នកជំនួញ និង និស្សិត តៃវ៉ាន់មួយចំនួននៅក្នុងប្រទេសចិន ហើយ គោលនយោបាយនេះ បន្ទាបពីតម្លៃរបស់តៃវ៉ា់ន់ឲ្យកាន់តែទាប ជាងហុងកុង និង ម៉ាកាវដែលសុទ្ធសឹងតែជារដ្ឋដែលមានស្វ័យភាពដូចគ្នា។ សូមរម្លឹកផងដែរ ក្រោយពីឆ្នាំ១៩៤៩ ចិន បានផ្លាស់ពីសាធារណៈរដ្ឋចិន មកកាន់សាធារណរដ្ឋប្រជាមានិតចិន ពោលគឺរដ្ឋាភិបាលគ្រប់គ្រងដោយរដ្ឋាភិបាលក្រុងប៉េកាំង ហើយ ក្រោមគោលនយោបាយចិន តែមួយ។ សម្រាប់តៃវ៉ាន់ គឺគ្រាន់តែកោះមួយរបស់ចិនតែប៉ុណ្ណោះ។ សូមបញ្ជាក់ផងដែរ តៃវ៉ាន់ ហាក់ដូចជាទទួលទុក្ខច្រើនដោយសារគោលនយោបាយរបស់ចិន។ ថ្មីៗនេះ ពលរដ្ឋតៃវ៉ាន់ ត្រូវបានភា្នក់ងារអង្គការសហប្រជាជាតិដែលមានទីស្នាក់ការនៅក្នុងក្រុង ហ្សឺណែវ បានបដិសេធមិនឲ្យចូលក្នុងការិយាល័យ ដោយបានអះអាងថា អត្តសញ្ញាណបណ្ណ័របស់ពលរដ្ឋតៃវ៉ាន់គ្មានសុពលភាព ដ្បិតគ្មានកៅអី របស់តៃវ៉ាន់នៅក្នុងអង្គការសហប្រជាជាតិនោះទេ។ មានន័យថា តៃវ៉ាន គឺគ្រាន់តែជាផ្នែកមួយរបស់ចិននោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2709.txt

រដ្ឋាភិបាលក្រុងព្យុងយ៉ាង ត្រៀមបាញ់មីស៊ីលក្នុងចម្ងាយឆ្ញាយ និង ចាប់ដំណើរការនូវកម្មវិធីអាវុធនុយក្លែ អ៊ែរឡើងវិញ និង ថែមទាំងអួតអាងថា ខ្លួនរួចរាល់ចំពោះការប្រយុទ្ធជាមួយរដ្ឋាភិបាលក្រុងវ៉ាស៊ិនតោន។ សកម្មភាពនេះ បានធ្វើឲ្យក្រុងវ៉ាស៊ិនតោនប្រតិកម្ម ខ្លាំងនិង ទទួចឲ្យក្រុងព្យុងយ៉ាងបញ្ឈប់បង្កបញ្ហា ដោយគ្មានមូលហេតុជាបន្ទាន់។

ម្សិលមិញនេះ សហរដ្ឋអាមេរិក បានប្រតិកម្មខ្លាំង និង ព្រមានកូរ៉េខាងជើងបញ្ឈប់នូវសកម្មភាពបង្ក បញ្ហា ដែលគ្មានការទទួលខុសត្រូវរបស់ខ្លួនជាបន្ទាន់។ សេចក្តីថ្លែងការណ៍នេះ ធ្វើឡើងក្រោយពី ភា្នក់ងារសារព័ត៌មានជាតិកូរ៉េខាងជើង បានអះអាងថាកូរ៉េខាងជើង បានដំណើរការរោងចក្រផលិត អាវុធនុយក្លេអ៊ែរបរមាណូឡើងវិញ និង ថែមទាំងត្រៀមបាញ់មីស៊ីលចម្ងាយផងដែរនោះ។ លោក Josh Earnest អ្នកនាំពាក្យសេតវិមាន បានបញ្ជាក់ថា កូរ៉េខាងជើង គួរតែបញ្ឈប់ការបង្កបញ្ហា ដែលគ្មានហេតុផល ដែលគ្រាន់តែធ្វើឲ្យមានភាពតានតឹងក្នុងតំបន់កាន់តែអាក្រក់ប៉ុណ្ណោះ។ លោក បន្ថែមទៀតថា ក្រុងព្យុងយ៉ាង គួរបញ្ឈប់ទាំងសកម្មភាព និង ការថ្លែងការណ៍ ដែលគំរាមកំហែងដល់ ដល់សន្តិសុខ និង សន្តិភាព ហើយងាកមកផ្តោតលើការអនុវត្តកាតព្វកិច្ចអន្តរជាតិជំនួសវិញ។ សូមរម្លឹកផងដែរថា កាលពីម្សិលមិញ ភ្នាក់សារព័ត៌មានជាតិកូរ៉េខាងជើង KCNA បានបញ្ជាក់ថា កូរ៉េខាងជើង បានប្រតិបត្តិការឡើងវិញនូវកម្មវិធីផលិតអាវុធនុយក្លេអ៊ែរបរមាណូ។ ហើយការលើក ឡើងនេះ បានធ្វើឡើងបន្ទាប់ពីសមាជិកបក្សកម្មករដែលដឹកនាំដោយមេដឹកនាំកំពូលកូរ៉េខាងជើង លោក គីម ជុងអ៊ុន អះអាងថាកូរ៉េខាងជើង នឹងបាញ់មីស៊ីលចម្ងាយឆ្ងាយ ដើម្បីបញ្ជូនផ្កាយរណប ស៊ើបអង្កេតថ្មីរបស់ពិភពលោកផងដែរ។ តាមពិតទៅ កម្មវិធីផលិតអាវុធនុយក្លេអ៊ែបរមាណូ Yongbyon បានផ្អាកដំណើរការជាច្រើនដងហើយ ក្រោយពីមានកិច្ចព្រមព្រៀងមួយមានឈ្មោះថា«ជំនួយសម្រាប់ការគ្មានអាវុធ« របស់ភាគីប្រាំមួយ កាល ពីឆ្នាំ២០០៧ ។ ភាគីប្រាំមួយ រួមមាន អាមេរិក រុស្ស៊ី ចិន កូរ៉េខាងត្បូង ជប៉ុន និង កូរ៉េខាងជើង ។ យ៉ាងណាក៏ដោយ ការដំណើរកម្មវិធីផលិតបរមាណូស្របពេល ដែលអាមេរិក និង កូរ៉េខាងជើង កំពុងតែមានភាពតានតឹងជាមួយគ្នាស្រាប់នោះ គឺជាការគំរាមកំហែងមួយដល់សន្តិសុខនិង សន្តិភាព ពិភពលោក។ ជុំវិញបញ្ហានេះ គេបានសម្លឹងទុកជាមុនថា ជំនួបកំពូលរវាងអាមេរិក និង ចិន ដែលនឹងធ្វើឡើងនៅខែ ក្រោយនេះ នឹងលើកយកបញ្ហានុយក្លេអ៊ែរជារបៀបវារៈ។ ហើយ គេសង្ឃឹមថា វត្តមានមហាអំណាច ទាំងពីរ នឹងអាចជួយកាត់បន្ថយភាពតានតឹងនៅក្នុងឧបទ្វីបកូរ៉េ និង ការគំរាមកំហែងរបស់ ពិភពលោក ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_271.txt

លោក ដូណាល់ ត្រាំ បេក្ខជនប្រធានាធិបតីបក្សសាធារណរដ្ឋ នៅថ្ងៃទី១៩ ខែកញ្ញា បានថ្លែងថា អុីស្រាអែលនឹងបាត់ចេញពីផែនទីពិភពលោក ក្នុងករណីលោកចាញ់ឆ្នោត ហើយជនជាតិអាម៉េរិកដើមកំណើតជ្វីហ្វ គួរតែបន្ទោសលើបញ្ហានេះ។

ក្នុងវេទិកាក្រុមប្រឹក្សាជនជាតិអាម៉េរិកដើមកំណើតអុីស្រាអែល ក្នុងក្រុងវ៉ាស៊ីនតោន នៅថ្ងៃទី១៩ ខែកញ្ញា បេក្ខជនប្រធានាធិបតីបក្សសាធារណរដ្ឋ លោក ដូណាល់ ត្រាំ បានលើកឡើងពីការបោះឆ្នោតប្រធានាធិបតីខាងមុខ។ បើតាមលោកត្រាំ រដ្ឋអុីស្រាអែល នឹងត្រូវបំផ្លាញ ប្រសិនបើតំណែងប្រធានាធិបតីអាម៉េរិកក្នុងឆ្នាំ២០២៥ មិនបានមកខ្លួន។ «បើខ្ញុំមិនឈ្នះការបោះឆ្នោតនេះទេ តាមយោបល់ខ្ញុំអុីស្រាអែលនឹងខ្ទេច ក្នុងរយៈពេល២ឆ្នាំ។ ហើយជនជាតិជ្វីហ្វនឹងត្រូវបន្ទោសលើបញ្ហានេះ បើសិនក្នុងករណី៦០ភាគរយនៃក្រុមប្រជាជនជ្វីហ្វសរុបនៅអាម៉េរិកបោះឆ្នោតឲ្យសត្រូវ (លោកស្រី ហារីស)»។ លោកត្រាំបានប្រើពាក្យគំរាមបែបនេះ នៅចំពោះមុខអ្នកចូលរួម។ ក្រោយពីសង្គ្រាមអុីស្រាអែល និងក្រុមហាម៉ាសបានផ្ទុះឡើង លោក ត្រាំ និងសមាជិកបក្សសាធារណរដ្ឋមួយចំនួន បានរិះគន់លើរដ្ឋបាលលោក ចូ បៃឌិន និងបក្សប្រជាធិបតេយ្យយ៉ាងចាស់ដៃ ថា អសមត្ថភាព និងបណ្ដោយឲ្យក្រុមហាម៉ាសវាយប្រហារលើអុីស្រាអែល។ អតីតប្រធានាធិបតីរូបនេះ បានរម្លឹករឿងចាស់កាលពីការបោះឆ្នោតប្រធានាធិបតីក្នុងឆ្នាំ២០១៦ និង២០២០ថា រាល់លើកលោកទទួលសំឡេងឆ្នោតមិនដល់៣០ភាគរយទេពីប្រជាជនអាម៉េរិកដើមកំណើតជ្វីហ្វនោះទេ។ យ៉ាងណាមិញ លោកត្រាំ មិនបានបញ្ជាក់ពីប្រភពស្រង់ទិន្នន័យនៃការគាំទ្រនោះឡើយ។ តាមការស្រង់មតិរបស់មជ្ឈមណ្ឌលស្រាវជ្រាវ Pew ប្រជាជនជ្វីហ្វកាត់អាម៉េរិកគាំទ្រលោកស្រី ហារីស ៦៥ភាគរយ លើលោកត្រាំ ៣៤ភាគរយ។ លោកត្រាំធ្លាប់រងការរិះគន់ពីអ្នកនាំពាក្យរបស់លោកស្រី ហារីស លោកស្រី Morgan Finkelstein ថា មានទំនាក់ទំនងជាមួយអ្នកប្រឆាំងជនជាតិជ្វីហ្វ (Anti-Semite)។ ប៉ុន្តែលោកបានច្រានចោលការចោទប្រកាន់នេះ។ នេះបើតាមការចុះផ្សាយរបស់ភ្នាក់ងារ Reuters។ សូមបញ្ជាក់ថា ការប្រឆាំងជនជាតិជ្វីហ្វ (Anti-Semitism) ជារឿងដែលរសើបមួយក្នុងសង្គមអាម៉េរិក និងអឺរ៉ុប ជាច្រើនទសវត្សរ៍មកហើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2710.txt

រយៈពេលប៉ុន្មានខែចុងក្រោយ សង្គមថៃចាប់ផ្តើមផ្តោតលើបញ្ហាព្រះរាជ្យសុខភាពរបស់មហាក្សត្រថៃ ព្រះចៅ ភូមិបុល អាឌុលយ៉ាដេតដែលកំពុងចុះខ្សោយខ្លាំង។ ព្រះមហាក្សត្រថៃដែលគ្រងរាជ្យអស់ពេលប្រហែល៧ទសវត្សមកហើយនោះ មិនទាន់ដាក់រាជ្យឡើយ ហើយគេកំពុងសង្កេតមើលថា តើក្សត្រអង្គណាដែលនឹងស្នងរាជ្យ ក្រោយព្រះចៅអាឌុលយ៉ាដេត ដាក់រាជ្យ ឬសោយទីវង្គត់។ អនាគតរាជានិយមថៃ ហាក់ស្ថិតក្នុងស្ថានភាពមិនច្បាស់លាស់ ស្របពេលដែលវិបត្តិនយោបាយនិងការបែកបាក់ផ្ទៃក្នុងមិនទាន់រកដោះស្រាយឃើញ។

សូមស្តាប់ការបកស្រាយរបស់លោក សៅ ផលនិស្ស័យ៖ ស្ថានភាពព្រះរាជ្យសុខភាពព្រះមហាក្សត្រថៃ ព្រះចៅភូមិបុល អាឌុលយ៉ាឌេត ហាក់បីដូចជាមិនប្រសើរឡើងសោះក្នុងរយៈពេលប៉ុន្មានសប្តាហ៍ចុងក្រោយ នេះ។ គេឃើញបុត្រីពៅរបស់ព្រះមហាក្សត្រអង្គនេះ រៀបចំពិធីសូត្រមន្តបួងសួង ដោយមាននិមន្តព្រះសង្ឃប្រៀបដូចជារៀបចំជូនអ្នកដែលមានជំងឺធ្ងន់ធ្ងរដូច្នេះដែរ។ព្រះរាជ្យសុខភាពរបស់ព្រះមហាក្សត្រថៃក្លាយជាក្តីកង្វល់របស់ប្រជាជនថៃគ្រប់រូប ដ្បិតក្សត្របច្ចុប្បន្នត្រូវបានប្រជាជនចាត់ទុកជាព្រះអាទិទេពដូច្នេះដែរ ហើយម្យ៉ាងស្រុកទេសថៃក៏មិនមានស្ថិរភាពពេញលេញនិងការឯកភាពជាតិគ្នាដែរ។ តាមពិតទៅ ព្រះចៅភូមិបុល អាឌុលយ៉ាដេត បានក្លាយជាក្សត្រដែលកាន់តំណែងយូរបំផុតលើពិភពលោក ហើយទ្រង់បានសោយរាជ្យអស់ប្រហែល៧ទសវត្សមកហើយក្រោយការផ្តួលរំលំរបបដឹកនាំតាមបែបរាជានិយមផ្តាច់ការនៅថៃឆ្នាំ ១៩៣២ ។ បច្ចុប្បន្ននេះ ខណៈដែលព្រះកាយពលព្រះមហាក្សត្រថៃចេះតែខ្សត់ខ្សោយ ប្រជាជនបារម្ភខ្លាំងពីអនាគតនៃរបបរាជានិយម ព្រោះអ្នកស្នងរាជ្យមិនមានសមត្ថភាពគ្រប់គ្រាន់ ហើយទាយាទដែលមានសមត្ថភាពនិងប្រជាប្រិយភាពគ្រប់គ្រាន់តែមិនអាចស្នងរាជ្យបាន។ ហើយម្យ៉ាងទៀត ថៃកំពុងស្ថិតក្នុងបញ្ហានយោបាយនៅឡើយ។ នោះគឺសម្តៅដល់ព្រះរាជបុត្រ Vajiralongkorn ដែលត្រូវឡើងស្នងរាជ្យ ករណីព្រះចៅភូមិបុលអាឌុលយ៉ាដេត ដាក់រាជ្យឬសោយទីវង្គត់ទៅ អនុលោមតាមរដ្ឋធម្មនុញ្ញ។ ប៉ុន្តែព្រះរាជបុត្រអង្គនេះមិនមានប្រជាប្រិយភាពខ្លាំងឡើយ ហើយអ្វីដែលសំខាន់ទ្រង់មានរឿងអាស្រូវស្នេហានិងជីវិតគ្រួសារខ្លាំងផងដែរ។ ចំណែកម្ចាស់ក្សត្រីយ៍ Sirindhorn ដែលជាអ្នកដឹងសុខដឹងទុក្ខប្រជារាស្ត្រ ត្រូវបានប្រជាជនថៃគោរពស្រលាញ់ខ្លាំងមែនទេ មិនអាចក្លាយជាព្រះមហាក្សត្រប្រទេសថៃបាននោះឡើយព្រោះរដ្ឋធម្មនុញ្ញ។ បញ្ហាចម្បងមួយទៀត ដែលប្រជាជនថៃគ្រប់គ្នាបារម្ភ គឺបញ្ហាសេដ្ឋកិច្ច និងបញ្ហានយោបាយថៃ ដែលកំពុងរុកគួនដោយសារការបែកបាក់ផ្ទៃក្នុង និងគ្មានការឯកភាពជាតិនោះ។ បច្ចុប្បន្នសេដ្ឋកិច្ចថៃដាំក្បាលចុះ ហើយរបបដឹកនាំប្រជាធិបតេយ្យត្រូវបានគំរាមកំហែងដោយសារក្រុមយោធាដែលស្ម័គ្ររាជ្យបល្ល័ង្គដណ្តើមអំណាចដោយធ្វើរដ្ឋប្រហារកាលពីខែឧសភាឆ្នាំមុន។ ក្រោយដណ្តើមអំណាចបានភ្លាម លោក ប្រាយុទ្ធ ចាន់អូចា សន្យាថានឹងដោះស្រាយឲ្យបាននូវបញ្ហានយោបាយថៃដែលជាប់គាំដោះស្រាយមិនចេញ និងបញ្ចប់ការបែកខ្ញែកគ្នារវាងក្រុមដែលមាននិន្នាការនយោបាយផ្ទុយគ្នាអាវលឿងនិងអាវក្រហមកន្លងមក។ ទោះមេដឹកនាំយោធារូបនេះទទួលបានការគាំទ្រពីគ្រួសាររាជ្យរង្សានុវង្សក៏ដោយ គេមិនឃើញមានសញ្ញាវិជ្ជាមានសោះ ទោះក្រុមយោធាកាន់អំណាចអស់ពេលជាង១ឆ្នាំ ក៏ដោយ។ ការស្តារឡើងវិញនូវរបបប្រជាធិបតេយ្យនៅស្រពេចស្រពិល ហើយការផ្សះផ្សាជាតិនិងកំណែទម្រង់នយោបាយថៃនៅតែមិនមានលទ្ធផលសោះឡើយ។ ផ្ទុយទៅវិញ អ្វីដែលក្រុមយោធាធ្វើច្រើនជាងគេ គឺតាំងខ្លួនជាអ្នកការពាររាជ្យបល្ល័ង្គ ដោយចាប់ចង និងកាត់ទោសរាល់អ្នកណាដែលហ៊ានរិះគន់ឬនិយាយប៉ះពាល់ដល់កិត្តិនាមព្រះមហាក្សត្រថៃ។ ក្រៅពីបញ្ហាដែលថៃប្រឈមដូចជាសេដ្ឋកិច្ច នយោបាយ និងរកអ្នកស្នងរាជ្យមិនបាន របបរាជានិយមថៃ ធ្លាក់ចុះប្រជាប្រិយភាពខ្លាំងក្នុងចំណោមប្រជាជនទូទៅ ដោយសារបញ្ហាមួយទៀត ការអនុវត្តច្បាប់ការពារការប្រមាថព្រះមហាក្សត្រ។ ច្បាប់នេះបានបង្ខំឲ្យមនុស្សជាច្រើនរក្សាភាពស្ងៀមស្ងាត់ និងខ្លាចរអាជុំវិញការបញ្ចេញមតិយោបល់ពាក់ព័ន្ធស្ថាប័នព្រះមហាក្សត្រ។ កន្លងមកមនុស្សជាច្រើននាក់រួមទាំងអ្នកស្រាវជ្រាវ និងសាស្ត្រាចារ្យត្រូវគេកាត់ទោសឲ្យជាប់ពន្ធនាគារព្រោះបញ្ចេញយោបល់ប៉ះពាល់ដល់ព្រះមហាក្សត្រថៃ។ ការអនុវត្តច្បាប់តឹងតែង និងចាត់ទុករាជានិយមជាវត្ថុសក្តិសិទ្ធប៉ះពាល់មិនបាន នេះជារឿងដែលរដ្ឋាភិបាលថៃនិងសែស្រឡាយរាជ្យរង្សានុវង្សត្រូវយកចិត្តទុកដាក់និងពិចារណា។ មួយវិញទៀត ទោះរបបរាជានិយមថៃជារបបរាជានិយមអាស្រ័យរដ្ឋធម្មនុញ្ញក្តី តែវាមានលំនាំ រាជានិយមផ្តាច់ការច្រើនជាង ដោយក្សត្រនៅមានអំណាចនិងឥទ្ធិពលហូរហៀរលើវិស័យនយោបាយនិងកំណត់ជោគវាសនាមេដឹកនាំនយោបាយថែមទៀត។ វាជារឿងមិនអាចប្រកែកបានឡើយ ដែលថា សង្គមថៃបច្ចុប្បន្នក្នុងបរិបទសកលភាវូបនីយកម្មមិនមែនដូចសង្គមថៃសម័យបុរាណឬកាលពី១០ឆ្នាំឬ ២០ឆ្នាំមុនទៀតឡើយ។ ប្រជាជនថៃ ក៏ប្រហែលជាអាចស្វែងយល់ពីបរិបទសង្គមដែលបន្តទទួលយករបបរាជានិយមដូចនៅអឺរ៉ុបបច្ចុប្បន្នដែរ។ នេះបញ្ជាក់ថា របបរាជានិយមដូចថៃត្រូវមានការកែទម្រង់តម្រូវតាមបរិបទសង្គមបច្ចុប្បន្ន ដើម្បីធានាថា របបនេះនឹងស្ថិតស្ថិរយូរអង្វែងទៅមុខទៀត។ ជុំវិញបញ្ហានេះលោក Somsak Jeamteerasakul អ្នកជំនាញខាងរបបរាជានិយមបានអះអាងថា អនាគតនៃរបបរាជានិយមថៃ មានពីរ។ ទីមួយផ្លាស់ប្តូរទៅរករបបរាជានិយមបែបទំនើបដូចនៅអឺរ៉ុបនិងទី២មិនផ្លាស់ប្តូរសោះទម្រង់ដឹកនាំសោះ ដែលអនាគតគឺមានតែការរំលាយចោលរបបរាជានិយមដូចនៅនេប៉ាល់៕ សូមស្តាប់ការបកស្រាយរបស់លោក សៅ ផលនិស្ស័យ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

article_2711.txt

រាជរដ្ឋាភិបាលយោធាថៃបានបញ្ជាឲ្យបង្កើតប្រព័ន្ធ Great Firewall (មហាកំផែងអ៊ីនធឺណែត) ផ្ទាល់ខ្លួនដើម្បីគ្រប់គ្រងការចែកចាយព័ត៌មានលើបណ្តាញអ៊ីនធឺណែត។

កាលពីថ្ងៃទី ៤ កញ្ញាកន្លងទៅនេះ ខុទ្ទកាល័យរបស់លោកឧត្តមសេនីយ៍ Prayuth បានបញ្ជាដោយស្ងាត់ៗឲ្យក្រសួងព័ត៌មាន និងគមនាគមន៍ ក្រសួងយុត្តិធម៌ និងការិយាល័យរាជតម្រួតថៃឲ្យបង្កើតច្រកចូលអ៊ីនធឺណែតតែមួយ ដើម្បីគ្រប់គ្រងវ៉ិបសាយនានាដែលមិនត្រឹមត្រូវ និងការចែកចាយព័ត៌មានពីបរទេសមកក្នុងប្រទេស តាមរយៈប្រព័ន្ធអ៊ីនធឺណែត។ ស្ថាប័នពាក់ព័ន្ធនានាត្រូវត្រួតពិនិត្យច្បាប់ទាំងអស់ដែលនឹងត្រូវអនុម័ត ឬធ្វើការកែទម្រង់ ដើម្បីដាក់ឲ្យដំណើរការនូវប្រព័ន្ធច្រកចូលតែមួយនេះ។ ប៉ុន្តែមកទល់ពេលនេះ ពុំមានប្រភពផ្លូវការណាមួយដែលបញ្ជាក់ច្បាស់លាស់ពីពេលវេលានៃការអនុវត្តប្រព័ន្ធច្រកចូលអ៊ីនធឺណែតតែមួយនេះទេ។ ប្រព័ន្ធ Great Firewall នេះនឹងកាត់ផ្តាច់ប្រទេសថៃពីពិភពអ៊ីនធឺណែតទូទៅ ហើយវានឹងបង្កការលំបាកដល់អ្នកប្រើប្រាស់ក្នុងប្រទេសនេះដែលចង់ចូលទៅកាន់វ៉ិបសាយសេវាកម្មសង្គមនានា។ ពោលគឺដូចជានៅចិនដែរ ដែលអ្នកប្រើប្រាស់មិនអាចចូលទៅកាន់វ៉ិបសាយ Google និង